
　　　　大般若波罗蜜多经　卷第四百五十一

　　　　　　大唐三藏法师玄奘奉　　诏译

　　　　第二分梦行品第五十六

　　尔时，具寿舍利子问善现言：「若菩萨摩诃萨梦中行此三三摩地，于深般若波罗蜜多有增益不？」
　　善现答言：「若菩萨摩诃萨昼时行此三三摩地，于深般若波罗蜜多有增益者，彼梦中行亦有增益。何以故？舍利子！昼与梦中无差别故。舍利子！若菩萨摩诃萨昼行般若波罗蜜多，既名修习甚深般若波罗蜜多，是菩萨摩诃萨梦行般若波罗蜜多，亦名修习甚深般若波罗蜜多三三摩地，于深般若波罗蜜多能为增益应亦如是。」
　　时，舍利子问善现言：「诸菩萨摩诃萨梦中造业为有增益有损减不？佛说有为虚妄不实如梦所造，云何彼业能有增益亦有损减？所以者何？非于梦中所造诸业能有增减，要至觉时忆想分别梦中所造，乃有增益或有损减。」
　　善现答言：「诸有昼日断他命已，于夜梦中忆想分别深自庆快，或复有人梦断他命，谓在觉时生大欢喜，如是二业于意云何？」
　　时，舍利子问善现言：「无所缘事，若思若业俱不得生，要有所缘思业方起，梦中思业缘何而生？」
　　善现答言：「若梦、若觉无所缘事思业不生，要有所缘思业方起。何以故？舍利子！要于见闻觉知法中有觉慧转，由此起染或复起净。若无见闻觉知，诸法无觉慧转亦无染净。由此故知若梦、若觉有所缘事思业方生，无所缘事思业不起。」
　　时，舍利子问善现言：「佛说思业皆离自性，云何可言有所缘起？」
　　善现答言：「虽诸思业及所缘事皆自性空，而由自心取相分别，故说思业有所缘生，若无所缘思业不起。」
　　时，舍利子问善现言：「若菩萨摩诃萨梦中修行布施、净戒、安忍、精进、静虑、般若波罗蜜多，持此善根与诸有情平等共有回向无上正等菩提，是菩萨摩诃萨为实回向所求无上正等觉不？」
　　善现报言：「慈氏菩萨久已得受无上菩提不退转记，唯隔一生定当作佛，善能酬答一切问难，现在此会宜请问之，补处慈尊定应为答。」
　　时，舍利子如善现言，恭敬请问慈氏菩萨。
　　时，慈氏菩萨语舍利子言：「谓何等名慈氏能答？为色耶？为受、想、行、识耶？为色空耶？为受、想、行、识空耶？且色不能答，受、想、行、识亦不能答，色空不能答，受、想、行、识空亦不能答。何以故？舍利子！我都不见有法能答，我都不见有法所答，答处、答时及由此答亦皆不见，我都不见有法能记，我都不见有法所记，记处、记时及由此记亦皆不见。所以者何？以一切法本性皆空，都无所有无二无别，毕竟推征不可得故。」
　　尔时具寿舍利子，复问慈氏菩萨摩诃萨言：「仁者所证法为如所说不？」
　　慈氏菩萨摩诃萨言：「我所证法非如所说。何以故？舍利子！我所证法不可说故。」
　　时，舍利子便作是念：『慈氏菩萨智慧深广，修一切种布施、净戒、安忍、精进、静虑、般若波罗蜜多久已圆满，用无所得而为方便，于所问难能如是答。』
　　尔时，佛告舍利子言：「于意云何？汝由是法证阿罗汉果，为见此法性是可说不？」
　　舍利子言：「不也！世尊！」
　　佛告舍利子：「诸菩萨摩诃萨行深般若波罗蜜多，所证法性亦复如是，不可宣说。舍利子！是菩萨摩诃萨不作是念：『我由此法于其无上正等菩提已得受记。』不作是念：『我由此法当证无上正等菩提。』舍利子！是菩萨摩诃萨行深般若波罗蜜多不生犹豫：『我于无上正等菩提为得不得？』但作是念：『我于无上正等菩提定当证得。』舍利子！是菩萨摩诃萨行深般若波罗蜜多闻甚深法，其心不惊、不恐、不怖、不沈、不没、亦不忧悔，决定自知：我当证得所求无上正等菩提，利乐有情穷未来际。」

　　　　第二分愿行品第五十七

　　尔时，佛告具寿善现：「有菩萨摩诃萨修行布施波罗蜜多，见诸有情饥渴所逼，衣服弊坏，卧具乏少，所欲资财皆不如意。见此事已作是思惟：『我当云何拔济如是诸有情类，令离悭贪，无所匮乏？』既思惟已作是愿言：『我当精勤无所顾恋，修行布施波罗蜜多，成熟有情、严净佛土，令速圆满疾证无上正等菩提，我佛土中得无如是资具匮乏诸有情类。如四大王众天乃至他化自在天，受用种种上妙乐具，我佛土中诸有情类，亦受种种上妙乐具。』善现！是菩萨摩诃萨由此布施波罗蜜多，速得圆满疾证无上正等菩提。
　　「复次，善现！有菩萨摩诃萨修行净戒波罗蜜多，见诸有情烦恼炽盛，更相杀害乃至邪见，由此因缘短寿多病，颜容憔悴无有威德，资财匮乏生下贱家，肢体缺减众事鄙秽。见此事已作是思惟：『我当云何拔济如是诸有情类，令其远离诸恶业果？』既思惟已作是愿言：『我当精勤无所顾恋，修行净戒波罗蜜多，成熟有情、严净佛土，令速圆满疾证无上正等菩提，我佛土中得无如是众恶业果诸有情类，一切有情皆行十善，受长寿等殊胜果报。』善现！是菩萨摩诃萨由此净戒波罗蜜多，速得圆满疾证无上正等菩提。
　　「复次，善现！有菩萨摩诃萨修行安忍波罗蜜多，见诸有情更相忿恚，口出矛槊毁骂凌辱，以刀杖等互相残害，乃至断命恶心不舍。见此事已作是思惟：『我当云何拔济如是诸有情类，令其远离如是诸恶？』既思惟已作是愿言：『我当精勤无所顾恋，修行安忍波罗蜜多，成熟有情、严净佛土，令速圆满疾证无上正等菩提，我佛土中得无如是烦恼恶业诸有情类，一切有情展转相视如父如母、兄弟姊妹、妻子眷属，不相乖违。』善现！是菩萨摩诃萨由此安忍波罗蜜多，速得圆满疾证无上正等菩提。
　　「复次，善现！有菩萨摩诃萨修行精进波罗蜜多，见诸有情懈怠懒惰，不勤精进，弃舍三乘，亦不能修人、天善业。见此事已作是思惟：『我当云何拔济如是诸有情类，令其远离懒惰懈怠？』既思惟已作是愿言：『我当精勤无所顾恋，修行精进波罗蜜多，成熟有情、严净佛土，令速圆满疾证无上正等菩提，我佛土中得无如是懒惰懈怠诸有情类，一切有情精进勇猛，勤修善趣及三乘因，生人、天中速证解脱。』善现！是菩萨摩诃萨由此精进波罗蜜多，速得圆满疾证无上正等菩提。
　　「复次，善现！有菩萨摩诃萨修行静虑波罗蜜多，见诸有情五盖所覆，失诸静虑、无量、无色。见此事已，作是思惟：『我当云何拔济如是诸有情类，令其远离诸盖散动？』既思惟已作是愿言：『我当精勤无所顾恋，修行静虑波罗蜜多，成熟有情、严净佛土，令速圆满疾证无上正等菩提，我佛土中得无如是具盖散动诸有情类，一切有情自在入出诸静虑等微妙胜定。』善现！是菩萨摩诃萨由此静虑波罗蜜多，速得圆满疾证无上正等菩提。
　　「复次，善现！有菩萨摩诃萨修行般若波罗蜜多，见诸有情愚痴恶慧，于世、出世正见俱失，拨无善恶业及业果，执断、执常、执一、执异俱不俱等种种邪法。见此事已作是思惟：『我当云何拔济如是诸有情类，令其远离恶见邪执？』既思惟已作是愿言：『我当精勤无所顾恋，修行般若波罗蜜多，成熟有情、严净佛土，令速圆满疾证无上正等菩提，我佛土中得无如是恶慧邪执诸有情类，一切有情成就正见，种种妙慧具足庄严。』善现！是菩萨摩诃萨由此般若波罗蜜多，速得圆满疾证无上正等菩提。」
　　「复次，善现！有菩萨摩诃萨具修六种波罗蜜多，见诸有情三聚差别。见此事已作是思惟：『我当云何方便济拔诸有情类，令离邪定及不定聚？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无邪定及不定名，一切有情皆住正定。』善现！是菩萨摩诃萨由此六种波罗蜜多，速得圆满疾能证得一切智智。」
　　「复次，善现！有菩萨摩诃萨具修六种波罗蜜多，见诸有情堕三恶趣受诸剧苦。见此事已作是思惟：『我当云何方便济拔，令其永离三恶趣苦？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是三恶趣名，一切有情皆善趣摄。』善现！是菩萨摩诃萨由此六种波罗蜜多，速得圆满疾能证得一切智智。」
　　「复次，善现！有菩萨摩诃萨具修六种波罗蜜多，见诸有情由恶业障，所居大地高下不平，埠阜沟坑，秽草株杌，毒刺荆棘，不净充满。见此事已作是思惟：『我当云何方便济拔诸有情类，令永灭除诸恶业障，所居之处地平如掌，无诸秽草株杌等事？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是诸杂秽业，所感大地平坦庄严，丰诸花果甚可爱乐。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情薄福德故，所居大地无诸珍宝，唯有种种土石瓦砾。见此事已作是思惟：『我当云何济拔如是多罪少福诸有情类，令所居处丰饶珍宝？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是多罪少福诸有情类，金沙布地，处处皆有吠琉璃等众妙珍奇，有情受用不生染著。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情凡所摄受多生爱著，发起种种恶不善业。见此事已作是思惟：『我当云何济拔如是多所摄受诸有情类，令其永离爱著恶业？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是多所摄受诸有情类，一切有情于色声等无所摄受不生爱著。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情有四色类贵贱差别，谓刹帝利、婆罗门等。见此事已作是思惟：『我当云何方便济拔诸有情类，令无如是贵贱差别？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是四种色类贵贱差别，一切有情同一色类，悉皆尊贵人趣所摄。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情有下、中、上家族差别。见此事已作是思惟：『我当云何方便济拔诸有情类，令无如是下、中、上品家族差别？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是下、中、上品家族差别，一切有情皆同上品。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情端正丑陋形色差别。见此事已作是思惟：『我当云何方便济拔诸有情类，令无如是端正丑陋形色差别？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是端正丑陋形色差别诸有情类，一切有情皆真金色，端严殊妙众所乐见，成就第一圆满净色。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情系属主宰，诸有所作不得自在。见此事已作是思惟：『我当云何方便济拔诸有情类令得自在？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类得无主宰，诸有所作皆得自在，乃至不见主宰形像，亦复不闻主宰名字，唯有如来、应、正等觉，以法统摄名为法王。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情有地狱等诸趣差别。见此事已作是思惟：『我当云何济拔如是诸有情类，令无善恶诸趣差别？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无善恶诸趣差别，乃至无有地狱、傍生、鬼界、阿素洛、人、天名字，一切有情皆同一类等修一业，谓皆和合修行布施乃至般若波罗蜜多，安住内空乃至无性自性空，安住真如乃至不思议界，安住苦、集、灭、道圣谛，修行四念住乃至八圣道支，修行四静虑、四无量、四无色定，修行八解脱、八胜处、九次第定、十遍处，修行空、无相、无愿解脱门，修行陀罗尼门、三摩地门，修行五眼、六神通，修行佛十力乃至十八佛不共法，修行无忘失法、恒住舍性，修行一切智、道相智、一切相智，修行菩萨摩诃萨行及佛无上正等菩提。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情四生差别，所谓胎卵及湿化生。见此事已作是思惟：『我当云何方便济拔令无如是四生差别？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是四生差别，诸有情类皆同化生。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情无五通慧，诸有所作不得自在。见此事已作是思惟：『我当云何方便济拔皆令获得五神通慧？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类，五神通慧皆得自在。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情受用段食，身有种种大小便利，脓血臭秽甚可厌舍。见此事已作是思惟：『我当云何济拔如是受用段食诸有情类，令其身中无诸便秽？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类，唯同受用妙法喜食，一切皆似极光净天，内外身肢无诸杂秽。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情身无光明，诸有所作须求外照。见此事已作是思惟：『我当云何方便济拔诸有情类，令离如是无光明身？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类，身具光明不假外照。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情所居之土，有昼、有夜、有月、半月，时节岁数转变非恒。见此事已作是思惟：『我当云何济拔如是诸有情类，令所居处无昼夜等时节变易？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无昼夜月半月等时节之名。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情寿量短促。见此事已作是思惟：『我当云何方便济拔诸有情类，令离如是寿量短促？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类，寿量长远劫数难知。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情身无相好。见此事已作是思惟：『我当云何方便济拔诸有情类令得相好？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类，身具相好圆满庄严，有情见之生净妙喜。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见有情类离诸善根。见此事已作是思惟：『我当云何济拔如是诸有情类令具善根？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类，一切成就胜妙善根，由此善根，能办种种上妙供具供养诸佛，乘此福力随所生处，复能供养诸佛世尊。』善现！是菩萨摩诃萨由此六种波罗蜜多，速得圆满疾能证得一切智智。」
　　「复次，善现！有菩萨摩诃萨具修六种波罗蜜多，见诸有情具身心病。身病有四，谓风、热、痰、及诸杂病。心病亦四，谓贪、嗔、痴、及慢等病。见此事已作是思惟：『我当云何济拔如是身心病苦诸有情类？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类，身心清净无诸病苦乃至无有身心病名。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情种种意乐三乘差别。见此事已作是思惟：『我当云何方便济拔诸有情类，令其弃舍二乘意乐，唯令乐趣无上大乘？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中诸有情类，唯求无上正等菩提，不乐声闻、独觉乘果，乃至无有二乘之名。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情起增上慢，未得谓得未证谓证。见此事已作是思惟：『我当云何济拔如是诸有情类，令其弃舍增上慢结？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是增上慢者，一切有情离增上慢。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见有如来、应、正等觉光明寿量、弟子众数皆有分限。见此事已作是思惟：『我当云何得光明寿量、弟子众数皆无分限？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，令我尔时光明寿量、弟子众数皆无分限。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见有如来、应、正等觉所居之土周圆有量。见此事已作是思惟：『我当云何得所居土周圆无量？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，十方各如殑伽沙数大千世界合为一土，我住其中说法，教化无量无数无边有情。』善现！是菩萨摩诃萨由此六种波罗蜜多，速得圆满疾能证得一切智智。
　　「复次，善现！有菩萨摩诃萨具修六种波罗蜜多，见诸有情生死长远，诸有情界其数无边。见此事已作是思惟：『生死边际犹如虚空，诸有情界亦如虚空，虽无真实诸有情类，流转生死及得解脱，而诸有情妄执为有，轮回生死受苦无边，我当云何方便济拔？』既思惟已作是愿言：『我当精勤无所顾恋，修行六种波罗蜜多，成熟有情、严净佛土，令速圆满疾证无上正等菩提，为诸有情说无上法，皆令解脱生死大苦，亦令证知生死解脱都无所有毕竟皆空。』善现！是菩萨摩诃萨由此六种波罗蜜多，速得圆满疾能证得一切智智。」

　　　　第二分殑伽天品第五十八

　　尔时，众中有一天女名殑伽天，从座而起，顶礼佛足，偏覆左肩右膝著地，合掌恭敬白言：「世尊！我当具修布施、净戒、安忍、精进、静虑、般若波罗蜜多，成熟有情、严净佛土，所严净土如今世尊为诸大众于此般若波罗蜜多甚深经中所说土相一切圆满。」
　　时，殑伽天作是语已，即取种种金花、银花、水陆生花及自严具，并持金色天衣一双，恭敬至心奉散佛上，佛神力故上涌空中宛转右旋，于佛顶上化成四柱四角宝台，绮饰庄严甚可爱乐，于是天女持此善根与诸有情平等共有回向无上正等菩提。
　　尔时，世尊知彼天女志愿深广，即便微笑，诸佛法尔于微笑时，种种色光从面门出，今佛亦尔，从其面门放种种光，青黄赤白红紫碧绿，遍照十方无量无边诸佛世界，还来此土现大神变，绕佛三匝入佛顶中。
　　时，阿难陀见闻是已，从座而起顶礼佛足，偏覆左肩右膝著地，合掌恭敬白言：「世尊！何因何缘现此微笑？诸佛现笑非无因缘。
　　尔时，世尊告庆喜曰：「今此天女于未来世当成如来、应、正等觉，劫名星喻，佛号金花。庆喜当知！今此天女即是最后所受女身，舍此身已便受男身，尽未来际不复为女。从此没（别本有作「殁」者）已生于东方不动如来、应、正等觉甚可爱乐佛国土中，于彼佛所勤修梵行，此女彼界便号金花，修诸菩萨摩诃萨行。庆喜当知！金花菩萨从不动佛世界没已复生他方，从一佛土至一佛土，供养恭敬、尊重赞叹诸佛世尊，于生生处常不离佛，如转轮王从一台观至一台观，欢娱受乐，乃至命终足不履地。金花菩萨亦复如是，从一佛国往一佛国，乃至无上正等菩提，于生生中常见诸佛，恒闻正法修菩萨行。」
　　尔时，庆喜窃作是念：「金花菩萨当作佛时，亦当宣说甚深般若波罗蜜多，彼会菩萨摩诃萨众，其数多少应如今佛菩萨众会。」
　　佛知其念，告庆喜言：「如是！如是！如汝所念。金花菩萨当作佛时，亦为众会宣说如是甚深般若波罗蜜多，彼会菩萨摩诃萨众，其数多少亦如今佛菩萨众会。庆喜当知！金花菩萨当作佛时，出家弟子其数甚多不可称计，谓不可数若百、若千、若百千等，但可总说无量无边百千俱胝那庾多众。庆喜当知！金花菩萨当作佛时，其土无有如此般若波罗蜜多经中所说种种过患。」
　　尔时，庆喜复白佛言：「今此天女先于何佛已发无上正等觉心，种诸善根回向发愿，今得遇佛供养恭敬而得受于不退转记？」
　　佛告庆喜：「今此天女于然灯佛已发无上正等觉心，种诸善根回向发愿，故今遇我供养恭敬而得受于不退转记。庆喜当知！我于过去然灯佛所以五茎花奉散彼佛回向发愿，然灯如来、应、正等觉知我根熟与我受记：『汝于（别本或无「于」字）未来世当得作佛，号曰能寂，界名堪忍，劫号为贤。』
　　「天女尔时闻佛授我大菩提记，欢喜踊跃，即以金花奉散佛上，便发无上正等觉心，种诸善根回向发愿，使我来世于此菩萨当作佛时，亦如今佛现前授我大菩提记，故我今者与彼授记。」
　　尔时，庆喜闻佛所说欢喜踊跃，复白佛言：「今此天女久为无上正等菩提植众德本，今得成熟，是故如来、应、正等觉与彼授记。」
　　佛告庆喜：「如是！如是！如汝所说。此殑伽天女（别本或无「女」字）久为无上正等菩提植众德本，今既成熟，故我授彼所求无上正等菩提不退转记。」

　　大般若波罗蜜多经卷第四百五十一

