
　　　　大般若波罗蜜多经　卷第四十九

　　　　　　大唐三藏法师玄奘奉　　诏译

　　　　初分摩诃萨品第十三之三

　　尔时，具寿舍利子问满慈子言：「云何名为菩萨摩诃萨为欲利乐诸有情故乘于大乘？」
　　满慈子言：「舍利子！若菩萨摩诃萨修行般若波罗蜜多时，以应一切智智心，大悲为上首，用无所得而为方便，乘布施波罗蜜多，不得布施，不得布施波罗蜜多，不得施者，不得受者，不得所施物，不得所遮法。舍利子！是为菩萨摩诃萨乘布施波罗蜜多。
　　「若菩萨摩诃萨修行般若波罗蜜多时，以应一切智智心，大悲为上首，用无所得而为方便，乘净戒波罗蜜多，不得净戒，不得净戒波罗蜜多，不得持戒者，不得犯戒者，不得所遮法。舍利子！是为菩萨摩诃萨乘净戒波罗蜜多。
　　「若菩萨摩诃萨修行般若波罗蜜多时，以应一切智智心，大悲为上首，用无所得而为方便，乘安忍波罗蜜多，不得安忍，不得安忍波罗蜜多，不得能忍者，不得所忍境，不得所遮法。舍利子！是为菩萨摩诃萨乘安忍波罗蜜多。
　　「若菩萨摩诃萨修行般若波罗蜜多时，以应一切智智心，大悲为上首，用无所得而为方便，乘精进波罗蜜多，不得精进，不得精进波罗蜜多，不得精进者，不得懈怠者，不得所遮法。舍利子！是为菩萨摩诃萨乘精进波罗蜜多。
　　「若菩萨摩诃萨修行般若波罗蜜多时，以应一切智智心，大悲为上首，用无所得而为方便，乘静虑波罗蜜多，不得静虑，不得静虑波罗蜜多，不得修定者，不得散乱者，不得定境界，不得所遮法。舍利子！是为菩萨摩诃萨乘静虑波罗蜜多。
　　「若菩萨摩诃萨修行般若波罗蜜多时，以应一切智智心，大悲为上首，用无所得而为方便，乘般若波罗蜜多，不得般若，不得般若波罗蜜多，不得修慧者，不得愚痴者，不得过去、未来、现在法，不得善、不善、无记法，不得欲界、色界、无色界法，不得学、无学、非学非无学法，不得见所断、修所断、非所断法，不得世间、出世间法，不得色、无色法，不得有见、无见法，不得有对、无对法，不得有漏、无漏法，不得有为、无为法，不得所遮法。舍利子！是为菩萨摩诃萨乘般若波罗蜜多。舍利子当知！是为菩萨摩诃萨为欲利乐诸有情故乘于大乘。
　　「复次，舍利子！若菩萨摩诃萨以应一切智智心，大悲为上首，用无所得而为方便，为遣修故修四念住，为遣修故修四正断、四神足、五根、五力、七等觉支、八圣道支。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，为遣修故修空解脱门，为遣修故修无相、无愿解脱门。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，为遣修故修四静虑，为遣修故修四无量、四无色定。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，为遣修故修布施波罗蜜多，为遣修故修净戒、安忍、精进、静虑、般若波罗蜜多。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，为遣修故修五眼，为遣修故修六神通。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，为遣修故修佛十力，为遣修故修四无所畏、四无碍解、大慈、大悲、大喜、大舍、十八佛不共法、一切智、道相智、一切相智。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，为遣修故修内空智、外空智、内外空智、空空智、大空智、胜义空智、有为空智、无为空智、毕竟空智、无际空智、散空智、无变异空智、本性空智、自相空智、共相空智、一切法空智、不可得空智、无性空智、自性空智、无性自性空智。舍利子！是为菩萨摩诃萨为欲利乐诸有情故乘于大乘。
　　「复次，舍利子！若菩萨摩诃萨以应一切智智心，大悲为上首，用无所得而为方便，如实观察菩萨摩诃萨但有假名施设言说，菩提及萨埵俱不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察色但有假名施设言说，色不可得故；受、想、行、识但有假名施设言说，受、想、行、识不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察眼处但有假名施设言说，眼处不可得故；耳、鼻、舌、身、意处但有假名施设言说，耳、鼻、舌、身、意处不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察色处但有假名施设言说，色处不可得故；声、香、味、触、法处但有假名施设言说，声、香、味、触、法处不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察眼界但有假名施设言说，眼界不可得故；色界、眼识界及眼触、眼触为缘所生诸受但有假名施设言说，色界乃至眼触为缘所生诸受不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察耳界但有假名施设言说，耳界不可得故；声界、耳识界及耳触、耳触为缘所生诸受但有假名施设言说，声界乃至耳触为缘所生诸受不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察鼻界但有假名施设言说，鼻界不可得故；香界、鼻识界及鼻触、鼻触为缘所生诸受但有假名施设言说，香界乃至鼻触为缘所生诸受不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察舌界但有假名施设言说，舌界不可得故；味界、舌识界及舌触、舌触为缘所生诸受但有假名施设言说，味界乃至舌触为缘所生诸受不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察身界但有假名施设言说，身界不可得故；触界、身识界及身触、身触为缘所生诸受但有假名施设言说，触界乃至身触为缘所生诸受不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察意界但有假名施设言说，意界不可得故；法界、意识界及意触、意触为缘所生诸受但有假名施设言说，法界乃至意触为缘所生诸受不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察地界但有假名施设言说，地界不可得故；水、火、风、空、识界但有假名施设言说，水、火、风、空、识界不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察苦圣谛但有假名施设言说，苦圣谛不可得故；集、灭、道圣谛但有假名施设言说，集、灭、道圣谛不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察无明但有假名施设言说，无明不可得故；行、识、名色、六处、触、受、爱、取、有、生、老死愁叹苦忧恼但有假名施设言说，行乃至老死愁叹苦忧恼不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察内空但有假名施设言说，内空不可得故；外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空但有假名施设言说，外空乃至无性自性空不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察真如但有假名施设言说，真如不可得故；法界、法性、法定、法住、离生性、平等性、实际但有假名施设言说，法界乃至实际不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察四静虑但有假名施设言说，四静虑不可得故；四无量、四无色定但有假名施设言说，四无量、四无色定不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察四念住但有假名施设言说，四念住不可得故；四正断、四神足、五根、五力、七等觉支、八圣道支但有假名施设言说，四正断乃至八圣道支不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察空解脱门但有假名施设言说，空解脱门不可得故，无相、无愿解脱门但有假名施设言说，无相、无愿解脱门不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察布施波罗蜜多但有假名施设言说，布施波罗蜜多不可得故；净戒、安忍、精进、静虑、般若波罗蜜多但有假名施设言说，净戒乃至般若波罗蜜多不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察五眼但有假名施设言说，五眼不可得故；六神通但有假名施设言说，六神通不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察佛十力但有假名施设言说，佛十力不可得故；四无所畏、四无碍解、大慈、大悲、大喜、大舍、十八佛不共法、一切智、道相智、一切相智但有假名施设言说，四无所畏乃至一切相智不可得故。舍利子！是为菩萨摩诃萨为欲利乐诸有情故乘于大乘。
　　「若菩萨摩诃萨以应一切智智心，大悲为上首，用无所得而为方便，如实观察无上正等菩提但有假名施设言说，无上正等菩提不可得故；无上正等觉者但有假名施设言说，无上正等觉者不可得故。舍利子！是为菩萨摩诃萨为欲利乐诸有情故乘于大乘。
　　「复次，舍利子！若菩萨摩诃萨，以应一切智智心，大悲为上首，用无所得而为方便，从初发心乃至证得无上菩提，恒修圆满不退神通，成熟有情、严净佛土，从一佛国至一佛国，供养恭敬、尊重赞叹诸佛世尊，于诸佛所听受大乘相应之法，既听受已，如理思惟，精勤修学。舍利子！是为菩萨摩诃萨为欲利乐诸有情故乘于大乘。
　　「舍利子！如是菩萨摩诃萨虽乘大乘，从一佛国至一佛国，供养恭敬、尊重赞叹诸佛世尊，于诸佛所听受正法，成熟有情、严净佛土，而心初无佛国等想。舍利子！如是菩萨摩诃萨住不二地，观诸有情应以何身得义利者，即便现受令彼获益。舍利子！如是菩萨摩诃萨乃至证得一切智智，随所生处不离大乘。舍利子！如是菩萨摩诃萨不久当得一切智智，为人、天等转正法轮。如是法轮，一切声闻、独觉、沙门、婆罗门、魔王、梵王、天、龙、药叉、健达缚、阿素洛、揭路荼、紧捺洛、莫呼洛伽、人非人等，一切世间所不能转。舍利子！以诸菩萨由如是等方便善巧，为欲利乐一切有情，乘大乘故复名摩诃萨。
　　「舍利子！如是为欲利乐诸有情故乘于大乘菩萨摩诃萨，普为十方各如殑伽沙等世界诸佛世尊，于大众中欢喜赞叹，作如是言：『某方某世界中有某名菩萨摩诃萨，为欲利乐诸有情故乘于大乘，不久当得一切智智，为天、人等转正法轮，其轮世间天、人、魔、梵、声闻等众皆不能转。』如是展转声遍十方，天、人等众闻皆欢喜，咸作是言：『如是菩萨不久当得一切智智，转正法轮利安含识。』」

　　　　初分大乘铠品第十四之一

　　尔时，具寿善现白佛言：「世尊！如说菩萨摩诃萨擐大乘铠者，云何名为菩萨摩诃萨擐大乘铠？」
　　佛言：「善现！若菩萨摩诃萨擐布施波罗蜜多铠，擐净戒、安忍、精进、静虑、般若波罗蜜多铠，善现！如是名为菩萨摩诃萨擐大乘铠。
　　「若菩萨摩诃萨擐四静虑铠，擐四无量、四无色定铠，善现！如是名为菩萨摩诃萨擐大乘铠。
　　「若菩萨摩诃萨擐四念住铠，擐四正断、四神足、五根、五力、七等觉支、八圣道支铠，善现！如是名为菩萨摩诃萨擐大乘铠。
　　「若菩萨摩诃萨擐内空铠，擐外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空铠，善现！如是名为菩萨摩诃萨擐大乘铠。
　　「若菩萨摩诃萨擐五眼铠，擐六神通铠，善现！如是名为菩萨摩诃萨擐大乘铠。
　　「若菩萨摩诃萨擐佛十力铠，擐四无所畏、四无碍解、大慈、大悲、大喜、大舍、十八佛不共法、一切智、道相智、一切相智铠，善现！如是名为菩萨摩诃萨擐大乘铠。
　　「若菩萨摩诃萨擐佛身相诸功德铠，善现！如是名为菩萨摩诃萨擐大乘铠。
　　「复次，善现！若菩萨摩诃萨擐如是等诸功德铠，放大光明遍照三千大千世界，亦令此界六三变动。其中地狱，火等苦具及彼有情身心痛恼皆得除灭，菩萨知其既离众苦，便为称赞三宝功德，彼得闻已身心安乐，从自趣没生天人中，即得奉觐诸佛菩萨，亲承供养禀正法音。其中傍生，互相残害鞭挞驱逼，无量种苦皆得除灭，菩萨知其既离众苦，亦为称赞三宝功德，彼得闻已身心安乐，从自趣没生天人中，即得奉觐诸佛菩萨，亲承供养禀正法音。其中鬼界，恐怖饥渴身心燋（别本有作「焦」者）恼，无量种苦皆得除灭，菩萨知其既离众苦，亦为称赞三宝功德，彼得闻已身心安乐，从自趣没生天人中，即得奉觐诸佛菩萨，亲承供养禀正法音。善现！如是名为菩萨摩诃萨擐大乘铠。
　　「若菩萨摩诃萨擐如是等诸功德铠，放大光明遍照十方各如殑伽沙等诸佛世界，亦令彼界六三变动。其中地狱、傍生、鬼界所有众苦皆得除灭，菩萨知其既离众苦，亦为称赞三宝功德，彼得闻已身心安乐，从自趣没生天人中，即得奉觐诸佛菩萨，亲承供养禀正法音。善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作地狱、傍生、鬼界无量有情各受众苦，亦复放光变动大地，令彼有情众苦皆息，复为称赞佛、法、僧宝，令彼闻已身心安乐，从自趣没生天人中，承事供养诸佛菩萨，于诸佛所禀正法音。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨擐如是等诸功德铠，放大光明变动大地，拔济无量世界有情三恶趣苦，令生天人见佛闻法亦复如是，虽有所为而无一实。何以故？善现！诸法性空皆如幻故。
　　「复次，善现！若菩萨摩诃萨安住布施波罗蜜多，普化三千大千世界如吠琉璃，亦化自身为转轮王，七宝眷属导从围绕，其中有情须食与食，须饮与饮，须衣与衣，须乘与乘，涂香、末（别本有作「未」者）香、烧香、花鬘、房舍、卧具、灯烛、医药、金银、真珠、珊瑚、璧玉及余种种资生之具，随其所须一切施与。作是施已，复为宣说六波罗蜜多相应之法，令彼闻已乃至证得阿耨多罗三藐三菩提，于六波罗蜜多相应之法常不舍离。善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作种种贫穷、孤露、根支残缺、疾病有情，随其所须皆幻施与。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨安住布施波罗蜜多，或化世界如吠琉璃，或化自身为轮王等，随有情类所须施与，及为宣说六波罗蜜多相应之法亦复如是，虽有所为而无一实。何以故？善现！诸法性空皆如幻故。
　　「复次，善现！若菩萨摩诃萨自住净戒波罗蜜多，为欲利乐诸有情故，生转轮王家绍转轮王位，安立无量百千俱胝那庾多有情于十善业道，或复安立无量百千俱胝那庾多有情于四静虑，若四无量、四无色定，或复安立无量百千俱胝那庾多有情于四念住，若四正断、四神足、五根、五力、七等觉支、八圣道支，或复安立无量百千俱胝那庾多有情于空解脱门，若无相、无愿解脱门，或复安立无量百千俱胝那庾多有情于布施波罗蜜多，若净戒、安忍、精进、静虑、般若波罗蜜多，或复安立无量百千俱胝那庾多有情于五眼，若六神通，或复安立无量百千俱胝那庾多有情于佛十力，若四无所畏、四无碍解、大慈、大悲、大喜、大舍、十八佛不共法、一切智、道相智、一切相智，令安住已乃至证得阿耨多罗三藐三菩提，于如是法常不舍离。善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作无量有情，令住十善业道，或复令住四静虑乃至一切相智。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨为有情故，生转轮王家绍转轮王位，安立无量百千俱胝那庾多有情于十善业道，或复安立无量百千俱胝那庾多有情于四静虑乃至一切相智亦复如是，虽有所为而无一实。何以故？善现！诸法性空皆如幻故。
　　「复次，善现！若菩萨摩诃萨自住安忍波罗蜜多，亦劝无量百千俱胝那庾多有情，令住安忍波罗蜜多。善现！云何菩萨摩诃萨自住安忍波罗蜜多，亦劝无量百千俱胝那庾多有情，令住安忍波罗蜜多？善现！若菩萨摩诃萨从初发心乃至证得一切智智，擐安忍铠常自念言：『假使一切有情持刀杖块等来见加害，我终不起一念忿心，劝诸有情亦如是忍。』善现！是菩萨摩诃萨如心所念境触无违，劝诸有情住如是忍，乃至证得阿耨多罗三藐三菩提，于如是忍常不舍离。善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作种种诸有情类，各各执持刀杖块等，加害幻师或彼弟子，时幻师等于幻有情，都不起心欲为怨报，而劝彼住如是安忍。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨擐安忍铠，自住安忍波罗蜜多，亦劝无量百千俱胝那庾多有情，令住安忍波罗蜜多，常不舍离亦复如是，虽有所为而无一实。何以故？善现！诸法性空皆如幻故。
　　「复次，善现！若菩萨摩诃萨自住精进波罗蜜多，亦劝无量百千俱胝那庾多有情，令住精进波罗蜜多。善现！云何菩萨摩诃萨自住精进波罗蜜多，亦劝无量百千俱胝那庾多有情，令住精进波罗蜜多？善现！若菩萨摩诃萨以应一切智智心，身心精进，断诸恶法修诸善法，亦劝无量百千俱胝那庾多有情，修习如是身心精进，乃至证得阿耨多罗三藐三菩提，于如是精进常不舍离。善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作种种诸有情类，而彼巧幻自现炽然身心精进，亦劝所幻令修如是炽然精进。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨以应一切智智心，身心精进，断诸恶法修诸善法，亦劝有情修习如是身心精进，常不舍离亦复如是，虽有所为而无一实。何以故？善现！诸法性空皆如幻故。
　　「复次，善现！若菩萨摩诃萨自住静虑波罗蜜多，亦劝无量百千俱胝那庾多有情，令住静虑波罗蜜多。善现！云何菩萨摩诃萨自住静虑波罗蜜多，亦劝无量百千俱胝那庾多有情，令住静虑波罗蜜多？善现！若菩萨摩诃萨于一切法住平等定，不见诸法有定有乱，而常修习如是静虑波罗蜜多，亦劝无量百千俱胝那庾多有情，修习如是平等静虑，乃至证得阿耨多罗三藐三菩提，于如是定常不舍离。善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作种种诸有情类，而彼巧幻自现于法住平等定，亦劝所幻令修如是平等静虑。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨于一切法住平等定，亦劝有情修习如是平等静虑，常不舍离亦复如是，虽有所为而无一实。何以故？善现！诸法性空皆如幻故。
　　「复次，善现！若菩萨摩诃萨自住般若波罗蜜多，亦劝无量百千俱胝那庾多有情，令住般若波罗蜜多。善现！云何菩萨摩诃萨自住般若波罗蜜多，亦劝无量百千俱胝那庾多有情令住般若波罗蜜多？善现！若菩萨摩诃萨自住无戏论般若波罗蜜多，不见诸法有生有灭、有染有净，及不得此岸彼岸差别，亦劝无量百千俱胝那庾多有情安住如是无戏论慧，乃至证得阿耨多罗三藐三菩提，于如是慧常不舍离。善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作种种诸有情类，而彼巧幻自现安住无戏论慧，亦劝所幻令其修习如是般若。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨自住无戏论般若波罗蜜多，亦劝有情修习如是无戏论慧，常不舍离亦复如是，虽有所为而无一实。何以故？善现！诸法性空皆如幻故。
　　「复次，善现！若菩萨摩诃萨擐如上说诸功德铠，普于十方各如殑伽沙等诸佛世界，以神通力自变其身，遍满如是诸佛世界，随诸有情所乐示现，自住布施波罗蜜多，劝悭贪者令住布施；自住净戒波罗蜜多，劝犯戒者令住净戒；自住安忍波罗蜜多，劝暴恶者令住安忍；自住精进波罗蜜多，劝懈怠者令住精进；自住静虑波罗蜜多，劝乱心者令住静虑；自住般若波罗蜜多，劝愚痴者令住妙慧。如是菩萨摩诃萨安立有情于六波罗蜜多已，复随其类音为说六波罗蜜多相应之法，令彼闻已乃至证得阿耨多罗三藐三菩提，于六波罗蜜多相应之法常不舍离。善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作种种诸有情类，而彼巧幻自现安住六波罗蜜多，亦劝所幻有情令其安住。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨普于十方各如殑伽沙等诸佛世界自现其身，随类安住六波罗蜜多，亦劝有情令其安住，乃至证得无上菩提常不舍离亦复如是，虽有所为而无一实。何以故？善现！诸法性空皆如幻故。
　　「复次，善现！若菩萨摩诃萨擐如上说诸功德铠，以应一切智智心，大悲为上首，用无所得而为方便，利益安乐一切有情，不杂声闻、独觉作意。
　　「谓不作是念：『我当安立尔所有情于布施波罗蜜多，尔所有情不当安立。』但作是念：『我当安立无量、无数、无边有情于布施波罗蜜多。』不作是念：『我当安立尔所有情于净戒、安忍、精进、静虑、般若波罗蜜多，尔所有情不当安立。』但作是念：『我当安立无量、无数、无边有情于净戒乃至般若波罗蜜多。』
　　「不作是念：『我当安立尔所有情于内空，尔所有情不当安立。』但作是念：『我当安立无量、无数、无边有情于内空。』不作是念：『我当安立尔所有情于外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，尔所有情不当安立。』但作是念：『我当安立无量、无数、无边有情于外空乃至无性自性空。』
　　「不作是念：『我当安立尔所有情于四静虑，尔所有情不当安立。』但作是念：『我当安立无量、无数、无边有情于四静虑。』不作是念：『我当安立尔所有情于四无量、四无色定，尔所有情不当安立。』但作是念：『我当安立无量、无数、无边有情于四无量、四无色定。』
　　「不作是念：『我当安立尔所有情于四念住，尔所有情不当安立。』但作是念：『我当安立无量、无数、无边有情于四念住。』不作是念：『我当安立尔所有情于四正断、四神足、五根、五力、七等觉支、八圣道支，尔所有情不当安立。』但作是念：『我当安立无量、无数、无边有情于四正断乃至八圣道支。』
　　「不作是念：『我当安立尔所有情于空解脱门，尔所有情不当安立。』但作是念：『我当安立无量、无数、无边有情于空解脱门。』不作是念：『我当安立尔所有情于无相、无愿解脱门，尔所有情不当安立。』但作是念：『我当安立无量、无数、无边有情于无相、无愿解脱门。』
　　「不作是念：『我当安立尔所有情于五眼，尔所有情不当安立。』但作是念：『我当安立无量、无数、无边有情于五眼。』不作是念：『我当安立尔所有情于六神通，尔所有情不当安立。』但作是念：『我当安立无量、无数、无边有情于六神通。』
　　「不作是念：『我当安立尔所有情于佛十力，尔所有情不当安立。』但作是念：『我当安立无量、无数、无边有情于佛十力。』不作是念：『我当安立尔所有情于四无所畏、四无碍解、大慈、大悲、大喜、大舍、十八佛不共法、一切智、道相智、一切相智，尔所有情不当安立。』但作是念：『我当安立无量、无数、无边有情于四无所畏乃至一切相智。』
　　「不作是念：『我当安立尔所有情于预流果，尔所有情不当安立。』但作是念：『我当安立无量、无数、无边有情于预流果。』不作是念：『我当安立尔所有情于一来、不还、阿罗汉果、独觉菩提，尔所有情不当安立。』但作是念：『我当安立无量、无数、无边有情于一来、不还、阿罗汉果、独觉菩提。』不作是念：『我当安立尔所有情于菩萨道，无上菩提，尔所有情不当安立。』但作是念：『我当安立无量、无数、无边有情于菩萨道，无上菩提。』善现！如是名为菩萨摩诃萨擐大乘铠。
　　「善现！如巧幻师或彼弟子，于四衢道在大众前，幻作无量、无数、无边有情，安立于六波罗蜜多，乃至安立于无上菩提。善现！于汝意云何？如是幻事为有实不？」
　　善现答言：「不也！世尊！」
　　佛告善现：「菩萨摩诃萨以应一切智智心，大悲为上首，用无所得而为方便，安立无量、无数、无边有情于六波罗蜜多，乃至安立无量、无数、无边有情于无上菩提亦复如是，虽有所为而无一实。何以故？善现！诸法性空皆如幻故。」

　　大般若波罗蜜多经卷第四十九

