
　　　　大般若波罗蜜多经　卷第十

　　　　　　大唐三藏法师玄奘奉　　诏译

　　　　初分赞胜德品第五

　　尔时，具寿舍利子、具寿大目连、具寿大饮光、具寿善现等，众望所识诸大苾刍及苾刍尼，并诸菩萨摩诃萨众、邬波索迦、邬波斯迦，皆从座起恭敬合掌，俱白佛言：「世尊！菩萨摩诃萨所有般若波罗蜜多，是大波罗蜜多。
　　「世尊！菩萨摩诃萨所有般若波罗蜜多，是广波罗蜜多。
　　「世尊！菩萨摩诃萨所有般若波罗蜜多，是第一波罗蜜多。
　　「世尊！菩萨摩诃萨所有般若波罗蜜多，是胜波罗蜜多。
　　「世尊！菩萨摩诃萨所有般若波罗蜜多，是妙波罗蜜多。
　　「世尊！菩萨摩诃萨所有般若波罗蜜多，是微妙波罗蜜多。
　　「世尊！菩萨摩诃萨所有般若波罗蜜多，是尊波罗蜜多。
　　「世尊！菩萨摩诃萨所有般若波罗蜜多，是高波罗蜜多。
　　「世尊！菩萨摩诃萨所有般若波罗蜜多，是最波罗蜜多。
　　「世尊！菩萨摩诃萨所有般若波罗蜜多，是极波罗蜜多。
　　「世尊！菩萨摩诃萨所有般若波罗蜜多，是上波罗蜜多。
　　「世尊！菩萨摩诃萨所有般若波罗蜜多，是无上波罗蜜多。
　　「世尊！菩萨摩诃萨所有般若波罗蜜多，是无上上波罗蜜多。
　　「世尊！菩萨摩诃萨所有般若波罗蜜多，是等波罗蜜多。
　　「世尊！菩萨摩诃萨所有般若波罗蜜多，是无等波罗蜜多。
　　「世尊！菩萨摩诃萨所有般若波罗蜜多，是无等等波罗蜜多。
　　「世尊！菩萨摩诃萨所有般若波罗蜜多，是无待对波罗蜜多。
　　「世尊！菩萨摩诃萨所有般若波罗蜜多，是如虚空波罗蜜多。
　　「世尊！菩萨摩诃萨所有般若波罗蜜多，是自相空波罗蜜多。
　　「世尊！菩萨摩诃萨所有般若波罗蜜多，是共相空波罗蜜多。
　　「世尊！菩萨摩诃萨所有般若波罗蜜多，是一切法空波罗蜜多。
　　「世尊！菩萨摩诃萨所有般若波罗蜜多，是不可得空波罗蜜多。
　　「世尊！菩萨摩诃萨所有般若波罗蜜多，是无性空波罗蜜多。
　　「世尊！菩萨摩诃萨所有般若波罗蜜多，是自性空波罗蜜多。
　　「世尊！菩萨摩诃萨所有般若波罗蜜多，是无性自性空波罗蜜多。
　　「世尊！菩萨摩诃萨所有般若波罗蜜多，是无变异空波罗蜜多。
　　「世尊！菩萨摩诃萨所有般若波罗蜜多，是无生波罗蜜多。
　　「世尊！菩萨摩诃萨所有般若波罗蜜多，是无灭波罗蜜多。
　　「世尊！菩萨摩诃萨所有般若波罗蜜多，是无染波罗蜜多。
　　「世尊！菩萨摩诃萨所有般若波罗蜜多，是无诤（别本有作「净」者）波罗蜜多。
　　「世尊！菩萨摩诃萨所有般若波罗蜜多，是寂静波罗蜜多。
　　「世尊！菩萨摩诃萨所有般若波罗蜜多，是远离波罗蜜多。
　　「世尊！菩萨摩诃萨所有般若波罗蜜多，是寂止波罗蜜多。
　　「世尊！菩萨摩诃萨所有般若波罗蜜多，是调伏波罗蜜多。
　　「世尊！菩萨摩诃萨所有般若波罗蜜多，是明咒波罗蜜多。
　　「世尊！菩萨摩诃萨所有般若波罗蜜多，是诚谛波罗蜜多。
　　「世尊！菩萨摩诃萨所有般若波罗蜜多，是开发一切功德波罗蜜多。
　　「世尊！菩萨摩诃萨所有般若波罗蜜多，是成就一切功德波罗蜜多。
　　「世尊！菩萨摩诃萨所有般若波罗蜜多，是能破一切波罗蜜多。
　　「世尊！菩萨摩诃萨所有般若波罗蜜多，是不可屈伏波罗蜜多。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等布施，能圆满无等等布施，能具足无等等布施波罗蜜多；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等净戒，能圆满无等等净戒，能具足无等等净戒波罗蜜多；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等安忍，能圆满无等等安忍，能具足无等等安忍波罗蜜多；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等精进，能圆满无等等精进，能具足无等等精进波罗蜜多；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等静虑，能圆满无等等静虑，能具足无等等静虑波罗蜜多；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等般若，能圆满无等等般若，能具足无等等般若波罗蜜多；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能安住无等等内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，能圆满无等等内空乃至无性自性空，能具足无等等内空乃至无性自性空；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能安住无等等真如、法界、法性、不虚妄性、不变异性、平等性、离生性、法定、法住、实际、虚空界、不思议界，能圆满无等等真如乃至不思议界，能具足无等等真如乃至不思议界；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等四念住、四正断、四神足、五根、五力、七等觉支、八圣道支，能圆满无等等四念住乃至八圣道支，能具足无等等四念住乃至八圣道支；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能安住无等等苦、集、灭、道圣谛，能圆满无等等苦、集、灭、道圣谛，能具足无等等苦、集、灭、道圣谛；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等四静虑、四无量、四无色定，能圆满无等等四静虑、四无量、四无色定，能具足无等等四静虑、四无量、四无色定；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等八解脱、八胜处、九次第定、十遍处，能圆满无等等八解脱、八胜处、九次第定、十遍处，能具足无等等八解脱、八胜处、九次第定、十遍处；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等空、无相、无愿解脱门，能圆满无等等空、无相、无愿解脱门，能具足无等等空、无相、无愿解脱门；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等陀罗尼门、三摩地门，能圆满无等等陀罗尼门、三摩地门，能具足无等等陀罗尼门、三摩地门；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等菩萨摩诃萨地，能圆满无等等菩萨摩诃萨地，能具足无等等菩萨摩诃萨地；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等五眼、六神通，能圆满无等等五眼、六神通，能具足无等等五眼、六神通；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等佛十力、四无所畏、四无碍解、大慈、大悲、大喜、大舍、十八佛不共法，能圆满无等等佛十力乃至十八佛不共法，能具足无等等佛十力乃至十八佛不共法；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等无忘失法、恒住舍性，能圆满无等等无忘失法、恒住舍性，能具足无等等无忘失法、恒住舍性；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！修行般若波罗蜜多诸菩萨摩诃萨，最尊最胜、最上最妙、具大势力，能修行无等等一切智、道相智、一切相智，能圆满无等等一切智、道相智、一切相智，能具足无等等一切智、道相智、一切相智；能得无等等自体，所谓无边殊胜相好妙庄严身；能证无等等妙法，所谓无上正等菩提。
　　「世尊！如来亦由修行般若波罗蜜多，能修行安住圆满具足种种功德故，得无等等色，得无等等受、想、行、识，证无等等菩提，转无等等法轮，度脱无量诸有情类，令获殊胜利益安乐。过去未来现在诸佛亦于般若波罗蜜多精勤修学，种种功德皆悉圆满，已证无上正等菩提，当证无上正等菩提，现证无上正等菩提，转妙法轮度无量众，令获殊胜利益安乐。是故，世尊！若菩萨摩诃萨欲于一切法度至彼岸者，当学般若波罗蜜多。世尊！修行般若波罗蜜多诸菩萨摩诃萨，一切世间若天、若人、阿素洛等，皆应供养恭敬、尊重赞叹、守护，令于般若波罗蜜多精进修行无障无碍。」
　　尔时，世尊告诸声闻及诸菩萨摩诃萨等言：「如是！如是！如汝所说，修行般若波罗蜜多诸菩萨摩诃萨，一切世间若天、若人、阿素洛等，皆应供养恭敬、尊重赞叹、守护，令于般若波罗蜜多精进修行无障无碍。何以故？由此菩萨摩诃萨故，世间得有人、天出现，所谓刹帝利大族、婆罗门大族、长者大族、居士大族，若转轮王，若四大王众天、三十三天、夜摩天、睹史多天、乐变化天、他化自在天，若梵众天、梵辅天、梵会天、大梵天，若光天、少光天、无量光天、极光净天，若净天、少净天、无量净天、遍净天，若广天、少广天、无量广天、广果天，若无想有情天，若无烦天、无热天、善现天、善见天、色究竟天，若空无边处天、识无边处天、无所有处天、非想非非想处天，出现于世。由此菩萨摩诃萨故，得有预流、一来、不还、阿罗汉、独觉、菩萨摩诃萨及诸如来、应、正等觉出现于世。由此菩萨摩诃萨故，世间得有三宝出现，与诸有情作大饶益。由此菩萨摩诃萨故，世间得有种种资生乐具出现，所谓饮食、衣服、卧具、房舍、灯明、末尼、真珠、琉璃、螺贝、璧玉、珊瑚、金银等宝出现于世。
　　「以要言之，一切世间人、天等乐及涅槃乐，无不皆由如是菩萨摩诃萨有。所以者何？是菩萨摩诃萨自正修行布施、净戒、安忍、精进、静虑、般若波罗蜜多，亦教他修行；自正安住内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，亦教他安住；自安住真如、法界、法性、不虚妄性、不变异性、平等性、离生性、法定、法住、实际、虚空界、不思议界，亦教他安住；自正修行四念住、四正断、四神足、五根、五力、七等觉支、八圣道支，亦教他修行；自正安住苦、集、灭、道圣谛，亦教他安住；自正修行四静虑、四无量、四无色定，亦教他修行；自正修行八解脱、八胜处、九次第定、十遍处，亦教他修行；自正修行空、无相、无愿解脱门，亦教他修行；自正修行陀罗尼门、三摩地门，亦教他修行；自正修行诸菩萨地，亦教他修行；自正修行五眼、六神通，亦教他修行；自正修行佛十力、四无所畏、四无碍解、大慈、大悲、大喜、大舍、十八佛不共法，亦教他修行；自正修行无忘失法、恒住舍性，亦教他修行；自正修行一切智、道相智、一切相智，亦教他修行。是故由此修行般若波罗蜜多诸菩萨摩诃萨，一切有情皆得殊胜利益安乐。」

　　　　初分现舌相品第六

　　尔时，世尊现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。
　　是时，东方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此西方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界，今所见光即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，南方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此北方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，西方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此东方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，北方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此南方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，东北方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此西南方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，东南方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此西北方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，西南方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此东北方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，西北方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此东南方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，下方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此上方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，上方殑伽沙等诸佛土中，各有无量无数菩萨摩诃萨，睹斯光已各诣其佛，顶礼恭敬白言：「世尊！是谁神力？复以何缘而有此瑞？」
　　时，彼诸佛各告菩萨摩诃萨言：「善男子！于此下方有佛世界，名曰堪忍，佛号释迦牟尼如来、应、正等觉、明行圆满、善逝、世间解、无上丈夫、调御士、天人师、佛、薄伽梵，今为菩萨摩诃萨众说大般若波罗蜜多，现广长舌相，遍覆三千大千世界，复从舌相出无量无数种种色光，普照十方殑伽沙等诸佛世界。今所见光，即是彼佛舌相所现。」
　　时，诸菩萨摩诃萨闻是事已，欢喜踊跃各白佛言：「我等欲往堪忍世界，观礼供养释迦牟尼佛及诸菩萨摩诃萨众，并听般若波罗蜜多，唯愿世尊哀愍听许！」
　　时，彼诸佛各各告言：「今正是时，随汝意往。」
　　一一佛土无量无数菩萨摩诃萨众，各礼佛足右绕七匝，严持无量宝幢、幡盖、香鬘、璎珞、金银等花，奏击种种上妙伎乐，经须臾间至此佛所，供养恭敬、尊重赞叹，顶礼佛足却住一面。
　　尔时，四大王众天乃至他化自在天、梵众天乃至色究竟天，各持无量种种香鬘，所谓涂香、末香、烧香、树香、叶香、诸杂和香，悦意花鬘、生类花鬘、龙钱花鬘、并无量种众杂花鬘，及持无量种种天花、嗢钵罗花、钵特摩花、俱某陀花、奔荼利花、微妙音花、大微妙音花及余无量种种天花，来至佛所供养恭敬、尊重赞叹，顶礼佛足却住一面。
　　尔时，十方诸来菩萨摩诃萨众及余无量欲、色界天，所献种种宝幢、幡盖、珍妙、璎珞、种种香花，以佛神力上涌空中合成台盖，遍覆三千大千佛土，台顶四角各有宝幢，台盖、宝幡皆垂璎珞，胜幡、妙彩、珍异花鬘，种种庄严甚可爱乐。
　　时，此会中有百千俱胝那庾多有情皆从座起，合掌恭敬而白佛言：「世尊！我等未来愿得作佛，相好威德如今世尊。国土庄严，声闻、菩萨、天、人众会，所转法轮，并如今佛。」
　　尔时，世尊知其心愿，已于诸法悟无生忍，了达一切不生不灭无作无为，即便微笑，面门复出种种色光。
　　尊者阿难即从座起，合掌恭敬白言：「世尊！何因何缘现此微笑？」
　　佛告阿难：「是从座起百千俱胝那庾多众，已于诸法悟无生忍，于当来世经六十八俱胝大劫修菩萨行，花积劫中当得作佛，皆同一号，谓觉分花如来、应、正等觉、明行圆满、善逝、世间解、无上丈夫、调御士、天人师、佛、薄伽梵。」

　　大般若波罗蜜多经卷第十

