
　　　　小品般若波罗蜜经卷第十

　　　　　　　　后秦龟兹国三藏鸠摩罗什译

　　　　萨陀波仑品第二十七

　　佛告须菩提：「若菩萨欲求般若波罗蜜，当如萨陀波仑菩萨，今在雷音威王佛所，行菩萨道。」
　　须菩提白佛言：「世尊！萨陀波仑菩萨云何求般若波罗蜜？」
　　佛告须菩提：「萨陀波仑菩萨，本求般若波罗蜜时，不依世事，不惜身命，不贪利养，于空林中，闻空中声：『言善男子！汝从是东行，当得闻般若波罗蜜。行时莫念疲倦，莫念睡眠，莫念饮食，莫念昼夜，莫念寒热。如是诸事，莫念莫观，亦莫思惟。离谄曲心，莫自高身，卑下他人。当离一切众生之相，当离一切利养名誉，当离五盖，当离悭嫉，亦莫分别内法外法。行时，莫得左右顾视，莫念前，莫念后，莫念上，莫念下，莫念四维，莫动色受想行识。何以故？若动色受想行识，则不行佛法，行于生死。如是之人，不能得般若波罗蜜。』萨陀波仑报空中声言：『当如教行。何以故？我为一切众生，作光明故，集诸佛法。』空中声言：『善哉！善哉！善男子！汝应信解空无相无作法，应离诸相，离于有见，离众生见、人见、我见，求般若波罗蜜。善男子！应离恶知识，亲近善知识。善知识者能说空无相无作，无生无灭法。善男子！汝能如是，不久得闻般若波罗蜜。若从经卷闻，若从法师闻。善男子！汝所从闻般若波罗蜜，当于是人，生大师想，当知报恩。应作是念：我所从闻般若波罗蜜，则是我善知识。我得闻般若波罗蜜，当不退于阿耨多罗三藐三菩提。不离诸佛，不生无佛世界，得离诸难。思惟如是功德利故。于法师所，生大师想。善男子！莫以世俗财利心故，随逐法师。当以爱重恭敬法故，随逐法师。又，善男子！应觉魔事。恶魔或时为说法者，作诸因缘，令受好妙色声香味触。说法者以方便力故受是五欲。汝于此中，莫生不净之心，应作念言：我不知方便之力，法师或为利益众生，令种善根故，受用是法。诸菩萨者，无所障碍。善男子！汝于尔时，应观诸法实相。何等是诸法实相？佛说一切法无垢。何以故？一切法性空，一切法无我、无众生，一切法如幻、如梦、如响、如影、如炎。善男子！汝若如是观诸法实相，随逐法师，不久当善知般若波罗蜜。又，善男子！复应觉知魔事。若法师于求般若波罗蜜者，心有嫌恨，而不顾录，汝于此中，不应忧恼，但以爱重恭敬法心，随逐法师，勿生厌离。』须菩提！萨陀波仑菩萨受虚空中如是教已，即便东行。东行不久，复作是念：我向者云何不问空中声，东行远近？当从谁闻般若波罗蜜？即住不行，忧愁啼哭，作是念言：我住于此，若一日、二日，乃至七日，不念疲极，不念睡眠，不念饮食，不念昼夜，不念寒热，要当得知我从谁闻般若波罗蜜。须菩提！譬如有人唯有一子，爱之甚重，一旦命终，甚大忧恼，唯怀忧恼，无有余念。须菩提！萨陀波仑亦如是无有余念，但念我当何时得闻般若波罗蜜。须菩提！萨陀波仑菩萨如是忧愁啼哭时，佛像在前立赞言：『善哉！善哉！善男子！过去诸佛本行菩萨道时，求般若波罗蜜，亦如汝今。是故，善男子！汝以是勤行精进爱乐法故，从是东行，去此五百由旬，有城名众香，七宝合成。其城七重，纵广十二由旬，皆以七宝多罗之树，周遍围绕。丰乐安静，人民炽盛，街巷相当，端严如画，桥津如地，宽博清净。七重城上，皆以阎浮檀金而为楼阁。一一楼阁，七宝行树，种种宝果。其诸楼阁，次第皆以宝绳连绵，宝铃罗网，以覆城上。风吹铃声，其音和雅，如作五乐，甚可爱乐，以是音声，娱乐众生。其城四边，流池清净，冷暖调适。中有诸船，七宝严饰，是诸众生，宿业所致，娱乐游戏。诸池水中，种种莲华，青黄赤白，众杂好华，香色具足，遍满其上，三千大千世界，所有好华，悉皆具有。其城四边，有五百园观，七宝庄严，甚可爱乐。一一园中，有五百池水。池水各各纵广十里，皆以七宝杂色庄严。诸池水中，皆有青黄赤白莲花，大如车轮，弥覆水上。青色青光，黄色黄光，赤色赤光，白色白光。诸池水中，皆有凫雁鸳鸯，异类众鸟。是诸园观池沼，适无所属，皆是众生宿业果报，长夜信乐深法，行般若波罗蜜，福德所致。善男子！众香城中，有大高台，昙无竭菩萨宫舍在上。其宫纵广各五十里，皆以七宝校成，杂色庄严。其墙七重，皆亦七宝、七宝行树周匝围绕。其宫舍中有四围观，常所娱乐。一名常喜，二名无忧，三名华饰，四名香饰。一一园中有八池水。一名为贤。二名贤上三名欢喜。四名喜上，五名安隐，六名多安隐，七名必定，八名阿毗跋致。诸池水边，面各一宝，黄金白银、琉璃颇梨、玫瑰为底，金沙布上。一一池侧，有八梯阶，种种宝物，以为梯橙。诸阶陛间，有阎浮檀金，芭蕉之树。诸池水中，皆有青黄赤白莲花。遍覆其上。凫雁鸳鸯、孔雀众鸟，鸣声相和，甚可爱乐。诸池水边，皆生花树香树。风吹香华堕池水中。其池成就八功德水，香若栴檀，色味具足，昙无竭菩萨，与六万八千婇女，五欲具足，共相娱乐，及城中男女，俱入常喜等园，贤等池中，共相娱乐。善男子！昙无竭菩萨，与诸婇女游戏娱乐已，日日三时，说般若波罗蜜，众香城中，男女大小，为昙无竭菩萨，于其城内，多聚人处，敷大法座。其座四足，或以黄金，或以白银，或以琉璃，或以颇梨，敷以綩綖杂色茵蓐，以迦尸白毡而覆其上。座高五里，施诸帏帐。其地四边，散五色华，烧众名香，供养法故。昙无竭菩萨于此座上，说般若波罗蜜。善男子！彼诸人众，如是供养、恭敬昙无竭菩萨，为闻般若波罗蜜故，于是大会百千万众诸天世人一处集会。中有听者，中有受者，中有持者，中有诵者，中有书者，中有正观者，中有如说行者。是诸众生，已度恶道，皆不退转于阿耨多罗三藐三菩提。善男子！汝从是去，当于昙无竭菩萨所，闻般若波罗蜜。昙无竭菩萨世世是汝善知识，示教利喜，汝阿耨多罗三藐三菩提。善男子！昙无竭菩萨，本行菩萨道时，求般若波罗蜜，亦如汝今。今汝东行，莫计昼夜，不久当得闻般若波罗蜜。』萨陀波仑菩萨，心大欢喜，譬如有人为毒箭所中，更无余念。唯念何时，当得良医，拔出毒箭，除我此苦。如是萨陀波仑菩萨，无有余念，但念何时，得见昙无竭菩萨，为我说般若波罗蜜。我闻般若波罗蜜，断诸有见。尔时萨陀波仑即于住处一切法中，生无决定想，入诸三昧门，所谓：诸法性观三昧、诸法不可得三昧、破诸法无明三昧、诸法不异三昧、诸法不坏三昧、诸法照明三昧、诸法离闇三昧、诸法不相续三昧、诸法性不可得三昧、散华三昧、不受诸身三昧、离幻三昧、如镜像三昧、一切众生语言三昧、一切众生欢喜三昧、随一切善三昧、种种语言字句庄严三昧、无畏三昧、性常默然三昧、无碍解脱三昧、离尘垢三昧、名字语言庄严三昧、一切见三昧、一切无碍际三昧、如虚空三昧、如金刚三昧、无负三昧、得胜三昧、转眼三昧、毕法性三昧、得安隐三昧、师子吼三昧、胜一切众生三昧、离垢三昧、无垢净三昧、华庄严三昧、随坚实三昧、出诸法得力无畏三昧、通达诸法三昧、坏一切法印三昧、无差别见三昧、离一切见三昧、离一切闇三昧、离一切相三昧、离一切著三昧、离一切懈怠三昧、深法照明三昧、善高三昧、不可夺三昧、破魔三昧、生光明三昧、见诸佛三昧。萨陀波仑菩萨住是诸三昧中，即见十方诸佛，为诸菩萨说般若波罗蜜。诸佛各各安慰赞言：『善哉！善哉！善男子！我等本行菩萨道时，求般若波罗蜜，亦如汝今；得是诸三昧，亦如汝今。得是诸三昧已，了达般若波罗蜜，住阿毗跋致地。我等得是诸三昧故，得阿耨多罗三藐三菩提。善男子！是为般若波罗蜜，所谓于诸法无所念，我等住于无念法中，得如是金色之身、三十二相、大光明不可思议智慧、诸佛无上三昧、无上智慧，尽诸功德边。如是功德，诸佛说之犹不能尽，况声闻、辟支佛。是故，善男子！汝于是法，倍应恭敬爱重，生清净心。得阿耨多罗三藐三菩提，不足为难。汝于善知识，应深恭敬爱重信乐。善男子！若菩萨为善知识所护念者，疾得阿耨多罗三藐三菩提。萨陀波仑菩萨白诸佛言：『何等是我善知识？』诸佛答言：『善男子！昙无竭菩萨，世世教诲，成就汝于阿耨多罗三藐三菩提，令汝得学般若波罗蜜方便之力。昙无竭菩萨，是汝善知识，汝应报恩。善男子！汝若于一劫，若二劫三劫，乃至百劫，若过百劫，顶戴恭敬，以一切乐具而供养之；若以三千大千世界，妙好色声香味触尽以供养，亦未能报须臾之恩。何以故？以昙无竭菩萨因缘力故，令汝得如是诸深三昧，及闻般若波罗蜜方便。』诸佛如是教授安慰萨陀波仑菩萨已，忽然不现。萨陀波仑菩萨从三昧起，不见诸佛，作是念：是诸佛向从何来？今至何所？不见佛故，即大忧愁。作是念：昙无竭菩萨，已得陀罗尼诸神通力，已曾供养过去诸佛，世世为我善知识，常利益我。我至昙无竭菩萨所，当问诸佛从何所来，去至何所？尔时萨陀波仑菩萨于昙无竭菩萨，益加爱重，恭敬信乐，作如是念：我今贫穷，无有华香璎珞、烧香涂香、衣服幡盖、金银真珠、颇梨珊瑚，无有如是诸物，可以供养昙无竭菩萨。我今不应空往昙无竭菩萨所。我若空往，心则不安，当自卖身，以求财物，为般若波罗蜜故，供养昙无竭菩萨。何以故？我世世已来，丧身无数。于无始生死中，为欲因缘故，在于地狱，受无量苦，未曾为是清净之法。是时萨陀波仑菩萨，中道入一大城，至市肆上，高声唱言：『谁欲须人？谁欲须人？』尔时恶魔作是念：萨陀波仑菩萨，为爱法故，欲自卖身以供养昙无竭菩萨，为闻般若波罗蜜方便。云何菩萨行般若波罗蜜，疾得阿耨多罗三藐三菩提，亦得多闻。如大海水，不为诸魔所坏，能尽一切诸功德边，于此利益无量众生。是诸众生，出我境界，得阿耨多罗三藐三菩提。我今当往坏其道意。即时恶魔隐蔽诸人，乃至不令一人得闻唱声，唯一长者女，魔不能蔽。萨陀波仑菩萨，卖身不售，在一处立，流泪而言：『我为大罪故，欲自卖身供养昙无竭菩萨，为闻般若波罗蜜，而无买者。』尔时释提桓因作是念：我今当试是善男子，实以深心为爱法故，舍是身不？即化作婆罗门，在萨陀波仑菩萨边行。问言：『善男子！汝今何故忧愁啼哭？』萨陀波仑言：『我以贫穷，无有财宝，欲自卖身，供养昙无竭菩萨，为闻般若波罗蜜。而无买者。』婆罗门言：『善男子！我不须人，今欲大祠，当须人心人血人髓，能与我不？』萨陀波仑自念：我得大利，定当得闻般若波罗蜜方便。以婆罗门欲买心血髓故，即大欢喜。语婆罗门：『汝所须者，尽当相与。』婆罗门言：『汝须何价？』答言：『随汝所与。』萨陀波仑菩萨即执利刀，刺右臂出血。复割右髀，欲破骨出髓。时一长者女，在阁上遥见萨陀波仑菩萨刺臂出血，割其右髀，复欲破骨出髓，作是念：此善男子何因缘故，困苦其身？我当往问。时长者女，即便下阁，到萨陀波仑菩萨所，问言：『善男子！何因缘故，困苦其身，用是血髓为？』萨陀波仑言：『卖与婆罗门，供养般若波罗蜜，及昙无竭菩萨。』长者女言：『善男子！汝卖血髓供养是人，得何等利？』萨陀波仑言：『是人当为我说般若波罗蜜方便力，我随中学，当得阿耨多罗三藐三菩提金色之身、三十二相、常光、无量光、大慈大悲、大喜大舍、十力、四无所畏、四无碍智、十八不共法、六神通、不可思议清净、戒品、定品、智慧品、解脱品、解脱知见品，得佛无上智慧、无上法宝，分布施与一切众生。』时长者女语萨陀波仑：『汝所说者，甚为希有，微妙第一。为一一法，乃可应舍恒河沙身。善男子！汝今所须金银真珠、琉璃颇梨、琥珀珊瑚、诸好珍宝，及华香璎珞、幡盖衣服，尽当相与，供养昙无竭菩萨，莫自困苦，我今亦欲随汝至昙无竭菩萨所，种诸善根，为得如是清净法故。』尔时释提桓因即复其身，在萨陀波仑菩萨前立，作是言：『善哉！善哉！善男子！汝心坚固，爱法如是。过去诸佛，行菩萨道时，亦如汝今求闻般若波罗蜜方便，得阿耨多罗三藐三菩提。善男子！我实不须人心血髓，故来相试。汝愿何等，当以相与。』萨陀波仑言：『与我阿耨多罗三藐三菩提。』释提桓因言：『我无此也。诸佛世尊，乃能办之。更求余愿，当以相与。』萨陀波仑言：『汝于此中，若无力者，还使我身，平复如故。』萨陀波仑身即平复，无有疮瘢。于是释提桓因忽然不现。时长者女，语萨陀波仑菩萨言：『可至我舍，当白父母，求索财宝，为闻法故，供养昙无竭菩萨。』萨陀波仑菩萨与长者女，俱到其舍。长者女入，白父母言：『与我华香璎珞，种种衣服，及诸宝物，愿听我身，并先所给五百侍女，与萨陀波仑菩萨，共往供养昙无竭菩萨。昙无竭菩萨，当为我说法。以是法故，我等当得诸佛之法。』父母语女：『萨陀波仑菩萨今在何处？』女言：『今在门外。是人发心求阿耨多罗三藐三菩提，欲度一切众生生死苦恼。为爱法故，欲自卖身，而无买者，忧愁啼哭，立在一处，作是言：我欲卖身，而无买者。时一婆罗门作是言：汝今何故欲自卖身？答言：我爱法故，欲供养昙无竭菩萨，我当从彼得诸佛法。婆罗门言：我不须人，今欲大祠，当须人心人血人髓。即时是人心大欢喜，手执利刀，刺臂出血，复割右髀，欲破骨出髓。我在阁上，遥见此事，心自念言：是人何故，困苦其身，当往问之。我即往问。答我言：我以贫穷，无有财宝，欲卖心血髓，与婆罗门。我时问言：善男子！持是财物，欲作何等？答我言：为爱法故，供养昙无竭菩萨。我复问言：善男子！汝于是中得何等利？答我言：我于是中，当得无量不可思议功德之利。我闻是无量不可思议诸佛功德，心大欢喜，作是念：是善男子甚为希有。乃能自受如是苦恼。为爱法故，尚能舍身，我当云何不供养法？我今多有财物，于是事中当发大愿。我时语言：善男子！汝莫如是困苦其身，我当多与财物，供养昙无竭菩萨，我亦随汝至昙无竭菩萨所，欲自供养，我亦欲得无上佛法。如上所说，父母今当听我，随是善男子，及给财物，供养昙无竭菩萨。』父母报言：『汝所赞者，希有难及，是人一心念法，一切世界胜最第一，必能安乐一切众生。是人能求难事，我今听汝随去，我等亦欲见昙无竭菩萨。』是女为供养昙无竭菩萨故，白父母言：『我不敢断人功德。』是女即时庄严五百乘车，敕五百侍女，亦皆庄严。持种种色华；种种色衣；种种杂香末香涂香；金银宝华；种种杂色、妙好璎珞；诸美饮食，与萨陀波仑菩萨。各载一车，五百侍女，恭敬围绕，渐渐东行。遥见众香城。其城七重，七宝庄严，甚可爱乐。有七重堑，七重行树。其城纵广十二由旬，丰乐安静，人民炽盛，五百街巷，端严如画，桥津如地，宽博清净。见昙无竭菩萨，于城中央，法座上坐。无量百千万众，围绕说法，心即欢喜，譬如比丘得第三禅。见已，作是念：我等不应载车趣昙无竭菩萨。即皆下车步进。萨陀波仑与五百侍女，恭敬围绕，各持种种庄严诸物，俱诣昙无竭菩萨所。昙无竭菩萨所，有七宝台，牛头栴檀而以校饰。真珠罗网，宝铃间错。四角各悬明珠，以为光明。有四白银香炉，烧黑沉水，供养般若波罗蜜。其宝台中，有七宝大床。床上有四宝函，以真金鍱，书般若波罗蜜，置是函中。其台四边，垂诸宝幡。尔时萨陀波仑菩萨，与五百侍女，遥见妙台，种种珍宝，以为挍饰。又见释提桓因，与无量百千诸天，以天曼陀罗华、天金银华、天栴檀华，以散台上。天于空中，作诸伎乐。即问释提桓因：『憍尸迦！汝以何故，与诸天众，以天曼陀罗华、天金银华、天栴檀华，散此台上；于虚空中，作诸伎乐？』释提桓因言：『善男子！汝不知耶？有法名摩诃般若波罗蜜，是诸菩萨母。菩萨于是中学，当得尽诸功德、一切佛法，疾得萨婆若。』萨陀波仑言：『憍尸迦！摩诃般若波罗蜜，是诸菩萨母，为在何处？我今欲见。』『善男子！在此七宝箧中，黄金鍱上，昙无竭菩萨七处印之，我不得示汝。』尔时萨陀波仑菩萨与五百女人，各持种种华香璎珞、幡盖衣服、金银珍宝，以半供养般若波罗蜜，以半供养昙无竭菩萨。萨陀波仑菩萨以种种花香璎珞、幡盖衣服、金银宝花，作诸伎乐，供养般若波罗蜜已，向昙无竭菩萨所，复以种种华香璎珞、碎末栴檀、金银宝华，供养法故，散昙无竭菩萨上。即住虚空，合成宝盖。其盖四边，垂诸宝幡。萨陀波仑菩萨及五百女人，见此神力，心大欢喜，作是念：未曾有也。昙无竭大师，神力乃尔，未成佛道，神通之力，尚能如是，况得阿耨多罗三藐三菩提。时五百女人，敬重昙无竭菩萨故，皆发阿耨多罗三藐三菩提心：我等以是善根因缘，于未来世，当得作佛；行菩萨道时，亦得如是功德，如今昙无竭菩萨。供养恭敬尊重般若波罗蜜，为人演说，成就方便力，亦如昙无竭菩萨。萨陀波仑及五百女人，头面礼昙无竭菩萨足，合掌恭敬，却住一面。萨陀波仑白昙无竭菩萨言：『我本求般若波罗蜜，时于空林中，闻空中声言，善男子，从是东行，当得闻般若波罗蜜。我即东行。东行不久，便作是念：我云何不问空中声，去当远近，从谁得闻般若波罗蜜。忧愁懊恼，即住七日，不念饮食，及世俗事，但念般若波罗蜜，我云何不问空中声，去当近远，从谁得闻。即时佛像，现在我前，作是言：善男子，从是东行五百由旬，有城名众香城，中有菩萨名昙无竭，为诸大众说般若波罗蜜。汝于是中，当得闻般若波罗蜜。我于是处，一切法中，生无依止想，亦得无量诸三昧门。我住是诸三昧，即见十方诸佛，为诸大众说般若波罗蜜。诸佛赞我言：善哉！善哉！善男子！我等本行菩萨道时，亦得是诸三昧，住是诸三昧中，能成就诸佛法。诸佛安慰示教我已，皆不复现。我从诸三昧觉已，作是念：诸佛从何所来，去至何所。不知诸佛来去因缘故，即作是念：昙无竭菩萨已曾供养过去诸佛，深种善根，善学方便，必能为我说诸佛从何所来，去至何所。惟愿大师，今当为我说诸佛从何所来，去至何所，令我常得不离见佛。』

　　　　昙无竭品第二十八

　　「尔时昙无竭菩萨语萨陀波仑菩萨言：『善男子！诸佛无所从来，去无所至。何以故？诸法如不动故，诸法如即是如来。善男子！无生无来，无去无生，即是如来。实际无来无去，实际即是如来。空无来无去，空即是如来。断无来无去，断即是如来。离无来无去，离即是如来。灭无来无去，灭即是如来。虚空性无来无去，虚空性即是如来。善男子！离是诸法，无有如来。是诸法如，诸如来如，皆是一如，无二无别。善男子！是如唯一，无二无三，离诸数无所有。善男子！譬如春末后月，日中热时，见野马动，愚夫逐之，谓当得水。善男子！于意云何？是水从何所来？为从东海来？南西北海来？』
　　「萨陀波仑白大师言：『焰中尚无有水，况有来处去处。但是愚人无有智故，于无水中而生水想，实无有水。』
　　「『善男子！若有人以如来身色音声而生贪著，如是人等，分别诸佛有去来相，当知是等，愚痴无智，如无水中而生水想。何以故？诸佛如来，不应以色身见。诸佛如来皆是法身故。善男子！诸法实相，无来无去。诸佛如来，亦复如是。善男子！譬如幻师，幻作象兵马兵、车兵步兵，无来无去。当知诸佛无来无去，亦复如是。善男子！如人梦中，见有如来，若一若二，若十若二十，若五十，若百，若过百数，觉已，乃至不见有一如来。善男子！于意云何？是诸如来，从何所来，去至何所？』
　　「萨陀波仑白大师言：『梦无定法，皆是虚妄。善男子！如来说一切法，虚妄如梦。若人不知诸法虚妄如梦，以色身名字、语言章句，而生贪著。如是人等，分别诸佛，而有来去，不知诸法相故。若人于佛分别来去，当知是人，凡夫无智，数受生死，往来六道，离般若波罗蜜，离于佛法。善男子！若能如实知佛所说，一切诸法，虚妄如梦，是人于法，则不分别，若来若去，若生若灭。若不分别，是人则以诸法实，相而观如来。若以法相知如来者，是人则不分别，如来若来若去。若能如是知诸法相，是人则行般若波罗蜜，近阿耨多罗三藐三菩提，是名真佛弟子，不虚受人信施，是为世界福田。善男子！譬如海中种种珍宝，不从东方来，南西北方、四维上下来。众生福业因缘，海生此宝，非无因而有。诸宝灭时，亦不至十方。以众缘合则有，众缘灭则无。善男子！诸如来身，亦复如是，无有定法。不从十方来，亦不无因而有，以本行报生。众缘合则有，众缘灭则无。善男子！譬如箜篌，音声无所从来，去无所至，属众因缘，有弦有槽有棍。有人以手鼓之，众缘合则有声。是声不从弦出、槽出、棍出、手出。众缘合则有声，而无所从来。众缘散则灭，而无所至。善男子！诸如来身，亦复如是。属众因缘，无量福德之所成就。不从一因缘一福德而生，亦不无因无缘而有。以众缘合则有，而无所从来。众缘散则灭，而去无所至。善男子！应当如是观诸如来来去之相，亦应如是观诸法相。善男子！汝若如是观诸如来，及一切法无来无去，无生无灭，必至阿耨多罗三藐三菩提，亦得了达般若波罗蜜方便。』
　　「说是如来无来无去法时，三千大千世界，地大震动；诸天宫殿亦皆震动；诸魔宫殿皆不复现。三千大千世界，草木华树，悉皆倾向昙无竭菩萨；诸树皆出非时妙华。释提桓因，及四天王，于虚空中，雨天名华、天末栴檀，散昙无竭菩萨上。语萨陀波仑菩萨言：『因仁者故，我等今日闻第一义，一切世界所难值遇，贪身见者所不能及。』
　　「尔时萨陀波仑菩萨白昙无竭菩萨：『何因缘故，地大震动？』
　　「昙无竭言：『以汝向问是诸如来无来无去，我答汝时，有八千人得无生法忍；八十那由他众生发阿耨多罗三藐三菩提心；八万四千众生远尘离垢，于诸法中，得法眼净。』
　　「萨陀波仑菩萨心即欢喜，作是念：『我今则为大得善利，闻般若波罗蜜中，无来无去，利益如是无量众生。我之善根，已为具足，于阿耨多罗三藐三菩提，心无疑悔，必当作佛。』
　　「萨陀波仑闻法生欢喜因缘，即升虚空，高七多罗树。作是念：『我今当以何物供养昙无竭菩萨？』
　　「释提桓因知萨陀波仑心所念，即以天曼陀罗华，与萨陀波仑。作是言：『汝以是花，供养昙无竭菩萨。善男子！我等应助成汝，以汝因缘故，利益无量众生。善男子！如是之人，甚难得值，能为一切众生故，于无量阿僧祇劫，往来生死。』
　　「尔时萨陀波仑菩萨，受释提桓因曼陀罗华，散昙无竭菩萨上。从虚空下，头面作礼，白大师言：『我从今日，以身供给，奉上大师。』作是语已，合掌一面立。
　　「尔时长者女，及五百侍女，白萨陀波仑菩萨言：『我等今者，以身奉上，持是善根因缘，当得如是善法，世世常共供养诸佛，常相亲近。』
　　「萨陀波仑菩萨报诸女言：『汝若以身与我，诚心随我行者，我当受汝。』
　　「诸女白言：『我等诚心，以身奉上，当随所行。』
　　「尔时萨陀波仑菩萨，与五百女人，并诸宝物庄严之具，及五百乘车，奉上昙无竭菩萨。白言：『大师！以是五百女人，奉给大师；五百乘车，随意所用。』
　　「尔时释提桓因赞萨陀波仑菩萨言：『善哉！善哉！菩萨摩诃萨应如是学一切舍法。菩萨有是一切舍者，则能疾得阿耨多罗三藐三菩提。诸菩萨为闻般若波罗蜜，及方便故，应如汝今供养于师。过去诸佛，本行菩萨道时，亦皆如汝住是舍中，为般若波罗蜜供养于师。为闻般若波罗蜜及方便故，得阿耨多罗三藐三菩提。』
　　「尔时昙无竭菩萨，欲令萨陀波仑菩萨善根具足故，受五百女人，及五百乘车。受已，还与萨陀波仑，从坐而起，还入宫中。是时日没。萨陀波仑菩萨作是念：我为法，来不应坐卧，当以二事，若行若立，以待法师出宫说法。
　　「尔时昙无竭菩萨，七岁常入菩萨无量三昧、无量般若波罗蜜，及方便观。萨陀波仑菩萨满七岁中，若行若立，离于睡眠，不念于欲，不念美味，但念昙无竭菩萨何时当从禅起，我当为敷法座，昙无竭菩萨当坐说法；我当扫洒，令地清净，布种种华，昙无竭菩萨当说般若波罗蜜及方便。
　　「时长者女，及五百女人，亦皆七岁随萨陀波仑菩萨所行之事。
　　「尔时萨陀波仑菩萨闻空中声言：『善男子！昙无竭菩萨却后七日，从三昧起，当于城中法座上说法。』
　　「萨陀波仑菩萨闻空中声，心大欢喜。与五百女人，欲为昙无竭菩萨敷大法座。
　　「是时诸女，各脱上衣，以为法座。作是念：昙无竭菩萨当坐此座，说般若波罗蜜及方便。
　　「萨陀波仑菩萨欲洒法座处地，求水不得。恶魔隐蔽，令水不现。作是念：萨陀波仑求水不得，或当忧悔，心动变异，善根不增，智慧不照。萨陀波仑求水不得，即作是念：我当刺身出血，以用洒地。何以故？此中尘土坌于大师。我今何用此身。此身不久必当坏败，我宁为法，以灭于身，终不空死。又，我常以五欲因缘丧无数身，往来生死，未曾得为如是法也。萨陀波仑即以利刀，周遍刺身，以血洒地。五百女人，亦效萨陀波仑菩萨，各各刺身，以血洒地。萨陀波仑菩萨及五百女人，乃至一念，无有异心，魔不能坏，障其善根。
　　「尔时释提桓因作是念：未曾有也！萨陀波仑菩萨爱法坚固，发大庄严，不惜身命，深心趣于阿耨多罗三藐三菩提，当得阿耨多罗三藐三菩提，度脱无量众生生死苦恼。
　　「即时释提桓因变洒地血，为天赤栴檀水。法座四边，面百由旬，天栴檀气，流布遍满。
　　「释提桓因赞言：『善哉！善哉！善男子！汝精进力不可思议，爱法求法最为无上。善男子！过去诸佛，亦皆如是，深心精进，爱法求法，以此修集阿耨多罗三藐三菩提。』
　　「尔时萨陀波仑作是念：『我为昙无竭菩萨，已敷法座，扫洒清净，当于何所得好名华，庄严此地？昙无竭菩萨在座说法，当以供养。』
　　「释提桓因知萨陀波仑心所念，即以三千石天曼陀罗华，与萨陀波仑菩萨。作是言：『善男子！取是曼陀罗华，庄严此地，供养昙无竭菩萨。』
　　「萨陀波仑菩萨受此华已，以半散地，以半供养昙无竭菩萨。
　　「尔时昙无竭菩萨，过七日已，从三昧起，与无量百千万众，恭敬围绕，趣法座所，坐法座上，说般若波罗蜜。
　　「萨陀波仑见昙无竭菩萨，心大喜乐，譬如比丘入第三禅。
　　「尔时萨陀波仑及五百女人，散华供养，头面礼足，却坐一面。
　　「昙无竭菩萨因萨陀波仑为大众说：『言诸法等故，般若波罗蜜亦等；诸法离故，般若波罗蜜亦离；诸法不动故，般若波罗蜜亦不动；诸法无念故，般若波罗蜜亦无念；诸法无畏故，般若波罗蜜亦无畏；诸法一味故，般若波罗蜜亦一味；诸法无边故，般若波罗蜜亦无边；诸法无生故，般若波罗蜜亦无生；诸法无灭故，般若波罗蜜亦无灭。如虚空无边，般若波罗蜜亦无边；如大海无边，般若波罗蜜亦无边；如须弥山庄严，般若波罗蜜亦庄严；如虚空无分别，般若波罗蜜亦无分别。色无边故，般若波罗蜜亦无边；受想行识无边故，般若波罗蜜无边；地种无边故，般若波罗蜜无边；水种火种风种空种无边故，般若波罗蜜无边。如金刚等故，般若波罗蜜亦等；诸法无坏故，般若波罗蜜无坏；诸法性不可得故，般若波罗蜜性不可得；诸法无等故，般若波罗蜜无等；诸法无所作故，般若波罗蜜无所作；诸法不可思议故，般若波罗蜜不可思议。』
　　「是时萨陀波仑菩萨，即于坐所，得诸法等三昧、诸法离三昧、诸法不动三昧、诸法无念三昧、诸法无畏三昧、诸法一味三昧、诸法无边三昧、诸法无生三昧、诸法无灭三昧、虚空无边三昧、大海无边三昧、须弥山庄严三昧、如虚空无分别三昧、色无边三昧、受想行识无边三昧、地种无边三昧、水种火种风种空种无边三昧、如金刚等三昧、诸法不坏三昧、诸法性不可得三昧、诸法无等三昧、诸法无所作三昧、诸法不可思议三昧。得如是等六百万三昧摩诃般若波罗蜜。」

　　　　嘱累品第二十九

　　尔时佛告须菩提：「萨陀波仑菩萨得六百万三昧门已，即见十方如恒河沙等世界诸佛，与大比丘众，恭敬围绕，皆以是文字章句相貌，说般若波罗蜜。如我今于此三千大千世界，与诸大众恭敬围绕，以是文字章句相貌，说般若波罗蜜。萨陀波仑从是已后，多闻智慧，不可思议。如大海水，世世所生，不离诸佛，现在诸佛，常生其所，一切众难皆悉得断。须菩提！当知是般若波罗蜜因缘，能具足菩萨道。是故诸菩萨，若欲得一切智慧，应当信受般若波罗蜜，读诵正忆念，如说修行，广为人说。亦当了了书写经卷，供养恭敬，尊重赞叹，华香璎珞、末香涂香、幡盖伎乐等，则是我教。」
　　尔时佛告阿难：「于意云何？佛是汝大师不？」
　　「世尊！佛是我大师，如来是我大师。」
　　佛告阿难：「我是汝大师，汝是我弟子。汝以身口意业，于今现在供养恭敬，尊重于我。我灭度后，汝当以是供养恭敬，尊重般若波罗蜜。第二第三亦如是说。我以般若波罗蜜嘱累于汝，慎莫忘失，莫作最后断种人也。阿难！随尔所时，般若波罗蜜在世。当知尔所时有佛在世说法。阿难！若有书写般若波罗蜜，受持读诵，正忆念，如所说行，广为人说，供养恭敬，尊重赞叹，华香乃至伎乐，当知是人，不离见佛，不离闻法，常亲近佛。」
　　佛说般若波罗蜜已，弥勒等诸菩萨摩诃萨、舍利弗、须菩提、目揵连、摩诃迦叶等，诸声闻众，一切世间、天、人、阿修罗等，闻佛所说，欢喜信受。


小品般若经卷第十

