
　　　　大般若波罗蜜多经　卷第五百五十

　　　　　　大唐三藏法师玄奘奉　　诏译

　　　　第四分空相品第十八之二

　　尔时，善现便白佛言：「如世尊说：诸行皆是分别所作，从妄想生都非实有。
以何因缘，此诸菩萨所获功德无量无边？」
　　佛告善现：「如是！如是！如汝所说。然诸菩萨行深般若波罗蜜多，亦说诸
行分别所作，空无所有、虚妄不实。所以者何？是诸菩萨善学内空乃至无性自性
空已，观察诸行无不皆是分别所作，空无所有、虚妄不实。是菩萨摩诃萨如如观
察诸行皆是分别所作，空无所有、虚妄不实，如是如是便能不离甚深般若波罗蜜
多，如如不离甚深般若波罗蜜多，如是如是所获功德无量无边。」
　　具寿善现便白佛言：「无量、无边有何差别？」
　　佛告善现：「言无量者，谓于是处其量永息；言无边者，谓于此中数不可尽。」
　　具寿善现复白佛言：「颇有因缘，色亦可说无量无边，受、想、行、识亦可
说无量无边耶？」
　　佛告善现：「有因缘故，色亦可说无量无边，受、想、行、识亦可说无量无
边。」
　　具寿善现复白佛言：「何因缘故，色亦可说无量无边，受、想、行、识亦可
说无量无边耶？」
　　佛告善现：「色性空故，亦可说为无量无边；受、想、行、识性空故，亦可
说为无量无边。」
　　具寿善现复白佛言：「为但色、受、想、行、识空，为一切法亦皆空耶？」
　　佛告善现：「我先岂不说一切法皆空？」
　　善现答言：「佛虽常说诸法皆空，而诸有情不知、见、觉，故我今者复作是
问。」
　　佛告善现：「非但色、受、想、行、识空，我说诸法无不皆空。」
　　具寿善现复白佛言：「无量无边是何增语？」
　　佛告善现：「无量无边是空、无相、无愿增语。」
　　具寿善现复白佛言：「无量无边为但是空、无相、无愿，为更有余义耶？」
　　佛告善现：「于意云何？我岂不说一切法门无不皆空？」
　　善现答言：「如来常说一切法门无不皆空。」
　　佛告善现：「空即无尽，空即无量，空即无边，空即余义。是故，善现！一
切法门虽有种种言说差别，而义无异。
　　「善现当知！诸法空理皆不可说，如来方便说为无尽，或说无量，或说无边，
或说为空，或说无相，或说无愿，或说无作，或说无生，或说无灭，或说非有，
或说寂静，或说离染，或说涅槃。诸如是等无量法门义实无异，皆是如来、应、
正等觉为诸有情方便演说。」
　　尔时，善现便白佛言：「世尊甚奇方便善巧，诸法实性不可宣说，而为有情
方便显示。如我解佛所说义者，诸法实性皆不可说。」
　　佛告善现：「如是！如是！诸法实性皆不可说。所以者何？一切法性皆毕竟
空，无能宣说毕竟空者。」
　　具寿善现复白佛言：「不可说义有增减不？」
　　佛告善现：「不可说义无增无减。」
　　具寿善现复白佛言：「若不可说义无增无减者，则应布施乃至般若波罗蜜多
亦无增减；若此六种波罗蜜多亦无增减，则应六种波罗蜜多皆无所有。若此六种
波罗蜜多皆无所有，云何菩萨摩诃萨修行布施乃至般若波罗蜜多，求证无上正等
菩提，能近无上正等菩提？」
　　佛告善现：「如是！如是！布施等六波罗蜜多皆无增减亦无所有，然诸菩萨
摩诃萨修行般若波罗蜜多时方便善巧，不作是念：『如是布施乃至般若波罗蜜多
有增有减。』但作是念：『唯有名相谓为布施乃至般若波罗蜜多。』是菩萨摩诃
萨修行布施乃至般若波罗蜜多时，持此布施乃至般若波罗蜜多俱行作意，并依此
起心及善根，与诸有情平等共有回向无上正等菩提。如佛无上正等菩提微妙甚深
而起回向，由此回向方便善巧增上势力，能证无上正等菩提。」
　　尔时，善现便白佛言：「何谓无上正等菩提？」
　　佛告善现：「诸法真如是谓无上正等菩提。善现当知！诸法真如无增减故，
诸佛无上正等菩提亦无增减。若菩萨摩诃萨数多安住如是真如相应作意，便近无
上正等菩提。如是，善现！不可说义虽无增减，而不退失真如作意，波罗蜜多虽
无增减，而不退失所求无上正等菩提。若菩萨摩诃萨安住如是真如作意，修行布
施乃至般若波罗蜜多，便近无上正等菩提。」

　　　　第四分深功德品第十九

　　尔时，善现便白佛言：「是菩萨摩诃萨为初心起能证无上正等菩提，为后心
起能证无上正等菩提？若初心起能证无上正等菩提，初心起时后心未起无和合
义；若后心起能证无上正等菩提，后心起时前心已灭无和合义。如是前后心、心
所法，进退推征无和合义，如何可得积集善根？若诸善根不可积集，云何菩萨善
根圆满，能证无上正等菩提？」
　　佛告善现：「于意云何？如然灯时，为初焰能燋炷，为后焰能燋炷。」
　　善现答言：「如我意解，非初焰能燋炷亦不离初焰，非后焰能燋炷亦不离后
焰。」
　　佛告善现：「于意云何？炷为燋不？」
　　善现答言：「世间现见其炷实燋。」
　　佛告善现：「诸菩萨摩诃萨亦复如是，非初心起能证无上正等菩提亦不离初
心，非后心起能证无上正等菩提亦不离后心，而诸菩萨摩诃萨行深般若波罗蜜多
方便善巧，令诸善根增长圆满，能证无上正等菩提。」
　　具寿善现便白佛言：「如是缘起理趣甚深，谓诸菩萨摩诃萨非初心起能证无
上正等菩提亦不离初心，非后心起能证无上正等菩提亦不离后心，非即如是诸心
起故能证无上正等菩提，非离如是诸心起故能证无上正等菩提，而诸菩萨摩诃萨
能证无上正等菩提。」
　　佛告善现：「于意云何？若心灭已，更可生不？」
　　善现对曰：「不也！世尊！是心已灭，不可更生。」
　　佛告善现：「于意云何？若心已生，有灭法不？」
　　善现对曰：「如是！世尊！若心已生，定有灭法。」
　　佛告善现：「于意云何？有灭法心，非当灭不？」
　　善现对曰：「不也！世尊！有灭法心，决定当灭。」
　　佛告善现：「于意云何？无灭法心，为可生不？」
　　善现对曰：「不也！世尊！无灭法心，无可生义。」
　　佛告善现：「于意云何？无生法心，为可灭不？」
　　善现对曰：「不也！世尊！无生法心，无可灭义。」
　　佛告善现：「于意云何？无生灭法心，为可生灭不？」
　　善现对曰：「不也！世尊！无生灭法心，无可生灭义。」
　　佛告善现：「于意云何？若法已灭，更可灭不？」
　　善现对曰：「不也！世尊！若法已灭，不可更灭。」
　　佛告善现：「于意云何？若法已生，更可生不？」
　　善现对曰：「不也！世尊！若法已生，不可更生。」
　　佛告善现：「于意云何？诸法实性有生灭不？」
　　善现对曰：「不也！世尊！诸法实性无生无灭。」
　　佛告善现：「于意云何？心住为如心真如不？」
　　善现对曰：「如是！世尊！如心真如，心如是住。」
　　佛告善现：「于意云何？若心住如真如，是心为如真如、实际性常住不？」
　　善现对曰：「不也！世尊！是心非如真如、实际其性常住。」
　　佛告善现：「于意云何？诸法真如极甚深不？」
　　善现对曰：「如是！世尊！诸法真如极为甚深。」
　　佛告善现：「于意云何？即真如是心不？」
　　善现对曰：「不也！世尊！」
　　佛告善现：「于意云何？离真如有心不？」
　　善现对曰：「不也！世尊！」
　　佛告善现：「于意云何？即心是真如不？」
　　善现对曰：「不也！世尊！」
　　佛告善现：「于意云何？离心有真如不？」
　　善现对曰：「不也！世尊！」
　　佛告善现：「于意云何？真如为能见真如不？」
　　善现对曰：「不也！世尊！」
　　佛告善现：「于意云何？汝为见有实真如不？」
　　善现对曰：「不也！世尊！」
　　佛告善现：「于意云何？若菩萨摩诃萨能如是行，是行深般若波罗蜜多不？」
　　善现对曰：「如是！世尊！若菩萨摩诃萨能如是行，是行深般若波罗蜜多。」
　　佛告善现：「于意云何？若菩萨摩诃萨能如是行，为行何处？」
　　善现对曰：「若菩萨摩诃萨能如是行，都无行处。所以者何？若菩萨摩诃萨
能如是行，都不见有能行、所行、行时、行处，诸现行法皆不转故。」
　　佛告善现：「于意云何？若菩萨摩诃萨行深般若波罗蜜多时，为何所行？」
　　善现对曰：「若菩萨摩诃萨行深般若波罗蜜多时，行胜义谛，此中一切分别
无故。」
　　佛告善现：「于意云何？若菩萨摩诃萨行深般若波罗蜜多时，于胜义谛为取
相不？」
　　善现对曰：「不也！世尊！」
　　佛告善现：「于意云何？若菩萨摩诃萨行深般若波罗蜜多时，于胜义谛虽不
取相而行相不？」
　　善现对曰：「不也！世尊！」
　　佛告善现：「于意云何？是菩萨摩诃萨于胜义谛为坏相不？」
　　善现对曰：「不也！世尊！」
　　佛告善现：「于意云何？是菩萨摩诃萨于胜义谛为遣相不？」
　　善现对曰：「不也！世尊！」
　　佛告善现：「是菩萨摩诃萨行深般若波罗蜜多时，于胜义谛若不坏相亦不遣
相，云何能断取相之想？」
　　善现答言：「是菩萨摩诃萨行深般若波罗蜜多时，不作是念：『我今坏相，我
今遣相，断取相想，亦不修学断相想道。』若菩萨摩诃萨精勤修学菩萨行时修断
想道，尔时一切佛法未满，应堕声闻或独觉地。世尊！是菩萨摩诃萨成就最胜方
便善巧，虽于诸相及取相想深知过失，而不坏断速证无相。何以故？一切佛法未
圆满故。」
　　佛告善现：「如是！如是！如汝所说。」
　　尔时，舍利子问具寿善现言：「若菩萨摩诃萨梦中修空、无相、无愿三解脱
门，于深般若波罗蜜多有增益不？」
　　善现答言：「若菩萨摩诃萨觉时修此三解脱门，于深般若波罗蜜多有增益者，
彼梦中修亦有增益。何以故？佛说梦、觉无差别故。舍利子！若菩萨摩诃萨已得
般若波罗蜜多，觉时修行甚深般若波罗蜜多，既名安住甚深般若波罗蜜多，是菩
萨摩诃萨梦中修行甚深般若波罗蜜多，亦名安住甚深般若波罗蜜多。三解脱门于
深般若波罗蜜多能为增益亦复如是，若梦、若觉义无缺减。」
　　时，舍利子问善现言：「若善男子、善女人等梦中造业，为有增益或损减不？」
　　善现答言：「佛说一切法皆如梦所见，若梦造业无增减者，觉时所造业亦应
无增减。然于梦中所造诸业无胜增减，要至觉时忆想分别梦中所造，乃令彼业成
胜增减。如人梦中断他命已，后至觉时忆想分别，深自庆快其业便增，若深悔愧
其业便减。」
　　时，舍利子谓善现言：「有人觉时断他命已，后至梦中或自庆快或深悔愧，
令觉时业有增减不？」
　　善现报言：「亦有增减。然彼增减不及觉时明了，心中所作胜故。」
　　时，舍利子问善现言：「无所缘事，若思若业俱不得生，要有所缘思业方起。
梦中思业缘何而生？」
　　善现答言：「如是！如是！若梦若觉无所缘事思业不生，要有所缘思业方起。
何以故？舍利子！要于见闻觉知法中有觉慧转，由斯起染或复起净。若无见闻觉
知，诸法无觉慧转亦无染净。由此故知，若梦若觉有所缘事思业乃生，无所缘事
思业不起。」
　　时，舍利子问善现言：「佛说所缘皆离自性，如何可说有所缘事思业乃生，
无所缘事思业不起？」
　　善现答言：「虽诸思业及所缘事皆离自性，而由自心取相分别，世俗施设说
有所缘。由此所缘起诸思业，如说无明为缘生行，行为缘生识等，皆由自心取相
分别说有所缘，非实有性。」
　　时，舍利子谓善现言：「若菩萨摩诃萨梦中行施，施已回向无上菩提，是菩
萨摩诃萨为实以施回向无上佛菩提不？」
　　善现报言：「慈氏菩萨久已受得大菩提记，一生所系定当作佛，善能酬答一
切难问，现在此会宜请问之，补处慈尊定当为答。」
　　时，舍利子如善现言，恭敬请问慈氏菩萨。
　　时，慈氏菩萨还诘善现言：「尊者所言慈氏菩萨能答此义，何等名为慈氏菩
萨？为名能答？为色能答？为受、想、行、识能答？为显能答？为形能答？为色
空能答？为受、想、行、识空能答耶？且慈氏名不能答，色亦不能答，受、想、
行、识亦不能答，显亦不能答，形亦不能答，色空亦不能答，受、想、行、识空
亦不能答。所以者何？我都不见有法能答、有法所答，答处、答时及由此答皆亦
不见。我都不见有法能记、有法所记，记处、记时及由此记皆亦不见。何以故？
以一切法本性皆空都无所有、无二无别，毕竟推征不可得故。」
　　时，舍利子问慈氏菩萨言：「仁者所说法为如所证不？」
　　慈氏菩萨摩诃萨言：「我所说法非如所证。所以者何？我所证法不可说故。
又，舍利子！我都不见有所证法自性可得，如心所思，如言所说。又，舍利子！
诸法自性非身能触、非语能表、非意能念。何以故？舍利子！以一切法无自性故。」
　　时，舍利子作是念言：「慈氏菩萨觉慧甚深，长夜修行甚深般若波罗蜜多能
如是说。」
　　尔时，佛告舍利子言：「汝心所念『慈氏菩萨觉慧甚深，长夜修行甚深般若
波罗蜜多能如是说。』者，舍利子！如汝所念。又，舍利子！于意云何？汝由是
法成阿罗汉，为见此法是可说不？」
　　舍利子曰：「不也！世尊！」
　　佛告舍利子：「菩萨摩诃萨行深般若波罗蜜多，所证法性亦复如是不可宣说。
　　「又，舍利子！是菩萨摩诃萨不作是念：『我由此法，于佛无上正等菩提已
得受记、今得受记、当得受记。』不作是念：『我由此法当证无上正等菩提。』
若菩萨摩诃萨能如是行，是行般若波罗蜜多。若菩萨摩诃萨能如是行，不生疑惑：
『我于无上正等菩提为得、不得？』但作是念：『我勤精进，定得无上正等菩提，
已于菩提得胜力故。』若菩萨摩诃萨能如是行，是行般若波罗蜜多。
　　「又，舍利子！诸菩萨摩诃萨行深般若波罗蜜多，闻甚深法不惊、不恐、不
怖、不畏、不沈、不没，于得无上正等菩提亦无怖畏，决定自知我当证故。
　　「又，舍利子！是诸菩萨若在旷野有恶兽处亦无怖畏。所以者何？是诸菩萨
为欲饶益诸有情故，能舍一切内外所有，恒作是念：『若（别本有作「诸」者）
有恶鬼及恶兽等欲啖我身，我当施与令其充足。由此善根，令我布施波罗蜜多速
得圆满，疾近无上正等菩提。我当如是勤修正行，证得无上正等觉时，我佛土中
得无一切傍生、饿鬼。』
　　「又，舍利子！是诸菩萨若在旷野有恶贼处亦无怖畏。所以者何？是诸菩萨
为欲饶益诸有情故，能舍一切内外所有乐修诸善，于身、命、财无所顾吝，恒作
是念：『若诸有情竞来劫夺我诸资具，我当恭敬欢喜施与；或有因斯害我身命，
我终于彼不生嗔恨，亦不发生身、语、意恶。由此因缘，令我布施、净戒、安忍
波罗蜜多速得圆满，疾近无上正等菩提。我当如是勤修正行，证得无上正等觉时，
我佛土中得无一切劫害、怨贼，由我佛土极清净故，亦无余恶。』
　　「又，舍利子！是诸菩萨若在旷野无水之处亦无怖畏。所以者何？菩萨法尔
无诸怖畏，恒作是念：『我当求学断诸有情渴爱之法，不应于此而生怖畏，设我
由此渴乏命终，于诸有情必不舍离大悲作意施妙法水。奇哉薄福！是诸有情居在
如斯无水世界。我当如是勤修正行，证得无上正等觉时，我佛土中得无如是一切
燋渴乏水旷野。我当方便劝诸有情修胜福业，随所在处皆令具足八功德水。我由
如是坚猛精进，方便教化一切有情。由此因缘，令我精进波罗蜜多速得圆满，疾
近无上正等菩提。』
　　「又，舍利子！是诸菩萨在饥馑国亦无怖畏。所以者何？是诸菩萨被功德铠，
勇猛精进严净佛土，作是愿言：『当证无上正等觉时，我佛土中得无如是一切饥
馑，诸有情类具足快乐，随意所须应念即至，如诸天上所念皆得。我当发起坚猛
精进，令诸有情法愿满足，一切时处一切有情于一切种命缘资具无所乏少。」
　　「又，舍利子！是诸菩萨遇疾疫时亦无怖畏。所以者何？是诸菩萨恒审观察：
『无法名病，亦无有法可名病者，一切皆空不应怖畏。我当如是勤修正行，证得
无上正等觉时，我佛土中诸有情类得无一切灾横、疾疫，精进修行殊胜正行。』
　　「又，舍利子！是诸菩萨若念无上正等菩提，经久乃得，不应怖畏。所以者
何？前际劫数虽有无量，而一心（别本有作「念」者）顷忆念分别积集所成，后
际劫数应知亦尔，是故菩萨不应于中生久远想，而谓无上正等菩提要经长时方乃
证得，便生怖畏。何以故？前际、后际劫数长短，皆一刹那心相应故。如是，舍
利子！菩萨摩诃萨虽闻经久乃证无上正等菩提，而于其中审谛观察不生怖畏。
　　「又，舍利子！若诸菩萨于余一切见闻觉知可怖畏法不生怖畏，应知速证所
求无上正等菩提。是故，舍利子！菩萨摩诃萨欲疾证得所求无上正等菩提，应随
如来真净空教，被功德铠精勤修学，于一切法不应怖畏。」

　　　　第四分殑伽天品第二十

　　尔时，会中有一天女名殑伽天，从座而起稽首佛足，偏覆左肩右膝著地，合
掌向佛白言：「世尊！我于是处亦无怖畏，于诸法中亦无疑惑，我未来世亦为有
情说无怖畏、无疑惑法。」
　　尔时，世尊即便微笑，从面门出金色光明，普照十方无边世界，还来梵世现
大神通，渐至佛边右绕三匝，作神变已入佛顶中。
　　时，殑伽天睹斯事已欢喜踊跃，取妙金花恭敬至诚散如来上。佛神力故，令
此金花上踊空中缤纷而住。
　　时，阿难陀见闻是已，从座而起顶礼佛足，偏覆左肩右膝著地，合掌恭敬白
言：「世尊！何因何缘现此微笑？佛现微笑非无因缘！」
　　尔时，世尊告庆喜曰：「今此天女于未来世当成如来、应、正等觉，劫名星
喻，佛号金花。庆喜当知！今此天女即是最后所受女身，舍此身已便受男身，尽
未来际不复为女。从此殁已生于东方不动如来可爱世界，于彼佛所勤修梵行，此
女彼界便字金花。从不动佛世界殁已，复生他方有佛世界，从一佛国趣一佛国，
常不远离诸佛世尊。如转轮王从一台观至一台观欢娱受乐，乃至命终足不履地，
金花菩萨亦复如是，从一佛土往一佛土，乃至无上正等菩提，随所生处常不离佛。」
　　时，阿难陀窃作是念：「金花菩萨当作佛时，亦应宣说甚深般若波罗蜜多。
彼会菩萨摩诃萨众，其数多少应如今佛菩萨众会。」
　　佛知其念，告庆喜言：「如是！如是！如汝所念。金花菩萨当作佛时，亦为
众会宣说如是甚深般若波罗蜜多，彼会菩萨摩诃萨众，其数多少亦如今佛菩萨众
会。庆喜当知！金花菩萨当作佛时，声闻弟子得涅槃者，其数甚多不可称计，谓
不可数若百、若千、若俱胝等，但可总说无量无边。庆喜当知！金花菩萨当作佛
时，其土无有恶兽、恶鬼，亦无怨贼、乏水、饥馑、疾疫等难。庆喜当知！金花
菩萨当证无上正等觉时，其土有情无诸怖畏，及无种种灾横、过失。」
　　尔时，庆喜复白佛言：「今此天女先于何佛初发无上正等觉心，种诸善根回
向发愿？」
　　佛告庆喜：「今此天女先于过去然灯佛所初发无上正等觉心，种诸善根回向
发愿。尔时，亦以金花散佛，求证无上正等菩提。庆喜当知！我于过去然灯佛所，
以五茎花奉散彼佛回向发愿，尔时便得无生法忍。然灯如来、应、正等觉，知我
根熟与我授记：『汝于来世当得作佛，号曰能寂，界名堪忍，劫号为贤。』天女
尔时闻佛授我大菩提记，欢喜踊跃，即以金花奉散佛上，便发无上正等觉心，种
诸善根回向发愿：『使我来世于此菩萨当作佛时，亦如今佛现前授我大菩提记。』
故我今者与彼授记。」
　　尔时，庆喜闻佛所说，欢喜踊跃，复白佛言：「今此天女久发无上正等觉心，
种诸善根回向发愿今得成熟，是故如来授与彼记。」
　　佛告庆喜：「如是！如是！如汝所说。彼善根熟故，我授彼大菩提记。」

　　　　第四分觉魔事品第二十一之一

　　尔时，善现便白佛言：「行深般若波罗蜜多诸菩萨摩诃萨云何习空？云何现
入空三摩地？」
　　佛告善现：「若菩萨摩诃萨行深般若波罗蜜多，应观色空，应观受、想、行、
识空，作此观时不令心乱，若心不乱则不见法，若不见法则不作证。」
　　尔时，善现便白佛言：「如世尊说，诸菩萨摩诃萨行深般若波罗蜜多，应观
法空而不作证，云何菩萨摩诃萨行深般若波罗蜜多时，住空等持而不作证？」
　　佛告善现：「诸菩萨摩诃萨行深般若波罗蜜多，观法空时，先作是念：『我应
观法诸相皆空，不应作证。我为学故观诸法空，不为证故观诸法空，今是学时非
为证时。』是菩萨摩诃萨未入定时，系心于境摄受般若波罗蜜多，非入定位系心
于境摄受般若波罗蜜多。是菩萨摩诃萨于如是时，不退一切菩提分法，不证漏尽。
所以者何？是菩萨摩诃萨成就如是广大智慧，善住法空及一切种菩提分法，恒作
是念：『今时应学，不应作证。』
　　「善现当知！若时菩萨摩诃萨住空三摩地而不证空，是时菩萨摩诃萨亦住无
相三摩地而不证无相。所以者何？是菩萨摩诃萨成就殊胜坚净善根，常作是念：
『今时应学，不应作证。今应摄受甚深般若波罗蜜多，于一切法观空、无相，圆
满一切菩提分法，不应今时证于实际。』由此因缘，是菩萨摩诃萨不堕声闻及独
觉地，疾证无上正等菩提。
　　「善现！譬如有人勇健威猛，所立坚固难可动摇，形色端严众人喜见，具多
最胜功德尸罗，聪慧巧言善能酬对，具辩具行知处知时，于兵技术学至究竟，所
防坚固能摧多敌，一切技能皆善成就，诸工巧处学至穷尽，具念慧行勇捍仪式，
于诸经典得无所畏，具慈具义有大势力，肢体无缺诸根圆满，眷属资财无不具足，
众人敬伏悉皆钦仰，诸有所为皆能成办，善事业故功少利多。由此因缘富诸财宝，
善能给施多品有情，应供养者能供养之，应恭敬者能恭敬之，应尊重者能尊重之，
应赞叹者能赞叹之。
　　「善现！于意云何？彼人由此倍增喜跃，深心欢悦自庆慰不？」
　　善现对曰：「如是！世尊！如是！善逝！」
　　佛告善现：「彼勇健人成就如是大兴盛事。有因缘故，将其父母、妻子、眷
属发趣他方，中路经过险难旷野，其中多有恶兽、怨贼、怨家潜伏诸怖畏事，眷
属小大无不惊惶。其人自恃多诸技术，威猛勇健身意泰然，安慰父母、妻子、眷
属：『勿有忧惧！必令无苦，疾度旷野至安隐处。』
　　「复次，善现！于意云何？此旷野中怨害现起，彼人既具勇健技能，慈爱尊
亲备诸器仗，而弃父母、妻子、眷属，独运自身度险难不？」
　　善现对曰：「不也！世尊！所以者何？彼多技术，能于旷野化作兵仗，勇健
精锐过诸怨敌，令彼见之自然退散，而舍亲爱独运自身度险旷野，无有是处。然
彼壮士于旷野中，恶兽、怨贼无加害意。所以者何？自恃威猛、具诸技术、无怖
畏故。世尊！彼人以善巧术将诸眷属，度险旷野无所损害，必至村城或大王都安
乐之处。」
　　佛告善现：「诸菩萨摩诃萨亦复如是，愍生死苦诸有情类，系念安住慈、悲、
喜、舍，摄受般若波罗蜜多殊胜善根，方便善巧如佛所说（别本有作「许」者），
持诸功德回向无上正等菩提。虽具修空、无相、无愿，而于实际无作证心，勿堕
声闻及独觉地。所以者何？是诸菩萨具大势力精进坚固，摄受般若波罗蜜多，殊
胜善根方便善巧，誓不弃舍一切有情，由此定能安隐无难，速证无上正等菩提。
　　「善现当知！若时菩萨慈心愍念一切有情，缘诸有情欲施安乐，是时菩萨超
烦恼品，亦超魔品及二乘地，虽住三摩地而不至漏尽，虽善习空而不作证。善现
当知！若时菩萨能善安住空解脱门，是时菩萨于无相定亦能安住，而于其中方便
善巧不证无相，由此因缘超二乘地，必趣无上正等菩提。
　　「善现当知！如坚翅鸟飞腾虚空，自在翱翔久不堕落，虽依空戏而不住空，
亦不为空之所拘碍，应知菩萨亦复如是，虽习空、无相、无愿解脱门，而不住空、
无相、无愿，乃至佛法未极圆满，终不依彼永尽诸漏。
　　「善现当知！如有壮夫善闲射术，欲显己技仰射虚空，为令空中箭不堕地，
复以后箭射前箭筈，如是展转经于多时，箭箭相承不令其堕，若欲令堕便止后箭，
尔时诸箭方顿堕落；应知菩萨亦复如是，行深般若波罗蜜多，摄受殊胜方便善巧，
乃至无上正等菩提因行善根未皆成熟，终不中道证于实际，若时无上正等菩提因
行善根一切成熟，尔时菩萨方证实际，便得无上正等菩提。
　　「是故，善现！诸菩萨摩诃萨行深般若波罗蜜多，摄受殊胜方便善巧，皆应
如是于深法性审谛观察，若诸佛法未极圆满不应作证。」
　　尔时，善现便白佛言：「诸菩萨摩诃萨甚为希有，能为难事，谓虽行空而不
住空，虽现入空定而不证实际。」
　　佛告善现：「如是！如是！如汝所说。所以者何？是诸菩萨于有情类誓不弃
舍，谓发如是殊胜妙愿：『若诸有情未得解脱，我终不舍加行善根。』善现当知！
是诸菩萨由起如是广大心故，为欲解脱一切有情，虽引发空、无相、无愿三三摩
地，而由摄受方便善巧不证实际。所以者何？是诸菩萨方便善巧所护持故，常作
是念：『我终不舍一切有情而趣圆寂。』由起此念方便善巧，故于中间不证实际。
　　「复次，善现！若诸菩萨于甚深处或已观察、或当观察，谓空、无相、无愿
等持三解脱门所行之处。是诸菩萨恒作是念：『有情长夜起有情想行有所得，引
生种种邪恶见趣，轮回生死受苦无穷。我为断彼邪恶见趣，应求无上正等菩提，
为诸有情说深空法，令断彼执出生死苦。是故虽学空解脱门，而于中间不证实际。』
善现当知！是诸菩萨由起此念方便善巧，虽于中间不证实际，而不退失四无量
定。所以者何？是诸菩萨甚深般若波罗蜜多方便善巧所摄受故，倍增白法诸根渐
利，力、觉、道支转复增益。
　　「复次，善现！是诸菩萨恒作是念：『有情长夜行诸相中起种种执，由斯轮
转受苦无穷。我为断彼诸相执故，应求无上正等菩提，为诸有情说无相法，令断
相执出生死苦，由斯数入无相等持。』善现当知！是诸菩萨由先成就方便善巧及
所起念，虽数现入无相等持，而于中间不证实际。虽于中间不证实际，而不退失
慈、悲、喜、舍及诸余定。所以者何？是诸菩萨甚深般若波罗蜜多方便善巧所摄
受故，倍增白法诸根渐利，力、觉、道支转复增益。
　　「复次，善现！是诸菩萨恒作是念：『有情长夜其心常起常想、乐想、我想、
净想，由此引生颠倒执著，轮回生死受苦无穷。我为断彼四颠倒故，应求无上正
等菩提，为诸有情说无倒法，谓说生死无常、无乐、无我、无净，唯有涅槃微妙
寂静，具足种种真实功德。由斯数入无愿等持。』善现当知！是诸菩萨由先成就
方便善巧及所起念，虽数现入无愿等持，而诸佛法未极圆满，终不中间证于实际。
虽于中间不证实际，而不退失慈、悲、喜、舍及诸余定。所以者何？是诸菩萨甚
深般若波罗蜜多方便善巧所摄受故，倍增白法诸根渐利，力、觉、道支转复增益。
　　「复次，善现！是诸菩萨恒作是念：『有情长夜先已行有所得，今亦行有所
得，先已行有相，今亦行有相，先已行颠倒，今亦行颠倒，先已行和合想，今亦
行和合想，先已行虚妄想，今亦行虚妄想，先已行邪见，今亦行邪见，由斯轮转
受苦无穷。我为断彼如是过失，应求无上正等菩提，为诸有情说甚深法，令彼过
失皆永断除，不复轮回受生死苦，速证常乐真净涅槃。』善现当知！是诸菩萨由
深愍念一切有情，成就殊胜方便善巧；甚深般若波罗蜜多所摄受故，于深法性常
乐观察，谓空、无相、无愿、无作、无生、无灭、无起、无尽、无性、实际。善
现当知！是诸菩萨成就如是殊胜智见，若堕无相无作之法或住三界，俱无是处。
善现当知！是诸菩萨成就如是殊胜功德，舍诸有情而趣圆寂，不证无上正等菩提
饶益有情，定无是处。

　　大般若波罗蜜多经卷第五百五十

