
　　　　大般若波罗蜜多经　卷第五百六十三

　　　　　　大唐三藏法师玄奘奉　　诏译

　　　　第五分贪行品第十七之二

　　佛告善现：「若诸菩萨能如是行，为行何处？」
　　善现白言：「若诸菩萨能如是行，都无行处。所以者何？诸现行法皆不转故。」
　　佛告善现：「若诸菩萨行深般若波罗蜜多，为行何（别本有一「义」字）谛？」
　　善现白言：「若诸菩萨行深般若波罗蜜多，行胜义谛。」
　　佛告善现：「于意云何？若诸菩萨行胜义谛，于胜义谛为取相不？」
　　善现对曰：「不也！世尊！」
　　佛告善现：「于意云何？是诸菩萨于胜义谛，虽不取相而行相不？」
　　善现对曰：「不也！世尊！」
　　佛告善现：「于意云何？是诸菩萨于胜义谛，既不行相为坏相不？」
　　善现对曰：「不也！世尊！」
　　佛告善现：「于意云何？是诸菩萨于胜义谛，虽不坏相而遣相不？」
　　善现对曰：「不也！世尊！」
　　佛告善现：「是诸菩萨于胜义相若不坏遣，云何能断取相想耶？」
　　善现白言：「是诸菩萨不作是念：『我今坏相、遣相、断想，亦未修学断想之道。』若诸菩萨精进修行断想道者，未具佛法，应堕声闻或独觉地，是诸菩萨方便善巧，虽于诸相及取相想，深知过失而不坏遣，速断此想证于无相。何以故？一切佛法未圆满故。」
　　佛告善现：「如是！如是！」
　　时，舍利子语善现言：「若诸菩萨梦中修行三解脱门，于深般若波罗蜜多有增益不？若诸菩萨觉时修行三解脱门，于深般若波罗蜜多既有增益，彼梦中修亦应增益！何以故？佛说梦、觉无差别故。」
　　善现报言：「若诸菩萨觉时修行甚深般若波罗蜜多，既名安住甚深般若波罗蜜多，是诸菩萨梦中修行甚深般若波罗蜜多，亦名安住甚深般若波罗蜜多三解脱门。于深般若波罗蜜多能为增益亦复如是，若梦、若觉义无别故。」
　　舍利子言：「梦中造业有增益不？佛说诸法不实如梦故，于梦中所造诸业应无增益，要至觉时忆想分别乃有增益。」
　　善现报曰：「若诸有情梦断他命，未至觉位忆想分别便自庆幸，彼所造业不增益耶？」
　　舍利子言：「无所缘事，若思若业俱不得生，要有所缘思业方起，梦中思业缘何而生？」
　　善现报言：「如是！如是！若梦若觉无所缘事思业不生，要有所缘思业方起。何以故？舍利子！要于见闻觉知诸相有觉慧转，由斯起染或复起净；若无见闻觉知诸相，无觉慧转亦无染净。由此故知若梦若觉有所缘事思业乃生，若无所缘思业不起。」
　　时，舍利子问善现言：「佛说所缘皆离自性，如何可说有所缘事思业乃生，若无所缘思业不起？」
　　善现答言：「虽诸思业及所缘事皆离自性，而由自心取相分别，世俗施设说有所缘起诸思业，非此所缘离心别有。」
　　时，舍利子问善现言：「若诸菩萨梦中行施，施已回向无上菩提，是诸菩萨为实以施回向无上佛菩提不？」
　　善现报言：「慈氏菩萨久已受得大菩提记，宜可请问，定当为答。」
　　时，舍利子如善现言，恭敬请问慈氏菩萨。
　　时，慈氏菩萨语舍利子言：「何等名为慈氏菩萨，而谓能答尊者所问？为色耶？为受、想、行、识耶？为色空耶？为受、想、行、识空耶？且色非慈氏菩萨，亦不能答尊者所问；受、想、行、识非慈氏菩萨，亦不能答尊者所问；色空非慈氏菩萨，亦不能答尊者所问；受、想、行、识空非慈氏菩萨，亦不能答尊者所问。我都不见有法可名慈氏菩萨，亦都不见有法能答、有法所答，答处、答时及由此答皆亦不见。我都不见有法能记、有法所记，记处、记时及由此记皆亦不见。何以故？舍利子！以一切法本性皆空，毕竟推征不可得故。」
　　时，舍利子问慈氏言：「仁者所说法为如所证不？」
　　慈氏答言：「我所说法非如所证。所以者何？我所证法不可说故。」
　　时，舍利子作是念言：「慈氏菩萨觉慧甚深，长夜修行甚深般若波罗蜜多能作是说。」
　　尔时，世尊知舍利子心之所念，即便告曰：「于意云何？汝由是法成阿罗汉，为见此法是可说不？」
　　舍利子曰：「不也！世尊！」
　　佛言：「菩萨行深般若波罗蜜多，所证法性亦复如是不可宣说。是诸菩萨方便善巧，不作是念：『我由此法，于大菩提已得授记、今得授记、当得授记。』不作是念：『我由此法当证菩提。』若诸菩萨能如是行，是行般若波罗蜜多，于得菩提亦无怖畏，决定自知我当证故，是诸菩萨行深般若波罗蜜多，闻甚深法不惊、不怖亦不沉没。
　　「是诸菩萨若在旷野有恶兽处亦无怖畏。所以者何？是诸菩萨为欲饶益诸有情故，能舍一切内外所有，恒作是念：『诸恶兽等欲啖我身，我当施与令其充足。由此善根，令我布施波罗蜜多速得圆满，疾证无上正等菩提。我当如是勤修正行，证得无上正等觉时，我佛土中得无一切傍生饿鬼。』
　　「是诸菩萨若在旷野有恶贼处亦无怖畏。所以者何？是诸菩萨为欲饶益诸有情故，能舍一切内外所有乐修诸善，于身、命、财无所顾吝，恒作是念：『若诸有情竞来劫夺我诸资具，或有因斯害我身命，我当于彼不生嗔恨。由此因缘，令我安忍波罗蜜多速得圆满，疾证无上正等菩提。我当如是勤修正行，证得无上正等觉时，我佛土中得无一切劫害怨贼，由我佛土极清净故，亦无余恶。』
　　「是诸菩萨若在旷野无水之处亦无怖畏，作是念言：『我当宣说无上妙法，断诸有情渴爱之病。设我由此渴乏命终，于诸有情必不舍离大悲作意施妙法水。奇哉！薄福！是诸有情居在如斯无水世界。我当如是勤修正行，证得无上正等觉时，我佛土中得无如是一切燋渴乏水旷野；我当方便劝诸有情修胜福业，随所在处皆令具足八功德水。』
　　「是诸菩萨处饥馑土亦无怖畏，作是念言：『我当精进严净佛土，当证无上正等觉时，我佛土中得无如是一切饥馑，诸有情类具足快乐，随意所须应念即至，如诸天上所念皆得。我当发起坚猛精进，令诸有情法愿满足，一切时处一切有情于一切种资缘无乏。』若诸菩萨无斯怖畏，定证无上正等菩提。
　　「是诸菩萨遇疾疫时亦无怖畏。何以故？是诸菩萨恒审思惟：『无法名病亦无病者，一切皆空不应怖畏。我当如是勤修正行，证得无上正等觉时，我佛土中诸有情类等无三病，精进修行殊胜善法，如佛所说常无懈废。』
　　「是诸菩萨若念菩提经久乃得亦无怖畏。所以者何？前际劫数虽有无量，而一念顷忆念分别积集所成，后际劫数应知亦尔，是故菩萨不应于中作久远想而生怖畏。何以故？前际、后际劫数短长，皆一刹那心相应故。如是菩萨于可畏事，能审思惟不生怖者，疾证无上正等菩提。」

　　　　第五分姊妹品第十八

　　尔时，会中有一天女，从座而起顶礼佛足，偏覆左肩右膝著地，合掌恭敬白言：「世尊！我于此中亦无怖畏，愿当来世得作佛时，亦为有情说如斯法。」
　　作是语已，取妙金花，恭敬至诚散如来上。佛神力故，令此金花上踊虚空缤纷而住。
　　尔时，世尊即便微笑，从面门出金色光明，普照十方还从顶入。
　　时，阿难陀见闻是已，恭敬合掌白言：「世尊！何因何缘现此微笑，诸佛现笑非无因缘？」
　　尔时，世尊告庆喜曰：「今此天女于未来世当成如来、应、正等觉，劫名星喻，佛号金花。庆喜当知！今此天女即是最后所受女身，舍此身已便受男身，尽未来际不复为女。从此殁已生于东方不动佛国勤修梵行，此女彼界便字金花。从不动佛世界殁已，复生他方有佛世界，随所生处常不离佛。如转轮王，从一台殿至一台殿，欢娱受乐乃至命终足不履地。此女亦尔，从一佛国至一佛国，随所生处常不远离诸佛世尊乃至菩提，恒修梵行。」
　　时，阿难陀窃作是念：「今此姊妹当作佛时，亦应如今菩萨众会。」
　　佛知其念，告庆喜言：「如是！如是！如汝所念。金花菩萨当作佛时，亦为众会宣说如是甚深般若波罗蜜多，彼会菩萨其数多少，亦如我今菩萨众会；声闻弟子其数难知，但可总说无量无数；彼佛世界恶兽、恶贼、饥渴、病等一切皆无，亦无诸余烦恼怖畏。」
　　尔时，庆喜复白佛言：「今此姊妹先于何佛初发无上正等觉心，种诸善根回向发愿？」
　　佛告庆喜：「此女过去然灯佛所初发大心，亦以金花散彼佛上回向发愿，今得值我。庆喜当知！我于过去然灯佛所，以五茎花奉散彼佛回向发愿。然灯如来、应、正等觉知我根熟，与我授记：『汝于来世当得作佛，号为能寂，界名堪忍，劫号为贤。』天女尔时闻佛授我大菩提记，欢喜踊跃，即以金（别本有作「天」者）花散彼佛上，回向发愿：『使我来世，于此菩萨得作佛时，亦如今佛现前授我大菩提记。』故我今者与彼授记。」
　　尔时，庆喜闻佛所说，欢喜踊跃白言：「世尊！今此姊妹久已修习大菩提心，回向发愿今得成熟。」
　　佛告庆喜：「如是！如是！如汝所说。」
　　尔时，善现便白佛言：「云何菩萨行深般若波罗蜜多现入空定？」
　　佛告善现：「若诸菩萨行深般若波罗蜜多，观诸色、受、想、行、识空，作此观时不令心乱，若心不乱则如实见法，虽如实见法而不作证。」
　　具寿善现复白佛言：「云何菩萨虽见空法而不作证？」
　　佛告善现：「是诸菩萨观法空时，先作是念：『我应观法诸相皆空，而于其中不应作证。我为学故观诸法空，不为证故观诸法空，今是学时非为证时。』是诸菩萨未入定位，摄心于境非入定时。菩萨尔时虽不退失菩提分法而不尽漏。所以者何？是诸菩萨成就广大智慧善根，能自审思：『我于空法，今时应学不应作证。我应摄受甚深般若波罗蜜多，观诸法空圆满一切菩提分法，不应今时证于实际，堕二乘地不得菩提。』
　　「譬如有人勇健威猛，所立坚固形貌端严，六十四能无不具足，于余技术学至究竟，具多最胜功德尸罗，聪慧巧言善能酬对，具慈具义有大势力，诸有所为皆能成办善事业故功少利多，由此众人无不敬爱。有因缘故，将其父母、妻子、眷属发趣他方，中路经过险难旷野，其中多有恶兽、怨贼，眷属小大（「小大」别本或作「大小」）无不惊惶。其人自恃多诸技术，威猛勇健身意泰然，安慰父母、妻子、眷属：『勿有忧惧，必令无苦。』疾度旷野至安隐处。彼人尔时化作种种勇锐兵仗，遇诸怨敌，令彼见之自然退散。故彼壮士于旷野中，恶兽、怨贼无伤害意，善权方便将诸眷属，疾度旷野至安乐处。诸菩萨众亦复如是，愍生死苦诸有情类，系念安住慈、悲、喜、舍，摄受般若波罗蜜多殊胜善根，方便善巧，如佛所许，持诸功德回向无上正等菩提，虽具修空而不作证，深心愍念一切有情，缘诸有情欲施安乐。是诸菩萨超烦恼品，亦超魔品及二乘地，虽住空定而不尽漏，虽善习空而不作证。尔时，菩萨住空定中，虽于相不执而不证无相。
　　「如坚翅鸟飞腾虚空，自在翱翔久不堕落，虽依空戏而不住空，亦不为空之所拘碍，诸菩萨众亦复如是，虽学空、无相、无愿解脱门，而不住空、无相、无愿，乃至佛法未极圆满，终不依彼永尽诸漏。
　　「如有壮夫善闲射术，欲显己技仰射虚空，为令空中箭不堕地，复以后箭射前箭筈，如是展转经于多时，箭箭相承不令其堕，若欲令堕便止后箭，尔时诸箭方顿堕落，此诸菩萨亦复如是，行深般若波罗蜜多，摄受殊胜方便善巧，乃至善根未极成熟，终不中道证于实际，若时善根已极成熟，便证实际得大菩提。
　　「是故菩萨行深般若波罗蜜多，方便善巧皆应如是，于深法性审谛观察，若诸佛法未极圆满不应作证。」
　　尔时，善现便白佛言：「甚奇！世尊！希有！善逝！是诸菩萨能为难事，虽学深法而不作证。」
　　佛告善现：「如是！如是！此诸菩萨誓不弃舍一切有情能办斯事，谓诸菩萨发广大心，为脱有情生死苦故，虽数引发三解脱门，而于中道不证实际。所以者何？所欲度脱不应舍故，方便善巧所护持故，不应中间证于实际。
　　「复次，善现！若诸菩萨于甚深处，欲以般若波罗蜜多审谛观察，谓空、无相、无愿等持三解脱门所行之处。
　　「是诸菩萨应作是念：『有情长夜起有情想，执有所得引生种种邪恶见趣，轮回生死受苦无穷。我为断彼邪恶见趣，应求无上正等菩提，为诸有情说深空法，令断彼执出生死苦。是故虽学空解脱门，而于中间不证实际。』是诸菩萨由起此念方便善巧，虽于中间不证实际，而不退失慈、悲、喜、舍四种胜定。所以者何？是诸菩萨甚深般若波罗蜜多方便善巧所摄受故，倍增白法诸根渐利，力、觉、道支转复增益。
　　「复次，善现！是诸菩萨应作是念：『有情长夜行诸相中起种种执，由斯轮转受苦无穷。我为断彼诸相执故，应求无上正等菩提，为诸有情说无相法，令断相执出生死苦，由斯数入无相等持。』是诸菩萨由先成就方便善巧及所起念，虽数现入无相等持，而于中间不证实际；虽于中间不证实际，而不退失四无量定。所以者何？是诸菩萨甚深般若波罗蜜多方便善巧所摄受故，倍增白法诸根渐利，力、觉、道支转复增益。
　　「复次，善现！是诸菩萨应作是念：『有情长夜其心常起常想、乐想、我想、净想，由此引生颠倒执著，轮转生死受苦无穷。我为断彼四颠倒故，应求无上正等菩提，为诸有情说无倒法，谓说生死无常、无乐、无我、无净，唯有涅槃微妙寂静，具足种种真实功德，由斯数入无愿等持。』是诸菩萨由先成就方便善巧及所起念，虽数现入无愿等持，而诸佛法未极圆满，终不中间证于实际；虽于中间不证实际，而不退失四无量定。所以者何？是诸菩萨甚深般若波罗蜜多方便善巧所摄受故，倍增白法诸根渐利，力、觉、道支转复增益。
　　「复次，善现！是诸菩萨应作是念：『有情长夜先已行有所得今亦行有所得，先已行有相今亦行有相，先已行颠倒今亦行颠倒，先已行和合想今亦行和合想，先已行虚妄想今亦行虚妄想，先已行邪见今亦行邪见，由斯轮转受苦无穷。我为断彼如是过失，应求无上正等菩提，为诸有情说甚深法，令彼过失皆永断除，不复轮回受生死苦，速证常乐真净涅槃。』是诸菩萨由深愍念一切有情，成就殊胜方便善巧，甚深般若波罗蜜多所摄受故，于深法性常乐观察，谓空、无相、无愿、无作、无生、无灭、无性实际。是诸菩萨成就如是殊胜智见，若堕无相、无作之法或住三界，俱无是处。是诸菩萨成就如是殊胜功德，舍诸有情而趣圆寂，不证无上正等菩提饶益有情，亦无是处。
　　「复次，善现！若诸菩萨欲得无上正等菩提，应当请问诸余菩萨：『云何菩萨修习一切菩提分法？引发何心，能令菩萨学空、无相、无愿、无作、无生、无灭、无性实际而不作证，然修般若波罗蜜多？』若余菩萨得此问时，作如是答：『诸菩萨众但应思惟空、无相等不为显示，应念不舍一切有情，摄受殊胜方便善巧。』当知彼菩萨先未蒙诸佛授与无上正等菩提不退转记。所以者何？彼诸菩萨未能开示、分别、显了不退转地诸菩萨众不共法相，不如实知他所请问不退转地诸行、状、相，亦不能答。」
　　尔时，善现便白佛言：「颇有因缘知诸菩萨不退转不？」
　　佛告善现：「亦有因缘知诸菩萨是不退转，谓有菩萨于深般若波罗蜜多若闻、不闻，能如实答先所请问，能如实行不退转地诸菩萨行，由此因缘知彼菩萨是不退转。」
　　具寿善现复白佛言：「以何因缘，有多菩萨行菩提行，少有能作如实答者？」
　　佛告善现：「虽多菩萨行菩提行，而少菩萨得受如是不退转地微妙慧记，若有得受如是记者，皆于此中能如实答。善现当知！是诸菩萨善根明利智慧深广，世间天、人、阿素洛等皆不能坏大菩提心。」

　　　　第五分梦行品第十九

　　「复次，善现！若诸菩萨乃至梦中不著三界及二乘地亦不称誉，虽观诸法如梦所见，而于实际能不证受，是不退转诸菩萨相。
　　「复次，善现！若诸菩萨梦中见佛，无量百千大众围绕而为说法，或见自身有如是事，是不退转诸菩萨相。
　　「复次，善现！若诸菩萨梦中见佛，具诸相好，常光一寻周匝照曜，与无量众踊在虚空现大神通说正法要，化作化士令往他方无边佛国作诸佛事，或见自身有如是事，是不退转诸菩萨相。
　　「复次，善现！若诸菩萨梦见狂贼破坏村城，或见火起焚烧聚落，或见恶兽欲来害身，或见怨家欲斩其首，或见父母临当命终，或见自身众苦来逼；虽见此等诸怖畏事，而不惊惧亦无忧恼，从梦觉已能正思惟：『三界非真皆如梦见，我得无上正等觉时，当为有情说三界法一切虚妄皆如梦境。』是不退转诸菩萨相。
　　「复次，善现！若诸菩萨乃至梦中见有地狱、傍生、鬼界诸有情类，便作是念：『我当精勤修菩萨行，速趣无上正等菩提。我佛土中得无地狱、傍生、鬼界恶趣及名。』从梦觉已亦作是念。善现当知！是诸菩萨当作佛时，国土清净定无恶趣及彼名声，是不退转诸菩萨相。
　　「复次，善现！若诸菩萨梦中见火烧地狱等诸有情类，或复见烧城邑聚落，便发愿言：『我若已受不退转记，愿此大火变为清凉。』若此菩萨作是愿时，梦中见火即为顿灭，当知已受不退转记；若此菩萨作是愿时，梦中见火不为顿灭，当知未受不退转记。觉时见火烧诸城邑，火随愿灭、不灭亦然。
　　「复次，善现！若诸菩萨觉时见火烧诸城邑，便作是念：『我若实有不退转相，愿此大火即为顿灭变作清凉。』念已发言，火不顿灭，燃烧一里越置一里，复烧一里或烧一家，越置一家复烧一家，如是展转其火乃灭，是诸菩萨当知亦已受不退记，然被烧者谤法余殃，或表当来谤法苦相。
　　「复次，善现！若诸菩萨见有男子或有女人，现为非人之所魅著，受诸苦恼不能远离，便作是念：『若诸如来知我已得清净意乐，知我已受不退转记，已离声闻、独觉等地，必得无上正等菩提，愿垂照察我心所念！我若实能修菩萨行，疾证无上正等菩提，济拔有情生死苦者，愿是男人（别本有作「子」者）或此女人，不为非人之所扰恼，彼随我语即当舍去。』是诸菩萨作此语时，若彼非人不为去者，当知未受不退转记；若彼非人即为去者，当知已受不退转记。
　　「复次，善现！有诸菩萨实未受得不退转记，见有男子或有女人，现为非人之所魅著，受诸苦恼不能远离，即便轻尔发诚谛言：『若我已得不退转记，令此男子或此女人，不为非人之所扰恼，彼随我语速当舍去。』尔时，恶魔为诳惑彼，即便驱逼非人令去。所以者何？恶魔威力胜彼非人，是故非人受魔教敕即便舍去。时，彼菩萨作是念言：『非人今去是吾威力。所以者何？非人随我所发誓愿，即便放舍男子、女人，无别缘故。』是诸菩萨既不觉知恶魔所作，谓是自力，轻余菩萨起增上慢，虽勤精进，终不能得无上菩提堕二乘地，数为恶魔之所诳惑，是故菩萨应善觉知诸恶魔事，修诸善业。
　　「复次，善现！有诸菩萨实未受得不退转记，远离般若波罗蜜多方便善巧，未免魔惑。谓有恶魔为诳惑故，方便化作种种形像，至菩萨所作如是言：『汝自知耶？过去诸佛已曾授汝大菩提记。汝身眷属乃至七世名字差别，我悉善知。汝身生在某方、某国、某城、某邑、某聚落中，汝在某年、某月、某日、某时、某宿相王中生。』如是恶魔若见菩萨禀性柔软诸根暗钝，便诈记言：『汝于先世所禀根性已曾如是。』若见菩萨禀性刚强诸根明利，便诈记言：『汝于先世亦曾如是。』若见菩萨具足种种杜多功德及余胜行，便诈记言：『汝于先世亦曾如是具诸功德，应自庆慰勿得自轻。』时，彼菩萨闻此恶魔说其过、现名等功德，欢喜踊跃起增上慢，凌蔑毁骂诸余菩萨。恶魔知已，复告之言：『汝定成就殊胜功德，佛已授汝大菩提记，已有殊胜瑞相现前。』尔时，恶魔为扰乱故，复矫化作种种形像，至菩萨所现亲爱言：『汝今已具不退转德，应自敬重勿辄尊人。』时，此菩萨闻彼语已，增上慢心转复坚固，令一切智远而更远。是故菩萨欲得菩提，应善觉知诸恶魔事。
　　「复次，善现！有诸菩萨不善了知名字实相，但闻名字妄生执著。谓有恶魔方便化作种种形像，来告之言：『汝所修行愿行已满，不久当证无上菩提。汝成佛时，当得如是殊胜功德、尊贵名号。』谓彼恶魔知此菩萨长夜思愿：『我成佛时当得如是尊贵名号。』随其思愿而记说之。时，此菩萨远离般若波罗蜜多方便善巧，闻魔记说，作是念言：『此人奇哉！为我记说当得成佛尊贵名号，与我长夜思愿相应，由此故知我定当得成佛，名号胜过余人。』如如恶魔记彼名号，如是如是憍慢转增，轻蔑诸余实德菩萨，由斯转远无上菩提，当堕声闻或独觉地。是诸菩萨或有此身亲近善友至诚悔过，虽经多时流转生死，而后当证无上菩提；若有此身不遇善友至诚悔过，彼定流转生死多时，愚痴颠倒，后虽精进修诸善业，而堕声闻或独觉地。如是憍慢轻余菩萨，罪过四重及五无间无量倍数。是故菩萨应善觉知如是记说虚名号等微细魔事，不应憍慢轻余菩萨。
　　「复次，善现！有诸菩萨或居（「或居」别本或作「居山」）旷野修远离行，时，有恶魔来至其所恭敬赞叹，作如是言：『大士！能修真远离行，此远离行贤圣称誉，诸天、龙神皆共守护。』善现当知！我不称赞此远离行以为真实。」
　　善现白言：「此远离行若非真实，余复是何？」
　　佛告善现：「若诸菩萨或居城邑或居山野，但离烦恼二乘作意，行深般若波罗蜜多，是名菩萨真远离行。此远离行，诸佛世尊称赞开许，菩萨应学，令诸菩萨疾证菩提。善现当知！魔所称赞常居山野宴坐思惟，犹杂烦恼，二乘作意，离深般若波罗蜜多，不能圆满一切智智。有诸菩萨虽乐修行魔所称赞远离行法，而心轻蔑恒居村城修真远离诸余菩萨。善现当知！是诸菩萨远离般若波罗蜜多，虽经多时居深山野修远离行，而不了知真远离法，增长憍慢，于二乘地深生乐著，终不能得无上菩提，非佛世尊称赞开许，亦非菩萨所应修行。
　　「善现当知！我所称赞诸菩萨众真净远离法，是诸菩萨都不成就，彼于真净远离行中，亦不见有相似行相。而诸恶魔为诳惑彼，令生憍慢轻余菩萨，来至空中殷勤赞劝言：『是真净远离行法。』善现当知！是诸菩萨虽居山野而心喧杂，不能修学真远离行。有诸菩萨虽居村城而心寂静，常能修学真远离行。善现当知！是诸菩萨，于常修学真远离行诸菩萨众，轻弄、毁訾如旃荼罗；于不能修真远离行诸菩萨众，供养、尊重如佛世尊。
　　「善现当知！是诸菩萨远离般若波罗蜜多，发起种种分别执著，作是念言：『我所修学是真远离故，为非人来至我所称赞护念。居城邑者身心扰乱，谁当护念称赞敬重？』是诸菩萨心多憍慢，烦恼恶业昼夜增长。善现当知！是诸菩萨于菩萨众为旃荼罗，秽污菩萨摩诃萨众，亦是天上人中大贼，诳惑天、人、阿素洛等；其身虽服沙门法衣，而心常怀怨贼意乐。诸有发趣菩萨乘者，不应亲近供养恭敬。所以者何？此诸人等怀增上慢，外似菩萨内多烦恼恶业增盛。是故，善现！若诸菩萨真实不舍一切智智，求证无上正等菩提，普为利乐诸有情者，不应亲近如是恶人。
　　「善现当知！诸菩萨众常应精进修真事业，厌离生死不著三界，于彼恶贼旃荼罗人，常应发生慈、悲、喜、舍，应作是念：『我不应起如彼恶人所起过患，设当失念如彼暂起，即应觉知令速除灭。』是故菩萨欲证无上正等菩提，当善觉知诸恶魔事，应勤精进远离、除灭如彼菩萨所起过患，勤求无上正等菩提。若诸菩萨如是学者，是为善巧觉知魔事。

　　大般若波罗蜜多经卷第五百六十三

