
　　　　大般若经第十二会戒波罗蜜多分序

　　　　　　　　　　　西明寺沙门玄则撰

　　夫欲储净法，先涤身器，将越爱流，前鸠行楫，居其选也，持（别本有作「特」者）有戒焉。所以复指名区，更申玄集，切身口而流训，则一言一行，斯佛事矣！因动静以研机，则举足下足，斯道场矣。诚险道之夷[阿-可+登]（别本有作「蹬」者），闇室之凝缸（别本有作「釭」者），度疾（别本有作「疫」者）之仙丸，出苦之神驭，鉴德者之明镜，严心者之宝鬘，涉象季之大师，处尘俗之善友。虽目之无眹（别本有作「朕」者），抟之不触，而芬郁布写，类迷迭之盈空，洁映澄华，比醍醐之洞色。含灵所以埏植（别本有作「埴」者），法界所以弥纶。善逝法王，抗之以为明足；具寿尊者，养之而为净命。但简以行处，或非处而难遵，格以正乘，或他乘而致爽。十七群之喧俗（别本有作「浴」者），尚动王讥；五百生之掉影，仍贻佛诫。矧复嗅莲馥而为盗，分钏响以成淫！涅槃为求，保专精而尚犯；菩提入愿，受欲乐而犹持。轻嫌与重性同科，意防与身遮共品。谛故住故，能行所行，导以随喜，融以法性。岂止草系情殷、木叉义远、毒龙卷毒、怖鸽忘怖，将被之黎蠢，栖之常乐，使八寒流煦，五热浮凉，薜荔失其炎河，轮围发其闇渚。行门允备，种智克圆。其五轴单译，一如施分，凡息心之士，岂不诹焉。

