
　　　　大般若波罗蜜多经　卷第四百七十五

　　　　　　大唐三藏法师玄奘奉　　诏译

　　　　第二分无阙品第七十九之二

　　「舍利子！诸菩萨摩诃萨行深般若波罗蜜多，如实了知一切法性皆不可取，所谓般若波罗蜜多乃至布施波罗蜜多皆不可取，色乃至识亦不可取，眼处乃至意处亦不可取，色处乃至法处亦不可取，眼界乃至意界亦不可取，色界乃至法界亦不可取，眼识界乃至意识界亦不可取，眼触乃至意触亦不可取，眼触为缘所生诸受乃至意触为缘所生诸受亦不可取，地界乃至识界亦不可取，因缘乃至增上缘亦不可取，从缘所生诸法亦不可取，无明乃至老死亦不可取，内空乃至无性自性空亦不可取，真如乃至不思议界亦不可取，苦、集、灭、道圣谛亦不可取，四念住乃至八圣道支亦不可取，四静虑、四无量、四无色定亦不可取，八解脱乃至十遍处亦不可取，空、无相、无愿解脱门亦不可取，净观地乃至如来地亦不可取，极喜地乃至法云地亦不可取，一切陀罗尼门、三摩地门亦不可取，五眼、六神通亦不可取，如来十力乃至十八佛不共法亦不可取，三十二大士相、八十随好亦不可取，无忘失法、恒住舍性亦不可取，一切智、道相智、一切相智亦不可取，预流果乃至独觉菩提亦不可取，一切菩萨摩诃萨行亦不可取，诸佛无上正等菩提亦不可取，一切异生、声闻、独觉、菩萨、如来亦不可取。
　　「舍利子！诸菩萨摩诃萨行深般若波罗蜜多，如实了知一切法性不可取故，于一切法得无障碍。舍利子！此不可取波罗蜜多即是无障波罗蜜多，如是无障波罗蜜多即是般若波罗蜜多，诸菩萨摩诃萨应于中学。舍利子！若菩萨摩诃萨能于中学，于一切法都无所得，尚不得学，况得无上正等菩提！况得般若波罗蜜多！况得异生、声闻、独觉、菩萨、佛法！何以故？舍利子！无有少法实有自性，于无自性一切法中，何等是异生法？何等是预流法？何等是一来法？何等是不还法？何等是阿罗汉法？何等是独觉法？何等是菩萨法？何等是如来法？舍利子！如是诸法既不可得，依何等法可施设有补特伽罗？补特伽罗既不可得，云何可说此是异生，此是预流，此是一来，此是不还，此是阿罗汉，此是独觉，此是菩萨，此是如来？」
　　时，舍利子白言：「世尊！若一切法都无自性、皆非实有，依何等事而可了知此是异生，此是异生法？广说乃至此是如来，此是如来法？」
　　佛告舍利子：「于汝意云何？为实有色或曾或当如诸愚夫异生执不？为实有受、想、行、识或曾或当如诸愚夫异生执不？如是乃至为实有一切菩萨摩诃萨行或曾或当如诸愚夫异生执不？为实有诸佛无上正等菩提或曾或当如诸愚夫异生执不？为实有异生、预流、一来、不还、阿罗汉、独觉、菩萨、如来或曾或当如诸愚夫异生执不？」
　　舍利子言：「不也！世尊！但由颠倒愚夫异生有如是执。」
　　佛告舍利子：「诸菩萨摩诃萨行深般若波罗蜜多方便善巧，虽观诸法都无自性、皆非实有，而依世俗求趣无上正等菩提，为诸有情方便宣说，令得正解离诸颠倒。」
　　时，舍利子复白佛言：「云何菩萨摩诃萨行深般若波罗蜜多时方便善巧，虽观诸法都无自性、皆非实有，而依世俗求趣无上正等菩提，为诸有情方便宣说，令得正解离诸颠倒？」
　　佛告舍利子：「诸菩萨摩诃萨行深般若波罗蜜多时，成就如是方便善巧，谓都不见有少实法可于中住，由于中住而有挂碍，由挂碍故而有退没，由退没故心便劣弱，心劣弱故便生懈怠。
　　「舍利子！以一切法都无实事，离我、我所，皆以无性而为自性，本性空寂、自相空寂，唯有一切愚夫异生迷谬颠倒，执著色蕴乃至识蕴，执著眼处乃至意处，执著色处乃至法处，执著眼界乃至意界，执著色界乃至法界，执著眼识界乃至意识界，执著眼触乃至意触，执著眼触为缘所生诸受乃至意触为缘所生诸受，执著地界乃至识界，执著因缘乃至增上缘，执著从缘所生诸法，执著无明乃至老死，执著布施波罗蜜多乃至般若波罗蜜多，执著内空乃至无性自性空，执著真如乃至不思议界，执著苦、集、灭、道圣谛，执著四念住乃至八圣道支，执著四静虑、四无量、四无色定，执著八解脱乃至十遍处，执著空、无相、无愿解脱门，执著净观地乃至如来地，执著极喜地乃至法云地，执著一切陀罗尼门、三摩地门，执著五眼、六神通，执著如来十力乃至十八佛不共法，执著三十二大士相、八十随好，执著无忘失法、恒住舍性，执著一切智、道相智、一切相智，执著预流果乃至独觉菩提，执著一切菩萨摩诃萨行，执著诸佛无上正等菩提，执著异生、预流、一来、不还、阿罗汉、独觉、菩萨、如来。
　　「由是因缘，诸菩萨摩诃萨观一切法都无实事，离我、我所，皆以无性而为自性，本性空寂、自相空寂，行深般若波罗蜜多，自立如幻师为有情说法，诸悭贪者为说布施，诸破戒者为说净戒，诸忿恚者为说安忍，诸懈怠者为说精进，诸散乱者为说静虑，诸愚痴者为说般若。是菩萨摩诃萨安立有情，令住布施乃至般若波罗蜜多已，复为宣说能出生死殊胜圣法，令诸有情依之修学，或得预流果，或得一来果，或得不还果，或得阿罗汉果，或得独觉菩提，或入菩萨正性离生，或住菩萨摩诃萨地，或证无上正等菩提。」
　　时，舍利子复白佛言：「诸菩萨摩诃萨行深般若波罗蜜多时，云何不名有所得者？谓诸有情实无所有，而令安住布施波罗蜜多乃至般若波罗蜜多，复为宣说能出生死殊胜圣法，或令得预流果，乃至或令证得无上正等菩提。」
　　佛告舍利子：「诸菩萨摩诃萨行深般若波罗蜜多时，于诸有情非有所得。何以故？舍利子！是菩萨摩诃萨行深般若波罗蜜多时，不见有情少实可得，唯有世俗假说有情。舍利子！是菩萨摩诃萨行深般若波罗蜜多时，安住二谛为诸有情宣说正法。何谓二谛？一、世俗谛。二、胜义谛。舍利子！虽二谛中有情施设俱不可得，而诸菩萨摩诃萨行深般若波罗蜜多时，方便善巧为诸有情宣说正法，令诸有情闻正法已，于现法中尚不得我，何况当得所求果证及能得者！如是，舍利子！诸菩萨摩诃萨行深般若波罗蜜多时，方便善巧虽为有情宣说正法，令修正行得所证果，而心于彼都无所得，达一切法不可得故。」
　　尔时，具寿舍利子白佛言：「世尊！此诸菩萨摩诃萨虽于诸法不得一性，不得异性，不得总性，不得别性，而被如是大功德铠。由被如是大功德铠，不现欲界，不现色界，不现无色界，不现有为界，不现无为界。虽化有情令出三界，而于有情都无所得，亦复不得有情施设。有情施设不可得故无缚无脱，无缚脱故无染无净，无染净故诸趣差别不可了知，诸趣差别不可了知故无业无烦恼，无业烦恼故亦无异熟果，既无异熟果如何得有我及有情流转诸趣现三界等种种差别？」
　　佛告舍利子：「如是！如是！如汝所说。舍利子！若诸有情先有后无，菩萨、诸佛应有过失，若诸趣生死先有后无，则菩萨、诸佛亦有过失。先无后有理亦不然。是故，舍利子！若佛出世、若不出世，法相常住，真如、法界、不虚妄性终无改转。以一切法法性、法界、法住、法定、真如、实际、不虚妄性、不变异性犹如虚空，此中尚无我等可得，况有色等诸法可得！既无色等诸法可得，云何当有诸趣生死？诸趣生死既不可得，云何当有成熟有情令其解脱？唯依世俗假说为有。
　　「舍利子！诸菩萨摩诃萨从过去佛闻一切法自性皆空，但诸有情颠倒执著，闻已如实系念思惟。为脱有情颠倒执著，求趣无上正等菩提，于求趣时不作是念：『我于此法已得当得，令彼有情已度当度所执著处生死众苦。』
　　「舍利子！是菩萨摩诃萨为脱有情颠倒执著，被功德铠大誓庄严，勇猛正勤无所顾恋，不退无上正等菩提，常于菩提不起犹豫，谓：『我当证、不当证耶？』但正念言：『我定当证所求无上正等菩提，作诸有情真实饶益，谓令解脱迷谬颠倒诸趣往来受生死苦。』舍利子！诸菩萨摩诃萨虽脱有情迷谬颠倒诸趣生死而无所得，但依世俗说有是事。
　　「舍利子！如工幻师或彼弟子，依帝网术化作无量百千俱胝诸有情类，复化种种上妙饮食施化有情皆令饱满，作是事已欢喜唱言：『我已获得广大福聚。』于意云何？是工幻师或彼弟子，实令有情得饱满不？」
　　舍利子言：「不也！世尊！」
　　佛告舍利子：「诸菩萨摩诃萨亦复如是，从初发心为欲饶益诸有情故，修行布施波罗蜜多乃至般若波罗蜜多，安住内空乃至无性自性空，安住真如乃至不思议界，安住苦、集、灭、道圣谛，修行四念住乃至八圣道支，修行四静虑、四无量、四无色定，修行八解脱乃至十遍处，修行空、无相、无愿解脱门，修行极喜地乃至法云地，修行一切陀罗尼门、三摩地门，修行五眼、六神通，修行如来十力乃至十八佛不共法，修行三十二大士相、八十随好，修行无忘失法、恒住舍性，修行一切智、道相智、一切相智，圆满菩萨大菩提道，成熟有情、严净佛土。
　　「舍利子！诸菩萨摩诃萨虽作是事，而于有情及一切法都无所得，不作是念：『我以此法调伏如是诸有情类，令其远离颠倒执著，不复轮回诸趣生死。』」
　　尔时，具寿善现白佛言：「世尊！何谓菩萨大菩提道？诸菩萨摩诃萨修行此道，方便善巧成熟有情、严净佛土，疾证无上正等菩提？」
　　佛告善现：「诸菩萨摩诃萨从初发心，所行布施波罗蜜多乃至般若波罗蜜多，所行内空乃至无性自性空，所行真如乃至不思议界，所行苦、集、灭、道圣谛，所行四念住乃至八圣道支，所行四静虑、四无量、四无色定，所行八解脱乃至十遍处，所行空、无相、无愿解脱门，所行极喜地乃至法云地，所行一切陀罗尼门、三摩地门，所行五眼、六神通，所行如来十力乃至十八佛不共法，所行无忘失法、恒住舍性，所行一切智、道相智、一切相智，及余无量无边佛法，皆是菩萨大菩提道。诸菩萨摩诃萨修行此道，方便善巧成熟有情、严净佛土，疾证无上正等菩提，而无有情、佛土等想。」
　　具寿善现复白佛言：「云何菩萨摩诃萨修行布施波罗蜜多时，方便善巧成熟有情？」
　　佛告善现：「有菩萨摩诃萨修行布施波罗蜜多时方便善巧，自行布施亦劝他行布施，殷勤教诫教授彼言：『诸善男子！勿著布施，若著布施当更受身，若更受身，由斯展转当受无量猛利大苦。诸善男子！胜义谛中都无布施，亦无施者、受者、施物及诸施果，如是诸法皆本性空，本性空中无法可取，诸法空性亦不可取。』如是，善现！诸菩萨摩诃萨修行布施波罗蜜多，虽于有情自行于施亦劝他施，而于布施、施者、受者、施物、施果皆无所得，如是布施波罗蜜多名无所得波罗蜜多。善现！是菩萨摩诃萨于此诸法无所得时，方便善巧能化有情，住预流果、或一来果、或不还果、或阿罗汉果、或独觉菩提，或趣无上正等菩提。如是，善现！诸菩萨摩诃萨修行布施波罗蜜多时，成熟有情令获胜利。
　　「善现！是菩萨摩诃萨自行布施，亦劝他行布施，无倒称扬行布施法，欢喜赞叹行布施者。善现！是菩萨摩诃萨如是施已，或生刹帝利大族，或生婆罗门大族，或生长者大族，或生居士大族丰饶财宝，或作小王于小国土富贵自在，或作大王于大国土富贵自在，或作轮王于四洲界富贵自在。
　　「是菩萨摩诃萨生如是等诸尊贵处，以四摄事摄诸有情，先教有情安住布施，由施因缘其心调善，渐次令住戒、忍、精进、静虑、般若，复令安住四静虑、四无量、四无色定，复令安住四念住乃至八圣道支，复令安住空、无相、无愿解脱门。是菩萨摩诃萨令诸有情住如是等诸善法已，或令趣入正性离生，得预流果乃至令得阿罗汉果；或令趣入正性离生，渐次证得独觉菩提；或令趣入正性离生，渐次修学诸菩萨地，速趣无上正等菩提。复告彼言：『诸善男子！当发大愿速趣无上正等菩提，作诸有情饶益胜事。诸有情类虚妄分别所执诸法都无自性，但由颠倒妄执为有，是故汝等常当精勤，自除颠倒亦劝他断，自脱生死亦令他脱，自获大利亦令他得。』
　　「善现！诸菩萨摩诃萨常应如是修行布施波罗蜜多，由此布施波罗蜜多，从初发心乃至究竟不堕恶趣贫贱边鄙，为欲饶益诸有情故，多生人趣作转轮王，富贵自在多所饶益。所以者何？随业威势获如是果。谓彼菩萨作轮王时，见乞者来便作是念：『我为何事流转生死作转轮王，岂我不为饶益有情住生死中，受斯胜果不为余事？』作是念已，告乞者言：『随汝所须皆当施与，汝取物时如取己物勿作他想。所以者何？我为汝等得饶益故，而受此身积聚财物，故此财物是汝等有，随汝自取，若自受用，若转施他，莫有疑难。』是菩萨摩诃萨如是怜愍诸有情时，无缘大悲疾得圆满。由此大悲疾圆满故，虽常（别本有作「恒」者）饶益无量有情，而于有情都无所得，亦复不得所获胜果，能如实知：『但由世俗言说施设，饶益种种诸有情事。』又如实知：『所施设事皆如谷响，虽现似有而无真实。』由此于法都无所取。
　　「善现！诸菩萨摩诃萨常应如是修行布施波罗蜜多，谓于有情都无所愿（别本有作「顾」者），乃至能施自身骨肉，况不能舍诸外资具！谓诸资具摄受有情，令速解脱生老病死。」
　　具寿善现白佛言：「世尊！何等资具摄受有情，令速解脱生老病死？」
　　佛告善现：「所谓布施波罗蜜多乃至般若波罗蜜多资具，若内空乃至无性自性空资具，若真如乃至不思议界资具，若苦、集、灭、道圣谛资具，若四念住乃至八圣道支资具，若四静虑、四无量、四无色定资具，若八解脱乃至十遍处资具，若空、无相、无愿解脱门资具，若净观地乃至如来地资具，若极喜地乃至法云地资具，若一切陀罗尼门、三摩地门资具，若五眼、六神通资具，若如来十力乃至十八佛不共法资具，若无忘失法、恒住舍性资具，若一切智、道相智、一切相智资具，若预流果乃至独觉菩提资具，若一切菩萨摩诃萨行资具，若诸佛无上正等菩提资具。善现！诸如是等善法资具摄受有情，令速解脱生老病死，诸菩萨摩诃萨常以如是种种资具摄受有情，令速解脱生老病死。
　　「复次，善现！诸菩萨摩诃萨安住布施波罗蜜多，自行布施，劝诸有情行布施已，若见有情毁犯净戒，深生怜愍而告之言：『汝等今应受持净戒，我当施汝种种资具令无所乏。汝等由乏诸资生具，毁犯净戒作诸恶业，我当随汝所乏资具皆相供给。汝等安住律仪戒已，渐次当能作苦边际，依三乘法随其所应，出离生死至究竟乐。』
　　「善现！是菩萨摩诃萨安住布施波罗蜜多，自受持净戒，亦劝他受持净戒，无倒称扬受持净戒法，欢喜赞叹受持净戒者。如是，善现！诸菩萨摩诃萨修行布施波罗蜜多，劝诸有情安住净戒，解脱一切生老病死，证得究竟利益安乐。
　　「复次，善现！诸菩萨摩诃萨安住布施波罗蜜多，若见有情更相嗔忿，深生怜愍而告之言：『汝等何缘更相嗔忿？汝等若为有所匮乏展转相缘起诸恶者，应从我索，我当济汝，随汝所须种种资具，皆当施汝令无匮乏。汝等不应更相嗔忿，应修安忍共起慈心。』善现！是菩萨摩诃萨安住布施波罗蜜多，劝诸有情修安忍已，欲令坚固复告之言：『嗔忿因缘都无定实，皆从虚妄分别所生，以一切法本性空故。汝等何缘于无实事妄起嗔忿更相毁害？汝等勿缘虚妄分别，更相嗔忿造诸恶业，当堕地狱、傍生、鬼界及余恶处受诸剧苦，其苦楚毒刚强猛利，逼切身心最极难忍。汝等勿执非实有事，妄相嗔忿作斯恶业，由此恶业尚难可得下劣人身，况得生天，或得值佛听闻正法如说修行！汝等应知人身难得，佛世难值，生信复难。汝等今者既具斯事，勿由忿恚而失好时，若失此时则不可救，是故汝等于诸有情勿起忿恚，当修安忍。』
　　「善现！是菩萨摩诃萨安住布施波罗蜜多，自行安忍，亦劝他行安忍，无倒称扬行安忍法，欢喜赞叹行安忍者。如是，善现！诸菩萨摩诃萨安住布施波罗蜜多，劝诸有情修行安忍，诸有情类由斯展转，渐依三乘而得解脱。
　　「复次，善现！诸菩萨摩诃萨安住布施波罗蜜多，见诸有情身心懈怠，深生怜愍而告之言：『汝等何缘不勤精进修诸善法而生懈怠？』彼作是言：『我乏资具，于诸善事不获勤修。』菩萨告言：『我能施汝所乏资具，汝应勤修布施、净戒、安忍等法。』时，诸有情得是菩萨所施资具无所乏少，便能发起身心精进，修诸善法速得圆满。由诸善法得圆满故，渐次引生诸无漏法，由无漏法得预流果、或一来果、或不还果、或阿罗汉果、或独觉菩提，或有趣入诸菩萨地，渐得无上正等菩提。
　　「善现！是菩萨摩诃萨安住布施波罗蜜多，自行精进，亦劝他行精进，无倒称扬行精进法，欢喜赞叹行精进者。如是，善现！诸菩萨摩诃萨安住布施波罗蜜多，令诸有情远离懈怠，勤修诸善疾证解脱，复能利乐诸有情类。
　　「复次，善现！诸菩萨摩诃萨安住布施波罗蜜多，见诸有情诸根散乱忘失正念，深生怜愍而告之言：『汝等何缘不修静虑，散乱失念沉沦生死受苦无穷？』彼作是言：『我乏资具故，于静虑不获勤修。』菩萨告言：『我能施汝所乏资具，汝等从今不应复起虚妄寻伺，攀缘内外扰乱自心。』时，诸有情得是菩萨所施资具无所乏少，便能伏断虚妄寻伺入初静虑，渐次复入第二、第三、第四静虑，依诸静虑复能引发慈、悲、喜、舍四种无量，静虑、无量为所依止，复能引发四无色定，静虑、无量、无色调心令柔软已，修四念住展转乃至八圣道支，由此复能引空、无相及无愿等殊胜善法，随其所应得三乘果。
　　「善现！是菩萨摩诃萨安住布施波罗蜜多，自修静虑，亦劝他修静虑，无倒称扬修静虑法，欢喜赞叹修静虑者。如是，善现！诸菩萨摩诃萨安住布施波罗蜜多，劝诸有情远离散乱，修诸静虑获大利乐。
　　「复次，善现！诸菩萨摩诃萨安住布施波罗蜜多，见诸有情愚痴颠倒，深生怜愍而告之言：『汝等何缘不修妙慧，愚痴颠倒受苦无穷？』彼作是言：『我乏资具故，于妙慧不获勤修。』菩萨告言：『我能施汝所乏资具，汝可受之。先修布施、净戒、安忍、精进、静虑得圆满已，应审观察诸法实相，修行般若波罗蜜多。谓于尔时，应审观察为有少法而可得不？谓我、有情广说乃至知者、见者为可得不？色乃至识为可得不？眼处乃至意处为可得不？色处乃至法处为可得不？眼界乃至意界为可得不？色界乃至法界为可得不？眼识界乃至意识界为可得不？眼触乃至意触为可得不？眼触为缘所生诸受乃至意触为缘所生诸受为可得不？地界乃至识界为可得不？因缘乃至增上缘为可得不？从缘所生诸法为可得不？无明乃至老死为可得不？欲界、色界、无色界为可得不？布施波罗蜜多乃至般若波罗蜜多为可得不？内空乃至无性自性空为可得不？真如乃至不思议界为可得不？苦、集、灭、道圣谛为可得不？四念住乃至八圣道支为可得不？四静虑、四无量、四无色定为可得不？八解脱乃至十遍处为可得不？空、无相、无愿解脱门为可得不？净观地乃至如来地为可得不？极喜地乃至法云地为可得不？一切陀罗尼门、三摩地门为可得不？五眼、六神通为可得不？如来十力乃至十八佛不共法为可得不？三十二大士相、八十随好为可得不？无忘失法、恒住舍性为可得不？一切智、道相智、一切相智为可得不？预流果乃至独觉菩提为可得不？一切菩萨摩诃萨行为可得不？诸佛无上正等菩提为可得不？』
　　「彼诸有情既得资具无所乏少，依菩萨语先修布施、净戒、安忍、精进、静虑，得圆满已复审观察诸法实相，修行般若波罗蜜多。审观察时如先所说，诸法实性皆不可得，不可得故无所执著，不执著故不见少法有生有灭、有染有净。彼于诸法无所得时，于一切处不起分别，谓不分别此是地狱、傍生、鬼界、若阿素洛、若人、若天，亦不分别此是持戒、此是犯戒，亦不分别此是异生、此是圣者、此是预流、此是一来、此是不还、此是阿罗汉、此是独觉、此是菩萨、此是佛、此是有为、此是无为。彼由如是无分别故，随其所应渐次证得三乘涅槃究竟安乐。
　　「善现！是菩萨摩诃萨安住布施波罗蜜多，自修般若，亦劝他修般若，无倒称扬修般若法，欢喜赞叹修般若者。如是，善现！诸菩萨摩诃萨安住布施波罗蜜多，劝诸有情勤修般若，令得究竟利益安乐。
　　「复次，善现！诸菩萨摩诃萨安住布施波罗蜜多，自行布施波罗蜜多乃至般若波罗蜜多，亦劝他行布施波罗蜜多乃至般若波罗蜜多已，复见有情轮回诸趣，受无量苦未得解脱，欲令解脱生死苦故，先以种种资具饶益，后以出世诸无漏法，方便善巧而摄受之。彼诸有情既得资具无所乏少身心勇决，能住内空乃至无性自性空，亦能住真如乃至不思议界，亦能住苦、集、灭、道圣谛，亦能修四念住乃至八圣道支，亦能修四静虑、四无量、四无色定，亦能修八解脱乃至十遍处，亦能修空、无相、无愿解脱门，亦能修净观地乃至如来地，亦能修极喜地乃至法云地，亦能修一切陀罗尼门、三摩地门，亦能修五眼、六神通，亦能修如来十力乃至十八佛不共法，亦能修无忘失法、恒住舍性，亦能修一切智、道相智、一切相智，亦能修无量无边诸余佛法。彼诸有情，由无漏法所摄受故解脱生死，证得涅槃究竟安乐。
　　「善现！是菩萨摩诃萨安住布施波罗蜜多，自行种种胜无漏法，亦劝他行种种胜无漏法，无倒称扬行种种胜无漏法（别本有一「法」字），欢喜赞叹行种种胜无漏法者。如是，善现！诸菩萨摩诃萨安住布施波罗蜜多，以无漏法摄受有情，令其解脱生死众苦，证得毕竟常乐涅槃，亦能为他作大饶益。
　　「复次，善现！诸菩萨摩诃萨安住布施波罗蜜多，见诸有情无所依怙，多诸苦恼众具匮乏，深生怜愍而安慰言：『我能为汝作所依怙，令汝解脱所受苦事。汝等所须饮食、衣服、卧具、车乘、舍宅、香花、伎乐、灯明、财宝、僮仆，及余种种所须资具，皆随意索，勿有疑难，我当随汝所索皆施，令汝长夜利益安乐。汝等受我所施物时，如取己物莫作他想。所以者何？我于长夜积聚财物，但为汝等得利乐故。汝等今者以无难心，于此财物随意受取，受已先应自正受用修诸善业，后以此物施诸有情亦令修善，谓令修行布施波罗蜜多乃至般若波罗蜜多，亦令安住内空乃至无性自性空，亦令安住真如乃至不思议界，亦令安住苦、集、灭、道圣谛，亦令修行四念住乃至八圣道支，亦令修行四静虑、四无量、四无色定，亦令修行八解脱乃至十遍处，亦令修行空、无相、无愿解脱门，亦令修行净观地乃至如来地，亦令修行极喜地乃至法云地，亦令修行一切陀罗尼门、三摩地门，亦令修行五眼、六神通，亦令修行如来十力乃至十八佛不共法，亦令修行无忘失法、恒住舍性，亦令修行一切智、道相智、一切相智，亦令修行诸余无量无边佛法。』
　　「善现！是菩萨摩诃萨如是教导诸有情已，随其所应复令修习诸无漏法，住预流果、或一来果、或不还果、或阿罗汉果、或独觉菩提、或复无上正等菩提。
　　「如是，善现！诸菩萨摩诃萨修行布施波罗蜜多，方便善巧成熟有情，令其解脱恶趣生死，如应证得三乘涅槃，饶益自他究竟安乐。」
　　具寿善现复白佛言：「云何菩萨摩诃萨修行净戒波罗蜜多，及余菩萨大菩提道，方便善巧成熟有情？」
　　佛告善现：「有菩萨摩诃萨修行净戒波罗蜜多时，方便善巧见诸有情资财匮乏，烦恼炽盛不能修善，怜愍告言：『汝等若为资缘匮乏不能修善，我当施汝种种资缘，汝等勿起烦恼恶业，应正修习布施等善。』是菩萨摩诃萨安住净戒波罗蜜多，如应摄受诸有情类，诸悭贪者令修布施，于身、命、财无所顾惜；诸破戒者令修净戒，能正受行十善业道，住律仪戒不破不穿，无秽无杂亦无执取；诸嗔忿者令修安忍；诸懈怠者令修精进；诸散乱者令修静虑；诸愚痴者令修妙慧；执诸法者令修法空；无余种种胜功德者令具修学。如是，善现！诸菩萨摩诃萨安住净戒波罗蜜多，成熟有情方便善巧，令其解脱恶趣生死，如应证得三乘涅槃，饶益自他究竟安乐。
　　「善现当知！诸菩萨摩诃萨修行余四波罗蜜多，及余菩萨大菩提道，一一皆能方便善巧，以一切善成熟有情，令其解脱恶趣生死，如应证得三乘涅槃，饶益自他究竟安乐，一一广说如前布施。」

　　大般若波罗蜜多经卷第四百七十五

