
　　金刚般若波罗蜜经并注

　　　　　　　　　　　　　　　　　　纪国寺释　慧净　　注

【如是】

　　信辞也。信则所言之理顺，顺则师资之道成。辞无繁约，非信不传，故建言如是。

【我闻】

　　证闻也。亲承曰我闻，传受曰所闻。此曰我闻，则亲承音旨也。

【一时，】

　　化辰也，即法王启运之日，大众嘉会之时。

【佛】

　　化主也。大师之名，以觉为义：（一）自觉，（二）觉他，（三）觉满。异凡夫故自觉，异二乘故觉他，异菩萨故觉满。三者备矣，受佛名焉。

【在舍卫国，祇树给孤独园，】

　　化处也。国是游历之境，园是依止之所。住国为化在俗之徒，住园为统出家之众。舍卫此云闻物国，胜物多出此土，嘉名远振诸国，故曰闻物国也。祇陀是太子之名，此云战胜。太子载诞之时，王破敌军之贼，官人闻奏，遂以名。给孤独是国臣之号，本名须达。须达内慈而外富，赈贫恤寡，乡人美之，因以号焉。园是须达所买，树是祇陀之施。树为别物，园即总名。君上而臣下，不可直称独园，园总而树别，不可但言祇树，故兼之也。买园施树，事在别也。

【与大比丘众千二百五十人俱。】

　　同闻也。比丘有三义：（一）曰怖魔，（二）曰乞士，（三）曰破恶。怖魔在初，乞士居次，破恶最后。夫创轨玄门，即达降魔之志，故剃发染衣，天宫动而魔怖也。身为道器，身安即道隆，故已沾法服，须乞食以资身也。圣人道长，凡夫道消，故所修已满，即破恶以证果也。

【尔时，世尊】

　　上明通序以证，信下明别序以发。起世尊化主，也成实论：云具上九，号故曰世尊。

【食时，】

　　化辰也。旭旦即始营未毕，晚日则饭食复终，莫若辰午之间，正是初成之际。此辰行乞，故曰食时也。

【著衣持钵，】

　　化仪也。外道或不著衣，或以手捧食。为破裸形外道故，所以著衣。为破手捧外道故，所以持钵。被僧伽梨衣，故曰著衣。执四天王所奉之钵，故云持钵。

【入舍卫大城】

　　化处也。此城家九亿，纵横十二由旬，故言大也。园南而城北，自外以适内，故言入。

【乞食。】

　　化事也。由从之而乞食，则成彼之福田故也。

【于其城中，次第乞已，】

　　化等也。夫舍富从贫，即益贫不益富；舍贫从富，即益富不益贫。舍富从贫，故大迦叶所以被呵；舍贫从富，故须菩提所以置钵。今佛不尔，故云次第乞也。

【还至本处，】

　　知足也。由知足故乞不过量，由乐静故还归本所也。

【饭食讫，】

　　化终也。金刚之体，岂资于食？为益物故，现同饭也。

【收衣钵，】

　　上叙行涂乞食，下明敷坐入静。欲令众生生福故，所以行涂而前乞；欲令众生生智故，所以入静而后说。收衣钵者，屏外缘也。制僧伽梨衣，为入聚落。受四天王钵，为贮资粮。还至本处，故衣须收；饭食事讫，故钵须置也。

【洗足已，】

　　行涂所以秽足，敬定所以清身。

【敷座而坐。】

　　正入静也。将欲说法，故敷师子之坐，即事入定，宜结跏趺之坐也。

【时，长老须菩提】

　　上明序分，言兴致之由，下明经体，彰即坐之益。长老，尊称也。须菩提，此云善吉，亦曰空生。生时其室尽空，故曰空生，父母问师，师云唯善唯吉，故言善吉。

【在大众中，即从坐起，】

　　但尊人重法，理自不可端拱，况即事请道，所以侧身避席。

【偏袒右肩，】

　　既表师资之仪，示有驱策之相，亦是随从国法，即以右袒为恭。

【右膝著地，】

　　屈曲伏从，示无违拒之貌。

【合掌恭敬】

　　敛容只肃，显有专一之心。

【而白佛言：「希有，世尊！】

　　既欲请道，宜先叹德，叹德之意，即为请益之基。希有世尊之言，命章总叹之谓也。

【「如来】

　　如目真如，来目无分别智。如以不异为义，来以至处为功。三世诸佛皆以无分别智，乘真如之道来成正觉，故曰如来也。

【「善护念诸菩萨，善付属诸菩萨，】

　　菩萨者，此云道心众生。护念约转法轮时，化深行菩萨。付属约般涅槃时，化浅行菩萨。护念者，护是防其自身与智慧力，令成就佛法；念即缘其所化弟子与教化力，令成就众生。化力有三：（一）神通轮，（二）记心轮，（三）正教轮。
　　神通转变，故能使背邪以归正；
　　记心言实，故能使除疑以生信；
　　正教示理，故能使舍恶以修善。
　　付属者，付是将浅以授深，属即教深以化浅。浅行菩萨于功德有二种：（一）已得，（二）未得。已得者欲令不舍，未得者欲使增修，故将浅以付深，属深化令不退也。

【「世尊！善男子、善女人，】

　　言善者，为异阐提外道之流。男女者，即简二根阍阉之类。

【「发阿耨多罗三藐三菩提心，】

　　「阿」名无，「耨多罗」名上，「三」名正，「藐」名遍，后「三」名知，「菩提」名觉，总曰无上正遍知觉。正是如理智，遍是如量智，知是无分别智，觉是无分别后智。如理智缘真，故言正；如量智缘俗，故言遍；无分别智断二种无知，故言知；无分别后智出眠梦之表，故言觉。此四智即佛果之正体。人若发心远求此体，名曰发菩提心，此立为问之本。

【「应云何住？云何降伏其心？」】

　　夫法门虽旷，不出大乘之与小乘，因德之与果德。此经显大乘法门，明菩萨正行，所以请因而不请果，由因成必得果故，亦举果以明因耳。大乘明因有三：（一）应得因，（二）加行因，（三）圆满因。
　　所应得者谓菩提心，所可行者谓十度行，所须满者谓三德果。
　　发心因乎佛性，起行因乎发心，圆果因乎加行，故以佛性为应得之因，发心为加行之因，加行为圆满之因。
　　此文应具三问：初问云云何住？此请加行因。言欲发菩提心，住何心而成发？次问云何修行？此请圆满因，言欲修菩萨行，起何行而成修？后问云何降伏其心？此重请圆满因。言欲灭正行障，降何心而成灭？然因既有三，但请后二，何也？夫初因本有，本有者非佛事。后二新生，新生者是佛事。非佛事者，有说亦有，无说亦有，由此义故，不待问而自成。是佛事者，有说则有，无说则无，由此义故，必因请而方立也。

【佛言：「善哉，善哉！须菩提，如汝所说，如来善护念诸菩萨，善付属诸菩萨。】

　　赞而后述，重其言也。

【「汝今谛听，当为汝说。善男子、善女人，发阿耨多罗三藐三菩提心，应如是住，如是降伏其心。】

　　诫而后许，专其意也。

【「唯然，世尊！愿乐欲闻。」】

　　长老蒙许，言志愍也。

【佛告须菩提：「诸菩萨摩诃萨，应如是降伏其心，】

　　摩诃言大，大菩萨也。先答第一问而言降伏者，只令住四恩德而发心，即降伏凡夫二乘心也。四恩者：（一）广心，（二）第一心，（三）常心，（四）无倒心。前二明度而能周，即以广降狭；后二明度无所度，即以无降有。以广降狭是伏二乘心，以无降有是伏凡夫心。伏凡夫心显有智慧也，伏二乘心明有慈悲也。此先总教，下即别叙。

【「所有一切众生之类，】

　　此明广恩也。众生之类今略举三，将列别类先总别叙发之也。

【「若卵生、若胎生、若湿生、若化生，】

　　此列生类，生者新诸根起也。依壳而生曰卵，含藏而出曰胎，假润而兴曰湿，欻然而现曰化也。

【「若有色、若无色，】

　　此列界类，界者差别义也。（一）欲界，（二）色界，（三）无色界。欲界必兼有色，色界其必无欲，无色一界无色无欲。言若有色，即摄下二界众生也。言若无色，即摄上一界众生也。

【「若有想、若无想、若非有想非无想，】

　　此列性类，性者体义也。一切众生以想为性，一、有想，谓有心而粗；二、无想，谓无心而寂；三、非有想非无想，谓虽有心非粗非寂。非粗故异乎有想，非寂故异乎无想，故曰非有想等。言若有想，即摄七有想定及欲界众生也。言若无想，即摄二无想定及无想天众生也。言若非有想非无想，即摄非想非非想天众生也。此并是广心之境，欲求无上道，应先住之而发心也。

【「我皆令入无余涅槃而灭度之。】

　　此明第一恩也。前虽广度，若与人天之乐，名曰下恩；若与二乘之乐，名曰中恩；若与大涅槃乐，名曰上恩。涅槃以真如为其体，以静息为之义。静即静三惑因，息即息三苦报。静惑因故建有余之名，息苦报故立无余之目。我皆令入，能施恩心也。无余涅槃，所施恩体也。而灭度之，施恩正事也。

【「如是灭度无量无数无边众生，实无众生得灭度者。】

　　此明常恩也。菩萨所以能常化者，由悲智兼修也。若有悲而无智，即滞有以生疲；若有智而无悲，即著空以取证；若带悲而行智，即缘空而不取；若带智而行悲，即化恒而不息。如是灭度无量众生，此明化俗有悲。实无众生得灭度，此显缘真有智。缘真有智故物我一体，化俗有悲故恒行不息。

【「何以故？】

　　下明无倒恩也。疑曰：前言灭度众生，后言无生得灭度，何谓也？

【「须菩提！若菩萨有我相人相众生相寿者相，即非菩萨。】

　　我等四执是分别之心，分别之心是菩萨正障。有我等相，自惑未亡也，即非菩萨。有倒何能化物？翻此义者，无我等相，即自惑已尽，乃名菩萨。无倒故能常化也。

【「复次，须菩提！菩萨于法，应无所住行于布施，】

　　自下次答修行问。行即布施，今教布施，令离三障：（一）不行障，（二）僻行障。（三）倒行障。不著自身，离不行障；不著报恩，离僻行障；不著果报，离倒行障。夫著自身者，爱己而恶人，有悕而无施，无施即不行，不行障行也。今本阙此，别本曰：不住于事而行布施。事即自身也。「于法应无所住」者，此离僻行障。法者，恩境也。谓供养恭敬之流，称名扬德之类，事绪繁旷，故以法语总之也。若施求此报，名曰僻行。僻者，（一）僻因，不以悲智为方便，（二）僻果，不以大觉为所求也。

【「所谓不住色布施，不住声香味触法布施。】

　　此离倒行障。正报是受体在法尘，依报是受资即五尘。生死之受，无乐而计乐，是名倒为，生乐受求乐受资，名倒行。不令住五尘，即舍依报；不令住法尘，即舍正报。但令为无上菩提而行布施，即菩萨正行也。但言布施，亦具三檀摄六度。三檀者：一、资生檀，摄布施一度，即体名也。二、无畏檀，摄戒、忍两度。众生于我，或已作恶，或未作恶。未作者而不犯戒，施无畏也。已作者而不报忍，施无畏也。三、法檀，摄精进、禅定、智慧三度。精进故诲而不倦，禅定故言必逗机，智慧故所说无倒。若能如是布施，即离三障、行三檀、摄六度，具菩萨三行：（一）离障行，（二）正行，（三）圆满行。菩萨住大乘中，应如是修行也。

【「须菩提！菩萨如是布施，不住于相。】

　　自下次答降伏问。相为所住，心为能住。相谓三轮体：（一）施者相，（二）受者相，（三）财物相也。心谓三轮想，即施者想，受者想，财物想。相是分别性，即相结。想是依他性，即粗重结。此二是菩萨正障，若菩萨作无性观，分别本来无相，故相结灭，依他本来无生，故粗重灭。若能于六度之中，行一一度，并离三相及三想，即是降伏执相之心，成就无相之行。

【「何以故？】

　　疑曰：住相何损？舍相何益？而令舍相，不令住耶？

【「若菩萨不住相布施，其福德不可思量。】

　　答明福难量也。何者？无相是真，有相是俗。真理即通，俗事即隔。无相之心，契真理而无际，所生功德岂俗事之可量也？

【「须菩提！于意云何？东方虚空可思量不？】

　　更显难量义。空有三德，故不可量。（一）性常，（二）体一，（三）容受。今问东方空体，论其远近，可度量不也？

【「不也，世尊！】

　　向东无际，不可量也。

【「须菩提！南西北方四维上下虚空可思量不？】

　　次问九方。

【「不也，世尊！】

　　所向无际，悉不可量。夫虚空之体是一，约色以辨十方；欲显无相之心是一，寄行以阶十位。容受东方色，即说东方空；摄受初地行，即为初地体。余方余地亦如是。

【「须菩提！菩萨无住相布施，福德亦复如是不可思量。】

　　明喻既毕，此即合之。

【「须菩提！菩萨但应如所教住。】

　　夫著相行施，是有住之住，忘相行施，是无住之住。今劝舍有住之住，住无住之住，故云：如所教住也。

【「须菩提！于意云何？可以身相见如来不？】

　　前来依问正答，自下因答断疑。正答即标宗略说，断疑即开宗广说。
　　然体有三：（一）正教经，（二）正行经，（三）正果经。教是章句，行是六度，果是三身。今先约正行断疑。
　　疑曰：若住相行因，可感有相之报；忘相行因，应得无相之果。云何世尊本行忘相之因，今得有相之果？果既有相，则因非无住明矣！佛欲断此疑，故为断问：身相即三十二相，可以妄中之身相，见真中之妙体不？

【「不也，世尊！不可以身相得见如来。】

　　须菩提承刀（编者注：「刀」疑是「力」）奉答，身相是妄，如来是真，不可依妄以观真体也！

【「何以故？如来所说身相，即非身相。」】

　　晓不也意。身相即非身相，略有三义：（一）由聚，（二）由相，（三）由性。由聚者，身相以邻虚为体，九微十微为聚，约方分以拆之，度邻虚而必尽也。由相者者（编者注：「者」疑为「剿」），身相以有为为体，生等八法为相，约前后以推之，极刹那而自坏也。由性者，身相以境界为体，以分别性为性，约无相以观之，入唯识而成空也。由此三义，不可以相观如来也。

【佛告须菩提：「凡所有相，皆是虚妄。若见诸相非相，则见如来。」】

　　须菩提答称佛心，佛更成其义也。凡所有相，则凡有生等之八相。皆是虚妄，不越聚等之三体。若见诸相非相，遣妄以入真。则见如来，证真以离妄。若然者，忘相行因是依真如所得之果，何关有相？不可见方便之相，以相为真，即以果谤因，疑因为住也。

【须菩提白佛言：「世尊！颇有众生，得闻如是言说章句，生实信不？」】

　　自下次约正教断疑。疑曰：前说不住之因深而难行，后说无相之果深而难得，未来世颇有得闻是经，信行无住之因，必得无相之果不也？

【佛告须菩提？？「莫作是说，】

　　将立有以答之，先呵无以止问，故言：莫作是说也。

【「如来灭后后五百岁，】

　　夫法身则无始无终，应身则有始无终，化身则有始有终。王宫初生为始，双树入灭为终，故曰如来灭也。如来灭后，初五百年解脱得坚固；次五百年禅定得坚固；后五百年多闻得坚固。此时虽多不信，然有信受之者。

【「有持戒修福者，】

　　持戒者多是出家菩萨，修福者多是在家菩萨。智度论云：出家之人以尸罗为上首，在家菩萨以檀那为上首。

【「于此章句，】

　　「章」言大分，前说不住之深因，此为一章；后说无相之深果，复为一章。「句」言委细。不住因中，不住色等之流，无相果中，相即非相之类也。

【「能生信心，以此为实。】

　　信行无住之因，必得无相之果，故言以此为实。

【「当知是人不于一佛二佛三四五佛而种善根，已于无量千万佛所种诸善根，】

　　善根有三：（一）无贫（编者注：「贫」疑是「贪」），（二）无嗔，（三）无痴。由此善根，于佛田中烧香散华，称名扬德，故言种也。不于一佛者，树因不浅也。已于无量者，植福久深也。

【「闻是章句，乃至一念生净信者。】

　　欲显信虽少而福多，故云乃至一念也。

【「须菩提！如来悉知悉见是诸众生，】

　　肉眼是见而非知，比智是知而非见，证智是见亦是知。言知，明非肉眼之所见；言见，明非比智之所知；即是证智，知其名身，见其色行，故双言也。

【「得如是无量福德。】

　　得有二义：（一）生，（二）长。本无今有，曰生；已有熏修，曰长。福德通论有三：（一）有量有，尽谓凡夫所修福，因心偏故有量，果有为故有尽。（二）有量无尽，谓二乘所修福，因不遍故有量，果无为故无尽。（三）无量无尽，谓菩萨所修福，因心遍故无量，果无为故无尽。信经所得之福即是第三，故言无量也。

【「何以故？】

　　欲晓无量意，故发问以征之也。

【「是诸众生，无复我相人相众生相寿者相。】

　　下答意明：（一）由达人法二空，（二）由成取舍两行。所以生一念信心，得无量福德。此明达于人空，离人我四执也。夫我是自在之名，人为主宰之目，众生取续前为义，寿者以接后为能。此四同为人执，随用以立四名。离此四执，故曰无我等相也。

【「无法相，亦无非法相，】

　　别本曰：无相无无相。此明达于法空，离法我四执。
　　夫法相者是有法执，迷俗谛起俗谛法相，不出所取之境能取之心。分别无相故无所取之境，依他无生故无能取之心，故云无法相也。
　　非法相者，是无法执，迷真谛起若真如，约俗谛不可说为有法相真如，约真谛应可说为无法相。今明待俗有故言真无，有既坏故无亦遣，故云无非法相也。相者是亦有亦无执，迷非安立谛起何者。初破俗有言非有，非有似是无；后破真无言非无，非无似是有；若尔，真如应亦有相亦无相。今明真如之体，异根尘之有，故不可安立为有相；异兔角之无，故不可安立为无相，故云无相也。无相者是非有非无执，迷言说起若真如，非有相非无相，即应心行处灭言语道断，若尔如来何所说？今明真如虽不可说，由佛方便故，或说为有相，或说为无相，故云无无相也。总而言之，真如非有故增益灭，非无故损减灭，非亦有亦无故相违灭，非非有非无故戏论灭。

【「何以故？】

　　欲晓障尽意，故发问以征之也。

【「是诸众生，若心取相，则为著我人众生寿者，】

　　答意明法我执为因，人我执为果。人执即断故不生，法执即伏而不起，故论曰：但有无明，便无现行粗烦恼。若心取相，即法执上心，则为著我人执起也。此先总答，下别叙之。

【「若取法相，即著我人众生寿者】

　　此明有法执上心，即人执还生也。

【「何以故？若取非法相，即著我人众生寿者。】

　　此明无法执上心，即人执还生也。

【「是故不应取法，不应取非法】

　　次结成取舍两行。不应取法，不令执文以取义，即令舍文也，此示正闻相。不应取非法，当令顺文以取意，不可一向拨文为非法，复令取文也，此是实信相。

【「以是义故，如来常说，汝等比丘，知我说法，如筏喻者，法尚应舍，何况非法。】

　　引喻显之。筏者为度故须取，到岸故须舍。修道亦尔！凭筌乎会理故须取，得理乎忘筌故须舍。执文为法是善心而尚舍之，若执文为非法是不善心，固须舍之也。

【「须菩提！于意云何？如来得阿耨多罗三藐三菩提耶？如来有所说法耶？」】

　　自下次约正果断疑。疑曰：前说不可以相见如来，则如来是无相，无相之中无动无作，云何世尊就草座而成道，指拘邻而说法？佛欲断此疑，故为斯问。

【须菩提言：「如我解佛所说义，无有定法名阿耨多罗三藐三菩提，亦无有定法，如来可说。】

　　下答意明佛有三身：法身、应身、化身。法身以如为体，应身以智为体，化身以色为体。无觉无说言法身，有觉无说言应身，有说无觉言化身。须菩提言，如来定以真如为体，真如非法非非法，故云：如我解佛所说义。然菩提为所得及所说，如来为能得及能说。菩提非法非非法，故无所得及所说；如来非法非非法，故无能得及能说。故云：无有定法名菩提，亦无有定法如来可说也。

【「何以故？】

　　欲证无说意，故发问以征之也。

【「如来所说法，皆不可取，不可说，非法非非法，】

　　答意明化身虽说，然所说之义甚深，过闻慧境，听者不可以耳识，作有无二相取，故云不可取。所显之理征（编者注：「征」当作「微」）细过思慧境，说者不可以舌根，作有无二相说，故云不可说。离有性故非法，离无性故非非法。维摩经曰：「其说法者，无说无示；其听法者，无闻无得。即其义也。若化身能说者，何故论云：应化非真佛，亦非说法者耶？既云化佛非真佛，亦是化说非真说，且复说无定相，故云：非说非无化佛不定相说也。

【「所以者何？一切贤圣，皆以无为法而有差别。」】

　　欲显所说非法非非法，故举所证以明之。夫觉无为最浅者名须陀洹，觉无为最深者名为佛，此其差别也。能觉者应身耳，由应身如是觉，故化身如是说。所觉既非法非非法，故所说亦非法非非法也。所以通说一切贤圣者，欲显一切圣人同证无为为体也。

【「须菩提！于意云何？若人满三千世界七宝以用布施，是人所得福德，宁为多不？」】

　　自下次显断疑功用。夫于经有疑即怀谤以生罪，于经无疑即信受而生福。欲显所说之法，虽不可取不可说，然受说能诠之教，即生福无边，故为斯问。一须弥、一日月、一四天下，为一小世界。即以小世界为本，其数至千，名小千世界。即以小千为本，其数并千，名中千世界。即以中千为本，其数并千，名大千世界。总计有百亿须弥、百亿日月、百亿四天下，成即同成，坏即同坏，下极风轮，上穷有顶，一佛所主之处：名曰三千大千世界。今问若人施宝同乎此量，所生之福得为多不？

【须菩提言：「甚多，世尊！】

　　珍宝之量既弘，生福之理弥积，故云甚多。

【「何以故？】

　　欲明此福虽多而未胜，故先发问以征之。何故此福得名多也？

【「是福德，即非福德性，】

　　答意明福有二种：（一）有流，（二）无流。多有二义：（一）聚义，（二）进义。聚谓聚集福体，进谓进趣菩提。是福德者，是有流之福德。即非福德者，非无流之福德。是有流之福故，有聚义之多也。非无流之福故，无进义之多也。无进义之多者，岂空无果乎？得有流报，故无有无果之理。报尽即绝，故无有进趣之义。

【「是故如来说福德多。」】

　　须菩提离自师心，更引如来为证也。

【「若复有人，于此经中受持乃至四句偈等，为他人说，其福胜彼。】

　　受持四句，受他法施也。为他人说，以法施他也。受他法施，明生自闻慧。以法施他，明生他闻慧。若人自能住闻慧，福已胜彼，何况自住思修两慧也？若人令他住闻慧，福已胜彼，何况令他住思修两慧也？

【「何以故？须菩提！一切诸佛及诸佛阿耨多罗三藐三菩提法，皆从此经出，】

　　菩提即法身，诸佛即应化两身。菩提名出谓显性以离缠，诸佛名出谓生成以得体。此经既出诸佛之三身，故显受说之二胜也。

【「须菩提！所谓佛、法者，即非佛、法。】

　　佛是学者之名，法是菩提之目。菩提体唯佛之所能觉，故名佛法；余人之所不觉，故云即非佛法。所谓佛法者，谓是大乘之佛法；即非佛法者，非是二乘之佛法。非二乘之佛法，此显不共义；是大乘之佛法，此显最胜义。受说此经，能出不共之佛法，故成最胜之深因也。

【「须菩提！于意云何？须陀洹能作是念：『我得须陀洹果』不！」】

　　前约如来法身断疑，自下次约弟子法身断疑。疑曰：前说一切圣人以无为而有差别，后言无为之法不可取不可说，此犹难信，何者？现见四果圣人能取无为以为自果，如其所取，能为人说，云何言不可取不可说？佛欲断此疑，故为斯问。此问第一果也，言须陀洹入正证无为之时，能作是念，我得果耶？为不得耶？

【须菩提言：「不也，世尊！何以故？须陀洹名为入流，而无所入，不入色声香味触法，是名须陀洹。」】

　　须陀洹此云入流，亦曰逆流。流有二种：（一）生死流，（二）圣道流。是名入流，明入圣道之流。而无所入，显逆生死之流。在观既无复分别，岂见道流可入乎？既不见道流之可入，岂见道果之可得乎？既不见道果之可得，岂见可得之可见乎？

【「须菩提！于意云何？斯陀含能作是念：『我得斯陀含果』不？】

　　此问第二果也。

【须菩提言：「不也，世尊！何以故？斯陀含名一往来，而实无往来，是名斯陀含。」】

　　斯陀含，此云一往来。此人证果之后，若人中命终，即往天而来人；若天中命终，即往人而来天。由一往一来便得灭度，故曰一往来。观内既不见有我，谁往谁来？故云实无往来也。

【「须菩提！于意云何？阿那含能作是念：『我得阿那含果』不？】

　　此问第三果也。

【须菩提言：「不也，世尊！何以故？阿那含名为不来，而实无来，是故名阿那含。」】

　　阿那含，此云不来。此人证果之后，生上而不生下，有去而无有来，故曰不来。观内既不见有我，说谁不来？故云而实无来也。

【「须菩提！于意云何？阿罗汉能作是念：『我得阿罗汉道』不？】

　　此问第四果也。

【须菩提言：「不也，世尊！何以故？实无有法名阿罗汉，】

　　阿罗汉，此云不生。此人证果之后，永绝三毒之根，高谢四生累，故曰不生。观内既不见有我，说谁不生？故云实无有法，名阿罗汉也。

【「世尊！若阿罗汉作是念：『我得阿罗汉道』，即为著我人众生寿者，】

　　有念既四执生，无念即四执灭。四执灭者可以有灭之实而实之，四执生者岂以不生之名而名之哉？

【「世尊！佛说我得无诤三昧，人中最为第一，是第一离欲阿罗汉。】

　　三昧，此云定。无诤定者，远分定也，得此定者，能令彼我不起烦恼之诤，故曰此定为无诤也。无诤第一，即定障之诤灭。离欲第一，即惑障之诤尽。

【「我不作是念，我是离欲阿罗汉，】

　　须菩提言：我身自证，不起自得之心，余人若成，岂生护（编者注：「护」疑是「获」）果之念？

【「世尊！我若作是念，我得阿罗汉道，世尊则不说须菩提是乐阿兰那行者，】

　　阿兰那，此云无诤。须菩提言：我若有念，则此记无由也。

【「以须菩提实无所行，而名须菩提是乐阿兰那行。」】

　　实无所行，两诤之体离乎心也。而名乐行，无诤之名记乎身也。

【佛告须菩提：「于意云何？如来昔在然灯佛所，于法有所得不？」】

　　前约声闻法身断疑，今约菩萨法身断疑。疑曰：菩萨即真如，真如之中无取无说者，然灯如来云何为说菩萨之法？释迦菩萨何故亲从受之耶？佛欲断此疑，故为斯问。汝意云何？我昔入观之时，然灯于我有说耶？我于然灯有得耶？为无所说耶？为无所得耶？

【「世尊！如来在然灯佛所，于法实无所得。」】

　　法是菩提，得即证也。答意明法中则心行处灭，觉观之所不寻，言语道断，名筌之所不逮。名筌不逮故，昔佛所以杜言；觉观不寻故，今佛所以绝证。但言释迦绝证，则然灯杜言，从可知也。

【「须菩提！于意云何？菩萨庄严佛土不？」】

　　前断得记疑，今断严土疑。得记即仰上以受化，严土是俯下以利生。疑曰：若身是无相之身，即土应无相土。土若无相，不应取有累之事像，修万行以严之土，若有相，复何异控龙象于兔蹊，注江湖于牛迹？佛欲断此疑，故为斯问。汝谓菩萨真观之中，有严事耶？无严事耶？

【「不也，世尊！何以故？庄严佛土者，则非庄严，是名庄严。」】

　　答明无也。庄严有二种：（一）形相，（二）真实。形相色性为其体，众宝为其相。真实者法性为其体，万德为其相。形相以依化为能严，分别为所严；分别无相故，无所严之体；依化无生故，无能严之体，故云即非庄严也。
　　真实以唯识为能严，法性为所严；唯识无倒故，有能严之体；法性不变故，有所严之体，故曰是名庄严也。若然者，岂取有累之事像，修形相之严哉？

【「是故须菩提，诸菩萨摩诃萨应如是生清净心，不应住色生心，不应住声香味触法生心，应无所住而生其心。】

　　此劝取真实之严，令舍形相之障也。

【「须菩提！譬如有人，身如须弥山王，于意云何？是身为大不？」】

　　前来并约法身断疑，此问次约应身断疑。疑曰：法身是真如，真如不可取者，应身是真智，真智不可取也。如其是可取，何取有累于无相？如其不可取，何以自取为法王？佛欲断此疑，故为斯问。须弥山王，喻应身也。量高八万，可言大也。胜出诸山，可言王也。

【须菩提言：「甚大！世尊！。】

　　答意明应身以真智为体，以自在为用。体周法界，可言大也。用超众圣，可言王也。须弥虽大，以非心故，不谓我是山王。应身虽大，以离相故，不谓我是法王也。

【「何以故？佛说非身，是名大身。】

　　更晓身之大义，何者？身有二种：（一）有流身，（二）无流身。非身者非有流之身，大身者是无流之身。夫有流即遇物斯限，无流即触徒斯契。有限者不能周，能契者必能遍。不能周故失大身之名，必能遍故得大身之义也。

【「须菩提！如恒河中所有沙数，如是沙等恒河，于意云何？是诸恒河沙宁为多不？」】

　　前来宗明经体，自下主明经用。用难指事故格量以喻之。初言三千，不即言恒沙者，自少之多，开化渐也。恒河者，恒是河之神（编者注：「之神」疑为「神之」）名，河即因神立目。问意言，初以一恒之沙为数，次有尔许沙数恒河，后诸恒之中复各有诸沙数，是诸沙数宁为多不？

【须菩提言：「甚多，世尊！但诸恒河尚多无数，何况其沙。」】

　　诸河为总，诸沙为别，河尚无数，况乃沙乎？

【「须菩提！我今实言告汝：若有善男子、善女人，以七宝满尔所恒河沙数三千大千世界以用布施，得福多不」】

　　一恒之沙为第一多，一沙复为一恒河为第二多，诸恒之中复各有诸沙数为第三多，诸沙之中一沙复为一世界为第四多。今问若人施宝同乎此量，所生之福得为多不？

【须菩提言：「甚多！世尊！」】

　　答明多也。

【佛告须菩提：「若善男子、善女人，于此经中，乃至受持四句偈等，为他人说，而此福德胜前福德。】

　　舍宝虽多而生福少，持经虽少而生福多者，经之胜用在乎此也！

【「复次，须菩提！随说是经，乃至四句偈等，当知此处，一切世间天人阿修罗皆应供养，如佛塔庙。】

　　下明此经之胜，成彼生福之多。此章明此经能令物尊，随何处说此经，即令此处可尊；随何人说此经，即令此人可贵。随何所舍此宝，不令此处可尊，随何人舍此宝，不令此人可贵。由此义故，持经虽少而福多，舍宝虽多而福少也。

【「何况有人尽能受持读诵，】

　　何况者，（一）以无情况有情，谓以地况人，（二）以少况多，即一偈况于尽受也。地本无灵，说处尚令尊仰，人既有识，持者深须虔养也。

【「须菩提！当知是人，成就最上第一希有之法，】

　　希有之法是菩提，成就菩提即人可贵也。

【「若是经典所在之处，则为有佛，若尊重弟子。」】

　　有经之处则有佛教，佛教不异经教也。可重之者是弟子，弟子即是菩萨也。有佛显有能说，有菩萨显有能受，两圣居中处可尊。

【尔时须菩提白佛言：「世尊！当何名此经？我等云何奉持？」】

　　此章明此经体是真流。夫证真如者得真般若，从真般若流乎大定，从大定流乎大悲，从大悲流乎化身，从化身流乎此经，故此经真所流也。经是真流故，持虽少而福多，宝非真流故，施虽多而福少。须菩提欲显此义，故设两请。初请约文以求目，此文以何为名？后请约义以问持，此义云何修奉？

【佛告须菩提：「是经名为金刚般若波罗蜜，】

　　此答初问，显真流义也。夫名以宣实，实为名本，证实者能流名，寻名者能津实。欲显此经既为证真者之所流，还诠证真之般若，故目之曰金刚般若也。金刚以不坏为义，喻智真也。般若以神照为功，即智体也。波罗蜜以到岸为趣，显智用也。

【「以是名字，汝当奉持。】

　　此答后问。即令依向所立之名，以持此文之义。所以尔者，立名之意，欲令依名以取文，依文以寻义，依义以修行，依行以证真，故须依此名字而奉持也。

【「所以者何？须菩提！佛说般若波罗蜜，则非般若波罗蜜。】

　　更晓前意。夫证真之曰得真般若，得真之时便舍文字，故云：佛说般若，即非般若也。若能依名作取舍两意，以持此文之，义即是如法奉持也。

【「须菩提！于意云何？如来有所说法不？」】

　　此章明此经是诸佛同说。夫能证真者能说真，如说行者能证真。诸佛已证，为他证故同说；菩萨未证，为自证故同行。欲显同行者必同证，先明同证者必同说，故为斯问。问意言，颇有一法唯我释迦独说，非余诸佛所说耶？若唯我独说，即我名有所说。若余佛亦说，即我名无所说矣！

【须菩提白佛言：「世尊！如来无所说。」】

　　此说同彼佛，则说无所说也。若然者，随是一法，则一切诸佛同说，无有一实，得一切诸人共舍。法可同说，同行者必同证，所以持虽少而福多。财无共舍，别舍者不同证，所以施虽多而福少也。

【「须菩提！于意云何？三千大千世界所有微尘是为多不？」须菩提言：「甚多，世尊！」】

　　此章明此经是灭惑之本。夫通论财施之福，内生不善之惑，外感无记之尘。弘经之善，则近灭烦恼之因，远感菩提之报。今欲明施福之所生，即经福之所灭，故为斯问。夫积微尘以成世界，则尘因而界果；碎世界以作微尘，则界因而尘果。然则世界作微尘，是微尘从世界出，此喻示何义？示烦恼从财施生。微尘众甚多，是微尘遍满虚空，此喻示何义？示烦恼弥纶法界。

【「须菩提！诸微尘，如来说非微尘，是名微尘；如来说世界，非世界，是名世界。】

　　尘以染坌为义，界以因性为理。地尘非染尘，是说地微尘。世界非染因，是说为世界。此喻通显两意：（一）取非为喻，显智慧非染尘，经福非染因。（二）取是为喻，显烦恼是染尘，施福是染因。然则前是破粗为细，示因少而果多；此即摧有入无，显始生而终灭。何以明之？夫地尘是相结，属分别性；烦恼尘是粗重结，属依他性。相结虽不可以无生观断，然可以无相观灭；粗重结虽不可以无相观灭，然可以无生观断。二尘虽异，俱财用之所生；两观乃殊，并经力之能致。若尔财福之所生，即经福之所灭；能灭即为胜，所灭即为劣。由此义故，施宝虽多而福少，弘经虽少而福多也。

【「须菩提！于意云何？可以三十二相见如来不？」】

　　此章明弘经之福是诸善中胜。夫因以感果，果以酬因；果胜即因胜，果劣即因劣。寄应真两果，以辨胜劣二因，故为斯问。问意云：如来以真如为体，三十二相是虚妄之法，可以此相见如来不？

【「不也，世尊！何以故？如来说三十二相，即是非相，是名三十二相。」】

　　三十二相是丈夫之相，无相是菩提之相；即是非相，非菩提之相；是名三十二相，是丈夫之相。此明两相异体，即显应真殊状。夫三十二相是世间之胜报，其因尚劣于经福；无相是出世之妙果，其业理胜于施善。由此义故，施宝虽多而福少，弘经虽少而福多也。

【「须菩提！若有善男子、善女人，以恒河沙等身命布施，若复有人，于此经中，乃至受持四句偈等，为他人说，其福甚多。」】

　　前寄舍财以明胜，此寄舍身以明胜。依报易舍，正报难捐。自易之难，亦化渐也。

【尔时，须菩提闻说是经，深解义趣，涕泪悲泣，】

　　须菩提欲叹经胜以成福，先陈己悟以兴感。然则凡夫悲感多为忧生，圣人悲感多因喜起。今者须菩提耳餐正说，慧鉴真如，一则愍彼舍身，二则欣今所说。

【而白佛言：「希有！世尊！佛说如是甚深经典，我从昔来所得慧眼，未曾得闻如是之经。】

　　此叹希有。昔来之所不闻，约时以显希有也。慧眼之所不闻，约行以显希有也。经是希有，故弘虽少而福多；身非希有，故施虽多而福少也。

【「世尊！若复有人，得闻是经，信心清净，则生实相，当知是人成就第一希有功德。】

　　此叹不共。何者？斯经有实信，不与二乘共也。信心清净，信教也。则生实相，信理也。然实相可显不可生，言生实相者，但生实相信耳！

【「世尊！是实相者，则是非相，是故如来说名实相。】

　　更晓前意。则是非相，则非二乘之实相。说名实相，说名大乘之实相。非二乘之实相，下人之所不成；是大乘之实相，上人之所独得。由经有不共之实相，所以弘虽少而福多；身无不共之实相，所以施虽多而福少也。

【「世尊！我今得闻如是经典，信解受持，不足为难，若当来世，后五百岁，其有众生，得闻是经，信解受持，是人则为第一希有。】

　　此叹生解深。夫信为人道之初宗，智为究竟之玄术。将言生智之不易，先美起信之为难。须菩提言：我今承佛力而得解易，故非为希有；末世自思而起信难，故方为希有。

【「何以故？】

　　欲明希有意，故发问以征之。

【「此人无我相人相众生相寿者相。】

　　此明依经起信，悟人空以答之。

【「所以者何？我相即是非相，人相众生相寿者相即是非相，】

　　此明依经起信，悟法空以释之。此明法空者，何以不言法相即是非相耶？夫无我有二种，前明无人我之相，今明无法我之相，不相违也。

【「何以故？离一切诸相，则名诸佛。」】

　　相若是实，则佛不能离。今离相名佛，故知相即非相。

【佛告须菩提：「如是，如是。若复有人，得闻是经，不惊不怖不畏，当知是人甚为希有。】

　　如是如是，述其言也。得闻不怖，成其义也。一往怛愕名惊，心胆怯弱名怖，深恶前事名畏。惊是始行人，怖是二乘人，畏是外道人。初人于真空理有信而无定，乱故所以心惊；次人有定而无信，疑故所以生怖；后人无信亦无定，谤故所以生畏。异初人故，闻经不惊；异次人故，思义不怖；异后人故，修行不畏。

【「何以故？须菩提！如来说第一波罗蜜，非第一波罗蜜，是名第一波罗蜜，】

　　此叹教中胜。夫斯经以般若为主，般若则六度之中为胜，故云第一。非余人之所量，故云非第一。言非第一者显不共义，是名第一者显最胜义。般若为因，言教为果；般若胜故，言教第一。经是第一，故弘虽少而福多；身非第一，故施虽多而福少也。

【「须菩提！忍辱波罗蜜，如来说非忍辱波罗蜜。】

　　此中复有疑，此疑从有住起。疑曰：舍身苦身而得福劣者，依经起行亦生苦受，得福云何胜耶？为断斯疑，故明忍度。何者？此忍以无痴善根为体，无生法忍为性，唯诸佛之所穷，故名波罗蜜。非余人之能究，故说非波罗蜜。依经起行既生无生之胜忍，岂苦受之所倦哉？

【「何以故？须菩提！如我昔为歌利王割截身体，我于尔时，无我相无人相无众生相无寿者相。】

　　前明有苦而能忍，此明有忍故无苦。何者？若有自我、他我之异，便见能害、所害之殊。我于尔时既无两我之执，则不见歌利为能害、我身为所害。既无两害之体，苦受从谁而生？

【「何以故？我于往昔节节支解时，若有我相人相众生相寿者相，应生嗔恨。】

　　更说无苦义。节节支解，害事极也。不生嗔恨，忍力猛也。嗔恨因我执而生，我执既无，嗔恨从谁而作？然嗔是大惑，恨是小缠。大惑即可报之以杀心，小缠但得加之以楚毒也。

【「须菩提！又念过去，于五百世，作忍辱仙人，于尔所世，无我相无人相无众生相无寿者相。】

　　前明有忍故无苦，此明无苦故有乐。何者？作忍辱仙人显有慈悲，无我等相明无嗔恨。无嗔恨故无苦，有慈悲故有乐也。

【「是故须菩提，菩萨应离一切相，发阿耨多罗三藐三菩提心。】

　　下更防其过也。夫见苦而行苦者，则心疲而退没；忘苦而行苦者，则心轻而进升。为防退没之行，所以教发无住之心也。夫菩提以无住为体，若能忘相发心，心即泯同无住，所以离相发心，即无住心之体也。

【「不应住色生心，不应住声香味触法生心，应生无所住心。】

　　此示无住境也。不住色等生心，令离果报也。应生无所住心，令离报因也。

【「若心有住，则为非住。】

　　此示无住障也。若心有住，住前二境，则为非住，不住菩提。若有此心，便成障也。

【「是故佛说菩萨心不应住色布施。】

　　此示无住行也。夫升高者必自迩，涉深者必自浅，是故欲入无住之心位者，应修无住之行也。无住心位初地以上，无住行位道种以还，故摄大乘论曰：愿乐位六波罗蜜，虽是世间法，能引出世心。今言施者，亦以三檀摄六也。

【「须菩提！菩萨为利益一切众生，应如是布施。】

　　前约有住断疑，今约无住断疑。疑曰：若其无住，为谁修行？若见众生可为，应名住著众生。今明约俗可言有为，故言为利益一切众生，应如是布施。若三檀分别，即令众生舍三种苦，得三种乐。由资生檀故，令舍贫穷苦，得巨富乐。由无畏檀故，令舍怖畏苦，得安隐乐。由法檀故，令舍生死苦，得涅槃乐也。

【「如来说一切诸相，即是非相；又说一切众生，则非众生。】

　　此明约真可言无住。何者？诸相是众生之体，众生之体即众生之名。诸相非相，体空而非实。众生非生，名空而是假。名体空矣，何所住哉？

【「须菩提！如来是真语者，实语者，如语者，不诳语者，不异语者。】

　　前约外化明无住，此约自行明无住。疑曰：道若无住不应与果为因，若住果者，何得复名无住？今明道虽不住，而能为因，此乃证真者之所通，非理外者之能达，但可依我语以取信，凭圣教以修行耳！欲显此行可信未可证，故举五语以劝之。五语者为显四义，真语说真智，如语说真如，实语说四谛之理，不诳语说三世之事，不异一语即总定前四不可回也。

【「须菩提！如来所得法，此法无实无虚。】

　　前既举言以劝信，或畏守言而失道，为防彼故，今对治之。此法即目如来言教之法，此法是佛法辨之所通，是佛辞辨之所说，与佛相应，故是如来所得法。夫道处无言，守言即失道，所以此法无实。然言能示道，离言不见道，所以此法无虚。言能示道，故指月之譬兴；道处无言，故舍船之喻作。

【「须菩提！若菩萨心住于法而行布施，如人入闇，则无所见；若菩萨心不住法而行布施，如人有目，日光明照，见种种色。】

　　此章双约有住、无住断疑。疑曰：若菩提即真如，真如之体，时无不通，处无不遍。若尔，云何心无住时能得菩提，心有住时即不能得？云何圣人处可得，凡夫处不得？今断此疑，故为斯譬。闇以譬惑，明以譬道，色以譬真。若心有住，是有惑而无道。若心无住，是有道而无惑。夫真虽不隔于惑道，其惑不灭，不可以道证真；犹色虽不隔于明闇，其闇不灭，不可以眼见色。若尔，见者自得，不见者自不得；得与不得由乎见与不见，何关真如遍与不遍也哉？

【「须菩提！当来之世，若有善男子、善女人，能于此经受持读诵，】

　　从上初恒以来，大意主明经用，自此讫于后，问义旨为显修行。能于此经，修行处也。受持读诵，修行事也。

【「则为如来以佛智慧悉知是人，悉见是人，皆得成就无量无边功德。】

　　欲显修福之转胜，先言得福之无边。

【「须菩提！若有善男子、善女人，初日分以恒河沙等身布施，中日分复以恒河沙等身布施，后日分亦以恒河沙等身布施，如是无量百千万亿劫以身布施，】

　　前舍多身而时短，今舍多身而时长。从短之长此转胜之义也。

【「若复有人，闻此经典，信心不逆，其福胜彼；何况书写受持读诵，为人解说。】

　　不逆，不谤也。此中从浅至深，有六种修行：（一）书，（二）受，（三）持，（四）读，（五）诵，（六）说。夫不谤是行前之浅信，受说即行内之深修。浅信福已过前，深修固难为喻。

【「须菩提！以要言之，是经有不可思议、不可称量、无边功德，】

　　此下叹修行之用，以励修者之心。此章明境界深，心口所不及，不可思议也。权衡不能准，不可称量也。

【「如来为发大乘者说，为发最上乘者说。】

　　此章明依止大。运出二乘之表，故曰大乘。显过两障之外，故称最上。由佛说有三：（一）下说，说四谛，即小乘。（二）上说，说六度，即大乘。（三）最上说，说三无性，即一乘。此经为发后二乘者说，所以依止大也。

【「若有人能受持读诵，广为人说，如来悉知是人，悉见是人，皆得成就不可量、不可称、无有边、不可思议功德。】

　　此章明满界种。界种即是三种佛性也，（一）自性住佛性，（二）引出佛性，（三）至德果佛性。
　　自性住佛性即真如界，引出佛性即菩提心，至德果佛性即六度行。初一名界，后两名种。所谓依真如之界，发萌芽之种，故合名界种。若人依经起行，即生无边之福，与此三性相应，故能圆满界种也。

【「如是人等，则为荷担如来阿耨多罗三藐三菩提。】

　　此章明持正法，正法即菩提也。菩提名觉，觉有四种：（一）应觉，谓真如，觉之缘也。（二）正觉，谓真智，觉之体也。（三）觉分，谓福德，觉之因也。（四）令觉，谓正教，觉之用也。若人修行正说，是摄持令觉；依正说修正行，是摄持觉分；依正行生真智，是摄持正觉；依真智证真如，是摄持应觉。摄持即是荷担也。

【「何以故？须菩提！若乐小法者，著我见人见众生见寿者见，则于此经不能听受读诵，为人解脱。】

　　此章明难信闻。乐小是声闻缘觉，著我是外道凡夫。乐小明无受大之机，著我显与无我正反，并非法器，岂妄授哉？

【「须菩提！在在处处，若有此经，一切世间天人阿修罗所应供养，当知此处，则为是塔，皆应恭敬，作礼围绕，以诸香华而散其处。】

　　此章明处成尊。恭敬围绕，内心处也。华香散处，外则供也。

【「复次，须菩提！善男子、善女人受持读诵此经，若为人轻贱，是人先世罪业，应堕恶道，以今世人轻贱故，先世罪业，则为消灭，当得阿耨多罗三藐三菩提。】

　　此章明净三障：（一）惑障，（二）业障，（三）报障。由经力故，转重为轻，促长令短，此净义也。为人轻贱，转报障也。先世罪灭，转业障也。当得菩提，灭惑障也。

【「须菩提！我念过去无量阿僧祇劫，于然灯佛前，得值八百四千万亿那由他诸佛，悉皆供养承事，无空过者；若复有人，于后末世，能受持读诵此经，所得功德，于我所供养诸佛功德，百分不及一，千万亿分，乃至算数譬喻所不能及。】

　　此章明速证果。阿僧祇，此云不可数也。外国算法有六十位，过此以后佛可复知，故名阿僧祇。夫以事佛之福为一分，持经之福为百分，事佛福一分，不及经福百中之一分。次以百中之一分为千分，亦不及千中之一分。后去皆尔，故云乃至算数譬喻所不能及也。

【「须菩提！若善男子、善女人，于后末世，有受持读诵此经，所得功德，我若具说者，或有人闻，心则狂乱，狐疑不信。】

　　此章明得大报，先显因多也。具说，则文浩荡故耳识不能受，义深邃故意识不能持。耳不能受则耳识乱，意不能持则意识狂。由乱由狂，则怀疑以生谤；由疑由谤，则堕狱而受殃。由此义故，佛不具说也。

【「须菩提！当知是经义不可思议，果报亦不可思议。」】

　　此明果大也。近招十王果报，远感诸佛三身。十王果报，势力远而难思；诸佛三身，体用大而无测也。

【尔时，须菩提白佛言：「世尊！善男子、善女人，发阿耨多罗三藐三菩提心，云何应住？云何降伏其心？」】

　　前来第一周立菩萨行体，自下第二周为断菩萨行障。何者？前周之初，教菩萨起三行。涉行深者即忘怀而舍著，发迹近者或存能以自取，谓我能如是住，我能如是修，我能如是降伏，我即真是菩萨。夫有我即有住，有住即有障；无我即无住，无住即无障。住与不住相违，我与无我正反。有我之心，既迷无我之妙理；有住之执，亦障无住之真行也。夫行以趣果为功，障以碍道为用。障若不断，行无由成。障断行成，则菩提之果，日可登也。为此义故，须菩提重请前章以发端，欲令如来绝彼证道之深累。

【佛告须菩提：「善男子、善女人，发阿耨多罗三藐三菩提心者，当生如是心，我应灭度一切众生，灭度一切众生已，而无有一众生实灭度者。何以故？若菩萨有我相人相众生相寿者相，则非菩萨。所以者何？须菩提！实无有法，发阿耨多罗三藐三菩提心者。】

　　此答初请即断彼行障也。何则？夫存自者不能忘观，存他者不能忘境，其欲自他两灭者，莫若境观双尽也。是故如来控前无度以尽境，引今无发以尽观。境尽故绝乎所度，观尽故绝乎能度。所度绝即他我灭也，能度绝即自我灭也。两我之执既灭，障道之累自静。由此论之，岂有一我为菩萨，而为发心之物乎？故曰：所以者何？实无有法发阿耨多罗三藐三菩提心者也。须菩提既三行具请，如来但举一答，何也？夫发心为初，修行为次，降伏为后。发心为显摄道，修行为显成就道，降伏为显不退道。既初无发心者，而况修行乎？况于降伏乎？

【「须菩提！于意云何？如来于然灯佛所，有法得阿耨多罗三藐三菩提不？】

　　断行障已，次断情疑。疑曰：若今时菩萨是无，昔日亦应是无；若昔日菩萨是有，今日亦应是有。昔若无者，释迦菩萨不应依然灯以得道；昔若有者，今时发心何得独云无耶？佛欲断此疑，故为斯问也。

【「不也，世尊！如我解佛所说义，佛于然灯佛所，无有法得阿耨多罗三藐三菩提。」】

　　须菩提玄悟圣旨，故答以无得也。

【佛言：「如是，如是。须菩提！实无有法如来得阿耨多罗三藐三菩提。】

　　先述如是，美其言也。

【「须菩提！若有法如来得阿耨多罗三藐三菩提，然灯佛则不与我授记：『汝于来世，当得作佛，号释迦牟尼。』以实无有法得阿耨多罗三藐三菩提，是故然灯佛与我授记，作是言：『汝于来世，当得作佛，号释迦牟尼。』】

　　次举得记，成其义也。夫授之为体，示果也。记之为义，定时也。然灯正觉既遥授以当来，则释迦菩萨岂即成于昔日？故论曰：以后时授记，然灯行非上。「以后时授记」，授记后时方得也。「然灯行非上」，昔行不得菩提也。解者或云三时授记，何其谬欤也！

【「何以故？如来者，即诸法如义。】

　　疑曰：前举然灯明菩提不可取，今举然灯明菩萨不可得。若尔，本以菩萨得菩提，故曰如来；若无菩萨得菩提，则一向将无如来耶？今明诸法之如，以不异为义，如来之如亦尔。未证之前曰法如，已证之后曰如来，名虽二矣，体犹一焉。诸法之如目法，如来之如目人。法如既实有，则人如不无也。人如不无矣，则如来实有也。

【「若有人言，如来得阿耨多罗三藐三菩提，】

　　疑曰：前无菩萨故，可使菩萨不得菩提；今有如来故，则如来自证菩提耶？佛欲断此执，故标而出之也。

【「须菩提！实无有法，佛得阿耨多罗三藐三菩提。】

　　夫前执菩萨得菩提，彼为不实；今谓如来得菩提，此亦为虚。故言实无有法佛得菩提也。前无菩萨故，言有得者应非实；今有如来故，言有得者应非虚。夫菩提者，以真如为其体。真如者，妙有妙无，非因非果，出心虑之表，绝言像之外，难以觉观求，难以身心得。而彼谓如来，得之于色心，求之以觉观，此其非妄，谁其妄乎？故维摩经曰：菩提者不可以身得，不可以心得。寂灭是菩提，灭诸相故；不观是菩提，离诸缘故。

【「须菩提！如来所得阿耨多罗三藐三菩提，】

　　前明如来无所得，或谓如来一向不得菩提。为断此谤，故言如来所得菩提也。

【「于是中无实无虚。】

　　疑曰：前言有得者非实，今言有得者非虚，何谓也？今断此疑。由有相中无可得，说有得者无实；由无相之中有可得，说有得者无虚。无实，即遣有相之中有谤；无虚，即遣无相之中无谤也。

【「是故如来说一切法，皆是佛法。】

　　夫统诸法者真如，证真如者诸佛，佛既证其本，亦所以统其末也。由此言之，一切法皆是佛法，此更举其所得示无虚也。

【「须菩提！所言一切法者，即非一切法，是故名一切法。】

　　真如者，诸法之通体，然其诸法有顺真者，有违真者。顺真者真所持，违真者真所离；真所持者真处有，真所离者真处无。真处有者是名一切法，亦名佛法；真处无者，是名一切法而非佛法也。言即非一切法，就离相为言；是名一切法，约即真而成义，此更举其不得示无实。

【「须菩提！譬如人身长大。」】

　　此更寄喻以示体也。譬如人身，指法身也。隐则称如来藏，显则名法身。出二障之表，故言长。周万像之内，故称大。

【须菩提言：「世尊！如来说人身长大，则为非大身，是名大身。」】

　　须菩提既悟圣旨，更对妄以明真也。何则？身有二种：（一）聚身，（二）依身。聚身以五阴为体，依身以真如为性。五阴则分而有限，真如则圆而无际。分有限者开彼我而为二，圆无际者泯自他而为一，彼我既开称曰彼我，自他若泯非复自他。言则非大身，则非自他之聚身。是名大身，即真如之依体也。

【「须菩提！菩萨亦如是，若作是言，我当灭度无量众生，则不名菩萨。】

　　疑曰：证菩提者是自行，度众生者是化他。昔无菩萨者是无自行矣，今无菩萨者，谁复化他耶？佛欲断此执，故标而出之。

【「何以故？须菩提！无有法名为菩萨。是故佛说一切法，无我无人无众生无寿者。】

　　我无故无能度，众生无故无所度，寿者无故无恒度，此三若寂，即是人空。人既空矣，何有菩萨于其间而欲强度众生哉？

【「须菩提！若菩萨作是言：我当庄严佛土，是不名菩萨。】

　　疑曰：证菩提者但自行，度众生者但化他，能自他兼利者，其唯清净佛土耳。若无菩萨者，谁复庄严佛土，欲自他两利乎？佛欲断此执，故标而出之。

【「何以故？如来说庄严佛土者，即非庄严，是名庄严。】

　　上言庄严，显所严之土可不取；今言庄严，显能严之人不可得。所严可不取，即法空也。能严不可得，即人空也。人法俱空者，何有菩萨于其间而欲庄严佛土乎？

【「须菩提！若菩萨通达无我法者，如来说名真是菩萨。】

　　执有我者，既非菩萨，通达无我者理，真菩萨也。

【「须菩提！于意云何？如来有肉眼不？」「如是，世尊！如来有肉眼。」「须菩提！于意云何？如来有天眼不？」「如是，世尊！如来有天眼。」「须菩提！于意云何？如来有慧眼不？」「如是，世尊！如来有慧眼。」「须菩提！于意云何？如来有法眼不？」「如是，世尊！如来有法眼。」「须菩提！于意云何？如来有佛眼不？」「如是，世尊！如来有佛眼。」】

　　前约菩萨断疑，下约如来断疑。疑曰：前说菩萨不见我为能度，众生为所度；不见佛土为所净，我为能净。若尔，则如来不见诸法耶？为断此疑，故兴五问。明佛有能见之真眼，但了所睹之非实。夫肉眼以人中净根为体，缘障内色为境；天眼以天中净根为体，缘障外色为境；慧眼以如理智为体，缘真谛为境；法眼以如量智为体，缘俗谛为境；佛眼以无功用智为体，缘一切法为境。佛在人中生，故有肉眼；常在三昧，故有天眼；得不可思议空智，故有慧眼；随机说法，故有法眼；以一念相应慧知一切法，故有佛眼。

【「须菩提！于意云何？恒河中所有沙，佛说是沙不？」「如是，世尊！如来说是沙。」「须菩提！于意云何？如一恒河中所有沙，有如是等恒河，是诸恒河所有沙数，佛世界如是，宁为多不？！「甚多，世尊！」佛告须菩提：「尔所国土中，所有众生，若干种心，如来悉知。】

　　已出见体，次显见用。夫心者，语其性则六七八九之流，言相应则染净定散之类，条绪繁旷，故以若干总之也。夫色为照心之门，言知心者色亦见也。

【「何以故？如来说诸心皆为非心，是名为心。】

　　前明见而周尽，今明尽而无倒。夫住四念处者，顺缘而心实；住五欲尘者，翻境而心虚。实则得其心名，虚则失其心义。诸心非心，显离四念之境，明非实心也。是名为心，结住五欲之尘，明是倒心也。

【「所以者何？须菩提！过去心不可得，未来心不可得，现在心不可得。】

　　前就境以显倒，此即性以明虚。何者？过去心已灭故不可得，未来心未起故不可得，现在心不住故不可得。无得为得，此其虚妄也。诸心虽妄，佛则体妄而知之，故能知之心非倒也。

【「须菩提！于意云何？若有人满三千大千世界七宝以用布施，是人以是因缘，得福多不？」】

　　前约智断疑，今约福断疑。疑曰：若前心是倒，此心修福为倒非倒？如其是倒，不应名善；如其非倒，何以依倒而生？佛欲断此疑，明得福少者是倒，得福多者非倒，故为斯问也。

【「如是，世尊！此人以是因缘，得福甚多。」】

　　须菩提深悟玄旨，故答以甚多也。

【「须菩提！若福德有实，如来不说得福德多，以福德无故，如来说得福德多。】

　　夫舍宝不殊，运心有异。若舍心离实念，则为生死之因，故是倒。若舍心住乎实智，则为佛慧之本，故非倒。为佛慧本，则毕竟无竭；为生死因，则终归有尽。佛欲显此义，故曰：若福德有实，如来不说多。此明有实则有漏，有漏则有尽，有尽则为少。以福德无故如来则说多，此明无实则无漏，无漏则无尽，无尽则为多。

【「须菩提！于意云何？佛可以具足色身见不？」】

　　前约应身断疑，今约化身断疑。福智是应身，相好是化身，疑曰：前说如来者，即诸法如义，真如非色，相好是色。如来是色也，不应真如为名。如来非色也，不应有相有好。佛欲断此疑，故为斯问。

【「不也，世尊！如来不应以色身见。】

　　须菩提悟化真之有异，故答以不应也。

【「何以故？如来说具足色身，即非具足色身，是名具足色身。」】

　　晓不应意。夫真身体也，化身用也。色即非色，摧化以入真。是名色身，从真以流化。体用相依未曾相离，不可见化即谤真体，不得闻真便疑化用也。

【「须菩提！于意云何？如来可以具足诸相见不？」「不也，世尊！如来不应以具足诸相见。何以故？如来说诸相具足，即非具足，是名诸相具足。」】

　　前明八十种好，此明三十二相，疑意不殊，断何容异。夫法身在出世，犹空中之月；色身在世间，若水中之像。水中之像无体而可见，推其本体即空中之月；世间之色无实而可睹，寻其本实即出世法身。

【「须菩提！汝勿谓如来作是念，我当有所说法。】

　　前约化体断疑，今约化用断疑。相好是化体，说法是化用。疑曰：如来有色可应有说，如来无色，其谁说乎？佛欲断此执，明说法不离法界，即如色身不离法身，故言勿谓我有所说也。

【「莫作是念，何以故？若人言如来有所说法，即为谤佛，不能解我所说故。】

　　所说是无，故而谓有，此其不解也。心执而口言，此其谤佛也。

【「须菩提！说法者无法可说，是名说法。」】

　　晓谤意也。说无可说，推俗以入真。是名说法，从体以起用。所谓从最清净法界，乃至流乎化身，化身流出此经也。

【须菩提白佛言：「世尊！佛得阿耨多罗三藐三菩提，为无所得耶？」】

　　前约化身断疑，今约法身断疑。疑色声是化身，菩提是法身。疑曰：证果下者有上，证果上者无上，前说实无有法得菩提，无上之名因何立耶？须菩提欲断此疑，故为斯问。

【「如是，如是。须菩提！我于阿耨多罗三藐三菩提，乃至无有少法可得，是名阿耨多罗三藐三菩提。】

　　夫诸法本寂，则烦恼性空；烦恼既空，有何可断？空即是灭，何须别证？此灭即是无上菩提也。故经曰：一切众生即寂灭相，不复更灭。

【「复次，须菩提！是法平等，无有高下，是名阿耨多罗三藐三菩提。】

　　既其无得而名无上者，由体平等也。体即法界，无量众生成佛，此亦不增；无量劫中不成佛，此亦不减。不增故不高，不减故不下。既无高下矣，更有何法逾其表而不名无上乎？

【「以无我无人无众生无寿者，】

　　复由净平等也。无我无人即清净义，因时自性清净，果时无垢清净，斯净无等亦无上之称谓也。

【「修一切善法，则得阿耨多罗三藐三菩提。】

　　复由道无等也，道即一切善法。

【「须菩提！所言善法者，如来说非善法，是名善法。】

　　善是离恶之名，法是能持之义。无流之善有二功能：（一）是离障，（二）是持真。说非善法，就离障而为功。是名善法，约持真而成义。由此言之，余无等也。因既无等，而果有上者，未之有也。

【「须菩提！若三千大千世界中，所有诸须弥山王，如是等七宝聚，有人持用布施，若人以此般若波罗蜜经，乃至四句偈等，受持为他人说，于前福德，百分不及一，百千万亿分，乃至算数譬喻所不能及。】

　　前约法身果断疑，今约法身因断疑。疑曰：菩提之因必善，则正说之体无记，云何以无记之因，得菩提之果也？为断斯疑，明汝法是无记，而我法自是善。何者？正说即发起善也。本从真实生，未还显真实，所以一偈法宝，胜无量珍宝也。法宝胜故，持虽少而福多；珍宝劣故，施虽多而福少也。

【「须菩提！于意云何？汝等勿谓如来作是念，我当度众生，】

　　前约法身因断疑，今约法身业断疑。法身以一切善法为因，以解脱众生为业。疑曰：菩提平等无高下者，何得以如来为能度，众生为所度？能所既异矣，何平等之有哉？佛欲断此疑，故为斯问。莫谓我道自然成，故为能度；他道由我得，故为所度也。

【「须菩提！莫作是念，何以故？实无有众生如来度者。】

　　如来不离法界，所以无能度。众生不离法界，所以无所度。

【「若有众生如来度者，如来则有我人众生寿者。】

　　有度则有执，圣与凡同也。

【「须菩提！如来说：有我者，则非有我，而凡夫之人以为有我。】

　　无度则无执，凡与圣异也。

【「须菩提！凡夫者，如来说则非凡夫。】

　　不得圣法名曰凡夫，凡夫者，执我之物耳。凡夫无者，我亦无也。

【「须菩提！于意云何？可以三十二相观如来不？」】

　　五眼以来依果断疑，从此以去推因断疑。疑曰：前说如来不可以相见，应可以相知，譬如火体不可以烟见，然可以烟知。若可以相知，应可以福感。佛欲断此执，故为断问。汝以同凡之伪相，观异化之真体不也？

【须菩提言：「如是，如是。以三十二相观如来。」】

　　须菩提欲引后难之深旨，且依前问而浅答。言可以妄内之粗相，观真中之妙体也。

【佛言须菩提：「若以三十二相观如来者，转轮圣王则是如来。」】

　　若以相而比真，则轮王应是佛。若轮王非佛者，则睹相不知真。

【须菩提白佛言：「世尊！如我解佛所说义，不应以三十二相观如来。」】

　　须菩提既审轮王之非佛，方悟睹相不知真也。

【尔时，世尊而说偈言：「若以色见我，以音声求我，是人行邪道，不能见如来。】

　　二乘观佛约二境成：（一）见相好，（二）闻说法。若有相而不能说，不异轮转圣王。若能说而无有相，不异声闻弟子。夫证真如者无分别智，取色声者即分别之心，若以分别之心求真如之体，此既僻矣，岂见佛乎？若尔，如来不可以相知，即菩提不可以福感，亦已断矣。

【「须菩提！汝若作是：念如来不以具足相，故得阿耨多罗三藐三菩提。须菩提？莫作是念，如来不以具足相故得阿耨多罗三藐三菩提。】

　　前断执因以比果，今断谤因而无报。疑曰：若福德之因不感菩提之报，是则为善虚其功，断灭而无果。佛欲断此执，故言莫作是念也。

【「须菩提！汝若作是念，发阿耨多罗三藐三菩提者，说诸法断灭；莫作是念，何以故？发阿耨多罗三藐三菩提者，于法不说断灭相。】

　　说断灭者，则不成发心。成发心者，则不说断灭。

【「须菩提！若菩萨以满恒河沙等世界七宝布施；若复有人，知一切法无我，得成于忍，此菩萨胜前菩萨所得功德。】

　　欲显不灭义，故格量以喻之。夫有我即有生，无我即无生。若菩萨证无我理，得无生忍者，登初地也。夫地前之福，既资忍以冥空，地上之智，亦导福以成。胜则得无垢果，劣则得有漏报。果无垢者因虽少而不灭，报有漏者行虽多而有尽。

【「须菩提！以诸菩萨不受福德故。」】

　　前约不灭以明得，今约不受以明舍。即以不受显不灭，受则终灭也。

【须菩提白佛言：「世尊！云何菩萨不受福德？」】

　　不受是何义也？

【「须菩提！菩萨所作福德，不应贪著，是故说不受福德。】

　　受福因为贪，取福报为著。不贪因、不著果，此不受之义也。

【「须菩提！若有人言如来若来若去若坐若卧，是人不解我所说。】

　　前破执断以谤因，今破迷常以谤果。何则？来以显生，去以显灭，坐卧显老。疑曰：处世者有生有灭，出缠者无去无来。若福德之因不受世间之报，云何世尊有去来之迹异？坐卧之形殊？同处世者之威仪？为众生之受用？既四仪递易，三相更迁，此而名常何其谬也？佛欲断此执，故曰是人不解也。

【「何以故？如来者，无所从来，亦无所去，故名如来。】

　　夫如来者即真如义，嶷然不动，湛然常住。出前际故无生，出后际故无灭，出中际故无老。无生所以无来，无灭所以无去，无老所以无变。既离三相绝四威仪，心虑尚所不缘耳目，其何能接众生受用？自是化身，执化为常，谁之谬也？

【「须菩提！若善男子、善女人，以三千大千世界碎为微尘，于意云何？是微尘众，宁为多不？」「甚多！世尊！】

　　前明相离故，真身无去无来；今显障尽故，化身不一不异，故为斯问。夫世界作微尘，是微尘从世界出，此喻示何义？示化身从法身生。微尘众甚多，是微尘遍于虚空，此喻示何义？示化身充于法界。

【「何以故？】

　　前是破粗为细，下更推有入无，欲显多非实，故先发问以征之。

【「若是微尘众实有者，佛则不说是微尘众。】

　　夫通论尘体有粗，粗极世界，细极邻虚。成则积邻虚以终世界，坏则破世界以毕邻虚。以微言尘者，显是邻虚也。以尘言众者，明不独住也。夫尘实则非众，尘众则非实。实则不可破，假则可令尽尘。尘尽故虚空净，惑障尽故法界净。虚空净故邻虚虽满而难见，不可言一所住异所住。法界净故化身虽遍而难知，不可言一所住异所住也。

【「所以者何？佛说微尘众，则非微尘众，是名微尘众。】

　　此更证尘假也。鞞世师说：「邻虚是实是常。」无有方分。毗婆沙师说：「邻虚是实无常。」亦无方分。此虽常无常异，而为失不殊。何者？如一时七邻共聚，如其是实一分触耶？具分触耶？若一分触，则中间一邻向外有六方之分。若具分触，则外边六邻向内同为一体。有六方之分，则是假而非实。同为一体，复不可积少以成高。用此而推则邻虚假也。故曰尘众则非尘众而名尘众者，但假施设耳。

【「世尊！如来所说三千大千世界，则非世界，是名世界，】

　　夫离能成之尘众，无所成之界体。微尘既非实，则世界亦假也。

【「何以故？若世界实有，则是一合相。】

　　实则一合相，不合则非实也。

【「如来说：一合相，则非一合相，是名一合相。」】

　　合是触义。若合是具分触，则世界量等邻虚。若合是一分触，则世界终无别体。故一合亦非一合也，而名一合者，亦但施设耳。

【「须菩提！一合相者，则是不可说，】

　　若言一合，定有定无，或实或聚，此为证智之所知，非言辞之能说也。

【「但凡夫之人，贪著其事。】

　　无言既圣智之所知，有言则凡情之妄取。

【「须菩提！若人言佛说我见人见众生见寿者见，须菩提！于意云何？是人解我所说义不？」】

　　夫微尘之与世界是相结，人见之与法见是粗重结。前明破相结，此破粗重结。夫人之与法是境，人见法见是心。境以分别性为体，心以依他性为体。分别是无，依他是虚。无则不断，虚则可灭。欲显可灭义，故为斯问。

【「世尊！是人不解如来所说义】

　　如来说虚，人执为实，此不解也。

【「何以故？世尊说我见人见众生见寿者见，即非我见人见众生见寿者见，是名我见人见众生见寿者见。」】

　　晓不解意。何者？我境若是有，约我以起见，此见是我见。我境若是无，约我以起见，则此见非我见。夫境有则心实，境无则心虚。实则不可断，虚故可灭也。

【「须菩提！发阿耨多罗三藐三菩提心者，于一切法，应如是知，如是见，如是信解，不生法相。】

　　前明灭人见，此明灭法见。知见信解，即其治道也。知是世智，见是真智，信解是定。知在方便，位比而未证，故名知。见在正观，位证而不比，故名见。定通二位，为世智所依，故名信；为真智所依，故名解。三行若修，两障断也。

【「须菩提！所言法相者，如来说即非法相，是名法相。】

　　相犹想也。夫法与人异，想与见同。法既类我而是无，想亦同见而为妄。真则不可断，妄故可灭也。

【「须菩提！若有人以满无量阿僧祇世界七宝持用布施，若有善男子、善女人，发菩萨心者，持于此经，乃至四句偈等，受持读诵，为人演说，其福胜彼。】

　　前明道修则障断，今明障断则说益。故论曰：示现世智第一义智及依止三昧，以得远离彼障，是故重说胜福譬。虽诸佛化身说法，有无量无尽无漏功德。此明法施则无量无尽无漏，故为胜；财施则有量有尽有漏，故为劣也。

【「云何为人演说，】

　　更问化说相。化佛说法之时，为显化而说？为不显化说？显则闻者识化以生谤，不显则受者信实以生敬。谤则有损，敬则有益；益则为正，损则为邪。

【「不取于相，】

　　答明取则显自相，不取是不显也。

【「如如不动。】

　　智如境如，境如智如，故曰如如。如如湛寂，故言不动。夫有动则有取，不动则不取，所以化说之不取，由契如如之不动，此更转相明也。夫以不动明不取，不取明说正；亦以说正明说益，说益明福大也。

【「何以故？】

　　疑曰：涅槃是静，生死是动。佛证涅槃，可言是静。既行生死，云何不动？

【「一切有为法，如梦幻泡影，如露亦如电，应作如是观。」】

　　答意明行而住者则动，行而不住则不动，为显此义，故说偈喻。喻应有九，此偈辟三分，别本及论并具之也。此九即喻九种有为：（一）星喻见，（二）翳喻相，（三）灯喻识，（四）幻喻器，（五）露喻身，（六）泡喻受，（七）梦喻过去，（八）电喻现在，（九）云喻未来。夫星虽夜烛，遇朝光而不现；见虽邪决，逢正智而必尽，此其同也。
　　翳眼之见毛轮，虽似有而非实；见心所鉴之境，亦但相而是空，此其同也。
　　灯光依油炷而住，新新谢灭；识性依我爱而立，亦念念无常，此其同也。
　　幻虽千变，智者审其非实；器虽万像，观者了之为无，此其同也。
　　露虽夜泫，遇朝阳而必晞；身虽暂停，逢死魔而必坏，此其同也。
　　风击水而成泡，触会境而生受；离风水而无泡，离触力而无受，此其同也。
　　过去之境，此证智之所知；眠梦所游，亦念心之所录，此其同也。
　　电光闪烁，仅似有而即无；现法亦尔，才得体而便灭，此其同也。
　　云浮在空，能作生雨之因；种子在识，能为感报之本；以云约雨，雨在未来而是无；以种约报，报在当生而不现，此其同也。
　　如来得此九观，故能行生死而不动。不动是法印，动则魔网也。

【佛说是经已。长老须菩提及诸比丘、比丘尼、优婆塞、优婆夷、一切世间天人阿修罗闻佛所说，皆大欢喜，信受奉行。】

　　两圣对扬，四部蒙益，是故心喜而身跃，信受以流通也。

　　　　跋

　　夫物之显也，无不关时，是故荆山之璞三献而后粲然于世矣。唐慧净法师之注金刚般若波罗蜜经，在支那而不行焉，于扶桑亦未睹焉，盖不得时也。近予友义空师获其真本太煞欢跃，遂加和点刊行而永传之无穷，以为迷途之慧炬，苦海之慈航。数百年间久隐之至宝，一旦发光扬彩不亦幸，可谓是得时者也。予贵其志，谨为跋云。

　　　　　　　　　　　　　　　　享保二岁次丁酉初秋日
　　　　　　　　　　　　　　　　丹阳散人乌有子





