
　　　　佛说佛母出生三法藏般若波罗蜜多经卷第七

　　　　　　　　西天译经三藏朝奉大夫试光禄
　　　　　　　　卿传法大师赐紫臣施护奉诏译

　　　　随喜回向品第六之二

　　「复次，须菩提！如前所说四无量行乃至五神通行，皆置是数。假使三千大千世界一切众生，一一皆得须陀洹，斯陀含，阿那含，阿罗汉果，如是福蕴亦置是数。假使三千大千世界一切众生，一一皆得彼缘觉果，如是福蕴亦置是数。须菩提！假使三千大千世界一切众生，皆发阿耨多罗三藐三菩提心，是诸众生即得名为发心菩萨，而此菩萨一一皆于兢伽沙数劫中，以其饮食，衣服，卧具，医药及余乐具。普施兢伽沙数世界一切众生，而诸菩萨作是施时，一一皆起最胜上心生尊重想。须菩提！于汝意云何，是诸菩萨得福多不？」
　　须菩提白佛言：「甚多，世尊！而此福蕴无量无数，无有边际，算分，数分及譬喻分，乃至乌波尼杀昙分皆不能及。」
　　佛言：「不也，须菩提！若有住菩萨乘诸善男子，于此般若波罗蜜多修习方便，为般若波罗蜜多所护者，而能以少善根回向阿耨多罗三藐三菩提，是即如实回向法界，如是回向所有福蕴，比前菩萨布施福蕴，而彼百分不及此一，千分不及一，万亿俱胝那庾多分，乃至乌波尼杀昙分皆不及一。何以故？此般若波罗蜜多方便善根，胜前菩萨有所得心布施行故，以是福蕴不可等比。」
　　尔时，四大王，天有二万天子，在佛会中闻作是说，合掌恭敬俱白佛言：「世尊！若菩萨摩诃萨，于此般若波罗蜜多修习方便，为般若波罗蜜多所护者，能以善根如实回向彼一切智，如是回向是大回向，所获福蕴，胜前菩萨有所得心布施福蕴。」
　　尔时，三十三天，有十万天子，即时雨众天华，天香，涂香及末香等，并余种种幢幡，宝盖，天妙音乐，乃至一切宝严天衣，天诸珍宝。以如是等恭敬供养而作是言：「世尊！若菩萨摩诃萨，于此般若波罗蜜多修习方便，为般若波罗蜜多所护者，能以善根回向法界，如是回向是大回向，所获福蕴，胜前菩萨有所得心布施福蕴。世尊！我等诸天子众，皆于如是菩萨摩诃萨所生最胜心，恭敬供养尊重称赞。」彼诸天子发是言时，其声普闻一切世界，是时夜摩天中十万天子，知足天中十万天子，化乐天中十万天子，他化自在天中十万天子，如是等欲界诸天子众。复有色界梵众天，梵辅天，大梵天，少光天，无量光天，光音天，少净天，无量净天，遍净天，无云天，福生天，广果天，无烦天，无热天，善见天，善现天，色究竟天，如是等天中诸天子众。各各合掌恭敬而白佛言：「希有，世尊！若菩萨摩诃萨，于此般若波罗蜜多修习方便，为般若波罗蜜多所护者，能以善根回向法界，如是回向胜前菩萨有所得心布施福蕴。」
　　尔时，世尊告净居天等诸天子言：「如前所说，三千大千世界所有发心菩萨，一一于其兢伽沙数劫中广施众生，如是福蕴且置是数。天子！假使兢伽沙数三千大千世界一切众生，皆发阿耨多罗三藐三菩提心，是诸发心菩萨，一一于其兢伽沙数劫中，以其饮食，衣服，卧具，医药及余乐具，普施兢伽沙数三千大千世界一切众生。若菩萨摩诃萨，于此般若波罗蜜多修习方便，为般若波罗蜜多所护者，能于过去未来现在诸佛所有戒定慧解脱解脱知见诸蕴善根，及缘觉声闻所有善根，如是等种种善根，和合聚集称计较量，以最上最极最胜最妙，广大无量无等无等等心皆悉随喜，以此随喜善根，如实回向阿耨多罗三藐三菩提。须菩提！此菩萨如是随喜福蕴，比前菩萨布施福行，而彼百分不及此一，千分不及一，万亿俱胝那庾多分，乃至乌波尼杀昙分皆不及一。何以故？具足般若波罗蜜多方便者，胜前菩萨有所得心布施行故。」
　　尔时，尊者须菩提白佛言：「世尊！如佛所言，菩萨摩诃萨，修习般若波罗蜜多方便，为般若波罗蜜多所护者，于诸善根能以最上最极最胜最妙，广大无量无等无等等心，如实随喜回向阿耨多罗三藐三菩提。世尊！当云何是最上最极，乃至无等等心？又复何名如实随喜？」
　　佛告须菩提：「若菩萨摩诃萨，于过去，未来，现在诸法，不取不舍，无念无得。离诸疑惑，不生分别。无过去法已生已灭，无未来法未生未灭，无现在法即生即灭。当观诸法犹如虚空，离一切相无所动转，不生不灭不来不去，彼诸法相即诸法性，如其法性如实随喜，如所随喜回向亦然。须菩提！若菩萨于一切法能起此心者，是即名为最上最极最胜最妙，广大无量无等无等等心，即以此心而随喜者，乃可得名如实随喜，以此随喜善根，回向阿耨多罗三藐三菩提者，是故名为如实回向。
　　「复次，须菩提！如前所说，兢伽沙数三千大千世界，所有一切发心菩萨，一一于其兢伽沙数劫中修布施行，且置是数，须菩提！若兢伽沙数三千大千世界一切众生。皆发阿耨多罗三藐三菩提心，是诸发心菩萨，一一于其兢伽沙数劫中，修持净戒，身善所作，语善所作，意善所作。彼诸菩萨，于兢伽沙数劫中，如是持戒不生过失，若菩萨摩诃萨，于此般若波罗蜜多修习方便，为般若波罗蜜多所护者。能于过去未来现在诸佛所有戒定慧解脱，解脱知见，诸蕴善根。及缘觉声闻所有善根，如是等种种善根，和合聚集称计较量，以最上最极最胜最妙，广大无量无等，无等等心皆悉随喜。以此随喜善根，回向阿耨多罗三藐三菩提。须菩提！此菩萨如是随喜福蕴，比前菩萨持戒福行，而彼百分不及此一，千分不及一，万亿俱胝那庾多分，乃至乌波尼杀昙分皆不及一。何以故？具足般若波罗蜜多方便者，胜前菩萨有所得心持戒行故。
　　「复次，须菩提！如前所说兢伽沙数三千大千世界所有一切发心菩萨，一一于其兢伽沙数劫中持净戒行，且置是数。须菩提！若兢伽沙数三千大千世界一切众生皆发阿耨多罗三藐三菩提心，是诸发心菩萨，一一于其兢伽沙数劫中，持忍辱行不忿不恚，乃至不起一切恶念，彼诸菩萨于兢伽沙数劫中，如是忍辱不生忿恚。若菩萨摩诃萨，于此般若波罗蜜多修习方便，为般若波罗蜜多所护者，能于过去，未来，现在诸佛所有戒定慧解脱，解脱知见，诸蕴善根，及缘觉声闻所有善根。如是等种种善根，和合聚集称计较量，以最上最极最胜最妙，广大无量无等，无等等心皆悉随喜。以此随喜善根，回向阿耨多罗三藐三菩提。须菩提！此菩萨如是随喜福蕴，比前菩萨忍辱福行，而彼百分不及此一，千分不及一，百亿俱胝那庾多分，乃至乌波尼杀昙分皆不及一。何以故？具足般若波罗蜜多方便者，胜前菩萨有所得心忍辱行故。
　　「复次，须菩提！如前所说兢伽沙数三千大千世界所有一切发心菩萨，一一于其兢伽沙数劫中持忍辱行，且置是数。须菩提！若兢伽沙数三千大千世界一切众生，皆发阿耨多罗三藐三菩提心，是诸发心菩萨，一一于其兢伽沙数劫中修精进行，勇猛坚固不退不失，远离惛沉睡眠及诸障法，彼诸菩萨于兢伽沙数劫中，如是精进不生懈退，若菩萨摩诃萨，于此般若波罗蜜多修习方便，为般若波罗蜜多所护者，能于过去，未来，现在诸佛所有戒定慧解脱，解脱知见诸蕴善根，及缘觉声闻所有善根。如是等种种善根，和合聚集称计较量，以最上最极最胜最妙，广大无量无等，无等等心皆悉随喜。以此随喜善根回向阿耨多罗三藐三菩提。须菩提！此菩萨如是随喜福蕴，比前菩萨精进福行，而彼百分不及此一，千分不及一，万亿俱胝那庾多分，乃至乌波尼杀昙分，皆不及一。何以故？具足般若波罗蜜多方便者，胜前菩萨有所得心精进行故。
　　「复次，须菩提！如前所说兢伽沙数三千大千世界所有一切发心菩萨，一一于其兢伽沙数劫中修精进行，且置是数。须菩提！若兢伽沙数三千大千世界一切众生，皆发阿耨多罗三藐三菩提心。是诸发心菩萨，一一于其兢伽沙数劫中，修四禅定安住寂静，彼诸菩萨于兢伽沙数劫中如是修定，远离一切动乱等相。若菩萨摩诃萨，于此般若波罗蜜多修习方便，为般若波罗蜜多所护者，能于过去，未来，现在诸佛所有戒定慧解脱，解脱知见，诸蕴善根，及缘觉声闻所有善根，如是等种种善根，和合聚集称计较量，以最上最极最胜最妙，广大无量无等，无等等心皆悉随喜，以此随喜善根回向阿耨多罗三藐三菩提。须菩提！此菩萨如是随喜福蕴，比前菩萨修定福行，而彼百分不及此一，千分不及一，万亿俱胝那庾多分乃至乌波尼杀昙分，皆不及一。何以故？具足般若波罗蜜多方便者，胜前菩萨有所得心修定行故。
　　佛告须菩提：「若诸菩萨摩诃萨，乐欲于其过去，未来，现在诸佛六波罗蜜多法门，如理修学，如实随喜者。当于诸法住如实义，如实义者谓解脱性，如所解脱布施亦如是，如所解脱持戒，忍辱，精进，禅定，智慧皆亦如是。如所解脱解脱亦如是。如所解脱解脱知见亦如是。如所解脱随喜心及随喜福行亦如是。如所解脱回向心及回向法亦如是。如所解脱过去已灭法，未来未生法，现在无住法皆亦如是。如所解脱十方三世无量无数一切诸佛，及诸佛法亦如是。如所解脱所有菩萨，缘觉，声闻及彼诸法亦如是。如是等乃至一切法，无缚，无解，无住，无著所解脱性即诸法性。须菩提！菩萨摩诃萨于一切法如是知者，当于六波罗蜜多法门如是修学如是随喜。以此随喜善根，如实回向阿耨多罗三藐三菩提。」

　　　　地狱缘品第七之一

　　尔时，尊者舍利子白佛言：「世尊！般若波罗蜜多出生一切智智。一切智性即般若波罗蜜多耶？」
　　佛言：「舍利子！如是，如是。如汝所说。」
　　舍利子复白佛言：「世尊！般若波罗蜜多所应敬礼。般若波罗蜜多所应尊重。般若波罗蜜多是大光明。般若波罗蜜多清净无染。般若波罗蜜多广大照曜。般若波罗蜜多摄三界相即三界性。般若波罗蜜多为清净眼，能照一切烦恼染法。般若波罗蜜多是所依止。般若波罗蜜多是无上法。般若波罗蜜多广摄一切菩提分法。般若波罗蜜多为大法炬，普照世间一切闇瞑。般若波罗蜜多是无所畏，能救一切怖畏众生。般若波罗蜜多是即五眼，能照一切世出世道。般若波罗蜜多为智慧光，照破一切痴闇等法。般若波罗蜜多为诸导首，引示众生趣入圣道。般若波罗蜜多是一切智藏，普摄烦恼等障为作断灭。般若波罗蜜多是无生法，无灭法，无起法，无作法。般若波罗蜜多自相本空。般若波罗蜜多是诸菩萨母。般若波罗蜜多为诸法眼，照明诸佛所有十力四无所畏。般若波罗蜜多是所依怙，能救一切无依众生。般若波罗蜜多是安乐法，能断众生生死苦恼。般若波罗蜜多能示诸法真实自性。般若波罗蜜多随顺法相，圆满三转十二行轮。世尊！般若波罗蜜多有如是等种种功德，诸菩萨摩诃萨于此法门应当云何瞻礼恭敬？」
　　佛告尊者舍利子言：「菩萨摩诃萨于此般若波罗蜜多法门，应如师想，如诸佛想。尊重，恭敬，瞻礼，称赞。如是瞻敬般若波罗蜜多故，是即瞻敬诸佛世尊。」
　　尔时，帝释天主即起是念；尊者舍利子，今以何缘而生此问？作是念已。前白尊者舍利子言：「尊者！有何因缘，如是问佛？」
　　舍利子言：「憍尸迦！如佛所说；诸菩萨摩诃萨修习般若波罗蜜多方便，为般若波罗蜜多所护者，即能于彼一切善根如实随喜如实回向彼一切智，而此般若波罗蜜多有大功德，胜诸菩萨有所得心布施持戒，忍辱精进，禅定福行。以是缘故我作此问。憍尸迦！汝今当知，此般若波罗蜜多与五波罗蜜多而为导首，引示令入一切智道。譬如世间有其盲人，虽聚百千万众欲有所往而皆不能知所行道。若无导师彼终不能进趣城邑聚落方处，若有目人为作先导，彼诸盲者即能达彼一切方处。憍尸迦！所有布施，持戒，忍辱，精进，禅定犹如盲人，虽复修习无量福行，欲至一切智果，若不以此般若波罗蜜多而为导首，毕竟不能如实趣向一切智道，况复能得一切智果？若此布施等法，得般若波罗蜜多为导首者，即得智慧之眼，而能照达一切智道。即得趣证一切智果。又复布施，持戒，忍辱，精进，禅定。为般若波罗蜜多力所助者，是故此五即得名为波罗蜜多。」
　　尔时，尊者舍利子白佛言：「世尊！般若波罗蜜多为何法故生？」
　　佛言：「舍利子！般若波罗蜜多，不见有色，不为色故生。不见受想行识，不为受想行识故生。若此五蕴有所生相，即般若波罗蜜多为彼故生。而此五蕴既无所生，是故般若波罗蜜多不为诸法故生。」
　　舍利子复白佛言：「世尊！若般若波罗蜜多如是生者，当于何法有所成耶？」
　　佛言：「舍利子！般若波罗蜜多，虽如是生无少法可成，由无法成故乃得名为般若波罗蜜多。」
　　尔时，帝释天主，闻是说已即白佛言：「世尊！般若波罗蜜多，岂不成于一切智耶？」
　　佛言：「憍尸迦！如汝所言，般若波罗蜜多，亦成一切智。然非有所得故成，亦非名相起作故成。」
　　帝释天主言：「世尊！当云何成？」
　　佛言：「憍尸迦！诸法无所成如是成。」
　　帝释天主复白佛言：「希有，世尊！今此般若波罗蜜多，无所生，无所灭。彼一切法亦无生，无灭，无住，无著。是即般若波罗蜜多。」
　　尔时，尊者须菩提白佛言：「世尊！若生如是心有所分别者，即远般若波罗蜜多，即失般若波罗蜜多，即不成就般若波罗蜜多。」
　　佛言：「须菩提！如是，如是。有是因缘，即远般若波罗蜜多，即失般若波罗蜜多，即不成就般若波罗蜜多。何以故？此般若波罗蜜多，于色无所表示，受想行识亦无所表示。须陀洹，斯陀含，阿那含，阿罗汉，缘觉，菩萨及佛世尊。皆悉无所表示故。」
　　尊者须菩提复白佛言：「世尊！大波罗蜜多是般若波罗蜜多耶？」
　　佛言：「须菩提！于汝意云何，以何因缘谓大波罗蜜多是般若波罗蜜多？」
　　须菩提白佛言：「世尊！色无大无小，无集无散，离诸起作。受想行识亦无大无小，无集无散，离诸起作。所有如来十力等法，不作有力，不作无力，亦无集散。乃至一切智，亦无大小，集散，诸起作等。何以故？一切法无大小，无集散，离起作，住平等。若菩萨于一切法有所分别而作是念，我得具足一切智果，我为众生说诸法门，能度若干众生令至涅槃，而彼菩萨作是念者，即不名行般若波罗蜜多。所以者何？般若波罗蜜多无如是相，不见众生有所度者，有所得者。以众生无性故般若波罗蜜多亦无性。众生离相故般若波罗蜜多亦离相。众生不生故般若波罗蜜多亦不生。众生不灭故般若波罗蜜多亦不灭。众生不思议故般若波罗蜜多亦不思议。众生无觉了故般若波罗蜜多亦无觉了。众生如实知胜义故般若波罗蜜多亦如实知胜义。众生力集故如来力亦集。世尊！我以如是因缘，谓大波罗蜜多是般若波罗蜜多。」
　　尔时，尊者舍利子白佛言：「世尊！若诸菩萨摩诃萨于此甚深般若波罗蜜多法门，闻已谛受，不疑不难，生净信解者。此诸菩萨于何处没而来生此？」
　　佛告舍利子：「当知此菩萨已于他方诸佛刹中听受此法，请问其义随顺解了，从彼没已而来生此。复次，舍利子！若人暂得闻此甚深般若波罗蜜多法门，即生信解踊跃欢喜，尊重恭敬如佛想者。当知是人已于无数佛世尊所听受此法，久修菩萨最胜妙行，如是等人佛所称赞。」

　　　　佛说佛母出生三法藏般若波罗蜜多经卷第七

