
　　　　佛说佛母出生三法藏般若波罗蜜多经卷第十

　　　　　　　　西天译经三藏朝奉大夫试光禄
　　　　　　　　卿传法大师赐紫臣施护奉诏译

　　　　赞持品第十之二

　　尔时，世尊赞尊者舍利子言：「善哉，善哉。舍利子！如是，如是。如汝所说，善引譬喻。汝今以佛神力，复说譬喻而明此义。」
　　舍利子白佛言：「世尊！又如有人欲见大海渐次而行，若见有树或见树相，若见有山或见山相，当知是人去海尚远。又复前行，若不见树及树相，不见山及山相，当知是人去海渐近。何以故？大海深远广阔无涯，近大海边无有一切山树等相，是人虽未至海，以不见彼山树相故，即知渐次近于大海。世尊！菩萨摩诃萨亦复如是，若得闻此般若波罗蜜多法门瞻礼供养者，是人虽于现在如来应供正等正觉所未得授记，当知渐近阿耨多罗三藐三菩提而将授记。何以故？以闻此般若波罗蜜多法门为前相故。世尊！又如世间有种种树，于其春时枝叶繁茂青润可爱，阎浮提人见是相已皆生欢喜，即作是念，此树不久开华结实。何以故？彼开敷相先已现故。世尊！菩萨摩诃萨亦复如是，若得闻此般若波罗蜜多法门瞻礼供养者，当知是菩萨久已成熟最胜善根，以其宿世善因缘故，今于此般若波罗蜜多正法会中亲所听受，得见诸佛及众贤圣，复得诸佛贤圣以欢喜心作如是念，过去诸菩萨将得授记亦复如是，闻此正法为前相故。今此菩萨当知渐近阿耨多罗三藐三菩提不久得记。何以故？前相现故。又如世间女人怀妊，日月将满身力疲困心识动乱，饮食减少坐卧懈怠，凡诸所欲而不勤行，苦恼悉生厌本所习。见是相已，当知此人将产不久。何以故？前相现故。世尊！菩萨摩诃萨亦复如是，若得闻此般若波罗蜜多法门瞻礼供养者，当知是菩萨久已成熟善根，渐近阿耨多罗三藐三菩提不久得记。何以故？以闻正法为前相故。」
　　尔时，世尊复赞尊者舍利子言：「善哉，善哉。舍利子！汝所乐说皆是如来神力所护。」
　　是时尊者须菩提白佛言：「希有，世尊！如来应供正等正觉，善所护念诸菩萨众，能善宣说诸菩萨法。」
　　佛告须菩提言：「诸菩萨摩诃萨，于长夜中多所饶益一切众生，以善方便与其利乐，悲愍世间为救度故。而诸菩萨勤求阿耨多罗三藐三菩提果，得证果已，欲为一切众生如其所应宣说法要，是故诸佛共所护念。」
　　须菩提白佛言：「世尊！诸菩萨摩诃萨行般若波罗蜜多时，当云何观即得般若波罗蜜多具足？」
　　佛言：「须菩提！若菩萨摩诃萨行般若波罗蜜多时，不见色法有所增相，不见受想行识有所增相，是行般若波罗蜜多。不见色法有所减相，不见受想行识有所减相，是行般若波罗蜜多。乃至不见是法非法，是行般若波罗蜜多。须菩提！菩萨摩诃萨行般若波罗蜜多时，若如是观即得般若波罗蜜多具足。」
　　须菩提白佛言：「世尊！如佛所说般若波罗蜜多不可思议。」
　　佛言：「须菩提！色受想行识不可思议，若菩萨不分别色不可思议，是行般若波罗蜜多。不分别受想行识不可思议，是行般若波罗蜜多。」
　　尔时，尊者舍利子白佛言：「世尊！般若波罗蜜多法门最上甚深，何人当能如实信解？」佛告舍利子言：「若久行菩萨道者，闻此般若波罗蜜多法门即能信解。」
　　舍利子白佛言：「世尊！何等是久行菩萨道者？」
　　佛言：「舍利子！若菩萨摩诃萨，不分别如来十力四无所畏，不分别如来诸功德法，乃至不分别一切智。若如是不分别诸法，是为久行菩萨道者。何以故？所有如来十力四无所畏不可思议，诸功德法乃至一切智皆不可思议。是故菩萨于一切法无所分别，由如是故。菩萨摩诃萨于法无所行而行，是行般若波罗蜜多。」
　　尔时，尊者须菩提白佛言：「希有，世尊！此甚深般若波罗蜜多法门，是大宝聚最上无染般若波罗蜜多，犹如虚空自性清净。世尊！有诸善男子，善女人。于此般若波罗蜜多法门，受持读诵记念思惟，乃至为人演说者，云何多难事起而为障碍？」
　　佛告尊者须菩提言：「如是，如是。如汝所说，善男子善女人，于此般若波罗蜜多法门，受持读诵记念思惟，乃至为人说其义时，多难事起而为障碍。须菩提！汝今当知，难事起时，是其恶魔作诸魔障。是故善男子，善女人。诸有受持读诵乃至为人演说者，应当速疾如理所作。「又复有诸善男子，善女人。若欲自书，若使人书此般若波罗蜜多法门者，当于一月乃至一年速疾书成。何以故？此般若波罗蜜多大法宝中，多有怨贼常欲侵害。」
　　复次尊者须菩提白佛言：「世尊！诸有善男子，善女人。受持读诵乃至书写此般若波罗蜜多法门时，若诸魔众伺求其便欲生破坏，当于尔时作何远离？」
　　佛告须菩提：「汝今当知，若有人受持读诵乃至书写此法门时，但当志心如理所作。彼诸恶魔虽复长时以坏法心于此法门欲作断灭，及持法者欲生破坏。纵经多劫彼终不能伺得其便。」
　　尔时，尊者舍利子白佛言：「世尊！诸善男子，善女人。受持读诵此正法时，若得远离诸魔业者，是人即能读诵通利，乃至书写皆无障碍。世尊！如佛所说彼诸恶魔伺求其便不能得者，当以何力能致如是？」
　　佛告尊者舍利子言：「汝今当知，皆是如来应供正等正觉威神之力，加持护念制伏诸魔不得其便，是故能令诸持法者读诵通利，乃至如所说学如所说行。如理相应皆悉无碍。何以故？今此甚深正法摄诸法相即诸法性，所有十方无量阿僧祇世界，现住说法诸佛如来，皆同宣说此般若波罗蜜多法门。是故诸佛如来，以其神通威力共所护念诸持法者，使令受持读诵通利，乃至书写供养，如所说学如所说行，如理相应皆得无碍。舍利子！诸有持法善男子善女人，若为诸佛所护念者，我不见有诸恶魔众而能为害。」
　　是时尊者舍利子白佛言：「世尊！若诸菩萨摩诃萨，于此般若波罗蜜多法门，受持读诵书写供养，乃至如所说学，如所说行，如理相应。而能远离诸魔障者。亦是如来神通威力所护念耶？」
　　佛告尊者舍利子言：「如是，如是。诸菩萨摩诃萨，已得一切如来神通威力加持护念，是故于此甚深般若波罗蜜多法门，而能受持读诵通利，乃至如所说学，如所说行，如理相应。悉得远离一切魔障。舍利子当知，是菩萨得诸如来神力加持，是诸如来所知所念，为诸如来共所观察。
　　「复次舍利子！若菩萨摩诃萨，于此般若波罗蜜多法门，能受持读诵记念思惟，广为他人解释其义，乃至如所说学如所说行如理相应者。当知是菩萨摩诃萨已近阿耨多罗三藐三菩提，不久得成阿耨多罗三藐三菩提果。
　　「又舍利子！若人于此般若波罗蜜多法门，但能受持读诵者，是人得福虽多，不如有人于此法门如所说学，如所说行，如理相应。舍利子当知，是人得诸如来神力加持，是诸如来所知所念，为诸如来共所观察。是人现世有大威德有大名称，当来决定获大果报。何以故？此般若波罗蜜多是第一义胜妙法门，与一切法如理相应，普摄众生住真实际。
　　「复次舍利子，此般若波罗蜜多相应法门，如来应供正等正觉以威神力加持护念。后末世中先于南方广大流布，从是南方流布西方，复从西方流布北方，如是展转流布诸方，舍利子！佛涅槃后法欲灭时，为欲令诸善男子善女人，于此般若波罗蜜多法门，受持读诵记念思惟，转为他人解释其义，乃至书写供养获大利益。是故如来加持护念使令流布。
　　「又舍利子！若善男子善女人，有能受持此正法者，当知是人得诸如来神力加持，是诸如来所知所念，为诸如来共所观察。」
　　舍利子白佛言：「世尊！此般若波罗蜜多法门最上甚深，于后末世云何北方亦流布耶？」
　　佛言：「舍利子！后末世中此法亦当流布北方，而彼方处有修菩萨行者诸善男子善女人，闻此甚深般若波罗蜜多法门，而能受持读诵记念思惟书写供养。」
　　舍利子白佛言：「世尊！而彼北方有几所人？当能受持此甚深般若波罗蜜多法门，有几所人？能读诵通利。如所说学，如所说行，如理相应。」
　　佛言：「舍利子！而彼北方虽多有诸修菩萨行者善男子善女人，能受持此甚深般若波罗蜜多法门，少能于中读诵通利，如所说学，如所说行，如理相应者。
　　「又舍利子！彼方若有善男子，善女人。闻此般若波罗蜜多法门，不惊不怖，不退不没者。当知是人久住大乘修菩萨行，已曾于其过去如来应供正等正觉所请问其义，是人久已修习具足菩萨道法。为欲利乐诸众生故广修诸行，勤求阿耨多罗三藐三菩提果。何以故？我今已为是善男子善女人，宣说一切智相应般若波罗蜜多法门，是人转身亦复乐闻此般若波罗蜜多法门欢喜信受。勤修阿耨多罗三藐三菩提法，善住三摩呬多相应胜行，乃至诸魔不能坏其阿耨多罗三藐三菩提心，况复一切人非人等能破坏耶？何以故？是人坚固勇猛不退转于阿耨多罗三藐三菩提心。又复是人闻此般若波罗蜜多法门，心大欢喜心得清净，普令众生种诸善根如理修行，成就阿耨多罗三藐三菩提果。何以故？是善男子善女人能于佛前作如是言；『我当以此法门为无量百千万亿俱胝那庾多众生，如理表示，如实教授。如所利益，如理生喜。如实觉了，无所退转。普令安住阿耨多罗三藐三菩提果。』舍利子！是善男子善女人，住菩萨乘广大利益，我观其心则生随喜。我亦以此甚深正法，示教利喜无量百千万亿俱胝那庾多众生，令住阿耨多罗三藐三菩提果。如是善男子善女人，广大信解爱乐大乘，愿生诸佛刹中，现在佛前闻说妙法，相续得闻说此甚深般若波罗蜜多法门，于彼佛刹亦复以此甚深正法，示教利喜无量百千万亿俱胝那庾多众生，令住阿耨多罗三藐三菩提果。」
　　尔时，尊者舍利子白佛言：「希有，世尊！如来应供正等正觉，于过去未来现在一切法中，无有少法不见不闻不知不解。一切众生种种行相皆悉了知，诸菩萨法无不通达，乃至未来世中有诸菩萨摩诃萨众，为菩提故发大精进，勤求此般若波罗蜜多，得是法门受持读诵，如所说学如所说行如理相应者，如来悉知。有诸菩萨摩诃萨众，于此般若波罗蜜多法门，不求而得者，如来亦知。」
　　佛告尊者舍利子言：「如是，如是。如汝所说，舍利子！如来应供正等正觉，于过去未来现在一切法中，无有少法不见不闻不知不解，乃至未来世中诸菩萨摩诃萨，于此般若波罗蜜多法门。有求而得有不求而得者，如来悉知。何以故？如来应供正等正觉，于诸菩萨过去善根及所乐欲乃至菩萨所行道法皆悉了知。」
　　复次舍利子白佛言：「世尊！余诸深经与此般若波罗蜜多相应者，亦不勤求而自得耶？」
　　佛言：「如是，如是。舍利子，所有余诸深经与此般若波罗蜜多相应者，亦有不求而自获得。」
　　舍利子白佛言：「世尊！所有余诸深经与六波罗蜜多相应者，未来世中善男子善女人，亦不勤求而自得耶？」
　　佛言：「舍利子！所有余诸深经与六波罗蜜多相应者，未来世中亦有不求而自获得。何以故？法本如是，诸修菩萨道者善男子善女人，常当以法示教利喜无量百千万亿俱胝那庾多众生，令住阿耨多罗三藐三菩提果，亦自于中如理修学。是人转身于余深经与六波罗蜜多无所得相应，与一切法自性相应者，是人亦复不求自得。」

　　　　佛说佛母出生三法藏般若波罗蜜多经卷第十

