上一页 下一页

灵峰蕅益大师宗论卷第四之二
古歙门人成时编辑

【说】
【作法说】
【妙安说】
【谦光说】
【孝闻说】
【洗心说】
【慈济说】
【念佛三昧说】
【孕莲说（亦名求生净土诀）】
【陈子法名真朗法号自昭说】
【法器说】
【圣学说】
【文最说】
【藏野说】
【耻庵说】
【柴立说】
【荼毗说】
【持名念佛歴九品净四土说】
【文】
【戒淫文】
【劝戒杀文】
【惠应寺放生社普劝戒杀念佛文】

【说】

【作法说】

破戒虽恶。覆藏尤恶。无过虽善。改过尤善。改过一涂。三世诸佛。证菩提之通津也。故五悔法门。凡夫迄等觉。无不藉为进趣方便。忧悔吝者存乎介。震无咎者存乎悔。祸福无门。唯人自召。世人正造罪时。实是大恶。不以为耻。向人发露。善中之善。反以为羞。甘于恶而苦于善。遂成恶中之恶。永无出期。颠倒愚痴。莫此为甚。众中忏悔。能使不犯者倍加警策。已犯者深生惭愧。或亦发心忏悔。学好者增长善根。讥笑者亦植远因。兼可消我夙罪。诫我未来。如来立法。决定不错。违佛语者。非佛弟子。矧造已能悔。卽是猛勇丈夫。可敬可畏。勇改一念。成佛正因。非具真信心深善根。不能将此法门流通人世。凡能此者。皆当与勇施比丘同垂不朽。合掌而说偈曰。罪性本无生。何须复覆藏。覆藏罪成有。不覆罪乃空。嗟彼无惭人。借口观实相。作法尚不能。岂达无生理。若实了无生。罪相卽实相。罪旣卽实相。故无可覆藏。如因病求药。乃获得仙丹。轻身而飞举。胜无病凡庸。不舍作法忏。而入无生理。后后固具前。前前亦通后。慎终能如始。深达诸缘起。不欺于三宝。及护法天龙。将此真切心。自度复化他。回向安乐邦。是名大乘道。

【妙安说】

三界无安。犹如火宅。惟深入火光三味者。能转烦恼业报之火为智慧火。于中游戏出没自在无碍。乃名妙安。夫烦恼火与智慧火。体一而异名者也。非烦恼灭而智慧生。以无智慧时。烦恼决不灭故。亦非智慧生而烦恼灭。以有智慧时。烦恼已先谢故。如暗时无明。明时无暗。暗不障明。明不破暗。二法从不相到。以明暗无体。同以虚空为其体故。如是智慧烦恼无体。同以心性为其体故。如火大缘于粪境。臭气逼人。缘于栴檀。馨香远彻。心性亦尔。缘利为三涂。缘名为修罗。缘五常十善为欲界人天。缘四禅四空为色无色界。缘无漏偏真为声闻缘觉。缘六度万行自利利他为菩萨。缘于实相则名为佛。夫心虽随缘具成十界。其性仍非十界。犹火随缘具有香臭。其性仍非香臭也。夫十界法外。别无自心。而一一界心。还出十界。犹香臭草木外。别无火体。而一一草木火种。还烧一切诸草木也。法华三乘人天。龙女阐提。无不授记作佛。以一切草木之火。同一火性故也。能知一火一切火。一切火一火者。不于烦恼火外。别求智慧火。不于业火外。别求神通三昧火。不于苦报火外。别求法性真火。并世闲聪明而置诸佛法。是谓卽烦恼火成智慧火。用推人之手扶人。毁人之口赞人。怨憾人之心爱人慈人。是谓卽业火成解脱火。知此根身器界。一一唯心。不作彼此人我种种情见。则镬汤炉炭劔树刀山。皆纳僧家乐意三昧。何况人闲小小逆境恶缘。寕非磨砻性真之具。是谓卽苦火成法身火。是谓火光三昧。偈曰。迷时妙法成生死。悟后三千性寂然。寂然元不落空亡。生死何尝有实体。为实施权说迷悟。开权显实迷悟绝。迷情绝处悟无栖。权实二名亦无寄。非权非实法之本。心佛众生性匪殊。依此建立权实门。及以本迹不思议。譬如莲华不异时。四微亦复无差别。而说华因莲为果。果又生因不可尽。若人识得心莲华。长在三界非界摄。便能恒转如是经。百千万亿无数卷。序正流通及劝发。一弹指顷功圆满。

【谦光说】

易曰。谦。德之柄也。谦尊而光。卑而不可逾。此与当仁不让于师之旨无殊。经云。心佛众生。三无差别。众生与佛平等。不应轻于一切。故示以谦。佛与自心平等。不应诿能于佛。故策以不让。不让故无卑劣慢。谦故无增上慢。及我慢邪慢。此谦之实义也。欲契此实义。应谛观现前一念心之自性。适言其有。觅不可得。适言其无。应用无尽。以为在内。周徧六虚。以为在外。觉满身际。以为卽身。梦不俱寐。死不俱灭。以为离身。除却四大六根。毕竟便无形相。是知凡夫终日在妄之心性。卽离过绝非之心性。不俟成佛而后离过绝非也。夫我心性本自离过绝非。何得让能于佛。一切众生心性亦罔不离过绝非。何得稍生忽慢。由不让故。上合十方诸佛。与佛如来同一慈力。由不轻故。下合十方众生。与诸众生同一悲仰。是谓尊而光。卑而不可逾。君子之终也。

【孝闻说】

世出世法。皆以孝顺为宗。梵网经云。孝顺父母师僧三宝。孝名为戒。盖父母生我色身。师僧生我法身。三宝生我慧命。是故咸须孝顺。而欲修孝顺者。尤须念念与戒相应。如曾子云。无故而杀一虫蚁。非孝也。无故而折一草木。非孝也。世孝尚尔。况出世大孝乎。以要言之。真能孝顺父母师僧三宝。决不敢犯戒造恶。经言孝名为戒者。正欲人以戒为孝故也。夫世闲孝。以朝夕色养为最小。以不辱身不玷亲为中。以喻亲于道为大。出世孝亦如是。勤心供养三宝。兴崇佛事。小孝也。脱离生死。不令佛子身久在三界沦溺。中孝也。发无上菩提心。观一切众生无始以来皆我父母。必欲度之令成佛道。此大孝也。舜。尽世闲大孝之道。玄德升闻于尧而为天子。今出家儿。尽出世大孝之道。玄德闻于法界。必成无上菩提明矣。

【洗心说】

夫心性本自离过绝非。灵明清净。秖由无始无明。迷理为咎。妄有三惑。譬如浮云。翳彼太虚。然浮云决不从太虚外来。以虚空性无外故。则无明三惑。亦岂从心性外来。而心性岂有外哉。心性无外。何有能洗所洗。当知旣约全体成迷。假说能翳所翳。亦约全迷归悟。假说能洗所洗。全体成迷。犹全水成冰。冰卽翳水而不令流动也。全迷归悟。犹全冰成水。水卽融冰而不令质碍也。于一心中。旣妄成三惑。了彼三惑。卽成妙三止矣。体真止者。了知十界无非一心。能融界内界外见思之惑。方便随缘止者。了知一心具足十界。能融界内界外尘沙之惑。息二边分别止者。了知一心十界十界一心不可思议。能融根本无明之惑。由能融惑也。三止皆有止息义焉。由能了知也。三止皆有停止义焉。由惑与理无二体。能融所融。能知所知。无二致也。三止皆有不止止义焉。三止各具三义。则是九义。九义秖是三止。三止秖是一心。一心本无能洗所洗。而能洗所洗宛然不滥。易传曰。圣人以此洗心退藏于密。义极于此。大经曰。三德若纵。亦不名妙。三德若横。亦不名妙。三德不纵不横。名秘密藏。乃名为妙。契此妙密。功在于智。发此妙智。不离于心。心智旣发。则三惑融泮。如汤消冰。假名为洗。请更以佛顶证之。经云。指皆是物。无是见者。此明妙心离一切相。体真止也。又云。微细发明。无非见者。此明妙心卽一切法。方便随缘止也。又云。此见及缘。元是菩提妙净明体。云何于中有是非是。此明妙心离卽离非。是卽非卽。息二边分别止也。卽此一章。宛具三止。卽彼三止。各含三义。若向此处真实体会。不泥语言文字。亦不悖语言文字。从见色闻声处分疎得下。从语言文字中照剖得来。方知一代时教。千七百公案。说来说去。无不是者个道理。千变万化。总是一条线索。一条线索。具足千变万化。便可坐微尘里。转大法轮。剖一尘。出大千经卷。以大千经卷。收入一尘。亦不见有大千相。亦不见有一尘相。亦能使大千一尘。各各宛然。不相妨碍。不相映夺。是谓至显至露。至微至密。是谓非显非密。亦显亦密。是谓无可洗而洗。是谓若欲净土。当净其心。随其心净。则佛土净矣。

【慈济说】

佛道旷济。以孝为宗。孝该万行。以慈为要。慈心三昧之力。毒药可为甘露。刀杖化为天华。诚救劫浊之良药。解冤业之神呪也。呜呼。四大同体。觉性无差。何彼何我。孰怨孰亲。由迷强故。横计是非。由执重故。妄成憎爱。爱则相生不断。憎则相害不息。顺则憎复成爱。逆则爱复成憎。憎爱递来。怨亲互作。别业同造。劫感刀兵。设不修行大慈。何以济兹大难。诚能设七境以系心。施三乐而调意。乃至上怨缘中。与以上乐。心生喜悦。无复嫉恼。以此定向刀山。刀山必折。以此定向火汤。火汤必灭。故知普门究竟无畏神力。不离吾人现前一念慈心也。设满阎浮人。尽修此慈心三昧。娑婆不卽转为净土者。三世诸佛卽为诳语。纵大地造杀。一人独修此。一人未尝不独得清泰也。唯智者能深信之。

【念佛三昧说】

全城章洁之。述乃翁宇衡。生平实行。临终念佛坐逝。及其先慈武硕人。得秉归戒。正念善终因缘。乞予一言。庄严净土。净名经云。若欲净土。当净其心。二先尊心旣净矣。土安得不净乎。且居士孝思不匮。深向法门。心又净矣。土安得不加净乎。是何竢予言。而予始可以言也。妙宗钞云。五浊轻则同居土净。体空巧方便土净。圆三观实报土净。究竟证寂光土净。夫净土之道。若大路然。固不难知。净土之理。若大海然。岂一蹴尽乎。令先人五浊习轻。同居之净。盖可必也。至于净方便实报寂光。善继善述。全赖君之孝思。居士但谛审谛观此一念孝思。在内邪。在外在中闲邪。过去邪。现在未来邪。青黄赤白邪。长短方圆邪。自生邪。他生共生无因生邪。有邪。无邪。亦有亦无。非有非无邪。如是观己。于心无所取。于法无所著。了知孝思。当体卽空卽假卽中。卽空故见思净。卽假故尘沙净。卽中故无明净。三惑净故。三土亦净。自心三土净。故父母三土随净。以无心外之父母故。如观一念孝思。任运能净三惑。观一切善念。一切恶念。一切无记念。亦复如是。是名觉意三昧。亦名念佛三昧。以知自心卽空。得见化身佛。知自心卽假。得见报身佛。知自心卽中。得见法身佛。如观自心。能见三佛。则念三佛。亦卽显发自心三德。故曰。观身实相。观佛亦然。观佛实相。观身亦然。生佛不二。父子一体。能度所度。俱不思议。慎毋曰。但向父母未生前荐取也。饶你说个父母未生。早已有无边生死。而只向现前一念觑破。何尝是父母生的。故曰。十世古今。始终不离于当念。了却目前。更无剩法。深思之。

【孕莲说（亦名求生净土诀）】

癸未冬。予弘法华于普德。李石兰居士。忘其齿爵。最先皈依。时有求子凡情。予名曰净育。越三年。则转其求子之心。塑佛像朝夕恋慕。一意求生净土矣。予语之曰。世闲生育。脓血襍乱。安得称净。唯莲华化生。乃真净育。居士当别号孕莲。予更请以要诀券焉。古人谓爱不重不生娑婆。念不一不生极乐。居士旣不求子。则爱已轻。又能塑佛。则念已一。乃更有要诀者。盖莫切于是心作佛。是心是佛二语也。夫栴檀不过世闲木耳。烧则成灰。雕则成像。岂非随心所作乎。旣成像矣。朝夕礼拜瞻对。朝夕在心目中。心外无佛。岂非卽心而是乎。若知所雕佛像。的的心作心是。则知极乐弥陀。亦的的心作心是也。若知极乐弥陀。心作心是。则知十方三世一切诸佛。亦的的心作心是也。若知一切诸佛心作心是。则知一切净土。亦的的心作心是也。以唯心净因。育唯心净果。无生而生。生卽无生。操此券而犹堕疑城。断不可得。悟此诀而犹谓净土法门。不至圆顿。尤不可得矣。

【陈子法名真朗法号自昭说】

诗曰。旣明且哲。以保其身。夫身非七尺肉团之谓也。圣人以天下为一身。以万古为一息。故必天地位。万物育。而后谓之保身。大学明明德于天下。论语一日克己复礼天下归仁。皆此理也。王阳明超汉宋诸儒。直接孔颜心学。一生示人。唯有致良知三字。良知者。性德灵明之体。大学之所谓明德。论语之所谓己。诗之所谓身也。致者。称性圆照之功。大学之所谓明。论语之所谓克。诗之所谓保也。苟不悟良知。则何所用其致。苟不用致之之功。则良知何由全体显现。得大受用。故吾命汝名曰真朗。卽直指汝良知本体。欲汝全性起修也。又命号曰自昭。欲汝念念致其良知。不向外求。全修在性也。果能顾名思义。何难宪章姚江。祖述洙泗。又何难远遡熙河。朝宗于香水大海也哉。

【法器说】

盈天地闲。皆器也。天为覆器。地为载器。日月为照明之器。虚空为容受之器。夫谁为不器者。其唯形而上者乎。然形而上者。使离于天地日月虚空万物。不几为兔角龟毛哉。纵天地日月虚空万物外。果别有一法。名之曰道。其谁见闻之。设可见闻。又一器而已矣。何名不器。吾是以知形而上者谓器卽不器。器卽不器。乃可称法器耳。子以四教。文行忠信。文行忠信。古之学者以之为道。今之学者以之为器。颜子博文约礼。而欲从末由。则何器非道。由求赤各得其偏。而富强礼乐。则何道非器。惟吾佛门亦然。三藏十二部。佛之以文教也。四等六度。佛之以行教也。至诚心深心。回向发愿心。佛之以忠信教也。文为般若德。行为解脱德。忠信为法身德。般若有三。谓文字。观照。实相。亦三德也。解脱有三。谓性净。圆净。方便净。亦三德也。法身有三。谓自性。受用。变化。亦三德也。三三不为多。一三不为少。不纵横。不竝别。随拈一法。诸法顿彰。何器而非道。何道而不具足一切器。先儒谓物物一太极。太极本无极。庶几近之。盖以太极为太极。则太极亦一器矣。知太极之本无极。而物物无非太极。则物物无非道矣。以此持戒。名无上戒。以此念佛。名无上禅。以此阅教。名甚深般若。以此礼拜持诵作诸善事。名普贤行门。将此随类度生。名游戏神通。若未悟此。而勤修行门。秖名有漏有为。若离诸行门。而别求向上一著。秖名龟毛兔角。亦名捉影捕虚。故不曰不器。而曰法器。夫器以法称。不逃空于器外。不局有于器中。非有非空。超诸戏论。真儒邪。真佛邪。吾不得而区局之矣。

【圣学说】

佛祖圣贤之学无他求尽其心而已。尽其心者。不于心外别立一法。不于心内欠缺一法。是故为子臣弟友。止孝忠顺信。充恻隐辞让羞恶是非之心。而仁义礼智不可胜用。造次颠沛必于是。可以久处约。长处乐。皆由了达心外无法故也。六祖云。法法皆通。法法皆僃。而无一法可得。名最上乘。今人甫欲通僃一切法。必舍自心而求诸外。甫说法皆无实。必固守痴顽。而不知藉境炼心。无怪乎不堕枝离之学。便落暗证之坑也。夫不知万法唯心。泛求诸事事物物。安得不罔。不知心具万法。独取一昭昭灵灵。安得不殆。嗟嗟。昭昭灵灵。尚不可取。况昏昏墨墨哉。真志佛祖圣贤者。素位而行。不愿乎外。凡富贵贫贱种种境缘。皆大炉鞴。一切时中。动心忍性。增益不能。然后富贵不淫。贫贱不移。威武不屈。如松柏亭亭独秀于霜雪闲。而天地之心赖此见矣。吾悲儒释真风。今日尽皆埽地。良由学儒者急富贵。学佛者在利名。元无佛祖圣贤襟期。故学问操履行门。皆适助其虚妄。如良田然。种未植。莠未芸。而灌以粪腻。益增芜薉而已。学者但向心田中保护菩提嘉苗。芟刈名利莠草。随时溉灌。勿助勿忘。守到白露秋分。自见秀而且实。至于旱则车水。潦则开渠。虽神农复兴。亦不能使岁时无旱潦也。以此方便。自养善根。令成熟度脱。便堪以四悉檀益物。令其番番种熟脱。尽未来际。无所不度。而吃紧关要。只在今日最初一步。盖南其辕则步步近楚。北其辕则愈趋愈远。纵能久后觉悟改辙。不唯所伤旣多。亦枉却多少功夫。岂不可惜。此苦口良药。勿但作文字看过。道理解过。直滴滴入口。从咽喉灌入脏腑。三百六十骨节。八万四千毛窍。皆为药味所透。庶几也已。

【文最说】

天下不治。由人心不明。人心不明。由圣学不讲。圣学不讲。由功利不忘。功利不忘。由自待菲薄。君子莫贵厚自期待也。诚念念自厚。则大行不加。穷居不损。有何功利不忘。功利旣忘。凡接对师友。诵读诗书。专为身心性命。有何圣学不讲。圣学旣讲。行一不义。杀一不辜。而得天下不为。有何人心不明。人心旣明。正己而物正。有何天下不平治也哉。今之文学。吾惑焉。不求于自心。不合于圣学。惟趋时袭取科甲为志。苟遂厥志。则恣其人欲之私而莫知返。无怪乎世道人心大坏。而不可救也。虽然。非文之咎。文不知其最者之咎也。出世之文。迦文为最。治世之文。文宣为最。迦文舍身求得半偈。文宣遇难曰。文王旣没。文不在兹乎。此皆于文而知其最者也。文之最者。始于大圣大贤。极于诸佛菩萨。诚以圣贤佛菩萨自厚。举凡道德文章功名富贵。皆非五霸假之。皆非义袭而取。吾所以勖文最者无他。惟以文最厚自期待而已。

【藏野说】

易曰。圣人以此洗心。退藏于密。吉凶与民同患。又曰。同人于野亨。盖不藏不足以致用。而不于野。不能为大同。干之初九日。潜龙勿用。潜卽藏也。藏者。道之体也。歴见惕跃飞而不改其本体。故曰不变塞焉。知进退存亡而不失其正也。世但谓干为阳物。坤为阴物而已。孰知一阴一阳之谓道。卽形而下是形而上。其君之也。卽所以藏之。其藏之也。卽所以君之。元非偏属者乎。故又曰。乾坤其易之蕴邪。蕴卽藏也。藏乾坤于易。易外无乾坤。藏易于乾坤。乾坤外亦无易。又以易与坤而藏于干。干外无坤与易也。以干与易而藏于坤。坤外无易与干也。斯之谓物物一太极。太极本无极也。

【耻庵说】

耻者心耳。心之精神是谓圣。圣人不过有耻而已。富贵庸人所嗜也。豪杰耻之。功名豪杰所矜也。圣人耻之。耻至圣贤。大行不加。穷居不损。能以道援天下。禹稷颜子。易地皆然。此世闲之行已有耻也。出世之道。何莫不然。人天五欲。色无色定。凡外所嗜。三乘贤圣耻之。偏真涅槃。二乘所尚。诸大菩萨耻之。出假神通。菩萨所宗。圆顿行人耻之。故世出世最有耻者。莫尚圆顿行人矣。名字以未登五品为耻。观行以未净六根为耻。相似以未证法性为耻。分真以未满本体为耻。所以立跻妙觉。而不见其功也。耻之于人大矣。信哉。

【柴立说】

一切名号。无不性空。性空之义。则不可尽。不可尽空。卽是第一义空。故一一号。体卽法界。不当以世出世事局取之也。然惟超越世闲出世闲。则能徧入世闲出世闲。世闲柴者。孔子所谓柴也愚也。世闲立者。孔子所谓立于礼也。子羔足不履影。启蛰不杀。方长不折。避难而行。不径不窦。乃能见恩于被刖之人。非所谓其愚不可及乎。出世柴者。释迦为降苦行外道。示现雪山苦行六年。其骨柴现。而不颠仆。故名柴立。夫苦行虽非正道。然借此降伏外人。则自立立他。皆在此矣。今居士欲为世闲圣贤。当学子羔。欲为出世佛祖。当学释迦。苟能学此世出世闲之道。则能超越世出世闲获二殊胜。你有拄杖子。与你拄杖子。你无拄杖子。夺却拄杖子。纵横杀活。无不自在。唤作柴立亦得。不唤作柴立亦得。三千性相。百界千如。尽向柴立二字中炳然齐现。柴立为法界。一切法趣柴立。是趣不过。柴立尚不可得。何况更有趣与非趣。迷此柴立法界。则无始流转生死。悟此柴立法界。则速证安乐妙常。故知六凡法界。原在居士身中自取轮回。四圣法界。亦在居士身中放光动地。居士会么。堂堂独露无他物。莫认摩尼作水晶。

【荼毗说】

人之受生。识寿暖三而已。识业所牵也。寿暖识所变之相也。依出入息名之为寿。卽风大。暖卽火大。识外无寿暖。业外无识。妄想外无业。业为受生之因。识寿暖三为受生之果。因果总不外于妄想。妄想无性。则因果亦竝无性明矣。众生于无性因果法中。惯起妄想。种种计著。谓有实我实法。枉受轮回。大觉愍之。为设方便。生则教以观我法空。令永断苦因。死则教作茶毗佛事。令速脱冥滞。盖火葬者。所以裨二空观慧也。凡夫执情重。见理不分明。语以茶毗。则诧为不情。楚石大师。示寂于洪武三年。时禁火葬。师欲遵佛制。太祖特为开例。噫。圣贤明达若此。复何疑哉。宜之老居士。舍所卜兆宅。入栖霞常住。发愿必遵火葬。非深观我法二空者。不能也。

【持名念佛歴九品净四土说】

若欲速脱轮回之苦。莫如持名念佛。求生极乐世界。若欲决定得生极乐世界。又莫如以信为前导。愿为后鞭。信得决。愿得切。虽散心念佛。亦必往生。信不真。愿不猛。虽一心不乱。亦不得生。云何为信。一者信阿弥陀佛愿力。二者信释迦文佛教语。三者信六方诸佛赞叹。夫世闲正人君子。便无妄语。况弥陀释迦六方诸佛。岂有妄语。此而不信。真不可救。故须先生深信。勿起疑惑。云何为愿。一切时中。厌恶娑婆生死之苦。欣慕净土菩提之乐。随有所作。若善若恶。善则回向求生。恶则忏愿求生。更无二志。是名为愿。信愿旣具。则念佛方为正行。改恶修善皆为助行。随功力之浅深。以分九品四土。纤毫不滥。只须自己简察。不必旁问他人。谓深信切愿念佛。而念佛时心多散乱者。卽是下品下生。深信切愿念佛。而念佛时散乱渐少者。卽是下品中生。深信切愿念佛。而念佛时便不散乱者。卽是下品上生。念到事一心不乱。不起贪嗔痴者。卽是中三品生。念到事一心不乱。任运先断见思尘沙。亦能伏断无明者。卽是上三品生。故信愿持名念佛。能歴九品。的确不谬也。又信愿持名。消伏业障。带惑往生者。卽是凡圣同居净土。信愿持名持见思断尽而往生者。卽是方便有余净土。信愿持名豁破一分无明而往生者。卽是实报庄严净土。信愿持名持到究竟之处。无明断尽而往生者。卽是常寂光净土。故持名能净四土。亦的确不谬也。问曰。如何持名能断无明。答曰。所持之佛名。无论悟与不悟。无非一境三谛。能持之念心。无论达与不达。无非一心三观。只为众生妄想执著。情见分别。所以不契圆常。殊不知能持者。卽是始觉。所持者卽是本觉。今直下持去。持外无佛。佛外无持。能所不二。则始觉合乎本觉。名究竟觉矣。问曰。旣始觉合本。则当下卽常寂光。如何亦说往生。答曰。若达当下卽常寂光。又何妨说个往生。盖往卽非往。非往而往。生卽无生。无生而生。文殊善财之生西方者。此也。咄哉男子。无措思惟。

【文】

【戒淫文】

人知杀生之业最惨。不知邪淫业尤惨也。人知杀生之报最酷。不知邪淫报尤酷也。盖种种受生。肇端淫欲。种种造罪。托因有生。淫为生本。生为罪本。是故三涂剧苦。人世余殃。淫意才萌。一切俱起。淫习难断。如火燎原。于极臭处。谬为香美。于极秽处。谬为洁净。随处苟合。何异畜生。非道染触。过于鸡犬。此在稍有良心者。便应痛绝。柰何聪明学识之士。甘此丧心无耻邪。一念欲心。是铁牀铜柱因。一念爱心。是积寒坚冰因。况具行非法。灭理乱常。尘沙劫数。不足尽其辜。千万亿言。不足数其恶。须发大惭惧。大誓愿。寕火炙刀剜。终不与一切男女欲心相触。寕碎身粉骨。终不与一切男女污秽交遘。设忘正念。更犯前非。必遭毒害横灾。生身陷入地狱。以兹猛决。善自要心。时时忏除往业。切切悔过自新。庶白法可修。而又勤观经论格言。以策废忘。精修对治观行。以除毒本。不然纵有多智禅定现前。必落魔道。永无出期。矧世智辩聪。曾非大器。随业直坠。百劫千生。受诸烧煮。尚不成魔。安能成佛。尚失人道。安能往生。请于静时。仔细思之。于对境努力防之。不然。诸佛无下手处。善友其柰尔何哉。

【劝戒杀文】

自佛法东流。人知杀生为首戒。垂为劝诫。充楹积栋矣。而犹多未悟者。冤业虚妄结集。不能顿解也。经云。除奢摩他。及佛出世。不可除灭。呜呼。懵懵斯世。将何抵极。杀业旣厚。劫成刀兵。寇贼纷然。干戈不息。释迦往矣。弥勒未生。设欲拯救。惟力修奢摩他耳。奢摩他此翻妙止。止一切恶。从止杀始。若能止杀。卽是止一切恶。又止有三义。一体真止。观此身惟四大合成。毫无实我可得。我旣无实。何得杀彼生以养之。彼我皆无实。卽是同体。何忍杀之。二方便随缘止。观一切灵蠢无始以来。恒与我互作父母妻子亲缘眷属。随业改形。所以不识。若杀害之。是杀我过去六亲也。安得不种种方便而救护之。三息二边分别止。若但观生空。悲心不炽。但观缘属。慈心未周。今直观蠢动含灵。皆有佛性。皆得作佛。无论大小升降。本觉平等。终无有二。猪牙中现化佛。蛤蜊中现大士。毒蛇闻偈而转身证果。鹦鹉念佛而焚得舍利。当知蜎飞蠕动。鳞甲羽毛。或是过去诸佛。或现在如来。或未来世尊。那有可杀之理。能修此三止。卽成三慈。三慈旣成。名佛出世。一人修之。转化多人。多人修之。转化无尽。传传广化。普徧十方。庶最惨杀业可停。刀兵劫浊可救也。修元性沙弥。幼持斋戒。癸酉忽萌一食肉想。梦至阴府。僃见杀生者受报楚毒。歴歴分明。乃革心自矢。盖以深知过患。方敢孜孜劝人。予为申其说而奖助之。普愿仁人君子。体天地好生之德。推圣贤恻隐之心。必使杀机永断。天下归仁。而又念娑婆之苦空。企乐邦之常净。一念十念。咸彰三观妙修。自戒戒他。悉合三慈妙行。止观不二。福慧俱崇。虚妄结业。如汤消雪。则释迦含笑于寂光。弥勒授手于兜率。无量寿在其顶门。观世音为其胜友矣。

【惠应寺放生社普劝戒杀念佛文】

夫物虽至微。未有不贪生恶死者。此贪生恶死之心。全是烦惑。亦全是灵知灵觉所发现也。吾人贪生恶死。情与物同。苟充此情。所欲与共。所恶勿施。安得不是灵知灵觉。苟昧此情但知我生可贪。不知他亦贪生。我死可恶。不知他亦恶死。安得不是烦惑。是故若欲放生。先须戒杀。欲拔生死烦惑。必须深心念佛。深心者。自救救他之心。佛者灵知灵觉之极致。深心念佛者。以自救救他之心。契于灵知灵觉之极致。令若自若他。念念解脱者也。以此为正行。以不杀大悲放生大慈助严之。必生极乐。莲华化现。永脱轮回之苦。所以修昙禅友。公路居士等。尽心竭力。普皆劝请也。有缘遇此佛图。便请专精受持。展转劝人。功德尤为不可思议。当知生佛同体。佛者无上众生。众生者卽未来诸佛。一念一切念。一切念一念可也。

灵峰蕅益大师宗论卷第四之二

上一页 下一页