
　　　　佛说佛母出生三法藏般若波罗蜜多经卷第八

　　　　　　　　西天译经三藏朝奉大夫试光禄
　　　　　　　　卿传法大师赐紫臣施护奉诏译

　　　　地狱缘品第七之二

　　尔时，尊者须菩提白佛言：「世尊！般若波罗蜜多可闻可得耶？若声若相有所说耶？」
　　佛言：「不也，须菩提！般若波罗蜜多，无说无示，无闻无得。非蕴处界有所见相。何以故？彼一切法离种种性，而蕴处界即般若波罗蜜多。何以故？由蕴处界空故，离故，寂灭故。般若波罗蜜多亦空，亦离，亦寂灭。而般若波罗蜜多与蕴处界无二无二分无相无分别。
　　尔时，尊者须菩提白佛言：「世尊！若有人于佛会中，闻说此甚深般若波罗蜜多法门，不生信解心无爱乐，从法会起不能听受者，彼人以何因缘起如是相？」
　　佛告须菩提：「我今为汝如实分别，若有人闻此甚深般若波罗蜜多法门，不生信解不乐听受。当知是人虽于百千佛所修诸梵行，而不爱乐听受此法。于诸佛所，若闻说是般若波罗蜜多法门时从会起者。须菩提！彼人于先佛所已种如是障法因缘，是故今时于我法中，闻说甚深般若波罗蜜多法门，亦复不生爱乐信解，无尊重想舍离而去。当知是人若身，若心不能和合，是故于此般若波罗蜜多法门，不生一念清净信解，不起如实正知见想。于甚深法生疑惑心，造无智业。由是积集无智业故，闻此般若波罗蜜多法门，生违背心，起毁谤业，以违背毁谤般若波罗蜜多故，是即违背毁谤过去，未来，现在诸佛一切智。须菩提！我说是人少智少慧无正福业。不能成就净信善根，于一切时一切处，自坏其身复坏他身，断诸众生大利乐因。须菩提！彼人以是谤法因缘故，当来决定堕大地狱。经多百岁，多千岁，多百千岁，多俱胝百岁，多俱胝千岁，多俱胝百千岁，多俱胝那庾多百千岁中，受诸苦恼。从一大地狱至一大地狱，又复展转从一至一，若此大地狱劫火烧时，彼谤法人即于他方世界大地狱中受诸苦恼，亦复从一大地狱至一大地狱。若他方界所有地狱劫火烧时，又复展转于他方界大地狱中，受诸苦恼亦复如是，从一至一。又若彼界劫火烧时此界还成，而复来此大地狱中，亦复从一至一受诸苦恼。如是展转此界他界，一一狱中如前数量，经尔所岁受诸苦恼。乃至最后此界地狱劫火复起，所焚烧时受苦方尽。何以故？须菩提！彼人以语不善业，毁谤甚深般若波罗蜜多法门故获如是果。」
　　尔时，尊者舍利子白佛言：「世尊！所有众生造五无间极重罪业，与此谤法罪业而相似耶？」
　　佛言：「舍利子！汝勿谓彼五无间业与此谤法重罪而得相似。舍利子！违背毁谤甚深正法者，其罪甚重，过五无间所有罪业。何以故？彼谤法者闻说般若波罗蜜多法门，即作是言；此非佛说，我今不能于是中学。彼人自坏净信，复坏他人所有净信。自饮诸毒复令他人亦饮其毒。自所破坏亦复令他作其破坏。自于般若波罗蜜多法门，不信不受不知不解而不修习，复令他人不生信受，不正知解，亦不修习。舍利子！我说是人为破法者，其性浊黑而不清净，于白法中为羯商摩毁坏净信。又复得名为污法者。舍利子！以是因缘此谤法罪最极深重，五无间业不可等比。」
　　舍利子白佛言：「世尊！如佛所说，彼谤法人堕大地狱，不知是人当受苦身其量云何？」
　　佛言：「止！舍利子！不须问其受苦身量。何以故？彼人若闻所受苦身大小分量，是时即有热血从口门出，将及命终。如是转生，忧愁苦恼，身分内外干枯销瘦生大怖畏。是故我今不说彼人受苦身量。」
　　舍利子重白佛言：「世尊！愿为宣说彼谤法者受苦身量，与末世中一切众生，而为明照有所表示，令于正法不生毁谤。」
　　佛言：「舍利子！止！不须说。」
　　尔时，尊者舍利子，如是殷勤第二第三重复劝请。
　　佛言：「舍利子！止！止！是事汝今当知，如我所说若谤法者堕大地狱。尔所岁中受极重苦，即以是缘与诸众生足为明照，是故不应说其身量。」
　　尔时，尊者须菩提白佛言：「世尊！诸善男子，善女人，于一切时常当善护身语意业，不令作诸不善业行。何以故？如佛所说堕地狱者，由其语不善业，能作如是最极广大非福蕴故。世尊！谤正法者实由语业感是罪报耶？」
　　佛言：「如是，如是。须菩提！由彼语业起不善故，即于正法而生毁谤，以是因缘受斯罪报。须菩提！我说是人于我法中不应出家。何以故？彼人违背毁谤般若波罗蜜多故，是即毁谤阿耨多罗三藐三菩提。以谤阿耨多罗三藐三菩提故，是即毁谤一切佛宝。谤佛宝故即谤过去，未来，现在诸佛一切智。谤一切智故是即毁谤一切法宝，谤法宝故即谤声闻一切僧宝，如是即于一切种，一切时，一切处毁谤三宝。积集无量无数不善业行，当堕地狱受大苦恼。」
　　须菩提白佛言：「世尊！彼人以何因缘，于此般若波罗蜜多法门生轻谤心？」
　　佛告须菩提：「当知彼人有四种因；何等为四？一者为魔所使。二者自所积集无智业因，破坏所有清净信解。三者随顺一切不善知识，于非法中生和合想。四者执著我相不生正见，随彼邪心作诸过失。须菩提！由是四种因缘故，于此甚深般若波罗蜜多法门而生毁谤。须菩提！是故诸善男子，善女人。当于诸佛所说正法起净信解勿生轻谤。谤正法者是即破法，若破法者断灭寿命起无智业，当堕地狱受大苦恼。」

　　　　清净品第八之一

　　尔时，尊者须菩提白佛言：「世尊！若有随顺恶知识，远离善根及不精进者，于此甚深般若波罗蜜多法门，极难信解耶？」
　　佛告须菩提：「如是，如是。如汝所言，如是等人，少见少闻，远离善根。修劣智慧不能精进，又复随顺诸恶知识，是故于此甚深法门极难信解。」
　　须菩提白佛言：「世尊！而此般若波罗蜜多法门，以何义故难信难解？」
　　佛言：「须菩提！色受想行识无缚无解。何以故？色自性是色故无缚无解。受想行识自性是识故无缚无解。色前际无缚无解，何以故？前际色自性即是色故。色后际无缚无解，后际色自性即是色故。色中际无缚无解，中际色自性即是色故。受想行识前后中际无缚无解。何以故？前后中际识自性即是识故。般若波罗蜜多以是义故甚深难解。」
　　须菩提白佛言：「世尊！般若波罗蜜多法门难信难解，如佛所说最极甚深转复难解。世尊！若有懈怠劣精进者失念无智慧者，应知此等于般若波罗蜜多法门难解难入。」
　　佛告须菩提：「如是，如是。如汝所言。
　　「复次，须菩提！色清净故即果清净，果清净故即色清净。若色清净若果清净，无二无分别，无断无坏故。受想行识清净故即果清净，果清净故即识清净。若识清净若果清净，无二无分别，无断无坏故。
　　「复次，须菩提！色清净故即一切智清净，一切智清净故即色清净。若色清净若一切智清净，无二无分别，无断无坏故。受想行识清净故即一切智清净，一切智清净故即识清净。若识清净若一切智清净，无二无分别，无断无坏故。」
　　尔时，尊者舍利子白佛言：「世尊！般若波罗蜜多最上甚深。」
　　佛言：「性清净故。」
　　舍利子言：「般若波罗蜜多是大光明。」
　　佛言：「性清净故。」
　　舍利子言：「般若波罗蜜多广大照曜。」
　　佛言：「性清净故。」
　　舍利子言：「般若波罗蜜多无和合。」
　　佛言：「性清净故。」
　　舍利子言：「般若波罗蜜多无所得。」
　　佛言：「性清净故。」
　　舍利子言：「般若波罗蜜多无所证。」
　　佛言：「性清净故。」
　　舍利子言：「般若波罗蜜多毕竟不生欲界，色界，无色界。」
　　佛言：「性清净故。」
　　舍利子言：「般若波罗蜜多毕竟不灭。」
　　佛言：「性清净故。」
　　舍利子言：「般若波罗蜜多无所了知。」
　　佛言：「性清净故。」
　　舍利子言：「般若波罗蜜多云何无所了知？」
　　佛言：「舍利子！般若波罗蜜多不知色不知受想行识。何以故？色受想行识性清净故。」
　　舍利子言：「般若波罗蜜多于一切智无起无作。」
　　佛言：「性清净故。」
　　舍利子言：「般若波罗蜜多无法可取，无法可舍。」
　　佛言：「性清净故。」
　　尔时，尊者须菩提白佛言：「世尊！我清净故色清净。」
　　佛言：「毕竟净故。」
　　须菩提言：「我清净故受想行识清净。」
　　佛言：「毕竟净故。」
　　须菩提言：「我清净故果清净。」
　　佛言：「毕竟净故。」
　　须菩提言：「我清净故一切智清净。」
　　佛言：「毕竟净故。」
　　须菩提言：「我清净故无所得，无所证。」
　　佛言：「毕竟净故。」
　　须菩提言：「我无边故色亦无边。」
　　佛言：「毕竟净故。」
　　须菩提言：「我无边故受想行识亦无边。」
　　佛言：「毕竟净故。」
　　须菩提言：「菩萨摩诃萨于般若波罗蜜多无所觉了。」
　　佛言：「毕竟净故。」
　　须菩提言：「般若波罗蜜多非此岸，非彼岸，非中流自性无所住。」
　　佛言：「毕竟净故。」
　　尔时，尊者须菩提白佛言：「世尊！若菩萨摩诃萨于一切法有所分别者，即失般若波罗蜜多，即远般若波罗蜜多。」
　　佛赞须菩提言：「善哉，善哉。须菩提！如是，如是。如汝所言。何以故？若于一切法起分别者，是即名相有所著故。」
　　须菩提白佛言：「世尊！若于所说般若波罗蜜多名中有所分别此说为著。」
　　是时尊者舍利子谓须菩提言：「云何名为著相？」
　　须菩提言：「若菩萨分别色空，分别受想行识空，是为著相。又若分别是过去法，是未来法，是现在法。是初发菩提心者得若干福蕴。是久修菩萨行者成几所功德。作此分别者名为著相。」
　　尔时，帝释天主白尊者须菩提言：「以何缘故菩萨得福蕴名为著相？」
　　须菩提言：「憍尸迦！若初发心菩萨以心分别此是菩提心，即以发心善根回向阿耨多罗三藐三菩提，若能回向即不名回向，如是分别乃为著相。憍尸迦！若有菩萨欲令诸善男子，善女人，安住菩萨乘者。应于阿耨多罗三藐三菩提，以真实法如理表示，如实教授，如所利益，如理生喜。若菩萨能以如是法示教利喜者。自无所伤诸佛所印，诸佛所教。彼善男子善女人亦复离著。」
　　尔时，佛赞须菩提言：「善哉，善哉。须菩提！汝善宣说离著法门。令诸菩萨摩诃萨于一切法不生执著。须菩提！我复为汝宣说微妙离著法门，汝当善听如善作意。」
　　须菩提白佛言：「善哉，世尊！愿为宣说。」
　　佛告须菩提：「若有人于如来应供正等正觉，作有得想而生取著，此即名为大贪著法。何以故？不离诸相故。须菩提！若有菩萨于过去，未来，现在诸佛世尊所有诸无漏法起随喜心，以此随喜善根，回向阿耨多罗三藐三菩提者亦即是著。何以故？须菩提！诸法非过去，未来，现在可得，彼随喜心亦非三世。当以何心随喜何法，是故当知一切法无相，无见无闻，无觉无知。」
　　须菩提白佛言：「世尊！诸法性甚深。」
　　佛言：「离种种性。」
　　须菩提言：「般若波罗蜜多性甚深。」
　　佛言：「般若波罗蜜多自性清净离种种性。」
　　须菩提言：「般若波罗蜜多离性我今敬礼。」
　　佛言：「一切法离性。须菩提！由一切法离性故即般若波罗蜜多离性。何以故？如来应供正等正觉如实证得一切法无性。」
　　须菩提白佛言：「世尊！如来应供正等正觉证法无性耶？」
　　佛告须菩提：「无性亦非无性，彼一切法若性若无性。和合一相所谓无相。须菩提！是故诸佛如是证得彼一切法。何以故？诸佛法眼无分别故，一切法性唯一无二，彼一切法若性非性所谓无性。彼无性性是名一性，即此一性亦不可得。须菩提！若菩萨如是了知者得离诸著。」
　　须菩提白佛言：「世尊！般若波罗蜜多最上甚深。」
　　佛言：「如虚空甚深即般若波罗蜜多甚深。」
　　须菩提言：「般若波罗蜜多难知。」
　　佛言：「无知者故。」
　　须菩提言：「般若波罗蜜多不可思议。」
　　佛言：「非心所知出过心数故。」
　　须菩提言：「般若波罗蜜多离诸所作。」
　　佛言：「作者不可得故。」
　　须菩提白佛言：「世尊！菩萨摩诃萨当云何行般若波罗蜜多？」
　　佛言：「若菩萨摩诃萨不行于色是行般若波罗蜜多，不行受想行识是行般若波罗蜜多，不行色无常是行般若波罗蜜多，不行受想行识无常是行般若波罗蜜多，不行色空是行般若波罗蜜多，不行受想行识空是行般若波罗蜜多，不行色满足不满足相是行般若波罗蜜多。何以故？若行色满足不满足相即非色，不行受想行识满足不满足相是行般若波罗蜜多。何以故？若行受想行识满足不满足相即非识，若如是不行诸法是名行般若波罗蜜多。」
　　尔时，尊者须菩提白佛言：「希有，世尊！善为诸菩萨摩诃萨于著法中说无著法。」
　　佛言：「若不行色有著无著是行般若波罗蜜多，不行受想行识有著无著是行般若波罗蜜多，不行眼触乃至不行意触为缘所生诸受有著无著是行般若波罗蜜多，不行地界乃至不行识界有著无著是行般若波罗蜜多，不行布施，持戒，忍辱，精进，禅定，智慧诸波罗蜜多有著无著是行般若波罗蜜多，不行三十七菩提分法及佛十力，四无所畏，十八不共诸功德聚有著无著是行般若波罗蜜多。不行须陀洹，斯陀含，阿那含，阿罗汉，缘觉，如来有著无著是行般若波罗蜜多。不行一切智有著无著是行般若波罗蜜多。须菩提！若菩萨摩诃萨能如是于色不生著，受想行识不生著，眼触乃至意触为缘所生诸受不生著，地界乃至识界不生著，布施，持戒，忍辱，精进，禅定，智慧诸波罗蜜多不生著。三十七菩提分法，及佛十力，四无所畏，十八不共诸功德聚皆不生著。须陀洹，斯陀含，阿那含，阿罗汉，缘觉，如来乃至一切智亦不生著。何以故？一切法无缚无解出过诸著。是故得名离著无碍一切智。须菩提！诸菩萨摩诃萨应如是行般若波罗蜜多。」
　　须菩提白佛言：「希有，世尊！般若波罗蜜多是甚深法。若说不增，不说亦不减，说亦不减，不说亦不增。」
　　佛赞须菩提言：「善哉，善哉。须菩提！如是，如是。若如来应供正等正觉，尽其寿量称赞虚空，而彼虚空赞亦不增，不赞亦不减。赞亦不减，不赞亦不增。譬如称赞幻所化人，赞亦不喜，不赞亦不恚。赞亦不增，不赞亦不减。须菩提！诸法性如是离说非说不增不减。」
　　须菩提白佛言：「世尊！般若波罗蜜多广大甚深，菩萨摩诃萨所行甚难。譬如虚空无动无转，无相无作，般若波罗蜜多亦复如是。世尊！菩萨为众生故，被大铠甲而作庄严。何以故？菩萨为欲成就阿耨多罗三藐三菩提果度诸众生，是故修学般若波罗蜜多。世尊！如人被甲与彼虚空共相斗战，而彼虚空本来平等，法界平等，众生平等。而诸菩萨虽复勇猛成就精进波罗蜜多，毕竟不能战空得胜。是故诸菩萨摩诃萨难行般若波罗蜜多。」
　　尔时，帝释天主白尊者须菩提言：「若如是者即般若波罗蜜多行而无所生，云何相应？」
　　须菩提言：「憍尸迦！如虚空行所生，般若波罗蜜多行亦如是生。憍尸迦！诸菩萨摩诃萨欲学般若波罗蜜多行者当如虚空行。如是学者是即相应。」
　　尔时，会中有一苾刍闻是法已从座而起，合掌向佛作如是言：「般若波罗蜜多，无少法可生，无少法可灭。是故我今敬礼般若波罗蜜多。」

　　　　佛说佛母出生三法藏般若波罗蜜多经卷第八

