
　　　　佛说佛母出生三法藏般若波罗蜜多经卷第六

　　　　　　　　西天译经三藏朝奉大夫试光禄
　　　　　　　　卿传法大师赐紫臣施护奉诏译

　　　　随喜回向品第六之一

　　尔时，慈氏菩萨摩诃萨告尊者须菩提言：「若菩萨摩诃萨，于此甚深般若波罗蜜多法门。随喜回向所获功德，比余众生布施持戒修定功德，最上最极最胜最妙，广大无量无等无等等。是故于此甚深正法，应当随喜如理回向。」
　　是时尊者须菩提白慈氏菩萨言：「若菩萨摩诃萨，于十方一切处无量无数无边不可思议不可称计三千大千世界。一一世界中，所有过法已入涅槃无量无数无边如来应供正等正觉。是诸如来从初发心乃至成就阿耨多罗三藐三菩提果。已入无余依大涅槃界，乃至法灭已来，于其中间所有诸佛世尊戒蕴，定蕴，慧蕴，解脱蕴，解脱知见蕴。及彼六波罗蜜多相应善根，诸佛功德相应善根，方便愿力智波罗蜜多广大神通相应善根，一切智智正行相应出生善根，乃至大慈大悲无量无边利益安乐一切众生佛功德聚。如是一切波罗蜜多法门，生出一切最胜神通离障无著种种行法。无能胜无等等无限量无所观，如来如实智力如来知见，乃至具足圆满如来十力，四无所畏，一切胜义法门。所有如来转大法轮，执大法炬，击大法鼓，吹大法螺，作大法乐，雨大法雨，了大法智，以大法财施诸众生，说诸佛法，诸缘觉法及声闻法。普令众生于中修学所有一切最胜善根。及彼诸佛为诸菩萨摩诃萨众授记当得阿耨多罗三藐三菩提果。是诸菩萨所有六波罗蜜多相应善根。又复为诸缘觉乘人授缘觉记，而彼所有一切善根。又复有诸声闻乘人，行于布施持戒修定所有功德。及诸有学无漏，无学无漏如是善根。又复所有诸愚异生所种善根，及其四众苾刍，苾刍尼，优婆塞，优婆夷所行布施持戒修定功德。乃至天龙，夜叉，乾闼婆，阿修罗，迦楼罗，紧那罗，摩睺罗伽，人，及非人，傍生异类。闻佛说法所种善根，乃至如来入涅槃后，一切众生于佛、法、僧、所种善根。如是等种种善根，种种功德，尽无尽相和合聚集称计较量。修菩萨者以最上最极最胜最妙广大无量无等无等等心皆悉随喜，以如是随喜功德，回向阿耨多罗三藐三菩提。作如是言：『愿我以此善根，当得阿耨多罗三藐三菩提果。』而此修菩萨者，所有诸缘诸事诸相，从心所生如心取相为可得不？」
　　尔时慈氏菩萨告尊者须菩提言：「不也，须菩提！所有诸缘诸事诸相，从心所生如心取相皆不可得。」
　　须菩提复白慈氏菩萨言：「若诸缘诸事诸相如心所取不可得者，是人将无想颠倒、心颠倒、见颠倒耶？何以故？有所生故。无常谓常，以苦谓乐，不净谓净，无我谓我，于疑惑心谓正思惟，由是于想、心、见、皆成颠倒。若于诸缘诸事诸相，一一皆住如实法者，即无所生亦无所取。由如是故，心法亦然，诸法亦然，菩提亦然。若诸缘诸事诸相，菩提及心皆无异者，即于何所缘取于何相？当以何心随喜功德？又复以何善根，回向阿耨多罗三藐三菩提？」
　　尔时，慈氏菩萨摩诃萨谓尊者须菩提言：「如汝所说，此回向法，不应为彼新发意菩萨如是宣说。何以故？彼若闻是说已，所有信解，爱乐，恭敬，净心皆悉隐灭。以是义故不应为说。若有住不退转菩萨摩诃萨随顺善知识者，应当为彼如是宣说，而彼菩萨闻是法已，不惊不怖亦不退没，如是菩萨摩诃萨，能以随喜功德如实回向彼一切智。」
　　尔时，尊者须菩提白慈氏菩萨言：「若菩萨起随喜心回向心。是心即尽即灭即离。当以何心而能随喜？复以何心而用回向阿耨多罗三藐三菩提？若以心心能回向者，是二心不俱亦无所有，若诸心自性又不能回向，即以何心能回向耶？」
　　尔时，帝释天主白尊者须菩提言：「若有新发意菩萨，闻作是说将无惊怖生退没耶？尊者！今云何是如实随喜如实回向，应当云何是随喜法，又复云何是回向心？」
　　尔时尊者须菩提以慈氏菩萨摩诃萨威神加持力故，复白慈氏菩萨言：「诸菩萨摩诃萨，于过去诸佛道悉已修习，已灭戏论去除棘刺，舍诸重担得大善利，诸有结缚皆悉已尽，正智无碍心得自在诸心善寂。是诸菩萨，于十方一切处无量无数三千大千世界，一一世界中所有过去无量无数已入涅槃诸佛如来。是诸如来从初发心乃至成就阿耨多罗三藐三菩提果，已入无余依大涅槃界，乃至法灭已来于其中间所有诸佛世尊诸波罗蜜多相应善根，及彼种种福行善根，诸佛戒定慧解脱解脱知见诸蕴善根，乃至大慈大悲无量无边利益安乐一切众生佛功德聚。及佛所说种种法门，一切众生于是中学，信解安住所有善根，及佛世尊为诸菩萨授阿耨多罗三藐三菩提记。是诸菩萨所有六波罗蜜多相应善根，又复为诸缘觉乘人授缘觉记，而彼所有一切善根，又复有诸声闻乘人，行于布施，持戒，修定所有功德，及诸有学无漏，无学无漏如是善根，又复所有诸愚异生所种善根，乃至天龙，夜叉，乾闼婆，阿修罗，迦楼罗，紧那罗，摩睺罗伽，人及非人，傍生异类。闻佛说法所种善根。乃至如来入涅槃后，一切众生所种善根，如是等种种善根种种功德，和合聚集称计较量。是诸菩萨一一随喜，以此随喜功德，回向阿耨多罗三藐三菩提。慈氏！若菩萨摩诃萨作如是回向，云何当得不堕想颠倒，心颠倒，见颠倒？」
　　尔时，慈氏菩萨告尊者须菩提言：「若菩萨摩诃萨，所用心随喜及回向时，于是心中不生心想，如实知心无所取相。若菩萨摩诃萨，能以如是随喜功德，回向阿耨多罗三藐三菩提者，是菩萨摩诃萨，即得不堕想、心、见、倒。若复于心不如实知，以有得想而回向者，是菩萨摩诃萨，不能远离想心见倒。又复若诸菩萨摩诃萨，以有得心而回向者，是心即尽即灭即离，彼尽灭心不能回向，若以无所得心而回向者，是即如实回向法性。若法如是回向故即法性亦然，法性如是回向故即诸法亦然。若菩萨摩诃萨能如是回向者，是为正回向，不名邪回向。而此回向法菩萨摩诃萨应当如是学。
　　「复次，尊者须菩提！若菩萨摩诃萨，如过去诸佛善根，如是随喜回向。若于未来诸佛道悉已修习，已灭戏论得大善利。是诸如来，从初发心乃至成就阿耨多罗三藐三菩提果，已入无余依大涅槃界，乃至法灭已来，于其中间所有诸佛世尊诸波罗蜜多相应善根，及彼诸佛戒定慧解脱解脱知见诸蕴善根。乃至大慈大悲无量无边利益安乐，一切众生佛功德聚，及佛所说种种法门。一切众生于是中学信解安住所有善根，及佛世尊为诸菩萨授阿耨多罗三藐三菩提记。是诸菩萨所有六波罗蜜多相应善根。又复为诸缘觉乘人授缘觉记，而彼所有一切善根，又复有诸声闻乘人，行于布施，持戒，修定所有善根。及诸有学无漏，无学无漏如是善根。又复所有诸愚异生所种善根。乃至天龙，夜叉，乾闼婆，阿修罗，迦楼罗，紧那罗，摩睺罗伽，人及非人，傍生异类。闻佛说法所种善根，乃至如来入涅槃后，一切众生所种善根。如是等种种善根种种功德，和合聚集称计较量，是诸菩萨一一随喜。以此随喜功德回向阿耨多罗三藐三菩提。尊者须菩提！而彼菩萨所用心，随喜及回向时，若于是心中不生心想，如实知心无所取相，能以如是随喜功德，回向阿耨多罗三藐三菩提者，是菩萨即得不堕想心见倒。若复于心不如实知，以有得想而回向者，是菩萨不能远离想心见倒，又复若诸菩萨，以有得心而回向者，是心即尽即灭即离，彼尽灭心不能回向。若以无所得心而回向者，是即如实回向法性，若法如是回向故即法性亦然，法性如是回向故即诸法亦然，若如是回向者，是为正回向，不名邪回向。
　　「复次，尊者须菩提！菩萨摩诃萨，如未来诸佛善根，如是随喜回向，若于现在诸佛如来，从初发心乃至成就阿耨多罗三藐三菩提果，已入无余依大涅槃界，乃至法灭已来，于其中间所有诸佛世尊一切善根，乃至如来入涅槃后一切众生所种善根，如是等种种善根种种功德，和合聚集称计较量，是诸菩萨一一随喜，以此随喜功德，回向阿耨多罗三藐三菩提。尊者须菩提！而彼菩萨所用心，随喜及回向时，于是心中不生心想，如实知心无所取相。若能如是随喜功德，回向阿耨多罗三藐三菩提者，是菩萨即得不堕想心见倒。若复以其有所得心而回向者，是菩萨不能远离想心见倒。而彼菩萨摩诃萨当如实知所用心，回向时是心即尽即灭即离，彼尽灭心即不能回向。若以无所得心而回向者，是即如实回向法性，若法如是回向故即法性亦然，法性如是回向故即诸法亦然，若菩萨摩诃萨，于如是过去未来现在法中，能如实知如实回向者，是为正回向，不名邪回向。
　　「复次，须菩提！菩萨摩诃萨，若欲如实回向阿耨多罗三藐三菩提者，当观诸法犹如虚空离一切相，何以故？若于诸法如实了知，即无心无非心是能知者。无法无非法为所知相。若菩萨于如是法中能回向者，是名最上回向，是故得名菩萨摩诃萨正修福行。何以故？若种种法及种种行皆寂静故。所有随喜功德，回向阿耨多罗三藐三菩提亦复如是。若如实知诸行皆寂无所动者，是菩萨摩诃萨即能具足般若波罗蜜多方便，于佛世尊入涅槃后，所有善根若体，若相，若自性，若法性。皆如实知即能回向阿耨多罗三藐三菩提。何以故？诸佛世尊所有一切相应行法非三世故。若过去世彼法已离，已灭，已尽。若未来世当所未至，若现在世今即无住，复无所得非境界相。若取相者即于阿耨多罗三藐三菩提，住不平等邪念相应。生疑惑想不能安住正念正意，邪所思觉，如是即不名回向阿耨多罗三藐三菩提。若菩萨摩诃萨，于诸善根无所取相无所得心，以是心回向者，是为回向阿耨多罗三藐三菩提。如是回向法，菩萨应当学。若如是学者彼能具足善巧方便，若诸善根有是善巧方便而用回向者，即得近一切智。若诸菩萨摩诃萨，乐欲修学此方便者，应当于此般若波罗蜜多法门，听受，读诵，记念，思惟，请问其义。如所解了广为他说，是为般若波罗蜜多方便。若不得般若波罗蜜多方便，即不能以诸善根回向阿耨多罗三藐三菩提。何以故？我相已灭诸行已寂，远离种种有所得想。若复有人，于一切法而生取相堕疑惑见，不能安住如实法中，于如实法生有得想，若以如是善根，回向阿耨多罗三藐三菩提者，诸佛如来非所印可亦不随喜。何以故？如是回向名为大贪，于一切法生疑惑心，复于诸相不能寂静生有得想。如来应供正等正觉，亦不说为有大利益。而此回向名为杂毒苦恼，譬如世间上味饮食，诸色香味皆悉具足，而彼食中为毒所杂，诸有智者知杂毒故而不取食，愚痴无智不能觉了，但取食之，彼初食时，色香美味虽所爱乐，食力销已苦报现前，以是缘故而趣命终。尊者须菩提！汝今当知，诸有随喜善根发回向心者，不能受持，读诵般若波罗蜜多亦复如是。何以故？不能具足般若波罗蜜多方便故不能解了甚深正义，于如实道不能安住。自不了知彼如实法，复为他人展转教授。作如是言：『汝善男子！当于过去未来现在诸佛世尊所有戒定慧解脱解脱知见诸蕴善根，及彼所有过现未来诸佛世尊。从初发心乃至成就阿耨多罗三藐三菩提果，已入无余依大涅槃界，于其中间所有功德，及为诸菩萨摩诃萨授记当得阿耨多罗三藐三菩提果。是诸菩萨所有善根，又复为诸缘觉乘人授缘觉记。是诸缘觉所有善根，及诸声闻修施戒等，于佛灭后法灭已来，于其中间所种善根，乃至愚夫异生所有善根。如是等种种善根种种功德，和合聚集称计较量尽无尽相，汝等应当一一随喜。以此随喜善根，回向阿耨多罗三藐三菩提。』须菩提！彼人若作是言，劝令如是随喜回向者，如美食中而杂诸毒，此回向法名为杂毒苦恼。诸修菩萨行者，于自所行尚不应起此回向心，况复如是转劝他人令修此法。若于是相取为实者，不名随喜诸佛功德，不名受持，不名回向。若诸菩萨，乐欲如实随喜诸佛如来所有最上一切善根，如实回向阿耨多罗三藐三菩提者，应当随顺如来应供正等正觉，如其佛眼如实观察，如其佛智如实了知，于诸善根，若体，若相，若自性，若法性。如实了知无所生无所得，若能如是随喜善根，佛所印可佛亦随喜。诸菩萨摩诃萨如是随喜者是正随喜，以此善根回向阿耨多罗三藐三菩提，如来应供正等正觉最上称赞。如是回向名大回向，回向法界善得圆满，内心清净解脱无碍。
　　「复次，诸修菩萨乘善男子等，修习如是回向法者，于佛如来所有戒定慧解脱解脱知见，无系无著，不系欲界，不系色界，不系无色界，亦复不系过去，未来，现在三世。不系诸法，不系回向法。修菩萨者如是知已不坏回向法。是大回向善得圆满回向法界，如是回向不取诸相，远离邪法名正回向。如来应供正等正觉，真实印可亦复随喜，菩萨摩诃萨应当如是学。」
　　尔时，世尊赞尊者须菩提言：「善哉，善哉！须菩提！汝善作佛事，能为诸菩萨摩诃萨请问其义，须菩提！诸菩萨摩诃萨，若能如是回向法界法性，如佛世尊所有知见，于诸善根如实觉了，若体，若相，若自性，若法性，了无所生复无所得如是回向我所印可，我亦随喜如是福蕴，无量无边不可称计。须菩提！假使三千大千世界所有一切众生，一一皆修十善业道，所获福蕴其数甚多，而此菩萨摩诃萨，发最胜心回向法界者所有福蕴，比前福蕴最上最极最胜最妙，广大无量无等无等等。
　　「复次，须菩提！且置是数，假使三千大千世界所有一切众生，一一皆修四无量行，一一皆得四禅定法四无色定及五神通，如是福行其数甚多，而此菩萨摩诃萨，发最胜心回向法界所有福蕴，比前福蕴最上最极，最胜最妙广大无量无等无等等。」

　　　　佛说佛母出生三法藏般若波罗蜜多经卷第六

