
　　　　大般若波罗蜜多经　卷第四百六

　　　　　　大唐三藏法师玄奘奉　　诏译

　　　　第二分善现品第六之一

　　尔时，佛告尊者善现：「汝以辩才应为菩萨摩诃萨众宣说般若波罗蜜多相应之法，教诫教授诸菩萨摩诃萨，令于般若波罗蜜多皆得成办。」
　　时，诸菩萨摩诃萨众及大声闻、诸天、人等咸作是念：「尊者善现为自辩才，当为菩萨摩诃萨众宣说般若波罗蜜多相应之法，教诫教授诸菩萨摩诃萨，令于般若波罗蜜多皆得成办？为当承佛威神力耶？」
　　尊者善现知诸菩萨摩诃萨众及大声闻、诸天、人等心之所念，便告尊者舍利子言：「诸佛弟子凡有所说，一切皆承佛威神力。何以故？舍利子！如来为他宣说法要，与诸法性常不相违，诸佛弟子依所说法，精勤修学证法实性，由是为他有所宣说，皆与法性能不相违，故佛所言如灯传照。舍利子！我当承佛威神加被，为诸菩萨摩诃萨众宣说般若波罗蜜多相应之法，教诫教授诸菩萨摩诃萨，令于般若波罗蜜多皆得成办，非自辩才能为斯事。何以故？舍利子！甚深般若波罗蜜多非诸声闻、独觉境故。」
　　尔时，尊者善现白佛言：「世尊！如佛所说诸菩萨摩诃萨，此中何法名为菩萨摩诃萨？世尊！我都不见有一法可名菩萨摩诃萨，亦都不见有一法可名般若波罗蜜多，如是二名我亦不见。云何令我为诸菩萨摩诃萨众，宣说般若波罗蜜多相应之法，教诫教授诸菩萨摩诃萨，令于般若波罗蜜多皆得成办？」
　　佛告善现：「菩萨摩诃萨唯有名，般若波罗蜜多唯有名，如是二名亦唯有名。善现！此之二（别本有作「三」者）名不生不灭唯假施设，不在内不在外不在两间，不可得故。
　　「善现当知！如世间我唯有假名，如是名假不生不灭，唯假施设谓之为我。如是有情、命者、生者、养者、士夫、补特伽罗、意生、儒童、作者、受者、知者、见者亦唯有假名，如是名假不生不灭，唯假施设谓为有情乃至见者。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「复次，善现！如内诸色唯是假法，如是法假不生不灭，唯假施设谓之为色；如是受、想、行、识亦唯是假法，如是法假不生不灭，唯假施设谓为受、想、行、识。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「复次，善现！譬如眼处唯是假法，如是法假不生不灭，唯假施设谓为眼处；如是耳、鼻、舌、身、意处亦唯是假法，如是法假不生不灭，唯假施设谓为耳、鼻、舌、身、意处。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「复次，善现！譬如色处唯是假法，如是法假不生不灭，唯假施设谓为色处；如是声、香、味、触、法处亦唯是假法，如是法假不生不灭，唯假施设谓为声、香、味、触、法处。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「复次，善现！譬如眼界、色界、眼识界唯是假法，如是假法不生不灭，唯假施设谓为眼界、色界、眼识界；如是耳界、声界、耳识界，鼻界、香界、鼻识界，舌界、味界、舌识界，身界、触界、身识界，意界、法界、意识界，亦唯是假法，如是法假不生不灭，唯假施设谓为耳界、声界、耳识界乃至意界、法界、意识界。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「复次，善现！譬如内身所有头、颈、肩、膊、手、臂、腹、背、胸、胁、腰、脊、髀、膝、[月+耑]、胫、足等皮、肉、骨、髓唯有假名，如是名假不生不灭，唯假施设谓为内身头、颈等物。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「复次，善现！譬如外事所有草、木、根、茎、枝、叶及花、果等唯有假名，如是名假不生不灭，唯假施设谓为外事草、木、根等。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「复次，善现！譬如过去未来诸佛唯有假名，如是名假不生不灭，唯假施设谓为过去未来诸佛。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「复次，善现！譬如梦境、谷响、光影、幻事、阳焰、水月、变化唯有假名，如是名假不生不灭，唯假施设谓为梦境乃至变化。如是一切唯有假名，此诸假名不在内不在外不在两间，不可得故。如是，善现！若菩萨摩诃萨、若般若波罗蜜多、若此二名皆是假法，如是假法不生不灭，唯假施设，不在内不在外不在两间，不可得故。
　　「如是，善现！诸菩萨摩诃萨修行般若波罗蜜多时，于一切法名假、法假及方便假应正修学。所以者何？善现！修行般若波罗蜜多，诸菩萨摩诃萨不应观色名若常若无常，不应观受、想、行、识名若常若无常；不应观色名若乐若苦，不应观受、想、行、识名若乐若苦；不应观色名若我若无我，不应观受、想、行、识名若我若无我；不应观色名若净若不净，不应观受、想、行、识名若净若不净；不应观色名若空若不空，不应观受、想、行、识名若空若不空；不应观色名若有相若无相，不应观受、想、行、识名若有相若无相；不应观色名若有愿若无愿，不应观受、想、行、识名若有愿若无愿；不应观色名若寂静若不寂静，不应观受、想、行、识名若寂静若不寂静；不应观色名若远离若不远离，不应观受、想、行、识名若远离若不远离；不应观色名若杂染若清净，不应观受、想、行、识名若杂染若清净；不应观色名若生若灭，不应观受、想、行、识名若生若灭。
　　「复次，善现！修行般若波罗蜜多，诸菩萨摩诃萨不应观眼处名若常若无常，不应观耳、鼻、舌、身、意处名若常若无常；不应观眼处名若乐若苦，不应观耳、鼻、舌、身、意处名若乐若苦；不应观眼处名若我若无我，不应观耳、鼻、舌、身、意处名若我若无我；不应观眼处名若净若不净，不应观耳、鼻、舌、身、意处名若净若不净；不应观眼处名若空若不空，不应观耳、鼻、舌、身、意处名若空若不空；不应观眼处名若有相若无相，不应观耳、鼻、舌、身、意处名若有相若无相；不应观眼处名若有愿若无愿，不应观耳、鼻、舌、身、意处名若有愿若无愿；不应观眼处名若寂静若不寂静，不应观耳、鼻、舌、身、意处名若寂静若不寂静；不应观眼处名若远离若不远离，不应观耳、鼻、舌、身、意处名若远离若不远离；不应观眼处名若杂染若清净，不应观耳、鼻、舌、身、意处名若杂染若清净；不应观眼处名若生若灭，不应观耳、鼻、舌、身、意处名若生若灭。
　　「复次，善现！修行般若波罗蜜多，诸菩萨摩诃萨不应观色处名若常若无常，不应观声、香、味、触、法处名若常若无常；不应观色处名若乐若苦，不应观声、香、味、触、法处名若乐若苦；不应观色处名若我若无我，不应观声、香、味、触、法处名若我若无我；不应观色处名若净若不净，不应观声、香、味、触、法处名若净若不净；不应观色处名若空若不空，不应观声、香、味、触、法处名若空若不空；不应观色处名若有相若无相，不应观声、香、味、触、法处名若有相若无相；不应观色处名若有愿若无愿，不应观声、香、味、触、法处名若有愿若无愿；不应观色处名若寂静若不寂静，不应观声、香、味、触、法处名若寂静若不寂静；不应观色处名若远离若不远离，不应观声、香、味、触、法处名若远离若不远离；不应观色处名若杂染若清净，不应观声、香、味、触、法处名若杂染若清净；不应观色处名若生若灭，不应观声、香、味、触、法处名若生若灭。
　　「复次，善现！修行般若波罗蜜多，诸菩萨摩诃萨不应观眼界名若常若无常，不应观色界、眼识界及眼触、眼触为缘所生诸受名若常若无常；不应观眼界名若乐若苦，不应观色界乃至眼触为缘所生诸受名若乐若苦；不应观眼界名若我若无我，不应观色界乃至眼触为缘所生诸受名若我若无我；不应观眼界名若净若不净，不应观色界乃至眼触为缘所生诸受名若净若不净；不应观眼界名若空若不空，不应观色界乃至眼触为缘所生诸受名若空若不空；不应观眼界名若有相若无相，不应观色界乃至眼触为缘所生诸受名若有相若无相；不应观眼界名若有愿若无愿，不应观色界乃至眼触为缘所生诸受名若有愿若无愿；不应观眼界名若寂静若不寂静，不应观色界乃至眼触为缘所生诸受名若寂静若不寂静；不应观眼界名若远离若不远离，不应观色界乃至眼触为缘所生诸受名若远离若不远离；不应观眼界名若杂染若清净，不应观色界乃至眼触为缘所生诸受名若杂染若清净；不应观眼界名若生若灭，不应观色界乃至眼触为缘所生诸受名若生若灭。
　　「不应观耳界名若常若无常，不应观声界、耳识界及耳触、耳触为缘所生诸受名若常若无常；不应观耳界名若乐若苦，不应观声界乃至耳触为缘所生诸受名若乐若苦；不应观耳界名若我若无我，不应观声界乃至耳触为缘所生诸受名若我若无我；不应观耳界名若净若不净，不应观声界乃至耳触为缘所生诸受名若净若不净；不应观耳界名若空若不空，不应观声界乃至耳触为缘所生诸受名若空若不空；不应观耳界名若有相若无相，不应观声界乃至耳触为缘所生诸受名若有相若无相；不应观耳界名若有愿若无愿，不应观声界乃至耳触为缘所生诸受名若有愿若无愿；不应观耳界名若寂静若不寂静，不应观声界乃至耳触为缘所生诸受名若寂静若不寂静；不应观耳界名若远离若不远离，不应观声界乃至耳触为缘所生诸受名若远离若不远离；不应观耳界名若杂染若清净，不应观声界乃至耳触为缘所生诸受名若杂染若清净；不应观耳界名若生若灭，不应观声界乃至耳触为缘所生诸受名若生若灭。
　　「不应观鼻界名若常若无常，不应观香界、鼻识界及鼻触、鼻触为缘所生诸受名若常若无常；不应观鼻界名若乐若苦，不应观香界乃至鼻触为缘所生诸受名若乐若苦；不应观鼻界名若我若无我，不应观香界乃至鼻触为缘所生诸受名若我若无我；不应观鼻界名若净若不净，不应观香界乃至鼻触为缘所生诸受名若净若不净；不应观鼻界名若空若不空，不应观香界乃至鼻触为缘所生诸受名若空若不空；不应观鼻界名若有相若无相，不应观香界乃至鼻触为缘所生诸受名若有相若无相；不应观鼻界名若有愿若无愿，不应观香界乃至鼻触为缘所生诸受名若有愿若无愿；不应观鼻界名若寂静若不寂静，不应观香界乃至鼻触为缘所生诸受名若寂静若不寂静；不应观鼻界名若远离若不远离，不应观香界乃至鼻触为缘所生诸受名若远离若不远离；不应观鼻界名若杂染若清净，不应观香界乃至鼻触为缘所生诸受名若杂染若清净；不应观鼻界名若生若灭，不应观香界乃至鼻触为缘所生诸受名若生若灭。
　　「不应观舌界名若常若无常，不应观味界、舌识界及舌触、舌触为缘所生诸受名若常若无常；不应观舌界名若乐若苦，不应观味界乃至舌触为缘所生诸受名若乐若苦；不应观舌界名若我若无我，不应观味界乃至舌触为缘所生诸受名若我若无我；不应观舌界名若净若不净，不应观味界乃至舌触为缘所生诸受名若净若不净；不应观舌界名若空若不空，不应观味界乃至舌触为缘所生诸受名若空若不空；不应观舌界名若有相若无相，不应观味界乃至舌触为缘所生诸受名若有相若无相；不应观舌界名若有愿若无愿，不应观味界乃至舌触为缘所生诸受名若有愿若无愿；不应观舌界名若寂静若不寂静，不应观味界乃至舌触为缘所生诸受名若寂静若不寂静；不应观舌界名若远离若不远离，不应观味界乃至舌触为缘所生诸受名若远离若不远离；不应观舌界名若杂染若清净，不应观味界乃至舌触为缘所生诸受名若杂染若清净；不应观舌界名若生若灭，不应观味界乃至舌触为缘所生诸受名若生若灭。
　　「不应观身界名若常若无常，不应观触界、身识界及身触、身触为缘所生诸受名若常若无常；不应观身界名若乐若苦，不应观触界乃至身触为缘所生诸受名若乐若苦；不应观身界名若我若无我，不应观触界乃至身触为缘所生诸受名若我若无我；不应观身界名若净若不净，不应观触界乃至身触为缘所生诸受名若净若不净；不应观身界名若空若不空，不应观触界乃至身触为缘所生诸受名若空若不空；不应观身界名若有相若无相，不应观触界乃至身触为缘所生诸受名若有相若无相；不应观身界名若有愿若无愿，不应观触界乃至身触为缘所生诸受名若有愿若无愿；不应观身界名若寂静若不寂静，不应观触界乃至身触为缘所生诸受名若寂静若不寂静；不应观身界名若远离若不远离，不应观触界乃至身触为缘所生诸受名若远离若不远离；不应观身界名若杂染若清净，不应观触界乃至身触为缘所生诸受名若杂染若清净；不应观身界名若生若灭，不应观触界乃至身触为缘所生诸受名若生若灭。
　　「不应观意界名若常若无常，不应观法界、意识界及意触、意触为缘所生诸受名若常若无常；不应观意界名若乐若苦，不应观法界乃至意触为缘所生诸受名若乐若苦；不应观意界名若我若无我，不应观法界乃至意触为缘所生诸受名若我若无我；不应观意界名若净若不净，不应观法界乃至意触为缘所生诸受名若净若不净；不应观意界名若空若不空，不应观法界乃至意触为缘所生诸受名若空若不空；不应观意界名若有相若无相，不应观法界乃至意触为缘所生诸受名若有相若无相；不应观意界名若有愿若无愿，不应观法界乃至意触为缘所生诸受名若有愿若无愿；不应观意界名若寂静若不寂静，不应观法界乃至意触为缘所生诸受名若寂静若不寂静；不应观意界名若远离若不远离，不应观法界乃至意触为缘所生诸受名若远离若不远离；不应观意界名若杂染若清净，不应观法界乃至意触为缘所生诸受名若杂染若清净；不应观意界名若生若灭，不应观法界乃至意触为缘所生诸受名若生若灭。
　　「所以者何？善现！是菩萨摩诃萨修行般若波罗蜜多时，若菩萨摩诃萨、若菩萨摩诃萨名、若般若波罗蜜多、若般若波罗蜜多名，皆不见在有为界中，亦不见在无为界中。何以故？善现！是菩萨摩诃萨修行般若波罗蜜多时，于一切法不作分别无异分别。
　　「善现！是菩萨摩诃萨修行般若波罗蜜多时，住一切法无分别中，不见菩萨摩诃萨，不见菩萨摩诃萨名，不见般若波罗蜜多，不见般若波罗蜜多名。
　　「善现！是菩萨摩诃萨修行般若波罗蜜多时，能修布施波罗蜜多，亦能修净戒、安忍、精进、静虑、般若波罗蜜多；能住内空，亦能住外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空；能住真如，亦能住法界、法性、不虚妄性、不变异性、平等性、离生性、法定、法住、实际、虚空界、不思议界；能修四念住，亦能修四正断、四神足、五根、五力、七等觉支、八圣道支；能住苦圣谛，亦能住集、灭、道圣谛；能修四静虑，亦能修四无量、四无色定；能修八解脱，亦能修八胜处、九次第定、十遍处；能修空解脱门，亦能修无相、无愿解脱门；能修一切陀罗尼门，亦能修一切三摩地门；能修五眼，亦能修六神通；能修佛十力，亦能修四无所畏、四无碍解、大慈、大悲、大喜、大舍、十八佛不共法。
　　「是菩萨摩诃萨于如是时，不见菩萨摩诃萨，不见菩萨摩诃萨名，不见般若波罗蜜多，不见般若波罗蜜多名。何以故？善现！是菩萨摩诃萨修行般若波罗蜜多，于一切法善达实相，善达其中无杂染法、清净法故。如是，善现！诸菩萨摩诃萨修行般若波罗蜜多，觉一切法名假施设、法假施设。
　　「善现！是菩萨摩诃萨于名、法假如实觉已，不执著色，不执著受、想、行、识；不执著眼处，不执著耳、鼻、舌、身、意处；不执著色处，不执著声、香、味、触、法处；不执著眼界、色界、眼识界及眼触、眼触为缘所生诸受，乃至不执著意界、法界、意识界及意触、意触为缘所生诸受；不执著有为界，不执著无为界；不执著布施波罗蜜多，不执著净戒、安忍、精进、静虑、般若波罗蜜多；不执著诸相好，不执著菩萨身，不执著肉眼乃至佛眼，不执著智波罗蜜多及神通波罗蜜多，不执著内空乃至无性自性空，不执著成熟有情，不执著严净佛土，不执著方便善巧。何以故？善现！以一切法皆无所有，能著、所著、著处、著时不可得故。
　　「如是，善现！诸菩萨摩诃萨于一切法无所执著，修行般若波罗蜜多时，增益布施波罗蜜多，增益净戒、安忍、精进、静虑、般若波罗蜜多，趣入菩萨正性离生，趣入菩萨不退转地，圆满菩萨殊胜神通。如是菩萨殊胜神通得圆满已，从一佛土趣一佛土，为欲成熟诸有情故，为欲严净自佛土故，为见如来、应、正等觉，及为见已供养恭敬、尊重赞叹，令诸善根皆得生长。如是善根得生长已，随所乐闻诸佛正法皆得听受。既听受已，乃至无上正等菩提能不忘失，普于一切陀罗尼门、三摩地门皆得自在。如是，善现！诸菩萨摩诃萨修行般若波罗蜜多，如实觉知名假、法假无所执著。
　　「复次，善现！所言菩萨摩诃萨者，于意云何？即色是菩萨摩诃萨不？」
　　「不也！世尊！」
　　「即受、想、行、识是菩萨摩诃萨不？」
　　「不也！世尊！」
　　「离色有菩萨摩诃萨不？」
　　「不也！世尊！」
　　「离受、想、行、识有菩萨摩诃萨不？」
　　「不也！世尊！」
　　「即眼处是菩萨摩诃萨不？」
　　「不也！世尊！」
　　「即耳、鼻、舌、身、意处是菩萨摩诃萨不？」
　　「不也！世尊！」
　　「离眼处有菩萨摩诃萨不？」
　　「不也！世尊！」
　　「离耳、鼻、舌、身、意处有菩萨摩诃萨不？」
　　「不也！世尊！」
　　「即色处是菩萨摩诃萨不？」
　　「不也！世尊！」
　　「即声、香、味、触、法处是菩萨摩诃萨不？」
　　「不也！世尊！」
　　「离色处有菩萨摩诃萨不？」
　　「不也！世尊！」
　　「离声、香、味、触、法处有菩萨摩诃萨不？」
　　「不也！世尊！」
　　「即眼界是菩萨摩诃萨不？」
　　「不也！世尊！」
　　「即色界、眼识界及眼触、眼触为缘所生诸受是菩萨摩诃萨不？」
　　「不也！世尊！」
　　「离眼界有菩萨摩诃萨不？」
　　「不也！世尊！」
　　「离色界、眼识界及眼触、眼触为缘所生诸受有菩萨摩诃萨不？」
　　「不也！世尊！」
　　「即耳界是菩萨摩诃萨不？」
　　「不也！世尊！」
　　「即声界、耳识界及耳触、耳触为缘所生诸受是菩萨摩诃萨不？」
　　「不也！世尊！」
　　「离耳界有菩萨摩诃萨不？」
　　「不也！世尊！」
　　「离声界、耳识界及耳触、耳触为缘所生诸受有菩萨摩诃萨不？」
　　「不也！世尊！」
　　「即鼻界是菩萨摩诃萨不？」
　　「不也！世尊！」
　　「即香界、鼻识界及鼻触、鼻触为缘所生诸受是菩萨摩诃萨不？」
　　「不也！世尊！」
　　「离鼻界有菩萨摩诃萨不？」
　　「不也！世尊！」
　　「离香界、鼻识界及鼻触、鼻触为缘所生诸受是（别本有作「有」者）菩萨摩诃萨不？」
　　「不也！世尊！」
　　「即舌界是菩萨摩诃萨不？」
　　「不也！世尊！」
　　「即味界、舌识界及舌触、舌触为缘所生诸受是菩萨摩诃萨不？」
　　「不也！世尊！」
　　「离舌界有菩萨摩诃萨不？」
　　「不也！世尊！」
　　「离味界、舌识界及舌触、舌触为缘所生诸受是（别本有作「有」者）菩萨摩诃萨不？」
　　「不也！世尊！」
　　「即身界是菩萨摩诃萨不？」
　　「不也！世尊！」
　　「即触界、身识界及身触、身触为缘所生诸受是菩萨摩诃萨不？」
　　「不也！世尊！」
　　「离身界有菩萨摩诃萨不？」
　　「不也！世尊！」
　　「离触界、身识界及身触、身触为缘所生诸受有菩萨摩诃萨不？」
　　「不也！世尊！」
　　「即意界是菩萨摩诃萨不？」
　　「不也！世尊！」
　　「即法界、意识界及意触、意触为缘所生诸受是菩萨摩诃萨不？」
　　「不也！世尊！」
　　「离意界有菩萨摩诃萨不？」
　　「不也！世尊！」
　　「离法界、意识界及意触、意触为缘所生诸受有菩萨摩诃萨不？」
　　「不也！世尊！」
　　「即地界是菩萨摩诃萨不？」
　　「不也！世尊！」
　　「即水、火、风、空、识界是菩萨摩诃萨不？」
　　「不也！世尊！」
　　「离地界有菩萨摩诃萨不？」
　　「不也！世尊！」
　　「离水、火、风、空、识界有菩萨摩诃萨不？」
　　「不也！世尊！」
　　「即无明是菩萨摩诃萨不？」
　　「不也！世尊！」
　　「即行、识、名色、六处、触、受、爱、取、有、生、老死是菩萨摩诃萨不？」
　　「不也！世尊！」
　　「离无明有菩萨摩诃萨不？」
　　「不也！世尊！」
　　「离行乃至老死有菩萨摩诃萨不？」
　　「不也！世尊！」
　　尔时，佛告尊者善现：「汝观何义作如是言：即色等法非菩萨摩诃萨，离色等法无菩萨摩诃萨耶？」
　　时，尊者善现白佛言：「世尊！若菩提、若萨埵、若色等法，尚毕竟不可得，性非有故，况有菩萨摩诃萨！此既非有，如何可言即色等法是菩萨摩诃萨，离色等法有菩萨摩诃萨？」
　　佛告善现：「善哉！善哉！如是！如是！如汝所说。善现！若菩提、若萨埵、若色等法不可得故，诸菩萨摩诃萨亦不可得。诸菩萨摩诃萨不可得故，所行般若波罗蜜多亦不可得。善现！诸菩萨摩诃萨修行般若波罗蜜多时应如是学。
　　「复次，善现！所言菩萨摩诃萨者，于意云何？即色真如是菩萨摩诃萨不？」
　　「不也！世尊！」
　　「即受、想、行、识真如是菩萨摩诃萨不？」
　　「不也！世尊！」
　　「离色真如有菩萨摩诃萨不？」
　　「不也！世尊！」
　　「离受、想、行、识真如有菩萨摩诃萨不？」
　　「不也！世尊！」
　　「即眼处真如是菩萨摩诃萨不？」
　　「不也！世尊！」
　　「即耳、鼻、舌、身、意处真如是菩萨摩诃萨不？」
　　「不也！世尊！」
　　「离眼处真如有菩萨摩诃萨不？」
　　「不也！世尊！」
　　「离耳、鼻、舌、身、意处真如有菩萨摩诃萨不？」
　　「不也！世尊！」
　　「即色处真如是菩萨摩诃萨不？」
　　「不也！世尊！」
　　「即声、香、味、触、法处真如是菩萨摩诃萨不？」
　　「不也！世尊！」
　　「离色处真如有菩萨摩诃萨不？」
　　「不也！世尊！」
　　「离声、香、味、触、法处真如有菩萨摩诃萨不？」
　　「不也！世尊！」
　　「即眼界真如是菩萨摩诃萨不？」
　　「不也！世尊！」
　　「即色界、眼识界及眼触、眼触为缘所生诸受真如是菩萨摩诃萨不？」
　　「不也！世尊！」
　　「离眼界真如有菩萨摩诃萨不？」
　　「不也！世尊！」
　　「离色界、眼识界及眼触、眼触为缘所生诸受真如有菩萨摩诃萨不？」
　　「不也！世尊！」
　　「即耳界真如是菩萨摩诃萨不？」
　　「不也！世尊！」
　　「即声界、耳识界及耳触、耳触为缘所生诸受真如是菩萨摩诃萨不？」
　　「不也！世尊！」
　　「离耳界真如有菩萨摩诃萨不？」
　　「不也！世尊！」
　　「离声界、耳识界及耳触、耳触为缘所生诸受真如有菩萨摩诃萨不？」
　　「不也！世尊！」
　　「即鼻界真如是菩萨摩诃萨不？」
　　「不也！世尊！」
　　「即香界、鼻识界及鼻触、鼻触为缘所生诸受真如是菩萨摩诃萨不？」
　　「不也！世尊！」
　　「离鼻界真如有菩萨摩诃萨不？」
　　「不也！世尊！」
　　「离香界、鼻识界及鼻触、鼻触为缘所生诸受真如有菩萨摩诃萨不？」
　　「不也！世尊！」
　　「即舌界真如是菩萨摩诃萨不？」
　　「不也！世尊！」
　　「即味界、舌识界及舌触、舌触为缘所生诸受真如是菩萨摩诃萨不？」
　　「不也！世尊！」
　　「离舌界真如有菩萨摩诃萨不？」
　　「不也！世尊！」
　　「离味界、舌识界及舌触、舌触为缘所生诸受真如有菩萨摩诃萨不？」
　　「不也！世尊！」
　　「即身界真如是菩萨摩诃萨不？」
　　「不也！世尊！」
　　「即触界、身识界及身触、身触为缘所生诸受真如是菩萨摩诃萨不？」
　　「不也！世尊！」
　　「离身界真如有菩萨摩诃萨不？」
　　「不也！世尊！」
　　「离触界、身识界及身触、身触为缘所生诸受真如有菩萨摩诃萨不？」
　　「不也！世尊！」
　　「即意界真如是菩萨摩诃萨不？」
　　「不也！世尊！」
　　「即法界、意识界及意触、意触为缘所生诸受真如是菩萨摩诃萨不？」
　　「不也！世尊！」
　　「离意界真如有菩萨摩诃萨不？」
　　「不也！世尊！」
　　「离法界、意识界及意触、意触为缘所生诸受真如有菩萨摩诃萨不？」
　　「不也！世尊！」
　　「即地界真如是菩萨摩诃萨不？」
　　「不也！世尊！」
　　「即水、火、风、空、识界真如是菩萨摩诃萨不？」
　　「不也！世尊！」
　　「离地界真如有菩萨摩诃萨不？」
　　「不也！世尊！」
　　「离水、火、风、空、识界真如有菩萨摩诃萨不？」
　　「不也！世尊！」
　　「即无明真如是菩萨摩诃萨不？」
　　「不也！世尊！」
　　「即行、识、名色、六处、触、受、爱、取、有、生、老死真如是菩萨摩诃萨不？」
　　「不也！世尊！」
　　「离无明真如有菩萨摩诃萨不？」
　　「不也！世尊！」
　　「离行乃至老死真如有菩萨摩诃萨不？」
　　「不也！世尊！」
　　尔时，佛告尊者善现：「汝观何义作如是言：即色等法真如非菩萨摩诃萨，离色等法真如无菩萨摩诃萨耶？」
　　时，尊者善现白佛言：「世尊！色等法尚毕竟不可得，性非有故，况有色等法真如！此真如既非有，如何可言即色等法真如是菩萨摩诃萨，离色等法真如有菩萨摩诃萨？」
　　佛告善现：「善哉！善哉！如是！如是！如汝所说。善现！色等法不可得故，色等法真如亦不可得，色等法及真如不可得故，诸菩萨摩诃萨亦不可得。诸菩萨摩诃萨不可得故，所行般若波罗蜜多亦不可得。善现！诸菩萨摩诃萨修行般若波罗蜜多时应如是学。」

　　大般若波罗蜜多经卷第四百六

