
　　　　大般若波罗蜜多经　卷第五百六十一

　　　　　　大唐三藏法师玄奘奉　　诏译

　　　　第五分甚深相品第十三

　　尔时，欲界十千天子，天主帝释而为上首，复有梵世二万天子，大梵天王而为上首。俱诣佛所顶礼双足，却住一面同白佛言：「世尊！所说诸甚深法以何为相？」
　　尔时，佛告诸天众言：「我所宣说诸甚深法，以空、无相、无愿、无作、无生、无灭、无所依止、无性为相。」
　　时，诸天众复白佛言：「佛所说法无所依止，譬如虚空不可表示。如来所说甚深法相，世间天、人、阿素洛等不能安立亦不能坏。何以故？世间天、人、阿素洛等皆是相故，诸有相者于无相相，不能安立亦不能坏。如来所说甚深法相，不堕色数，亦不堕受、想、行、识数，亦复不堕人非人数，人非人等不能成坏。」
　　尔时，佛告诸天众言：「设有人来作如是问：『虚空谁作、谁能坏耶？』汝谓彼人为正问不？」
　　诸天众曰：「不也！世尊！所以者何？虚空无体、无为、无相，宁可问言有成坏者？」
　　尔时，佛告诸天众言：「如是！如是！如汝所说。天众当知！我所宣说甚深法相亦复如是，不可安立、不可破坏，有佛、无佛法尔常住。佛于此相如实觉知，故名如来、应、正等觉。」
　　时，诸天众复白佛言：「如来所觉如是诸相，极为甚深难见难觉。如来现觉如是相故，于一切法智无滞碍。一切如来、应、正等觉住如是相，分别开示甚深般若波罗蜜多，为诸有情集诸法相方便开示，令于般若波罗蜜多得无碍智。甚深般若波罗蜜多是诸如来常所行处，佛行是处证萨婆若，为诸有情分别开示。」
　　尔时，佛告诸天众言：「如是！如是！如汝所说。天众当知！一切法相，如来如实觉为无相。由此因缘，我说诸佛得无碍智无能及者。」
　　尔时，世尊告善现曰：「甚深般若波罗蜜多是诸佛母，能示世间诸法实相，是故诸佛依法而住，供养恭敬、尊重赞叹、摄受、护持所依住法，此法即是甚深般若波罗蜜多。一切如来、应、正等觉，无不依止甚深般若波罗蜜多，供养恭敬、尊重赞叹、摄受、护持，所以者何？甚深般若波罗蜜多，能生诸佛，能与诸佛作依止处，能示世间诸法实相。
　　「复次，善现！一切如来、应、正等觉是知恩者，能报恩者。若有问言：『谁是知恩、能报恩者？』应正答言：『佛是知恩、能报恩者。』何以故？一切世间知恩、报恩无过佛故。」
　　具寿善现便白佛言：「云何如来、应、正等觉知恩、报恩？」
　　佛告善现：「一切如来、应、正等觉乘如是乘，行如是道，来至无上正等菩提，得菩提已，于一切时供养恭敬、尊重赞叹、摄受、护持是乘是道无时暂废，此乘此道，当知即是甚深般若波罗蜜多。是名如来、应、正等觉知恩、报恩。
　　「复次，善现！一切如来、应、正等觉无不皆依甚深般若波罗蜜多，觉一切法无实作用，以能作者无所有故；一切如来、应、正等觉无不皆依甚深般若波罗蜜多，觉一切法无所成办，以诸形质不可得故。善现当知！以诸如来、应、正等觉，知依如是甚深般若波罗蜜多，觉一切法皆无作用、无所成办，于一切时供养恭敬、尊重赞叹、摄受、护持曾无间断，故名真实知恩、报恩。
　　「复次，善现！一切如来、应、正等觉无不皆依甚深般若波罗蜜多，于一切法无作、无成、无生智转，复能知此无转因缘，是故应知甚深般若波罗蜜多，能生如来、应、正等觉，亦能如实示世间相。」
　　尔时，善现便白佛言：「如来常说一切法性无生、无起、无知、无见，如何可说甚深般若波罗蜜多，能生如来、应、正等觉，亦能如实示世间相？」
　　佛告善现：「如是！如是！如汝所说，一切法性无生、无起、无知、无见。云何法性无生、无起、无知、无见？以一切法空无所有、无所依止、无所系属，由此因缘无生、无起、无知、无见。善现当知！甚深般若波罗蜜多虽能生佛示世间相，而无所生亦无所示。善现当知！甚深般若波罗蜜多不见色、受、想、行、识故，名示色、受、想、行、识相。」
　　具寿善现便白佛言：「云何般若波罗蜜多不见色、受、想、行、识故，名示色、受、想、行、识相？」
　　佛告善现：「由此般若波罗蜜多不缘诸色、受、想、行、识而起于识，名不见色、受、想、行、识，由不见故，名示色、受、想、行、识相。由如是义，甚深般若波罗蜜多能示世间诸法实相。复次，善现！甚深般若波罗蜜多能示如来、应、正等觉世间空故、离、净、寂故，说名能示世间实相，以诸世间无不皆以空、离、净、寂为实相故。」
　　尔时，善现便白佛言：「甚深般若波罗蜜多为大事故出现世间，为不可思议事故、不可称量事故、无数量事故、无等等事故出现世间。」
　　佛告善现：「如是！如是！如汝所说。善现！云何甚深般若波罗蜜多为大事故出现世间？谓诸如来、应、正等觉，皆以济拔一切有情无时暂舍而为大事，甚深般若波罗蜜多为此事故出现世间。
　　「善现！云何甚深般若波罗蜜多为不可思议事故、不可称量事故、无数量事故、无等等事故出现世间？谓诸如来、应、正等觉所有佛性、如来性、自然觉性、一切智性，皆不可思议、不可称量、无数量、无等等，甚深般若波罗蜜多，为此事故出现世间。」
　　具寿善现复白佛言：「为但如来、应、正等觉所有佛性、如来性、自然觉性、一切智性，不可思议、不可称量、无数量、无等等；为色、受、想、行、识乃至一切法，亦不可思议、不可称量、无数量、无等等？」
　　佛告善现：「非但如来、应、正等觉所有佛性、如来性、自然觉性、一切智性，不可思议、不可称量、无数量、无等等；色、受、想、行、识乃至一切法，亦不可思议、不可称量、无数量、无等等。所以者何？于一切法真实性中，心及心所皆不可得。
　　「善现当知！诸所有色、受、想、行、识及一切法皆不可施设故，不可思议、不可称量、无数量、无等等。何以故？如是诸法无自性故、不可得故、自性空故。复次，善现！诸所有色、受、想、行、识及一切法皆不可得故，不可思议、不可称量、无数量、无等等。何以故？如是诸法无限量故、无所有故、自性空故。复次，善现！诸所有色、受、想、行、识及一切法皆无限量故，不可思议、不可称量、无数量、无等等。」
　　具寿善现便白佛言：「何因缘故，诸所有色、受、想、行、识及一切法皆无限量？」
　　佛告善现：「于意云何？虚空为有心、心所有（别本或无「有」字）法能限量不？」
　　善现对曰：「不也！世尊！」
　　佛告善现：「诸所有色、受、想、行、识及一切法亦复如是，自性空故，心、心所法不能限量。由此因缘，诸所有色、受、想、行、识及一切法无限量故，皆不可思议、不可称量、无数量、无等等。善现当知！以一切法皆不可思议、不可称量、无数量、无等等故，一切如来、应、正等觉所有佛法、如来法、自然觉法、一切智法亦不可思议、不可称量、无数量、无等等。
　　「善现当知！如是诸法皆不可思议，思议灭故；不可称量，称量灭故；无数量，数量灭故；无等等，等等灭故。善现当知！如是诸法皆不可思议，过思议故；不可称量，过称量故；无数量，过数量故；无等等，过等等故。善现当知！不可思议、不可称量、无数量、无等等者，但有增语都无真实。善现当知！不可思议、不可称量、无数量、无等等者，皆如虚空都无所有。由此因缘，一切如来、应、正等觉所有佛法、如来法、自然觉法、一切智法皆不可思议、不可称量、无数量、无等等。声闻、独觉、世间天、人、阿素洛等，皆悉不能思议、称量、数量、等等此诸法故。」
　　如来说此不可思议、不可称量、无数量、无等等法时，会中有五百苾刍、二十苾刍尼，诸漏永尽心得解脱；复有六万邬波索迦、三万邬波斯迦，于诸法中远尘离垢生净法眼；复有二十菩萨摩诃萨得无生法忍，世尊记彼于贤劫中当得作佛度有情众。
　　尔时，善现复白佛言：「甚深般若波罗蜜多实为大事出世间不？」
　　佛告善现：「如是！如是！甚深般若波罗蜜多实为大事出于世间。所以者何？甚深般若波罗蜜多具能成办一切智地，若声闻地、若独觉地皆在此摄。
　　「善现当知！如刹帝利灌顶大王，威德自在降伏一切，以诸国事付嘱大臣，端拱无为安隐受乐。如来亦尔，为大法王，威德自在降伏一切，以诸佛法、若独觉法、若声闻法，悉皆付嘱甚深般若波罗蜜多，普令成办。是故，善现！甚深般若波罗蜜多实为大事出于世间。
　　「善现当知！甚深般若波罗蜜多不为摄受执著色故乃至识故出于世间，不为摄受执著预流果故乃至一切智智故出于世间。」
　　具寿善现便白佛言：「云何般若波罗蜜多亦不为摄受执著一切智智故出于世间？」
　　佛言：「善现！于意云何？汝颇见有阿罗汉果可摄受执著不？」
　　善现对曰：「不也！世尊！我不见有阿罗汉果可于其中摄受执著。」
　　佛言：「善现！善哉！善哉！我亦不见有如来法可于其中摄受执著。是故，善现！甚深般若波罗蜜多亦不为摄受执著一切智智故出于世间。」
　　尔时，欲界梵世天子俱白佛言：「如是般若波罗蜜多最为甚深，难见难觉极难信解。若诸有情曾于过去无量佛所，发弘誓愿、多种善根乃能信解。假使三千大千世界诸有情类，一切皆成随信行等，彼有情类若经一劫若一劫余修自地行，不如有人一日于此甚深般若波罗蜜多忍乐、思惟、称量、观察，所获功德胜彼无量。」
　　尔时，佛告诸天子言：「如是！如是！如汝所说。天子当知！若善男子、善女人等闻甚（别本或无「甚」字）深般若波罗蜜多疾得涅槃，胜前所说随信行等若经一劫若一劫余修自地行，况忍乐等！」
　　时，诸天子闻佛所说，欢喜踊跃顶礼如来，右绕三匝辞退还宫，去众未远忽然不现，随所属界各住本宫，劝进诸天修殊胜行。
　　具寿善现便白佛言：「若诸菩萨能于般若波罗蜜多深生信解，从何处没来生此间？」
　　佛告善现：「若诸菩萨闻深般若波罗蜜多，能生信解不疑不闷，乐见、乐闻、忆念、思惟甚深义趣，常乐随逐能说法者，如犊随母曾无暂离，乃至未得甚深般若波罗蜜多相应义趣究竟通利能为他说，终不远离甚深般若波罗蜜多及说法师经须臾顷，是诸菩萨从人中没来生此间，依宿胜因能成是事。」
　　尔时，善现复白佛言：「颇有菩萨成就如是殊胜功德，承事供养他方佛已，从彼处没来生此耶？」
　　佛告善现：「有诸菩萨成就如是殊胜功德，承事供养他方佛已，从彼处没来生此间。
　　「复次，善现！有诸菩萨成就如是殊胜功德，先世已于喜足天上，承事供养慈氏菩萨，闻深般若波罗蜜多，请问其中甚深义趣，从彼处没来生此间。
　　「复次，善现！有诸菩萨先世虽闻甚深般若波罗蜜多，而于其中不能请问甚深义趣，今生人中，闻说般若波罗蜜多，疑惑、迷闷、难可开悟。所以者何？不了义者心多疑惑、迷闷、难喻。
　　「复次，善现！有诸菩萨先世虽闻甚深般若波罗蜜多，亦曾请问其中义趣，或经一日乃至五日，而不精进如说修行。今生人中，闻说如是甚深般若波罗蜜多，虽经少时，其心坚固无能坏者，若离般若波罗蜜多及说法师请问深义，寻便退失。所以者何！此诸菩萨虽于前世得闻般若波罗蜜多，亦能请问甚深义趣，而不精进如说修行故，于今生于深般若波罗蜜多，或时乐闻或时不乐，或时坚固或时退失，其心轻动进退非恒，如堵罗绵随风飘转。如是菩萨新学大乘，虽有信心而不坚净，于深般若波罗蜜多不能长时信乐随转，于二乘地或当堕一。

　　　　第五分船等喻品第十四

　　「复次，善现！譬如商侣游泛大海，其船卒破，于中诸人若能取木器物、浮囊、板片、死尸为所依附，当知彼类终不没死，得至安隐大海彼岸，无损无害受诸快乐。诸菩萨众亦复如是，若于大乘有信、有忍、有乐、有欲，有精进、有胜解，有不放逸、有胜意乐，有舍、有敬、有清净心，有于无上正等菩提不舍善轭，复能摄受甚深般若波罗蜜多为所依附，当知此类终不中道退入声闻或独觉地，定证无上正等菩提。
　　「复次，善现！如有男子或诸女人，持烧熟瓶诣河取水，若池、若井、若泉、若渠，当知此瓶终不烂坏。何以故？是瓶善熟堪任盛水，极坚牢故。诸菩萨众亦复如是，若于大乘有信、有忍、有乐、有欲，有精进、有信（别本有作「胜」者）解，有不放逸、有胜意乐，有舍、有敬、有清净心，有于无上正等菩提不舍善轭，复能摄受甚深般若波罗蜜多方便善巧，当知此类终不中道退入声闻或独觉地，定证无上正等菩提。
　　「复次，善现！如有商人具善巧智，先在海边固修船已，方牵入水知无穿穴，后持财物置上而行，当知彼船必不坏没，人物安隐达所至处。诸菩萨众亦复如是，若于大乘有信、有忍、有乐、有欲，有精进、有胜解，有不放逸、有胜意乐，有舍、有敬、有清净心，有于无上正等菩提不舍善轭，复能摄受甚深般若波罗蜜多方便善巧，当知此类终不中道退入声闻或独觉地，定证无上正等菩提。
　　「复次，善现！譬如有人年百二十，老耄衰朽复加众病，谓风、热、痰或三杂病，是老病人欲从床座起往他处而自不能。有二健人各扶一腋，徐策令起而告之言：『莫有所难，随意欲往，今我二人终不相弃，必达所趣安隐无损。』诸菩萨众亦复如是，若于大乘有信、有忍、有乐、有欲，有精进、有胜解，有不放逸、有胜意乐，有舍、有敬、有清净心，有于无上正等菩提不舍善轭，复能摄受甚深般若波罗蜜多方便善巧，当知此类终不中道退入声闻或独觉地，定证无上正等菩提。与上相违是名黑品。」

　　　　第五分如来品第十五之一

　　尔时，善现便白佛言：「新学菩萨云何应学甚深般若波罗蜜多？」
　　佛告善现：「新学菩萨欲学般若波罗蜜多，先应亲近承事善友。若能宣说甚深般若波罗蜜多，教诫教授诸菩萨者，是名善友。谓作是言：『来！善男子！汝应勤修布施、净戒、安忍、精进、静虑、般若波罗蜜多。汝勤修时，应无所得而为方便，回向无上正等菩提。汝回向时，勿以色、受、想、行、识故而取菩提。所以者何？一切智智性非所取。汝善男子！于诸声闻独觉等地勿生贪著。』若能如是教诫教授新学菩萨，令其渐入甚深般若波罗蜜多，当知是为菩萨善友。」
　　具寿善现复白佛言：「是诸菩萨发菩提心，欲趣菩提甚为难事。」
　　佛告善现：「如是！如是！诸菩萨众所作甚难，谓为利乐诸世间故，发趣无上正等菩提，作是誓言：『我为济拔诸世间故，为诸世间作舍宅故，为诸世间作归依故，为诸世间作洲渚故，示诸世间究竟道故，为诸世间作导师故，为诸世间作所趣故，发勤精进趣大菩提。』善现！云何诸菩萨众誓为济拔诸世间故，发勤精进趣大菩提？谓诸菩萨见诸世间没生死苦不能出离，发勤精进趣大菩提，为拔彼苦说正法要。善现！云何诸菩萨众为诸世间作舍宅故，发勤精进趣大菩提？谓诸菩萨欲为世间说一切法皆不和合，发勤精进趣大菩提。」
　　善现白言：「云何菩萨欲为世间说一切法皆不和合？」
　　佛言：「善现！诸菩萨众欲为世间宣说五蕴及一切法皆不和合，无缚无解、无生无灭，由此便能覆护一切犹如舍宅。
　　「善现！云何诸菩萨众为诸世间作归依故，发勤精进趣大菩提？谓诸菩萨欲令世间解脱一切生老病死愁叹忧苦，发勤精进趣大菩提，方便善巧说正法要。
　　「善现！云何诸菩萨众为诸世间作洲渚故，发勤精进趣大菩提？谓诸菩萨趣大菩提，欲为世间说五取蕴前后际断，由此断故一切法断，此一切断即是寂灭微妙涅槃，亦是如实无颠倒性。譬如小大海河池中，高地可居说为洲渚，涅槃亦尔，安隐处故。
　　「善现！云何诸菩萨众示诸世间究竟道故，发勤精进趣大菩提？谓诸菩萨趣大菩提，欲为世间说色究竟不名为色、受、想、行、识，余法亦尔，究竟法性非色等故。」
　　具寿善现白言：「世尊！若色等法究竟法性不名色等，应诸菩萨已得菩提，究竟性中无分别故。」
　　佛告善现：「如是！如是！究竟性中都无分别，而诸菩萨甚为难事，虽能如是观一切法，而不作证亦不沉没，作是念言：『我于此法现等觉已，为诸世间宣说开示，令知如是究竟道相。』
　　「善现！云何诸菩萨众为诸世间作导师故，发勤精进趣大菩提？谓诸菩萨趣大菩提，欲为世间说色本性无生无灭，受、想、行、识亦复如是；欲为世间说预流果乃至无上正等菩提诸法本性无生无灭。
　　「善现！云何诸菩萨众为诸世间作所趣故？发勤精进趣大菩提？谓诸菩萨趣大菩提，欲为世间宣说开示色以虚空为所趣，受、想、行、识及一切法亦以虚空为所趣；欲为世间宣说开示色无所趣与虚空等，受、想、行、识及一切法亦无所趣与虚空等。如太虚空无来无去、无作无住、无生无灭，诸法亦尔，皆如虚空无所分别。何以故？诸色空故无来无去，受、想、行、识及一切法亦皆空故无来无去。所以者何？以一切法无不用空、无相、无愿、无造、无作、无生、无性、如梦、如幻、无我、无边、寂静、涅槃、无取、无舍、无来、无去、最极寂灭而为所趣，彼于是趣不可超越。」
　　尔时，善现便白佛言：「谁能信解如是深法？」
　　佛告善现：「若诸菩萨久修大行，已曾供养无量诸佛，于诸佛所发弘誓愿，所种善根皆已成熟，无量善友摄受护念，于此深法能生信解。」
　　具寿善现复白佛言：「是诸菩萨以何为性？」
　　佛告善现：「是诸菩萨调伏远离而为其性，由此性故，能知能了甚深般若波罗蜜多。」
　　具寿善现复白佛言：「是诸菩萨能知能了甚深般若波罗蜜多，当何所趣？」
　　佛告善现：「是诸菩萨趣一切智。」
　　具寿善现复白佛言：「若诸菩萨证是趣已，能为无量无边有情作所归趣。」
　　佛告善现：「如是！如是！若诸菩萨证得无上正等菩提，能为无量无边有情作所归趣。」
　　具寿善现复白佛言：「是诸菩萨能为难事，谓著如是坚固甲胄，欲度无量无边有情令入涅槃，而有情类都不可得。」
　　佛告善现：「如是！如是！如汝所说。
　　「复次，善现！是诸菩萨所著甲胄，不属诸色、受、想、行、识，不属声闻、独觉、菩萨、一切智智及一切法。所以者何？以一切法皆无所属。」
　　具寿善现复白佛言：「若诸菩萨行深般若波罗蜜多，不住声闻、独觉等地。」
　　佛告善现：「汝观何义作如是说？」
　　善现答言：「甚深般若波罗蜜多无所住著。若修般若波罗蜜多，于一切法都无所修，亦无修者，修时、修处及由此修皆不可得。世尊！甚深般若波罗蜜多无决定法，若修虚空、修一切法、修无边际、修无摄受，是修般若波罗蜜多。」
　　佛告善现：「如是！如是！如汝所说。
　　「复次，善现！应依如是甚深般若波罗蜜多，观察不退转菩萨摩诃萨。谓诸菩萨若不贪著甚深般若波罗蜜多，不执他语及他教敕以为真要，非但信他而有所作，闻说如是甚深般若波罗蜜多，其心不惊、不恐、不怖、不沈、不没、无疑、无悔亦不迷闷，欢喜乐闻深心信受，是诸菩萨定不退转，如是菩萨先世已闻（别本有作「问」者）甚深般若波罗蜜多所有义趣，故今得闻心无惊等。」
　　具寿善现复白佛言：「若诸菩萨闻深般若波罗蜜多心无惊等，是诸菩萨云何观察甚深般若波罗蜜多？」
　　佛告善现：「是诸菩萨应以随顺一切智心，观察般若波罗蜜多。」
　　具寿善现复白佛言：「云何随顺一切智心，观察般若波罗蜜多？」
　　佛告善现：「若诸菩萨随顺虚空，观察般若波罗蜜多，是为随顺一切智心，观察般若波罗蜜多。所以者何？以一切智无量无边，若无量无边即非色亦非受、想、行、识，无得、无现观、无智、无识，无生、无灭、无修、无作，无所从来亦无所去，无方、无域亦无所住，唯可说为无量无边。善现当知！虚空无量无边故一切智亦无量无边，一切智无量无边故无能证者，非色能证乃至非识能证，非布施波罗蜜多能证乃至非般若波罗蜜多能证。所以者何？色乃至识即一切智，无二无别；布施波罗蜜多乃至般若波罗蜜多即一切智，无二无别。」
　　尔时，欲界梵世天子俱诣佛所，同白佛言：「如是般若波罗蜜多，极为甚深难见难觉。」
　　尔时，佛告诸天子言：「如是！如是！如汝所说。我观此义初成佛时，宴坐思惟不乐说法，谓作是念：『我法甚深，非诸世间卒能信受。』我所证法即是般若波罗蜜多，此法甚深，非能证、非所证、无证处、无证时，由此而证亦不可得。天子当知！虚空甚深故此法甚深，我甚深故此法甚深，一切法性无来去故此法甚深。」
　　时，诸天子复白佛言：「甚奇！世尊！佛所说法，一切世间极难信解；佛所说法无取无舍，世间有情行取舍故。」
　　尔时，佛告诸天子言：「如是！如是！如汝所说。」
　　具寿善现便白佛言：「佛所说法微妙甚深，于一切法皆能随顺，无所障碍与虚空等。佛所说法毕竟不生，一切生法不可得故；佛所说法都无处所，一切处所不可得故。」
　　佛言：「善现！如是！如是！」
　　时，诸天子便白佛言：「大德善现是真佛子，随如来生，诸有所说，一切皆与空相应故。」
　　尔时，善现语诸天子：「汝等说我随如来生，云何善现随如来生？谓随如来真如生故，一切生法不可得故。如来真如无来、无去、本性不生，善现真如亦无来去、本性不生，故说善现随如来生。如来真如即一切法真如，一切法真如即如来真如，如来（别本有作「是」者）真如无真如性，亦无不真如性，善现真如亦复如是，故说善现随如来生。如来真如无变异、无分别、遍一切处，善现真如亦复如是，故说善现随如来生。如来真如常住为相而无所住，善现真如亦复如是，故说善现随如来生。如来真如无所挂碍，一切法真如亦无所挂碍，善现真如亦复如是，故说善现随如来生。如来真如与一切法真如同一真如，无二、无别、无造、无作，如是真如常真如相，无时非真如相，是故真如无二无别，善现真如亦复如是，故说善现随如来生。如来真如于一切处无忆念、无分别，一切法真如于一切处亦无忆念、无分别，善现真如亦复如是，故说善现随如来生。如来真如无别异不可得，一切法真如亦无别异不可得，善现真如亦复如是，故说善现随如来生。如来真如不离诸法真如，诸法真如不离如来真如，如来真如常真如相，无时非真如相，善现真如亦复如是，故说善现随如来生。虽说随生而无所随生，以善现真如不异佛故。如来真如非去来，今一切法真如亦非去来，今善现真如亦复如是，故说善现随如来生。如来即是如来真如，如来真如随过去真如，过去真如随如来真如，如来真如随未来真如，未来真如随如来真如，如来真如随现在真如，现在真如随如来真如，如来真如随三世真如，三世真如随如来真如，如来真如与三世真如无二无别，一切法真如、善现真如亦无二无别，故说善现随如来生。菩萨真如即佛真如，诸菩萨众由真如故，得菩提时说名如来、应、正等觉。如来证得此真如时，三千世界六种变动。我于如是诸法真如深生信解，故说善现随如来生。
　　「天子当知！然我善现不由色故乃至识故随如来生，亦不由预流果故乃至独觉菩提故随如来生，亦不由一切智故随如来生，但由真如故随如来生。天子当知！然我善现不随色、受、想、行、识生，不随预流果乃至独觉菩提生，故我善现随如来生。」
　　时，舍利子便白佛言：「如是如来甚深微妙。」
　　尔时，佛告舍利子言：「如是！如是！如汝所说。如是如来甚深微妙。」
　　当说如是如来相时，三千苾刍，诸漏永尽，心得解脱，成阿罗汉；五百苾刍尼，远尘离垢，生净法眼；五千天人，得无生法忍；六十菩萨，诸漏永尽，心得解脱。
　　尔时，佛告舍利子言：「今此众中六十菩萨，曾于过去五百佛所亲近供养，虽修布施、净戒、安忍、精进、静虑，而不摄受甚深般若波罗蜜多方便善巧，起别异想修别异行，故于今时虽闻大法，而尽诸漏心得解脱故。舍利子！诸菩萨众虽有菩萨道空、无相、无愿，而不摄受甚深般若波罗蜜多方便善巧，便证实际堕于声闻或独觉地。
　　「舍利子！譬如有鸟，其身广大百逾缮那乃至五百，翅羽未成或已衰朽。是鸟从彼三十三天，投身而下趣赡部洲，于其中道欻作是念：『我今还上三十三天。』于汝意云何？是鸟能还三十三天不？」
　　舍利子曰：「不也！世尊！」
　　佛告舍利子：「是鸟中路或作是愿：『至赡部洲当令我身无损无苦。』于意云何？是鸟所愿可得遂不？」
　　舍利子曰：「不也！世尊！是鸟至此赡部洲时，其身决定有损有苦，或复近死或致命终。何以故？是鸟身大，从远而堕，翅羽未成或衰朽故。」
　　佛告舍利子：「有菩萨乘善男子等亦复如是，虽发无上正等觉心，已经殑伽沙数大劫，勤修布施、净戒、安忍、精进、静虑，亦修空、无相、无愿解脱门，而不摄受甚深般若波罗蜜多方便善巧，便证实际堕于声闻或独觉地。舍利子！是诸菩萨虽念三世诸佛戒蕴乃至解脱知见蕴而心取相，不如实知如是五蕴真实功德，但闻空声取相执著回向菩提，便堕声闻或独觉地。何以故？舍利子！是诸菩萨远离般若波罗蜜多方便善巧，法应尔故。」
　　时，舍利子便白佛言：「如我解佛所说义者，若诸菩萨远离般若波罗蜜多方便善巧，虽具无量福德资粮，而于菩提或得、不得。是故菩萨欲得菩提，决定不应远离般若波罗蜜多方便善巧。」
　　尔时，佛告舍利子言：「如是！如是！如汝所说。」

　　大般若波罗蜜多经卷第五百六十一

