　　　　略论安乐净土义

　　　　释昙鸾撰

　　问曰。安乐国于三界中何界所摄
　　答曰。如释论言。如斯净土非三界所摄。何以故。无欲故非欲界。地居故非色界。有形色故非无色界。经曰。阿弥陀佛本行菩萨道时。作比丘。名曰法藏。于世自在王佛所。请问诸佛净土之行。时佛为说二百一十亿诸佛刹土天人善恶国土精粗。悉现与之。于时法藏菩萨。即于佛前。发弘誓大愿。取诸佛土。于无量阿僧祇劫。如所发愿。行诸波罗蜜。万善圆满。成无上道。别业所得。非三界也
　　问曰。安乐国有几种庄严。名为净土
　　答曰。若依经据义。法藏菩萨四十八愿即是其事。寻赞可知。不复重序。若依无量寿论。以二种清净。摄二十九种庄严成就。二种清净者。一器世间清净。二是众生世间清净。器世间清净有十七种庄严成就。一者。国土相胜过三界道。二者。其国广大。量如虚空。无有齐限。三者。从菩萨正道大慈悲出世善根所起。四者。清净光明圆满庄严。五者。备具第一珍宝性。出奇妙宝物。六者洁净光明常照世间。七者。其国宝物柔软。触者适悦。生于胜乐。八者。千万宝华庄严池沼。宝殿宝楼阁种种宝树杂色光明影纳世界。无量宝网覆虚空。四面悬铃常吐法音。九者。于虚空中。自然常雨天华天衣天香。庄严普熏。十者。佛慧光明照除痴闇。十一者。梵声开悟远闻十方。十二者。阿弥陀佛无上法王善力住持。十三者。从如来净华所化生。十四者。爱乐佛法味。禅三昧为食。十五者。永离身心诸苦。受乐无间。十六者。乃至不闻二乘女人根缺之名。十七者。众生有所欲乐。随心称意。无不满足。如是等十七种。是名器世间清净。众生世间清净有十二种庄严成就。一者。无量大珍宝王微妙华台以为佛座。二者。无量相好无量光明庄严佛身。三者。佛无量辩才应机说法。具足清白。令人乐闻。闻者必悟解。言不虚说。四者。佛真如智慧犹如虚空。照了诸法总相别相。心无分别。五者。天人不动众广大庄严。譬如须弥山映显四大海。法王相具足。六者。成就无上果。尚无能及。况复过者。七者。为天人丈夫调御师。大众恭敬围绕。如师子王师子围绕。八者。佛本愿力庄严住持诸功德。遇者无空过。能令速满足一切功德海。未证净心菩萨毕竟得证平等法身。与净心菩萨与上地菩萨。毕竟同得寂灭平等。九者。安乐国诸菩萨众。身不动摇而遍至十方。种种应化。如实修行。常作佛事。十者。如是菩萨应化身。一切时不前不后。一心一念放大光明。悉能遍至十方世界。教化众生。种种方便。修行所成。灭除一切众生苦恼。十一者。是等菩萨于一切世界无余照诸佛大会。无余广大无量供养恭敬赞叹诸佛如来功德。十二者。是诸菩萨于十方一切世界无三宝处。住持庄严佛法僧宝功德大海。遍示令解。如实修行。如是等法王八种庄严功德成就。如是菩萨四种庄严功德成就。是名众生世间清净。安乐国土具如是等二十九种庄严功德成就。故名净土
　　问曰。生安乐土者。凡有几品辈。有几因缘
　　答曰。无量寿经中。唯有三辈上中下。无量寿观经中。一品又分为上中下。三三而九。合为九品。今依傍无量寿经为赞。且据此经作三品论之。上辈生者有五因缘。一者。舍家离欲而作沙门。二者。发无上菩提心。三者。一向专念无量寿佛。四者。修诸功德。五者。愿生安乐国。具此因缘。临命终时。无量寿佛与诸大众现其人前。即便随佛。往生安乐。于七宝华中。自然化生。住不退转。智慧勇猛。神通自在。中辈生者有七因缘。一者。发无上菩提心。二者。一向专念无量寿佛。三者。多少修善奉持斋戒。四者。起立塔像。五者。饭食沙门。六者。悬缯然灯。散华烧香。七者。以此回向愿生安乐。临命终时。无量寿佛化现其身。光明相好具如真佛。与诸大众现其人前。即随化佛往生安乐。住不退转。功德智慧次如上辈下辈生者有三因缘。一者。假使不能作诸功德。当发无上菩提心。二者。一向专意乃至十念念无量寿佛。三者。以至诚心愿生安乐。临命终时。梦见无量寿佛。亦得往生。功德智慧次如中辈。又有一种往生安乐不入三辈中。谓以疑惑心。修诸功德。愿生安乐。不了佛智不思议智不可称智大乘广智无等无伦最上胜智。于此诸智疑惑不信。然犹信罪福修习善本。生安乐生安乐国七宝宫殿。或百由旬惑五百由旬。各于其中受诸快乐。如忉利天。亦皆自然。于五百岁中。常不见佛。不闻经法。不见菩萨声闻圣众。安乐国土谓之边地。亦曰胎生。边地者。言其五百岁中不见闻三宝。义同边地之难。或亦于安乐国土最在其边。胎生者。譬如胎生人初生之时人法未成。边言其难。胎言其闇。此二名皆借此况彼耳。非是八难中边地。亦非胞胎中胎生。何以知之。安乐国土一向化生故。故知非实胎生。五百年后还得见闻三宝故。故知非八难中边地也
　　问曰。彼胎生者处七宝宫殿中受快乐否。复何所忆念
　　答曰。经喻云。譬如转轮王子得罪于王。内于后宫。系以金锁。一切供具无所乏少。犹如王。王子于时虽有好妙种种自娱乐具。心不受乐。但念设诸方便求免悕出。彼胎生者亦复如是。虽处七宝宫殿有好色香味触。不以为乐。但不见三宝。不得供养修诸善本。以之为苦。识其本罪。深自责悔。求离彼处。即得如意。还同三辈生者。当是五百年末方识罪悔耳
　　问曰。以疑惑心往生安乐名曰胎生者。云何起疑
　　答曰。经中但云疑惑不信。不出所以疑意。寻不了五句。敢以对治言之。不了佛智者。谓不能信了佛一切种智。不了故故起疑。此一句总辨所疑。下四句一一对治所疑。疑有四意。一者疑。但忆念阿弥陀佛。不必得往生安乐。何以故。经言。业道如秤。重者先牵。云何一生或百年。或十年或一月。无恶不造。但以十念相续便得往生。即入正定聚。毕竟不退。与三途诸苦永隔乎。若尔。先牵之义何以所信。又旷劫已来俱造诸行有漏之法系属三界。云何不断三界结惑。直以少时念阿弥陀佛。便出三界乎。系业之义复欲云何。对治此疑故言不思议智。不思议智者。谓佛智力能以少作多。以多作少。以近为远。以远为近。以轻为重。以重为轻。以长为短。以短为长。如是等佛智无量无边不可思议。譬如百夫百年聚薪积高千仞。豆许火焚。半日便尽。岂可得言百年之薪积半日不尽乎。又如躄者寄载他船。因风帆势。一日至千里。岂可得言躄者云何一日至千里乎。又如下贱贫人获一瑞物而以贡主。主庆所得加诸重赏。斯须之顷富贵盈溢。岂可得言以可有数十年仕备尽辛勤。上下尚不达归者。言彼富贵无此事乎。又如劣夫以己身力掷驴不上。从转轮王行。便乘虚空飞腾自然。复可以掷驴之劣夫。言必不能乘空耶。又如十围之索千夫不制。童子挥剑瞬顷两分。岂可得言一小儿力不能断索乎。又如鸩鸟入水鱼蚌斯毙。犀角触泥死者咸起。岂可得言性命一断无可生乎。又如黄鹄呼子安。子安还活。岂可得言坟下千岁龄决无可苏乎。一切万法皆有自力他力自摄他摄。千开万闭无量无边。安得以有碍之识疑彼无碍之法乎。又五不思议中。佛法最不可思议。而以百年之恶为重。疑十念念佛为轻。不得往生安乐入正定聚者。是事不然。二者疑。佛智于人不为玄绝。何以故。夫一切名字从相待生。觉智从不觉生。如是迷方从记方生。若便迷绝不迷。迷卒不解。迷若可解。必迷者解。亦可云解者迷。迷解解迷犹手反覆耳。乃可明昧为异。亦安得超然哉。起此疑故。于佛智慧生疑不信。对治此疑故言不可称智。不可称智者。言佛智绝称谓。非相形待。何以言之。法若是有。必应有知有之智。法若是无。亦应有知无之智。诸法离于有无。故佛冥诸法。则智绝相待。汝引解迷为喻。犹是一迷耳。不成迷解。亦如梦中与他解梦。虽云解梦。非是不梦。以知取佛。不曰知佛。以不知取佛。非知佛。以非知非不知取佛。亦非知佛。以非非知非非不知取佛。亦非知佛。佛智离此四句。缘之者心行灭。损之者言语断。以是义故。释论云。若人见般若。是则为被缚。若不见般若。是亦为被缚。若人见般若。是则为解脱。若不见般若。是亦为解脱。此偈中说。不离四句者为缚。离四句者为解脱。汝疑佛智与人不玄绝者。是事不然。三者疑。佛实不能度一切众生。何以故。过去世有无量阿僧祇恒沙诸佛。现在十方世界亦有无量无边阿僧祇恒沙诸佛。若使佛实能度一切众生。则应久无三界。第二佛则不应复为众生发菩提心。具修净土摄受众生。而实有第二佛。摄受众生。乃至实有三世十方无量诸佛。摄受众生。故知。佛实不能度一切众生。起此疑故。于阿弥陀佛作有量想。对治此疑故言大乘广智。大乘广智者。言佛无法不知。无烦恼不断。无善不备。无众生不度。所以有三世十方者。有五义。一者。若便无第二佛。乃至无阿僧祇恒沙诸佛者。佛便不能度一切众生。以实能度一切众生故。则有十方无量诸佛。无量诸佛即是前佛所度众生。二者。若一佛度一切众生尽者。复亦不应后有佛。何以故。无觉他义故。复依何义。说有三世佛乎。依觉他义故。说佛佛皆度一切众生。三者。后佛能度。犹是前佛之能。何以故。由前佛有后佛故。譬如帝王之甲得相绍袭后王。即是前王之能故。四者。佛力虽能度一切众生。要须有因缘。若众生与前佛无因缘。复须后佛。如是无缘众生动迳百千万佛。不闻不见。非佛力劣也。譬如日月周四天下破诸闇冥。而盲者不见。非日不明也。雷震裂耳。而聋者不闻。非声不励也。觉诸缘理。号之曰佛。若情强违缘理。非正觉也。是故众生无量。佛亦无量。征佛莫问有缘无缘。何不尽度一切众生者。非理言也。五。众生若尽。世间即堕有边。以是义故则有无量佛。度一切众生。　　问曰。若众生不可尽。世间复须堕无边。无边故佛则实不能度一切众生。　　答曰。世间非有边非无边。亦绝四句。佛令众生离此四句。名之为度。其实非度非不度。非尽非不尽。譬如梦渡大海。值涛波诸难。其人畏怖叫声彻外。外人唤觉。坦然无忧。但为渡梦。不为渡河。问曰。言渡与不渡皆堕边见。何以但说渡一切众生为大乘广智。不说不渡众生为大乘广智。答曰。众生莫不厌苦求乐畏缚求解。闻渡则归向。闻不渡不知所以不渡。便谓佛非大慈悲。则不归向。不归向故长寝久梦。无由可息。为是人故。多说渡不说不渡。复次诸法无行经亦言。佛不得佛道。亦不渡众生。凡夫强分别作佛。渡众生。言度众生。是对治悉檀。言不度众生。是第一义悉檀。二言各有所以。不相违背。　　问曰。如梦得息。岂不是度耶。若一切众生所梦皆息。世间岂不尽乎。　　答曰。说梦为世间。若梦息则无梦者。若无梦者亦不说度者。如是知世间即是出世间。虽度无量众生。则不堕颠倒。四者疑。佛不得一切种智。何以故。若能遍知诸法。诸法堕有边故。若不能遍知。则非一切种智故。对治此疑故。言无等无伦最上胜智。无等无伦最上胜智者。凡夫智虚妄。佛智如实。虚实玄殊。理无得等。故言无等。声闻辟支佛欲有所知。入定方知。出定不知。又知亦有限。佛得如实三昧。常在深定。而遍知照万法二与无二。深法非伦。故言无伦。八地已上菩萨虽得报生三昧用无出入。而习气微熏三昧不极明净。形待佛智。犹为有上。佛智断具足。如法而照。法无量故。照亦无量。譬如函大盖亦大。故言最上。此三句亦可展转相成。以佛智无与等者故。所以无伦。以无伦故最上胜。亦可最上胜故无等。无等故无伦。但言无等便足。复何以须下二句者。如须陀洹智。不与阿罗汉等。而是其类。初地至十地亦如是。智虽不等。非不其伦。何以故。非最上故。汝以知有边为难。疑佛非一切智者。是事不然
　　问曰。下辈生中。云十念相续便得往生。云何名为十念相续
　　答曰。譬如有人。空旷回处值遇怨贼。拔刃奋勇。直来欲杀。其人劲走视渡一河。若得渡河。首领可全。尔时但念渡河方便。我至河岸。为著衣渡。为脱衣渡。若著衣纳。恐不得过。若脱衣纳。恐无得暇。但有此念更无他缘。一念何当渡河。即是一念。如是不杂心名为十念相续。行者亦尔。念阿弥陀佛。如彼念渡。迳于十念。若念佛名字。若念佛相好。若念佛光明。若念佛神力。若念佛功德。若念佛智慧。若念佛本愿。无他心间杂。心心相次乃至十念。名为十念相续。一往言十念相续。似若不难。然凡夫心犹野马。识剧猿猴。驰骋六尘。不暂停息。宜至信心预自克念。便积习成性。善根坚固也。如佛告频婆娑罗王。人积善行。死无恶念。如树西倾。必倒随曲。若便刀风一至。百苦凑身。若习前不在。怀念何可辨。又宜同志五三共结言要。垂命终时。迭相开晓。为称阿弥陀佛名号愿生安乐。声声相次。使成十念也。譬如蜡印印泥。印坏文成。此命断时。即是生安乐时。一入正定聚。更何所忧也

　　　　略论安乐净土义(毕)
