
　　　　大般若波罗蜜多经　卷第四百八十一

　　　　　　大唐三藏法师玄奘奉　　诏译

　　　　第三分舍利子品第二之三

　　「复次，舍利子！诸菩萨摩诃萨修行般若波罗蜜多，不作是念：『我于法界若速现等觉，若不速现等觉。』何以故？舍利子！无有少法能于法界现等觉故。舍利子！是菩萨摩诃萨不见少法离法界者，不见法界离诸法有；不见少法即法界者，不见法界即诸法有。何以故？舍利子！法与法界非即、离故。舍利子！是菩萨摩诃萨不作是念：『法界能为诸法因缘。』不作是念：『如是诸法能证法界。』何以故？舍利子！是菩萨摩诃萨尚不见有少法，何况有法能证法界！舍利子！是菩萨摩诃萨不见法界与空相应，亦不见空与法界相应，诸佛亦尔。何以故？舍利子！空与法界非相应、非不相应、非即、离故。舍利子！诸菩萨摩诃萨修行般若波罗蜜多，与如是法相应故，当言与般若波罗蜜多相应。
　　「复次，舍利子！诸菩萨摩诃萨修行般若波罗蜜多，不见法界与空相应，亦不见空与法界相应。舍利子！是菩萨摩诃萨不见色与空相应，亦不见空与色相应；不见受、想、行、识与空相应，亦不见空与受、想、行、识相应。舍利子！是菩萨摩诃萨不见眼处与空相应，亦不见空与眼处相应；不见耳、鼻、舌、身、意处与空相应，亦不见空与耳、鼻、舌、身、意处相应。舍利子！是菩萨摩诃萨不见色处与空相应，亦不见空与色处相应；不见声、香、味、触、法处与空相应，亦不见空与声、香、味、触、法处相应。舍利子！是菩萨摩诃萨不见眼界与空相应，亦不见空与眼界相应；不见耳、鼻、舌、身、意界与空相应，亦不见空与耳、鼻、舌、身、意界相应。舍利子！是菩萨摩诃萨不见色界与空相应，亦不见空与色界相应；不见声、香、味、触、法界与空相应，亦不见空与声、香、味、触、法界相应。舍利子！是菩萨摩诃萨不见眼识界与空相应，亦不见空与眼识界相应；不见耳、鼻、舌、身、意识界与空相应，亦不见空与耳、鼻、舌、身、意识界相应。
　　「舍利子！若菩萨摩诃萨修行般若波罗蜜多能如是相应，是为第一与空相应。舍利子！是菩萨摩诃萨由与如是空相应故不堕声闻、独觉等地，成熟有情、严净佛土，疾证无上正等菩提。
　　「舍利子！诸菩萨摩诃萨诸相应中，与般若波罗蜜多相应最为第一、最尊最胜、最上最妙、最高最极、无上无上上、无等无等等。何以故？舍利子！如是般若波罗蜜多相应即是空相应、即是无相相应、即是无愿相应故。
　　「舍利子！诸菩萨摩诃萨与如是般若波罗蜜多相应时，当知即为受菩提记、若近受记。舍利子！是菩萨摩诃萨由此相应，能为无量无数有情作大饶益。
　　「舍利子！是菩萨摩诃萨不作是念：『我与般若波罗蜜多相应。』不作是念：『我于菩提已得受记、若近受记。』不作是念：『我能严净佛土，我能成熟有情。』不作是念：『我当证得所求无上正等菩提，转妙法轮度无量众。』何以故？舍利子！是菩萨摩诃萨不见有法离于法界，不见法界离诸法有，不见有法能行般若波罗蜜多，不见有法得佛授记，不见有法能得无上正等菩提，不见有法能严净佛土，不见有法能成熟有情。何以故？舍利子！诸菩萨摩诃萨修行般若波罗蜜多时，毕竟不起有情等想。所以者何？诸有情等毕竟不生亦复不灭，彼既毕竟不生不灭，云何当能修行般若波罗蜜多？如诸有情不生不灭，诸法亦尔。
　　「舍利子！是菩萨摩诃萨不见有情诸法生故修行般若波罗蜜多，不见有情诸法灭故修行般若波罗蜜多，达诸有情及法空故修行般若波罗蜜多，达诸有情及法非我故修行般若波罗蜜多，达诸有情及法不可得故修行般若波罗蜜多，达诸有情及法远离故修行般若波罗蜜多。
　　「舍利子！诸菩萨摩诃萨修行般若波罗蜜多时，与空相应最为第一，与般若波罗蜜多相应最尊、最胜，无能及者。舍利子！诸菩萨摩诃萨如是相应，能正引发大慈、大悲及余无量无边佛法，由此势力，毕竟不起悭贪、犯戒、忿恚、懈怠、散乱、恶慧、杂染之心。」
　　尔时，舍利子白佛言：「世尊！若菩萨摩诃萨与般若波罗蜜多相应，是菩萨摩诃萨从何处没来生此间？从此间没当生何处？」
　　佛告尊者舍利子言：「若菩萨摩诃萨与般若波罗蜜多相应，是菩萨摩诃萨或从余佛土没来生此间，或从睹史多天没来生此间，或从人中没来生此间。
　　「舍利子！若菩萨摩诃萨与般若波罗蜜多相应，从余佛土没来生此者，是菩萨摩诃萨速与般若波罗蜜多相应。由此因缘，转生便得深妙法门疾现在前，从是已后恒与般若波罗蜜多速得相应，在所生处常值诸佛，供养恭敬、尊重赞叹无空过者。舍利子！若菩萨摩诃萨与般若波罗蜜多相应，从睹史多天没来生此者，是菩萨摩诃萨于六波罗蜜多常不忘失恒现在前，于一切陀罗尼门、三摩地门亦常不忘失恒现在前。舍利子！若菩萨摩诃萨与般若波罗蜜多相应，从人中没来生此者，是菩萨摩诃萨除得不退转其根昧钝，不能速与般若波罗蜜多相应，于陀罗尼门、三摩地门俱未自在，不能数数现前。
　　「又，舍利子！汝复所问『若菩萨摩诃萨与般若波罗蜜多相应，是菩萨摩诃萨从此间没当生何处？』者，舍利子！是菩萨摩诃萨从此没已生余佛土，从一佛国至一佛国，随所生处常遇如来、应、正等觉，乃至证得所求无上正等菩提恒不离佛。
　　「复次，舍利子！有菩萨摩诃萨无方便善巧故，虽能现起四静虑，亦能修行六波罗蜜多，由得静虑故生长寿天，随彼寿尽来生人间，值遇诸佛供养恭敬、尊重赞叹，修行六种波罗蜜多，而根昧钝不极明利。
　　「复次，舍利子！有菩萨摩诃萨虽得静虑修行般若波罗蜜多，而无方便善巧故，弃舍静虑生于欲界。当知是菩萨摩诃萨，根亦昧钝不极明利。
　　「复次，舍利子！有菩萨摩诃萨虽能入四静虑，亦能入四无量，亦能入四无色定，亦能修四念住、四正断、四神足、五根、五力、七等觉支、八圣道支、如来十力、四无所畏、四无碍解、大慈、大悲、大喜、大舍、十八佛不共法，而有方便善巧故，不随静虑、无量、无色势力而生，但生有佛世界，常遇如来、应、正等觉，不离般若波罗蜜多，于贤劫中定当作佛。
　　「复次，舍利子！有菩萨摩诃萨虽能起四静虑、四无量、四无色定，而有方便善巧故，不随静虑、无量、无色势力而生，还生欲界或刹帝利大族、或婆罗门大族、或长者大族、或居士大族，为欲成熟诸有情故。
　　「复次，舍利子！有菩萨摩诃萨虽现入四静虑、四无量、四无色定，而有方便善巧故，不随静虑、无量、无色势力而生，还生欲界或四大王众天、或三十三天、或夜摩天、或睹史多天、或乐变化天、或他化自在天，为欲成熟诸有情故，或为严净自佛土故，常遇诸佛供养恭敬、尊重赞叹无空过者。
　　「复次，舍利子！有菩萨摩诃萨虽能现入四静虑、四无量、四无色定，而有方便善巧故，从此处没生梵世中，作大梵王威德自在游诸佛土，从一佛国至一佛国，其中菩萨未证无上正等觉者，劝证无上正等菩提。已证无上正等觉者，请转法轮饶益一切。
　　「复次，舍利子！有菩萨摩诃萨一生所系修行般若波罗蜜多，有方便善巧故，虽现起四静虑、四无量、四无色定，修四念住、四正断、四神足、五根、五力、七等觉支、八圣道支，空三摩地、无相三摩地、无愿三摩地，而不随静虑、无量、无色势力而转，现前奉事亲近供养现在如来、应、正等觉，于此佛所勤修梵行，从此间没生睹史多天。尽彼寿量，诸根无缺，具念正知，无量无数百千俱胝那庾多天众恭敬围绕来生人中，证得无上正等菩提，转妙法轮度无量众。
　　「复次，舍利子！有菩萨摩诃萨得六神通，不生欲界、不生色界、不生无色界，游诸佛土供养恭敬、尊重赞叹诸佛世尊，修菩萨行乃至证得所求无上正等菩提。
　　「复次，舍利子！有菩萨摩诃萨得六神通游戏自在，从一佛国至一佛国，所经佛土无有声闻、独觉乘名，唯有一乘诸菩萨众。
　　「复次，舍利子！有菩萨摩诃萨得六神通游戏自在，从一佛国至一佛国，所经佛土有情寿量不可数知。
　　「复次，舍利子！有菩萨摩诃萨得六神通游诸世界，从一世界至一世界；或有世界不闻佛名、法名、僧名，是菩萨摩诃萨往彼赞叹三宝功德，令诸有情深生净信，由斯长夜得大饶益。是菩萨摩诃萨从此命终生有佛界修菩萨行，渐次证得所求无上正等菩提。
　　「复次，舍利子！有菩萨摩诃萨从初发心得四静虑、四无量、四无色定，修四念住、四正断、四神足、五根、五力、七等觉支、八圣道支，修佛十力、四无所畏、四无碍解、十八佛不共法。是菩萨摩诃萨不生欲界，不生色界，不生无色界，常生能益有情之处，利益安乐所化有情。
　　「复次，舍利子！有菩萨摩诃萨从初发心能入菩萨正决定位，乃至能住不退转地。
　　「复次，舍利子！有菩萨摩诃萨从初发心便能展转证得无上正等菩提，转妙法轮度脱无量无数有情，令获殊胜利益安乐，于无余依般涅槃界而般涅槃。般涅槃后所说正法若住一劫、若一劫余，饶益无边诸有情类。
　　「复次，舍利子！有菩萨摩诃萨从初发心能与般若波罗蜜多相应，与无量无数百千俱胝那庾多菩萨摩诃萨恭敬围绕游诸佛土，供养恭敬、尊重赞叹诸佛世尊，成熟有情、严净佛土。
　　「复次，舍利子！有菩萨摩诃萨修行般若波罗蜜多，得四静虑、四无量、四无色定，能于其中自在游戏，谓先入初静虑，从初静虑起入灭等至，从灭等至起入第二静虑，从第二静虑起入灭等至，从灭等至起入第三静虑，从第三静虑起入灭等至，从灭等至起入第四静虑，从第四静虑起入灭等至，从灭等至起入空无边处，从空无边处起入灭等至，从灭等至起入识无边处，从识无边处起入灭等至，从灭等至起入无所有处，从无所有处起入灭等至，从灭等至起入非想非非想处，从非想非非想处起入灭等至。如是，舍利子！菩萨摩诃萨修行般若波罗蜜多方便善巧，于诸等至次第超越顺逆往还游戏自在。
　　「复次，舍利子！有菩萨摩诃萨虽已得四念住、四正断、四神足、五根、五力、七等觉支、八圣道支，亦已修佛十力、四无所畏、四无碍解、十八佛不共法，而不取预流果、若一来果、若不还果、若阿罗汉果、若独觉菩提、若佛无上正等菩提。是菩萨摩诃萨修行般若波罗蜜多，有方便善巧故，令诸有情修四念住、四正断、四神足、五根、五力、七等觉支、八圣道支，得预流果、或一来果、或不还果、或阿罗汉果、或独觉菩提；亦令有情修佛十力、四无所畏、四无碍解、十八佛不共法，证得无上正等菩提。舍利子！此诸声闻、独觉果智即是菩萨摩诃萨忍。舍利子！是菩萨摩诃萨当知已住不退转地，安住般若波罗蜜多能为斯事。
　　「复次，舍利子！有菩萨摩诃萨安住六波罗蜜多净睹史多天宫，此贤劫中当得作佛，利益安乐无量有情。
　　「复次，舍利子！有菩萨摩诃萨修行般若波罗蜜多，虽已得四静虑、四无量、四无色定，已修四念住、四正断、四神足、五根、五力、七等觉支、八圣道支，亦已修佛十力、四无所畏、四无碍解、十八佛不共法，常勤修学趣菩提行，而于四谛现未通达。当知是菩萨摩诃萨一生所系，未得无上正等菩提。
　　「复次，舍利子！有菩萨摩诃萨修行六种波罗蜜多，游诸世界安立有情于无上觉严净佛土。当知是菩萨摩诃萨要经无量无数大劫，方得无上正等菩提。
　　「复次，舍利子！有菩萨摩诃萨安住六种波罗蜜多，常勤精进饶益有情，口常不说引无义语，身心不起招无义业。
　　「复次，舍利子！有菩萨摩诃萨常以六种波罗蜜多而为上首修菩萨行，施诸有情一切乐具，须食与食，须饮与饮，须衣服与衣服，须车乘与车乘，须香鬘与香鬘，须卧具与卧具，须舍宅与舍宅，须财谷与财谷，须珍宝与珍宝，须严具与严具，须僮仆与僮仆，随余所须悉皆施与，劝修众善教断诸恶，皆令证得常乐涅槃。
　　「复次，舍利子！有菩萨摩诃萨化身如佛遍入地狱、傍生、鬼界、人、天趣中，随其类音为说正法，令获殊胜利益安乐。
　　「复次，舍利子！有菩萨摩诃萨安住六种波罗蜜多，化身如佛遍往十方殑伽沙等诸佛世界，为诸有情宣说正法、严净佛土；于诸佛所听闻正法，恭敬供养、尊重赞叹，遍取十方最胜无上微妙清净佛土之相，而便自起最胜无上严净佛土，于中安处一生所系诸大菩萨，令疾证得所求无上正等菩提。
　　「复次，舍利子！有菩萨摩诃萨修行六种波罗蜜多，具三十二大丈夫相、八十随好，庄严其身诸根猛利无上清净，众生见者无不敬爱，渐次化道令疾证得三乘涅槃。如是，舍利子！诸菩萨摩诃萨应学清净身、语、意业，利益安乐一切有情。
　　「复次，舍利子！有菩萨摩诃萨修行般若波罗蜜多，虽得诸根最胜猛利，而不自举轻蔑他人。
　　「复次，舍利子！有菩萨摩诃萨从初发心恒住施戒波罗蜜多，乃至未得不退转地，于一切时不堕恶趣。
　　「复次，舍利子！有菩萨摩诃萨从初发心乃至未得不退转地，终不舍离十善业道。
　　「复次，舍利子！有菩萨摩诃萨安住施戒波罗蜜多，作转轮王具大威德，常以财宝给施有情，令其安住十善业道。
　　「复次，舍利子！有菩萨摩诃萨安住施戒波罗蜜多，摄多百千转轮王报，由斯值遇无量百千诸佛世尊，供养恭敬、尊重赞叹无空过者。
　　「复次，舍利子！有菩萨摩诃萨安住六种波罗蜜多，常为有情作法明照，恒不远离佛法光明，如是展转乃至证得所求无上正等菩提。舍利子！是菩萨摩诃萨由此因缘，于诸佛法常能现起。是故，舍利子！诸菩萨摩诃萨修行般若波罗蜜多，常不应起有罪身业、语业、意业。」
　　时，舍利子白佛言：「世尊！云何名为有罪身业、语业、意业？」
　　佛告舍利子：「若菩萨摩诃萨作如是念：『何等是身？我由此身而起身业。何等是语？我由此语而起语业。何等是意？我由此意而起意业。』舍利子！是名有罪身、语、意业。
　　「舍利子！诸菩萨摩诃萨修行般若波罗蜜多，不得身及身业，不得语及语业，不得意及意业。舍利子！若菩萨摩诃萨修行般若波罗蜜多，得身、语、意及彼业者，便起悭贪、犯戒、忿恚、懈怠、散乱、恶慧之心。舍利子！若菩萨摩诃萨修行般若波罗蜜多，起如是心，无有是处。又，舍利子！诸菩萨摩诃萨修行般若波罗蜜多，起身、语、意三种粗重，亦无是处。何以故？舍利子！诸菩萨摩诃萨修行六种波罗蜜多，能净身、语、意三种粗重故。」
　　时，舍利子白佛言：「世尊！云何菩萨摩诃萨净身、语、意三种粗重？」
　　佛告舍利子：「诸菩萨摩诃萨修行般若波罗蜜多，不得身及身粗重，不得语及语粗重，不得意及意粗重，舍利子！如是菩萨摩诃萨能净身、语、意三种粗重。又舍利子！若菩萨摩诃萨从初发心，能具受持十善业道，不起声闻、独觉作意，恒念度脱一切有情。舍利子！是菩萨摩诃萨亦名能净三种粗重。复次，舍利子！有菩萨摩诃萨修行六种波罗蜜多净菩提道。」
　　时，舍利子白佛言：「世尊！云何名为菩萨摩诃萨菩提道？」
　　佛告舍利子：「若菩萨摩诃萨修菩萨行时，不得身业，不得语业，不得意业，不得布施波罗蜜多，不得净戒、安忍、精进、静虑、般若波罗蜜多，不得声闻，不得独觉，不得菩萨，不得如来，不得一切法。舍利子！是为菩萨摩诃萨菩提道。舍利子！诸菩萨摩诃萨修行六种波罗蜜多，趣菩提道无能制者。」
　　时，舍利子白佛言：「世尊！何缘菩萨摩诃萨修行六种波罗蜜多，趣菩提道无能制者？」
　　佛言：「舍利子！诸菩萨摩诃萨修行六种波罗蜜多，不取色，不取受、想、行、识；不取眼处、色处，不取耳处、声处，不取鼻处、香处，不取舌处、味处，不取身处、触处，不取意处、法处；不取眼界、色界、眼识界；不取耳界、声界、耳识界，不取鼻界、香界、鼻识界，不取舌界、味界、舌识界，不取身界、触界、身识界，不取意界、法界、意识界；不取地界，不取水、火、风、空、识界；不取四念住，不取四正断、四神足、五根、五力、七等觉支、八圣道支；不取布施波罗蜜多，不取净戒、安忍、精进、静虑、般若波罗蜜多；不取佛十力，不取四无所畏、四无碍解、十八佛不共法；不取预流果，不取一来、不还、阿罗汉果；不取独觉菩提，不取菩萨摩诃萨行，不取无上正等菩提。舍利子！由是缘故，诸菩萨摩诃萨修行六种波罗蜜多，增长炽盛趣菩提道无能制者。
　　「复次，舍利子！有菩萨摩诃萨安住般若波罗蜜多，速能圆满一切智智。成胜智故，关闭一切险恶趣门，受人、天身常不贫贱，诸根具足形貌端严，世间天、人咸所敬爱。」
　　时，舍利子白佛言：「世尊！何等名为菩萨摩诃萨所成胜智？」
　　佛言：「舍利子！诸菩萨摩诃萨由成此智，普见十方殑伽沙等诸佛世界一切如来、应、正等觉，普闻诸佛所说法音，普见彼会一切声闻、菩萨僧等，普见彼土严净之相。
　　「舍利子！诸菩萨摩诃萨由成此智，不起世界想，不起佛想，不起法想，不起声闻僧想，不起菩萨僧想，不起独觉想，不起自想，不起他想，不起佛土严净之想。舍利子！诸菩萨摩诃萨由成此智，虽行布施波罗蜜多，而不得布施波罗蜜多；虽行净戒、安忍、精进、静虑、般若波罗蜜多，而不得净戒、安忍、精进、静虑、般若波罗蜜多；虽修四念住，而不得四念住；虽修四正断、四神足、五根、五力、七等觉支、八圣道支，而不得四正断乃至八圣道支；虽集佛十力，而不得佛十力；虽集四无所畏、四无碍解、十八佛不共法，而不得四无所畏、四无碍解、十八佛不共法。舍利子！是为菩萨摩诃萨所成胜智。诸菩萨摩诃萨由成此智，速能圆满一切佛法，虽能圆满一切佛法而无所取。
　　「复次，舍利子！有菩萨摩诃萨修行六种波罗蜜多得净五眼，所谓肉眼、天眼、慧眼、法眼、佛眼。」
　　时，舍利子白佛言：「世尊！云何菩萨摩诃萨得净肉眼？」
　　佛告舍利子：「有菩萨摩诃萨肉眼能见百逾缮那，有菩萨摩诃萨肉眼能见二百逾缮那，有菩萨摩诃萨肉眼能见三百乃至千逾缮那，有菩萨摩诃萨肉眼能见赡部洲界，有菩萨摩诃萨肉眼能见二大洲界，有菩萨摩诃萨肉眼乃至能见四大洲界，有菩萨摩诃萨肉眼能见小千世界，有菩萨摩诃萨肉眼能见中千世界，有菩萨摩诃萨肉眼能见三千大千世界。舍利子！是为菩萨摩诃萨得净肉眼。」
　　时，舍利子复白佛言：「世尊！云何菩萨摩诃萨得净天眼？」
　　佛告舍利子：「诸菩萨摩诃萨天眼，能见一切四大王众天、三十三天、夜摩天、睹史多天、乐变化天、他化自在天天眼所见，亦能见一切梵众天、梵辅天、梵会天、大梵天天眼所见，亦能见一切光天、少光天、无量光天、光音天天眼所见，亦能见一切净天、少净天、无量净天、遍净天天眼所见，亦能见一切广天、少广天、无量广天、广果天天眼所见，亦能见一切无想有情天天眼所见，亦能见一切无烦天、无热天、善现天、善见天、色究竟天天眼所见。舍利子！有菩萨摩诃萨天眼所见，一切四大王众天乃至色究竟天天眼所不能见。舍利子！诸菩萨摩诃萨天眼，能见十方各如殑伽沙界诸有情类死此生彼如实了知。舍利子！是为菩萨摩诃萨得净天眼。」
　　时，舍利子复白佛言：「世尊！云何菩萨摩诃萨得净慧眼？」
　　佛告舍利子：「诸菩萨摩诃萨有净慧眼，不见有法若有为若无为、若善若非善、若有罪若无罪、若有漏若无漏、若有染若离染、若世间若出世间、若杂染若清净。舍利子！是菩萨摩诃萨慧眼不见有法可见、可闻、可觉、可识。舍利子！是为菩萨摩诃萨得净慧眼。」
　　时，舍利子复白佛言：「世尊！云何菩萨摩诃萨得净法眼？」
　　佛告舍利子：「诸菩萨摩诃萨法眼，能如实知补特伽罗种种差别。谓如实知：此随信行，此随法行，此无相行；此住空，此住无相，此住无愿；此由三解脱门起五根，由五根起无间定，由无间定起解脱知见，由解脱知见永断三结，所谓萨迦耶见、戒禁取、疑，由断此故得预流果；即此复由初得修道，薄欲贪、嗔得一来果；即此复由上品修道，尽欲贪、嗔得不还果；即此复由增上修道，尽五顺上分结，所谓色贪、无色贪、无明、慢、掉举，由尽此故得阿罗汉果；此由空解脱门起五根，由五根起无间定，由无间定起解脱知见，由解脱知见永断三结，得预流果广说乃至得阿罗汉果；此由无相解脱门起五根，由五根起无间定，由无间定起解脱知见，由解脱知见永断三结，得预流果广说乃至得阿罗汉果；此由无愿解脱门起五根，由五根起无间定，由无间定起解脱知见，由解脱知见永断三结，得预流果广说乃至得阿罗汉果；此由空、无相解脱门，此由空、无愿解脱门，此由无相、无愿解脱门，广说亦尔。舍利子！是为菩萨摩诃萨得净法眼。
　　「又舍利子！诸菩萨摩诃萨法眼，能如实知所有集法皆是灭法，由知此故便得五根。舍利子！是为菩萨摩诃萨得净法眼。
　　「复次，舍利子！诸菩萨摩诃萨法眼，能如实知是菩萨摩诃萨最初发心，修行施戒波罗蜜多，成就信根乃至（「乃至」别本有作「及」者）精进根，方便善巧故，思受身增长善法。是菩萨摩诃萨或生刹帝利大族乃至或生居士大族，或生四大王众天乃至或生他化自在天，安住彼处成熟有情，施诸有情种种乐具严净佛土，逢事如来、应、正等觉供养恭敬、尊重赞叹，不堕声闻、独觉等地，乃至无上正等菩提终不退转。舍利子！是为菩萨摩诃萨得净法眼。
　　「复次，舍利子！诸菩萨摩诃萨法眼，能如实知是菩萨摩诃萨于无上正等菩提已得受记，是菩萨摩诃萨于无上正等菩提未得受记；是菩萨摩诃萨已得不退，是菩萨摩诃萨未得不退；是菩萨摩诃萨已圆满神通，是菩萨摩诃萨未圆满神通；是菩萨摩诃萨能往十方殑伽沙等诸佛世界供养恭敬、尊重赞叹诸佛世尊，是菩萨摩诃萨不能往十方殑伽沙等诸佛世界供养恭敬、尊重赞叹诸佛世尊；是菩萨摩诃萨已得神通，是菩萨摩诃萨未得神通；是菩萨摩诃萨已严净佛土，是菩萨摩诃萨未严净佛土；是菩萨摩诃萨已成熟有情，是菩萨摩诃萨未成熟有情；是菩萨摩诃萨已为诸佛之所称叹，是菩萨摩诃萨未为诸佛之所称叹；是菩萨摩诃萨已亲近诸佛，是菩萨摩诃萨未亲近诸佛；是菩萨摩诃萨寿命无量，是菩萨摩诃萨寿命有量；是菩萨摩诃萨得菩提时苾刍僧无量，是菩萨摩诃萨得菩提时苾刍僧有量；是菩萨摩诃萨得菩提时有菩萨僧，是菩萨摩诃萨得菩提时无菩萨僧；是菩萨摩诃萨有难行苦行，是菩萨摩诃萨无难行苦行；是菩萨摩诃萨已住最后有，是菩萨摩诃萨未住最后有；是菩萨摩诃萨已坐菩提座，是菩萨摩诃萨未坐菩提座；是菩萨摩诃萨有魔来娆，是菩萨摩诃萨无魔来娆。舍利子！是为菩萨摩诃萨得净法眼。」
　　时，舍利子复白佛言：「世尊！云何菩萨摩诃萨得净佛眼？」
　　佛告舍利子：「诸菩萨摩诃萨菩提心无间，入金刚喻定，得一切相智，成佛十力、四无所畏、四无碍解、十八佛不共法、大慈、大悲、大喜、大舍，得净佛眼。诸菩萨摩诃萨由得此眼，无所不见，无所不闻，无所不觉，无所不识。舍利子！是为菩萨摩诃萨得净佛眼。
　　「舍利子！若菩萨摩诃萨欲得如是清净五眼，应学六种波罗蜜多。何以故？舍利子！如是六种波罗蜜多能摄一切殊胜善法，所谓一切声闻善法、独觉善法、菩萨善法、如来善法。
　　「舍利子！若有说言甚深般若波罗蜜多能摄一切殊胜善法，是为正说。所以者何？甚深般若波罗蜜多是一切善法母，能生一切波罗蜜多及五眼等殊胜功德。
　　「舍利子！若菩萨摩诃萨欲得如是清净五眼，应学般若波罗蜜多。舍利子！若菩萨摩诃萨欲得无上正等菩提，应学五眼。舍利子！若菩萨摩诃萨能学五眼，定得无上正等菩提。

　　大般若波罗蜜多经卷第四百八十一

