
　　　　大般若波罗蜜多经　卷第三百九十

　　　　　　大唐三藏法师玄奘奉　　诏译

　　　　初分不可动品第七十之五

　　尔时，具寿善现白佛言：「世尊！若一切法皆本性空，本性空中都无差别，诸菩萨摩诃萨为何所住发起无上正等觉心，作是愿言：『我当趣证广大无上正等菩提。』？世尊！诸佛无上正等菩提无二行相，非二行相能证无上正等菩提。」
　　佛告善现：「如是！如是！如汝所说。诸佛无上正等菩提无二行相，非二行相能证无上正等菩提。何以故？善现！菩提无二亦无分别，若于菩提行于二相有分别者必不能证。
　　「善现！诸菩萨摩诃萨不于菩提行于二相，亦不分别，都无所住，发起无上正等觉心。诸菩萨摩诃萨于一切法不行二相，亦不分别，都无所行，则能趣证广大无上正等菩提。
　　「善现！诸菩萨摩诃萨所求无上正等菩提，非行二相而能证得。
　　「善现！诸菩萨摩诃萨所有菩提都无所行，谓不于色行，亦不于受、想、行、识行；不于眼处行，亦不于耳、鼻、舌、身、意处行；不于色处行，亦不于声、香、味、触、法处行；不于眼界行，亦不于耳、鼻、舌、身、意界行；不于色界行，亦不于声、香、味、触、法界行；不于眼识界行，亦不于耳、鼻、舌、身、意识界行；不于眼触行，亦不于耳、鼻、舌、身、意触行；不于眼触为缘所生诸受行，亦不于耳、鼻、舌、身、意触为缘所生诸受行；不于地界行，亦不于水、火、风、空、识界行；不于因缘行，亦不于等无间缘、所缘缘、增上缘行；不于从缘所生诸法行；不于无明行，亦不于行、识、名色、六处、触、受、爱、取、有、生、老死愁叹苦忧恼行；不于布施波罗蜜多行，亦不于净戒、安忍、精进、静虑、般若波罗蜜多行；不于内空行，亦不于外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空行；不于四念住行，亦不于四正断、四神足、五根、五力、七等觉支、八圣道支行；不于苦圣谛行，亦不于集、灭、道圣谛行；不于四静虑行，亦不于四无量、四无色定行；不于八解脱行，亦不于八胜处、九次第定、十遍处行；不于陀罗尼门行，亦不于三摩地门行；不于空解脱门行，亦不于无相、无愿解脱门行；不于极喜地行，亦不于离垢地、发光地、焰慧地、极难胜地、现前地、远行地、不动地、善慧地、法云地行；不于五眼行，亦不于六神通行；不于佛十力行，亦不于四无所畏、四无碍解、大慈、大悲、大喜、大舍、十八佛不共法行；不于三十二大士相行，亦不于八十随好行；不于无忘失法行，亦不于恒住舍性行；不于一切智行，亦不于道相智、一切相智行；不于预流果行，亦不于一来、不还、阿罗汉果、独觉菩提行；不于一切菩萨摩诃萨行行，亦不于诸佛无上正等菩提行。
　　「何以故？善现！诸菩萨摩诃萨所有菩提，不缘名声执我、我所，谓不作是念：『我行于色，我行于受、想、行、识。』亦不作是念：『我行于眼处，我行于耳、鼻、舌、身、意处。』亦不作是念：『我行于色处，我行于声、香、味、触、法处。』亦不作是念：『我行于眼界，我行于耳、鼻、舌、身、意界。』亦不作是念：『我行于色界，我行于声、香、味、触、法界。』亦不作是念：『我行于眼识界，我行于耳、鼻、舌、身、意识界。』亦不作是念：『我行于眼触，我行于耳、鼻、舌、身、意触。』亦不作是念：『我行于眼触为缘所生诸受，我行于耳、鼻、舌、身、意触为缘所生诸受。』亦不作是念：『我行于地界，我行于水、火、风、空、识界。』亦不作是念：『我行于因缘，我行于等无间缘、所缘缘、增上缘。』亦不作是念：『我行于从缘所生诸法。』亦不作是念：『我行于无明，我行于行、识、名色、六处、触、受、爱、取、有、生、老死愁叹苦忧恼。』亦不作是念：『我行于布施波罗蜜多，我行于净戒、安忍、精进、静虑、般若波罗蜜多。』亦不作是念：『我行于内空，我行于外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空。』亦不作是念：『我行于四念住，我行于四正断、四神足、五根、五力、七等觉支、八圣道支。』亦不作是念：『我行于苦圣谛，我行于集、灭、道圣谛。』亦不作是念：『我行于四静虑，我行于四无量、四无色定。』亦不作是念：『我行于八解脱，我行于八胜处、九次第定、十遍处。』亦不作是念：『我行于陀罗尼门，我行于三摩地门。』亦不作是念：『我行于空解脱门，我行于无相、无愿解脱门。』亦不作是念：『我行于极喜地，我行于离垢地、发光地、焰慧地、极难胜地、现前地、远行地、不动地、善慧地、法云地。』亦不作是念：『我行于五眼，我行于六神通。』亦不作是念：『我行于佛十力，我行于四无所畏、四无碍解、大慈、大悲、大喜、大舍、十八佛不共法。』亦不作是念：『我行于三十二大士相，我行于八十随好。』亦不作是念：『我行于无忘失法，我行于恒住舍性。』亦不作是念：『我行于一切智，我行于道相智、一切相智。』亦不作是念：『我行于预流果，我行于一来、不还、阿罗汉果、独觉菩提。』亦不作是念：『我行于一切菩萨摩诃萨行，我行于诸佛无上正等菩提。』
　　「复次，善现！诸菩萨摩诃萨所有菩提，非取故行，非舍故行。」
　　具寿善现白佛言：「世尊！若菩萨摩诃萨所有菩提，非取故行，非舍故行，诸菩萨摩诃萨所有菩提当何处行？」
　　佛告善现：「于意云何？诸佛化身所有菩提当何处行？为取故行？为舍故行？」
　　善现答言：「不也！世尊！不也！善逝！诸佛化身实无所有，如何可说所有菩提有所行处若取、若舍？」
　　佛告善现：「于意云何？诸阿罗汉梦中菩提当何处行？为取故行？为舍故行？」
　　善现答言：「不也！世尊！不也！善逝！诸阿罗汉诸漏永尽，惛沉睡眠盖缠俱灭，毕竟无梦，云何当有梦中菩提有所行处若取、若舍？」
　　佛言：「善现！诸菩萨摩诃萨修行般若波罗蜜多时，所有菩提亦复如是，非取故行，非舍故行，都无行处，本性空故。」
　　尔时，具寿善现白佛言：「世尊！若菩萨摩诃萨修行般若波罗蜜多时所有菩提，非取故行，非舍故行，都无行处，谓不行于色，亦不行于受、想、行、识；不行于眼处，亦不行于耳、鼻、舌、身、意处；不行于色处，亦不行于声、香、味、触、法处；不行于眼界，亦不行于耳、鼻、舌、身、意界；不行于色界，亦不行于声、香、味、触、法界；不行于眼识界，亦不行于耳、鼻、舌、身、意识界；不行于眼触，亦不行于耳、鼻、舌、身、意触；不行于眼触为缘所生诸受，亦不行于耳、鼻、舌、身、意触为缘所生诸受；不行于因缘，亦不行于等无间缘、所缘缘、增上缘；不行于从缘所生诸法；不行于无明，亦不行于行、识、名色、六处、触、受、爱、取、有、生、老死愁叹苦忧恼；不行于布施波罗蜜多，亦不行于净戒、安忍、精进、静虑、般若波罗蜜多；不行于内空，亦不行于外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；不行于四念住，亦不行于四正断、四神足、五根、五力、七等觉支、八圣道支；不行于苦圣谛，亦不行于集、灭、道圣谛；不行于四静虑，亦不行于四无量、四无色定；不行于八解脱，亦不行于八胜处、九次第定、十遍处；不行于陀罗尼门，亦不行于三摩地门；不行于空解脱门，亦不行于无相、无愿解脱门；不行于极喜地，亦不行于离垢地、发光地、焰慧地、极难胜地、现前地、远行地、不动地、善慧地、法云地；不行于五眼，亦不行于六神通；不行于佛十力，亦不行于四无所畏、四无碍解、大慈、大悲、大喜、大舍、十八佛不共法；不行于三十二大士相，亦不行于八十随好；不行于无忘失法，亦不行于恒住舍性；不行于一切智，亦不行于道相智、一切相智；不行于预流果，亦不行于一来、不还、阿罗汉果、独觉菩提；不行于一切菩萨摩诃萨行，亦不行于诸佛无上正等菩提者，世尊！岂不菩萨摩诃萨不行布施波罗蜜多，不行净戒、安忍、精进、静虑、般若波罗蜜多；不行内空，不行外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；不行四念住，不行四正断、四神足、五根、五力、七等觉支、八圣道支；不行苦圣谛，不行集、灭、道圣谛；不行四静虑，不行四无量、四无色定；不行八解脱，不行八胜处、九次第定、十遍处；不行一切陀罗尼门，不行一切三摩地门；不行空解脱门，不行无相、无愿解脱门；不入菩萨正性离生；不行极喜地，不行离垢地、发光地、焰慧地、极难胜地、现前地、远行地、不动地、善慧地、法云地；不行五眼，不行六神通；不行佛十力，不行四无所畏、四无碍解、大慈、大悲、大喜、大舍、十八佛不共法；不行三十二大士相，不行八十随好；不行无忘失法，不行恒住舍性；不行一切智，不行道相智、一切相智；不住菩萨殊胜神通、成熟有情、严净佛土，而得无上正等菩提？」
　　佛言：「不也！善现！诸菩萨摩诃萨所有菩提虽无行处，而诸菩萨摩诃萨要行布施、净戒、安忍、精进、静虑、般若波罗蜜多，要行内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，要行四念住、四正断、四神足、五根、五力、七等觉支、八圣道支，要行苦、集、灭、道圣谛，要行四静虑、四无量、四无色定，要行八解脱、八胜处、九次第定、十遍处，要行一切陀罗尼门、一切三摩地门，要行空解脱门、无相、无愿解脱门，要入菩萨正性离生，要行极喜地、离垢地、发光地、焰慧地、极难胜地、现前地、远行地、不动地、善慧地、法云地，要行五眼、六神通，要行佛十力、四无所畏、四无碍解、大慈、大悲、大喜、大舍、十八佛不共法，要行三十二大士相、八十随好，要行无忘失法、恒住舍性，要行一切智、道相智、一切相智，要住菩萨殊胜神通、成熟有情、严净佛土，乃得无上正等菩提。」
　　时，具寿善现复白佛言：「世尊！诸菩萨摩诃萨所有菩提若无行处，将无菩萨摩诃萨不住布施波罗蜜多，不住净戒、安忍、精进、静虑、般若波罗蜜多久修令满；不住内空，不住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空久修令满；不住四念住，不住四正断、四神足、五根、五力、七等觉支、八圣道支久修令满；不住苦圣谛，不住集、灭、道圣谛久修令满；不住四静虑，不住四无量、四无色定久修令满；不住八解脱，不住八胜处、九次第定、十遍处久修令满；不住一切陀罗尼门，不住一切三摩地门久修令满；不住空解脱门，不住无相、无愿解脱门久修令满；不入菩萨正性离生，不住极喜地，不住离垢地、发光地、焰慧地、极难胜地、现前地、远行地、不动地、善慧地、法云地久修令满；不住五眼，不住六神通久修令满；不住佛十力，不住四无所畏、四无碍解、大慈、大悲、大喜、大舍、十八佛不共法久修令满；不住三十二大士相，不住八十随好久修令满；不住无忘失法，不住恒住舍性久修令满；不住一切智，不住道相智、一切相智久修令满；不住菩萨殊胜神通、成熟有情、严净佛土久修令满，而得无上正等菩提？」
　　佛言：「不也！善现！诸菩萨摩诃萨所有菩提虽无行处，而诸菩萨摩诃萨要住布施、净戒、安忍、精进、静虑、般若波罗蜜多久修令满，要住内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空久修令满，要住四念住、四正断、四神足、五根、五力、七等觉支、八圣道支久修令满，要住苦、集、灭、道圣谛久修令满，要住四静虑、四无量、四无色定久修令满，要住八解脱、八胜处、九次第定、十遍处久修令满，要住一切陀罗尼门、一切三摩地门久修令满，要住空解脱门、无相、无愿解脱门久修令满，要入菩萨正性离生，要住极喜地、离垢地、发光地、焰慧地、极难胜地、现前地、远行地、不动地、善慧地、法云地久修令满，要住五眼、六神通久修令满，要住佛十力、四无所畏、四无碍解、大慈、大悲、大喜、大舍、十八佛不共法久修令满，要住三十二大士相、八十随好久修令满，要住无忘失法、恒住舍性久修令满，要住一切智、道相智、一切相智久修令满，要住菩萨殊胜神通成熟有情、严净佛土久修令满，乃得无上正等菩提。善现！若菩萨摩诃萨修诸善根未极圆满，终不能得所求无上正等菩提。
　　「复次，善现！若菩萨摩诃萨欲得无上正等菩提，应住色本性空，应住受、想、行、识本性空；应住眼处本性空，应住耳、鼻、舌、身、意处本性空；应住色处本性空，应住声、香、味、触、法处本性空；应住眼界本性空，应住耳、鼻、舌、身、意界本性空；应住色界本性空，应住声、香、味、触、法界本性空；应住眼识界本性空，应住耳、鼻、舌、身、意识界本性空；应住眼触本性空，应住耳、鼻、舌、身、意触本性空；应住眼触为缘所生诸受本性空，应住耳、鼻、舌、身、意触为缘所生诸受本性空；应住地界本性空，应住水、火、风、空、识界本性空；应住因缘本性空，应住等无间缘、所缘缘、增上缘本性空；应住从缘所生诸法本性空；应住无明本性空，应住行、识、名色、六处、触、受、爱、取、有、生、老死愁叹苦忧恼本性空；应住布施波罗蜜多本性空，应住净戒、安忍、精进、静虑、般若波罗蜜多本性空；应住内空本性空，应住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空本性空；应住四念住本性空，应住四正断、四神足、五根、五力、七等觉支、八圣道支本性空；应住苦圣谛本性空，应住集、灭、道圣谛本性空；应住四静虑本性空，应住四无量、四无色定本性空；应住八解脱本性空，应住八胜处、九次第定、十遍处本性空，应住陀罗尼门本性空，应住三摩地门本性空；应住空解脱门本性空，应住无相、无愿解脱门本性空；应住极喜地本性空，应住离垢地、发光地、焰慧地、极难胜地、现前地、远行地、不动地、善慧地、法云地本性空；应住五眼本性空，应住六神通本性空；应住佛十力本性空，应住四无所畏、四无碍解、大慈、大悲、大喜、大舍、十八佛不共法本性空；应住三十二大士相本性空，应住八十随好本性空；应住无忘失法本性空，应住恒住舍性本性空；应住一切智本性空，应住道相智、一切相智本性空；应住预流果本性空，应住一来、不还、阿罗汉果、独觉菩提本性空；应住一切菩萨摩诃萨行本性空，应住诸佛无上正等菩提本性空；应住一切法本性空，应住一切有情本性空，修诸功德令圆满已，便证无上正等菩提。
　　「善现！是诸法本性空及有情本性空，最极寂静，无有少法能增能减、能生能灭、能断能常、能染能净、能得果能现观。
　　「善现当知！菩萨摩诃萨依世俗言说施设法故，说修般若波罗蜜多，如实了知本性空已，证得无上正等菩提，非真胜义。何以故？真胜义中无色可得，亦无受、想、行、识可得；无眼处可得，亦无耳、鼻、舌、身、意处可得；无色处可得，亦无声、香、味、触、法处可得；无眼界可得，亦无耳、鼻、舌、身、意界可得；无色界可得，亦无声、香、味、触、法界可得；无眼识界可得，亦无耳、鼻、舌、身、意识界可得；无眼触可得，亦无耳、鼻、舌、身、意触可得；无眼触为缘所生诸受可得，亦无耳、鼻、舌、身、意触为缘所生诸受可得；无地界可得，亦无水、火、风、空、识界可得；无因缘可得，亦无等无间缘、所缘缘、增上缘可得；无从缘所生诸法可得；无无明可得，亦无行、识、名色、六处、触、受、爱、取、有、生、老死愁叹苦忧恼可得；无布施波罗蜜多可得，亦无净戒、安忍、精进、静虑、般若波罗蜜多可得；无内空可得，亦无外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空可得；无四念住可得，亦无四正断、四神足、五根、五力、七等觉支、八圣道支可得；无苦圣谛可得，亦无集、灭、道圣谛可得；无四静虑可得，亦无四无量、四无色定可得；无八解脱可得，亦无八胜处、九次第定、十遍处可得；无陀罗尼门可得，亦无三摩地门可得；无空解脱门可得，亦无无相、无愿解脱门可得；无极喜地可得，亦无离垢地、发光地、焰慧地、极难胜地、现前地、远行地、不动地、善慧地、法云地可得；无五眼可得，亦无六神通可得；无佛十力可得，亦无四无所畏、四无碍解、大慈、大悲、大喜、大舍、十八佛不共法可得；无三十二大士相可得，亦无八十随好可得；无无忘失法可得，亦无恒住舍性可得；无一切智可得，亦无道相智、一切相智可得；无预流果可得，亦无一来、不还、阿罗汉果、独觉菩提可得；无一切菩萨摩诃萨行可得，亦无诸佛无上正等菩提可得；无行菩萨摩诃萨行者可得，亦无行无上正等菩提者可得。善现！如是诸法皆依世俗言说施设，不依胜义。
　　「善现！诸菩萨摩诃萨修行般若波罗蜜多，从初发心虽极猛利为诸有情行菩提行，而于此心都无所得，于诸有情亦无所得，于大菩提亦无所得，于佛、菩萨亦无所得。」
　　尔时，具寿善现白佛言：「世尊！若一切法都无所有，皆不可得，云何菩萨摩诃萨行菩提行？云何能得无上菩提？」
　　佛告善现：「于意云何？汝于先时依止断界，断诸烦恼得无漏根，住无间定得预流果，若一来果、若不还果、若阿罗汉果，汝于彼时颇见有情若心、若道、若诸道果有可得不？」
　　善现答言：「不也！世尊！不也！善逝！」
　　佛言：「善现！若汝彼时都无所得，云何言得阿罗汉果？」
　　善现答言：「依世俗说，不依胜义。」
　　佛告善现：「如是！如是！如汝所说。诸菩萨摩诃萨亦复如是，依世俗说行菩提行及得无上正等菩提，不依胜义。
　　「善现！依世俗故，施设有色，施设有受、想、行、识；依世俗故，施设有眼处，施设有耳、鼻、舌、身、意处；依世俗故，施设有色处，施设有声、香、味、触、法处；依世俗故，施设有眼界，施设有耳、鼻、舌、身、意界；依世俗故，施设有色界，施设有声、香、味、触、法界；依世俗故，施设有眼识界，施设有耳、鼻、舌、身、意识界；依世俗故，施设有眼触，施设有耳、鼻、舌、身、意触；依世俗故，施设有眼触为缘所生诸受，施设有耳、鼻、舌、身、意触为缘所生诸受；依世俗故，施设有地界，施设有水、火、风、空、识界；依世俗故，施设有因缘，施设有等无间缘、所缘缘、增上缘；依世俗故，施设有从缘所生诸法；依世俗故，施设有无明，施设有行、识、名色、六处、触、受、爱、取、有、生、老死愁叹苦忧恼；依世俗故，施设有布施波罗蜜多，施设有净戒、安忍、精进、静虑、般若波罗蜜多；依世俗故，施设有内空，施设有外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；依世俗故，施设有四念住，施设有四正断、四神足、五根、五力、七等觉支、八圣道支；依世俗故，施设有苦圣谛，施设有集、灭、道圣谛；依世俗故，施设有四静虑，施设有四无量、四无色定；依世俗故，施设有八解脱，施设有八胜处、九次第定、十遍处；依世俗故，施设有陀罗尼门，施设有三摩地门；依世俗故，施设有空解脱门，施设有无相、无愿解脱门；依世俗故，施设有极喜地，施设有离垢地、发光地、焰慧地、极难胜地、现前地、远行地、不动地、善慧地、法云地；依世俗故，施设有五眼，施设有六神通；依世俗故，施设有佛十力，施设有四无所畏、四无碍解、大慈、大悲、大喜、大舍、十八佛不共法；依世俗故，施设有三十二大士相，施设有八十随好；依世俗故，施设有无忘失法，施设有恒住舍性；依世俗故，施设有一切智，施设有道相智、一切相智；依世俗故，施设有预流果，施设有一来、不还、阿罗汉果、独觉菩提；依世俗故，施设有一切菩萨摩诃萨行，施设有诸佛无上正等菩提；依世俗故，施设有有情，施设有菩萨、诸佛世尊，不依胜义。
　　「善现！诸菩萨摩诃萨不见有法能于无上正等菩提有增有减、有益有损，以一切法本性空故。
　　「善现！诸菩萨摩诃萨于一切法，观本性空尚不可得，况初发心而有可得！况修布施波罗蜜多而有可得！况修净戒、安忍、精进、静虑、般若波罗蜜多而有可得！况住内空而有可得！况住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空而有可得！况修四念住而有可得！况修四正断、四神足、五根、五力、七等觉支、八圣道支而有可得！况住苦圣谛而有可得！况住集、灭、道圣谛而有可得！况修四静虑而有可得！况修四无量、四无色定而有可得！况修八解脱而有可得！况修八胜处、九次第定、十遍处而有可得！况修陀罗尼门而有可得！况修三摩地门而有可得！况修空解脱门而有可得！况修无相、无愿解脱门而有可得！况修极喜地而有可得！况修离垢地、发光地、焰慧地、极难胜地、现前地、远行地、不动地、善慧地、法云地而有可得！况修五眼而有可得！况修六神通而有可得！况修佛十力而有可得！况修四无所畏、四无碍解、大慈、大悲、大喜、大舍、十八佛不共法而有可得！况修三十二大士相而有可得！况修八十随好而有可得！况修无忘失法而有可得！况修恒住舍性而有可得！况修一切智而有可得！况修道相智、一切相智而有可得！况修一切菩萨摩诃萨行而有可得！况修诸佛无上正等菩提而有可得！
　　「善现！诸菩萨摩诃萨于所修住一切佛法若有所得，无有是处。如是，善现！诸菩萨摩诃萨修行无上正等菩提，证得无上正等菩提，饶益有情常无间断。」

　　　　初分成熟有情品第七十一之一

　　尔时，具寿善现白佛言：「世尊！若菩萨摩诃萨修行布施波罗蜜多，修行净戒、安忍、精进、静虑、般若波罗蜜多；安住内空，安住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；修行四念住，修行四正断、四神足、五根、五力、七等觉支、八圣道支；安住苦圣谛，安住集、灭、道圣谛；修行四静虑，修行四无量、四无色定；修行八解脱，修行八胜处、九次第定、十遍处；修行陀罗尼门，修行三摩地门；修行空解脱门，修行无相、无愿解脱门；修行极喜地，修行离垢地、发光地、焰慧地、极难胜地、现前地、远行地、不动地、善慧地、法云地；修行五眼，修行六神通；修行佛十力，修行四无所畏、四无碍解、大慈、大悲、大喜、大舍、十八佛不共法；修行三十二大士相、八十随好；修行无忘失法，修行恒住舍性；修行一切智，修行道相智、一切相智；修行一切菩萨摩诃萨行，修行诸佛无上正等菩提；修行菩萨道，若未圆满，不能证得所求无上正等菩提。世尊！云何菩萨摩诃萨修菩萨道令得圆满，能证无上正等菩提？」
　　佛告善现：「若菩萨摩诃萨修行般若波罗蜜多，方便善巧修行布施㊣波罗蜜多时，不得布施，不得能施，不得所施，不得所为，亦不远离如是诸法而行布施波罗蜜多，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行净戒、安忍、精进、静虑、般若波罗蜜多时，不得净戒、安忍、精进、静虑、般若，不得能修，不得所修，不得所为，亦不远离如是诸法而行净戒、安忍、精进、静虑、般若波罗蜜多，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧安住内空时，不得内空，不得能住，不得所住，不得所为，亦不远离如是诸法而住内空，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧安住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空时，不得外空乃至无性自性空，不得能住，不得所住，不得所为，亦不远离如是诸法而住外空乃至无性自性空，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。
　　「善现！若菩萨摩诃萨修行般若波罗蜜多，方便善巧修行四念住时，不得四念住，不得能修，不得所修，不得所为，亦不远离如是诸法而修四念住，是菩萨摩诃萨则能圆满修菩萨道。善现！若菩萨摩诃萨修行般若波罗蜜多，方便善巧修行四正断、四神足、五根、五力、七等觉支、八圣道支时，不得四正断乃至八圣道支，不得能修，不得所修，不得所为，亦不远离如是诸法而修四正断乃至八圣道支，是菩萨摩诃萨则能圆满修菩萨道。如是，善现！诸菩萨摩诃萨修行般若波罗蜜多，方便善巧修菩萨道令得圆满，能证无上正等菩提。

　　大般若波罗蜜多经卷第三百九十

