
　　　　大方广佛华严经随疏演义钞卷第四十一

　　　　唐清凉山大华严寺沙门澄观述

　　疏。释此四分具如杂集第十三者。然此论建立补特伽罗。略有七种。谓病行差别故。出离差别故。任持差别故。方便差别故。果差别故。界差别故。修行差别故。今当病行差别。自有七种。一贪行。二嗔行。三痴行。四慢行。五寻伺行。六等分行。七薄尘行。言贪行补特伽罗者。谓有猛利长时贪欲(标也)虽于下劣可爱境界。而能发起上品贪欲(此释猛利)起即长时无有断灭(此释长时)如贪行者。乃至寻伺行者亦尔。各随自境猛利长行。如理配释。等分补特伽罗者。谓住自性位烦恼。远离猛劣。住平等境烦恼故。随境势力烦恼现行故。释曰。猛拣前五。劣拣第七。住平等境释成自性。随境势力烦恼现行。释自性烦恼。谓胜境贪心即增。劣境贪心则下。不同前五于下劣境起上品贪等。亦犹颜回怒不过分等。或与境等名为等分。又于所起无偏胜劣故云等也。论云薄尘行补特伽罗者。谓住自性位薄烦恼。如前所说自性位烦恼相。今此烦恼望彼微薄故。虽于增上所缘境界。而微薄性烦恼现行。昔所修习胜对治力所推伏故。释曰。非如前等分等于前境。境胜则贪重等。今胜亦劣故不同前。则父母之仇亦无加报。又上有七。经多说四者。取其三毒为不善根故。等分之中摄余三故故疏云等分。分其轻重轻即薄尘。重即正是。等分既等于境。望于薄尘故为重耳。又等皆相似无有胜劣。前三则有互增之义。疏五求人天乐为乐生死者恐有难云。谁复乐死。故今答云。所谓乐生以生必死故。人天之乐是生死中事故。疏乐事寂者。令成理寂者。即为人意。亦即对治。疏即依法不依人者。即第一文连义正对。即依义不依文也。疏以文义显故更不释之。第二句中有其两对。即依法不依人。依智不依识。具法四依也。即净名经法供养品而以义语。智识。了义。不了义。人法而为其次。四依之义三门分别。一释名二出体。三次第。初释名者。义为所诠。凭之起行。是故应依。教虽诠理要须忘言。言非义故。故不应依。智无分别能决断故。是以应依。识为了别能起于染著。故不应依。依了义经不依不了义者。显实分明名为了义。凭之起解。是故应依。隐覆有余名非了义。令人执滞。故不应依。托法起行。是故须依。不随人情。故不依人。然了义经等乃有多门。一法印非印门。与无常寂静无我三印。相应以为了义。不与相应即非了义。二大小乘门。小乘三印亦非了义。大乘方了。如七善知中说。又涅槃第六云。若说如来无常变易名为不了。若说如来常住不变是名为了。三显密门密意宣说名为不了。显了说者即名为了。四又于大乘言未周悉名为不了。周备为了。此上四门初一令物舍邪归正。二舍小归大。三舍密就显。四令寻诠使义周备。二出体者。初一所诠。通事通理。二即能证通根本后得。三约能诠通诠上二。四约能说忘情取法。三次第者。即以上义以为次第。余可思也。疏七断真法爱者。谓真实观智理事无违心生爱著便不证实。故诸圣人少有所念不得圣果。疏设自修此亦为利他者。以此章门标说法时不舍诸度。而下释相。于诸佛所闻法近友等。亦有不因说法所成。故为此通设自修时亦为众生。则不违蹑前随所应化常为说法。疏四进中普发众业等者。此中摄于四修及三精进故。疏双配细寻可知五禅中。疏一诃五欲者。即天台止观。依智论诸经。修正道前立二十五方便。谓一具五缘。二诃五欲。三弃五盖。四调五事。五行五法。五五二十五。今但明诃五欲耳。疏中先彰诃意。后云何诃之下。正明诃相。于中有三。一别示其过诃。二此五欲者结以正诃。三况菩萨下。即无诃相。直顺经文无贪著义余之方便。疏文不要略示其名。言具五缘者。一持戒清净。二衣食具足。三闲居静处。四息诸缘务。五近善知识。言弃五盖前已有竟。四调五事者。一调食令不饥不饱。二调眠不节不恣。三调身令不宽不急。四调息令不涩不滑。五调心令不沈不举。五行五法者。一欲。二精进。三念。四巧慧。五一心。并类前后其相可知。疏即一切门禅者。瑜伽三十三说六度四等各有九门。谓一自性。二一切。三难行。四一切门。五善士。六一切种。七遂求。八此世他世乐。九清净。故彼颂云。自性一切难。一切门善士。一切种遂求。二世乐清净。又自性皆一。一切或二或三。难行皆三。一切门皆四。善士皆五。一切种皆六或七。遂求皆八。二世乐皆九。清净皆十。今九门静虑者。一自性者。谓心一境性。或奢摩他品。或毗钵舍那品。或双运道即十句中。二三及十。第二一切禅者。略有二种。一者世间。二出世间。九次第定通于世间。不住不出是出世间。亦即第二句摄。有三种者。一者现法乐住禅。谓身心轻安远离憍举。离诸爱味泯一切相。二者引生功德禅。三饶益有情禅。如疏已配。第三难行禅有三种者。一已住深定能引诸静虑。而舍彼最胜生于欲界。是第一难。即经第五句。二依此静虑能发种种。超过二乘所行等持。亦第五句。是故疏云即难行相。三依于静虑速证无上菩提。即第十句。疏亦已指。第四一切门禅有四种者。谓一寻伺俱行。二喜俱行。三乐俱行。四舍俱行。即第二句摄故疏已指。第五善士禅略有五种者。一无爱味。即三四句。余四与四等相应。即第八句摄。所缘境界即慈念众生等故。第六一切种者。此静虑有六种七种。总十三种。言六种者。一善静虑。二无记变化静虑。三奢摩他品。四毗钵舍那品。五自他利正审就惟。六能引神通威力功德。亦是第六引神通句。亦通余句。言七种者。一者名缘静虑。二义缘。三止相缘。四举相缘。五舍相缘。六现法乐住。七饶益他。随句相应配之可知。第七遂求者。满众生意故亦神通句摄。略有八种。此一段论文稍广。今略义引之。一能息诸毒等。二能除众病。三降雨止渴。四济诸怖畏。五能施饭食。六能施资财。七能正谏诲。八能正造作。随应可知。第八此世他世乐。静虑有九者。一者神通变现调伏有情静虑。二者记说变现调伏有情。三者教诲变现调伏有情。四者于造恶者示现恶趣。五于失辩者能施辩才。六于失念者能与正念。七者制造建立无颠倒论等。八于世工巧能随造作。九放光息苦。后二亦义引亦随应配之。第九清净禅有十。疏下自配。余度九门十行品说。疏三安住理定寂爱味住者。杂集第九云。如是静虑无色。由四种相应广分别。谓杂染故。清白故。建立故。清净故。杂染者。谓四无记根。一爱二见三慢四无明。由此四惑染污其心。于诸染污静虑定门。令色无色界一切有覆无记烦恼及随烦恼生长不绝。释曰。上即略释论文。下别释。其文广博今略取意。谓由有爱味上静虑。由有见故取上静虑。由有慢故恃上静虑。由无明故疑上静虑。如是烦恼恒染其心。令色无色大小二惑相续流转等。论云清白者。谓清净静虑。无色自性善故说名清白。虽是世间离缠垢故亦名为静。论云。建立者。谓支建立。等至建立。品类建立。名想建立。于诸静虑具四建立。诸无色中唯有三种。除支建立。支建立者取意。谓初禅五支等。言等至建立者。谓七种作意入初静虑乃至非想。言品类建立者。于初静虑具三品熏修。八定皆尔。故初四禅随三品因各有三天。名想建立者。谓静虑中无量名字不可算数。以诸佛世尊所入二乘所不能知故。乃至八定互相摄故等。论云清净者。谓初静虑中边际定力。乃至非想非非想处边际。是名清净。彼疏释云。八定之中所有最后边际。由作用自在离无堪任障故名清净。通有漏无漏但自在作用俱名清净。释曰。今疏三四即离前杂染四无记根是第四清净。五至八即是前名想建立中互相摄故。及品类建立等余可思之。疏五出生诸定者。即杂集名想建立。疏中先明能出生。即依起信修行信心分中之文。前云久习纯熟。乃至得入真如三昧。次论又云。复次依是三昧故则知法界一相。谓一切诸佛法身与众生身平等无二。即名一行三昧。当知真如是三昧根本。若人修行渐渐能生无量三昧。经言无量三昧者。如智论云。五智印等三万五千首楞严等。五万三千方便善巧无量无边。疏此中逆顺应各有超间等者。俱舍定品云。二类定顺逆均间次及超至间超为成。三洲利无学。谓本善等至分为二类。一者有漏。二者无漏。往上名顺。还下名逆。今疏已委释。又彼云同类名均。异类名间。相邻名次。超一超二等名超。至间超为成者。名修超也。谓观行者修超定时先于有漏八地等至。顺逆均次现前数习。次于有漏顺逆均超现前数习。次于无漏顺逆均超现前数习。是名加行满也。后于有漏无漏等至。顺逆间超名超定成。三洲利无学者。明处及人。修超等至唯人三洲处也。仍是利根不时罗汉方能修也。今明菩萨
居然能超。如顺超从初禅出应入二禅。而入三禅即是超一。若从初出而入四禅即是超二。直入灭定是谓全超。逆超亦尔。疏亦名师子游步三昧者。腾跃跳踯故。即智论百八三昧中第三名也。菩萨得是三昧于一切三昧中入出迟速皆得自在。譬如众兽游戏之时。若见师子悉皆怖惧。师子戏时。于诸群兽强者则杀。伏者则放。菩萨亦如是。得是三昧。于诸外道强者破之信者度之。故名师子游步三昧。第一百八三昧名离著虚空不染。初一名首楞严。疏第二名宝印三昧者。智度论云。能印诸三昧于诸宝中法宝是实宝。今世后世乃至涅槃能为利益。如佛语比丘云。为汝说法所谓法印。法印是宝是解脱门。若三藏教门以三法印为法印。若摩诃衍但有诸法实相一法印。与实相般若相应三昧名为宝印三昧也。疏又上二三下。上案文释。今以三禅收之。以诸经论多用三故。如初会说。今当重释。瑜伽四十三云。云何菩萨一切静虑。谓此静虑略有二种。一者世间。二者出世间。复有三种。一者现法乐住等。论释云。若诸菩萨所有静虑远离一切分别。能生身心轻安最极寂静。远离掉举离诸爱味泯一切相。当知是名现法乐住。若诸菩萨所有静虑。能引能住种种殊胜不可思议不可度量十力种性所摄等持。乃至若诸菩萨所有静虑。能引能住一切菩萨解脱胜处遍处无碍解无诤愿等不共功德。名能引等持功德静虑。若诸菩萨所有静虑。于诸有情能引义利。彼彼事业与作助伴。下取意引息苦除怖救护。赞三宝德调伏有情为第三静虑。疏又通十种下。即九门中第九也。疏六般若中二。先随文释。后总料拣。前中言后三连环者。以经云一乘普门慧。二入于一切智智之门。三永得休息。此三乃似一句尔。故云连环。而义则别故为三句。疏此中亦有九门之相下料拣。于中二。一对九门般若。二其中虽定慧下拣滥。以互有故。于中有六。一对前定门拣。如前中云知三昧境不违智印入于智地。是定中慧。慧资定也。今此中有入真三昧。是定资慧也。二若全下引证成前。既合定慧明必相资。三后之方便下。以六对七料拣二亦相成四。岂令般若下反成前义。五非唯下总结万行相资之义。六况般若况结深玄。言不得一行无此君者。借外典语。晋书中说。王献之好竹。到处即皆树之。人问其故。答云。人生不得一日无此君耳。意在虚心贞节岁寒不移。今明万行不得暂时而无般若。疏七方便中先随文释。后初九拔济下收束。先以二种方便收。依璎珞经下。通明后四之相。后之三度皆有二段可知。八愿中此求菩提下收束。九力中一契理下收束。十智度中前七成就下收束。疏如慈童女者。智度论说。慈行童女入海采宝。辞白其母。母不从其志。相别误伤母一茎发。便堕火盆地狱。自省无罪。狱主具示罪相。便发大心。见诸罪人知同此罪。便请火盆普为戴之。狱主嗔恚以铁叉击头。寻便命终生于天上。疏贪有二种等。略有此二。然准瑜伽二十六中。总有五种。论云贪有五种。一于内身欲欲欲贪。二于外身淫欲淫贪。三境欲境贪。四色欲色贪。五萨迦耶欲萨迦耶贪。释曰。慈恩二解初贪有二。一云于自内身初起欲界微少之欲故名欲欲。次起重贪故名欲贪。二云内身是自所欲之法。所以言于内身欲。于内身欲上起欲故。即能欲心此名欲贪。则初一欲字是所欲。第二是能欲。第三欲字是结名。释曰后释为胜。濮阳结归两解。初一同大乘法师后解云云。初之欲字义同于前。次欲字即别境欲。与贪俱时缘于所欲。欲缘之欲重云欲欲。后之欲字亦是所欲。缘欲之贪名为欲贪。释曰。此解不及前。以后一皆有别境欲故。然古后四皆通二释思之可知。今亦存一。今此虽二亦以摄五。色贪即初二。财名等即后三。财即三。四名兼第五。等即等三耳。疏又防恶愿如戒经说者。梵网经云。发十大愿已。持佛禁戒作是愿言。宁以此身投炽然猛火大坑。及上刀山。终不以毁犯三世诸佛经律与一切女人作不净行。有十二愿。兼结云。愿一切众生皆得成佛。为十三愿。疏言六和者下。别释六和敬。先依律释。正在小乘义通大小。后又约菩萨三业同慈下。约菩萨明。则外同他善谓之为和。内自谦卑名之为敬。言三业同慈者大小异故。又三名行和。无有利和。一同戒和敬。菩萨通达实相知罪不可得。为欲安立众生于实相理。以戒方便巧同一切。持诸戒品无有乖诤。亦知众生同此戒善不断不常。未来必得菩提大果。是以敬之如佛。故说同戒以为和敬。二同见和敬。菩萨通达实相不得诸法不知不见。为欲安立众生于实相。正见方便巧同一切。种种知见无有乖诤。亦知众生因此知见分别增进开解必得种智圆明。是以敬之如佛。故说同见以为和敬。三同行和敬。菩萨通达实相无念无行。为欲安立众生于实相。正行方便巧同一切。修种种行无有乖诤。亦知众生因此诸行渐渐积功德皆当成佛道。是以敬之如佛。故说同行为和敬也。四身慈和敬。菩萨住于无缘平等大慈。以修其身慈善根力。能不起灭定现诸威仪。与一切乐故身与九道和同。亦知前所得乐众生悉有佛性未来必定当得金刚之身。是以敬之如佛。故说身慈以为和敬。五口慈和敬。菩萨以无缘平等大慈。以修其口慈善根力。能不起灭定普出一切音声言词。与一切乐。故口与九道和同。亦知前得乐众生悉有佛性未来必定当得无上口业。是以敬之如佛。故说口慈为和敬也。六意慈和敬。菩萨之心常在无缘大慈三昧。以修于意慈善根力。能不起灭定现诸心意与众生乐。故意与九道同和。亦知前所得乐众生悉有佛性如来藏理未来必定当得心如佛心。是以敬之如佛。故说意慈为和敬也。疏故白圭之玷。尚可磨也下。此借论语说南容三复白圭。谓毛诗抑篇文也。南容诵诗。至此三复读之。故郑重也。白圭之玷。尚可磨也。斯言之玷。不可为也。毛诗传云。玷缺也。今疏侧用故加三业。疏方便不空者。即侧用净名有慧方便解句。下句即有方便慧解。即涉有不迷于空。是方便有慧。观空不迷于事。即慧有方便也。疏涅槃严地也下。即涅槃经文。下当广引。在文可见。第二答行所成德。疏故柔胜刚等者。即借老子道经云柔弱胜刚强。御注云。柔顺可以行权。权行即能制物。故知柔弱者必胜刚强。德经云。天下之至柔。驰骋天下之至坚。御注云。天下之至柔者正性也。若驰骋伐胜染杂尘境。情欲充塞则为天下之至坚矣。若河上公意。意与前同。亦以柔能驰坚。如水能穿石。今疏意在此。疏若根本智即成内证等者。七事皆有内证及业用故。疏亦即是前所成之德者。即牒前文十种自在总别诸句。初智慧轮。即牒前总句成就三业。智为导故。次之九句牒十自在。但一二不次。一成巧分别即牒前第一得心自在故巧说大法。二广大念力。即第二无畏自在。三善巧智慧。即第三于法自在。及第四于智自在。由巧慧了法故。故合其二。四实相总持即第七陀罗尼自在。五成菩提。却是第五般若自在。般若为先故。六无错谬辩。即第六辩才自在。七得佛加持。即前第八随所演说开譬喻门。八普入佛会即大悲自在诲生不倦。九同一体性。即第十大慈自在。同体慈故。第十一句作大法师。即总结前十
　　升夜摩天宫品第十九(第四会初)。疏。则而演说法通上三会者。前第三会不离前二会而升忉利。则各有菩萨承佛神力说前二会之法。今加不离须弥顶上。则加法慧菩萨承佛神力说十住法故。兼前二会通三会法也。余义多同须弥顶品　　夜摩宫中偈赞品第二十。疏。表十行建立故者。此有五义大意可知。初言建立者。于法性无修之中而起修故。二万行非一故。三聚集为十度四等行。显发性德令现前故。故起信云。以知法性无悭贪故。随顺修行檀波罗蜜等。四一一契理曰深。意趣秘妙为密。为相续无间。五扶疏即茂盛之貌。如一布施国城内外头目髓脑。而兴起故等。言庇映者。一一行门与慈悲俱。普荫一切相映带故。若建谓修建。立谓成立。广谓体广多。约类异则五句皆二便成十义。下三各二可知。故下结云可以意消息之。疏宜以当界之佛与当界菩萨共相属对者。以佛是当位之果。菩萨即当位之因。如功德林菩萨下释云。积行在躬功德圆满。故得成于常住之果。二慧为最胜故成无胜眼。三悟胜义谛名为胜林故成无住眼佛。四闻深无畏故成不动。五崇真拒迷成大光净。六事理无差离身心相故得解脱。七了相不动得审谛眼。八照理正修故成明相。九照心本源果成最上。十鉴达诸佛迥超色声心言路绝故名智林。故得果妙明为绀青眼。以菩萨名下文自释故今属对则果号可知。第三偈赞言一尘内身无不周于十方者。以即一恒多故等。疏喻言孟夏月者取意译也。下疏文有六。一总显文意。二梵本下会梵经。此即刊定引梵破经如下当说。今疏取其所引令顺同今经。三西域如来圣教下。出后热月相明其三际。但是佛教所用。俗之所用不必要三。亦说四时等故。四赫日之言下会经通难。即刊定破云。四月赫日岂胜六月故孟夏之言不顺赫日故。疏出意云但取光长者。故晋经云。譬如春后月虚空无云翳日曜清净光。春后与孟夏无违。赫日明取光远。五彼方或为四时下。委彰时分以正滥释。六不见此文下结。破刊定谓彼破译者云。准梵本应云后热月。不合言孟夏月。若取意总译。应云譬如盛暑月。赫日光炽然。于净虚空中。无边光照曜。由方言实无敌对翻故。应取意译也。言后热月者西域时节名字两说。一云一年三时。谓春夏秋各四月。从十一月半已后。至三月半已前名春时。余二时准知。一云一年六时各两月。谓从十一月后半。至正月前半名春时。二从正月半至三月前半名热时。三从此后至五月前半名雨时。四从此后至七月前半名秋时。五从此后至九月前半名雪时。六从此后半至十一月前半名极寒时。今此梵本云后热月者。当此国二月半已后三月半已前。彼方两热月中后热月也。然此与西国时复不同。此地正暄。西域已热。是以但可取意译耳。上即刊定记义。余之二际准知者。应云从五月十六日。至九月十五日为夏。即雨际。从九月十六日至正月十五日。即寒际。即雨热寒之三际也。斯即俱舍光法师义。若泰法师意。从十月半为首。泰公约昼夜停等后说增减。光公约昼夜极长时后说增减。然其两说亦不惬西域记文刊定承谬更斥经义。故云不见此文妄为异解。然疏文已正所引犹哈。今当具引。彼记第二卷云。月盈至满谓之白分。月亏至晦谓之黑分。黑分或十四日或十五日。以月之大小故。然白前黑后合为一月。六月合为一行。日游在内近北行也。日游在外近南行也。总此二行合为一岁。又分一岁以为六时。正月十六日至三月十五日。渐热时也。三月十六日。至五月十五日。盛热时也。五月十六日至七月十五日。雨时也。七月十六日至九月十五日。茂盛时也。九月十六日至十一月十五日。渐寒时也。十一月十六日至正月十五日。盛寒时也。如来圣教岁为三时。正月十六日至五月十五日。热时也。五月十六日至九月十五日。雨时也。九月十六日至正月十五日。寒时也。或岁为四时。春夏秋冬也。春三月谓制呾罗月。吠舍佉月。逝瑟吒月。当此从正月十六日至四月十五日。夏三月谓頞沙荼月。室罗伎拏月。婆罗钵陀月。当此从四月十六日至七月十五日。秋三月谓頞湿缚庚阇月。迦赖底迦月。末伽始罗月。当此七月十六日至十月十五日。冬三月谓报沙月。磨袪月。頞勒窭拏月。当此十月十六日至正月十五日。故印土僧徒依佛圣教坐两安居。或前三月或后三月。前三月当此从五月十六日至八月十五日。后三月当此从六月十六日至九月十五日。前代译经律者。或云坐夏。或云坐腊。斯皆边裔俗语。不达中国正旨。或方言未融而传译有谬。释曰。以此文证邪正可知。又今之坐夏正取西域四时。非佛教所明。故记不许。疏后七中令于依他起修三无性观等者。文分为四。一总标意。唯识第九广明。已如上引。二以余之二性下。出于一性修三所以。三故于一依他下。结成上义。四文即分三下。正释经文。二中有三。初明三性即一性。二明三无性即三性。三明融通为一。初中圆成即是依他之体故。观依他必观其体。离依他性无可横执。故遍计性亦约依他。又迷真似现者。此之一句具足三性。迷即遍计。真即圆成。似即依他。前意明二不离依他。此义明
二能成依他。故但观依他已具三性。疏即依三性下。第二明三无性不离三性。全是唯识偈文。具足应云即依此三性。立彼三无性。初则相无性。次无自然性。后由远离前所执我法性。明三无性依三性有也。疏三性尚一下。三明融通。谓三性是有尚犹是一。三无无相岂定有三。故收三性但是一有。三无但是一无。离有无无故有无不二。初句约显。后有无形夺下约遮。余义玄中已具其相。疏初三作生无自性性观者。即第二依他上无性也。即唯识云次无自然性。然三无性名。须弥偈品文中已有。今复略释。谓法从缘无自然生性。故上生无自性即是所无。下一性字是无性性。谓无自然生之自性为其性。故言胜义无自性性者。即第三无性胜义。自性即是所无。下一性字义同于前。显无彼胜义之性为其性故。胜义即是圆成。圆成即是真如。故唯识云。此诸法胜义。亦即是真如。常如其性故。即唯识实性。言相无自性性者。即第一无性。谓遍计之相亦不可得。如绳上蛇。下一性字是第一性。以相无自性而为其性故。疏初句果空。谓缘生果法非先有体等者。即中论先有先无门观也。然亦名夺破。于中先夺破其所计先有。总举诸宗世性。微尘即是外道。及未来藏即一切有部。因缘通大小乘约相。心识即唯识唯心所现。若执定有皆为所遣。从若有来处下。纵破。鸟来栖树即中论青目释无来文。谓先有鸟而来就树。可名为来。今从无之有曰生。曾何先有。疏次句因空者。即经亦无能作者。能作是因。因者即我也。亦即牒辞则通于法。瑜伽论云。顺益是因义。谓无常法为因。无有常法能为法因。又虽无常法为无常因。然与他性为因。亦与后自性为因。非即此刹那。从既无有果下破也。即相待门破可知。从又世性等亦是妄计因缘有故者。亦因缘门。因缘无性故。亦无体门。但有妄计无实体故。疏又初句不自生等者。上之四句各别门破。今通用因缘门。以四开破略无无因。中观论云。诸法不自生。亦不从他生。不共不无因。是故知无生。而杂集论二门释之。一云不自生者。谓一切法非自所作。彼未生时无自性故。不从他生者。谓彼法缘非作者故。不从共生者。谓即由此二种因故非不自作他作故。不无因生者。缘望众生有功能故。二又因缘互夺。释云自种有故不从他等。次后当释。疏又初句非先有等者。前来唯初句用先有门。今通三句皆用先有先无门。中论因缘品云。果先于缘中。有无俱不可。先无为谁缘。先有何用缘。影公云。因中先有则可境界在六根。因中先无则因同非因。因同非因则可钻冰出火。境界在六根则可汤中求冰。若亦有亦无则具上二过。其第四句乃非此门。故中论云。若果非有生亦复非无。生亦非有无生何得言有缘。疏次偈以无生释无灭。略有三义者。一是无体门。二相待门。三因缘门。疏经云无生即是佛者。正是大品法尚答常啼云。诸法如即是佛。诸法无生即是佛等。下句既云斯人见如来。即无生是佛义耳。须弥顶上偈赞品。一切慧菩萨云。一切法无生。一切法无灭。若能如是解。诸佛常现前。疏论云若见因缘法等者。即中论四谛品末云。是故经中说若见因缘法则为能见佛。见苦集灭道。而论引经即智严经。至第十菩萨当具引之。疏各含二义故致兼言者。释上兼修之言。而云各者。正取上半观相。下半观益。为各二义。即依他圆成如下疏列。而下遣能亦含依圆故。此各言兼于能所方顺二偈兼修之言。疏一者成前下。别示二义之相。此即依他中义也。先明观相。由前偈遣能相四相。略举生灭已含住异。此偈遣所相色心法体。由四相相成其有为。当法缘生故无自性。观益可知。疏。二无生真性下。即兼修胜义无性义也。疏后偈遣能观者。然此疏中二义亦通前依圆。前义依他圆成。俱无所了。后义依圆。皆无能了。皆由即性即无性故。故疏结云能所双亡。即正结上二义也。亦通结上二偈能所。疏不了国等依他谓为现见者。而言等者国即共业缘生。以后偈总结云世间国土性。世间之言通有情世间故致等言。言谓为现见者。以中论内小乘被破。皆悉救云世间现见故。意云。不合与世间相违。又佛言。世智说有我亦说有世智说无我亦说无。今现见有国等诸法。岂得言无。故引晋经云当知由所生。所生即现故见国等。第四菩萨可知。第五菩萨。疏后偈显智从生下。疏文有三。一案经释。二会实义。三若准晋下会晋经。今初有二意。前意中云。犹搴芙蓉于深水即显所应。而于木末非所应也。即楚词意。彼云搴芙蓉于木末。此明不应也。疏二者成后智从自种熏习而生者。于中有二。先正释。后释难会通。前中谓由本有无漏种子。与多闻熏习和合。而生无漏智故。依唯识论本有新熏。三师异说。第一护月等师唯立本有。故论云。有义一切种子皆悉性有不从熏生。由熏习力但可增长。第二难陀唯立新熏。故论云。有义种子皆熏故生。所熏能熏俱无始有故。诸种子无始成就。第三护法正义。论云。有义种子各有二类。一者本有。二者始起。乃至云。由此应信有诸有情无始时来有无漏种。不由熏习法尔成就。又云。其闻熏习非唯有漏。闻正法时亦熏本有无漏种子令渐增盛。展转乃至生出世心。释曰。出世心者即是见道。其第三义正同瑜伽三十五种性品。论云。云何种性。谓略有二种。一本性住种性。二习所成性。住种性者。谓诸菩萨六处殊胜有如是相。从无始世展转传来法尔所得。名本性住种性。今疏云熏习即是新熏自种而生者。熏但熏旧无别新成。疏若尔何以经言下。第二释难会通。有两重难。初即引净名第二佛道品难因。净名问文殊言。何等为如来种。文殊师利言。有身为种。无明有爱为种。四颠倒为种。五盖为种。六入为种。七识处为种。八邪法为种。九恼处为种。十不善道为种。以要言之。六十二见。及一切烦恼皆是佛种。何谓也。答曰。若见无为入正位者。不能复发阿耨多罗三藐三菩提心。譬如高原陆地不生莲华。卑湿淤泥乃生是华。如是见无为入正位者。终不复能生于佛法。烦恼泥中乃有众生起佛法耳。今疏引此以为难耳。又入大乘论第一引龙树偈云。不从虚空有。亦非地种生。但从烦恼中。而证成菩提。皆此义也。疏此说在缠下疏答。然约彼经文见无为入正位者不生佛法。则已入见道便不能发。若约迦叶领解云。如是声闻诸结断者。于佛法中无所复益。则诸凡夫地前菩萨。有诸烦恼增修对治。成诸度门得为佛种。若已断结不可得为一切智因。故诸菩萨留惑润生以至惑尽。故摄论云。烦恼伏不起。如毒咒所害。留惑至惑尽证佛一切智。此是经之显意。今疏所明乃是经之密意。而是胜鬘楞伽等义。故云在缠如来藏。烦恼如泥。覆于二藏。然大智自从所藏不空。大智光明遍照法界义生故。二相亦异疏若尔烦恼即菩提。复云何通。即第二重难。既言即者。则不得云二事别也。谓迷真起妄说为烦恼。妄体即真元是佛种。无行经云。淫欲即是道。恚痴亦复然等。疏约体性故下。疏答上难有其二意。一约体性者。烦恼性即菩提。非约相也。故净名云。烦恼是道场。知如实故。无行经云。贪欲及嗔恚。无有能得者。是法皆如空。知是即成佛。故知烦恼实性即菩提耳。亦就相明二事不一。二云约所迷故者。即第二义也。谓迷真起妄。离真则无能迷妄心。故云即菩提耳。真即性净菩提。如波与湿双喻上二。湿是波性。波是湿相。动湿成波是波所依。能所不同故非一也。疏然实义者。下第二会实义通会两章方显中道。正通烦恼即菩提难。是显真妄交彻之义。虽说三门义含四句。谓初二门峙立依理成事则唯妄非真。事能显理即唯真非妄。故各峙立。从若说一者下。明此二章正为破病。若据菩萨二皆会中。又此章则二门峙立。后章则二相寂然。故合此二非即非离。言若说一者则离之令异者。谓有问言。万法即真一如无异。故妄即真有何过耶。答略有三过。一能依即是所依。谓依真有妄。如依水有波。今妄即是真便无能依。以无能依亦失所依。则生灭真如二俱不立。二者二既不异亦失真妄。以妄即真故无妄。无妄对何说真。三者亦失真假二门。若别则三义俱成。如金与严具。波之与水。动湿体相二俱不同。能依所依各有三义呰不杂乱。疏若云异者合之令同者下章云。如金与金色其性无差别等。疏诸识身下释。此有四意。一眼唯见色。耳唯闻声等。二缘会不同者。眼以色等而为缘故。耳用声等而为缘故。三眼无耳用者。对于果位互用而说。初意显自。此意遮他。四又此眼识不合余根者。亦对六根互用义说以互用义。或言眼根发于眼识。而了六境。余根亦尔。即第三意对之。二或言眼根能发六识以了六境。此意对之。此识不合余根。此根亦不发余识。更有说言。言互用者。眼根发耳识而能嗅于香等。亦不出上之二意。从识身同识下结其不同。疏二功能不等下。先法说后举二喻。皆明不等。此亦生公十四科善不受报义。彼问云。善恶相倾其犹明闇不并。云何言万善理同恶异各有限域耶。答明闇虽相倾。而理实天绝。明能灭闇故无闇而不灭。所以一爝之火。与巨泽火同。闇不能灭明。以其理尽闇质故也。思之可知。第六菩萨。疏二章相接显非即离亦互相成者。非即离义已如上明。言互相成者。由非即故方成不离等。故有问言。若言不一者。即应离于金别有器体。若异金有体者。即应与金不异。以同金有体无差别故。言无差别者一种有体故。答只由不异方得不一。何者。若异即妄自有体不依真立。不依真故即不得有妄。今有妄者。由不异故得成不一以妄无自体故妄依真成。以妄成故与真不一。如波依水。由不异水遂得成波。以波成故与湿不一。此上即以不异成不一也。言不一成不异者。即如上章。由有能依所依故。得交彻不异。如有波故说波即湿。由有湿故说水即波等。疏然其能喻不离诸法者。如云众生非众生三世生灭。皆是初句诸法中收。并无差别。斯则难见。若就未来无过去相。则无相理照然易见故。喻色心无相之难。疏。此喻为总者。法非法言该通性相及诸法故。疏。取文虽异义旨乃同者。谓若理若事若真若妄。此文乃异。互相交彻义旨则齐。疏亦同密严者。问明已引云。如来清净藏。世间阿赖耶。如金与指环展转无差别。则金色如指环金体即金。然此上不异总有四句。一以本成末。本隐末存。此即存隐不异。即疏云以妄无体揽真而起。则真无不隐唯妄现也。是矣。二摄末归本。末尽本显。此即显灭明不异。故疏云以真体实妄无不尽唯真现也。三摄本从末末存。摄末归本本显。此则两法俱存。但真妄有异。即有真有妄明不异。故疏云是则无体之妄不异体实之真。故云无有异也。四摄本从末本隐。是不无义。摄末归本末尽。是不有义。此则不有不无明不异。亦是末后二句。又非异故非边。不一故非中非边。是无寄法界妙智所证湛然常住无所寄也。又非一即非异故。恒居边而即中等。又非一即生死。非异即涅槃。非一即非异故。恒住生死即处涅槃等。然其法体圆融无碍。上来所说非一异等。亦是假言故。前疏云善须得意。以法就喻金等亦然。疏横者异法相望者。即一切差别法无差别也。法即是善法。非法即恶法。故百论取般若意云。福上舍何况罪。以金刚云法尚应舍何况非法。故以非法而名为罪。疏又法谓有法者。亦是横论有无相对。疏故中论下。引论证成无法为非法也。即第三论成坏品颂云。从法不生法。亦不生非法。从非法。不生法及于非法。直释偈意。法即是有。如色心等。非法是无。如兔角等。若从法生法如母生子。法生非法如人生石女儿。从非法生法如兔角生人。从非法生非法者。如龟毛生兔角。故彼长行释云。从法不生法者。若至若失二俱不然。从法不生非法者。非法名无。所有法名为有。云何从有相生无相。从非法不生法者。非法名为无。无云何生有。若从无生有者是则无因。无因则有大过。是故不从非法生法。不从非法生非法者。兔角不生龟毛。疏然前义下。断上二说。前义即事理无碍。后义即事事无碍。疏若但用后义下。反以理结。要用上二。谓要由事理无碍方得以理融于事。事事随理而融通耳。此中更有别义。谓又若依前义则心等四类即第五无为。若依后义由无为故前四无差。又依前义是性无异故。无有差。若依后义是同一如体。故无差也。疏第二偈下。初立二相。次所遣既无下。释无实义。以喻下。释合下半。后若以正报下。结弹古释。疏文举一隅应反余二者。应明现在无过未。过去无现未等。故论语云。举一隅不以三隅反。疏诸法亦然真俗并虚等者。故肇公云。涅槃盖是镜像之所归。绝称之幽宅也。岂可以有无标榜。故有余无余乃出处之异号。应物之假名耳。疏若离分别则无一切境界之相者。即起信论。前文已引。此论前文云。一切境界唯依妄念而有差别。次云。若离心念则无一切境界之相。疏反覆相遣显无差理者。谓以所知遣能知。复以能知遣所知耳。疏况当有败。如出现品者。经云。譬如世界有成坏而其虚空不增减。一切诸佛成菩提。成与不成无差别是也

　　　　大方广佛华严经随疏演义钞卷第四十一

　　　　大方广佛华严经随疏演义钞卷第四十二

　　　　唐清凉山大华严寺沙门澄观述

　　第七菩萨。疏二缘生无作观下。疏文有二。先总科。谓前偈上半无作。下半缘成。后偈上半缘成。下半即无作。二今初下。正释初偈。于中先解上半。自有四重。一破外道。二破小乘。三遣法相。四约无相宗说。今初。非自性等作者。即明非自作也。外道宗计之盛不出数论胜论。数论计自性能作。自性即冥谛能作。而我非能作者。但是知者。而疏言等即等于我。我为能作者即胜论师。次言亦非梵天等他作者。且等取案荼自在梵天。案荼即案荼论师所计。第一疏已明自在。即涂灰外道所计。合上为共作。离上为无因。故但举自作四句已备。疏但以虚妄无业报故者。即总破四句。四句之计皆无业报。言广如三论破者。不欲繁文指广有原。然三论皆破百论广破二宗。今取顺非四句作苦。且依十二门论。释云。然自性一计第一疏抄已广破竟。卫世计我为自。今当更释。即观作者门第十偈云。自作及他作。共作无因作。如是不可得。是则无有苦。长行以因缘门释。则通小乘大乘等。次约破外道说。先总叙云。如经说。有裸形迦叶。问佛。苦自作耶。佛默然不答。世尊。若尔苦不自作者。是他作耶。佛亦不答。世尊。若尔苦自作他作耶。佛亦不答。世尊。若尔者苦无因无缘作耶。佛亦不答。释曰。下论破有二意。一约性空。结云如是四问佛皆不答。当知苦则是空(第一约外道说)。问曰。佛说是经不说苦空随可度众生。作是说是裸形迦叶。谓人是苦因。有我者说好丑皆神所作。神常清净无有苦恼。所知所解悉皆是神作。好丑苦乐还受种种身。以是邪见故。问佛苦自作耶。是故佛不答。苦实非是我作。若我是苦因。因我生苦我即无常。何以故。若法是因。及从因生法。皆亦无常。若我无常则罪福果报皆悉断灭。修梵行福报是亦应空。若我是苦因则无解脱。何以故。我若作苦离苦无我。能作苦者。以无身故。若无身而能作苦者。得解脱者。亦应是苦。如是则无解脱。而实有解脱。是故苦自作不然。释曰。此破我为自作。故疏。云自性等等于我故。次破他作论云。他作苦亦不然。离苦何有人而能作苦与他。复次若他作苦者。则为是自在天作。如此邪见问。故佛亦不答。而实不从自在天作。何以故。性相违故。如牛子还生牛。若万物从自在天生。皆应似自在天。是其子故。复次若自在天作众生者。不应以苦与子。是故不应言自在天作。问曰。众生从自在天生。苦乐亦自在天生。以不识乐因故与其苦。答曰。若众生是自在天子者。唯应以乐遮苦不应与苦。亦应但供养自在天。则灭苦得乐。而实不尔。但自行苦乐因缘而自受报。非自在天作。复次彼若自在者。不复有所须。有所须自作不名自在。若无所须何用变化作万物如小儿戏。复次若自在作众生者。谁复作自在。若自在自作则不然。如物不能自作。若更有作者不名自在。下广有破。具如彼论。乃至云。若自在作苦乐等事。而自成坏世间法等。又自在亦从他作则无穷。无穷则无因。故非自在。次破共作有上二过。故假因和合故非无因。四皆邪见故佛不答。破梵天等例同自在。约人虽异他作义同。然此方妄计亦自西天相传之说。案三王历云。天地浑沌盘古生其中。一日九变神于天。圣于地。主于天地。天日高一丈。地日厚一丈。盘古亦长一丈。如此万八千年。然后天地开辟。盘古龙身人首。首极东西。足极东西。左手极南。右手极北。开目成昼。合目成夜。呼为暑。吸为寒。吹气成风云。叱声为雷霆。盘古死。头为甲。喉为乙。肩为丙。心为丁。胆为戊。脾为已。胁为庚。肺为辛。肾为壬。足为癸。目为日月。髭为星辰。眉为斗枢。九窍为九州。乳为昆仑。膝为南岳。股为太山。尻为鱼鳖。手为飞鸟。爪为龟龙。骨为金银。发为草木。毫毛为凫鸭。齿为玉石。汗为雨水。大肠为江海。小肠为淮泗。膀胱为百川。面轮为洞庭。韦昭同记曰。世俗相传为盘古一日七十化。覆为天偃为地。八万岁乃死。然盘古事迹近为虚妄。既无史籍难可依凭。但是古来相传虚妄耳。断曰。诚如所言。亦依稀西域梵天韦纽等。今既破邪叙之无失。疏三约因缘相待者。十地在下。对法云。自种有故不从他。待众缘故非自作。无作用故不共生。有功能故非无因。斯则以因为自。以缘为他。假因遣缘。假缘遣因。假无用以遣共。假有功以遣无因。十地更广。疏四约以因望果者。初标也。即约无相宗说。中论云。下二引论正释。即破苦品。初引一偈即初总标。偈明四句不作。三此自他言下。疏释初以果为自。引论果法不能自作己体。即青目释因缘品中。不自生义。其以因为自以缘为他。虽同杂集杂集即因缘相夺。此即当句以辨缘生。无果对待正释偈。中于果则不然也。然疏取意释初二句。若论偈中各一偈破。破初自作云。苦若自作者则不从缘生。因有此阴故而有彼阴生。释曰。上半纵其自作不从缘。下半示其因缘明非自作。次破他作云。若谓此五阴异彼五阴者。如是则应言从他而作苦。释曰。此但反显不他作。以今此阴必不异后故不他作。必若令异因则异果。因同非因。自作他作俱不从缘。如何得果以待于因。故不可也。疏离既不成下。疏生起第三四句。后引论正释。释不共句。但蹑前纵破。举况释第四句。故上论云。有因尚不成。无因何得成。疏下半二意者。即经而其得有成。亦复得有坏。前意则上半性空不碍。下半缘成。即事理无碍义。后意由上性空成于下半。即以有空义故一切法得成。则是事理相成门。疏又非但说于苦下。即中论结例之言。成坏之言显兼器界者。中论正约正报。今经意在双含耳。疏故净名云下引证。即不二法门品第十二。那罗延菩萨曰。世间出世间为二世间。性空即是出世间。而于其中不入不出。不溢不散。是为入不二法门是也。又思益第一云。五阴是世间。世间所依止。依止于五阴不脱于世间。菩萨有智慧知世间实性。所谓五阴如世间法不染。又云。五阴无自性即是世间性。若人不知是常住于世间。若见知五阴无生亦无死。是人行世间而不依世间。凡夫不知法于世起诤讼。是实是不实。但是二相中我常不与世起于诤讼事。世间之实相悉已了知故。与此大同疏则显前。非事灭者然灭。有二种谓理及事故上出世间。亦有二种。一约事出。谓地前为世间。登地为出世间。此约事灭。由偈但云彼灭非世间。则通二释。以此文证明非事灭。二者约相名世。约性为出世。即今文意是约理灭。合于净名思益等经。疏则知本自不生等者。既言空故不可灭是无灭义。而结云此是无生义者。以无可灭故是本自不生。即法自在菩萨曰。生灭为二法本不生。今则无灭得此无生法忍。是为入不二法门也。疏又证无性之理者。前约应身论无性。此约真身论无性。第八菩萨。疏若逆推其本业复有因卒至无住者。前偈因业有生即是顺明。今明生依于业。业亦从缘。故云性空。已是逆推言卒至无住。即净名经意彼逆推云。身孰为本。答曰。欲贪为本。又问欲贪孰为本答云。虚妄分别为本。又问。虚妄分别孰为本。答曰。颠倒想为本。又问。颠倒想孰为本。答曰。无住为本。文殊师利从无住本立一切法。今经中三并摄在业。众生即身空寂。无来即无住本。疏身若是佛等者。身谓色相之身。即金刚经云。若以三十二相观如来者。转轮圣王即是如来。后二句结示三即如如。四即如如智。疏以见佛称性不疑同体者。三宝同体。佛即是法。法即是众。故经云清净。如法界者。如即称义。人信法界。难信法佛。故致如言。实则佛身即法界也。疏初知离名为法者。即思益第一已如上引。第四句。云是菩萨遍行。第九菩萨。疏具分唯识者。已如上释。正取真妄合成以为具分。疏乍观此喻似前喻所作等者。即拣刊定。刊定云。前二喻真妄心所作以辨唯识。次二喻真妄心能作以辨唯识。今言似者。大种异色似画师所作。然不离心有彩画者似能作也。则粗观似尔。细寻不然。细寻已下即显正义。疏然依生灭八识下。辨二所由显法相宗但是心境依持。而即如来藏下。辨具二所以。于中先总。后以会缘入实下。别示二相。即以起信真如生灭二门为二义耳。存坏不二唯一缘起。结归华严。会缘入实坏也。不坏相故存也。言二门无碍唯是一心者。结归起信。依一心法立二种门故。须具足二义方名具分唯识。问唯识第九亦说其所转依。有其二种。一持种依。谓第八识。二迷悟依。谓即真如。何以说言然依生灭八识唯有心境依持。答彼虽说迷悟依。非即心境依持。以真如不变不随于心变万境故。但是所迷耳。后还净时非是摄相即真如故。但是所悟耳。今乃心境依持即是真妄非有二体。故说一心约义不同。分成两义说二门别。故论云。然此二门皆各总摄一切法故。以此二门不相离故。广如问明品及玄谈中。疏初偈初句总喻一心者。含真含妄有能有所。论云。所言法者。谓众生心。是心即摄一切世间出世间法故。下合云。心如工画师。次句随缘熏变成依他者。起信论云。自性清净心因无明风动有其染心。楞伽经云。藏识海常住。境界风所动。种种诸识浪。腾跃而转生。亦是不生不灭。与生灭和合非一非异。名阿赖耶识是也。次句不了依他故成遍计者。以经云虚妄取异相故。故起信云。一切诸法皆依妄念而有差别。若离心念则无一切境界之相。第四句喻依他相尽体即圆成者。以言大种无差别故。大种即喻真如。谓心体离念。即是如来。平等法身。从缘无性。即真如矣。又一二两句即不染而染。三四两句即染而不染。故有后偈喻不即离。疏大种中无色身所触故者。坚湿暖动皆是触故。言色中无大种眼所见故者。约显色说。青黄赤白眼之境故。直就法体大种是触。色即是色。若就根得谓身及眼又能造无异色者。然取增胜。地多则黄。水多则白。火多即赤。风多即青。而坚湿暖动共造于青。亦共造于黄赤及白。在能造边同一坚等。及所造边即有青等。故云能造无异画色差别故。疏喻妄依真下合。先合能所异故。亦应具言真中无妄圣智境故。妄中无真凡所知故。从性无差别下。合上又能造无异等。疏。假必依实同聚现故者。诸宗正义。坚等为实。色等为假。唯成实宗。色香味触实也。地水火风假也。以其是数论弟子后入佛法尚顺本师故。故智论云。精巧有余而明实未足。疏然大必能造色下通妨。妨云。上非即中。既云大种中无色。色中无大种。今非离中。何不言大种不离色。色不离大种。答意可知。上明真妄依持但取心中。真如一门对妄染说。疏初一亦明心境不即离者。对上真妄故。有亦言。然后三偈亦似二偈。此偈似前第二偈。以因不即离之便故。先明之。后二偈似前初偈。至下当知。今初。非即离中。言相见别者。且顺上喻有知无知。以见分合心有虑知义。以相分合画无虑知故。以器世间即是第八之相分故。疏喻离心则无境界相故者。三世所有皆是一心作故。疏要由心变于境下解妨。妨一如前。答意亦尔。疏次一偈喻能所变之行相者。大同前喻。心如工画师。分布诸彩色等。先明喻中。先释上三句。所画非心下。释第四句。法合言真妄和合心者。拣异法相宗心。即起信云。不生不灭与生灭和合名阿赖耶识是也。恒言遮断等。即唯识论第八识初能变中。第九因果譬喻门。具云恒转如瀑流。论先问云。阿赖耶识为断为常。答云。非断非常。以恒转故。谓此识无始时来一类相续常无间断。是界趣生体施设本故。性坚持种令不失故。转谓此识无始时来念念生灭。前后变异
因灭果生。非常一故可为转识。熏成种故恒言遮断。转表非常犹如瀑流。因果法尔如瀑流水。非断非常相续长时。有所漂溺。此识亦尔。从无始来生灭相续。非常非断。漂溺有情令不出离是也。疏含一切种者。即第三因相门。故彼偈云。一切种相甚深细即含二门。彼偈云不可知执受处了。其了一字即第五行相门。其执受处即第四所缘行相门。其不可知即能所缘行相之内差别之义。论先问云。此识行相所缘云何(即合问也)谓不可知执受处了。了谓了别。为行相故。处谓处所。即器世间。是诸有情所依处故。执受有二谓诸种子及有根身。次论云。不可知者。谓此行相极微细故难可了知(此明见分)或此所缘。内执受境亦微细故。外器世间量难测。故名不可知。故经偈云。阿陀那识甚深细。一切种子如瀑流。我于凡愚不开演。恐彼分别执为我是也。疏次句顿现万境者。亦即彼果相门。云异熟。论云。此是能引诸界趣生善不善业异熟果故。即通辨此识能变之义。此是第一能变顿现万境故。楞伽云。譬如明镜顿现万像。现识处现亦复如是。疏下句喻所变境离心无体者。以无体故无可相知。故问明品云。诸法无作用。亦无有体性。是故彼一切。各各不相知。又常不住下。上约法相。常不住言。是刹那生灭。今明不者。即是无义。常不住者。即常无住。无住即实相异名。故从无住本立一切法。斯法性宗。真心随缘成万有故。深广难思前之经偈亦可证此。疏能画之心念念生灭自不相知者。心虽虑知今取生灭不住故不能知。以前念已灭后念未生。未生无体能知前念。前念已灭复无可知。前念亦不知后。前念已灭无有能知。后念未生亦无所知。能知之心既不自知。安能知所。疏双喻心境下。合文可知。然释此偈总有四意。一明性空。以性空故不能知自心。以性空故不能知画由心故画二。又虽不知下。明虽性空不碍缘起。三又由不能下。明由迷真起似。若悟自心不造妄境。四又正由下。即以有空义故一切法得成耳。故云诸法性如是者。通结四意。上来喻竟。然唯识论第一能变有两偈半。而有十门上随用已辨。今当具出偈云。初阿赖耶识(即自性门)异熟(二果相门)一切种(三因相门)不可知执受处(四所缘境界门)了(五行相门)常与触作意受想思相应(六相应门)唯舍受(七五受俱门)是无覆无记(八三性门)触等亦如是(同上)恒转如瀑流(九因果譬喻门)阿罗汉位舍(十断伏位次门)上之十门。疏中已有。随配可知。前后有此相。当例可知。疏第二五偈合下。疏心者即总相之心也。如前喻中已辨。故然第二句诸世间即诸彩色者。此句有二。一从能画。即属上因。二从诸世间之言。即属于果。则上半是因能变。下半属果能变故。唯识云。能变有二。一因能变。谓第八识中等流异熟。二因习气(即种子现行门)此二习气俱名因能变。此总辨也。论云。等流习气由七识中善恶无记熏令增长(三种子中各生自现除第八识不能熏故)异熟习气由六识中有漏善恶熏令增长(除第七识及无记者非异熟因故前是因缘此增上缘也)二果能变者。谓前二种习气力故。有第八识生现种种相(即前二因所生现果谓有缘法能变现者名果能变种种相者即是第八识相应心所见分等也)等流习气为因缘故。八识体相差别而生。名等流果。果似因故(即现八识三性种子各生自现名等流果所生之果与能生种性是一果故)异熟习气为增上缘感第八识。酬引业力。恒相续故。故云异熟。感前六识酬满业者。从异熟起名异熟生。不名异熟。有间断故。即前异熟。及异熟生名异熟果。果异因故。释曰。以五阴无法不造。皆异熟也。疏如次喻等者。黑即地狱。黑黑业报故。黄即中方。修罗非天。亦复非人。人白者多善业故。天白白者。因果俱善故。九地当广。疏则十法界五蕴者。谓六道四圣。四圣中佛在后偈。二乘菩萨摄在种种之中。既言无法不造。亦不拣二乘菩萨。更云等法者。以今经无法不造。三科万类皆心造也。疏初一举例以合下。疏文有二。先横论。后竖说。前中五。一正消经文。二会旧译。三别立理。四开义门。五总融摄。今初。总释经意。次然心是总相下。出心佛众生三之别相。心是总相者。法界染净万类万法不出一心。是心即摄一切世间出世间法。故名总相。余染净二缘各属二类。然总说十法界中六道为染。四圣为净。疏然佛果契心下。释其下半。上有三法而但说心与佛二法无尽。不言众生者。谓众生有尽故。心即总心以真为体本自不尽。佛果契心始本无二同一圆觉。故亦无尽。迷真起妄无始有终。不言无尽。然其佛果契心则佛亦心造。谓四智菩提则净八识之所造故。若取根本即净第八。若依真谛三藏。此佛净识称为第九。名阿摩罗识。唐三藏云。此翻无垢。是第八异熟。谓成佛时转第八成无垢识。无别第九。若依密严。文具说之。经云。心有八识。或复有九。又下卷云如来清净藏亦名无垢智。即同真谛所立。第九以出障故不同异熟为九有由。又真谛所翻决定藏论九识品云。第九阿摩罗识。三藏释云。阿摩罗识有二种。一者所缘。即是真如。二者本觉。即真如智。能缘即不空藏。所缘即空如来藏。若据通论此二。并以真如为体。释曰。此二即起信一心二门。本觉在生灭门。一心即真如故。故论云。唯是一心故名真如。无论八九。俱异凡识。即净识所造四智三身等也。疏若依旧下。二会晋译则三皆无尽。而二经互阙。唐阙众生。晋阙无尽。故有第三别更立理。疏应云下是第三也。若取圆足。合如是译则三事皆具无差之相。又得显明。从以妄体下。出妄无尽之由。是以如来下。引例证此即涅槃经意。天台用之以善恶二法同以真如而为其性。若断善性即断真如。真不可断。故云性善不可断也。佛性即是真实之性。真实之性即第一义空。如何可断。性恶不断。即妄法本真。故无尽也。疏又上三下。第四别开义门。则却收晋经以为尽理。谓唐经无尽但得二法。又唯约净。次言三皆无尽。又遗有尽之义。今云无差。尽与无尽俱无差也。亦显染净本无差矣。言心总二义一染二净者。净即自性清净。染即本来之染。染净无二为一心耳。言各以初义成顺流无差者。众生本有染故随流背佛。佛随其染岂相违耶。逆流例此。疏又三中二义下。第五染净融摄可知。疏上约横下。第二竖论。于一人上即有三法即观行之人宜用此门。疏三一偈有二义下。言上半合前二三偈之上半者。心不住于身。却是色中无大种。身亦不住心。即大种中无色。此合第二偈上半也。若合第三上半。云心不住于身。即彩画中无心。身亦不住心。即心中无彩画。疏心即能变者。心境依持中心也。及心体故者。即真妄依持中真也。言身即所变下。即上境也。及性之相即前妄也。疏下半双合前两偈下半。不离之义者。即就不离大种而有色可得。即作佛事也。亦前就不离于心有彩画可得。是作佛事也。依心现境。合前第三偈下半。依体起用。即合前第二偈下半。作诸佛事双合上二。体用不碍下释第四句。疏为兼此义不以互无言之而言不住。译之妙也者。美斯经也。若不合第四偈。但合第二三偈。应云心中无有身。身中无有心。即互无之言也。则不显于彼心恒不住义。然不相住与恒不住。义则小异文则兼之。若将此不住同前不住者。以心念念灭故不能住身。身念念灭故安能住心。思之可见。疏末后一偈等者。于中三。一略释经意。二然有二下。开义别释。于中有二释者。一是结归唯心。二观法下是结归二门。三又一是真如实观下。结成观要。言是以暂持能破地狱者。即纂灵记云文明元年。洛京人。姓王。名明干。既无戒行。曾不修善。因患致死。见彼二人引至地狱。地狱门前见有一僧云。是地藏菩萨。乃教王氏诵一行偈。其文曰若人欲了知。三世一切佛。应当如是观。心造诸如来。菩萨既授经偈谓之曰。诵得此偈能排地狱之苦。王氏既诵。遂入见阎罗王。王问此人曰。有何功德。答唯受持一四句偈。具如上说。王遂放免。当诵偈时声所到处。受苦之人皆得解脱。王氏王日方苏。忆持此偈向空观寺僧定法师。说之参验偈文。方知是旧华严经第十二卷。新经当第十九夜摩天宫无量诸菩萨云集说法品偈。王氏自向空观寺僧定法师说之也。第十菩萨。疏故梵本第四句云于不思何思者。此是刊定引梵本证第四句。亦为标章。成于晋经所思不可思义。今疏取其所引亦成第四句为总结义。谓于不思议之法不应思议。以一真心下。总结难思之相。文明可知。疏次四释不可见等者。若顺晋经四皆标章。释亦分四。前二则同三一偈。释所闻不可闻。四二偈释所思不可思。今不依此疏执石。为宝者。涅槃春池喻中。入水求珠。竞执草木瓦石。各各自谓。得琉璃宝欢喜持出乃知非真。亦自诳也。又庄严经论说。有人见雹谓是琉璃。收之瓶内皆悉成水。后见真琉璃。亦谓为雹弃而不取。世人皆尔。不应取而取。应取而不取也。疏又以量无量取则堕断常者。此有二意。谓以量取则堕于断。以无量取则堕于常。二者若以常取则堕于断。若以断取则堕于常。故胜鬘经云。修一切常者堕于断见。修一切断者堕于常见。如步屈虫要因前足得移后足。修断常者亦复如是。要因断常。第三住中已广分别。疏今初。非色现色者。此有三释。一依体现用与无边不同。二又色即空下。事理相即妙即无边。色即是空已为妙色。色空相即离空有边。三又净识所现下。约事事无碍方为妙色。亦是边即无边。无边乃广如初无边。净识所现即唯心所现门。空色相融即法性融通门。此二即事事无碍之因也。疏后二偈净空现色喻下。疏文有二。一正释经文。言此即见中绝思议者。以古人将后二偈明所思不可思。今明不思遍上三段故。指此中身业中不思也。下指语中不思亦然。二问二喻下。问答料拣。于中有二。先问后答。问中言上经者。即初偈法说之文。前经亦有。今只要此亦违诸论。即瑜伽唯识等。疏古德云下。第二答。答中三。一即贤首答。二苑公破。三疏会释。今初。自有二意。一二喻意同。二亦可下。二喻旨别。二有云下。即苑公破师。于中五。一引教反问。二若执佛果唯如如下。定师所立。三无漏蕴界下。以义反质。四亦违下引文正破。五此义具如下。指教证成。成师非正。于前二中。言唯如如等。即金光明亦梁摄论第十三。本论云。自性身者是如来法身。释论云。唯有如如智独存说名法身。又云。身以依止为义。何法为依止。本论云。于一切法自在依止。故释论云。谓十种自在。乃至云。云何此法依止。法身不离清净及圆智。智即如如。如如即智故。除实教蕴界未离断常之见。疏具如智慧庄严经说者。此引本是贤首。证成摩尼随映等喻。此经亦名度一切诸佛境界智严经一卷。在王舍城耆阇崛山顶说。如来放光一切菩萨云集。瞻仰佛。于山顶法界宫殿上。起大宝莲华师子之座无量摩尼宝宫殿等。于摩尼座中出偈。上取意引。次文殊师利问。无生无灭其相云何。佛答。不生不灭即是如来。文殊师利。譬如大地琉璃所成帝释毗阇延宫殿供具等影现其中。阎浮提人见琉璃地诸宫殿影。合掌供养烧香散华。愿我得生如是宫殿。我当游戏如帝释等。彼诸众生不知此地是宫殿影。乃布施持戒修诸功德。为得如是宫殿果报。文殊师利。如此宫殿本无生灭。以地净故影现其中。彼宫殿影亦有亦无不生不灭。文殊师利。众生见佛亦复如是。以其心净故见佛身。佛身无为不生不灭。不起不尽。非色非非色。不可见非不可见。非世间非非世间。非心非非心。以众生心净见如来身。散华烧香种种供养。愿我当得如是色身。布施持戒作诸功德。为得如来微妙身故。如是文殊师利。如来神力出现世间。令诸众生得大利益。如影如像随众生见。次举如日光无心普照喻。谓先照高山等。随其所照而有种种。次云。文殊师利。如大海中。有摩尼珠。名满一切众生所愿。安置幢上。随众生所须。彼摩尼珠无心意识。如来无心意识。亦复如是。不可测量。不可对。不可得。不可说。除过患。除无明。不实不虚。非常非不常。非光明非不光明。非世间非不世间等。广历诸非。结云。文殊师利。如来清净住大慈幢。随众生所乐现种种身说种种法。释曰。大意皆以体无生灭不碍生灭。如非色约体。非不色约用等。次又举谷响无实喻。次后即有虚空喻云。文殊师利。如虚空平等无下中上。如来平等亦复如是。众生自见有上中下。如来不作下中上意。何以故。如来法身平等。离心意识无分别故。文殊师利。一切诸法悉皆平等。乃至云。若得法性则无希望等。又云。若众生著一切法。则起烦恼不得菩提。文殊问云。云何得菩提。佛答。无根无处。文殊重征。佛言。身见为根。不真实思惟为处。文殊师利。如来智慧与菩提等。与一切法等。是故无根无处是得菩提。又云。文殊师利。如来不动名如如实。如如实者不见此岸不见彼岸则见一切法。见一切法称为如来。又菩提者。是不破句。不破句者即无相句。无相句者即如实。下即广释大意。皆以遮过为不破。显实为句。又云。以从本来不生不灭而为真实故又云菩提者。以行入无行。以行者缘一切善法。无行者不得一切善法。又云。无生无灭者。不起心意识。不思惟分别。是故我说见十二因缘即是见法。见法者即是见佛。如是见者名不思议。又云。云何行菩萨行。答不行不生不灭是行菩萨行。下亦广释。后校量功德云。假使诸众生。皆悉生人道。悉发菩提心。为求一切智。如是诸菩萨。皆作大施主。以种种供具。供养无数佛。并及诸菩萨。缘觉与声闻。乃至入灭度。各起七宝塔。高至百由旬。种种宝严饰。若人持此经。或说一句偈。出过此功德。无量无有边。以此经所说。无相法身故。释曰。上已具略经文。其琉璃地喻众生心。影喻佛身。即色即非色。摩尼珠喻则同此经。空无下中上。亦同此经净空现色。故贤首意证唯如如及如如智。苑公误引于和尚之引。故略具出。疏然上二解下。第三疏为会释意在双存。二义融即耳。于中有八。一总会二摄末从本下。收贤首义。三既所现即如下。收苑公义。四然如外无法下。假以苑公重难。意云既如收法更无所遗。何言机感现色无尽。五万法即如下。为贤首通由万法如实无所现故。正现时亦唯如矣。此即疏家立理收贤首也。六如色相即有无交彻者。正融前二。七若定执下。双弹前执。八故今二喻下。出有无无碍之旨必释喻。文言无即但是无他者。此借俱舍论意以会二喻别理。以古俱舍释无为云无为非因果。唐三藏云。无为是能作因。何得言非因。无为是离系果。岂得言非果。故新译云无为无因果。谓无余五因无余四果故。云无耳所以总云非即。非其自体。无即乃是无他故。非无二言理则悬隔。今借此言用之。摩尼现色喻自受用身。有其根本色。但无青黄等异。青黄等异随机映生。虚空以喻法性身。虚空本非色法。岂同摩尼。上显二喻别相。即是显文。从此二不二下。正明融会。即出经意。故下经云下。但引此文以证后义。以扶法相者。不许无色故。有义文显。如苑公难中。空色相融以为真身。亦系表之谈可以双摧二执。疏故以声取是行邪道。若离声取未免断无者。结成上义。上句即金刚经意。若以色见我。以音声求我。是人行邪道。不能见如来。后句即兜率偈赞意。故偈云。色身非是佛。音声亦复然。亦不离色声。见佛神通力。天鼓无心出现当辨。疏若依权教等者。本影四句即如玄谈。若依此宗四句皆用知一切法。即心自性故。质亦自心
　　十行品第二十一。疏。仁王名为十止者。即上卷伏忍圣胎三十人。十信十止十坚心故已如上引。疏梵网名为长养者彼立三贤名。云十发趣(十住)十长养(十行)十金刚(十回向)。疏略无助化善根者。十住却有。经云亦是汝胜智力。故云略无。疏捷辨等者。七辩之义前文已有十地更广。疏与法界下。显难思之相。疏文有二。先正释后融拂。前中有三。一就法说。别配事理以为深广。二又超下。对人以显。三又即理之事下。事理相融释。则法界通四法界。虚空是喻。亦含四义。一事法界。二即事之理下。明理法界。于中显非表义名言。及显境名言所及。即不思议也。三况二交彻即事理无碍法界。四能令一行下。明事事无碍法界。仍上而起。要由事即是理。方得以理融事。故有事事无碍。下引证可知。第三事理无碍亦应言虚空不碍于色。色不碍空故。四事事无碍。如空入在一毛孔。即摄无边法界空故。疏又若唯遮者下。第二融拂。恐滞绝思议故。绝但是遮绝心言故。融者即言无言故。故云于中思议不可尽。即用第八真。如相回向偈文。云菩萨住是不思议。于中思议不可尽。入是不可思议处。思与非思俱寂灭。上即前半意。从遮融无二下。即后半意也。疏不可思议即真实行者。例后十地六决定中有真实善决定。彼经云不可见。今以不思议当之。言无观相行者。彼云无杂。无带相之杂故。今经地前犹带如相故。无无杂之言。疏故无。大行者。大行合云遍一切佛刹。普能救护一切众生。今无此言。疏本业云始入等者。经此前总明从住入行。云从灌顶进入五阴法性空。亦行八万四千波罗蜜故名十行。疏彼云得实法忍者。经具云于实法得法忍。心无我我所。疏瑜伽菩萨地六度各有九门者。即三十九为首。明法品已略引之。今更具引疏。但通释六度九门之相。其列名即论。谓字已下。即是疏释。今先具出布施九门。论嗢柁南曰。自性一切难行。一切门善士。一切种遂求。二世乐清净。一自性者。谓诸菩萨乃至身财无所顾惜。能施一切所应施物。无贪俱生思。及因此所发能施一切施物。身语二业安住律仪。阿笈摩。见定有果见随所求。即以此物而行惠施。当知是名菩萨自性施二一切施。略有二法。谓内物外物。又一切施物。谓财法无畏。三难行施有三。谓一财物鲜少而自贫苦施。二可爱惜物甚深爱著物施。三艰辛所获财物施。四一切门有四。一自财物。二劝他得物。三施父母妻子奴婢作使等。四施与诸来求者。五善士施有五。一净信施。二恭敬施。三自手施。四应时施。五不恼乱他施。六一切种有六有七。故有十三。言六者。一无依施。二广大施。三欢喜施。四数数施。五因器施。六非因器施。言有七者。一一切物施。二一切处施。三一切时施。四无罪施。五有情物施。六方土物施。七财谷物施。七遂求施有八相。谓一匮乏饮食施以饮食。二匮乏车乘施以车乘。三衣服。四严具。五资生什物。六种种涂饰香鬘。七舍宅。八光明。皆如初二句。八此世他世乐施有九。谓财无畏法各有三故。财有三者。谓一清净如法物。二调伏悭吝垢。三调伏藏积垢。二即舍财物执著。三即舍受用执著。无畏三者。一济拔师子虎狼鬼魅等畏。二王贼等畏。三水火等畏。法施三者。一无倒说法。二称理说法。三劝修学处。九清净施有十。一不留滞施。二不执取施。三不积聚施。四不高举施。五无所依施。六不退转施。七不下劣施。八无向背施。九不望报施。十不希异熟施。余广如彼论。然九门自性皆一。一切皆二皆三。难行皆三。一切门皆四。善士皆五。一切种或六或七。共有十三。遂求皆八。二世乐皆九清净皆十。而相随度异。然下文中。九门之内或多或少不必俱全。若一一配乃成繁碎。随显配之知法包含。疏今初含摄前四等者。即示此经包含之相下。别配之。一者施主即九门中初一也。杂集第八云。云何施圆满。谓数数施故。无偏党施故。随其所愿圆满施故。依此义故。经作是说。为大施主者此显数数施。及由惯习成性数数能故。疏一若内若外。即九门一切施中前二义也。二若难若易即难行。三财法无畏即一切施中后义。四摄第四一切门第六一切种。五即遂求故摄五门。疏文有五句以种十义者。但观前列具知次第。疏先现行财施等者。即九门中一切施中之三相也。前六度章虽皆略示。今更依摄论释之。本论云。施三品者。一法施。二财施。三无畏施。无性释云。言法施者。谓无染心如实宣说契经等法。言财施者。谓无
染心施资生具。无畏施者。谓心无损害。济拔惊怖。释曰。此第一番自施行相。论云又法施者。为欲资益他诸善根。财施者。为欲资益他身。无畏施者。为欲资益他心。释曰。此第二番明施所为。天亲同此论。又云。以是因缘故说三施。梁摄论云。法施利益他心。财施资益他身。无畏施通益他身心。复次由财施故有向恶者悉令归善。由无畏施。摄彼令成眷属。由法施故生彼善根。及成熟解脱。由具此义故说三施。疏依无著论有六意乐者。一方便意乐。谓先作意。二欢喜意乐。谓见求者深生欢喜。遇于乞者称意欢喜。三者恩德意乐。谓遇乞者深心荷恩。由彼令我胜行成故。四者广大意乐。谓广行施唯期大果故。五善好意乐。谓令乞者现在丰乐未来得道故。六清净意乐。谓离障离相成波罗蜜故。疏中先列名后随文释。中方释其相故并举之。疏自期大果。亦广大意乐者。上总释广大。有二义。一谓广行施。二唯期大果故。前一切无违即是初意。今是期大果也。疏亦是善好意乐者。前亦二义。一令乞者现在丰乐。二未来得道。今是后意。疏随相离相行必同时者。即总示仪式。言如大般若者。如般若。清净遍历八十余科递。为其首成百余卷。如清净既尔。若以无生为首。亦遍历诸法无住无依无得无相等。一一皆然。故贤首云。若历事备陈言过二十万颂。今并随相居于一处。并诸离相居于一处。犹般若目。故束乃数纸展则成多。疏我谓主宰诸蕴假者者。即唯识文。论云。我谓主宰。彼疏释云。主如君主。有自在故。宰如宰辅。能割断故。诸蕴假者者。于诸蕴中假建立故称之为我。唯识论云。世间圣教说有我法。但由假立非实有性。解曰。假有二义。一无体随情假。随自执情名我法故。即外道等计。二有体强施设假。随位随缘假施设故。即圣教所说。今于二义准下智论及瑜伽文当初义也。疏。故智论三十五等者。问曰。如我乃至见者。为是一事为各各异。答曰。皆是一我但以随事为异。于五阴中我我所心起故名为我。释曰。次云但是一我下。即上论文。疏。瑜伽大同此说者。论云。于五蕴我我所现前行故。即八十三论。疏。然由迷缘生实性下释其无义。疏。若别别观无之所以如十定品第二定者。即四十经菩萨知一切法皆无我故。是名入无命法无作法者。菩萨于一切世间勤修行无诤法故。是名住无我法者。菩萨如实见一切身皆从缘起故是名住无众生法者。菩萨知一切法生灭皆从缘生故。是名住无补特伽罗法者。菩萨知诸法本性平等故。是名住无意生法无摩纳婆法者。释曰。此即别观无之所以疏。智度论云。五阴和合中生故名为众生。瑜伽有二解。今是其一。言唯有此法者。有此有情法。有情即识。言无余者。无彼识外余我体也。二云。又复于彼有爱著故。彼疏释云。言于彼者。彼即所爱中八识也。即是有能爱情。名为有情。有情梵言萨埵。旧云众生。疏。三有想者可知。疏。四命者其释文即智论。论中具云命根成就故名寿者命者。释曰。此论双释经中寿命二种。以命根体即寿故。已见问明。世亲释云。一报命根不断故。论偈云不断至命住。大云解云。此是根命。瑜伽亦是二法合释。疏。五种种等新译名异生等者。即大般若第十三。前引智论其文小略。具即大品名为众数。智论云。从我人有阴界等众数之法。又取我人为阴界入诸法之数故。众多之法是种种义。六补特等者。即瑜伽中名。疏。七人者有灵于土木之称。即关中生公语。即智论意。瑜伽名士夫。即十七相中第六论云。言养育者。谓增长后有业故。能作一切士夫用故。彼疏释云。言养育者。令滋茂不断绝义。业令致果有士夫用未来莫穷故名养育。释曰。彼双释士夫养育文便故引之。疏。八摩纳婆。此云儒童即。出智论若瑜伽云谓。依止于意。或高或下。故彼疏释云意高下者。约行以释。然行高下皆由于意。稚年之者高下不定故。以高下而以显之。释曰。稚年高下者。即少年有学者也。疏。大般若第三下。结示本源。古有章门七门分别。一列名。二释名。三体性。四二执。五伏害。六成观。七问答。初诸说互望差别略有三种。一数增减二互有无。三变名字初增减者。第六回向但有其八。略无总我及种种耳。十定有七已如上辨。一作者。二命。三我。四众生。五补特伽罗。六意生。七摩纳婆。略无受者及种种。而加总我。大般若第四说十七相。一我。二有情。三命者。四生者。五养者。六士夫。七补特伽罗。八意生。九儒童。十作者。十一使作者。十二起者十三使起者。十四受者。十五使受者。十六知者。十七见者。第十三中但说十四。阙使作者起者使起者使受者。阙四加异生。异生义当起故。三使大同。故其第二有无已含在前增减之中。三变名字。此云众生。大般若中是有情。此云补伽罗。彼云补特伽罗。此云人。彼云士夫。此云摩纳婆。大般若云儒童。回向云童子。此云有想。大般若云生者等。疏。中已对大般若辨竟。余门可略言也。疏。一外无自共之相状者。自相者。谓色质碍相。受领纳相等。各别所属。共相者。谓五蕴等同无常苦空无我。此二皆外相也。二为无为诸法之体。诸法不出此二。疏。有去不留空者。明空有无二。故有即是空。若去于有即以去空。若有去存空则空有为二故。疏。克获为果者。此释果报有二义。一果通现在。报唯未来。如修初禅为习因。证得初禅为习果。故云习因习续于前习果。克获于后。上一重因果。望其当报总名为因。生于初禅梵众等天方名感报。故上云酬因为报。此则下结示。二又报谓有漏下。则果之与报俱在未来。疏。大施大果等者。此小大等有三。一少物施等为小。多物施为大。二小心施为小。大心施为大。自利无常等为小利。他观空等为大。三近果为小。究竟果为大

　　　　大方广佛华严经随疏演义钞卷第四十二

　　　　大方广佛华严经随疏演义钞卷第四十三

　　　　唐清凉山大华严寺沙门澄观述

　　第二饶益行。疏。皆显三聚等者。广略皆显故。今初初句为总。总该三聚。是略中具也。即戒自性者。是九戒之一也。意地无染是真律仪者。出三聚相。起心即破菩萨戒故。二亦为生下。摄众生戒下显持戒意含于摄善。亦是于果无依。即第九清净戒之一也疏。谓一切利养等者。出坚相也。四分戒云。明人能护戒能得三种乐。名誉及利养。死得生天上。若希此三非真坚持。疏。本随烦恼者下。经自出。疏。又具明缠即随惑。缚即根本。言一切恶止者。即是律仪。善行即是摄善。疏。缠谓八缠下。释此缠字。疏文有五。一释八名。二辩障业。三释总名。四明十缠。五者结示。然初八缠广如论释。无惭无愧十藏广明。余之六事前后频有。二初二障戒
下。辩障业。杂集第七云。修尸罗时无惭无愧为障。由具此二犯诸学处无羞耻故。次二障止者。论云。谓修止时惛沉睡眠二法。为障于内引沉没故。修智慧时掉举恶作二法。为障于外引散乱故。释曰。此论约二顺障。今疏反此者。以约违障。掉举恶作正违止故。惛沉睡眠正违慧故。后二障舍者。论云于修舍时悭嫉为障。由成就此于自他利吝妒门中数数摇动心故。疏。即障善法饶益者。止观是善法舍即饶益。疏。于相修中缠绕身心者。三释总名。亦出偏说所以也。本论云。数数增盛缠绕于心故名为缠。释论中云。由此诸缠数数增盛缠绕一切观行者心。于修善品为障碍故。疏。或说十缠者。即第四明十缠。俱舍颂第五随眠品云。缠八无惭愧嫉悭。并悔眠掉举与惛沈。或十加忿覆。论云八缠者。品类足论或十者。毗婆沙师言于被举时为重障者。忿以令心忿发为性。覆以覆藏自罪为性故疏。此即随惑下结示。疏。缚谓四缚者。先标列。后会经。今初。杂集等论但有三缚。谓贪嗔痴由此三缚。缚诸有情令处三苦。今言四者此经第三地文。亦云此菩萨于一切欲缚。色缚有缚无明缚皆转微薄释曰。此即修所断中三界烦恼。及无明故。于见缚之外说四。并前即五住地惑也。今此四缚即按次文。贪利已下。会经四相。初贪利即经贪求为一。二热恼即嗔。三诸难逼迫。毁谤即是戒取。四浊乱即是我见。正于持戒而说四故。然其戒取由痴而生。不了诸难而生。毁谤亦是邪见同意三业故。故亦不出三毒及见。我见持为诸见之主故。疏。不毁不特释经得佛所赞平等正法。故净名第三见阿閦佛品云。不施不悭。不戒不犯。不忍不恚。不进不怠。不定不乱。不智不愚。不诚不欺。不来不去。不出不入。今取此势但用一戒中义耳。不犯故事相无违。不持故了戒空寂。疏。初摄律仪二摄善法等者。唯识十度但有三名而无解释。若梁摄论三学之中具有解释。本论中云一摄律仪戒。谓正远离所应离法。二摄善法戒。谓正修证应修证法。三饶益有情戒。谓正利乐一切有情。无性释云。律仪戒者。谓于不善能远离法防护受持。由能防护诸恶不善身语等业故云律仪摄善法戒。能令证得力无畏等一切佛法。饶益有情戒。能助有情如法所作。平等分布无罪作业成熟有情。有说。后二依初建立。释曰。此下释立三所以。无性云。此能建立后二尸罗。由自防护能修供养佛等善根。及益诸有情故。世亲云。住律仪者。便能建立摄善法戒。由此修集一切佛法。证大菩提。复能建立益有情戒。由此故能成熟有情。准梁摄论及释云。若人不离恶法。摄善利他则不得成。有说。前二为成后一。梁论云。若人住前二种净戒。则能引摄利众生戒为成熟他。梁论三戒大意同前。故彼论云。此三品戒即四无畏因。何以故。初戒是断德。第二戒是智德。第三戒是恩德。四无所畏不出三德故。由此故说戒有三品。本业经云。戒有三缘。一自性戒。二善法戒。三利益众生戒。义皆同也。疏。今初即坚持不犯为第一难者。即难行戒。准瑜伽论第四十二。有其三种。一者谓菩萨。现在具足大财大族自在增上。弃舍如是大财大族自在增上。具受菩萨净戒律仪。是名第一难行戒。二者菩萨若遭急难乃至失命。于所受戒尚无缺减。何况全犯三者。如是遍于一切行住作意。恒住正念常无放逸。乃至命终。于所受戒无有误失。尚不犯轻何况犯重。释曰。今即第一次二疏中具之。疏。祇陀末利唯酒唯戒者。末利夫人为救厨子。饮酒涂饰等。祇陀太子为顺国人。亦和光饮酒而不忘戒。并如别说。疏。深起大悲是善士相者。论云。云何菩萨善士戒。当知此戒略有五种。谓诸菩萨自具尸罗(一)劝他受戒(二)赞戒功德(三)见同法者深心欢喜(四)设有毁犯如法悔除(五)。释曰。今正当中三疏文自配。自具尸罗前文已有已毁令悔文中略无。疏。谓依似执实者。众生是依他似有故。颠倒谓执似为实。如依绳之依他执为蛇实。疏。依执似起者。即唯识云依他起自性分别缘所生。谓依遍计之执起依他之似。似即众生。疏。第二对明不相在。即不于颠倒内有众生等。疏言不离者。此句牒前。上言不离众生有颠倒等。明因果相待方得缘成。释上义也。依似执实待果成因也。依执似起待因成果也。上辩前对之是。非先有下拣前对之非。即先有先无门。从因中无果下。示其正义。以释经文二句之中皆先顺说正义。后反显先有之过。初云因中无果故。倒内无生者。顺说正义也。次若必下反释拣非。非先有故遍计是因因中有果。故遍计中有依他起。从果中无因故生内无倒者。顺说正义也。若要令有下。反释拣非也。若果有因有众生等即有颠倒。今有不倒众生故。知果中无有因也。第三对中言不坏因果能所遍计者。因即能遍计。果即所遍计。所遍计即依他也。从由前下结归中道。疏。第四对当体以辩者。不对众生说颠倒等故。亦皆先顺明。后反显。如倒心托境方生故。非内即先顺明。次若是内下反显。疏。既如是知下。结成二利。疏。实则愚夫自诳者。如猕猴执月。月岂有心诳猕猴耶。愚夫执虚为实明是自诳。经云诳愚夫者。是愚夫不了之境义似诳耳。疏。即前悲智所成之果者。如是解者觉了一切等即智果也。通达生死及与涅槃具二果也。有大悲故通达生死。有大智故通达涅槃。又自度等即智果也。令他得度即悲果也。二利皆即悲智果耳。疏。亦九戒中二世乐戒者。论云。当知此戒略有九种。谓诸菩萨为诸有情。于应遮处而正遮止(一)于应开处而正开许(二)是诸有情应摄受者正摄受之(三)应调伏者正调伏之(四)菩萨于中身语二业常清净转。是则名为四种净戒。复有所余施忍精进静虑般若波罗蜜多俱行净戒。则为五种。总说名为九种净戒。能令自他现法后法皆得安乐。释曰。今但通说悲智之果。智果了一切行。即般若相应故云亦是。若别配者令他解脱离垢。即是遮止开许斯即制听二戒。可以离垢解脱。其令他安隐即是摄受。令他调伏其名全同。皆令他得二世乐也。五度助戒含在其中有摄善。故第三无违逆行。疏。谦尊而光卑而不可逾者。即周易谦卦云。谦亨君子有终吉。彖曰。谦亨天道下济而光明。地道卑而上行。天道亏盈而益谦。地道变盈而流谦。鬼神害盈而福谦。人道恶盈而好谦。谦尊而光卑。而不可逾君子之终也。象曰。地中有山谦。君子以褒多。益寡称物平施。释曰。上所引文其相并显。但谦之象。地在上山在下。山合出地。今入地下谦之象也。又言褒多者褒聚也。聚其多而益其寡。是益谦义故为平施。若王注云。多者用谦以为褒。少者用谦以为益。随物所施不失平者也。谦下者。忍之本也。疏。若海之下等者。即老子德经云。江海所以能为百谷王者。以其善下之故。能为百谷王。是以圣人欲上人以其言下之。欲先人以其身后之。是以处上而人不为重。处前而人不为害。是以天下乐推而不厌。释曰。特由谦卑天下归之。天下德趣之。疏。一无如前境而自刑害者。天宫云。自害略由五缘。谓贪嗔邪见愚痴不善心。疏。苟心赞他者。智论五十三说。舍利弗赞须菩提善说法。好人相不自赞。不自毁于他外人。亦不赞毁。若自赞非大人相。不为人赞而便自美。若自毁者。是妖谄人。若毁他者。是谗贼人。若赞他者。是谄媚人。须菩提了无生法故。舍利弗虽赞而不谄。以称实赞故。又以断法爱故。心不高亦不爱著。但益无障碍因。所谓一切法无所依止故无障碍。又言取即是著。唯识第八释三熏习中云。惑苦名取。能取所取故。取是著义。业不得名取著。智论取增名著。七十四云。初染曰取。生爱名著。疏。上来皆是清净忍者。论云。略有十种。谓诸菩萨遇他所作不饶益事损恼违越终不反报(一)亦不意愤(二)亦不怨嫌(三)意乐相续恒常现前欲作饶益。先后无异非一益已舍而不益(四)于有怨者自生悔谢。终不令他生疲厌已然后受谢(五)于不堪忍成就增上猛利惭愧(六)依于堪忍于大师所。成就增上猛利爱敬(七)依不损恼诸有情故。于诸有情成就猛利哀愍爱乐(八)一切不忍并助伴法皆得断故(九)离欲界欲(十)由此十相当知菩萨所修行忍清净无垢。释曰。不可别配大意同经。疏。初耐怨害等者。三忍之义略见初会。今更重依摄论释之。无性论云。耐怨害者。是诸有情。世亲释云。能忍他人所作怨害。勤修饶益有情事时。由此忍力化生。虽苦而不退转。言安受苦忍者。是成佛因。寒热饥渴种种苦事。皆能忍受无退转故。言谛察法忍者。是前二忍所依止处。堪忍甚深广大法故。世亲云。堪能审谛观察诸法。或由谛察为前二依者。世亲释云。由此忍力建立次前所说二忍。梁摄论云。由观察法忍。菩萨能入诸法真理。此忍即是前二忍依处。以能除人法二执故疏。此亦九中难行忍也。难行有三。一忍羸劣有情所不饶益。二忍自臣隶所不饶益。三忍种性卑贱所不饶益。今同第三。疏。若说此胜利成善士行者。论云。善士忍有五种。谓诸菩萨先于其忍见诸胜利。谓能堪忍补特伽罗。于当来世无多怨敌。无多乖离。有多喜乐。临终无悔。于身坏后当生善趣天世界中。见胜利已自能堪忍(一)劝他行忍(二)赞忍功德(三)见能行忍补特伽罗慰意庆喜(四)应有设有不忍如法悔除(论阙第五恐是脱漏故今具之)而疏云说此胜利正是第三赞忍功德。如失自要即是第一自不忍。不能令他安忍。今不不之即是第二既自庆慰。亦能庆他当第四五也。疏。故炼磨颂者。即三种炼磨心。断除四处障中之一。即无性摄论第六释入现观云。由何能入由善根力所任持故。谓三种炼磨心断除四处障故。若唯识论第九明资粮位。释于二取随眠。犹未能伏灭。云此位二障虽未伏除修胜行时。有三退屈而能三事炼磨其心。于所证修勇猛不退。一闻无上正等菩提广大深远心便退屈。引他况己证大菩提者。炼磨自心勇猛不退。释曰。即第一菩提广大屈引他况己炼。广者无边。大者无上。深者难测。远者时长。由斯故退。引他炼之。摄论颂云。十方世界诸有情。念念速证善逝果。彼既丈夫我亦尔。不应自轻而退屈。唯识论云。二闻施等波罗蜜多。甚难可修心便退屈。省己意乐能修施等。炼磨自心勇猛不退。释曰。即第二万行难修屈省己增修。炼颂云。汝昔恶道经多劫无益勤苦尚能超。今行少善得菩提大利不应生退屈。唯识论云。三闻诸佛圆满转依极难可证心便退屈。引他粗善况己妙因。炼磨自心勇猛不退。释曰。即第三转依难证屈引粗况妙。炼颂云。博地一切诸凡夫尚拟远证菩提果。汝已勤苦经多劫。不应退屈却沉沦。唯识论云。由斯三事炼磨其心。坚固炽然修诸胜行。释曰。今是十行正是其位故。疏引之言断四处障者。无性摄论但举四云。由离声闻独觉作意故(一)由于大乘诸疑离疑。以能永断异慧疑故(二)由离能闻所闻法中。我我所执断法执故(三)由于现前现住安立。一切于中无所作意。无分别断断分别故(四)释曰。即由此四是四处故。然三炼磨通治四障。然皆由忍三轮故。忍三轮者。自他过失分别也。疏。二诸法空下。令他成忍至皆清净有。十如前已引。今但总相是彼之意亦不别配。疏。然庄严论中由三思五想者。即第二论中。言此三等在安受忍中者。前念无始劫受诸苦恼。即是自业及行苦也。亦令他得此法即况二乘也。言对前可思者。前性空无二即不可得无有真实。即是无常若苦若乐即是苦想广为人说等即摄取想略无本亲。摄在无始生死之中。疏。愍彼沦倒宁怀恨心者。准智论云。罗睺罗被外道打悲泣。人问其故。答曰。我苦少时尔奈渠长苦何。即愍其沦溺而言倒者。亦愍其因但由颠倒。如提婆菩萨被外道开腹弟子欲追。菩萨广说法空诫诸弟子云。此等颠倒妄见我人故生此恶。不了性空无有真实等。疏。斯即九中二世乐者。论云。二世乐忍有九。谓菩萨住不放逸(一)于诸善法悉能堪忍(二)于诸寒热悉能堪忍(三)于诸饥渴(四)于蚊虻触(五)于诸风日(六)于蛇蝎触(七)于诸劬劳所生种种。若身若心疲倦忧恼(八)于堕生死生老病死等苦。有情现前哀愍而修忍行(九)上七皆有悉能堪忍之言。论云如是顺忍得二世乐。斯亦总相愍念众生。令得二世乐也。第四无屈挠行。疏。挠者曲也。弱也者。即周易大过卦意。易云。大过栋挠利有攸往亨。彖曰。大过大者过也。栋挠本末弱也。释曰。大过兑上巽下上下皆阴故云本末弱也。易文以弱释挠。音义云。挠者曲也。曲之与弱义相似也。今取弱义。释无屈挠。则屈者亦曲也。既曰牢强则无屈弱。然梵云钵履耶捺多。此云无尽。即晋经之名。谓大愿之力无有尽耳。此亦大同。疏。此有三义。一大故第一等者。此取十地势十句相释。以二三四释于初句。以五六七释第二大字。以八九十释第三胜字。文并可知。疏。即难行者。在文易知。然皆亡三轮故精进三轮者。即众生高下事用分别。疏。具含三种精进者。唯识说三。一被甲。二摄善。三利乐。无性释云。一被甲。二加行。三无怯弱无退转无喜足。初者谓最初时自励言我当作如是事。即是解契经所说。初有势力句。次即加行有勤句。无怯等者。谓随事意乐所作善事。乃至安坐妙菩提座复不放舍。于自疲苦心无退屈名无怯弱。于他逼恼心不动移名无退转。乃至菩提于其中间进修善品。常无懈废名无喜足。如是三句解释契经所说。有勇猛于诸善法不舍离故。世亲释三精进大同。无性释经五句复云。所以者何。或有最初求于无上正等菩提。虽有势力而加行时不能策励。故说有勤加行。虽复有勤心或怯弱。为对治彼故说有勇。由有勇故心无退屈。心虽无怯逢生死苦心或退转由此退失所求佛果。为对治彼立无退转。无退转者。即是坚猛故不退转。显云坚猛由有坚故逢苦不退。由有猛故不惧于苦。虽逢众苦能不退转。而得少善便生喜足。由此不证无上菩提。是故次说无喜足者。是不得少善便生喜足。此义即显示不舍善轭。由此义故说三精进。然被甲者。从喻立名。如人入阵先须被甲以防弓矢。今求菩提必先誓愿以防退屈。本业经直云一起大誓愿之心。二方便进修。三勤化众生。疏。今初全同瑜伽之文。但论以被甲为初者。四十二论云。一被誓愿甲。若我脱一有情。若以千大劫为一日夜。处于地狱经尔所时。证大菩提乃至过此千俱胝倍无懈怠心。况短时苦薄耶。有能于此生少净信已。长养无量勇猛大菩提性。况成就耶。故云约先心自誓。疏。有深功德为难行者。瑜伽难行精进有三。若诸菩萨无间远离诸衣服想。诸饮食想。诸卧具想。及己身想。于诸善法无间修习曾无懈怠。是名第一难行精进。若诸菩萨如是精进尽众同分。于一切时曾无懈废。是名第二难行精进。若诸菩萨平等通达功德相应。不缓不急无有颠倒。能引义利精进成就。是名第三难行精进。今文具三长劫不懈。况尽寿耶即是第二。一念不悔即亡身无间即是第一。自庆已下即第三。前行初离过亦此第一。第五离痴乱行。疏总。云成就下。释此总句有二。先正释。后解妨。前中即瑜伽九门中自性禅也。论云静虑自性者。闻思为先所有心一境性总也。一或奢摩他品。二或毗钵舍那品。三或双运道也。疏中随标便引文释成可知。言善解世间等者。下云以正念故善解世间一切语言。能持出世诸法言说。乃至心无痴乱。疏。自配无痴乱即正是双运。又以别义善解是观。能持是止。故为双运。疏故下经云禅定持心等者。即第十回向偈中。疏。虽有毗钵舍那下。第二解妨在文可知。正是瑜伽出禅自性也疏。上九别句摄为三禅者。三禅即瑜伽一切禅也。唯识但列而不释名。瑜伽释广。今依摄论。无性释云。一安住静虑。谓得现法乐住离慢见爱得清净故。二引发静虑。谓能引发六神通等殊胜功德故。三成所作事静虑。谓欲饶益诸有情类。以能止息饥俭疾疫诸怖畏等苦恼事故。梁摄论中释三定云。有现世得安乐住。何以故。能离一切染污法故。一依此定者为生自利。谓三明故能引成六通。二引因成通定生随利他。利他即是三轮。一神通轮。谓身通天耳通天眼通。此轮为引邪向正者令其归正。二记心轮。谓他心通天耳通天眼通。此轮为引己归正者。若未信受令其信受。三正教轮。谓宿住通漏尽通。宿住通识其根性。由漏尽通如自所得。为说正教令得下种成熟解脱。由具此义是故说定有其三品。为离痴乱行。疏。正念有观下。疏文有五。初正释顺文。二世言无益下出经局意。三出世不解下立理显通。四故文虽下结成通义。五解事下别释善解。疏。瑜伽第二明四种入胎下。疏文有二。先正释无痴乱言。二示痴乱相。前中文显。俱舍第九论问起云。前说倒心入母胎藏。一切胎藏皆定尔耶。释曰。此牒前倒心趣欲境湿化染香处为问也。论中答云。不尔。经言入胎有四。其四者何。颂云。一于入正知。二三兼住出。四于一切位。及卵恒无知。前三种入胎。谓轮王二佛业智俱胜故。如次余四生。释曰。但观上瑜伽颂文易了。但业智俱胜更须略释。第一轮王以业胜故正知于入。宿世曾修广大福故。第二辟支佛但知胜故正知入住。久习多闻胜思择故。第三大觉福智俱胜三皆正知。谓旷劫修行胜福智故。除此前三余胎卵湿福智俱劣故皆痴乱。疏。凡夫痴乱相下。则第二别示痴乱。先总举其相。后指其源。大集二十七多同涅槃。涅槃十八者。南本十六。经云善男子。人有三品。谓上中下。下品之人初入胎时作是念言。我今在厕众秽归处。如死尸间众棘刺中大黑闇处。初出胎时复作是念。我今出厕出众秽处。乃至出于大黑闇处。中品之人作是念言。我今入于众树林间。清净河中房舍屋宅。出时亦尔。上品之人作是念言。我升殿堂。在华林间。乘马乘象登陟高山。出时亦尔。菩萨摩诃萨初入胎时。自知入胎。住时知住。出时知出。终不生于贪欲嗔恚之心。而未得阶初住地也。是故复名不可思议。二十九者。南经二十七。经云中阴二种。一善业果。二恶业果。因善业故得善觉观。因恶业故得恶觉观。父母交会和合之时。随业因缘向受生处。于母生爱于父生嗔。父精出时谓是己有。见己心悦而生欢喜。以是三种烦恼因缘中阴阴坏生后五阴。如印印泥印坏文成。释曰。此略举男。俱舍第九则具男女。论释倒心趣欲境云。此明中有先起倒心驰趣欲境。彼由业力所起眼根。虽住远方能见生处父母交会而起倒心。若男中有缘母起爱生于欲心。若女中有缘父起爱生于欲想。翻此缘二俱起嗔心。彼由起此二种倒心。便谓己身与所爱合。所泄不净流至胎时。谓是己有便生欢喜。此心生已中有便没。受生有身余广如彼。瑜伽文说彼胎藏者。若当为女于母左胁倚脊向腹而住。若当为男于母右胁倚腹向脊而住。又此胎藏业报所发生分风起。令头向下足便向上。胎衣缠裹而趣产门。其正出时胎衣遂裂分之。两腋出产门时名正生位。并可知。疏别。谓四魔者。四谓天阴烦恼及死。言十魔及业如离世间等者。所谓蕴魔生取著故(二)烦恼魔恒杂染故(三)业魔能障碍故(四)心魔起高慢故(五)死魔舍生处故(六)天魔自慢纵故(七)善根魔恒执取故(八)三昧魔久耽味故(九)善知识魔起著心故(十)菩提法智魔不愿舍离故。十魔业者。一忘失菩提心修诸善根是为魔业。二恶心布施嗔心持戒。舍恶性人远懈怠者。轻慢乱意讥嫌恶慧。乃至第十增长我慢无有恭敬。于诸众生多行恼害不求正法真实智慧。其心弊恶难可开悟是为魔业。四魔如常所辩。谓天魔阴魔烦恼魔死魔。故大品之中四魔。而多说天魔烦恼魔。疏。起信论说者。余论广有此论分明人易寻故今略示耳。即修行信心分中。论云。或有众生无善根力。则有诸魔外道鬼神之所惑乱。若于坐中现形恐怖。或现端正男女等相。当念唯心境界则灭终不为恼。或现天像菩萨像。亦作如来像相好具足。若说陀罗尼。若说布施持戒忍辱精进禅定智慧。或说平等空无相无愿。无怨无亲。无因无果。毕竟空寂是真涅槃。或令人知宿命过去之事。亦知未来之事。得他心智辩才无碍。能令众生贪著世间名利之事。又令人数嗔数喜性无常准。或多慈爱。多睡多病。其心懈怠卒起精进。后便休废生于不信多疑多虑。或舍本胜行。更修杂业。若著世事种种牵缠。亦能使人得诸三昧少分相似。皆是外道所得非真三昧。或复令人若一日若二日若三日乃至七日。住于定中得自然香美饮食。身心适悦不饥不渴使人爱著。或亦令人食无分齐乍多乍少颜色变异。以是义故行者当应智慧观察。勿令此心堕于邪网。当勤正念不取不著。则能远离是诸业障等。释曰。此一段文虽则稍广亦为要用。其中兼有对治则显菩萨心无痴乱。疏。智论除诸法实相等者。论有喻云。譬如绳能缘一切物。唯不能缘火焰缘火焰即为烧故。魔亦如是能缘一切法。唯不能缘诸法实相。若入实相魔即实相何所惑耶。故论云。魔界如佛界如。一如无二如。皆法界印。岂以法界印更坏法界印。又八十二云。魔见解般若菩萨。如捕鱼人见一大鱼入深大水。钩网所不及则绝望忧愁。以离六十二见网故。又七十三魔作大沙门有重威德等。或时语菩萨般若三解脱门是魔说。但是空汝常习此空。于中得证不得证云何作佛法。佛法先行布施持戒等。修三十二相福德。坐道场时尔乃用空。菩萨或行或信或疑远离般若。释曰。依此世魔甚多。七十一又云。魔作知识身说般若空。虽说罪福名而无道理。或说空可取即涅槃。释曰。前七十三。魔令莫修空而须修事行。此中说断灭空令其趣证。故人多惑耳。若得诸法实相亦不舍空修事。亦不谓空碍有。亦不以空为证。则以般若性空导一切行。修无所修则魔不能令菩萨痴乱。疏。今以智觉察者下。示不为痴乱所以。如人觉贼及偷狗者。即涅槃南经邪正品。北经亦如来性品。即第七经。如人觉贼贼无能为。又因迦叶问依四种人。难云。世尊魔等尚能变作佛身。况当不能作罗汉等。佛言。善男子。于我所说若生疑者。尚不应受况如是等。是故应当善分别知。善男子。譬如偷狗夜入人舍。其家婢使若觉知者即应驱骂汝疾出去。若不出者。当夺汝命。偷狗闻之即去不还。汝等从今亦应如是降伏波旬应作是言。波旬。汝今不应作如是像。若故作者当以五系系缚于汝。魔闻是已便当还去。如彼偷狗更不复还。下乃广说佛说魔说之相。此文但令觉察。疏。大分深义所谓空故者。即十二门论但改彼也字为故字耳疏。共不共等。此有二义前义十地更释。后义出现品明。疏。又随他意行下。即涅槃经意。明佛有三语。随自意语。随他意语。随自他意语。立行亦然如前已引。疏。孱然无差者。孱犹现也。疏。沮坏六根等者。沮亦坏也疏。五种恶风等者。即治禅病秘要经第一。此经是宋元嘉十八年沙门昙摩蜜多于扬州祇洹寺译。标云治阿兰若乱心病。七十二种法。经云尊者舍利弗所问。出杂阿含。阿兰若事下取意引。即诸释子比丘坐禅。因毗琉璃王象戏惊怖发狂。阿难令闭门白舍利弗。舍利弗牵其问佛。经云。唯愿天尊慈悲。一切为未来世诸阿兰若比丘。因五种事。令心发狂。一者因乱声。二者因恶名。三者因利养。四者因外风。五者因内风。此五种病当云何治。唯愿天尊为我解说。尔时世尊即便微笑。有五色光从佛口出。绕佛七匝还从顶入。告舍利弗谛听谛听善思念之。吾当为汝分别解说。若有行者于阿兰若。修心十二头陀。于阿那般那。因外恶声触内心根四百四脉治心急故。一时动乱风力强故最初发狂。心脉动转五风入咽。先作恶口。汝等应当教是行者服食酥密。及诃梨勒。系心一处先想作一玻璃色镜。自观己身在彼镜中。作诸狂事见此事已。复当更观而作是言。汝于明镜自见汝作狂痴事等。广有治法末后结云。是名治乱倒心法。复次舍利弗既去外声已当去内声。内声者。因于外声动六情根。心脉颠倒五种恶风从心脉入。风动心故或歌或舞作种种变。汝当教令作洗心观。洗心观者。先自观心令渐渐明。犹如火珠四百四脉。如毗琉璃等广说治法。今疏即引后段之文。然彼但云五种恶风下更不说。然似前因五种事便为五风。准金七十论。说五种风。一者波那。二者阿波那。三者优陀那。四者婆那。五者婆摩那。是五种风。一切根同一事。波那风者。口鼻是其路取外尘。是事谓我止我行是其作事。外曰。是波那何根能作。答曰。是十三根共一事(谓十一根并大我慢)譬如笼中鸟。鸟动故笼动。是故十三根同其事。阿波那风者。见可畏事即缩避之。是风若多令人怯弱。优陀那者。我欲上山。我胜他。不如我。我能作此。是风若多令人自高。谓我胜。我富等。是优陀那事。婆那风者。遍满于身。亦极离身。是风若多令人离他不得安乐。若稍离分故如死。离尽便卒。婆摩那风者。住在心处能摄持是事。是风若多令人悭惜。觅财觅伴。是五种风事并十三根所作。释曰。此五必是也。不依常位。从心脉入故发狂乱耳。疏。上皆一切种禅者。瑜伽四十三。一切种禅有六种七种。总成十三。言六种者。一善静虑。二无记变化静虑。三奢摩他静虑。四毗钵舍那品。五者于自他利正审思惟。六者能引神通威力功德静虑。言七种者。一者名缘静虑。二者义缘静虑。三者止相缘。四者举相缘。五者舍相缘。六者现法乐住。七者能饶益他静虑。今云名义即后七中。一二止观。即六七中各是三四。二利即前六中五六。及后七中五六七。故摄十三善。及与无记。亦有通也。疏。斯亦九中清净静虑者。瑜伽四十三云。有十种。一者由世间净离诸爱味清净静虑。二由出世净无有染污。三由加行。四由根本。五由本胜进。六由入住自在。七舍静虑已复还证入自在。八神通变现自在。九离一切见趣。十一切烦恼所知障静虑。皆有清净静虑之言。若配经者。正是九十及与初二离垢障故。然大意清净者。由离三轮故。定三轮者。谓一境界。二众生。三惑。疏。故身子不觉刑害之手者。准智论说。舍利弗。当道坐禅。有大力鬼名为刑害。以手搏之。从禅定起微觉头痛。白佛。佛言。赖汝定力。此鬼之力掴须弥山令如微尘。自今已后莫当道坐。疏。迦叶不闻涅槃之音者。如来二月十五日晨朝出声。普告一切言。如来今日中夜当入无余涅槃。若有疑者今悉可问为最后问。然以佛神力其声遍满三千大千世界。万类皆至而迦叶不闻。定起方觉世界变异惊怪询问。方知如来入般涅槃。上之二事一定中不能觉触。二定中不能闻声故知劣也。今菩萨善知故为超胜。疏。相则念念不住等者。然三相四相一念具足已如初卷。今性相别明。若相融为四者。揽缘名生。生即无生空有无碍虚相安立。名之为住。住即无住圆融形夺随缘转变。名之为异。异即无异两相都尽各无自性。名之为灭。灭即无灭斯则即相而性故无所得。疏。大地为鼓等者。如幻三昧经云。假使以大地为鼓。须弥为捶于须菩提耳边打。不能生微念心乱。何以故。入空定故。疏。即难行禅者。难行瑜伽有三。明法已引。今重取意出之。谓住深静虑舍而利生。生于欲界为一。依止静虑。发无量菩萨二乘境界等持为二。依此速证无上菩提为三。今文正当第三疏。初句标举一切门禅者。瑜伽云。略有四种。一者有寻有伺静虑。二喜俱行。三乐俱行。四舍俱行静虑。疏。复云门者。即智论问云。何以不但言三昧而复说门。答但语三昧无量数如虚空。无边菩萨云何尽得。是故说门。菩萨入一三昧中摄无量三昧。如牵衣下。同此中意。疏。非唯不乱本定更增者下。出增相。猪以秽身揩于金山。非唯不污而令山色转益明净。斯乃外境之猪益定山之净。疏。住清净念即现世乐等者。瑜伽二世乐有九。一者神通变现调伏有情静虑。二记心变现调伏有情静虑。三教诫变现调伏有情静虑。四于造恶者示现恶趣静虑。五于失辩者能施辩才静虑。六于失念者能施正念静虑。七制造建立无颠倒论。微妙赞颂摩怛理迦能令正法久住于世静虑。八者于诸世间工巧业处。能引义利饶益有情种种书算测度数印床座等事。能随造作静虑。九生于恶趣所化有情。为欲暂时息彼众苦。放大光明照触静虑。今但通举二世乐义耳。第六善现行。疏。体即般若亦忘三轮而照也。般若三轮者。境智众生分别。就标名中二。一总显体。二瑜伽下。正释名。于中二。先引三慧立名不同。后依之释名。前中略出四说。就摄论三中准论具列云。一无分别加行慧。二无分别根本慧。三无分别后得慧。论具释云。无分别加行慧。谓真如观。前胜方便智。无分别根本慧者。谓真如观智。三无分别后得慧者。现诸世俗智。能起种种等事。梁论三慧者。论中释云。从闻无相大乘教。得闻思修。入分别相空。通名无分别。加行般若若入三无性者。无分别智名无分别般若。若得无分别智后得入观。如于所证。或自思惟。或为他说。名无分别后得般若。由具此义故说般若有其三品。疏。本业以照于三谛者。经云。一照有谛慧。二照无谛慧。三照中道第一义谛慧。皆十度明义者。经具列十
故。疏。经有十度下。第二依之释名。言今为顺文者。多同瑜伽故。虽彼依六中下。解妨。妨云。唯识云。若依六度则般若具摄三慧。谓加行根本后得。若为十度第六唯摄无分别智。今何引六而成十耶。故今释云。约圆行说亦兼正明义如本业是。疏。古人亦依下初叙昔。二此得次第下辩非。三今约下辩正文。中犹略今具引三慧。瑜伽释三慧相云。云何菩萨一切慧。此有二种。一者世间慧。二者出世间慧。复有三种。一能于所知真实随觉通达慧。谓若诸菩萨于离言说法无性。或于真谛将欲觉悟。或于真谛正觉悟时。或于真谛觉悟已后所有妙慧。最胜寂静明了现前。无有分别。离诸戏论。于一切法悟平等性。入大总相究达一切所知边际。远离增益损减二边。顺入中道。是名菩萨能入所知真实随觉通达慧。释曰。据此即具足加行根本后得三慧。亦具照有照无照中道三慧之体。是第一慧。今经文中第一段内。便具三谛之慧故与之同。二释上第二慧。证真善了于俗故。广知五明等。论云。若诸菩萨于五明处决定善巧演说。如前力种性品。应知其相及于三聚中决定善巧。谓于能引义利法聚。能引非义利法聚。能引非义利非非义利法聚。皆如实知于是八处。所有妙慧善巧摄受。能速圆满广大无上妙智资粮。速证无上正等菩提。释曰。此是后得广知诸法三聚。即前能引义利等。亦即善恶无记兼五明为八。五明即内明因明等。三释能作一切有情义利慧。云有十一种。如前应知者。即三十七论成熟品。成熟自性自有十一。谓由有善法种子(一)及数习诸善法(二)获得能顺二障断净(三)增上心有堪任性(四)极调善性(五)正加行满(六)安住于此。若遇大师不遇大师。皆有堪任(七)有大势力(八)无间能证烦恼障断(九)所知障断(十)譬如痈肿熟至究竟。无间可破说名为熟(十一)前十别明。后一总喻熟相。疏。住无得现现即无得者。住无所得即空观也。示无所得身等假观也。故云住无得现。现即无得上二不二中道观也。故云寂用无碍斯为中道。从若异后下结弹古人。以璎珞三慧别配得中道慧。是相待中非得中也。疏。何者若偏观下。出次第三观过相。有则定有定有著常以离空故。定无著断以离有故。离二明中故是相待。疏。若总观下。示圆融三观之德。于中先有两句。向上成次第之过。明次第三观有一异过故。二者即初二句反释双遮三一。故即一而三下。双融中具有四句。皆融即一而三是一句。即三而一是第二句。双非三一是双非句。由即一而三故。非三即三而一故。非一四虽即一体而三用历然。虽有三用。而一体无二故双照三一。即遮而照。即照而遮。故圆融也。在境下。结成谛观。疏。古德下叙昔。虽非经意释文稍巧故复叙之。故云亦是一理。以唯识观相不明显故。故不为正疏。故晋经云。非有说有者。今经无此。示意相隐。但有言语道断。即通身意故引晋经意在有说之言。疏。然上之所住下。总释上三业所住不同。一如实心即自性清净心者。胜鬘起信等皆立此名。庄严论第六云。众生于无性及有可得。此二处中互生怖畏。为遮怖心而说颂云。譬如清水浊秽除还本净。自心净亦尔。唯离客尘故以说心性净。而为客尘染。不离心真如别有心性净。释曰。后偈释前偈上半合上半下半。释下半。既不离心真如别有心性。明知但是离于客尘说之为净。净体即是自心。心即真如此自性净心即如来藏。亦是本来净识故。真谛三藏说有九识。第九名阿摩罗识。若唐三藏此翻无垢。即第八异名。谓成佛时转第八识以成此识无别第九。若依蜜严经心有八种。或复有九。又下卷云。如来清净藏亦名无垢智。即同真谛所立第九。又真谛三藏所翻决定藏论。九识品云。第九阿摩罗识。三藏释云。阿摩罗识有二种。一者所缘即是真如。二者本觉即真如智。能缘即不空如来藏。所缘即空如来藏。若据通论此二并以真如为体。故起信一心二门生灭门中。说其本觉即真如门。体无二也。余名随释可知。疏。举多名者即上七名故。收真如法界。略有百名。权教最多。言百名者。谓法性。不虚妄性。不变异性。平等性。离性生。法定。法住。实际。虚空界。不思议界(已上大般若)真如实有空不空性胜义(已上佛地论摄论)无相无为正性(已上思益中)法位(大品)真性。无我性。真实性。心性一心(上亦大品下三亦华严)唯识性。无性法印(第一回向云以法界印印诸善根故)寂灭(智论)三性中名圆成实性。三身中名法身。三净土中名法性土。三佛性中名自性住性。五法中名如如。五藏中名皆是谓法界藏。法身藏。出世间上上藏。自性清净藏。如来藏。四胜义中名胜义。胜义亦通证得。及道理中灭谛(瑜伽六十四中)六谛中亦名真谛。现观七谛通达中名法性。显扬二种佛性中名理佛性。十四谛中名胜义谛。三般若中名实相般若。三三宝中名一体。三解脱中名空(出智论七十四)二果中名智果。涅槃中名性净方便。二谛中名真谛胜义谛。三谛中名空谛(仁王经)四谛中名灭谛。或名实谛。显扬名一谛。或名中道。或名解脱。涅槃中以一百门显解脱异名。或名不二法门。或名无二性。或名实性。或名实相。或名无量义。亦名第一义谛。亦名第一义空。上来众名若在大乘权教中者。但就理名之。若实教中或就即事之理。即理之事。事事无碍。然皆通权实教。疏。五名无得物之功者。若依世俗名以召实。实以当名。故使命火不得于水。命水不得于火。今约真谛故平等无依。此五六句皆先标无依。后若名在法等反以释成。如有一人虽先知。有曾未相识。忽然见面终不得知此是某人。此为见义不知名耳。义即境义。六中有人虽闻其名竟不识面。召火不烧口明知名中无有义也。亦应云言饭已饱等故。智论四十七云。凡有二法。一者名字。二者名字义。如火能照能烧是其义。照是造色烧是火用。二法和合名为火也。今闻火名不得照烧之义。故无得物之功也。疏。然世法与佛法实无二体者。同一真如故。无事非真。事亦即如故。云假约事理以分其二。疏。故以五句显非一异者。初二句当相以辩通。非一异正是非一。三一句正明不异。四一句别明不一。五亦无差别句。即事事无碍。第六了知总出所以。疏。若约漏无漏等者。对上事理此二皆通事理。上初二句即是非一。今约漏等。初二句义却成非异以相即故。三约同体。四不坏事。五事事无碍。疏。非如八地心欲放舍者。八地菩萨证无生忍。便欲放舍利众生事。诸佛劝起令忆本愿利益众生。是不忘本心。不舍愿炷等。即菩提心灯。疏。二堕悭贪失者。法华第一云。自证无上道大乘平等法。若以小乘化乃至于一人我则堕悭贪。此是为不可。第六竟

　　　　大方广佛华严经随疏演义钞卷第四十三

　　　　大方广佛华严经随疏演义钞卷第四十四

　　　　唐清凉山大华严寺沙门澄观述

　　第七无著行。疏。体即方便者出体。下皆释名。于中有二。先依唯识二方便释。后依本业释。前中唯识但列不释。无性释云。方便善巧者。谓不舍生死而求涅槃。是则说名方便善巧(此总释也)若以前六波罗蜜多所集善根。共诸有情。为欲饶益诸有情故不舍有情。当知即是不舍生死(此释总中不舍生死即唯识拔济方便)若以此善回求无上正等菩提。为证无上佛菩提故。当知即是希求涅槃(此释总中而求涅槃亦唯识回向方便)疏。本业后四下。二依本业释。于中四。一举彼经。二初即回向下。会唯识二方便。三不舍不受下。双出经论有无之因。兼正之义下文当知。四三皆善巧下。正释行名。于中二。先总。后则二不下别。于中三。一合释。前二以二同唯识故。以进趣同回向。即大智故。巧会同拔济即大悲故。此二相即故唯一心。二即一心故不著二。一心即二故不著一心。疏。有是幻有下。第二别约巧会有无释无著名。疏。有能起用下。第三约不舍不受释名也。疏。即圣天梵等后会当广明。疏。谓证法毗尼等者。又此证者亦了知义。故梵本具云苏钵唎味底多达磨毗柰耶。释曰。苏者善也。钵唎味底多了知也。而译人拣异上果果。但了知理谛证故。又约其四法但言是理。对上菩提即是涅槃。涅槃即是性净之理。证即已为圆净涅槃故。疏。先总观迷四谛故等者。然约二愚迷四谛理。即是迷胜义。愚即四重二谛中第二重二谛。今取第三重中胜义。谓即真如故。与四不同。四谛但是俗故。疏。顽嚚即是痴爱。尚书尧典注云。心不则德义曰颂。言不道忠信。曰嚚。故顽即痴嚚是爱也。疏。二菩萨行想念生故者。此有二意。一要须想念方能起行。如梦从想。故智论之中。所闻见事多藉思惟念故梦见也。二未大觉。大觉是佛。近而说之七地已前犹为梦行。八地为觉。又八地之中无明未尽亦是梦境。永断梦妄思想念。无复诸大阴界入。唯佛一人。是故如来独称大觉。疏。如梦度河即八地经。疏。七总结可知者。彼亦释疑。谓有疑云。众生既尔何故菩萨说法赴机。故此释云所说法如实际。即此言说常同实际故。今疏中将初为总。故将后实际以为总结。所以名为略加添改。余义多同但是取意有小异耳。疏。既二经小异等者。晋经即云一切法界如幻。诸佛法如电。菩萨行如梦。所闻法如响。一切世界如化。业报所起如摩[少/兔]摩。化身一切众生犹如画像。种种异形皆由心画。所说诸法皆如实际。释曰。此经亦有八喻。唯如画像以经自合。余但有牒法为喻耳。彼之电喻今改为影。彼摩[少/兔]摩喻今改为幻。故有二幻。此亦是改亦是添义。彼业报所起属摩[少/兔]摩所喻。今将合化亦是改处。又后四喻皆经自释。即是添处。经之添改总为小异。添改二字正约疏明。彼释电云。亦有彼闇照明等用。今由为影。改云亦有应质覆荫等义。彼释第四疑云。果行等可使是空。今世界事广此应为实。由经以界为间则世间通三世间故。疏。改别彼释第五疑。若世如化何有彼因果。有善恶异。释云业报生如幻生。彼疏释摩[少/兔]摩云。古德释云。摩[少/兔]摩者。重义即是重化。今更问得三藏法师。摩[少/兔]摩者。此云意生。亦云意成。即是意生身也。彼身更起化故。释曰。此三藏释亦有重化意耳。但取文别。彼释第六牒疑则同今之疏文。释云如画像随心壁有高下故。疏。其中施设下。随难别释。而经云种种生者。疏。以易故不广释之。今当重释。即四生等。又缘起经说三种生。经中有一苾刍问言。世尊。如是四种生身之相。由生老死有何差别。释曰。四种生身之相者。谓名色六入触受也。经云。世尊告曰。此四种生身之相。若次第生。若属彼生。若如是生。世尊。云何次第生身之相。世尊告曰。于其最初有下种生(一)从此无间有渐增生(二)从此无间有出胎生(三)从此无间有渐长生(四)既成长已受用言说。能得生即受用生(五)如是品类名次第生。次明属彼生。经云。世尊。此属谁生。世尊告曰。蕴界处生都无有我。所以者何。以诸蕴等渐增长故。其性无常。即无常法有此生相。三明如是生。经云。世尊。云何而生。世尊告曰。由命根力有暂时住分限法故。其性无常。即无常法如是而生。涅槃十二说五种生与上大同。南经十一经云。生者出相。所谓五种。一者初生。二者至终。三者增长。四者出胎。五者种类。彼疏释云。初言生者出相总显生义。下别显中。一初生者识支。是其一报之始故名为初。报起名出。二至终者。名色望前所依说以为终。三增长者。即前名色增为六入。此三胎中。四出胎可知。五种类者出胎已后。乃至老死一报之中。运运新起皆名为生。释曰。然此五生即前次第生。以彼第三为此第四。初生即下种至终即渐增。增长即前渐长出胎名同。种类即前受用。涅槃增长意是胎内。缘起经中在于胎外。小有异耳。经云。种种没者或延或促三性等殊。亦即九种命终。缘起经中说六种死。经云。即于此四生身相中复有六种死差别相。一者究竟死。二者不究竟死。三者自相死。四者不究竟死。分差别相。五者究竟死分差别相。六者时非时死。彼释曰。究竟死者。谓业尽死。不究竟死者。翻上应知。自相死者。谓识离身诸根灭没。不究竟死分差别相者。谓业不尽中随缘多种。究竟死分差别相者。谓业尽处中随缘多种。时非时死者。谓八万岁至十岁。或依时命终。或不依时命终。涅槃十二云。死者舍所受身。舍所受身亦有二种。一命尽死。二外缘死。命尽死者。亦有三种。一者命尽非是福尽。谓正报虽亡依报犹在故。二者福尽非是命尽。谓依报灭坏正报犹在。三者福命俱尽。谓依正俱亡。二外缘死亦有三种。一者非分自害。二者横为他害。三者俱害。又有三种。一者放逸死。谓有谤大乘方等般若波罗蜜。二者破戒死。谓有毁犯去来现在佛所制戒。三者坏命根死。谓舍五阴身。今此菩萨悉并委知。第八难得行疏。各摄上求下化等者。以唯识中有二愿。一求菩提愿。二利乐他愿。释相可知。初即
上求。次即下化。故本业有三愿。一自行愿即是上求。二神通愿。今经略无。三外化愿。后二皆是下化愿也。故举上求下化即摄唯识二愿本业三愿。以本业第二外化摄故疏。由得最胜解受难得名等者。此有三释。初以后成前。即后因前果。二亦可由有难得下。以前成后。即前体后用。三又亦以后一下。通相释成亦具前二意。但前别配后遍通耳。故疏结从前义云别配分明。疏。合上中流亦言生死者。疏文有三。一依文正释。意以中流亦合上生死故。二非生死涅槃之中下。结弹异释。三会取异释。二中先总非。以自古今皆谓二法中间故。有问云中流不唯属于此岸。何以偏名生死中流。二然晋经失旨不应广引者。即别破刊定。刊定先举向问后引古释。以晋译失意古释岂是。晋经云。譬如河水不至此岸不住彼岸不断中流。故古释非一。苑公今并引之。故今总非恐后误解须知昔非。今抄为引一。苑公云。前不趣二处是离有。后不住中流是离无。谓生死无处名断中流。不住无故云不住中流也。二贤首云。如东流水不住南岸不住北岸。亦得说言不断北岸。中流以中无别体约岸分故。若尔南岸亦得。何以不言涅槃中流。由所度生在此岸故。所以偏就生死而说。而刊定具引竟云。今助释有二。初会文。后释义。初中新旧经本说喻不同。谓旧经约河水不趣两岸不断中流为喻。喻菩萨以离有无悲智度众生也。新经约船师不住两岸为喻。喻菩萨以无住悲智度众生也。问若尔梵本岂有异耶。答梵本是一。由译者异。谓此梵文虽云河水意属船师。即是于能依声处作所依声说。是译者若善文义则会意译之为船师。若但知文则按文译之为河水。二释义者。即准此文。有二种中流。一者生死中流。谓两岸中间处自别故。此则存二之中名生死中流。如是见者。不绝生死故。二者涅槃中流。谓离此彼岸即为中流更无别处。此则泯二之中名涅槃中流。如是知者。必证涅槃故。今此喻中喻菩萨大智故不住生死大悲故不住涅槃。悲智唯是一心不住生死时即不住涅槃。以无住故。故但云尔。释曰。上刊定意前会梵本双出二经之意。及其问答结成晋经失旨。以从今经义则善矣。及后释义还同古人。以生死涅槃皆有中流。而以存二岸为生死中流。亡二岸为涅槃中流。由不住故不存二岸。是则住于涅槃中流。则不顺不住中流之义。故疏并非诸释云云文旨显然。疏。有以烦恼为中流下。重叙异释。为其义收略有三义。初一生公释维摩意。约其漂溺从因说者。疏为会取。是生死因故与涅槃意同。二云有以贤圣为中流者。即什公释净名意。约受下会释。三有以中道为中流者。肇公意也。约观下会释并不应住。总收诸义意在不住。若住烦恼不证涅槃。岂能度生。住圣涅槃则无增进。亦不能究竟度生。住中道则不契理。安能成佛度生。上三皆属生死故。疏。正释理无不该。亦由了其非有故不舍者。即大智不舍生死也。疏。已化未化俱有舍著二义者。著已化者言属我故。未化未属故不著也。有著未化者是所应化故。已化竟者故不著之。疏。此文昭著而末学之徒下。结弹法相师。已如玄中而云。但谓者。然彼宗中亦有此义但非究竟耳。以生界有二义。一性义即众生是法界义。二者是性分义。谓众生相。若依究竟相即同性。亦理平等。彼
但取分义。众生成佛义则有减。但不尽成故言无减。即少分之义。非究竟理故可悲之。疏。然初自行下。疏文有二。先总彰大意。后文有五对十句下释文。今初。意云菩萨慈悲重重显悲智无碍收上四段。四段别说。一自行。二化他。三双行。四双拂。今明自行即有自他双行。双行既俱义。必不著即是双拂。从增科之显菩萨悲深耳。今初自行能转生死即自行之实。不舍大愿即利他之权。虽前科为四而今疏文乃有六节。一即第一自行。二而谓多明下。起第二利他。三而多似起用大悲者。亦是第二利他中征释之文。四然其复似悲智二心行有前后。即生第三双行。五而犹虑物二事不融下。生第四段上之四段皆初。一句蹑前起后。六岂唯十行下结叹。叹二菩萨一十行难得行。用心之深即所说行。二即功德林能说之人。重重曲巧说斯悲智。疏。且如究竟下。释初一对以为体式。疏文有三。一权实交彻释。二又但言下。拂迹入玄释。唯萧然无寄理自玄会。即肇公百论序前已用竟。三然双非下。又融拂双非。双非即第四段。双照即第三段。融拂二段成玄之又玄。又即此第四段中初权实交彻。释即是双照。后拂迹入玄。释即是双非。双非此二方入玄矣。又既融第三则已具前二故。四门一致方显深玄。故下结云总前诸段理极于斯。下诸句中皆仿于此者。例下诸句诸句多唯明初权实交彻一义。故例令如初句知。疏。若弃恶从善魔业摄持故者。即五十八经说十种魔业。中云舍恶性人远懈怠者。轻慢乱意讥嫌恶慧是为魔业。又云已得解脱已安隐者。常乐亲近而供养之。未得解脱未安隐者。不肯亲近亦不教化是为魔业。即弃恶从善也。第九善法行。疏。今初。唯识二力论但列名。梁论云。思择力者。正思诸法过失及功德。此思择力若得增胜。自地惑所不能动。体性坚强故名为力。修习力者。心缘此法住于观行。令心与法和合成一。犹如水乳。亦如熏衣。疏。四辩即池之四口者。此中四河四口等皆依十定品。一东恒伽河。从银色象口流出银沙。合以义辩才说一切义。二私陀河。从金刚色师子口流出金刚沙。合以法辩才说金刚句。三信度河。从金色牛口流出金沙。合以词辩说随顺世间缘起。四缚刍河。从琉璃色马口流出琉璃沙。合菩萨摩诃萨亦复如是。以无尽辩雨无尽百千亿那由他不可说法等。下别合云云何菩萨四河。一愿智河。二波罗蜜河。三三昧河。四大悲河。并如彼文。疏。或各配属下。上即通释故。或一因成四河等。今此别配言同体悲加故。即以他佛外加为大悲河因。二见心性故。即第二自藏离碍故。自藏即如来藏性。此即心性能观心性名为上定故。为三昧河因。三诸度圆故即第三所照法圆故。为波罗蜜河因。四二智圆满故。即第四能照智具故。为愿智河因。一切智是根本智。重言智者即后得智。后得智摄愿故。疏。三旋绕中下。疏文有二。先彰大意。初成就等即十定。经文从随顺即是下疏释旋绕之相。二文中下释文中三。一总科。二为五对释。三总相收摄。二中先列五对。后今初明理无不证下。别释细寻可知疏。勒此十身下。第三总相收摄。于中五。初收五不出体用。二体外无用下。融体用为法界。于中言用即智应者。兼融三身以为一体。三随相显十者。出十身之由。四一乘圆融下。通妨难以有难云。地前未证。何得尔耶。故为此答。五更有余义者。指广有本。即是彼十。一即威势身菩萨众中威光赫奕灭诸闇故。二即意生身遍趣生故。三即菩提身正觉无生故。四即福德身福绝三际不可说故。五即智身智契实理故。六即化身随应现故。七即力持身力持不变故。八即法身法界性故。九即相好庄严身。十莲华藏相同于一相周法界故。十即愿身愿转法故。观法无相现相无所不周故。经云毗卢遮那佛愿力周法界一切国土中。恒转无上轮。斯即十地中义。会于离世间十佛同前十地。已会十身然彼约佛身。今约菩萨所得则望彼皆因。以因望果故小有不同。而圆融交彻故得例彼。若不例彼当文自释义亦无遗。又显十身五体五用。谓威势福德智法相好此五皆体。余五为用。体即是真。用即是应。同真应二身融为一味可知。第十真实行。疏。初征名如本分释者。即言行不虚故名真实。又称二谛故。故璎珞经云。二谛非如。非相非非相故名为真实。次经即云诚谛之语等即释名也。疏。体即下出体。疏。今更略释。于中有三。初依唯识二智而论但列其名。无性释云。由施等六成立此智。复由此智成立六种。谓相教等种种品类。是则名为受用法乐。由此妙智能正了知此施此戒此忍进等。如所闻法饶益一切有情之类。是则名为饶益有情智。疏。本业有三下。二约本业便会上二智。疏。下文云下。三依下经会上经论。先会唯识论。后知十方智下。会前本业疏。诚实审谛即真实义者。次下疏文引下经释。有用金刚四语释。云真语为显世谛故。实语为显世谛修行有烦恼无烦恼。及清净相故。于中实者。此行烦恼此行清净。故如语者。为显第一义相故。不异语者。显第一义修行。有烦恼及清净故。疏。二约现修自他二行者。即由实语故所作皆成。如涅槃第三十一说。昔与调达二人入海采宝。船破之后二人不死。调达悲泣我有二
珠。分一与之。又贪一珠遂刺我目我时呻吟。有一女人问我。我即具答。女人问言。汝名何等。我即答言。我名实语。彼云。谁信我。即答言。我于提婆达多无恶心者。令我两目平复如故。言讫如故。忍辱仙人亦同此例。同在此卷。又如说能行亦是如语如行。能说即不异语也。疏。穷法实相谓如是相性体力等者。即法华经云。唯佛与佛乃能究尽诸法实相。所谓诸法。如是相。如是性。如是体。如是力。如是作。如是因。如是缘。如是果。如是报。如是本末究竟等。此之十句天台历十法界一一界中复具十界互相摄故。十界便成百界。界各十如即有千如。更分一一界各有三界。一众生世间。二五阴世间。三器世间。便成三千世间。彼宗以此为实法华经枢要最玄。后明知见但举能知耳。思大师三种读此十如。一以如是为头。云如是相为一句。如是性为二句等。即约假观观十别相故。二云。所谓诸法如为一句。是相如为二句等。以如字为空。即成空观。三以如是字为末。云所谓诸法如是为一句。相如是为二句等。以如是为中道观。一家之意理无不通。第七重颂分偈中。第六行二偈中初偈颂前正辩三谛。次偈初半颂依智起悲。后半颂行成益物。然皆有无对辩具三谛义。古将初半为加行。次半根本。后偈后得。然取摄论之文。论依六度似不会教。若兼正明义理。则可通前文。既依本业今颂不可录旧疏。第七四偈颂。无著行。初偈即二方便中回向善巧。三方便中进趣向果。已得灌顶是向果故。次二偈即拔济善巧。次半偈即巧会有无。谓善入文字。是会有也。不分别者是会无也。后半一切法不舍不受。若配经文。初偈颂净菩萨道受菩萨记而无所著。次偈颂悲念众生。后二偈颂前于一切世间成熟众生。前约所化种种音等。此约能化一音随类。前令所化不著。此即能化不著。疏。第八安住下。八颂中言颂最胜等十句者。于中初句颂广大解。次二句颂决定解。第二偈除护念一句。颂余七句。后之二偈颂佛护念。以明见故得护念也。二无量下。三偈颂自行。中初偈即能转多劫生死。后二即见者不空。初偈辩不空之果。后偈辩不空之因。由见佛无厌故。疏。我为。最胜等二偈。即最胜义。谓善入平等。及达法界不取著故。疏。同佛善根者。初偈颂最上。同一佛性是调御故。次偈颂离翳。次三偈颂已办及善变化。后偈颂为依怙与佛化他故疏。颂得佛十力等如文思之者。一偈颂得佛十力。次一超颂转法轮。次二颂无碍解脱。次一偈半颂智慧解脱。后半偈却颂雄猛无畏。次一偈颂了知世间境界。智海法海即智正觉世间。次或现已下四偈。绝生死回流。初二偈八相明绝生死。故方能现生。次一偈非生死身方能现身。次一偈颂入智慧大海。乐观不移是入义故。次于诸下三偈。颂护持正法。初偈神力加持。后二六通护持。其无碍意即他心通神通具足兼宿命漏尽。次其心正定下四偈颂到实相源底。余并可知
　　十无尽藏品第二十二。初来意有三。初正明。次准问下释上问。前却妨二义通之。三然明法下。会差别有二义释。初以位拣。后以前后拣。明法即胜进所成者。是胜进家果故。故经云。菩萨满足如是愿时。即得十种无尽藏。所谓普见诸佛无尽藏。二总持不忘无尽藏。三决了诸法。四大悲救护。五种种三昧。六满众生心广大福德。七演一切法甚深智慧。八报得神通。九住无量劫。十入无边世界无尽藏。后是一位之果者。以是第五回向之果故。经云。菩萨住此回向得十种无尽藏。所谓见佛无尽藏。于一毛孔见阿僧祇诸佛出兴于世故等。其中名有同者亦复优劣有异。疏。各有业用者。如信以能除不信浊为业。戒以遮防破戒蔽为业。惭以对治无惭止息恶行为业。愧以对治无愧止息恶行为业。闻以能破无知为业。施以止悭为业。慧以破痴为业。念以治忘念为业。持以治忘失为业。辩以治于謇讷为业。疏。然念慧及戒下。上正释名。此下得名。得名有二。一约随相。二若就下约融通。疏。然约随相前九自利者。二利分别。疏。信为行。下明次第并可知疏。初三三空信所执无相等者。意以前九别约三性后一总融。前中即依三性信无三性。此初信所执即遍计所执性。云无相者。即相无自性性。二依他无生。无生即生无自性性。三圆成无性。无性即胜义无自性性。疏。后一总信三性无生下。一句总融前九。文中有三。一指前即第二经。清净功德眼自在天王。得知一切法不生不灭。不来不去。无功用行。解脱门广如前说。二言十皆无生者。一即空是无生义。二无相是无生义。三无愿是无生义。四无作是无生义等。三言并通三性者。此有二义。一空等通三。谓遍计空依他空圆成空等。乃至三性难超越。二者无相无生无性亦通三性。下疏依后义作一重云。如一无生若作无相。应云但信依他无遍计之相。则是圆成之相。若信依他无自然之性。则悟圆成之性。是故结云余例可知。疏。若克文取义者。上但当文通释。今对前别释可思。疏。二彼诸下释第二意。文有四义。一谓已得未得下约真如本无增减等。亦即就前广无边涯之经。离二边之偏邪。二寂照下。菩萨寂照契如绝戏论故。三但以世俗下。暗引净名证成。四菩萨既坚信下。结成不怯。疏。五有正慧故下。释常有根本。于中三。初按文略释。次静法云下。引昔解。后此或应尔下。会通言或应尔。且许昔解。后今以理下。引例会通第二戒藏。疏。谓鸡狗等者。涅槃二十四云。菩萨摩诃萨受持禁戒。不为生天不为恐怖。乃至不受狗戒鸡戒牛戒雉戒。乃至是名菩萨修大涅槃是第三戒。又十住毗婆沙论第三明秽土中。多诸外道有持牛戒者。鹿戒者。狗戒者。乌戒者。象戒者。释曰。此皆外道所持恶禁戒。通由二因生此妄计。一由天眼见有众生。从鸡狗等即生天上故。二由非理寻思妄生此计。婆沙一百一十四。有二外道。一名布剌拏憍雉迦。受持牛戒。二名頞剃剌罗栖尔迦。受持狗戒。二人异时往诣佛所。种种爱语相慰问已。时布剌拏先为他问。此栖尔迦受持狗戒。修道已满当生何处。世尊告曰。汝止莫问复再三请。佛以慈心告言谛听。受持狗戒若无缺犯当生狗中。若有缺犯当堕地狱。闻佛语已悲泣哽咽不能自胜。世尊告曰。吾先告言。止不须问今果怀恨。时布剌拏白言。世尊不以此人当生狗趣故我悲泣。然我长夜受持牛戒。或恐将来亦当尔耶。唯愿大慈为我宣说。世尊告曰。准前狗戒。此等皆由不了真道。婆沙又问云。云何受持猪戒牛戒狗戒名无缺犯。答一如牛法。一如狗法。名无缺犯。疏。非如难陀。难陀之缘甚长而人多闻正明。其性多欲染著孙陀罗。佛方便诱引之至于天上。见诸天女端正姝丽过其本妻。见诸天男皆有天女。独于一处见有天女迥异姝丽而无天男。问佛佛令自问。彼女答言。我有夫主即佛弟难陀。难陀答言。我身即是。女言。难陀为僧身披袈裟。闻已便求剃落持戒。本为贪著天女而持禁戒故。阿难讥之。如羝羊相触将前而更却后。汝为欲持戒其事亦如是。身虽能持戒心为欲所牵。斯业不清净。何用是戒为。意云。如羊本拟向前。如汝欲生天上受欲。而更
却后。如汝持戒故业不清净(云云)疏涅槃云何故持戒等者。即第二十七师子吼言。何因缘故受持禁戒。佛言为心不悔。何故不悔为受乐故。何故受乐为远离故。何故远离为安隐故。何故安隐为禅定故。何故禅定为实知见故。何故为实知见。为见生死过患故。何故为见生死过患。为心不贪著故何故为心不贪著。为得解脱故。何故为得解脱。为得无上大涅槃故。何故为得无上大涅槃。为得常乐我净故。何故为得常乐我净。为得不生不灭故。何故为得不生不灭。为见佛性故。是故菩萨性自能持究竟净戒。疏家但至涅槃已为究竟故略后三。后三即涅槃中事故。疏。五不同调达者。佛说四依为除比丘四恶欲故。调达加一为五。谓加不食酥盐鱼肉。复皆尽形寿说。虽有同本意不善故。四分律第四卷云。调达以五邪法诱诸比丘。尽形寿乞食为一。尽形寿著粪扫衣为二。尽形寿露地坐为三。尽形寿不食酥盐为四。尽形寿不食鱼及肉为五。疏。不违涅槃者。非涅槃经以无相持顺寂灭故。疏。一非为欲恼众生。先须持戒者。如欲禁龙。曾闻罗汉持戒而能遣龙。遂即持戒是也疏。如马祀等者。即百论中外道计。杀马祀天得生梵天。即逼恼于马。谓为戒等。疏。定有定无者。今律学者多计为有。禅学之者说戒如空。定有著常。定无著断。此为邪见。杂于正戒。疏。观缘性离者。观缘之相不坏坚持。缘戒性空故不起迷倒。疏。又如十住婆沙论说。一矫异者。谓有贪利养故行十二头陀。作如是念。他作是行当得敬养。我作是行亦或得之。为利养故改易威仪。二自亲者。为有贪利养故。至檀越家而语之言。汝等如我父母兄弟姊妹亲戚无有异也。若有所须我能相与。若有所作我能作之。不计远近来相问讯。我住此者正相为耳。为求利养贪著檀越。能以巧辩牵引人心。三激动者。谓有不计贪罪欲得财物。现于贪相语檀越言。此衣钵尼师坛好若我得之则能受用。若人能随意施者此人难得。又有谓檀越言。汝家羹饭饼肉香美衣服又好。若常供养我我以亲眷必当相与。四抑扬者。谓贪利养故语檀越言。汝极悭惜尚不能与父母兄弟姊妹妻子亲戚。更有谁能得汝物者。檀越愧耻俯仰施与。又至余家语彼人言。汝有福德受人身不空。阿罗汉等常入汝家与汝坐起语言。欲令檀越必谓我是罗汉。五者因利求利者。谓有以衣钵及僧伽梨尼师坛等资生之物持示人言。此是国王及施主等。并余贵人将来与我。令其檀越心中生念。王及贵人尚供养彼况我不与。因以此利更求余利故以名也。第三惭藏。疏。今初然惭愧相别者。此释标章。而双释惭愧。两章之通别言涅槃云惭者羞天等者。即南经第十七。耆婆为阿阇世王说也。经云。大王诸佛世尊常说是言。有二白法能救众生。一惭二愧。惭者。自不作罪。愧者不教他作。惭者内自羞耻。愧者发露向人。惭者羞天。愧者羞人。是名惭愧。无惭愧者不名为人。名为畜生。其成唯识即当第六论云。云何为惭。依自法力崇重贤善为性。对治无惭止息恶行为业。谓依自法为尊贵增上。崇重贤善羞耻过恶。对治无惭息诸恶行。释曰。言自法者。谓于自身生尊重增上。于法生贵重增上。二种力故崇贤重善此是惭相。论云。云何为愧。依世间力轻拒暴恶为性。对治无愧止息恶行为业。谓依世间诃厌增上。轻拒暴恶羞耻过罪。对治无愧息诸恶业。释曰。谓依世间他人讥毁。及自羞恶法而不作等。名依世间诃厌增上。有恶者名暴。染法体名恶。于彼二法轻有恶者而不亲。拒恶法弃而不住。由此增上对治无愧息诸恶业。论又云。羞耻过恶是二通相故。诸圣教假说为体。释曰。此会显扬。显扬说羞耻为二相者是通相耳。从通假说为体。实是崇拒等是别相故。下疏云是二通相。疏俱舍亦同者。即彼第二疏根品之中。偈云无惭愧不重。于罪不见怖。释曰。不重贤善名为无惭。谓于诸功德及有德人。无敬无崇无所忌难无所随属说名无惭。即是恭敬所离。对法云。功德者。戒定慧。有德人者。有戒定慧人也。无忌难者。无畏惧也。不随属者。不作弟子礼也。于罪不见怖。释无愧也。为诸善者所诃厌法说名为罪。于此罪中不见能招可怖畏果说名无愧。翻上即是惭愧之相。谓重贤善等故同唯识。疏。若说羞耻下。释二通相先依唯识已如上引。后依今经以一文中皆有不相恭敬故。疏。自惟即是内自羞耻者。正同涅槃。兼得唯识依自法力。第四愧藏。疏。不觉苦集故无知见者。不知苦果不见集过疏。依顾世间即顺唯识意。疏。从淫欲生即种子不净者。疏中先说五种不净。一种子不净。二住处不净。三自性不净。四自相不净。五究竟不净。即智论二十一说。梵行品已广其相。但自性不净即三十六物。今当更说。即涅槃十二圣行品云。从头至足其中唯有发(一)毛(二)爪(三)齿(四)不净(五)垢秽(六)皮(七)肉(八)筋(九)骨(十)脾(十一)肾(十二)心(十三)肺(十四)肝(十五)胆(十六)肠(十七)胃(十八)生藏(十九)熟藏(二十)大便(二十一)小便(二十二)涕(二十三)唾(二十四)目泪(二十五)脂(二十六)膏(二十七)脑(二十八)膜(二十九)骨(三十)髓(三十一)脓(三十二)血(三十三)脑(三十四)膀胱(三十五)诸脉(三十六)菩萨如是专念时。释曰。远公不分其中骨有二。脑有二。脑连膜。除二缺二。肠有大小。亦缺其一。余处有胞具三十六。直就经文今具者。复有分垢为一汗为一。则秽字属汗亦具三十六。疏。又垢秽形是内污秽不净者。然有二种。一内二外。论云。云何依内污秽不净。谓身中发毛爪齿尘垢皮肉骸骨筋脉心胆肝肺大肠小肠生藏熟藏肚胃脾肾脓血热痔肪膏肌髓脑膜涕唾泪汗屎尿。如是等类名为依内。释曰。此亦三十六物也。论外谓青瘀或复脓烂。或复变坏或复[月*逄]胀。或复食啖或复变赤。或复散坏或骨或锁。或尿所作或唾所作。或涕所作或血所涂。或脓所涂或便秽处如是等类名为依外污秽不净。二苦触不净。论云。谓顺苦受触为缘所生。若身若心。若不平等受。受所摄如是名为苦触不净。三下劣不净者论云。谓最下劣事。最下劣界。所谓欲界除此更无极下劣最极鄙秽余界可知。如是
名为下劣不净四观待不净者论云。谓如有一劣清净事。观待其余胜清净事便似不净。如待无色胜清净事。色界诸法便似不净。观待萨迦耶寂灭涅槃乃至有顶。皆似不净。如是等类名为观待不净。五烦恼不净。论云。谓三界所有一切结缚随眠烦恼缠。六违坏不净。谓五取蕴无常故。恒不可保信是变坏法。是故静虑无色皆名不净。释曰。今疏随胜已略配竟。但观所引论文自然明了。第五闻藏。疏。闻为本故实则多知者。故大品第六云。须菩提白佛言。何等一切法中无碍相应学应知。释曰。即多知之义下。佛答中与此列大同。佛言一切法者。善法不善法。无记法。世间法出世间法。有漏法无漏法。有为法无为法。共法不共法。释曰。此十法但共不共。此中略无以一向是不共般若故。彼经云云何为共法。四禅四无色。四无量心。四无色定。如是等法是名共法。智论释云。凡夫圣人生处入定处共故名为共法。经云。何等名不共法。四念处乃至十八不共法。是名不共法。论释云。菩萨分别知此诸法各各无相。是法从因缘和合生故无性。无性故自性空。释曰。此即圣人法不共凡夫。如十八不共等亦不共二乘也。余大同此。疏。依生引二门开为四重征释者。然第六地广显其相。今文略引。然此一段疏文有三。一总显生引。二然依杂集下。以三缘生会释经文之意。三正释经文。二中二。先正说三缘生。后会释今文。今初。然杂集论云。云何缘生。几是缘生。何义观缘生耶。问也。谓相故分别支故。释曰。彼有十五义。今略用一二耳。论名相者。谓无作缘生故。无常缘生故。势用缘生故。是缘生相由此三故薄伽梵说。此有故彼有。此生故彼生。为无明缘行乃至广说列也。此有故彼有者。显无明缘生义。等具如疏文。即是释也。然功能差别下。更云如从无明力故诸行得生。乃至生力故得有老死。疏。然今经中下。第二会释经文也。于中有五。一正明二门。然此有彼有等。亦兼势用正显二相故。指势用在于六地。二然二门下。出其影略。言前后互举者。谓能所引中明无作缘生。能所生中明无常缘生。三前七许同因位下。出生引所以。言许同者。据三世义。初二次五过现不同。约二世义许得同世。但引五种故不名生。四由此能所引中下。出此经中影略之由。以前于能所引中无作义显。而影取无常。能所生中无常义显影取无作。五故集论下。引证生引之相。疏。然文有染净下。第三释文。文中三初句标也。有染净观者。六地广明。谓无明缘行等。前能生后生死流转为染。无明灭行灭等。反本还源为清净耳。疏。初能引中下。二别释即为四番。初番可知。疏。第二约所引下。约所引染净。例前亦合云识有故名色有。前文亦合有无明无故行无。疏。以识通能引下释。上亦通能所引义。正义正取识名色为所引义。今释上言通能所引。若识支通能引。名色唯所引。故识与名色是能所引对。于中先反释经文。约染观明。然识通能所引者。若取识种为识支即是所引。若取行种为识支识是能引行是能引故。今举二业初业是能引。以取行习气为识支故。实是行种与识俱故名为识支。即集论意。正取业种以为识支。识种乃是名色支摄而缘起。经通能所引业种识种俱名识故。识种但是名色所依非名色故。今第二意即是识为能引。云与名色作缘。从谓由识入母胎下。兼显现行二果。然今下。经义通能所故。六地云。于诸行中植心种子即具二也。其二种业言即六地自业助成章中。然彼二业云识有二种业。一令诸有相续。二与名色作生起因。今取其势以能所引而为二业。约持行种即是能引。约其自体即是所引。疏。今言识无者。上反释经。今顺释也。反上二义可知。疏。第三下。能生所生相对。上爱取有是能生。生老死为所生故。第四可知。疏。后之三门下。料拣然第二门识与名色。识虽有能引之义正取所引。故三皆能所相对。先问后答。答意可知。疏。又为显能引支下。重显前二相次为一所以。识支是所引则能引唯二。识是能引则能引有三。若识取所引则上四番而为三类。初一唯就能引明第二唯就所引说。三四通能所相对故。显十二一一相望皆得此有彼有此生彼生等。不必要能引所引能生所生相对。以明方有此有彼有等故。疏云说者之妙疏。第二有漏五蕴下。文五。一释总名。已见光明觉。杂集藏果等者。即第二论。其藏果义与蕴义大同。重担与阴覆义大同。然彼论云。蕴义云何。答诸所有色。乃至若近若远彼一切略说。色蕴积聚义故如财货蕴。如是乃至识蕴。释曰。此即藏果义蕴藏色等果法耳。言重担者。论云。荷杂染担故名为蕴。如肩荷担。荷杂染担者。谓烦恼等诸杂染法皆依色等故。譬如世间身之一分能荷于担。即此一分名肩名蕴。色等亦尔能荷杂染故名之为蕴。疏。而标名下。二释世间。世有三义。隐覆名世通为无为。如世界成就品下。二唯有为世间。世即是间。持业释也。疏。然色等下。三料拣。言通无漏者。诸佛五蕴。况因灭无常色获常色等兼通无为。今但取有漏有为蕴。不摄无为义不相应故。留于无漏在后段说。疏。云何知下。四释知相。即大品意。前文已引初知相中。言色以变碍为相者。俱舍第一中。
色有二义。一变坏义。论问云。始自眼根终乎无表。世尊何故说为色耶。答可变坏。故名为色蕴。释曰。变者显刹那无常。坏者显众同分无常。论问云。谁能变坏。谓手触等(云云)故即便变坏广说乃至蚊虻等触。此变坏者。即是可破坏义。二变碍义。论云。有说。变碍故名为色。释曰。变谓变坏。碍谓质碍。若尔极微应不名色无变碍故。此难不然。无一极微各处而住。众微聚集变碍义成。余广如彼。杂集亦二义。一问云。色蕴何相。答变现相是色相。此有二种。一触对变坏。二方所示现。触对变坏者。谓由手足乃至蚊虻他所触对时即便变坏。方所示现者。谓由方所随何相示现。如此色如是如是色等。疏。受以领纳者。杂集问云。受蕴何相。答领纳相是受。故领种种净不净业所得异熟。又唯识云。受谓领纳顺违俱非境相为性。疏想者取像者。即唯识文。下云施设种种名言为业。谓要安立境分齐相。方能随起
种种名言。杂集云。构了相是想相。由此想故。构了种种像类。随所见闻觉知之义起诸言说。疏。行谓迁流者。俱舍云。造作迁流二义名行。杂集云。造作相是行相。由此行故令心造作。谓于善恶无记品中驱役心故。释曰。俱舍二义今取迁流欲诃毁故。疏。识以了别者。俱舍云。识谓各了别。论云。了别名识。此有六种了别不同。故名为识。杂集云。了别相是识相。由此识故。了别色声香味触法等种种境界。疏。况知一切法趣色者。即于第三义中傍况此义。亦大品经云。一切法趣色。色尚不可得。云何当有趣及非趣。天台为三观释云。初句假。次句空。后句中。然经文但显性空。今疏引意却取一切法趣色。明事事无碍。一中有无量义故。是名善巧多闻。疏。然诸蕴性下。第五解妨。此即以通为别。妨释有二义。初一可知。又摄法多者。第二释也。因此略明五蕴摄法多少。且依大乘百法。识蕴唯摄八识心王。色蕴唯摄十一种色。想受二蕴但摄心所遍行中二数。四蕴但摄二十一法。除六无为。蕴所不摄。余七十三。皆行蕴摄故云多也。百法已见第一疏抄。疏。第三无漏中有四。初释总名。二然无漏蕴下。显类别。三欲显戒下。释立总名所以。言理实亦有世间戒等。上五蕴亦有出世间。然世间戒等自有二戒。一者外道共有十善等戒。四禅等定。世智之慧脱下地惑。于中知见。二者正教之中。亦说十善五戒四禅八定。无见慢修欣厌之慧。脱下界缚了见分明。而是有漏故名世间故

　　　　大方广佛华严经随疏演义钞卷第四十四

　　　　大方广佛华严经随疏演义钞卷第四十五

　　　　唐清凉山大华严寺沙门澄观述

　　疏。戒定慧下。四随文正释。于中有七。一指例略释。二智论下。引论总释。三然即转前下。立五所由。四释通妨难。五者出体。六会释总名。七会通权实。前二可知。三中二。先正释。即智论及仁王意。疏。故仁王下。引证如次配之居然可了。然新经即菩萨行品。经云。复次道种性菩萨。修十回向起十忍心。谓观五蕴色受想行识。得戒忍定忍慧忍解脱忍解脱知见忍。观三界因果得空忍无相忍无愿忍。观二谛假实诸法无常。得无常忍。观一切法空。得无生忍。今即前五文是旧经故次与此不同。疏。知见与慧下。第四释妨难即相滥难也。先难后答。言佛地三说者。今即第一释。二云一切皆是无碍缘解脱慧。名解脱知见。缘解脱慧者。缘灭谛智也。缘余慧者。缘余三谛等智也。三云一切通学无学。学位分得。无学圆满。诸佛菩萨皆有五故。疏。此五别说下。第五出体。以解脱知见及慧约所照异故。同是慧。慧即与想相应。解脱知见即与识相应慧耳疏。然此五分法身下。第六会释总名。出世所以引杂集证即上第一论也。疏。问无取五蕴下。第七会通权实。引纯陀如玄中。然杂集第三亦云。无取五蕴当言有为当言无为。答彼不应言有为无为何以故。诸业烦恼无故。不应言有为。随欲现前故。不应言无为。所以者何。无取诸蕴随所乐欲而现其前。无为不尔以常住故。释曰。此乃假说双非以约体用互夺。亦不定言为无为也。又言取五蕴。则显凡夫是有取五蕴。杂集云。取蕴者。与取和合者故。取者。蕴中诸烦恼也。纯陀故实已见玄谈。疏。第四有为先释总名。引二论。瑜伽系属因缘者。正理论第一云。有为者。众缘聚集共所生故。未来未起何为有为。是彼类故亦名有为。如所烧薪于未烧位。是彼类故亦名为薪。或据曾当立名无失。如琴瑟等名为有声。亦如乳房莲华池等。诸未生法不越彼类故名有为。其有生灭此语犹略。杂集论云。若法有生灭住异可名有为。一切法皆有为唯除法界法法处一分。为舍执著无常我故。释曰。此中论答三问。一答云何为有为。二一切法下。答几是有为。三为舍下。答为何义故观有为。疏。今略举四事者。理实智论大品等广有多法。大品云何等有为法。若法生住灭(此释有为义)欲界色界无色界五蕴。乃至意识因缘所生受。四念处乃至十八不共法。为一切智是有为法。智论释云。有为法略说三相。一所谓生住灭。二三界系义。三四念处乃至十八不共法。虽有无为法。以有作故是有为法。无为相是无为法。释曰。今以十八不共等属有记法故。但略出其四。众生则摄蕴处界也疏。然所依处下。释三界义故。论云者即俱舍第八。等字等余二界。应云色所属界名为色界。无色所属界名无色界。略去所属二字但名欲界等。如言胡麻饮及金刚环。饮之与环俱是总名胡麻金刚并为别称。以别依总名胡麻饮及金刚环。具足应言胡麻所属饮等。略去所属但云金刚环等。界者。总名欲等别称。略去中言云欲界等。论云。此中欲言为说何法。答略说段食淫所引贪。注云。淫贪名贪。食贪名欲。然语犹隐。本业上卷云。佛子见著二业迷法界中一切欲心故。欲所起报分为欲界报。佛子见著二业迷法界中一切色心故。色心所起报分为色界报。佛子见著二业迷法界中一切定心故。定心所起报分为无色报。是故于一法界中有三界果报。若更令易见。欲界有男女形淫欲受身故。色界无男女形唯有色故。无色界谓无色故。前本业言见著者。彼经说有七见六著。经云。佛子无明者。名不了一切法迷法界。而起三界业果。是故我言从无明藏起十三烦恼。所谓邪见我见常见断见戒见盗见疑见七见。见一切处求故说见。复起六著心贪爱嗔痴欲慢。于法界中一切时起一切烦恼。以十三为本。无明与十三为本。无明与十三作念。是以就法界中别为三界想。即云见著二业等如前所引。疏。第五无为有六。一释总名。二开合。三释文。四拣权实。五出体性。六结示多闻之旨。今初。释总名瑜伽下。引证如次二论对前二义。杂集云。无生住灭故名无为。不堕数故。即净名阿难章云。佛身无为不堕诸数。数即有为余义但翻上有为。故疏结云诸论总名大旨无别疏。然其下。二开合中。然小乘多说三种者。即俱舍等论云。无漏谓道谛及三种无为。谓虚空二灭。而言多分者。分别论有四。一虚空。二非择灭。三想受灭。四真如。大众部说九无为。谓三及四空。缘起支性。圣道支性。化地部亦九。三外加不动三性道支缘起。疏。大乘掌珍说四者。于小乘三上加真如故。或说有六。唯识论等广如下说。或开为八者。杂集第二云。无为法有八种。谓善法真如。不善法真如。无记法真如虚空。择灭非择灭。不动。及想受灭。如是建立八无为中。当知所依有差别故。分析真如假立三种。不由自性善法真如者。谓无我性空性无相实际胜义法界。何故真如说名无我。由彼自性无变性故。谓一切时无我实性无改转故。无改转故说无变异。当知此则是无我性离二我故。何故复说此名空性。一切杂染所不行故。所以者何。由缘此故能令一切诸杂染事悉皆空寂。有时说染。但是客尘。诸相寂静故名无相。无倒所缘故名实际。实者。谓无颠倒。此处究竟故名为际。最胜圣智所行处故说名胜义。一切三乘妙法所依故名法界。如善真如。不善无记当知亦尔。余如彼论。言渐欲下。疏。出论意。疏。此经说六下。第三释文。于中二。先总明有无。后言虚空下。别释多用唯识。有六无为即为六段。初虚空释语全是百法疏意。即唯识依法性假施设有义。彼论先释法性云。谓空无我所显真如。有无俱非心言路绝。与一切法非一非异等。是法真理故名法性。离诸障碍故名虚空。释曰。彼论明法性空但言离诸障碍。百法兼取外空。云无物所显故。俱舍云。此中空无碍疏。二涅槃者。涅槃即同择灭。先明性净乃傍出异义耳。言涅槃三十四亦同此说者。此即刊定记释。谓同此经所说虚空及涅槃也故涅槃经释缘生。四句中云有非缘生非十二因缘者。谓虚空涅槃是也。此则同性净义。二后义为正。云性净之果即圆净涅槃。应有问言。若是果者。何殊择灭。由因果殊故分二道。所以先总明中以此义为正。云于择灭中开出涅槃二道别故。然大乘下。断上二义。则后解为正者。若唯识解非择灭云。不由择力本性净故。疏。三数缘灭故唐三藏下。出其异名。谓择力所得者。是俱舍论释。故彼喻云。如牛所驾车名曰牛车。略去中言故作是说但云择灭。唯识释云。由拣择力灭诸杂染究竟证会故名择灭。疏。然此灭有二者。别释灭字。此二义称灭。若兼能灭之智。智亦称灭。疏。四非数缘灭者故。唯识云。不由择力本性清净。及缘阙所显名非择灭。释曰。论存二义。初义异小。故上疏文取为楷定。言缘阙者。俱舍论云。毕竟碍当生别得非择灭。下释云。言当生者。当来生法缘会则生。缘阙不生。缘阙之时得非择灭。碍当生法令永不起名毕竟碍。言别得者。谓非择灭有实体性。缘阙位中起别得故。非择灭得不因择灭。但由缘阙名非择灭。论指事明云。如眼与意专一色时。余色声香味触等谢。缘彼境界五识身等住未来世毕竟不生。由彼不能缘过去境。缘不具故得非择灭。释曰。谓眼缘色时。亦合缘声等以专注色故。耳等不缘声等。同时声等刹那已谢故。令缘声等识更不复生。以前五识唯缘现量不缘过去未来。而言触等者。等取法中有与能缘同时为所缘境者。如他心智所缘境是也。此他心智唯缘现在心王。亦合缘心所。以专注心王故于心所得非择灭。疏。五缘起者。疏文有二。一双标。二别谓下别释。先释别。后释通今初。文有四节。一引小乘诸部所立。二智论三十二下。引大乘论立证成上义。此中论文先有门云。声闻法中何以不说如是法性实际。而摩诃衍中处处说耶。答声闻法中亦说此二下。与疏同玄中已引疏。涅槃亦说下。第三引大乘经立无为义。先引涅槃。即北经迦叶菩萨品第三十四经。而为品初。南经三十一北经半卷。向后列二十一诤论。此即第六经云。或说十二因缘是有为法。或有说言十二因缘是无为法。至第三十五方释经中。具云。善男子。我经中说。云何名为十二因缘。从无明生行。从行生识。从识生名色。从名色生六入。从六入生触。从触生受。从受生爱。从爱生取。从取生有。从有生生。从生则有老死忧悲苦恼。善男子。我诸弟子。闻是说已不解我意。唱言如来说十二因缘定是有为。我又一时告喻比丘作如是言。十二因缘有佛无佛性相常住。善男子。有十二因缘不从缘生。有从缘生非十二因缘。有从缘生亦十二因缘。有非缘生非十二因缘。有十二因缘非缘生者。未来世十二支也。有从缘生非十二缘者。谓阿罗汉所有五阴。有从缘生亦十二缘者。谓凡夫人所有五阴。有非缘生非十二缘者。谓虚空涅槃。善男子。我诸弟子闻是说已不解我意。唱言如来说十二因缘定是无为。释曰。若经中言为与无为俱不解意。若远公释各有所以。然有二意。今疏是第一意。第二意云。直就因缘事中现在之者名曰有为。在未来者未现起用名曰无为。释曰。后释顺经后四句意。前释顺经初意及智论等意。疏望今经下。疏家第四出今意。次言大品云下引他经证成上正义。此即中论青目所引。释初因缘不生之义。疏涅槃又云十二因缘即是佛性者。复引涅槃重成上义。即北经三十二师子吼品。经云。善男子。无明不能吸取诸行。行亦不能吸取于识也。亦得名为无明缘行。行缘识。有佛无佛法界常住。若言佛性住众生中者。善男子。常法无住。若有住处即是无常。善男子。十二因缘无定住处。若有住处十二因缘不得名常。如来法身亦无住处。法界法入法阴虚空悉无住处。佛性亦尔都无住处。次下又云佛性者名十二因缘。何以故。以因缘故如来常住。一切众生定有如是十二因缘。是故说言一切众生悉有佛性。十二因缘即是佛性。佛性即是如来。释曰。此上经意正取十二因缘之性以为佛性。故是无为。疏文中虽举十二因缘下。第二释通妨难云。若缘起无性即无为者。诸蕴界等岂有诸蕴界性也。故为此通则意无不该。是故上引涅槃云法界法入法阴虚空。即说三科皆无住处同佛性也。疏法性住者。
即真如也。显此法性即唯识等真如异名耳。疏谓非妄下别释其名。初释真如自有二义。初合释唯拣于妄。二又真实如常下。即是离释。即唯识云。真谓真实显非虚妄。如谓如常表无变易。是故疏云拣妄拣事。疏于一切位下。释法性名。故唯识偈云。此诸法胜义。亦即是真如。常如其性故。即唯识实性是也。次释住字亦有二义。一连上释之则三字一名。谓上之二释顺法相宗。加此住字顺法性宗。法性谓随缘。住字为不变。以随缘不失自性故。二义既具即妄即真故。是法性宗义。二若准智论下。别释取上法字及下住字自为一义。成七无为则法字两用。疏然小乘下第四对拣权实。初举小乘。后若大乘下。举大斥小非唯数增已如前说。义亦有异次下正明小乘之义。略如上说。广如唯识广引广破。疏唯识论中二义建立下。正辨大乘无为之相。即第二论。论中先破诸小乘宗等计于无为为实有竟。显正义云。然契经说有虚空等诸无为法。略有二种。一依识变假施设有为。谓曾闻说虚空等无为。遂于识上有此相现。此所现相前后相似。无有变易假说为常。释曰。此空无为而无本质。唯心所变。犹如极微假而无体。于佛等处闻其名故而心变之。次论复云。二依法性假施设有。谓空无我所显真如。有无俱非心言路绝。与一切法非一非异等。是法真理故名法性。离诸障碍故名虚空。由拣择力灭诸杂染。究竟证会故名择灭。不由择力本性清净。或缘阙所显故名非择灭。苦乐受灭故名不动。想受不行名想受灭。释曰。疏取论意以释经文。但顺经有不顺论有。上释非择。有其二义依此论文。疏此中法性下。第五出体性。即彼论示无为体。论云。此五皆依真如假立。真如亦假施设有下。至故名真如皆是论文。为法之性故名法性。是疏义加。亦即前文唯识论意。非离色心别有实体者。取论意结。具足论云不同余宗离色心等有
实常法名曰真如。故诸无为非定实有。释曰。言真如亦是假者不得体故。遮空见者说如违有。遮小乘中化地部等。执定实有故说为空。非言无为体即空也。勿谓虚幻有者。虚拣遍计。幻拣依他。即显真如是圆成实。以无虚妄颠倒法故名真如也。疏今多闻之人下。第六结示多闻之旨可知。疏第六有记法中二。先释总名。后别释相。今初。先叙昔即刊定记。大品经亦云。若善法若不善法是名记法。如所说相不舍离故。疏云此乃下辨非。以下无记既非三性。今此有记安得例之。后应云下辨正。疏下出所记下辨相。中先指所余如前后释不欲繁文故。疏四无所畏下唯释此一。言今当略明者。诸经中多以五门分别。一辨名。二出体。三行相四次第。五诸门。今疏但有三门略无出体次第。即分为三。初释名。二辨相。三诸门分别。初中有二。先总名。后别名。今初上二句标章。谓外难无怯故下正释。瑜伽下引证无怯之相。言都不见有如实因相者。谓其所难皆就迹生疑。不知所观真实之理故。此所难无如实因。若实有可难则可怯畏。所难不实何所畏耶。疏无畏有四下。二释别名。文中但列而不解释。释名含在下行相中。故此略无。若具释者。一一切智无畏者。瑜伽亦名正等觉无畏。谓由正觉觉诸法故名一切智。二漏尽者诸烦恼漏种现俱断故。三障道者亦名障法。说障碍法染必为障故。四出苦道者。说出离道。诸圣修习决定出苦故。于此四中得无所畏。皆依主释。谓一切智之无畏等。疏此之四段各有难答下。二辩相也。一一切智无畏难于中有二。初牒举所难。二有诸比丘下正难。于中先出难所因。谓诸部律中多有此言。时诸比丘至如来所头面礼足。佛便问言。比丘住止安乐不。乞求易得不。不以饮食为苦耶等。今云何故问者即是难也。言一切智下结成难也。疏佛自唱言我是一切智人下答也。于中先案定所难。明不失一切智义。若具皆云我于此难正见无由得安隐住无怖无畏。自称我是大仙尊位。二从但为摄受来者下。出是一切智之所以。示现问耳非已不知。言摄受来者。要令发胜心闻佛慰问发道心故。随顺世间师弟人事者。此有二意。一者成上示现之相。二者亦令余人审谛于事佛知尚问。况余不知亦为后人作轨则故。见来发心应为引摄。故云随顺世间。疏二有难云下。第二无畏。先难中文亦有二。先牒举所难。谓经中说言我诸漏已尽。后何以爱下正难。难之所因含在其中。谓罗睺罗被僧驱出在于厕上。佛语诸比丘言。云何野干驱师子子。即爱语罗睺也。调达频为恶行。佛时骂言痴人。或云食唾小儿等。疏佛于此难正见无由下答也。于中亦先案定所难不失漏尽之义。后但为随根而调伏故。即出爱恚所以。谓罗睺譬之慧象。随逐人心。软言即调。调达喻之恶马。楚毒方调。非是如来有爱罗睺。有恚调达。漏未尽也。疏三有难云下。第三无畏先难之中亦二。先牒所难。后何故下牒疑正难。疏佛于下答中亦二。先案定所难。不失欲为障道。若具亦应云。我于此难正见无由。安隐无怯处大仙位故。云自唱德号。后我所说欲能障道下。出不障所以。若说邪行障诸圣道。若说畜妻障离欲道。初二果人性戒久成故断邪行。既未离欲不断妻子斯有何失。故诸染法非不障也。疏四有难云下。第四无畏先难中亦二。先牒所疑。谓如说我为弟子说出离道。诸圣修习。决定出离。决定通达。后何故罗汉下正难。既疮溃蛇螫岂非苦耶。罗汉岂是无圣道耶。岂非相违。疏佛于此难下答亦应具云。我于此难正见无由。安隐无怖处大仙位。我说圣道下通前难。然有二意。一者由于前世故业感身。于此身上得阿罗汉。苦依身在故有此苦。非得罗汉后有此苦。即今疏意。更有意云。无学实无苦果。为现恶因。必有苦报。由此圣者示相受苦。起后教故。亦由世尊受金枪等。示义非实故疏略无。疏。四中初一下。第三诸门分别。即瑜伽论于中有三。初约离障。言次离烦恼。三是出离道者。欲为道障今出离故。四是出离之道者。诸出离道能出于苦。然其后二并约离烦恼障。三是所离之障。四是能离之道。而三就离因为难。四就离果为难。亦可后二通约因位。疏初二自利下。第二二利料拣。然约答难并是利他。如次下明。今约前二就佛身难。是约自利德叹。后二约化他为难。故云利他。疏所以自叹此四者。第三彰叹所以。亦约被根差别则皆是利他义。菩萨为求种智断所知故。初一为之二乘求尽诸漏。第二为之欲皆障于三乘。三乘皆期出苦故。后二并为疏智论二十八下总示其源。然菩萨藏经第五。般若五十三。显扬第四。亦广明之。此中即有次第出体。言次第者。德用自在智最胜故。首而明之。由具一切智能尽诸漏。由具智断说法化生。说法之中先说生死因。后出生死故。而此一门即前二利门中已摄此意。若瑜伽对法出苦为第三。障道为第四。先果后因亦如苦集。又依上次者即倒对四谛。谓一切智约真道为难。二约真灭为难。三约集因。四约苦果。未见经论义必应然。若出体者。总有五种。一克性体。即信进念定慧为体。二引发体。若定若慧。三最胜体。即正体后得二智。四中初一通二智。二即正体。三四皆后得。以是说法心故。若约自住四皆正体。约能答难此四并以后得为性。四相应体四蕴为性。五眷属体。五蕴为性。亦犹十力道共定共无表戒色。助答难故。上之四体即瑜伽五十七。及杂集说。瑜伽云。以信进念定慧及具知根为性。对法云。若定若慧及彼相应诸心心所。又云若起作用后得智为性。若住自性正体智为体。第五一体亦以义加。又无畏若约德说初即智德。二即断德。三四恩德。今就能知并智为体。余义可知。第七无记。疏今初无记二义下。即初征名。于中四。一释总名。二彰不答所以。三别示十四。四总会不同。今初。刊定亦立二义。而以前义为正。今依诸论以后为正。俱舍第十九中。第二明无记中。自分为二。一明无记报。二因便明四记。前即对善恶之无记也。广如彼论第二别明四无记事。颂曰。应一向分别。反诘舍置记。如死生殊胜。我蕴一异等。释曰。上两句指事释之。且问记有四。一应一向记。二应分别记。三应反诘记。四应舍置记(记者答也)如问死者。一切有情皆当死不。应一向记。一切有情皆定当死。如问生者。一切有情皆当生不。应分别记。有烦恼者受生。无烦恼者不生。如问殊胜。应反诘记。有作是问。人为胜劣。应反诘言。方何所问。若言方天应言人劣。若言方下应记人胜。释曰。下即恶趣。如问我蕴一异者。谓若作是问。我与五蕴为一为异。应舍置记。此不应答。若有我体可问一异。本无我体一异不成。如问石女生儿为白为黑。应舍置记。谓石女本自无儿。何得论其白黑。上依毗婆沙说。颂言等者。等取发智本论。及契经说。今当叙经。云何有问应一向记。谓诸行皆无常耶。此问名应一向记。云何有问应分别记。谓若有问。诸有故思造作业已。为受何果。此问名为应分别记。造善受人天。造恶受恶趣。谓若有问士夫报与我为一为异(此假问我)应
反诘言。汝依何我作是问。答言依粗我(色蕴上我)应记与报异(报色不同故言异也)此问名为应反诘记。云何有问但应舍置答。若有问世为常(一问)无常(二问)亦常亦无常(三问)非常非无常(四问)世为有边(五问)无边(六问)亦有边亦无边(七问)非有边非无边(八问)如来灭后为有(九问)非有(十问)亦有亦非有(十一问)非有非非有(十二问)为身者异命(十三问)为命者异身(十四问)此问名为但应舍置。此十四问皆不可记。名十四不可记事。以我体既无。是故皆应舍置答也。涅槃三十五亦有四答。而一名小异。谓从经一半向后。因迦叶难佛性义有无。如来答云。善男子。如来为众生故有四种答。一者定答。二分别答。三者随问答。四置答。如问作恶得何果耶。应答得苦果。是名定答。二善男子。如来十力。四无所畏。大悲。三念处。首楞严等八万亿诸三昧门。三十二相。八十种好。五智印等。三万五千诸三昧门。金刚定等四千二百诸三昧门。方便三昧无量无边。如是等法是佛性者。如是佛性则有七事。一常二我三乐四净五真六实七善。是名分别答。如汝先问断善根人有佛性者。亦有如来佛性。亦有后身菩萨佛性。是二佛性障未尽故得名为无。必定得故得名为有。是名分别答。三经云。如我所说一切法无常。复有问言。如是世尊为何法故说于无常。答言。为有为法故。无我亦尔。为何法故说一切烧。为烦恼故。是名随问答。四经云。若有说言。断善根人定有佛性定无佛性。是名置答下迦叶难云。不答名置。如来今者何因缘答而名置答。佛答云。善男子。我亦不说置而不答名为置答。善男子。置答复二。一者遮止。二者莫著。以是义故得名置答。释曰。据上诸文明是不答以为无记。非善恶中之无记也。据十四难正同俱舍。准涅槃意今文正当为遮止义。兼令莫著。疏所以不答下。第二彰不答所以。于中二。先总出意亦智论意。后智论第三下。正引论释。先引第三有五复次多同答十四难。兼经中诸无记法如第一。无实事故正答十四。第二车轮即答何等为生死最初际。第三无利有失。兼答世界来去等。以从集因生归寂灭理。妄征来去即覆四谛。第四人不能知。兼答有几佛几众生。以佛智知无尽法故。第五复次兼答佛等先后通意可知。疏第十七下。二引此文即引昔例。今其文稍略。具云有一比丘于十四难思惟观察不能通达。心不能忍持衣钵至佛所。白佛言。佛能为我解此十四难。使我了者当作弟子。若不能解我当更求余道。佛告言。痴人汝共我要誓。若答十四难汝作我弟子耶。比丘言。不也。佛言。汝痴人今何以言若不答我不作弟子。我为老病死人说法济度。此十四难是斗诤法。于法无益。但是戏论何用问为。若为汝答。汝心不了至死不解。不能得脱生老病死。譬如有人身被毒箭。亲属呼医欲为出箭涂药。便言未可出箭。我先当知汝姓字亲里父母年岁。次欲知箭。出在何山。何木。何羽。作箭镞者。为是何人。是何等铁。复欲知弓。何山木何虫角。复欲知药。是何处生。是何种名。如是等事尽了知之。然后听汝出箭涂药。佛问比丘。此人可得知此众事然后出箭不。比丘言。不可得知。若待尽知此则已死。佛言。汝亦如是。为邪见箭爱毒所涂已入汝心。欲拔此箭作我弟子。为不欲拔箭。而欲求尽世间常无常边无边等。求之未得即失慧命。与畜生同死自投黑暗。比丘惭愧深识佛语。即得阿罗汉道。复次菩萨欲作一切智人。推求一切法真知其实相。十四难中不滞不碍。知其是心重病。能出能忍是名忍法。释曰。即疏下文引论广破。及经结多闻之意是也。论文引毒箭之喻。与涅槃大同。前已引竟。疏楞伽亦云下。即第三经。佛令慎勿习近世间诸论。举昔有婆罗门来问我云。瞿昙一切所作耶。我答婆罗门言。一切所作是初世论。彼复问言。一切非所作耶。我复报言。一切非作是第二世论。复问言。一切常耶无常耶。生耶不生耶。我报言。是六世论。复云。一耶异耶。俱耶不俱耶。一切因种种受生现耶。我报是言。十一世论(广说云云)我言。悉是世论非我所说。是汝世论。我唯说无始虚伪妄想习气。种种诸恶三有之因。不能觉知自心现量。而生妄想攀缘外性彼复问云。痴爱业因故有三有耶。为无明因耶。我报言。此二者亦是世论。彼复问言。一切法皆入自相共相耶。我复报言。此亦世论。婆罗门乃至意流妄计外尘。皆是世论。又问。颇有非世论不耶。佛答意云。外道中无。我论中有非世论。汝诸外道不能知。以于外性不实妄想虚伪计著故。谓妄想不生觉了有无。自心现量妄想不生。不受外尘妄想永息。是名非世论。此是我法非汝有也。偈中云。乃至心流转是则为世论。妄想不转者是人见自心。来者谓事生。去者事不现。明了知去来。妄想不复生。解曰。前偈无妄见。后偈了知妄灭。据今经文正是前文一段所有妄计。其再问痴爱因缘等。虽是正义不了自心故为世论。故智论云。覆诸法实相亦同涅槃。通遣著意。疏言十四者下。第三示十四相可知。若历五蕴三世成六十二见如前已说。疏然诸经论下。第四总会异说。言相或同异者。多同少异。诸处亦说名十四不可说。俱舍十九已如上说。正与此同。智论十七即释大品。大品二十一佛母品云。复次须菩提。佛因般若波罗蜜。诸众生心数出没屈伸如实知。世尊云何知之。佛言。一切众生心数出没屈伸。皆依色受想行识生。佛于如是中。知众生心数出没屈伸。所谓神及世间常。是事实余妄语。是见依色神及世间无常等三句准知。又世间有边是事实。余妄语等四句准知。皆是见依色。末云。依受想行识亦如是。神即是身。是见依色等异身亦然。依受想行识亦然。又云。死后有如去。是事实余妄语。是见依色。二死后无如去。三死后或有如去。或无如去二句。同初结云依受想行识亦如是。释曰。斯即历蕴诸句小异耳。涅槃三十九先尼梵志问。有我耶无我耶等广有问难。亦是小异之相繁不出之。疏文分五段下。二辨相也。便有释文就常等破。皆中论意。疏文分五别。即第二辩相便为释文。疏今初段中句虽十六下。释此第一就我明无记。中二。先辩见所依。后正释文。今初有三。一明不离断常。二言世间下。明世间同异。明见依我起。疏准大品中通三世间者。即上二十一经而三世间是智论释。论云。世间有三种等。余如疏辩。三初有边四句下。释此我不同不出三世。涅槃为起见处。就引中论邪见品。我于过去世等者。偈首之我即今世我。意问今世之我于过去世为先已有。为先未有。若先已有即是计常。若先是无今此新起即是无常。三则双立四则双非边等诸义。次下当释中论涅槃品偈云。灭后有无等。无边等常等。诸见依涅槃未来过去世。释曰。此即总示所依。依前别配可知。疏第一四句等。然论先明常等。后说边等广破常等。例破边等。今顺经次先明边等。文中有三。初辩四句之相。二明不答之意。三破其所见。今初。即前偈中。我于未来世为作为无作。初以无作为有边。而是断见外道亦先偈首之我是今世我。四句之相。疏文自明。二既皆邪见下。明无记义。即出不答所以也。三若欲破者。初之二句皆堕无后世过者。合破二句。论云。若世间有边云何有后世。若世间无边云何有后世。释曰。有边则后无续故无后世。无边则常相续亦无后世。有边则断。无边则常。疏无后世者下。出无后世过。亦即断常过也。论又云。五阴常相续犹如灯火焰。以是故世间不应边无边等。前出过破。定有定无故堕断常。今立理破。如焰从缘不可为无。无定实故。不可为有。故离二边。又前破人我。此破法我。今经正破人我故。不引破法。又论反破云。若先五蕴坏。不因是五阴。更生后五阴世间则有边。若先阴不坏。亦不因是阴。而生后五阴世间则无边。释曰。此亦正破五阴世间。五阴和合为众生世间。既破五阴即破众生。众生即假我故。上云外道依之计。我今破五阴亦已破我。又上二偈亦别破二句。亦兼明第三俱句。疏第三句等者。然论广破常等。后例破边等。故论云。我于未来世为作为不作。如是之见者皆同过去世。然破边等无有身一异破。身一异破即前破常等之中。今依论例破故取前势。若论破第三句云。若世半有边半无边。是则亦有边亦无边不然。彼受五阴者。云何一分破。一分而不破。是事则不然。受亦复如是。云何一分破。一分而不破。释曰。前偈破众生即是遣我。后偈破受阴即是破法。然俱是相违破。无有一法亦常亦无常故。此相难见故。疏取前破常等。例前。破常偈云。若谓我即是。而身有异相。当知离于身。何处别有我。离身无有我。是事为已成。若谓身即我。若都无有我。但身不有我。身相生灭故。释曰。此则破常等以一异门。今将例破边等四句也。疏若谓舍人生天下。遮救即论正破边等之意。然偈云。若天即是人。则堕于常边。天则为无生。常法不生故。若天异人者。是即为无常。若天异人者。是则无相续。释曰。前偈破常即破无边。后偈破断即破有边。次偈云。若半天半人则堕于二边。常及于无常是事则不然。今疏即影公取偈之意。舍人生天人分犹在天分更增等。上即纵立则半天。下正破。结言略明故皆不然。不然之由即如偈文。亦常亦无常二相违故。犹如水火义无并立。疏第四句下。论但蹑前破云。若有边无边是二亦应成。释曰。此即纵破亦相待破。有第三句可待对此有第四非有边无边句。以有无相待故。今无第三之源。何有第四之末。疏中即出过破。非有遮有故。未免于无非无遮无。安得离有。故还成亦有亦无。无第四但非之义。以皆执取非中道故。云何于中下。结斥邪见。疏二常等四句等者。方上破边等。先出四句后方别破。今则常句便立便破。初常句中先立。然前问偈云。我于过去世。为有为是无。即问今之现我过去先已有耶。今初句云有故。过去世我即是今我也。论初破常句云。过去世有我是事不可得。过去世中我不作今世我。疏若言常即有大过等者。出过破也。即彼长行云。先世中我不作今我。有常过故。若常有无量过。何以故。如人修福因缘故作天然后作人。若先世我即是今我者天即是人。以罪业因缘故。作旃陀罗。后作婆罗门。若先世我即是今我。旃陀罗即是婆罗门等。疏若谓我今下。即第二句亦先立。后若尔下。破有二种。破先因缘。破缘作是无常。汝立我常故。二堕无因故。故论云。过去我不作是事则不然。过去世中我异今亦不然。若谓有异者。离彼应有今我住过去世。而今我自生。如是则断灭失于业果报。彼作而此受有如是等过。先无而今有。此中亦有过。我则是作法亦为是无因。释曰。此中初二句牒计总非。次二句标有异过。次二偈二世相对以辩异过。末后一偈独就未来以彰其过。上二句标。下二句显。第三句由今始有故成作法即堕无常。次句指同前非云亦是也。前失业果即是无因。今我自生岂非无因。疏第三见上下。谓见前二过便即双立。从离身下。破即前所引偈中即离门也。二又成上二过者。亦常同初句。亦无常同第二故。第四句但翻用前句而立破。则还同第三论偈但云。如过去世中。有我无我见。若共若不共。是义皆不然。疏又中论云下。即品末之偈。总结上过。示以性空。末后又偈云。瞿昙大圣主。怜愍众生故。悉断一切见。我今稽首礼。即总结一品也。疏三如来灭后下。前明见所依从其后义云依涅槃起。而其前义通依三世我阴而起。顺于晋经。疏若依中论下。第二意中。于中二。先定见所依。及如来不同以外道。自谓勒沙婆等是世尊是如来故。故百论中序德相形。言优楼佉等亦是世尊故。疏有谓如来灭后定有不变者。别示四句。先示可知。后以其四句皆成戏论下。明破无记之意。上依中论涅槃品偈云。如来灭度后。不言有与无。亦不言有无非有及非无。又云。涅槃与世间无有少分别。世间与涅槃亦无少分别。涅槃之实际及与世间际如是。二际者无毫厘差别。释曰。初之一偈依二谛说。后之二偈唯依第一义。与瑜伽同。疏瑜伽八十七下。证成上义。则显中论初偈俱通二谛。约世谛中唯释二句。等字等于三四。约涅槃中但释初二句。从又此涅槃极难知故下。三义通显离四句绝百非。中论末后偈云。一切法皆空。何有边无边。亦边亦无边。非边非无边。何者为一异。何有常无常。亦常亦无常。非常非无常。诸法不可得。灭一切戏论。无人亦无我。佛亦无所说。释曰。此偈可结无记一段。以文相续故此引耳。疏四我及众生有无等四句中。言双立者。双立我法。众生即蕴蕴即法故。故疏直就缘生法理以辩有无。然此四句大品智论俱舍等于此句立二句。大品等云。身与神一及异成二句。俱舍即命与身即及离成二句。初句云。俱有者。谓有执云。但有身处则有神我。有神我处其必有身。身之与神不相离故。释曰。此即身神一句。故智论云。神即是身者。有人言。身即是神。何以故。分析此身求神不可得故。受之粗妙皆是身故。故言身即是神。身异神异者。有人言。神微细五情所不得。亦非凡夫人所见。摄心清净得禅定人乃能得见。是故言身异神异。复次若身即是神。身灭神亦灭是邪见。身异神异身灭神常是边见。释曰。论文但释二句。今经中初句是论初释。身神一句。第二句是论复次身即是神。身灭神灭是邪见第三句。正是身神异句。虽粗妙之异身在俱有。身无俱无为俱句也。第四即复是身神一句。以身随神体皆妙故。俱离有无。疏然此四句亦有单计等者。此对前经中二双立故。亦是智论约边见意。其我有所无正同智论身灭神常。二所有我无者。身粗可见。我无相故。言亦不离初之二句者。我有所有合是初句。我无所无合为第二。疏又合上为第三者。初句我亦有第二句。我亦无初句。所亦有第二句。所亦无故合为第三。四既合一处故互相夺。如我有合我无。则我非有所有。合所无则所非有等遮无。即为第一俱有句。遮有即为第二俱无句。故云亦不出初之二句。问如初我及众生有。即是邪见。以计我故。次句云我及众生无。则是二空有何过耶。故疏中云定无著断。以执定故非缘生无。亦应破云。约计实我。此我非有。随世假我此我非无故说俱无。亦非当理疏第三门竖明中。言有人答问者。即水南善知识。答燕国公张说问云法在前佛在前答云。法在前诸佛所师所谓法故。便被难云。若尔最初成佛前无佛说何由悟法。答云。自然而悟。如月令中獭乃祭天岂有人教。燕公大伏。疏亦为应机者。叹其善对。宁加置记者。为顺经文。从若有初佛下。出不及置记所以。既有初佛佛数难穷。如来具足一切种智直举初佛则可示矣。故虽善对未息难源。疏何法者染净一切法者。即如真妄前后之难也。初会略明初地当广。疏第四门征世间所从中。其诸邪见初卷已广。器界生死共因者出现品说。三谓三灾但坏器界不坏有情。先令有情生上界竟。方坏器界故。四器界因无永断者。如染刹之因。已亡不复更修染因招染刹也。有情染因虽灭阴识不灭。五器界断而复续者。约招成坏之刹。坏后更成。有情若舍异生之性。终不更为凡夫矣。然此与四似当相违。而四则器界约因断果不生。有情因断果不失。五器界约果断果更续。有情约妄因已断妄果不续。疏谓若许有终必有始故亦如初地。疏中论云。大圣之所说等即本际品偈此中初偈引教立理。显无始终。次二句仍上遣中。以无始终可待对故后两句遣其先后略有三义。谓应有问言生死二法为先生后死。为先死后生。为生死一时一时名共。今且总非。下有偈出非所以云。若使先有生后有老死者。不老死有生。生不有老死。若先有老死而后有生者。是则为无因。不生有老死。释曰。前偈破先生后死。生必因死。今先有生则不因老死而有故。云不老死有生。则亦令生无有老死。先独生故。后偈破先死后生。生是死因。今死在前则为无因矣。次破一时偈云。生及于老死不得一时共。生时即有死。是二俱无因。释曰。以生不因死。死不因生故。后结法空云。若使初后共是皆不然者。何故而戏论。谓有生老死。疏既言本际下疏释论。正为证有始终之邪见故。疏又有偈云。此即邪见品破有边等偈后。前已引竟。疏上诸邪见下总结上意。言菩萨善知问答者。具四种答。一正是置答。二如说生死无有始终是一向答。三如云众生器界五种不同是分别答。四若有问云。世尊约何法说我。何法说众生。应答言。约假名说我。约因缘说众生。是名随问答。若通前七以辨多闻。问答居然可知。余可思准

　　　　大方广佛华严经随疏演义钞卷第四十五

