
　　　　大智度论卷第四
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释初品中菩萨

　　﹝经﹞复有菩萨摩诃萨。

　　﹝论﹞问曰：若从上数，应先菩萨，次第比丘，比丘尼、优婆塞、优婆夷，菩萨次佛故，若从下数，应先优婆夷，次第优婆塞、比丘尼、比丘、菩萨。今何以先说比丘，次三众，后说菩萨？答曰：菩萨虽应次佛，以诸烦恼未尽故，先说阿罗汉。诸阿罗汉智慧虽少而已成熟，诸菩萨智慧虽多而烦恼未尽，是故先说阿罗汉。佛法有二种：一、秘密，二、显示。显示中，佛、辟支佛、阿罗汉，皆是福田，以其烦恼尽无余故。秘密中，说诸菩萨得无生法忍，烦恼已断，具六神通，利益众生。以显示法故，前说阿罗汉，后说菩萨。
　　复次，菩萨以方便力，现入五道，受五欲，引导众生；若在阿罗汉上，诸天世人当生疑怪，是故后说。
　　问曰：在阿罗汉后可尔，何以反在优婆塞、优婆夷后？答曰：四众虽漏未尽，尽在不久故，通名声闻众。若于四众中间说菩萨者，则不便。如比丘尼得无量律仪故，应次比丘后，在沙弥前；佛以仪法不便故，在沙弥后。此诸菩萨亦如是，虽应在学人三众上，以不便故，在后说。
　　复次，有人言：菩萨功德智慧超殊阿罗汉、辟支佛，是故别说。
　　问曰：声闻经中但说四众，此中何以别说菩萨众？答曰：有二种道：一、声闻道，二、菩提萨埵道。比丘、比丘尼、优婆塞、优婆夷，若说四众，当知是求声闻道者；若别说菩萨摩诃萨众，当知是求佛道者。以是故声闻法中，经初无佛在某处某处住，尔所菩萨俱；但言佛某处某处住，与尔所比丘俱。如说：佛在波罗柰，与五比丘俱；佛在伽耶国中，与千比丘俱；佛在舍婆提，与五百比丘俱。如是种种经初，不说与菩萨若干人俱。
　　问曰：诸菩萨二种：若出家，若在家。在家菩萨，总说在优婆塞、优婆夷中；出家菩萨，总说在比丘、比丘尼中；今何以故别说？答曰：虽总在四众中，应当别说。何以故？是菩萨必堕四众中，有四众不堕菩萨中。何者是？有声闻人，辟支佛人，有求生天人，有求乐自活人，此四种人不堕菩萨中。何以故？是人不发心言我当作佛故。
　　复次，菩萨得无生法忍故，一切名字生死相断，出三界不堕众生数中。何以故？声闻人得阿罗汉道，灭度已尚不堕众生数中，何况菩萨？如波罗延经优波尸难中偈说：
　　已灭无处更出不？若已永灭不出不？既入涅槃常住不？唯愿大智说其实！
　　佛答：
　　灭者即是不可量，破坏因缘及名相，一切言语道已过，一时都尽如火灭。
　　如阿罗汉一切名字尚断，何况菩萨能破一切诸法，知实相、得法身而不断耶？以是故，摩诃衍四众中，别说菩萨。
　　问曰：何以故大乘经初，菩萨众、声闻众两说，声闻经独说比丘众，不说菩萨众？答曰：欲辩二乘义故，佛乘及声闻乘。声闻乘狭小，佛乘广大；声闻乘自利自为，佛乘益一切。
　　复次，声闻乘多说众生空，佛乘说众生空、法空。如是等种种分别三乘，分别说是二道故，摩诃衍经声闻众、菩萨众两说。如赞摩诃衍偈中说：
　　得此大乘人，能与一切乐，利益以实法，令得无上道！
　　得此大乘人，慈悲一切故，头目以布施，舍之如草木！
　　得此大乘人，护持清净戒，如牦牛爱尾，不惜身寿命！
　　得此大乘人，能得无上忍，若有割截身，视之如断草！
　　得此大乘人，精进无厌惓，力行不休息，如抒大海者！
　　得此大乘人，广修无量定，神通圣道力，清净得自在！
　　得此大乘人，分别诸法相，无坏实智慧，是中已具足！
　　不可思议智，无量悲心力，不入二法中，等观一切法。
　　驴马驼象乘，虽同不相匹；菩萨及声闻，大小亦如是。
　　大慈悲为轴，智慧为两轮，精进为快马，戒定以为衔，
　　忍辱心为铠，总持为辔勒，摩诃衍人乘，能度于一切！
　　问曰：如声闻经初但说比丘众，摩诃衍经初何以不但说菩萨众？答曰：摩诃衍广大，诸乘诸道皆入摩诃衍；声闻乘狭小，不受摩诃衍。譬如恒河不受大海，以其狭小故；大海能受众流，以其广大故。摩诃衍法亦如是，如偈说：
　　摩诃衍如海，小乘牛迹水；小故不受大，其喻亦如是。
　　以是故，小乘众不受菩萨。
　　问曰：何等名菩提？何等名萨埵？答曰：菩提名诸佛道，萨埵名或众生，或大心。是人诸佛道功德尽欲得，其心不可断不可破，如金刚山，是名大心。如偈说：
　　一切诸佛法，智慧及戒定，能利益一切，是名为菩提。
　　其心不可动，能忍成道事，不断亦不破，是心名萨埵。
　　复次，称赞好法名为萨，好法体相名为埵。菩萨心自利利他故，度一切众生故，知一切法实性故，行阿耨多罗三藐三菩提道故，为一切贤圣之所称赞故，是名菩提萨埵。所以者何？一切诸法中，佛法最第一；是人欲取是法故，为贤圣所赞叹。
　　复次，如是人为一切众生脱生、老、死、故索佛道，是名菩提萨埵。
　　复次，三种道皆是菩提：一者、佛道，二者、声闻道，三者、辟支佛道。辟支佛道、声闻道虽得菩提，而不称为菩提；佛功德中菩提称为菩提，是名菩提萨埵。
　　问曰：齐何来名菩提萨埵？答曰：有大誓愿，心不可动，精进不退；以是三事，名为菩提萨埵。
　　复次，有人言：初发心作愿，我当作佛度一切众生；从是已来，名菩提萨埵。如偈说：
　　若初发心时，誓愿当作佛，已过诸世间，应受世供养。
　　从初发心到第九无碍，入金刚三昧中，是中间名为菩提萨埵。是菩提萨埵有两种：有鞞跋致，有阿鞞跋致；如退法、不退法阿罗汉。阿鞞跋致菩提萨埵，是名实菩萨；以是实菩萨故，诸余退转菩萨皆名菩萨。譬如得四道人，是名实僧：以实僧故，诸未得道者皆得名僧。
　　问曰：云何知是菩萨鞞跋致、阿鞞跋致？答曰：般若波罗蜜阿鞞跋致品中，佛自说阿鞞跋致相，如是相是退转，如是相是不退转。
　　复次，若菩萨一法得好修好念，是名阿鞞跋致菩萨。何等一法？常一心集诸善法。如说：诸佛一心集诸善法故，得阿耨多罗三藐三菩提。
　　复次，有菩萨得一法，是阿鞞跋致相。何等一法？正直精进。如佛问阿难：阿难！汝说精进？如是，世尊！阿难！汝赞精进？如是，善逝！阿难！常行、常修、常念精进，乃至令人得阿耨多罗三藐三菩提，如经广说。
　　复次，若得二法，是时是阿鞞跋致相。何等二法？一切法实知空；亦念不舍一切众生；如是人名为阿鞞跋致菩萨。
　　复次，得三法：一者、若一心作愿欲成佛道，如金刚不可动不可破；二者、于一切众生，悲心彻入骨髓；三者、得般舟三昧，能见现在诸佛，是时名阿鞞跋致。
　　复次，阿毗昙中，迦旃延尼子弟子辈言：何名菩萨？自觉复能觉他，是名菩萨。必当作佛，是名菩萨。菩提名漏尽人智慧，是人从智慧生，智慧人所护，智慧人所养故，是名菩萨。又言：发阿鞞跋致心，从是已后名菩萨。又言：若离五法得五法，是名菩萨。何谓五法？离三恶道，常生天上、人间；离贫穷下贱，常得尊贵；离非男法，常得男子身；离诸形残缺陋，诸根具足；离舍喜忘，常忆宿命，得是宿命智慧，常离一切恶法，远舍恶人，常求道法，摄取弟子；如是名为菩萨。又言：从种三十二相业已来，是名菩萨。
　　问曰：何时种三十二相业因缘？答曰：过三阿僧祇劫，然后种三十二相业因缘。
　　问曰：几时名阿僧祇？答曰：天人中能知算数法；极数不能知，是名一阿僧祇。如一一名二，二二名四，三三名九，十十名百，十百名千，十千名万，千万名亿，千万亿名那由他，千万那由他名频婆，千万频婆名迦他，过迦他名阿僧祇。如是数三阿僧祇：若行一阿僧祇满，行第二阿僧祇；第二阿僧祇满，行第三阿僧祇。譬如算数法，算一乃至算百，百算竟，还至一。如是菩萨一阿僧祇过，还从一起。初阿僧祇中，心不自知我当作佛不作佛；二阿僧祇中，心虽能知我必作佛，而口不称我当作佛；三阿僧祇中，心了了自知得作佛，口自发言，无所畏难，我于来世当作佛。释迦文佛从过去释迦文佛，到罽那尸弃佛，为初阿僧祇；是中菩萨永离女人身。从罽那尸弃佛至然灯佛，为二阿僧祇；是中菩萨七枚青莲华供养然灯佛，敷鹿皮衣，布发掩泥，是时然灯佛便授其记，汝当来世作佛名释迦牟尼。从然灯佛至毗婆尸佛，为第三阿僧祇；若过三阿僧祇劫，是时菩萨种三十二相业因缘。
　　问曰：三十二相业，何处可种？答曰：欲界中，非色、无色界；于欲界五道，在人道中种；于四天下，阎浮提中种，非拘耶尼、郁怛罗越、弗婆提。唯在阎浮提，于男子身种，非女人；佛出世时种，佛不出世不得种；缘佛身得种，缘余不得种。
　　问曰：是三十二相业，于身业、口业、意业，何业种？答曰：意业种，非身、口业。何以故？是意业利故。
　　问曰：意业有六识，是三十二相业，为是意识种？是五识种？答曰：是意识，非五识。何以故？五识不能分别，以是故意识种。
　　问曰：何相初种？答曰：有人言：足安立相先种，何以故？先安立，然后能种余相。有人言：绀青眼相初种，得此眼相大慈观众生。虽有是语，不必尔也。若相因缘和合时，便是初种。
　　问曰：一思种？为多思种？答曰：三十二思种三十二相，一一思种一一相，一一相百福德庄严。　　问曰：：几许名一福德？答曰：有人言：业报转轮圣王，于四天下受福乐得自在，是名一福德。如是百福成一相。复有人言：作释提桓因，于二天中得自在，是名一福。复有人言：作他化自在天王，于欲界中得自在，是名一福。复有人言：除补处菩萨，余一切众生所得福报，是名一福。复有人言：天地劫尽，一切众生共福德故，三千大千世界报立，是名一福。复有人言：是福不可量，（不）可以譬喻知：如三千大千世界一切众生，皆盲无目，有一人能治令差，是为一福。一切人皆被毒药，一人能治令差；一切人应死，一人能救之令脱；一切人破戒，破正见，一人能教令得净戒、正见；如是等为一福。复有人言：是福不可量，不可譬喻。是菩萨入第三阿僧祇中，心思大行，种是三十二相因缘。以是故，是福无能量，唯佛能知。
　　问曰：菩萨几时能种三十二相？答曰：极迟百劫，极疾九十一劫。释迦牟尼菩萨九十一大劫行办三十二相。如经中言：过去久远，有佛名弗沙。时有二菩萨：一名释迦牟尼，一名弥勒。弗沙佛欲观释迦牟尼菩萨心纯淑未？即观见之，知其心未纯淑，而诸弟子心皆纯淑。又弥勒菩萨心已纯淑，而弟子未纯淑。是时弗沙佛如是思惟：一人之心易可速化，众人之心，难可疾治。如是思惟竟，弗沙佛欲使释迦牟尼菩萨疾得成佛，上雪山上，于宝窟中入火定。是时，释迦牟尼菩萨作外道仙人，上山采药。见弗沙佛坐宝窟中，入火定，放光明。见已，心欢喜信敬，翘一脚立，叉手向佛，一心而观，目未曾眴，七日七夜，以一偈赞佛：
　　天上天下无如佛，十方世界亦无比，世界所有我尽见，一切无有如佛者！
　　七日七夜谛观世尊，目未曾眴，超越九劫，于九十一劫中得阿耨多罗三藐三菩提。
　　问曰：若释迦牟尼菩萨聪明多识，能作种种好偈，何以故七日七夜一偈赞佛？答曰：释迦牟尼菩萨贵其心思，不贵多言。若更以余偈赞佛，心或散乱，是故七日七夜以一偈赞佛。
　　问曰：释迦牟尼菩萨，何以心未纯淑而弟子纯淑？弥勒菩萨心纯淑，而弟子未纯淑？答曰：释迦牟尼菩萨，饶益众生心多，自为身少故；弥勒菩萨多为己身，少为众生故。
　　从鞞婆尸佛至迦叶佛，于其中间九十一大劫，种三十二相业因缘竟，六波罗蜜满。何等六？檀波罗蜜，尸罗波罗蜜，羼提波罗蜜，毗梨耶波罗蜜，禅波罗蜜，般若波罗蜜。
　　问曰：檀波罗蜜云何满？答曰：一切能施，无所遮碍，乃至以身施时，心无所惜。譬如尸毗王以身施鸽。释迦牟尼佛本身作王，名尸毗。是王得归命救护陀罗尼，大精进，有慈悲心，视一切众生，如母爱子。时世无佛，释提桓因命欲终，自念言：何处有佛一切智人？处处问难，不能断疑，知尽非佛，即还天上，愁忧而坐。巧变化师毗首羯磨天
　　问曰：天主何以愁忧？答曰：我求一切智人不可得，以是故愁忧。毗首羯磨言：有大菩萨，布施、持戒、禅定、智慧具足，不久当作佛。帝释以偈答曰：
　　菩萨发大心，鱼子庵树华，三事因时多，成果时甚少！
　　毗首羯磨答曰：是优尸那种尸毗王，持戒、精进、大慈、大悲，禅定、智慧，不久作佛。释提桓因语毗首羯磨：当往试之，知有菩萨相不？汝作鸽，我作鹰，汝便佯怖入王腋下，我当逐汝。毗首羯磨言：此大菩萨，云何以此事恼！释提桓因说偈言：
　　我亦非恶心，如真金应试；以此试菩萨，知其心定不。
　　说此偈竟，毗首羯磨即自变身作一赤眼赤足鸽，释提桓因自变身作一鹰；急飞逐鸽，鸽直来入王腋底，举身战怖，动眼促声。
　　是时众多人，相与而语曰：是王大慈仁，一切宜保护。
　　如是鸽小鸟，归之如入舍；菩萨相如是，作佛必不久。
　　是时鹰在近树上，语尸毗王；还与我鸽，此我所受！王时语鹰：我前受此，非是汝受；我初发意时受此，一切众生皆欲度之。鹰言：王欲度一切众生，我非一切耶？何以独不见愍而夺我今日食？王答言：汝须何食？我作誓愿，其有众生来归我者，必救护之。汝须何食，亦当相给。鹰言：我须新杀热肉。王念言：如此难得，自非杀生，何由得也！我当云何杀一与一！思惟心定，即自说偈：
　　是我此身肉，恒属老病死，不久当臭烂，彼须我当与。
　　如是思惟已，呼人持刀，自割股肉与鹰。鹰语王言：王虽以热肉与我，当用道理，令肉轻重得与鸽等，勿见欺也！王言持称来！以肉对鸽，鸽身转重，王肉转轻。王令人割二股，亦轻不足；次割两踹、两臗、两乳、颈、脊、举身肉尽，鸽身犹重，王肉故轻。是时近臣内戚，安施帐幔，却诸看人；王今如此，无可观也！尸毗王言：勿遮诸人，听令入看！而说偈言：
　　天人阿修罗，一切来观我！大心无上志，以求成佛道。
　　若有求佛道，当忍此大苦；不能坚固心，则当息其意。
　　是时，菩萨以血涂手，攀称欲上，定心以身尽以对鸽。鹰言：大王！此事难办，何用如此？以鸽还我！王言：鸽来归我，终不与汝。我丧身无量，于物无益，今欲以身求易佛道。以手攀称，尔时，菩萨肉尽筋断，不能自制，欲上而堕。自责心言：汝当自坚，勿得迷闷！一切众生堕忧苦大海，汝一人立誓欲渡一切，何以怠闷！此苦甚少，地狱苦多，以此相比，于十六分犹不及一，我今有智慧、精进、持戒、禅定，犹患此苦，何况地狱中人无智慧者？是时菩萨一心欲上，复更攀称，语人扶我，是时菩萨心定无悔。诸天、龙王、阿修罗、鬼、神、人民皆大赞言：为小鸟乃尔，是事希有！即时天地为六种震动，大海波扬，枯树生华，天降香雨及散名华，天女歌赞必得成佛。是时四方神仙皆来赞言：是真菩萨，必早成佛！鹰语鸽言：众试如此，不惜身命，是真菩萨！即说偈言：
　　慈悲地中生，一切智树牙，我曹当供养，不应施忧恼！
　　毗首羯磨语释提桓因言：天主！汝有神力，可令此王身得平复。释提桓因言：不须我也。此王自作誓愿，大心欢喜，不惜身命，感发一切令求佛道。帝释语人王言：汝割肉辛苦，心不恼没耶？王言：我心欢喜，不恼不没。帝释言：谁当信汝心不没者？是时菩萨作实誓愿：我割肉血流，不嗔不恼，一心不闷以求佛道者，我身当即平复如故。即出语时，身复如本。人天见之，皆大悲喜，叹未曾有。此大菩萨必当作佛，我曹应当尽一心供养。愿令早成佛道，当念我等！是时释提桓因、毗首羯磨，各还天上。如是等种种相，是檀波罗蜜满。
　　问曰：尸罗波罗蜜云何满？答曰：不惜身命，护持净戒，如须陀须摩王，以劫磨沙波陀大王故，乃至舍命不犯禁戒。昔有须陀须摩王，是王精进持戒，常依实语。晨朝乘车，将诸彩女入园游戏。出城门时，有一婆罗门来乞，语王言：王是大福德人，我身贫穷，当见愍念，赐[(句-口)@亡]少多！王语言：诺！敬如来告，当相布施，须我出还。作此语已，入园澡浴嬉戏。时有两翅王，名曰鹿足，空中飞来，于彩女中捉王将去，譬如金翅鸟海中取龙。诸女啼哭，号恸一园；惊城内外，搔扰悲惶。鹿足负王，腾跃虚空，至所住山，置九十九诸王中。须陀须摩王涕零如雨，鹿足语言：大刹利王！汝何以啼如小儿？人生有死，合会有离。须陀须摩王答言：我不畏死，自恨失信。我从生已来，初不妄语。今日晨朝出门时，有一婆罗门来从我乞，我时许言还当布施。不虑无常，孤负彼心，自招欺罪，是故啼耳！鹿足王言：汝意欲尔，畏此妄语，听汝还去七日，布施婆罗门讫便来还。若过七日不还，我有翅力，取汝不难。须陀须摩王得还本国，恣意布施，立太子为王，大会人民忏谢之言：我智不周物，治多不如法，当见忠恕！如我今日身非己有，正尔还去。举国人民及诸亲戚，叩头留之。愿王留意，慈荫此国，勿以鹿足鬼王为虑也！当设铁舍奇兵，鹿足虽神，不畏之也！王言：不得尔也！而说偈言：
　　实语第一戒，实语升天梯，实语为大人，妄语入地狱。
　　我今守实语，宁弃身寿命，心无有悔恨。
　　如是思惟已，王即发去，到鹿足王所。鹿足遥见，欢喜而言：汝是实语人，不失信要。一切人皆惜身命，汝从死得脱，还来赴信，汝是大人！尔时、须陀须摩王赞实语：实语是为人，非实语非人。如是种种赞实语，诃妄语。鹿足闻之，信心清净。语须陀须摩王言：汝好说此，今相放舍，汝得解脱。九十九王亦布施汝，随意各还本国。如是语已，百王各得还去。如是等种种相，是为尸罗波罗蜜满。
　　问曰：羼提波罗蜜云何满？答曰：若人来骂，挝捶割剥，支解夺命，心不起嗔。如羼提比丘为迦梨王截其手、足、耳、鼻，心坚不动。
　　问曰：毗梨耶波罗蜜云何满？答曰：若有大心勤力，如大施菩萨为一切故；以此一身，誓抒大海，令其干尽，定心不懈。亦如赞弗沙佛，七日七夜翘一脚，目不眴。
　　问曰：禅波罗蜜云何满？答曰：如一切外道禅定中得自在。又如尚阇梨仙人，坐禅时无出入息，鸟于螺髻中生子，不动不摇，乃至鸟子飞去。
　　问曰：般若波罗蜜云何满？答曰：菩萨大心思惟分别，如劬嫔陀婆罗门大臣，分阎浮提大地作七分。若干大城、小城、聚落村民，尽作七分。般若波罗蜜如是。
　　是菩萨六波罗蜜满，在迦叶佛所作弟子，持净戒，行功德，生兜率天上。
　　问曰：菩萨何以生兜率天上，而不在上生、不在下生；是大有福德，应自在生？答曰：有人言：因缘业熟，应在是中生。
　　复次，下地中结使厚浊，上地中结使利，兜率天上结使不厚不利，智慧安隐故。
　　复次，不欲过佛出世时故；若于下地生命短，寿终时佛未出世；若于上地生命长，寿未尽复过佛出时；兜率天寿，与佛出时会故。
　　复次，佛常居中道故。兜率天于六天及梵之中，上三下三；于彼天下生中国，中夜降神，中夜出迦毗罗婆国，行中道得阿耨多罗三藐三菩提；中道为人说法，中夜入无余涅槃。好中法故，中天上生。如是菩萨兜率天上生竟。以四种观人间：一者、观时，二者、观土地，三者、观种姓，四者、观生处。云何观时？时有八种，佛出其中：第一、人长寿八万四千岁时；第二、人寿七万岁；第三、人寿六万岁；第四、人寿五万岁；第五、人寿四万岁；第六、人寿三万岁；第七、人寿二万岁；第八、人寿百余岁。菩萨如是念：人寿百岁，佛出时到；是名观时。云何观土地？诸佛常在中国生，多金银宝物，饮食丰美，其土清净。云何观种姓？佛生二种姓中，若刹利，若婆罗门。刹利种势力大故，婆罗门种智慧大故。随时所贵者，佛于中生。云何观生处？何等母人能怀那罗延力菩萨？亦能自护净戒？如是观竟，唯中国迦毗罗婆净饭王后能怀菩萨。如是思惟已，于兜率天下，不失正慧入于母胎。
　　问曰：何以故一切菩萨末后身从天上来，不从人中来？答曰：乘上道故，六道之中天道最上。
　　复次，天上下时，种种瑞应未曾所有；若从人道，人道不能有此。
　　复次，人敬重天故。
　　问曰：一切人以垢心有相续入母胎，一切邪慧相应，云何名菩萨正慧入母胎？答曰：有人言：有相续时，一切众生邪慧心入母胎，菩萨忆念不失故，名正慧入母胎。中阴中住则知中阴住，入胎时知入胎，歌罗逻时知住歌罗逻（受胎七日赤白精和合时也），頞浮陀（二七时如茧胞状也）时知住頞浮陀，伽那时知住伽那（三七日时如凝酪名也），五疱时知住五疱，出生时知出生；是中忆念不失，是名正慧入母胎。
　　复次，余人在中阴住时，若男于母生欲染心，此女人与我从事，于父生嗔恚；若女，于父生染欲心，此男子与我从事，于母生嗔恚。如是嗔恚心、染欲心，菩萨无此。菩萨先已了知是父，是母，是父母能长养我身，我依父母生身，得阿耨多罗三藐三菩提。是净心念父母相续入胎，是名正慧入母胎。是菩萨满十月，正慧不失念。出胎，行七步，发口言：是我末后身。乃至将示相师，汝观我子实有三十二大人相不？若有三十二相具足者，是应有二法：若在家当为转轮圣王，若出家当成佛。诸相师言：地天太子实有三十二大人相，若在家者当作转轮王；若出家者当成佛。王言：何等三十二？相师答言：一者、足下安平立相：足下一切著地，间无所受，不容一针。二者、足下二轮相：千辐辋毂，三事具足，自然成就，不待人工，诸天工师毗首羯磨，不能化作如是妙相。
　　问曰：何以故不能？答曰：是毗首羯磨诸天工师，不隐没智慧，是轮相善业报；天工师生报得智慧，是轮相行善根智慧得；是毗首羯磨一世得是智慧，是轮相从无量劫智慧生。以是故，毗首羯磨不能化作，何况余工师？三者、长指相：指纤长端直，次第[月+庸]好，指节参差。四者、足跟广平相。五者、手足指缦网相：如雁王张指则现，不张则不现。六者、手足柔软相：如细劫波毳，胜余身分。七者、足趺高满相：以足蹈地，不广不狭。足下色如赤莲华，足指间网及足边色如真珊瑚，指爪如净赤铜，足趺上真金色，足趺上毛青毗琉璃色。其足严好，譬如杂宝屐，种种庄饰。八者、伊泥延[月+耑]相：如伊泥延鹿王[月+耑]，随次[月+庸]纤。九者、正立手摩膝相：不俯不仰，以掌摩膝。十者、阴藏相：譬如调善象宝、马宝。
　　问曰：若菩萨得阿耨多罗三藐三菩提时，诸弟子何因缘见阴藏相？答曰：为度众人决众疑故，示阴藏相。复有人言：佛化作马宝、象宝，示诸弟子言：我阴藏相亦如是。十一者、身广长等相：如尼拘卢陀树，菩萨身脐为中，四边量等。十二者、毛上向相：身有诸毛，生皆上向而靡。十三者、一一孔一毛生相：毛不乱，青琉璃色，毛右旋上向。十四者、金色相。
　　问曰：何等金色？答曰：若铁在金边则不现，今现在金比佛在时金则不现，佛在时金比阎浮那金则不现，阎浮那金比大海中转轮圣王道中金沙则不现，金沙比金山则不现，金山比须弥山金则不现，须弥山金比三十三诸天缨络金则不现，三十三诸天缨络金比炎摩天金则不现，炎摩天金比兜率陀天金则不现，兜率陀天金比化自在天金则不现，化自在天金比他化自在天金则不现，他化自在天金比菩萨身色则不现。如是色，是名金色相。十五者、丈光相：四边皆有一丈光，佛在是光中端严第一，如诸天诸王宝光明净。十六者、细薄皮相：尘土不著身，如莲华叶不受尘水。若菩萨在干土山中经行，土不著足；随蓝风来，吹破土山令散为尘，乃至一尘不著佛身。十七者、七处平满相：两手、两足、两肩、项中，七处皆平满端正，色净胜余身体。十八者、两腋下平满相：不高不深。十九者、上身如师子相。二十者、大身直身相：于一切人中，身最大而直。二十一者、肩圆好相：一切治肩无如是者。二十二者、四十齿相：不多不少，余人三十二齿，身三百余骨，头骨有九；菩萨四十齿，头有一骨。菩萨齿骨多，头骨少；余人齿骨少，头骨多。以是故，异于人身。二十三者、齿齐相：诸齿等，无粗无细，不出不入。齿密相，人不知者，谓为一齿，齿间不容一毫。二十四者、牙白相：乃至胜雪山王光。二十五者、师子颊相：如师子兽中王平广颊。二十六者、味中得上味相。有人言：佛以食著口中，一切食皆作最上味。何以故？是一切食中有最上味因故。无是相人，不能发其因故，不得最上味。复有人言：若菩萨举食著口中，是时咽喉边两处流注甘露，和合诸味，是味清净故，名味中得上味。二十七者，大舌相：是菩萨大舌，从口中出，覆一切面分乃至发际；若还入口，口亦不满。二十八者、梵声相：如梵天王五种声，从口出：一、甚深如雷；二、清彻远闻，闻者悦乐；三、入心敬爱；四、谛了易解；五、听者无厌。菩萨声音亦如是，五种声从口中：出迦陵毗伽声相，如迦陵毗伽鸟声可爱；鼓声相，如大鼓音深远。二十九者、真青眼相：如好青莲华。三十者、牛眼[目+妾]相：如牛王眼[目+妾]，长好不乱。三十一者、顶髻相：菩萨有骨髻，如拳等，在顶上。三十二者、白毛相：白毛眉间生，不高不下，白净右旋，舒长五尺。相师言：地天太子三十二大人相如是，菩萨具有此相。
　　问曰：转轮圣王有三十二相，菩萨亦有三十二相，有何差别？答曰：菩萨相者，有七事胜转轮圣王相。菩萨相者：一、净好；二、分明；三、不失处；四、具足；五、深入；六、随智慧行，不随世间；七、随远离。转轮圣王相不尔。
　　问曰：云何名相？答曰：易知故名相，如水异火，以相故知。
　　问曰：菩萨何以故三十二相不多不少？答曰：有人言：佛以三十二相庄严身者，端正不乱故。若少者身不端正，若多者佛身相乱；是三十二相端正不乱，不可益，不可减，犹如佛法不可增、不可减，身相亦如是。
　　问曰：菩萨何以故以相严身？答曰：有人见佛身相，心得净信，以是故以相严身。
　　复次，诸佛以一切事胜故，身色、威力，种姓、家属，智慧、禅定、解脱，众事皆胜；若佛不庄严身相，是事便少。
　　复次，有人言：阿耨多罗三藐三菩提住是身中，若身相不端严，阿耨多罗三藐三菩提不住此身中。譬如人欲取豪贵家女，其女遣使语彼人言：若欲娶我者，当先庄严房室，除却污秽，涂治香熏，安施床榻，被蓐綩綖，帏帐幄幔，幡盖华香，必令严饰，然后我当到汝舍。阿耨多罗三藐三菩提亦复如是，遣智慧使，未来世中到菩萨所言：若欲得我，先修相好以自庄严，然后我当住汝身中；若不庄严身者，我不住也。以是故，菩萨修三十二相自庄严身，为得阿耨多罗三藐三菩提故。
　　是时，菩萨渐渐长大，见老病死苦，厌患心生，夜半出家，六年苦行，食难陀婆罗门女益身十六功德石蜜乳糜。食竟，菩提树下破万八千亿鬼兵魔众已，得阿耨多罗三藐三菩提。
　　问曰：得何功德故名为佛？答曰：得尽智，无生智故，名为佛。复有人言：得佛十力、四无所畏、十八不共法、三达无碍，三意止；一者、受教敬重，佛无喜；二者、不受教不敬重，佛无忧；三者、敬重不敬重，心无异。大慈、大悲、三十七道品，一切诸法总相别相悉知故，故名为佛。
　　问曰：何以故未得佛道名为菩萨，得佛道不名为菩萨？答曰：未得佛道，心爱著求，欲取阿耨多罗三藐三菩提，以是故名菩萨；已成佛道，更得佛种种异大功德故，更有异名名为佛。譬如王子未作王，名为王子；已作王，不复名王子。既为王，虽是王子，不名王子；菩萨亦如是，未得佛道，名为菩萨，已得佛道，名为佛。声闻法中，迦旃延尼子弟子辈，说菩萨相义如是。
　　摩诃衍人言：是迦旃延尼子弟子辈，是生死人，不诵不读摩诃衍经，非大菩萨！不知诸法实相，自以利根智，于佛法中作论议，诸结使、智、定、根等于中作义，尚处处有失，何况欲作菩萨论议？譬如少力人，跳小渠尚不能过，何况大河？于大河中则知没失。
　　问曰：云何失？答曰：上言三阿僧祇劫过名为菩萨。三阿僧祇中，头、目、髓、脑布施，心无有悔，是阿罗汉、辟支佛所不能及。如昔菩萨为大萨陀婆，渡大海水，恶风坏船。语众贾人：捉我头发手足，当渡汝等。众人捉已，以刀自杀。大海水法不停死尸，即时疾风吹至岸边。大慈如是而言非者，谁是菩萨？第二阿僧祇劫行满，未入第三阿僧祇时，于然灯佛所受记为佛，即时上升虚空，见十方佛，于虚空中立，赞然灯佛。然灯佛言：汝过一阿僧祇劫，当得作佛，名释迦牟尼。得记如是，而言尔时未是菩萨，岂非大失！迦旃延尼子弟子辈言：三阿僧祇劫中未有佛相，亦无种佛相因缘，云何当知是菩萨？一切法先有相，然后可知其实，若无相则不知。摩诃衍人言：受记为佛，上升虚空，见十方佛，此非大相耶？为佛所记当得作佛，得作佛者此是大相，舍此大相而取三十二相！三十二相，转轮圣王亦有，诸天魔王亦能化作此相。难陀、提婆达等皆有三十相；婆跋隶婆罗门有三相，摩诃迦叶妇有金色相；乃至今世人亦各各有一相、二相：若青眼、长臂、上身如师子；如是等种种或多或少，汝何以重此相？何经中言三阿僧祇劫中菩萨不种相因缘？如难陀澡浴鞞婆尸佛，愿得清净端正；于辟支佛塔，青黛涂壁，作辟支佛像，因而作愿，愿我恒得金色身相；又作迦叶佛塔中级；以此三福因缘，世世受乐，处处所生，恒得端严。是福之余，生迦毗罗婆释种中，为佛弟子，得三十大人相，清净端正，出家得阿罗汉道。佛说于五百弟子中，难陀比丘端正第一。此相易得，云何言于九十一大劫中种，余一生中得？是为大失！汝言初阿僧祇劫中，不知当作佛，不作佛；二阿僧祇劫中，知当作佛，不自称说；三阿僧祇劫中，知得作佛，能为人说，佛何处说是语？何经中有是语？若声闻法三藏中说？若摩诃衍中说？迦旃延尼子弟子辈言：虽佛口三藏中不说，义理应尔，阿毗昙鞞婆沙菩萨品中如是说。答曰：摩诃衍中说：初发心是时知我当作佛。如阿遮罗菩萨于长手佛边初发心时，乃至金刚坐处成佛道，于其中间，颠倒不净心不生。如首楞严三昧中四种菩萨，四种受记：有未发心而授记；有适发心而授记；有于前授记，他人尽知，己身不知；有于前授记，他人己身尽知。汝云何言于二阿僧祇劫，知受记而不自称说？
　　复次，佛言无量阿僧祇劫作功德，欲度众生，何以故言于三阿僧祇劫？三阿僧祇劫有量有限。
　　问曰：摩诃衍中虽有此语，我亦不都信。答曰：是为大失！是佛真法，佛口所说，汝无反复！汝从摩诃衍中出生，云何言我不都信？
　　复次，摩诃衍论议，此中应广说。
　　复次，说是三十二相业因缘，欲界中种，非色、无色界中种。无色界以无身无色，是三十二相是身庄严故，无色界中不得种可尔，色界中何以不得种？色界中大有诸梵王，常请佛初转法轮，是智慧清净，能求佛道，何以言不得种三十二相因缘？又言人中得种非余道，如婆伽度龙王十住菩萨，阿那婆达龙王七住菩萨，罗睺阿修罗王亦是大菩萨，复何以言余道不得种三十二相因缘？汝言人中阎浮提种，郁怛罗越不可种，有义，彼中人无吾我，著乐不利根故。劬陀尼、弗婆提二处，福德、智慧、寿命胜阎浮提，何以不得种？
　　复次，汝言一思种一相，是心弹指顷六十生灭，一心中不住，是一心中无力不住，不能分别，云何能种大人相？此大人相不应不了心得种，以是故，多思和合能种一相。如重物一人不能担，必须多人力。如是种相，要得大心多思和合，尔乃得种。以是故，名百福相。百大心思种，是名百福相，不应一思种一相。余事尚不得一思种一事，何况百福相！何以故言释迦文尼菩萨心未纯淑，弟子心纯淑；弥勒菩萨心纯淑，弟子心未纯淑？是语何处说？三藏中、摩诃衍中无是事，此言自出汝心。汝但见释迦文尼菩萨于宝窟中见弗沙佛，七日七夜以一偈赞：弥勒菩萨亦种种赞弗沙佛，但阿波陀经中不说，汝所不知。无因缘故，汝便谓弥勒弟子心未纯淑，如是皆为违失！汝言菩萨一切物能施，无所爱惜，如尸毗王为鸽故，割肉与鹰，心不悔恨。如以财宝布施，是名下布施；以身布施，是名中布施；种种施中心不著，是为上布施。汝何以赞中布施为檀波罗蜜满？此施虽心大多慈悲，有知智慧，有不知智慧。如人为父母亲属不惜身，或为主不惜身，以是故，知为鸽不惜身，是中布施。
　　问曰：菩萨为一切众生，为父为主者，为一切人故，以是故非直不惜身为檀波罗蜜满。答曰：虽为一切众生，是心不清净，不知己身无吾我；不知取者无人无主；不知所施物实性，不可说一，不可说异。于是三事心著，是为不清净，于世界中得福报，不能直至佛道。如说般若波罗蜜中三事不可得，亦不著，是为具足檀波罗蜜满。如是乃至般若波罗蜜能分大地、城郭、聚落作七分，是为般若波罗蜜满。是般若波罗蜜无量无边，如大海水，诸天、圣人、阿罗汉、辟支佛，乃至初行菩萨，尚不能知其边涯，十地住菩萨乃能知，云何汝言能分大地、城郭、聚落作七分，是名般若波罗蜜满？是事是算数法，能分地是世俗般若波罗蜜中少许分，譬如大海水中一渧两渧。实般若波罗蜜名三世诸佛母，能示一切法实相。是般若波罗蜜无来处，无去处，一切处求不可得。如幻、如响、如水中月，见便失。诸圣人怜愍故，虽一相，以种种名字，说是般若波罗蜜诸佛智慧宝藏，汝言大失！汝言四种观：观时、观土地、观种族、观生处。人寿八万岁佛出，七、六、五、四、三、二万岁中佛出，世人寿百岁是佛出时。若诸佛常怜愍众生，何以止八种时中出世，余时不出？佛法不待时，如好药服时便差病，佛法亦如是不待时。
　　问曰：虽菩萨怜愍众生，诸佛不待时，过八万岁人长寿、多乐，染爱等结使厚，根钝，非可化时。若百岁后，人短寿，苦多，嗔恚等诸结使更厚。此乐时、苦时，非得道时，以是故佛不出世。答曰：诸天寿出千万岁，有先世因缘，虽多乐，染爱厚，能得道，何况人中不大乐？三十六种不净，易可教化，以是故，人寿过八万岁佛应出。是中人无病心乐故，人皆利根福德；福德利根故，应易得道。
　　复次，师子鼓音王佛时，人寿十万岁；明王佛时，人寿七百阿僧祇劫；阿弥陀佛国，人寿无量阿僧祇劫，汝云何言过八万岁佛不出世？
　　问曰：摩诃衍经有此事，我法中无十方佛，唯过去释迦文尼、拘陈若等一百佛，未来弥勒等五百佛。答曰：摩诃衍论中，种种因缘说三世十方佛。何以故？十方世界有老、病、死，淫、怒、痴等，以是故佛应出其国。如经中说：无老、病、死、烦恼者，诸佛则不出世。
　　复次，多病人应有多药师。汝等声闻法，长阿含中毗沙门王以偈白佛：稽首去、来、现在诸佛，亦复归命释迦文佛。汝经说过去、未来、现在诸佛，言稽首；释迦文尼佛，言归命。以此故知现在有余佛。若无余国佛，何以故前稽首三世佛，后别归命释迦文尼佛？此王未离欲，在释迦文尼佛所得道，敬爱心重故归命，于余佛所直稽首。
　　问曰：佛口说一世间无一时二佛出，亦不得一时二转轮王出，以是故，不应现在有余佛。答曰：虽有此言，汝不解其义。佛说一三千大千世界中，无一时二佛出，非谓十方世界无现在佛也。如四天下世界中，无一时二转轮圣王出，此大福德人，无怨敌共世故，以是故四天下一转轮圣王。佛亦如是，于三千大千世界中，亦无二佛出。佛及转轮圣王，经说一种，汝何以信余四天下更有转轮圣王，而不信余三千大千世界中更有佛？
　　复次，一佛不能得度一切众生，若一佛能度一切众生者，可不须余佛，但一佛出。如诸佛法，度可度众生已而灭，如烛尽火灭，有为法无常性空故；以是故，现在应更有余佛。
　　复次，众生无量，苦亦无量，是故应有大心菩萨出，亦应有无量佛出世度诸众生。
　　问曰：如经中说：无量岁中佛时时出，譬如沤昙婆罗树华时时一出。若十方佛充满，佛便易出易得，不名为难值！答曰：不尔！为一大千世界中，佛无量岁时时出，不言一切十方世界中难。亦为罪人不知恭敬，不勤精进求道，以是故语言：佛无量岁时时一出。又此众生众多罪报故，堕恶道中，无量劫尚不闻佛，何况见佛？以是人故，言佛出世难。
　　问曰：若现在十方多有诸佛菩萨，今一切众生罪恶苦恼，何以不来度之？答曰：众生无量阿僧祇劫罪垢深厚，虽有种种余福，无见佛功德故不见佛。如偈说：
　　好福报未近，衰罪未除却，现前不能见，大德有力人。
　　大德诸圣人，心亦无分别，慈悲一切人，一时欲令度。
　　众生福德熟，智慧根亦利，若为现度缘，即时得解脱。
　　譬如大龙王，随愿雨众雨，罪福随本行，各各如所受。
　　问曰：若自有福德，自有智慧，如是人佛能度；若无福德、智慧，佛不度。若尔者，自有福德、智慧，不待佛度！答曰：此福德、智慧，从佛因缘出。若佛不出世，诸菩萨以十善因缘，四无量意，后世罪福报，种种因缘教导。若无菩萨，有种种经中说：人得此法，行福德因缘。
　　复次，人虽有福德、智慧，若佛不出世，是世界中受报，不能得道；若佛出世，乃能得道，是为大益。譬如人虽有目，日不出时，不能有所见，要须日明，得有所见，不得言我有眼，何用日为！如佛说内外因缘，能生正见：一、从他闻法；二、内自如法思惟。福德事故能生善心，利根智慧故，能如法思惟，以是知从佛得度。如是等种种，多有违错！欲作般若波罗蜜论议故，不能复广论余事。

