
　　　　大般若波罗蜜多经　卷第三十六

　　　　　　大唐三藏法师玄奘奉　　诏译

　　　　初分教诫教授品第七之二十六

　　「善现！汝复观何义言：即诸佛无上正等菩提若有为若无为增语非菩萨摩诃萨耶？」
　　「世尊！诸佛无上正等菩提有为无为，尚毕竟不可得，性非有故，况有诸佛无上正等菩提有为无为增语！此增语既非有，如何可言：即诸佛无上正等菩提若有为若无为增语是菩萨摩诃萨？」
　　「善现！汝复观何义言：即诸佛无上正等菩提若有漏若无漏增语非菩萨摩诃萨耶？」
　　「世尊！诸佛无上正等菩提有漏无漏，尚毕竟不可得，性非有故，况有诸佛无上正等菩提有漏无漏增语！此增语既非有，如何可言：即诸佛无上正等菩提若有漏若无漏增语是菩萨摩诃萨？」
　　「善现！汝复观何义言：即诸佛无上正等菩提若生若灭增语非菩萨摩诃萨耶？」
　　「世尊！诸佛无上正等菩提生灭，尚毕竟不可得，性非有故，况有诸佛无上正等菩提生灭增语！此增语既非有，如何可言：即诸佛无上正等菩提若生若灭增语是菩萨摩诃萨？」
　　「善现！汝复观何义言：即诸佛无上正等菩提若善若非善增语非菩萨摩诃萨耶？」
　　「世尊！诸佛无上正等菩提善非善，尚毕竟不可得，性非有故，况有诸佛无上正等菩提善非善增语！此增语既非有，如何可言：即诸佛无上正等菩提若善若非善增语是菩萨摩诃萨？」
　　「善现！汝复观何义言：即诸佛无上正等菩提若有罪若无罪增语非菩萨摩诃萨耶？」
　　「世尊！诸佛无上正等菩提有罪无罪，尚毕竟不可得，性非有故，况有诸佛无上正等菩提有罪无罪增语！此增语既非有，如何可言：即诸佛无上正等菩提若有罪若无罪增语是菩萨摩诃萨？」
　　「善现！汝复观何义言：即诸佛无上正等菩提若有烦恼若无烦恼增语非菩萨摩诃萨耶？」
　　「世尊！诸佛无上正等菩提有烦恼无烦恼，尚毕竟不可得，性非有故，况有诸佛无上正等菩提有烦恼无烦恼增语！此增语既非有，如何可言：即诸佛无上正等菩提若有烦恼若无烦恼增语是菩萨摩诃萨？」
　　「善现！汝复观何义言：即诸佛无上正等菩提若世间若出世间增语非菩萨摩诃萨耶？」
　　「世尊！诸佛无上正等菩提世间出世间，尚毕竟不可得，性非有故，况有诸佛无上正等菩提世间出世间增语！此增语既非有，如何可言：即诸佛无上正等菩提若世间若出世间增语是菩萨摩诃萨？」
　　「善现！汝复观何义言：即诸佛无上正等菩提若杂染若清净增语非菩萨摩诃萨耶？」
　　「世尊！诸佛无上正等菩提杂染清净，尚毕竟不可得，性非有故，况有诸佛无上正等菩提杂染清净增语！此增语既非有，如何可言：即诸佛无上正等菩提若杂染若清净增语是菩萨摩诃萨？」
　　「善现！汝复观何义言：即诸佛无上正等菩提若属生死若属涅槃增语非菩萨摩诃萨耶？」
　　「世尊！诸佛无上正等菩提属生死属涅槃，尚毕竟不可得，性非有故，况有诸佛无上正等菩提属生死属涅槃增语！此增语既非有，如何可言：即诸佛无上正等菩提若属生死若属涅槃增语是菩萨摩诃萨？」
　　「善现！汝复观何义言：即诸佛无上正等菩提若在内若在外若在两间增语非菩萨摩诃萨耶？」
　　「世尊！诸佛无上正等菩提在内在外在两间，尚毕竟不可得，性非有故，况有诸佛无上正等菩提在内在外在两间增语！此增语既非有，如何可言：即诸佛无上正等菩提若在内若在外若在两间增语是菩萨摩诃萨？」
　　「善现！汝复观何义言：即诸佛无上正等菩提若可得若不可得增语非菩萨摩诃萨耶？」
　　「世尊！诸佛无上正等菩提可得不可得，尚毕竟不可得，性非有故，况有诸佛无上正等菩提可得不可得增语！此增语既非有，如何可言：即诸佛无上正等菩提若可得若不可得增语是菩萨摩诃萨？
　　「世尊！色等法及增语，色等常无常等法及增语，既不可得，而言色等法增语及色等常无常等法增语是菩萨摩诃萨者，无有是处。」
　　佛告善现：「善哉！善哉！如是！如是！如汝所说。善现！色等法及色等常无常等法，不可得故，色等法增语及色等常无常等法增语亦不可得。法及增语不可得故，菩萨摩诃萨亦不可得。菩萨摩诃萨不可得故，所行般若波罗蜜多亦不可得。善现！诸菩萨摩诃萨修行般若波罗蜜多时，应如是学。
　　「复次，善现！汝先所言我不见有法可名菩萨摩诃萨者，如是！如是！如汝所说。善现！诸法不见诸法，诸法不见法界；法界不见诸法，法界不见法界。
　　「善现！法界不见色界，色界不见法界；法界不见受、想、行、识界，受、想、行、识界不见法界。
　　「善现！法界不见眼处界，眼处界不见法界；法界不见耳、鼻、舌、身、意处界，耳、鼻、舌、身、意处界不见法界。法界不见色处界，色处界不见法界；法界不见声、香、味、触、法处界，声、香、味、触、法处界不见法界。
　　「善现！法界不见眼界、色界、眼识界，眼界、色界、眼识界不见法界；法界不见耳界、声界、耳识界，耳界、声界、耳识界不见法界；法界不见鼻界、香界、鼻识界，鼻界、香界、鼻识界不见法界；法界不见舌界、味界、舌识界，舌界、味界、舌识界不见法界；法界不见身界、触界、身识界，身界、触界、身识界不见法界；法界不见意界、法界、意识界，意界、法界、意识界不见法界。
　　「善现！法界不见地界，地界不见法界；法界不见水、火、风、空、识界，水、火、风、空、识界不见法界。
　　「善现！法界不见苦圣谛界，苦圣谛界不见法界；法界不见集、灭、道圣谛界，集、灭、道圣谛界不见法界。
　　「善现！法界不见无明界，无明界不见法界；法界不见行、识、名色、六处、触、受、爱、取、有、生、老死愁叹苦忧恼界，行乃至老死愁叹苦忧恼界不见法界。
　　「善现！法界不见欲界，欲界不见法界；法界不见色、无色界，色、无色界不见法界。
　　「善现！有为界不见无为界，无为界不见有为界。何以故？善现！非离有为施设无为，非离无为施设有为故。
　　「善现！如是菩萨摩诃萨修行般若波罗蜜多时，于一切法都无所见。于一切法无所见时，其心不惊不恐不怖，于一切法心不沉没亦不忧悔。所以者何？是菩萨摩诃萨修行般若波罗蜜多时，不见色，不见受、想、行、识；不见眼处，不见耳、鼻、舌、身、意处；不见色处，不见声、香、味、触、法处；不见眼界、色界、眼识界，不见耳界、声界、耳识界，不见鼻界、香界、鼻识界，不见舌界、味界、舌识界，不见身界、触界、身识界，不见意界、法界、意识界；不见地界，不见水、火、风、空、识界；不见苦圣谛，不见集、灭、道圣谛；不见无明，不见行、识、名色、六处、触、受、爱、取、有、生、老死愁叹苦忧恼；不见欲界，不见色、无色界；不见有为，不见无为；不见贪、嗔、痴，不见贪、嗔、痴断；不见我，不见有情、命者、生者、养者、士夫、补特伽罗、意生、儒童、作者、使作者、起者、使起者、受者、使受者、知者、见者；不见声闻，不见声闻法；不见独觉，不见独觉法；不见菩萨，不见菩萨法；不见佛，不见佛法；不见无上正等菩提。善现！如是菩萨摩诃萨，于一切法都无所见。于一切法无所见时，其心不惊不恐不怖，于一切法心不沉没亦不忧悔。」
　　具寿善现白佛言：「世尊！何因缘故，是菩萨摩诃萨于一切法心不沉没亦不忧悔？」
　　佛言：「善现！是菩萨摩诃萨普于一切心、心所法不得不见，由此因缘，是菩萨摩诃萨于一切法心不沉没亦不忧悔。」
　　具寿善现复白佛言：「世尊！云何是菩萨摩诃萨于一切法，其心不惊不恐不怖？」
　　佛言：「善现！是菩萨摩诃萨普于一切意界、意识界不得不见，如是菩萨摩诃萨于一切法，其心不惊不恐不怖。善现！诸菩萨摩诃萨于一切法都无所得，应行般若波罗蜜多。善现！诸菩萨摩诃萨修行般若波罗蜜多时，于一切处不得般若波罗蜜多，不得般若波罗蜜多名，不得菩萨，不得菩萨名，不得菩萨心。善现！应如是教诫教授诸菩萨摩诃萨，令于般若波罗蜜多修学究竟。」

　　　　初分劝学品第八

　　尔时，具寿善现白佛言：「世尊！菩萨摩诃萨欲满布施波罗蜜多，当学般若波罗蜜多；菩萨摩诃萨欲满净戒、安忍、精进、静虑、般若波罗蜜多，当学般若波罗蜜多。菩萨摩诃萨欲遍知色，当学般若波罗蜜多；菩萨摩诃萨欲遍知受、想、行、识，当学般若波罗蜜多。菩萨摩诃萨欲遍知眼处，当学般若波罗蜜多；菩萨摩诃萨欲遍知耳、鼻、舌、身、意处，当学般若波罗蜜多。菩萨摩诃萨欲遍知色处，当学般若波罗蜜多；菩萨摩诃萨欲遍知声、香、味、触、法处，当学般若波罗蜜多。菩萨摩诃萨欲遍知眼界、色界、眼识界及眼触、眼触为缘所生诸受，当学般若波罗蜜多；菩萨摩诃萨欲遍知耳界、声界、耳识界及耳触、耳触为缘所生诸受，当学般若波罗蜜多；菩萨摩诃萨欲遍知鼻界、香界、鼻识界及鼻触、鼻触为缘所生诸受，当学般若波罗蜜多；菩萨摩诃萨欲遍知舌界、味界、舌识界及舌触、舌触为缘所生诸受，当学般若波罗蜜多；菩萨摩诃萨欲遍知身界、触界、身识界及身触、身触为缘所生诸受，当学般若波罗蜜多；菩萨摩诃萨欲遍知意界、法界、意识界及意触、意触为缘所生诸受，当学般若波罗蜜多。菩萨摩诃萨欲遍知地界，当学般若波罗蜜多；菩萨摩诃萨欲遍知水、火、风、空、识界，当学般若波罗蜜多。菩萨摩诃萨欲遍知苦圣谛，当学般若波罗蜜多；菩萨摩诃萨欲遍知集、灭、道圣谛，当学般若波罗蜜多。菩萨摩诃萨欲遍知无明，当学般若波罗蜜多；菩萨摩诃萨欲遍知行、识、名色、六处、触、受、爱、取、有、生、老死愁叹苦忧恼，当学般若波罗蜜多。菩萨摩诃萨欲永断贪、嗔、痴，当学般若波罗蜜多。菩萨摩诃萨欲永断萨迦耶见、戒禁取、疑、欲贪、嗔恚，当学般若波罗蜜多。菩萨摩诃萨欲永断色贪、无色贪、无明、慢、掉举，当学般若波罗蜜多。菩萨摩诃萨欲永断一切缠结、随眠，当学般若波罗蜜多。菩萨摩诃萨欲永断四食，当学般若波罗蜜多。菩萨摩诃萨欲永断四暴流、轭、取，当学般若波罗蜜多。菩萨摩诃萨欲永断四身系、四颠倒，当学般若波罗蜜多。菩萨摩诃萨欲永断三漏、三不善根，当学般若波罗蜜多。菩萨摩诃萨欲远离十不善业道，当学般若波罗蜜多；菩萨摩诃萨欲习行十善业道，当学般若波罗蜜多。菩萨摩诃萨欲修四静虑、四无量、四无色定，当学般若波罗蜜多。菩萨摩诃萨欲修四念住，当学般若波罗蜜多；菩萨摩诃萨欲修四正断、四神足、五根、五力、七等觉支、八圣道支，当学般若波罗蜜多。菩萨摩诃萨欲得佛十力，当学般若波罗蜜多；菩萨摩诃萨欲得四无所畏、四无碍解、大慈、大悲、大喜、大舍、十八佛不共法、一切智、道相智、一切相智，当学般若波罗蜜多。菩萨摩诃萨欲得六神通自在，当学般若波罗蜜多。菩萨摩诃萨欲得四静虑、四无色定、灭尽定次第超越顺逆自在，当学般若波罗蜜多。菩萨摩诃萨欲于一切陀罗尼门、三摩地门皆得自在，当学般若波罗蜜多。菩萨摩诃萨欲得具觉支三摩地、狮（别本有作「师」者）子游戏三摩地、狮子奋迅三摩地、狮子频申（别本有作「伸」者）三摩地、狮子欠呿三摩地、健行三摩地、宝印三摩地、妙月三摩地、月幢相三摩地、一切法印三摩地、灌顶印三摩地、法界决定三摩地、决定幢相三摩地、金刚喻三摩地、入一切法印三摩地、安住定王三摩地、王印三摩地、精进力三摩地、等涌三摩地、入一切言词决定三摩地、入一切名字决定三摩地、观方三摩地、陀罗尼印三摩地、无忘失三摩地、诸法等趣海印三摩地、遍覆虚空三摩地、三轮清净三摩地、趣向不退转神通三摩地、器中涌出三摩地、最胜幢相三摩地、烧诸烦恼三摩地、降伏四魔三摩地、大智慧炬三摩地、出生十力三摩地，菩萨摩诃萨欲得如是等无量百千三摩地门，当学般若波罗蜜多。菩萨摩诃萨欲满一切有情心之所愿，当学般若波罗蜜多。菩萨摩诃萨欲满如是殊胜善根，由此善根，永不堕恶趣，不生贫贱家，不堕声闻及独觉地，于菩萨顶终不退堕，当学般若波罗蜜多。」
　　时，舍利子问善现言：「云何名为菩萨顶堕？」
　　善现答言：「若诸菩萨无方便善巧而行六波罗蜜多，无方便善巧住三解脱门，堕于声闻或独觉地，不入菩萨正性离生，如是名为菩萨顶堕，即此顶堕，亦名为生。」
　　时，舍利子即复问言：「何缘菩萨顶堕名生？」
　　善现答言：「生谓法爱，若诸菩萨顺道法爱，说名为生。」
　　舍利子言：「何谓菩萨顺道法爱？」
　　善现答言：「若菩萨摩诃萨修行般若波罗蜜多时，于色住空而起想著，于受、想、行、识住空而起想著；于色住无相而起想著，于受、想、行、识住无相而起想著；于色住无愿而起想著，于受、想、行、识住无愿而起想著；于色住无常而起想著，于受、想、行、识住无常而起想著；于色住苦而起想著，于受、想、行、识住苦而起想著；于色住无我而起想著，于受、想、行、识住无我而起想著；于色住不净而起想著，于受、想、行、识住不净而起想著；于色住寂静而起想著，于受、想、行、识住寂静而起想著；于色住远离而起想著，于受、想、行、识住远离而起想著。是为菩萨顺道法爱。
　　「复次，舍利子！若菩萨摩诃萨作是念言：『是色应断，是受、想、行、识应断；由此故色应断，由此故受、想、行、识应断。是苦应遍知，由此故苦应遍知；是集应永断，由此故集应永断；是灭应作证，由此故灭应作证；是道应修习，由此故道应修习。是杂染、是清净，是应亲近、是不应亲近，是应行、是不应行，是道、是非道，是应学、是不应学，是布施波罗蜜多、是非布施波罗蜜多，是净戒波罗蜜多、是非净戒波罗蜜多，是安忍波罗蜜多、是非安忍波罗蜜多，是精进波罗蜜多、是非精进波罗蜜多，是静虑波罗蜜多、是非静虑波罗蜜多，是般若波罗蜜多、是非般若波罗蜜多，是方便善巧、是非方便善巧，是菩萨生、是菩萨离生。』舍利子！若菩萨摩诃萨修行般若波罗蜜多时，住如是等法，而生想著，是为菩萨顺道法爱。如是法爱，说名为生。如宿食生，能为过患。」
　　时，舍利子问善现言：「云何菩萨摩诃萨入正性离生？」
　　善现答言：「若菩萨摩诃萨修行般若波罗蜜多时，不见内空、不待内空而观外空，不见外空、不待外空而观内空；不待外空而观内外空，不见内外空、不待内外空而观外空；不待内外空而观空空，不见空空、不待空空而观内外空；不待空空而观大空，不见大空、不待大空而观空空；不待大空而观胜义空，不见胜义空、不待胜义空而观大空；不待胜义空而观有为空，不见有为空、不待有为空而观胜义空；不待有为空而观无为空，不见无为空、不待无为空而观有为空；不待无为空而观毕竟空，不见毕竟空、不待毕竟空而观无为空；不待毕竟空而观无际空，不见无际空、不待无际空而观毕竟空；不待无际空而观散空，不见散空、不待散空而观无际空；不待散空而观无变异空，不见无变异空、不待无变异空而观散空；不待无变异空而观本性空，不见本性空、不待本性空而观无变异空；不待本性空而观自相空，不见自相空、不待自相空而观本性空；不待自相空而观共相空，不见共相空、不待共相空而观自相空；不待共相空而观一切法空，不见一切法空、不待一切法空而观共相空；不待一切法空而观不可得空，不见不可得空、不待不可得空而观一切法空；不待不可得空而观无性空，不见无性空、不待无性空而观不可得空；不待无性空而观自性空，不见自性空、不待自性空而观无性空；不待自性空而观无性自性空，不见无性自性空、不待无性自性空而观自性空。
　　「舍利子！菩萨摩诃萨修行般若波罗蜜多时，若作是观，名入菩萨正性离生。
　　「复次，舍利子！诸菩萨摩诃萨修行般若波罗蜜多时，应如是学：色应知不应著，受、想、行、识应知不应著；色名应知不应著，受、想、行、识名应知不应著。眼处应知不应著，耳、鼻、舌、身、意处应知不应著；眼处名应知不应著，耳、鼻、舌、身、意处名应知不应著。色处应知不应著，声、香、味、触、法处应知不应著；色处名应知不应著，声、香、味、触、法处名应知不应著。眼界、色界、眼识界应知不应著，眼界、色界、眼识界名应知不应著；耳界、声界、耳识界应知不应著，耳界、声界、耳识界名应知不应著；鼻界、香界、鼻识界应知不应著，鼻界、香界、鼻识界名应知不应著；舌界、味界、舌识界应知不应著，舌界、味界、舌识界名应知不应著；身界、触界、身识界应知不应著，身界、触界、身识界名应知不应著；意界、法界、意识界应知不应著，意界、法界、意识界名应知不应著。地界应知不应著，水、火、风、空、识界应知不应著；地界名应知不应著，水、火、风、空、识界名应知不应著。苦圣谛应知不应著，集、灭、道圣谛应知不应著；苦圣谛名应知不应著，集、灭、道圣谛名应知不应著。无明应知不应著，行、识、名色、六处、触、受、爱、取、有、生、老死愁叹苦忧恼应知不应著；无明名应知不应著，行乃至老死愁叹苦忧恼名应知不应著。四静虑应知不应著，四无量、四无色定应知不应著；四静虑名应知不应著，四无量、四无色定名应知不应著。五眼应知不应著，六神通应知不应著；五眼名应知不应著，六神通名应知不应著。布施波罗蜜多应知不应著，净戒、安忍、精进、静虑、般若波罗蜜多应知不应著；布施波罗蜜多名应知不应著，净戒、安忍、精进、静虑、般若波罗蜜多名应知不应著。四念住应知不应著，四正断、四神足、五根、五力、七等觉支、八圣道支应知不应著；四念住名应知不应著，四正断乃至八圣道支名应知不应著。佛十力应知不应著，四无所畏、四无碍解、大慈、大悲、大喜、大舍、十八佛不共法、一切智、道相智、一切相智应知不应著；佛十力名应知不应著，四无所畏乃至一切相智名应知不应著。
　　「复次，舍利子！诸菩萨摩诃萨修行般若波罗蜜多时，应如是学：菩提心应知不应著，菩提心名应知不应著；无等等心应知不应著，无等等心名应知不应著；广大心应知不应著，广大心名应知不应著。何以故？是心非心，本性净故。」
　　时，舍利子问善现言：「是心云何本性清净？」
　　善现答言：「是心本性非贪相应非不相应，非嗔相应非不相应，非痴相应非不相应，非诸缠结、随眠相应非不相应，非诸见趣、漏、暴流、轭、取等相应非不相应，非诸声闻、独觉心等相应非不相应。舍利子！是心如是本性清净。」
　　舍利子言：「是心为有心非心性不？」
　　善现答言：「非心性中，有性、无性为可得不？」
　　舍利子言：「不也！善现！」
　　善现答言：「非心性中，有性无性既不可得，如何可问：是心为有心非心性不？」
　　舍利子言：「何等名为心非心性？」
　　善现答言：「于一切法无变异、无分别，是名心非心性。」
　　舍利子言：「如心无变异、无分别，色亦无变异、无分别耶？」
　　善现答言：「如是！」
　　「如心无变异、无分别，受、想、行、识亦无变异、无分别耶？」
　　答言：「如是！」
　　「如心无变异、无分别，眼处亦无变异、无分别耶？」
　　答言：「如是！」
　　「如心无变异、无分别，耳、鼻、舌、身、意处亦无变异、无分别耶？」
　　答言：「如是！」
　　「如心无变异、无分别，色处亦无变异、无分别耶？」
　　答言：「如是！」
　　「如心无变异、无分别，声、香、味、触、法处亦无变异、无分别耶？」
　　答言：「如是！」
　　「如心无变异、无分别，眼界、色界、眼识界亦无变异、无分别耶？」
　　答言：「如是！」
　　「如心无变异、无分别，耳界、声界、耳识界亦无变异、无分别耶？」
　　答言：「如是！」
　　「如心无变异、无分别，鼻界、香界、鼻识界亦无变异、无分别耶？」
　　答言：「如是！」
　　「如心无变异、无分别，舌界、味界、舌识界亦无变异、无分别耶？」
　　答言：「如是！」
　　「如心无变异、无分别，身界、触界、身识界亦无变异、无分别耶？」
　　答言：「如是！」
　　「如心无变异、无分别，意界、法界、意识界亦无变异、无分别耶？」
　　答言：「如是！」
　　「如心无变异、无分别，地界亦无变异、无分别耶？」
　　答言：「如是！」
　　「如心无变异、无分别，水、火、风、空、识界亦无变异、无分别耶？」
　　答言：「如是！」
　　「如心无变异、无分别，苦圣谛亦无变异、无分别耶？」
　　答言：「如是！」
　　「如心无变异、无分别，集、灭、道圣谛亦无变异、无分别耶？」
　　答言：「如是！」
　　「如心无变异、无分别，无明亦无变异、无分别耶？」
　　答言：「如是！」
　　「如心无变异、无分别，行、识、名色、六处、触、受、爱、取、有、生、老死愁叹苦忧恼亦无变异、无分别耶？」
　　答言：「如是！」
　　「如心无变异、无分别，四静虑亦无变异、无分别耶？」
　　答言：「如是！」
　　「如心无变异、无分别，四无量、四无色定亦无变异、无分别耶？」
　　答言：「如是！」
　　「如心无变异、无分别，五眼亦无变异、无分别耶？」
　　答言：「如是！」
　　「如心无变异、无分别，六神通亦无变异、无分别耶？」
　　答言：「如是！」
　　「如心无变异、无分别，布施波罗蜜多亦无变异、无分别耶？」
　　答言：「如是！」
　　「如心无变异、无分别，净戒、安忍、精进、静虑、般若波罗蜜多亦无变异、无分别耶？」
　　答言：「如是！」
　　「如心无变异、无分别，四念住亦无变异、无分别耶？」
　　答言：「如是！」
　　「如心无变异、无分别，四正断、四神足、五根、五力、七等觉支、八圣道支亦无变异、无分别耶？」
　　答言：「如是！」
　　「如心无变异、无分别，佛十力亦无变异、无分别耶？」
　　答言：「如是！」
　　「如心无变异、无分别，四无所畏、四无碍解、大慈、大悲、大喜、大舍、十八佛不共法，乃至无上正等菩提亦无变异、无分别耶？」
　　答言：「如是！」
　　时，舍利子赞善现言：「善哉！善哉！诚如所说。汝真佛子！从佛心生，从佛口生，从佛法生，从法化生，受佛法分，不受财分，于诸法中身自作证，慧眼现见而能起说。世尊说汝声闻众中住无诤定最为第一，如佛所说真实不虚。
　　「善现！菩萨摩诃萨于般若波罗蜜多应如是学。若菩萨摩诃萨于般若波罗蜜多能如是学，应知已住不退转地，不离般若波罗蜜多。
　　「善现！欲学声闻地者，当于般若波罗蜜多应勤听习、读诵、受持、如理思惟，令其究竟。欲学独觉地者，当于般若波罗蜜多应勤听习、读诵、受持、如理思惟，令其究竟。欲学菩萨地者，当于般若波罗蜜多应勤听习、读诵、受持、如理思惟，令其究竟。欲学如来地者，当于般若波罗蜜多应勤听习、读诵、受持、如理思惟，令其究竟。何以故？如是般若波罗蜜多中，广说开示三乘法故。若菩萨摩诃萨学般若波罗蜜多，则为遍学三乘，亦于三乘法皆得善巧。」

　　　　初分无住品第九之一

　　尔时，具寿善现白佛言：「世尊！我于菩萨摩诃萨及于般若波罗蜜多皆不得不见，云何令我以般若波罗蜜多相应之法教诫教授诸菩萨摩诃萨？世尊！我于诸法不得不见若集若散，若以此法教诫教授诸菩萨摩诃萨或当有悔。
　　「世尊！我于诸法不得不见若集若散，云何可言此是菩萨摩诃萨？此是般若波罗蜜多？世尊！是菩萨摩诃萨名及般若波罗蜜多名，皆无所住亦非不住。何以故？是二名义既无所有故，是二名皆无所住亦非不住。
　　「世尊！我于色、受、想、行、识，不得不见若集若散，云何可言此是色乃至此是识？世尊！是色等名皆无所住亦非不住。何以故？色等名义既无所有故，色等名皆无所住亦非不住。
　　「世尊！我于眼、耳、鼻、舌、身、意处，不得不见若集若散，云何可言此是眼处乃至此是意处？世尊！是眼处等名皆无所住亦非不住。何以故？眼处等名义既无所有故，眼处等名皆无所住亦非不住。
　　「世尊！我于色、声、香、味、触、法处，不得不见若集若散，云何可言此是色处乃至此是法处？世尊！是色处等名皆无所住亦非不住。何以故？色处等名义既无所有故，色处等名皆无所住亦非不住。
　　「世尊！我于眼界、色界、眼识界及眼触、眼触为缘所生诸受，不得不见若集若散，云何可言此是眼界乃至此是眼触为缘所生诸受？世尊！是眼界等名皆无所住亦非不住。何以故？眼界等名义既无所有故，眼界等名皆无所住亦非不住。
　　？世尊！我于耳界、声界、耳识界及耳触、耳触为缘所生诸受，不得不见若集若散，云何可言此是耳界乃至此是耳触为缘所生诸受？世尊！是耳界等名皆无所住亦非不住。何以故？耳界等名义既无所有故，耳界等名皆无所住亦非不住。
　　「世尊！我于鼻界、香界、鼻识界及鼻触、鼻触为缘所生诸受，不得不见若集若散，云何可言此是鼻界乃至此是鼻触为缘所生诸受？世尊！是鼻界等名皆无所住亦非不住。何以故？鼻界等名义既无所有故，鼻界等名皆无所住亦非不住。
　　「世尊！我于舌界、味界、舌识界及舌触、舌触为缘所生诸受，不得不见若集若散，云何可言此是舌界乃至此是舌触为缘所生诸受？世尊！是舌界等名皆无所住亦非不住。何以故？舌界等名义既无所有故，舌界等名皆无所住亦非不住。
　　「世尊！我于身界、触界、身识界及身触、身触为缘所生诸受，不得不见若集若散，云何可言此是身界乃至此是身触为缘所生诸受？世尊！是身界等名皆无所住亦非不住。何以故？身界等名义既无所有故，身界等名皆无所住亦非不住。
　　「世尊！我于意界、法界、意识界及意触、意触为缘所生诸受，不得不见若集若散，云何可言此是意界乃至此是（别本或无「此是」二字）意触为缘所生诸受？世尊！是意界等名皆无所住亦非不住。何以故？意界等名义既无所有故，意界等名皆无所住亦非不住。
　　「世尊！我于地、水、火、风、空、识界，不得不见若集若散，云何可言此是地界乃至此是识界？世尊！是地界等名皆无所住亦非不住。何以故？地界等名义既无所有故，地界等名皆无所住亦非不住。
　　「世尊！我于苦、集、灭、道圣谛，不得不见若集若散，云何可言此是苦圣谛乃至此是道圣谛？世尊！是苦圣谛等名皆无所住亦非不住。何以故？苦圣谛等名义既无所有故，苦圣谛等名皆无所住亦非不住。
　　「世尊！我于无明、行、识、名色、六处、触、受、爱、取、有、生、老死愁叹苦忧恼，不得不见若集若散，云何可言此是无明乃至此是老死愁叹苦忧恼？世尊！是无明等名皆无所住亦非不住。何以故？无明等名义既无所有故，无明等名皆无所住亦非不住。
　　「世尊！我于无明灭乃至老死愁叹苦忧恼灭、不得不见若集若散，云何可言此是无明灭乃至此是老死愁叹苦忧恼灭？世尊！是无明灭等名皆无所住亦非不住。何以故？无明灭等名义既无所有故，无明灭等名皆无所住亦非不住。
　　「世尊！我于贪、嗔、痴、一切缠结、随眠、见取（别本有作「趣」者）、不善根等，不得不见若集若散，云何可言此是贪乃至此是不善根等？世尊！是贪等名皆无所住亦非不住。何以故？贪等名义既无所有故，贪等名皆无所住亦非不住。
　　「世尊！我于四静虑、四无量、四无色定，不得不见若集若散，云何可言此是四静虑乃至此是四无色定？世尊！是四静虑等名皆无所住亦非不住。何以故？四静虑等名义既无所有故，四静虑等名皆无所住亦非不住。

　　大般若波罗蜜多经卷第三十六

