
　　　　大般若波罗蜜多经　卷第四百八十七

　　　　　　大唐三藏法师玄奘奉　　诏译

　　　　第三分善现品第三之六

　　「复次，舍利子！诸菩萨摩诃萨修行精进波罗蜜多时，以一切智智相应作意，而修精进波罗蜜多，不杂声闻、独觉作意，持此善根，以无所得而为方便，与诸有情平等共有回向无上正等菩提。修精进时，能勤修学难行施行，是为布施波罗蜜多大功德铠；修精进时，勤护净戒终无毁犯，是为净戒波罗蜜多大功德铠；修精进时，能勤修学难行忍行，是为安忍波罗蜜多大功德铠；修精进时，能勤修学有益苦行，是为精进波罗蜜多大功德铠；修精进时，能勤修学静虑等至，是为静虑波罗蜜多大功德铠；修精进时，能勤修学无取著慧，是为般若波罗蜜多大功德铠。舍利子！如是菩萨摩诃萨修行精进波罗蜜多时，具被六种波罗蜜多大功德铠。若菩萨摩诃萨以一切智智相应作意，修行精进波罗蜜多时，于六波罗蜜多相无取无得，当知是菩萨摩诃萨被大功德铠。
　　「复次，舍利子！诸菩萨摩诃萨修行静虑波罗蜜多时，以一切智智相应作意，而修静虑波罗蜜多，不杂声闻、独觉作意，持此善根，以无所得而为方便，与诸有情平等共有回向无上正等菩提。修静虑时，静心行施，乱心、悭吝不复现前（别本有作「行」者），是为布施波罗蜜多大功德铠；修静虑时，定心护戒，令诸恶戒不复现前，是为净戒波罗蜜多大功德铠；修静虑时，住慈悲定，而修安忍不恼有情，是为安忍波罗蜜多大功德铠；修静虑时，安住静定，勤修功德离诸懈怠，是为精进波罗蜜多大功德铠；修静虑时，依静虑等，引发胜定离扰乱心，是为静虑波罗蜜多大功德铠；修静虑时，依静虑等，引发胜慧离恶慧心，是为般若波罗蜜多大功德铠。舍利子！如是菩萨摩诃萨修行静虑波罗蜜多时，具被六种波罗蜜多大功德铠。若菩萨摩诃萨以一切智智相应作意，修行静虑波罗蜜多时，于六波罗蜜多相无取无得，当知是菩萨摩诃萨被大功德铠。
　　「复次，舍利子！诸菩萨摩诃萨修行般若波罗蜜多时，以一切智智相应作意，而修般若波罗蜜多，不杂声闻、独觉作意，持此善根，以无所得而为方便，与诸有情平等共有回向无上正等菩提。修般若时，虽施一切，而能不见施者等三，是为布施波罗蜜多大功德铠；修般若时，虽护净戒，而能不见持犯差别，是为净戒波罗蜜多大功德铠；修般若时，依胜空慧而修安忍，不见能忍、所忍等事，是为安忍波罗蜜多大功德铠；修般若时，虽观诸法皆毕竟空，而以大悲勤修善法，是为精进波罗蜜多大功德铠；修般若时，虽修胜定，而观定境皆毕竟空，是为静虑波罗蜜多大功德铠；修般若时，观一切法、一切有情及一切行，皆如幻梦、光影、响、像、阳焰、变化及寻香城，而修种种无取著慧，是为般若波罗蜜多大功德铠。舍利子！如是菩萨摩诃萨修行般若波罗蜜多时，具被六种波罗蜜多大功德铠。若菩萨摩诃萨以一切智智相应作意，修行般若波罗蜜多时，于六波罗蜜多相无取无得，当知是菩萨摩诃萨被大功德铠。
　　「舍利子！如是名为诸菩萨摩诃萨普为利乐一切有情被大功德铠。舍利子！诸菩萨摩诃萨安住一一波罗蜜多，皆修六种波罗蜜多令得圆满，是故名被大功德铠。
　　「复次，舍利子！诸菩萨摩诃萨虽入静虑、无量、无色而不味著，亦不为彼势力牵引，亦不随彼势力受生。舍利子！是为菩萨摩诃萨修行静虑波罗蜜多时所被方便善巧般若波罗蜜多大功德铠。
　　「复次，舍利子！诸菩萨摩诃萨虽于静虑、无量、无色住远离见、寂静见、空、无相、无愿见，而不证实际，不堕声闻及独觉地，超胜一切声闻、独觉。舍利子！是为菩萨摩诃萨修行静虑波罗蜜多时所被方便善巧般若波罗蜜多大功德铠。
　　「舍利子！以诸菩萨普为利乐一切有情被如是等大功德铠故，复名摩诃萨。
　　「舍利子！如是普为利乐有情被大功德铠菩萨摩诃萨，普为十方殑伽沙等诸佛世界一切如来、应、正等觉处大众中欢喜赞叹，作如是言：『某方某世界中有某名菩萨摩诃萨，普为利乐一切有情被大功德铠，严净佛土、成熟有情，游戏神通、作所应作。』如是展转声遍十方，人、天等闻皆大欢喜，咸作是言：『是菩萨摩诃萨不久当证所求无上正等菩提，令诸有情皆获利乐。』」
　　尔时，舍利子问满慈子言：「云何菩萨摩诃萨普为利乐诸有情故发趣大乘？」
　　满慈子言：「诸菩萨摩诃萨普为利乐一切有情，已被六种波罗蜜多大功德铠，复为利乐一切有情，离欲恶不善法，有寻有伺，离生喜乐，入初静虑具足安住，广说乃至断乐断苦，先喜忧没，不苦不乐，舍念清净，入第四静虑具足安住。复依静虑起慈俱心，行相广大、无二、无量、无怨、无害、无恨、无恼、遍满善修胜解、周普充溢十方、尽虚空、穷法界慈心胜解具足而住；起悲、喜、舍俱心，行相胜解，亦复如是。依此加行，复超一切色想，灭有对想，不思惟种种想，入无边空空无边处具足安住；广说乃至超一切无所有处，入非想非非想处具足安住。是菩萨摩诃萨持此静虑、无量、无色，以无所得而为方便，与诸有情平等共有，回向无上正等菩提。舍利子！是为菩萨摩诃萨普为利乐诸有情故发趣大乘。
　　「复次，舍利子！诸菩萨摩诃萨普为利益一切有情，先自安住如是静虑、无量、无色，于入、住、出诸行、相、状，善分别知。得自在已复作是念：『我今应以一切智智相应作意，大悲为首，为断有情诸烦恼故，说诸静虑、无量、无色，分别开示，令善了知诸定爱味、过患、出离及入、住、出诸行、相、状。』持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止静虑波罗蜜多，修行布施波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，说诸静虑、无量、无色时，不为声闻、独觉等心之所间杂，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止静虑波罗蜜多，修行净戒波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，说诸静虑、无量、无色时，于如是法信忍欲乐，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止静虑波罗蜜多，修行安忍波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，修诸静虑、无量、无色时，于诸善根勤修不息，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止静虑波罗蜜多，修行精进波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，依诸静虑、无量、无色引发殊胜等至、等持、解脱、胜处、遍处等定，于入、住、出皆得自在，不堕声闻、独觉等地，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止静虑波罗蜜多，修行静虑波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，修诸静虑、无量、无色时，于诸静虑、无量、无色及静虑支，以无常、苦、无我行相及空、无相、无愿行相如实观察，不舍大悲，不堕声闻及独觉地，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止静虑波罗蜜多，修行般若波罗蜜多，普为利乐诸有情故发趣大乘。
　　「复次，舍利子！若菩萨摩诃萨以一切智智相应作意，大悲为首，修慈定时作如是念：『我当济恤一切有情皆令得乐。』修悲定时作如是念：『我当救拔一切有情皆令离苦。』修喜定时作如是念：『我当赞励一切有情皆令解脱。』修舍定时作如是念：『我当等益一切有情皆令尽漏。』持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止无量，修行布施波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，于四无量入、住、出时，终不趣求声闻等地，唯求无上正等菩提，欲尽未来利乐一切。舍利子！是为菩萨摩诃萨依止无量，修行净戒波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，于四无量入、住、出时，不杂声闻、独觉作意，唯于无上正等菩提信忍欲乐，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止无量，修行安忍波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，于四无量入、住、出时，勤断诸恶勤修诸善，求趣菩提曾无暂舍，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止无量，修行精进波罗蜜多，普为利乐诸有情故发趣大乘。
　　「若菩萨摩诃萨以一切智智相应作意，大悲为首，于四无量入、住、出时，引发种种等持等至，能于其中得大自在，不为彼定之所引夺，亦不随彼势力受生，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止无量，修行静虑波罗蜜多，为欲利乐诸有情故发趣大乘。
　　「若菩萨摩诃萨以一切智智相应作意、大悲为首，于四无量入、住、出时，以无常、苦、无我行相及空、无相、无愿行相如实观察，不舍大悲，不堕声闻、独觉等地，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨依止无量，修行般若波罗蜜多，普为利乐诸有情故发趣大乘。
　　「舍利子！诸菩萨摩诃萨依如是等方便善巧，修习六种波罗蜜多，普为利乐诸有情故发趣大乘。
　　「复次，舍利子！若菩萨摩诃萨以一切智智相应作意，大悲为首，修一切种四念住等、三十七种菩提分法、三解脱门，乃至十力、四无所畏、四无碍解、大慈、大悲、大喜、大舍、十八佛不共法，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨普为利乐诸有情故发趣大乘。
　　「复次，舍利子！若菩萨摩诃萨以一切智智相应作意，大悲为首，用无所得而为方便，修内空等智及真如等智，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨普为利乐诸有情故发趣大乘。
　　「复次，舍利子！若菩萨摩诃萨以一切智智相应作意，大悲为首，用无所得而为方便，于一切法平等发起非乱非定智、非常非无常智、非乐非苦智、非我非无我智、非净非不净智、非空非不空智、非有相非无相智、非有愿非无愿智、非寂静非不寂静智、非远离非不远离智、非真实非虚假智，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨普为利乐诸有情故发趣大乘。
　　「复次，舍利子！若菩萨摩诃萨以一切智智相应作意，大悲为首，所起妙智，不行过去、未来、现在，非不知三世法；不行欲、色、无色界，非不知三界法；不行善、不善、无记，非不知三性法；不行有漏、无漏，非不知有漏、无漏法；不行世间、出世间，非不知世间、出世间法；不行有为、无为，非不知有为、无为法，持此善根，以无所得而为方便，与诸有情平等共有回向无上正等菩提。舍利子！是为菩萨摩诃萨普为利乐诸有情故发趣大乘。
　　「舍利子！以诸菩萨由如是等方便善巧，普为利乐诸有情故，发趣大乘故，复名摩诃萨。
　　「舍利子！如是普为利乐有情发趣大乘诸菩萨摩诃萨，普为十方殑伽沙等诸佛世界一切如来、应、正等觉处大众中欢喜赞叹，作如是言：『某方某世界中有某名菩萨摩诃萨，普为利乐一切有情发趣大乘，成熟有情、严净佛土，游戏神通、作所应作。』如是展转声遍十方，人、天等闻皆大欢喜，咸作是言：『是菩萨摩诃萨不久当证所求无上正等菩提，令诸有情皆获利乐。』」
　　尔时，具寿舍利子问具寿满慈子言：「云何菩萨摩诃萨普为利乐诸有情故乘于大乘？」
　　满慈子言：「若菩萨摩诃萨行深般若波罗蜜多时，以一切智智相应作意，大悲为首，用无所得而为方便，虽乘布施波罗蜜多而不得布施波罗蜜多，亦不得菩萨受者、施物及所遮法；虽乘净戒波罗蜜多而不得净戒波罗蜜多，亦不得菩萨及犯戒者并所遮法；虽乘安忍波罗蜜多而不得安忍波罗蜜多，亦不得菩萨及所忍境并所遮法；虽乘精进波罗蜜多而不得精进波罗蜜多，亦不得菩萨及懈怠者并所遮法；虽乘静虑波罗蜜多而不得静虑波罗蜜多，亦不得菩萨及散乱者定境遮法；虽乘般若波罗蜜多而不得般若波罗蜜多，亦不得菩萨及愚痴者慧境遮法。舍利子！是为菩萨摩诃萨普为利乐诸有情故乘于大乘。
　　「复次，舍利子！若菩萨摩诃萨以一切智智相应作意，大悲为首，用无所得而为方便，为遣修故修三十七菩提分法、三解脱门，乃至如来十力、四无所畏、四无碍解、大慈、大悲、大喜、大舍、十八佛不共法。舍利子！是为菩萨摩诃萨普为利乐诸有情故乘于大乘。
　　「复次，舍利子！若菩萨摩诃萨以一切智智相应作意，大悲为首，用无所得而为方便，如实观察诸菩萨摩诃萨但有假名，菩提萨埵俱自性空不可得故；色乃至识但有假名，皆自性空不可得故；眼处乃至意处但有假名，皆自性空不可得故；色处乃至法处但有假名，皆自性空不可得故；眼界乃至意界但有假名，皆自性空不可得故；色界乃至法界但有假名，皆自性空不可得故；眼识界乃至意识界但有假名，皆自性空不可得故；无明乃至老死但有假名，皆自性空不可得故，三十七菩提分法乃至十八佛不共法但有假名，皆自性空不可得故；内空乃至无性自性空但有假名，皆自性空不可得故；真如乃至实际但有假名，皆自性空不可得故；菩提佛陀但有假名，俱自性空不可得故。舍利子！是为菩萨摩诃萨普为利乐诸有情故乘于大乘。
　　「复次，舍利子！若菩萨摩诃萨从初发心乃至证得一切智智，用无所得而为方便，常修菩萨圆满神通，成熟有情、严净佛土，从一佛国至一佛国亲近供养诸佛世尊，于诸佛所听受正法，所谓大乘相应妙法，亦是菩萨所学法要。舍利子！是菩萨摩诃萨虽乘大乘，从一佛国至一佛国亲近供养诸佛世尊，成熟有情、严净佛土，于诸佛所听受正法，而心都无佛土等想。舍利子！是菩萨摩诃萨住不二地，观诸有情应以何身而得度者，即便现受如是之身。舍利子！是菩萨摩诃萨乃至证得一切智智，随所生处常不远离大乘正法。舍利子！是菩萨摩诃萨不久当得一切智智，为天、人等转正法轮。如是法轮，声闻、独觉、诸天、魔、梵、阿素洛等所不能转。舍利子！以诸菩萨普为利乐诸有情故，乘于大乘故，复名摩诃萨。
　　「舍利子！如是普为利乐有情乘于大乘菩萨摩诃萨，普为十方殑伽沙等诸佛世界一切如来、应、正等觉处大众中欢喜赞叹，作如是言：『某方某世界中有某名菩萨摩诃萨，普为利乐一切有情乘于大乘，不久当得一切智智，为天、人等转正法轮，其轮世间诸声闻等皆不能转。』如是展转声遍十方，人、天等闻皆大欢喜，咸作是言：『是菩萨摩诃萨不久当得一切智智，转妙法轮度无量众。』」
　　尔时，具寿善现白佛言：「世尊！如世尊说：『诸菩萨摩诃萨被大乘铠。』齐何当言诸菩萨摩诃萨被大乘铠？」
　　佛告善现：「若菩萨摩诃萨能被布施波罗蜜多铠乃至般若波罗蜜多铠，是为菩萨摩诃萨被大乘铠。若菩萨摩诃萨能被四念住铠乃至八圣道支铠，是为菩萨摩诃萨被大乘铠。若菩萨摩诃萨能被内空铠乃至无性自性空铠，是为菩萨摩诃萨被大乘铠。若菩萨摩诃萨能被真如铠乃至实际铠，是为菩萨摩诃萨被大乘铠。若菩萨摩诃萨乃至能被如来十力铠乃至十八佛不共法铠，是为菩萨摩诃萨被大乘铠。若菩萨摩诃萨能被一切智、道相智、一切相智铠，是为菩萨摩诃萨被大乘铠。若菩萨摩诃萨能自变身如佛形像，放大光明遍照三千大千世界乃至十方殑伽沙等诸佛世界，与诸有情作饶益事，是为菩萨摩诃萨被大乘铠。
　　「复次，善现！若菩萨摩诃萨被如是等诸功德铠，放大光明遍照三千大千世界乃至十方殑伽沙等诸佛世界，亦令诸界六种变动，与诸有情作大饶益，谓灭一切地狱炽火，令彼有情众苦止息。菩萨知彼众苦息已，化作广大归佛音声，敬礼如来、应、正等觉，令彼地狱闻佛声已，皆得身心安隐喜乐，从地狱出生天、人中，逢事彼界诸佛、菩萨；亦令一切傍生、饿鬼闻佛声已身心安乐，从彼趣没生天、人中，逢事彼界诸佛菩萨。善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作地狱、傍生、鬼界，复为称赞佛、法、僧宝，令彼闻已身心安乐，从彼趣没生天、人中。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，虽令无数无边世界诸有情类脱三恶趣，而无有情得解脱者。所以者何？诸法性相皆如幻故。
　　「复次，善现！若菩萨摩诃萨能被布施波罗蜜多大功德铠，普化三千大千世界如吠琉璃，自身化作转轮圣王，七宝眷属无不圆满，诸有情类须食与食，须饮与饮，须衣与衣，须乘与乘，须余资具悉皆施与。作是施已，随其所宜，复为宣说布施、净戒、安忍、精进、静虑、般若波罗蜜多相应之法，令彼闻已乃至无上正等菩提，常不舍离波罗蜜多相应之法。善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作种种贫乏有情，随意所须皆化施与。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，能被布施波罗蜜多大功德铠，或化世界如吠琉璃，或化自身居轮王位，随有情类所须施与，及为宣说波罗蜜多相应之法，如是菩萨虽有所为而无其实。所以者何？诸法性相皆如幻故。
　　「复次，善现！若菩萨摩诃萨自被净戒波罗蜜多大功德铠，为有情故生轮王家，绍轮王位富贵自在，安立无量百千俱胝那庾多众于十善业道，或四静虑、四无量、四无色定，或三十七菩提分法，广说乃至十八佛不共法，亦为宣说如是功德相应之法，令其安住乃至无上正等菩提常不舍离。善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作无量百，千有情，令其安住十善业道，广说乃至十八佛不共法。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，为有情故生轮王家，绍轮王位富贵自在，安立无量百千俱胝那庾多众于十善业道，广说乃至十八佛不共法。如是菩萨虽有所为而无其实。所以者何？诸法性相皆如幻故。
　　「复次，善现！若菩萨摩诃萨自被安忍波罗蜜多大功德铠，亦劝无量百千有情令被安忍波罗蜜多大功德铠。善现！云何菩萨摩诃萨自被安忍波罗蜜多大功德铠，亦劝无量百千有情令被安忍波罗蜜多大功德铠？善现！若菩萨摩诃萨从初发心乃至证得一切智智，被安忍铠，常作是念：『假使一切有情之类，皆持苦具，谓刀杖等，来相加害，我终不起一念忿心，劝诸有情亦修是忍。』善现！是菩萨摩诃萨如心所念皆能成办，乃至无上正等菩提，常不舍离如是安忍，亦令有情修如是忍。善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作种种诸有情类，或持苦具更相加害，或有相劝修安忍法。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，自被安忍波罗蜜多大功德铠，亦劝无量百千有情令被安忍波罗蜜多大功德铠，如是菩萨虽有所为而无其实。所以者何？诸法性相皆如幻故。
　　「复次，善现！若菩萨摩诃萨自被精进波罗蜜多大功德铠，亦劝无量百千有情令被精进波罗蜜多大功德铠。善现！云何菩萨摩诃萨自被精进波罗蜜多大功德铠，亦劝无量百千有情令被精进波罗蜜多大功德铠？善现！若菩萨摩诃萨以一切智智相应作意，大悲为首，发趣（别本有作「起」者）种种身心精进，亦劝无量百千有情发起种种身心精进。善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作种种诸有情类，自修精进亦劝他修。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，以一切智智相应作意，大悲为首自修精进，亦劝有情令修精进。如是菩萨虽有所为而无其实。所以者何？诸法性相皆如幻故。
　　「复次，善现！若菩萨摩诃萨自被静虑波罗蜜多大功德铠，亦劝无量百千有情令被静虑波罗蜜多大功德铠。善现！云何菩萨摩诃萨自被静虑波罗蜜多大功德铠，亦劝无量百千有情令被静虑波罗蜜多大功德铠？善现！若菩萨摩诃萨住一切法平等性中，不见诸法有定、有乱，而常修习如是静虑波罗蜜多，亦劝有情修习如是平等静虑，乃至无上正等菩提不离如是平等静虑。善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作种种诸有情类，令修诸法平等静虑，亦令劝修如是静虑。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，住一切法平等性中，亦劝有情修如是定。如是菩萨虽有所为而无其实。所以者何？诸法性相皆如幻故。
　　「复次，善现！若菩萨摩诃萨自被般若波罗蜜多大功德铠，亦劝无量百千有情令被般若波罗蜜多大功德铠。善现！云何菩萨摩诃萨自被般若波罗蜜多大功德铠，亦劝无量百千有情令被般若波罗蜜多大功德铠？善现！若菩萨摩诃萨住无戏论甚深般若波罗蜜多，不得诸法此岸、彼岸、染、净差别，亦劝无量百千有情安住如是无戏论慧（别本有作「惠」者）。善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作种种诸有情类，令自安住无戏论慧，亦令劝他住如是慧。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，自能安住无戏论慧，亦劝有情住如是慧。如是菩萨虽有所为而无其实。所以者何？诸法性相皆如幻故。
　　「复次，善现！若菩萨摩诃萨被如上说诸功德铠，观察十方殑伽沙等诸佛世界一切有情。若诸有情摄受邪法行诸恶行，是菩萨摩诃萨以神通力自变其身，遍满如是诸佛世界，随彼有情所乐，示（别本有作「亦」者）现自行布施波罗蜜多，亦（别本有作「示」者）劝他行布施波罗蜜多，如是乃至自行般若波罗蜜多，亦劝他行般若波罗蜜多，作是事已，复随类音，为说六种波罗蜜多相应之法，令彼闻已乃至无上正等菩提常不舍离如是妙法。善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作种种诸有情类，令自安住布施波罗蜜多乃至般若波罗蜜多，亦劝他住布施波罗蜜多乃至般若波罗蜜多。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，普于十方殑伽沙等诸佛世界自现其身，随宜安住布施等六波罗蜜多常不舍离，亦劝他住布施等六波罗蜜多常不舍离。如是菩萨虽有所为而无其实。所以者何？诸法性相皆如幻故。
　　「复次，善现！若菩萨摩诃萨被如上说诸功德铠，以一切智智相应作意，大悲为首，用无所得而为方便，利益安乐一切有情，不杂声闻、独觉作意。是菩萨摩诃萨不作是念：『我当安立尔所有情令住布施波罗蜜多，尔所有情不当安立令住布施波罗蜜多。』但作是念：『我当安立无量无数无边有情令住布施波罗蜜多。』如是乃至不作是念：『我当安立尔所有情令住般若波罗蜜多，尔所有情不当安立令住般若波罗蜜多。』但作是念：『我当安立无量无数无边有情令住般若波罗蜜多。』不作是念：『我当安立尔所有情令住内空，尔所有情不当安立令住内空。』但作是念：『我当安立无量无数无边有情令住内空。』如是乃至不作是念：『我当安立尔所有情令住无性自性空，尔所有情不当安立令住无性自性空。』但作是念：『我当安立无量无数无边有情令住无性自性空。』不作是念：『我当安立尔所有情令住三十七菩提分法，尔所有情不当安立令住三十七菩提分法。』但作是念：『我当安立无量无数无边有情令住三十七菩提分法。』不作是念：『我当安立尔所有情令住三解脱门，尔所有情不当安立令住三解脱门。』但作是念：『我当安立无量无数无边有情令住三解脱门。』广说乃至不作是念：『我当安立尔所有情令住如来十力乃至十八佛不共法，尔所有情不当安立令住如来十力乃至十八佛不共法。』但作是念：『我当安立无量无数无边有情令住如来十力乃至十八佛不共法。』不作是念：『我当安立尔所有情令住预流果乃至独觉菩提，尔所有情不当安立令住预流果乃至独觉菩提。』但作是念：『我当安立无量无数无边有情令住预流果乃至独觉菩提。』不作是念：『我当安立尔所有情令住无上正等菩提，尔所有情不当安立令住无上正等菩提。』但作是念：『我当安立无量无数无边有情令住无上正等菩提。』善现！是为菩萨摩诃萨被大乘铠。
　　「善现！如巧幻师或彼弟子，住四衢道对大众前，化作无数无量有情，令住六种波罗蜜多乃至无上正等菩提。于意云何？如是幻事为有实不？」
　　善现答言：「不也！世尊！」
　　佛告善现：「诸菩萨摩诃萨亦复如是，以一切智智相应作意，大悲为首，用无所得而为方便，安立无数无量有情，令住六种波罗蜜多乃至无上正等菩提。如是菩萨虽有所为而无其实。所以者何？诸法性相皆如幻故。」

　　大般若波罗蜜多经卷第四百八十七

