
　　　　大般若波罗蜜多经　卷第四百五十七

　　　　　　大唐三藏法师玄奘奉　　诏译

　　　　第二分坚非坚品第六十四之二

　　「诸天当知！诸色离即布施波罗蜜多乃至般若波罗蜜多离，受、想、行、识离即布施波罗蜜多乃至般若波罗蜜多离，如是乃至诸色离即一切智智离，受、想、行、识离即一切智智离。
　　「诸天当知！诸眼处离即布施波罗蜜多乃至般若波罗蜜多离，耳、鼻、舌、身、意处离即布施波罗蜜多乃至般若波罗蜜多离，如是乃至诸眼处离即一切智智离，耳、鼻、舌、身、意处离即一切智智离。
　　「诸天当知！诸色处离即布施波罗蜜多乃至般若波罗蜜多离，声、香、味、触、法处离即布施波罗蜜多乃至般若波罗蜜多离，如是乃至诸色处离即一切智智离，声、香、味、触、法处离即一切智智离。
　　「诸天当知！诸眼界离即布施波罗蜜多乃至般若波罗蜜多离，耳、鼻、舌、身、意界离即布施波罗蜜多乃至般若波罗蜜多离，如是乃至诸眼界离即一切智智离，耳、鼻、舌、身、意界离即一切智智离。
　　「诸天当知！诸色界离即布施波罗蜜多乃至般若波罗蜜多离，声、香、味、触、法界离即布施波罗蜜多乃至般若波罗蜜多离，如是乃至诸色界离即一切智智离，声、香、味、触、法界离即一切智智离。
　　「诸天当知！诸眼识界离即布施波罗蜜多乃至般若波罗蜜多离，耳、鼻、舌、身、意识界离即布施波罗蜜多乃至般若波罗蜜多离，如是乃至诸眼识界离即一切智智离，耳、鼻、舌、身、意识界离即一切智智离。
　　「诸天当知！诸眼触离即布施波罗蜜多乃至般若波罗蜜多离，耳、鼻、舌、身、意触离即布施波罗蜜多乃至般若波罗蜜多离，如是乃至诸眼触离即一切智智离，耳、鼻、舌、身、意触离即一切智智离。
　　「诸天当知！诸眼触为缘所生诸受离即布施波罗蜜多乃至般若波罗蜜多离，耳、鼻、舌、身、意触为缘所生诸受离即布施波罗蜜多乃至般若波罗蜜多离，如是乃至诸眼触为缘所生诸受离即一切智智离，耳、鼻、舌、身、意触为缘所生诸受离即一切智智离。
　　「诸天当知！诸地界离即布施波罗蜜多乃至般若波罗蜜多离，水、火、风、空、识界离即布施波罗蜜多乃至般若波罗蜜多离，如是乃至诸地界离即一切智智离，水、火、风、空、识界离即一切智智离。
　　「诸天当知！诸因缘离即布施波罗蜜多乃至般若波罗蜜多离，等无间缘、所缘缘、增上缘离即布施波罗蜜多乃至般若波罗蜜多离，如是乃至诸因缘离即一切智智离，等无间缘、所缘缘、增上缘离即一切智智离。
　　「诸天当知！诸无明离即布施波罗蜜多乃至般若波罗蜜多离，行乃至老死离即布施波罗蜜多乃至般若波罗蜜多离，如是乃至诸无明离即一切智智离，行乃至老死离即一切智智离。
　　「诸天当知！诸布施波罗蜜多离即内空乃至无性自性空离，净戒、安忍、精进、静虑、般若波罗蜜多离即内空乃至无性自性空离，如是乃至诸布施波罗蜜多离即一切智智离，净戒、安忍、精进、静虑、般若波罗蜜多离即一切智智离。
　　「诸天当知！诸内空离即布施波罗蜜多乃至般若波罗蜜多离，外空乃至无性自性空离即布施波罗蜜多乃至般若波罗蜜多离，如是乃至诸内空离即一切智智离，外空乃至无性自性空离即一切智智离。
　　「诸天当知！诸真如离即布施波罗蜜多乃至般若波罗蜜多离，法界乃至不思议界离即布施波罗蜜多乃至般若波罗蜜多离，如是乃至诸真如离即一切智智离，法界乃至不思议界离即一切智智离。
　　「诸天当知！诸苦圣谛离即布施波罗蜜多乃至般若波罗蜜多离，集、灭、道圣谛离即布施波罗蜜多乃至般若波罗蜜多离，如是乃至诸苦圣谛离即一切智智离，集、灭、道圣谛离即一切智智离。
　　「诸天当知！诸四念住离即布施波罗蜜多乃至般若波罗蜜多离，四正断乃至八圣道支离即布施波罗蜜多乃至般若波罗蜜多离，如是乃至诸四念住离即一切智智离，四正断乃至八圣道支离即一切智智离。
　　「诸天当知！诸四静虑离即布施波罗蜜多乃至般若波罗蜜多离，四无量、四无色定离即布施波罗蜜多乃至般若波罗蜜多离，如是乃至诸四静虑离即一切智智离，四无量、四无色定离即一切智智离。
　　「诸天当知！诸八解脱离即布施波罗蜜多乃至般若波罗蜜多离，八胜处、九次第定、十遍处离即布施波罗蜜多乃至般若波罗蜜多离，如是乃至诸八解脱离即一切智智离，八胜处、九次第定、十遍处离即一切智智离。
　　「诸天当知！诸空解脱门离即布施波罗蜜多乃至般若波罗蜜多离，无相、无愿解脱门离即布施波罗蜜多乃至般若波罗蜜多离，如是乃至诸空解脱门离即一切智智离，无相、无愿解脱门离即一切智智离。
　　「诸天当知！诸净观地离即布施波罗蜜多乃至般若波罗蜜多离，种性地乃至如来地离即布施波罗蜜多乃至般若波罗蜜多离，如是乃至诸净观地离即一切智智离，种性地乃至如来地离即一切智智离。
　　「诸天当知！诸极喜地离即布施波罗蜜多乃至般若波罗蜜多离，离垢地乃至法云地离即布施波罗蜜多乃至般若波罗蜜多离，如是乃至诸极喜地离即一切智智离，离垢地乃至法云地离即一切智智离。
　　「诸天当知！诸陀罗尼门离即布施波罗蜜多乃至般若波罗蜜多离，三摩地门离即布施波罗蜜多乃至般若波罗蜜多离，如是乃至诸陀罗尼门离即一切智智离，三摩地门离即一切智智离。
　　「诸天当知！诸五眼离即布施波罗蜜多乃至般若波罗蜜多离，六神通离即布施波罗蜜多乃至般若波罗蜜多离，如是乃至诸五眼离即一切智智离，六神通离即一切智智离。
　　「诸天当知！诸如来十力离即布施波罗蜜多乃至般若波罗蜜多离，四无所畏乃至十八佛不共法离即布施波罗蜜多乃至般若波罗蜜多离，如是乃至诸如来十力离即一切智智离，四无所畏乃至十八佛不共法离即一切智智离。
　　「诸天当知！诸三十二大士相离即布施波罗蜜多乃至般若波罗蜜多离，八十随好离即布施波罗蜜多乃至般若波罗蜜多离，如是乃至诸三十二大士相离即一切智智离，八十随好离即一切智智离。
　　「诸天当知！诸无忘失法离即布施波罗蜜多乃至般若波罗蜜多离，恒住舍性离即布施波罗蜜多乃至般若波罗蜜多离，如是乃至诸无忘失法离即一切智智离，恒住舍性离即一切智智离。
　　「诸天当知！诸一切智离即布施波罗蜜多乃至般若波罗蜜多离，道相智、一切相智离即布施波罗蜜多乃至般若波罗蜜多离，如是乃至诸一切智离即一切智智离，道相智、一切相智离即一切智智离。
　　「诸天当知！诸预流果离即布施波罗蜜多乃至般若波罗蜜多离，一来果乃至独觉菩提离即布施波罗蜜多乃至般若波罗蜜多离，如是乃至诸预流果离即一切智智离，一来果乃至独觉菩提离即一切智智离。
　　「诸天当知！诸菩萨摩诃萨行离即布施波罗蜜多乃至般若波罗蜜多离，如是乃至诸菩萨摩诃萨行离即一切智智离。
　　「诸天当知！诸佛无上正等菩提离即布施波罗蜜多乃至般若波罗蜜多离，如是乃至诸佛无上正等菩提离即一切智智离。
　　「诸天当知！诸一切智智离即布施波罗蜜多乃至般若波罗蜜多离，如是乃至诸一切智智离即诸佛无上正等菩提离。
　　「诸天当知！若菩萨摩诃萨闻说诸法无不远离，其心不惊、不恐、不怖、不忧、不悔、不沈、不没，当知是菩萨摩诃萨行深般若波罗蜜多。」
　　尔时，世尊告善现言：「何因缘故，诸菩萨摩诃萨于深般若波罗蜜多不沈、不没？」
　　具寿善现白言：「世尊！以一切法皆非有故、皆远离故、皆寂静故、无所有故、无生灭故，诸菩萨摩诃萨于深般若波罗蜜多不沈、不没。
　　「世尊！由如是等种种因缘，诸菩萨摩诃萨于深般若波罗蜜多不沈、不没，所以者何？诸菩萨摩诃萨于一切法，若能沉没、若所沉没、若沉没时、若沉没处、若沉没者，由此沉没皆不可得，以一切法不可得故。
　　「世尊！若菩萨摩诃萨闻如是说，其心不惊、不恐、不怖、不忧、不悔、不沈、不没，当知是菩萨摩诃萨行深般若波罗蜜多。何以故？是菩萨摩诃萨观一切法皆不可得、不可施设，是能沉没、是所沉没、是沉没时、是沉没处、是沉没者、由此沉没。以是因缘，诸菩萨摩诃萨闻如是说，其心不惊、不恐、不怖、不忧、不悔、不沈、不没。
　　「世尊！若菩萨摩诃萨能如是行甚深般若波罗蜜多，诸天帝释、大梵天王、诸众生主恒共礼敬。」
　　佛告善现：「若菩萨摩诃萨能如是行甚深般若波罗蜜多，非但恒为诸天帝释、大梵天王、诸众生主共所礼敬，是菩萨摩诃萨亦为过此极光净天、若遍净天、若广果天、若净居天及余天众恒共礼敬。是菩萨摩诃萨亦为十方无量、无数、无边世界一切如来、应、正等觉现说法者恒共护念。
　　「善现当知！是菩萨摩诃萨能如是行甚深般若波罗蜜多故，则令布施波罗蜜多乃至般若波罗蜜多速得圆满，亦令内空乃至无性自性空速得圆满，亦令真如乃至不思议界速得圆满，亦令苦、集、灭、道圣谛速得圆满，亦令四念住乃至八圣道支速得圆满，亦令四静虑、四无量、四无色定速得圆满，亦令八解脱乃至十遍处速得圆满，亦令空、无相、无愿解脱门速得圆满，亦令极喜地乃至法云地速得圆满，亦令一切陀罗尼门、三摩地门速得圆满，亦令五眼、六神通速得圆满，亦令如来十力乃至十八佛不共法速得圆满，亦令无忘失法、恒住舍性速得圆满，亦令一切智、道相智、一切相智速得圆满，亦令一切菩萨摩诃萨行速得圆满，亦令诸佛无上正等菩提速得圆满，亦令一切智智速得圆满。
　　「善现当知！若菩萨摩诃萨能如是行甚深般若波罗蜜多，常为如来、应、正等觉及诸菩萨摩诃萨众共所护念，速能圆满一切功德，是菩萨摩诃萨当知行佛所应行处，亦正修行佛所应（别本有作「行」者）行故，此菩萨如佛世尊。
　　「善现当知！是菩萨摩诃萨其心坚固，假使十方殑伽沙等诸佛世界一切有情皆为恶魔，一一恶魔各复化作尔许恶魔，此诸恶魔皆有无量无边神力，是诸恶魔尽其神力不能障碍是菩萨摩诃萨，令不能行甚深般若波罗蜜多，不证无上正等菩提。所以者何？是菩萨摩诃萨已得般若波罗蜜多方便善巧，达一切法不可得故。
　　「善现！若菩萨摩诃萨成就二法，一切恶魔不能障碍，令不能行甚深般若波罗蜜多，不证无上正等菩提。云何为二？一、观诸法皆毕竟空。二、不弃舍一切有情。
　　「善现！若菩萨摩诃萨成就二法，一切恶魔不能障碍，令不能行甚深般若波罗蜜多，不证无上正等菩提。云何为二？一、如所说悉皆能作。二、为诸佛常所护念。
　　「善现！若菩萨摩诃萨能如是行甚深般若波罗蜜多，诸天神等常来礼敬，亲近供养、请问劝发，作如是言：『善哉！大士！欲证无上正等菩提，当勤住空、无相、无愿。所以者何？大士！若菩萨摩诃萨精勤住空、无相、无愿，一切有情无依怙者能作依怙，无归依者能作归依，无救护者能作救护，无投趣者能作投趣，无洲渚者能作洲渚，无舍宅者能作舍宅，与暗冥者能作光明，与聋盲者能作耳目。何以故？大士！如是住空、无相、无愿即为安住甚深般若波罗蜜多，若能安住甚深般若波罗蜜多，疾证无上正等菩提。』
　　「善现！若菩萨摩诃萨能如是住甚深般若波罗蜜多，便为十方无量、无数、无边世界现在如来、应、正等觉处大众中说正法时，自然欢喜称扬赞叹是菩萨摩诃萨名字、种性及诸功德，所谓安住甚深般若波罗蜜多微妙功德。
　　「善现当知！如我今者为众宣说甚深般若波罗蜜多，于大众前自然欢喜称扬赞叹宝幢菩萨摩诃萨、顶髻菩萨摩诃萨等诸菩萨摩诃萨，及余现在不动佛所，净修梵行、安住般若波罗蜜多诸菩萨摩诃萨名字、种性及诸功德，所谓安住甚深般若波罗蜜多微妙功德。现在东方殑伽沙等诸佛世界一切如来、应、正等觉，为众宣说甚深般若波罗蜜多，于彼亦有诸菩萨摩诃萨净修梵行，安住般若波罗蜜多。彼诸如来、应、正等觉各于众前，自然欢喜称扬赞叹彼菩萨摩诃萨名字、种性及诸功德，所谓安住甚深般若波罗蜜多微妙功德。南西北方四维上下殑伽沙等诸佛世界一切如来、应、正等觉，为众宣说甚深般若波罗蜜多，于彼亦有诸菩萨摩诃萨净修梵行，安住般若波罗蜜多。彼诸如来、应、正等觉各于众前，自然欢喜称扬赞叹彼菩萨摩诃萨名字、种性及诸功德，所谓安住甚深般若波罗蜜多微妙功德。
　　「善现当知！有菩萨摩诃萨从初发心修行般若波罗蜜多，渐次圆满大菩提道，渐次圆满甚深般若波罗蜜多，乃至当得一切智智，亦为十方殑伽沙等诸佛世界一切如来、应、正等觉说正法时，于大众前自然欢喜称扬赞叹是菩萨摩诃萨名字、种性及诸功德，所谓修行甚深般若波罗蜜多微妙功德。何以故？善现！是菩萨摩诃萨能为难事，不断佛种，饶益有情。」
　　尔时，具寿善现白佛言：「世尊！何等菩萨摩诃萨为诸如来、应、正等觉说正法时，在大众前自然欢喜称扬赞叹名字、种性及诸功德，为不退转、退转位耶？」
　　佛告善现：「有菩萨摩诃萨住不退转位修行般若波罗蜜多，为诸如来、应、正等觉说正法时，在（别本有作「住」者）大众前自然欢喜称扬赞叹名字、种性及诸功德。复有菩萨摩诃萨虽未受记而行般若波罗蜜多，亦为如来、应、正等觉说正法时，在大众前自然欢喜称扬赞叹名字、种性及诸功德。」
　　尔时，善现复白佛言：「此所说者是何菩萨？」
　　佛告善现：「有菩萨摩诃萨随不动佛为菩萨时所行而学，已得安住不退转地，是菩萨摩诃萨为诸如来、应、正等觉说正法时，在大众前自然欢喜称扬赞叹名字、种性及诸功德。复有菩萨摩诃萨随宝幢菩萨摩诃萨、顶髻菩萨摩诃萨等所行而学，是菩萨摩诃萨虽未受记而勤精进行深般若波罗蜜多，亦为如来、应、正等觉说正法时，在大众前自然欢喜称扬赞叹名字、种性及诸功德。
　　「复次！善现！有菩萨摩诃萨行深般若波罗蜜多，于一切法无生性中虽深信解而未证得无生法忍，于深般若波罗蜜多虽深信解而亦未得无生法忍，于一切法毕竟空性虽深信解而亦未得无生法忍，于一切法皆寂静性虽深信解而亦未得无生法忍，于一切法皆远离性虽深信解而亦未得无生法忍，于一切法皆虚妄性虽深信解而亦未得无生法忍，于一切法皆是空性虽深信解而亦未得无生法忍，于一切法无所有性虽深信解而亦未得无生法忍，于一切法不自在性虽深信解而亦未得无生法忍，于一切法不坚实性虽深信解而亦未得无生法忍。
　　「善现！如是等菩萨摩诃萨亦为如来、应、正等觉说正法时，在大众前自然欢喜称扬赞叹名字、种性及诸功德。善现！若菩萨摩诃萨为诸如来、应、正等觉说正法时，在大众前自然欢喜称扬赞叹名字、种性及诸功德，是菩萨摩诃萨超诸声闻、独觉等地，定得无上正等菩提。善现！若菩萨摩诃萨行深般若波罗蜜多，为诸如来、应、正等觉说正法时，在大众前自然欢喜称扬赞叹名字、种性及诸功德，是菩萨摩诃萨定当安住不退转地，住是地已，速证无上正等菩提。
　　「复次，善现！若菩萨乘诸善男子、善女人等，闻说如是甚深般若波罗蜜多，所有义趣无疑无惑、不迷不闷，但作是念：『如佛所说甚深般若波罗蜜多，其理必然定无颠倒。』是善男子、善女人等，由闻般若波罗蜜多深生净信，渐次当于不动佛所及诸菩萨摩诃萨所，广闻般若波罗蜜多，于其义趣深生信解。既信解已，当得住于不退转地，住是地已，疾证无上正等菩提。
　　「善现！是菩萨乘诸善男子、善女人等，但闻如是甚深般若波罗蜜多，无疑无惑、不迷不谬、深生信解、不生诽谤，尚获无量微妙善根，况能受持、读诵、通利，依真如理系念思惟，安住真如精勤修学！是善男子、善女人等速当安住不退转地，疾证无上正等菩提，转妙法轮度有情众。」
　　尔时，具寿善现白佛言：「世尊！诸法实性竟不可得，云何可说诸菩萨摩诃萨安住真如精勤修学，速当安住不退转地，疾证无上正等菩提，转妙法轮度有情众？」
　　佛告善现：「如佛所化安住真如修菩萨行，速当安住不退转地，疾证无上正等菩提，转妙法轮度有情众。诸菩萨摩诃萨亦复如是，安住真如修菩萨行，速当安住不退转地，疾证无上正等菩提，转妙法轮度有情众。」
　　具寿善现复白佛言：「如来所化都无所有，法离真如亦不可得，谁住真如修菩萨行？谁当安住不退转地？谁证无上正等菩提？谁转法轮、说何等法、度何等众？世尊！真如尚不可得，何况得有安住真如修菩萨行，速当安住不退转地，疾证无上正等菩提，转妙法轮度有情众！此若实有，必无是处。」
　　佛告善现：「如是！如是！如汝所说。如来所化都无所有，法离真如亦不可得，谁住真如修菩萨行？谁当安住不退转地？谁证无上正等菩提？谁转法轮、说何等法、度何等众？善现！真如尚不可得，何况得有安住真如修菩萨行，速当安住不退转地，疾证无上正等菩提，转妙法轮度有情众！此若实有，必无是处。所以者何？善现！诸佛出世若不出世，诸法法尔不离真如，广说乃至不思议界。善现！决定无有安住真如修菩萨行，广说乃至度有情众。何以故？善现！诸法真如无生无灭，亦无住异少分可得。善现！若法无生无灭，亦无住异少分可得，谁住其中修菩萨行？谁当安住不退转地？谁证无上正等菩提？谁转法轮、说何等法、度何等众？此中一切都无所有，此若实有，定无是处。但依世俗假施设有。」
　　尔时，天帝释白佛言：「世尊！如是般若波罗蜜多，最极甚深难信难解，诸菩萨摩诃萨行深般若波罗蜜多，虽知诸法皆不可得，而求无上正等菩提，欲为有情宣说正法甚为难事！何以故？世尊！决定无有安住真如修菩萨行、证得无上正等菩提、为诸有情说正法事，而诸菩萨摩诃萨行深般若波罗蜜多，观一切法都无所有，于深法性其心不惊、不恐、不怖、无疑、无滞、不沈、不没亦不迷闷，如是等事甚为希有！」
　　尔时，善现语帝释言：「憍尸迦！如汝所说。诸菩萨摩诃萨行深般若波罗蜜多，观一切法都无所有，于深法性其心不惊、不恐、不怖、无疑、无滞、不沈、不没亦不迷闷，如是等事甚希有者。憍尸迦！诸菩萨摩诃萨行深般若波罗蜜多，观一切法本性皆空，于此空中都无所有，谁可惊恐乃至迷闷！是故菩萨行深般若波罗蜜多，于深法性其心不惊、不恐、不怖、无疑、无滞、不沈、不没、不迷、不闷，未为希有。」
　　时，天帝释白善现言：「大德所说一切依空，是故所言常无挂碍。譬如以箭仰射虚空，若远若近俱无挂碍，大德所说亦复如是，谁能于中而敢抗对！」

　　　　第二分实语品第六十五之一

　　尔时，天帝释白佛言：「世尊！我如是说、如是赞、如是记，为顺世尊实语、法语，于法、随法为正记不？」
　　时，佛告言：「憍尸迦！汝如是说、如是赞、如是记，谅顺世尊实语、法语，于法、随法诚为正记。」
　　时，天帝释复白佛言：「希有！世尊！大德善现诸有所说，一切依空、无相、无愿，亦依四念住乃至八圣道支，亦依四静虑、四无量、四无色定，亦依八解脱乃至十遍处，亦依苦、集、灭、道圣谛，亦依布施波罗蜜多乃至般若波罗蜜多，亦依内空乃至无性自性空，亦依真如乃至不思议界，亦依菩萨摩诃萨地，亦依一切陀罗尼门、三摩地门，亦依五眼、六神通，亦依如来十力乃至十八佛不共法，亦依无忘失法、恒住舍性，亦依一切智、道相智、一切相智，亦依一切菩萨摩诃萨行，亦依诸佛无上正等菩提。」
　　尔时，佛告天帝释言：「憍尸迦！具寿善现住诸法空，观布施波罗蜜多乃至般若波罗蜜多尚不可得，况有行布施波罗蜜多乃至般若波罗蜜多者可得！观四念住乃至八圣道支尚不可得，况有修四念住乃至八圣道支者可得！观四静虑、四无量、四无色定尚不可得，况有修四静虑、四无量、四无色定者可得！观八解脱乃至十遍处尚不可得，况有修八解脱乃至十遍处者可得！观苦、集、灭、道圣谛尚不可得，况有住苦、集、灭、道圣谛者可得！观内空乃至无性自性空尚不可得，况有住内空乃至无性自性空者可得！观真如乃至不思议界尚不可得，况有住真如乃至不思议界者可得！观空、无相、无愿解脱门尚不可得，况有修空、无相、无愿解脱门者可得！观极喜地乃至法云地尚不可得，况有修极喜地乃至法云地者可得！观一切陀罗尼门、三摩地门尚不可得，况有修一切陀罗尼门、三摩地门者可得！观五眼、六神通尚不可得，况有引发五眼、六神通者可得！观如来十力乃至十八佛不共法尚不可得，况有引发如来十力乃至十八佛不共法者可得！观无忘失法、恒住舍性尚不可得，况有引发无忘失法、恒住舍性者可得！观一切智、道相智、一切相智尚不可得，况有引发一切智、道相智、一切相智者可得！观一切菩萨摩诃萨行尚不可得，况有能行一切菩萨摩诃萨行者可得！观诸佛无上正等菩提尚不可得，况有能证诸佛无上正等菩提者可得！观一切智智尚不可得，况有能得一切智智者可得！观正法轮尚不可得，况有能转正法轮者可得！观三十二大士相、八十随好尚不可得，况有以此相好庄严身者可得！观无生无灭法尚不可得，况有能证无生无灭法者可得！何以故？
　　「憍尸迦！具寿善现于一切法住远离住，住寂静住，住无所有住，住无所得住，住空住，住无相住，住无愿住。憍尸迦！具寿善现于一切法，住如是等无量胜住。
　　「憍尸迦！善现所住无量胜住；比诸菩萨摩诃萨众所住般若波罗蜜多甚深行住，百分不及一，千分不及一，百千分不及一，乃至邬波尼杀昙分亦不及一。何以故？憍尸迦！除如来住，是诸菩萨摩诃萨众所住般若波罗蜜多甚深行住，于诸声闻、独觉等住，为最为胜、为尊为高、为妙为微妙、为上为无上、无等无等等。以是故，憍尸迦！若菩萨摩诃萨欲住一切有情上者，应住般若波罗蜜多甚深行住。何以故？憍尸迦！诸菩萨摩诃萨住此住中，超诸声闻、独觉等地，证入菩萨正性离生，能速圆满一切佛法，永断烦恼习气相续，能疾证得一切智智，得名如来、应、正等觉，能常利乐一切有情。」
　　尔时，众中有无量无数三十三天，闻佛所说踊跃欢喜，各取天上微妙香花，奉散如来及苾刍众。是时，众内六百苾刍从座而起顶礼佛足，偏覆左肩右膝著地，曲躬恭敬合掌向佛，瞻仰尊颜目不暂舍。佛神力故，各于掌中微妙香花自然盈满，是苾刍众欢喜踊跃得未曾有，各持此花而散佛上及诸菩萨。既散花已咸发愿言：「我等用斯胜善根力，愿常安住甚深般若波罗蜜多微妙行住，声闻、独觉所不能住，速趣无上正等菩提，超诸声闻、独觉等地。」
　　尔时，世尊知苾刍众增上意乐趣大菩提定不退转，即便微笑如佛常法，从其面门放种种光，青黄赤白红紫碧绿金银颇胝，遍照三千大千世界，其光渐摄还绕佛身，经三匝已从顶上入。
　　尔时，庆喜既睹斯瑞欢喜踊跃，即从座起礼佛合掌白言：「世尊！何因何缘现此微笑？诸佛现笑非无因缘，唯愿如来哀愍为说。」
　　佛告庆喜：「是苾刍众于未来世星喻劫中，当得作佛，同号散花如来、应、正等觉、明行圆满、善逝、世间解、无上丈夫、调御士、天人师、佛、薄伽梵，彼佛寿量、所居国土、苾刍弟子一切皆同。是诸如来、应、正等觉，初生出家及成佛后，随所在处若昼若夜，常雨五色微妙香花。以是因缘故我微笑。是故，庆喜！若菩萨摩诃萨欲得安住最胜住者，当行般若波罗蜜多。若菩萨摩诃萨欲得安住如来住者，当行般若波罗蜜多。
　　「庆喜当知！若善男子、善女人等，精勤修学甚深般若波罗蜜多，是善男子、善女人等，先世或从人中没已还生此处，或从睹史多天上没来生人中，彼于先世或在人间或居天上，由曾广闻甚深般若波罗蜜多故，于今世能勤修学甚深般若波罗蜜多。庆喜当知！如来现见若善男子、善女人等能勤修学甚深般若波罗蜜多，于身、命、财无所顾者，定是菩萨摩诃萨也。

　　大般若波罗蜜多经卷第四百五十七

