
　　　　大般若波罗蜜多经　卷第五百九十六

　　　　　　大唐三藏法师玄奘奉　　诏译

　　　　第十六般若波罗蜜多分之四

　　「复次，善勇猛！五蕴不可施设有去、有来，有住、有不住，十二处、十八界等亦不可施设有去、有来，有住、有不住。如是蕴、处、界等无去、无来，无住、无不住，是谓般若波罗蜜多。
　　「复次，善勇猛！五蕴不可施设有远、有彼岸，十二处、十八界等亦不可施设有远、有彼岸。如是蕴、处、界等无远、无彼岸，是谓般若波罗蜜多。
　　「复次，善勇猛！五蕴不可施设有爱、有恚、有怖、有痴，十二处、十八界等亦不可施设有爱、有恚、有怖、有痴。如是蕴、处、界等无爱、无恚、无怖、无痴，是谓般若波罗蜜多。
　　「复次，善勇猛！五蕴无与、无取，无持戒、无犯戒，无忍、无不忍，无精进、无懈怠，无等持、无心乱，无妙慧、无恶慧，十二处、十八界等亦无与、无取，无持戒、无犯戒，无忍、无不忍，无精进、无懈怠，无等持、无心乱，无妙慧、无恶慧。如是蕴、处、界等无与、无取，无持戒、无犯戒，无忍、无不忍，无精进、无懈怠，无等持、无心乱，无妙慧、无恶慧，是谓般若波罗蜜多。
　　「复次，善勇猛！五蕴无颠倒、无不颠倒，十二处、十八界等亦无颠倒、无不颠倒。如是蕴、处、界等无颠倒、无不颠倒，是谓般若波罗蜜多。
　　「复次，善勇猛！五蕴无念住、正断、神足、根、力、觉支、道支，十二处、十八界等亦无念住、正断、神足、根、力、觉支、道支。如是蕴、处、界等无念住、正断、神足、根、力、觉支、道支，是谓般若波罗蜜多。
　　「复次，善勇猛！五蕴无明、无解脱，十二处、十八界等亦无明、无解脱。如是蕴、处、界等无明、无解脱，是谓般若波罗蜜多。
　　「复次，善勇猛！五蕴无静虑、解脱、等持、等至，十二处、十八界等亦无静虑、解脱、等持、等至。如是蕴、处、界等无静虑、解脱、等持、等至，是谓般若波罗蜜多。
　　「复次，善勇猛！五蕴无有量、无无量，无神通、无非神通，十二处、十八界等亦无有量、无无量，无神通、无非神通。如是蕴、处、界等无有量、无无量，无神通、无非神通，是谓般若波罗蜜多。
　　「复次，善勇猛！五蕴无空、无不空，无有相、无无相，无有愿、无无愿，十二处、十八界等亦无空、无不空，无有相、无无相，无有愿、无无愿。如是蕴、处、界等无空、无不空，无有相、无无相，无有愿、无无愿，是谓般若波罗蜜多。
　　「复次，善勇猛！五蕴非有为、非无为，非有漏、非无漏，非世间、非出世间，非有系、非离系，十二处、十八界等亦非有为、非无为，非有漏、非无漏，非世间、非出世间，非有系、非离系。如是蕴、处、界等非有为、非无为，非有漏、非无漏，非世间、非出世间，非有系、非离系，是谓般若波罗蜜多。
　　「复次，善勇猛！五蕴非有著、非无著，非有智、非无智，十二处、十八界等亦非有著、非无著，非有智、非无智。如是蕴、处、界等非有著、非无著，非有智、非无智，是谓般若波罗蜜多。
　　「复次，善勇猛！五蕴无执持、无动摇、无戏论，十二处、十八界等亦无执持、无动摇、无戏论。如是蕴、处、界等无执持、无动摇、无戏论，是谓般若波罗蜜多。
　　「复次，善勇猛！五蕴非有想、非无想，十二处、十八界等亦非有想、非无想。如是蕴、处、界等非有想、非无想，是谓般若波罗蜜多。
　　「复次，善勇猛！五蕴非寂静非不寂静，十二处、十八界等亦非寂静非不寂静。如是蕴、处、界等非寂静非不寂静，是谓般若波罗蜜多。
　　「复次，善勇猛！五蕴非涅槃、非不涅槃，十二处、十八界等亦非涅槃、非不涅槃。如是蕴、处、界等非涅槃、非不涅槃，是谓般若波罗蜜多。
　　「复次，善勇猛！所说五蕴生起所摄，非谓般若波罗蜜多。所说五蕴生起所摄所有真如、不虚妄性、不变异性、如所有性，是谓般若波罗蜜多。所说十二处、十八界等生起所摄，非谓般若波罗蜜多。所说十二处、十八界等生起所摄所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说缘起生起所摄，非谓般若波罗蜜多。所说缘起生起所摄所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说颠倒生起所摄，非谓般若波罗蜜多。所说颠倒生起所摄所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说诸盖生起所摄，非谓般若波罗蜜多。所说诸盖生起所摄所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说三十六爱行生起所摄，非谓般若波罗蜜多。所说三十六爱行生起所摄所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说六十二见趣生起所摄，非谓般若波罗蜜多。所说六十二见趣生起所摄所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说静虑、解脱、等持、等至，非谓般若波罗蜜多。所说静虑、解脱、等持、等至所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说四无量、五神通，非谓般若波罗蜜多。所说四无量、五神通所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说有为所摄世间一切善根等法生起所摄，非谓般若波罗蜜多。所说有为所摄世间一切善根等法生起所摄所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说念住、正断、神足、根、力、觉支、道支生起所摄，非谓般若波罗蜜多。所说念住、正断、神足、根、力、觉支、道支生起所摄所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说苦、集、灭、道圣谛，非谓般若波罗蜜多。所说苦、集、灭、道圣谛所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说戒、定、慧、解脱、解脱知见清净，非谓般若波罗蜜多。所说戒、定、慧、解脱、解脱知见清净所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说无为所摄出世间无依无漏法，非谓般若波罗蜜多。所说无为所摄出世间无依无漏法所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说空、无相、无愿、无生、无作法，非谓般若波罗蜜多。所说空、无相、无愿、无生、无作法所有真如、不虚妄性、不变异性、如所有性，是谓般若波罗蜜多。
　　「复次，善勇猛！所说明解脱、离灭、涅槃，非谓般若波罗蜜多。所说明解脱、离灭、涅槃所有真如、不虚妄性、不变异性、如所有性，是谓般若波罗蜜多。何以故？善勇猛！如是般若波罗蜜多，非色蕴摄，亦非受、想、行、识蕴摄；非眼处摄，亦非耳、鼻、舌、身、意处摄；非色处摄，亦非声、香、味、触、法处摄；非眼界摄，亦非耳、鼻、舌、身、意界摄；非色界摄，亦非声、香、味、触、法界摄；非眼识界摄，亦非耳、鼻、舌、身、意识界摄；非地界摄，亦非水、火、风、空、识界摄；非欲界摄，亦非色、无色界摄；非有为摄，亦非无为摄；非世间摄，亦非出世间摄；非有漏摄，亦非无漏摄；非善法摄，亦非非善法摄；非有情界摄，亦非非有情界摄。亦非远离如是等法，别有般若波罗蜜多。
　　「复次，善勇猛！甚深般若波罗蜜多非如是等诸法所摄，亦非不摄。如是所摄、所不摄法所有真如、不虚妄性、不变异性、如所有性，是谓般若波罗蜜多。善勇猛！真如者是何增语？善勇猛！真如者谓诸法性，非如愚夫异生所得亦非异彼。然诸法性如诸如来及佛弟子、菩萨所见，如是法性理趣真实常无变易故名真如，即此真如说为菩萨甚深般若波罗蜜多。
　　「复次，善勇猛！如是般若波罗蜜多于一切法无增、无减，非合、非离，非缺、非满，非益、非损，非移转、非趣入，非生、非灭，非染、非净，非流转、非还灭，非集起、非隐没，非有相、非无相，非平等、非不平等，非世俗、非胜义，非乐、非苦，非常、非无常，非净、非不净，非我、非无我，非谛实、非虚妄，非作者、非作具，非容受、非不容受，非信解、非不信解，非自性、非不自性，非死、非生，非生、非死，非出、非没，非续、非断，非和合、非不和合，非有贪、非离贪，非有嗔、非离嗔，非有痴、非离痴，非颠倒、非不颠倒，非有所缘、非无所缘，非有尽、非无尽，非有智、非无智，非下性、非高性，非有恩、非无恩，非往去、非还来，非有性、非无性，非爱、非恚，非明、非闇，非懈怠、非精进，非空、非不空，非有相、非无相，非有愿、非无愿，非造作、非不造作，非隐没、非不隐没，非无明、非解脱，非寂静、非不寂静，非涅槃、非不涅槃，非如理、非不如理，非遍知、非不遍知，非出离、非不出离，非调伏、非不调伏，非持戒、非犯戒，非散乱、非不散乱，非妙慧、非恶慧，非识、非不识，非住、非不住，非同分、非异分，非有、非无有，非得、非不得，非现观、非不现观，非作证、非不作证，非通达、非不通达。甚深般若波罗蜜多于一切法，不为此等种种事故而现在前。
　　「复次，善勇猛！如人梦中说梦所见种种自性，如是所说梦境自性都无所有。何以故？善勇猛！梦尚非有，况有梦境自性可说！如是般若波罗蜜多虽假说有种种自性，而此般若波罗蜜多实无自性可得宣说。复次，善勇猛！如梦不为显示诸法而现在前，如是般若波罗蜜多亦复不为显示诸法而现在前。
　　「复次，善勇猛！譬如幻士说幻所见种种自性，如是所说幻境自性都无所有。何以故？善勇猛！幻尚非有，况有幻境自性可说！如是般若波罗蜜多虽假说有种种自性，而此般若波罗蜜多实无自性可得宣说。复次，善勇猛！如幻不为生起诸法而现在前，如是般若波罗蜜多亦复不为生起诸法而现在前。
　　「复次，善勇猛！如光影人宣说光影种种自性，如是所说光影自性都无所有。何以故？善勇猛！影尚非有，况有光影自性可说！如是般若波罗蜜多虽假说有种种自性，而此般若波罗蜜多实无自性可得宣说。复次，善勇猛！如影不为显示诸法而现在前，如是般若波罗蜜多亦复不为显示诸法而现在前。
　　「复次，善勇猛！如阳焰人宣说阳焰种种自性，如是所说阳焰自性都无所有。何以故？善勇猛！焰尚非有，况有阳焰自性可说！如是般若波罗蜜多虽假说有种种自性，而此般若波罗蜜多实无自性可得宣说。复次，善勇猛！如焰不为显示诸法而现在前，如是般若波罗蜜多亦复不为显示诸法而现在前。
　　「复次，善勇猛！如人住在山谷等中，闻谷响声都无所见，若时自语复闻其声。如是般若波罗蜜多虽有所闻种种文句，而所闻法都无自性，唯除说时可有闻解。复次，善勇猛！如响不为显示诸法而现在前，如是般若波罗蜜多亦复不为显示诸法而现在前。
　　「复次，善勇猛！譬如有人见诸聚沫，便说种种聚沫自性；如是所说聚沫自性，若内若外都不可得。何以故？善勇猛！所说聚沫尚非实有，况有自性而可宣说！如是般若波罗蜜多虽假说有种种自性，而此般若波罗蜜多实无自性可得宣说。复次，善勇猛！如沫不为生起诸法而现在前，如是般若波罗蜜多亦复不为生起诸法而现在前。
　　「复次，善勇猛！譬如有人见浮泡起，便说种种浮泡自性，如是所说浮泡自性都无所有。何以故？善勇猛！所说浮泡尚非实有，况有自性而可宣说！如是般若波罗蜜多虽假说有种种自性，而此般若波罗蜜多实无自性可得宣说。复次，善勇猛！如泡不为生起诸法而现在前，如是般若波罗蜜多亦复不为生起诸法而现在前。
　　「复次，善勇猛！如人披求芭蕉茎，实虽不可得而有叶用，如是般若波罗蜜多虽无真实而有说用。
　　「复次，善勇猛！譬如有人为欲显示太虚空故，虽有所说，而太虚空不可显示。如是为欲显示般若波罗蜜多，虽有所说，而此般若波罗蜜多不可显示。
　　「复次，善勇猛！如太虚空虽以种种言说显示，而太虚空无真实法可得显示。如是虽以种种言说显示般若波罗蜜多，而此般若波罗蜜多无真实法可得显示。
　　「复次，善勇猛！譬如影光虽可显说，而无实法可令执取，虽无可执取而有所显照。如是般若波罗蜜多虽假文句种种显说，而无实法可令执取，虽无可执取而显照诸法。
　　「复次，善勇猛！如末尼宝虽有大光明，而此光明无内外可得。如是般若波罗蜜多虽能照烛一切法性，而此内外都不可得。
　　「复次，善勇猛！譬如灯光虽不暂住而能照了，令有目者睹见众色。如是般若波罗蜜多虽于诸法都无所住而能照了，令诸圣者见法实性。」
　　尔时，舍利子白佛言：「世尊！甚奇！如来、应、正等觉虽说般若波罗蜜多，而说般若波罗蜜多非圆成实。」
　　尔时，世尊告舍利子：「如是！如是！如汝所说。我说般若波罗蜜多非圆成实。何以故？
　　「舍利子！五蕴非圆成实故，我说般若波罗蜜多非圆成实，十二处、十八界亦非圆成实故，我说般若波罗蜜多非圆成实。
　　「舍利子！无明非圆成实故，我说般若波罗蜜多非圆成实，行、识、名色、六处、触、受、爱、取、有、生、老死愁叹苦忧恼亦非圆成实故，我说般若波罗蜜多非圆成实。
　　「舍利子！常无常、乐苦、我无我、净不净、寂静不寂静、颠倒非颠倒、诸盖见行、增益损减、生灭、住异、集起隐没非圆成实故，我说般若波罗蜜多非圆成实。
　　「舍利子！我、有情、命者、生者、养者、士夫、补特伽罗、意生、儒童、作者、使作者、起者、等起者、受者、使受者、知者、使知者、见者、使见者非圆成实故，我说般若波罗蜜多非圆成实。
　　「舍利子！谛实、虚妄、往去、还来、有见、无见、内、外等法非圆成实故，我说般若波罗蜜多非圆成实。
　　「舍利子！地、水、火、风、空、识界，欲、色、无色界，有情界、法界非圆成实故，我说般若波罗蜜多非圆成实。
　　「舍利子！业异熟果、因缘断常、三世三际非圆成实故，我说般若波罗蜜多非圆成实。
　　「舍利子！布施、悭吝、持戒、犯戒、安忍、忿恚、精进、懈怠、静虑、散乱、妙慧、恶慧、心意识、无间死生、杂染、清净非圆成实故，我说般若波罗蜜多非圆成实。
　　「舍利子！念住、正断、神足、根、力、觉支、道支、苦、集、灭、道、静虑、解脱、等持、等至、无量、神通、空、无相、无愿非圆成实故，我说般若波罗蜜多非圆成实。
　　「舍利子！善非善、有漏无漏、世间出世间、有罪无罪、有为无为、有记无记、黑白、黑白相违所摄劣中妙贪、嗔、痴非圆成实故，我说般若波罗蜜多非圆成实。
　　「舍利子！见闻觉知、恃执、安住、寻伺、所缘、诳谄、嫉悭、和合二相、无生、无作、止观、明解、尽离、染灭、弃舍、诸依世俗胜义非圆成实故，我说般若波罗蜜多非圆成实。
　　「舍利子！声闻地法、独觉地法、一切智智、无著智、自然智、无等等智、菩萨大愿、声闻圆满、独觉圆满、无量无边无等等一切法智、一切法如实无见一切法智见非圆成实故，我说般若波罗蜜多非圆成实。
　　「舍利子！清凉、真实、寂静、极寂静、最极寂静非圆成实故，我说般若波罗蜜多非圆成实。
　　「舍利子！成熟有情、严净佛土、相好圆满、诸力无畏、十八佛不共法等非圆成实故，我说般若波罗蜜多非圆成实。
　　「舍利子！涅槃乃至一切法若善若非善等非圆成实故，我说般若波罗蜜多非圆成实。
　　「舍利子！如太虚空无色、无见、无对、无性非圆成实，如是般若波罗蜜多无色、无见、无对、无性非圆成实。
　　「舍利子！譬如虹霓虽有种种妙色显现，而无一实，如是般若波罗蜜多虽假种种言相显示，而所显示无性可得。
　　「舍利子！譬如虚空虽以种种寸尺量度，而未曾见有五指许是圆成实，如是般若波罗蜜多虽假种种言相显示，而未曾见有少自体是圆成实。」
　　时，舍利子复白佛言：「如是般若波罗蜜多甚为难见。」
　　佛言：「如是！以能见者不可得故。」
　　舍利子言：「如是般若波罗蜜多甚为难觉。」
　　佛言：「如是！以能觉者不可得故。」
　　舍利子言：「如是般若波罗蜜多不可显示。」
　　佛言：「如是！能显示法不可得故。」
　　舍利子言：「如是般若波罗蜜多无所显示。」
　　佛言：「如是！非为显法现在前故。」
　　舍利子言：「如是般若波罗蜜多无性为性。」
　　佛言：「如是！甚深般若波罗蜜多以蕴、处、界缘起无性为自性故，以诸颠倒、诸盖、见趣、爱行无性为自性故，以我、有情、命者、生者、养者、士夫、补特伽罗、意生、儒童、作者、使作者、起者、等起者、受者、使受者、知者、使知者、见者、使见者无性为自性故，以地、水、火、风、空、识界无性为自性故，以有情界、法界无性为自性故，以欲、色、无色界无性为自性故，以布施、悭吝、持戒、犯戒、安忍、忿恚、精进、懈怠、静虑、散乱、妙慧、恶慧无性为自性故，以菩提分法、圣谛、止观、无量、神通、静虑、解脱、等持、等至、明脱无性为自性故，以尽离、染灭无性为自性故，以无生智、灭智、涅槃无性为自性故，以声闻地、独觉地、佛地、世俗智见、胜义智见及无著智、一切智智等法无性为自性故。」
　　舍利子言：「如是般若波罗蜜多非为成办、灭坏法故而现在前。」
　　佛言：「如是！甚深般若波罗蜜多不为成办生起法故，不为灭坏无我法故而现在前。」
　　舍利子言：「如是般若波罗蜜多不为缘法为方便故而现在前。」
　　佛言：「如是！以一切法非所缘故，无如是法可为所缘发起般若波罗蜜多。」
　　舍利子言：「如是般若波罗蜜多于一切法不为增减而现在前。」
　　佛言：「如是！甚深般若波罗蜜多不见有法可增减故。」
　　舍利子言：「如是般若波罗蜜多不为超越一切法故而现在前。」
　　佛言：「如是！甚深般若波罗蜜多不见有法可超越故。」
　　舍利子言：「如是般若波罗蜜多不为损益一切法故而现在前。」
　　佛言：「如是！甚深般若波罗蜜多不见有法可损益故。」
　　舍利子言：「如是般若波罗蜜多不为合离一切法故而现在前。」
　　佛言：「如是！甚深般若波罗蜜多不见有法可合离故。」
　　舍利子言：「如是般若波罗蜜多不为于法持去调伏而现在前。」
　　佛言：「如是！甚深般若波罗蜜多不见有法可得持去而调伏故。」
　　舍利子言：「如是般若波罗蜜多不为于法作恩怨故而现在前。」
　　佛言：「如是！甚深般若波罗蜜多不见有法而可于彼作恩怨故。」
　　舍利子言：「如是般若波罗蜜多不为于法有起、不起而现在前。」
　　佛言：「如是！甚深般若波罗蜜多不见有法而可生起、不生起故。」
　　舍利子言：「如是般若波罗蜜多不为于法有少相应、不相应故而现在前。」
　　佛言：「如是！甚深般若波罗蜜多不见有法可与相应、不相应故。」
　　舍利子言：「如是般若波罗蜜多不为于法有少共住、不共住故而现在前。」
　　佛言：「如是！甚深般若波罗蜜多不见有法可与共住、不共住故。」
　　舍利子言：「如是般若波罗蜜多不为于法有所生起、不生起故而现在前。」
　　佛言：「如是！甚深般若波罗蜜多不见有法可令生起、不生起故。」
　　舍利子言：「如是般若波罗蜜多不为于法有所流转、不流转故而现在前。」
　　佛言：「如是！甚深般若波罗蜜多不见有法可令流转、不流转故。」
　　舍利子言：「如是般若波罗蜜多不为少法作用、作具而现在前。」
　　佛言：「如是！甚深般若波罗蜜多不见少法而可为彼作用、作具现在前故。」
　　舍利子言：「如是般若波罗蜜多不为于法证平等性、不平等性而现在前。」
　　佛言：「如是！甚深般若波罗蜜多不见少法可证平等、不平等故。」
　　舍利子言：「如是般若波罗蜜多不为于法有取舍故而现在前。」
　　佛言：「如是！甚深般若波罗蜜多不见有法可取舍故。」
　　舍利子言：「如是般若波罗蜜多不为于法有所作故而现在前。」
　　佛言：「如是！甚深般若波罗蜜多不见有法而可于彼有所作故。」
　　时，舍利子复白佛言：「如是般若波罗蜜多最为甚深。」
　　佛言：「如是！何以故？舍利子！诸蕴、处、界甚深故，如是般若波罗蜜多最为甚深；诸缘起支甚深故，如是般若波罗蜜多最为甚深；颠倒、五盖、见趣、爱行甚深故，如是般若波罗蜜多最为甚深；我、有情等甚深故，如是般若波罗蜜多最为甚深；戏论、不戏论甚深故，如是般若波罗蜜多最为甚深；布施、悭吝、持戒、犯戒、安忍、忿恚、精进、懈怠、静虑、散乱、妙慧、恶慧甚深故，如是般若波罗蜜多最为甚深；念住、正断、神足、根、力、觉支、道支甚深故，如是般若波罗蜜多最为甚深；苦、集、灭、道、解脱、解脱知见甚深故，如是般若波罗蜜多最为甚深；过去、未来、现在三世平等甚深故，如是般若波罗蜜多最为甚深；诸力、无畏、十八佛不共法等甚深故，如是般若波罗蜜多最为甚深；无量、神通甚深故，如是般若波罗蜜多最为甚深；三世无著知一切佛法尽智、无生智、灭智、无作智、离染智甚深故，如是般若波罗蜜多最为甚深；弃诸盖智甚深故，如是般若波罗蜜多最为甚深。
　　「复次，舍利子！譬如大海深广无量，如是般若波罗蜜多深广无量。言深广者，无边功德之所证故。
　　「复次，舍利子！譬如大海无量无边，大宝、众宝之所积集，如是般若波罗蜜多无量无边，大法、众法珍宝积集。」
　　舍利子言：「如是般若波罗蜜多不为显示一切法故而现在前。」
　　佛言：「如是！甚深般若波罗蜜多不见少法可显示故而现在前。」
　　舍利子言：「如是般若波罗蜜多不为于法有智、无智而现在前。」
　　佛言：「如是！甚深般若波罗蜜多不见少法可名有智及无智故。」
　　舍利子言：「如是般若波罗蜜多不为于法有护藏故而现在前。」
　　佛言：「如是！甚深般若波罗蜜多不见有法可护藏故。」
　　舍利子言：「如是般若波罗蜜多不为于法有所摄受而现在前。」
　　佛言：「如是！甚深般若波罗蜜多不见有法可摄受故。」
　　舍利子言：「如是般若波罗蜜多不为于法有所依止而现在前。」
　　佛言：「如是！甚深般若波罗蜜多不见有法可为依止。」
　　舍利子言：「如是般若波罗蜜多不为于法有执藏故而现在前。」
　　佛言：「如是！甚深般若波罗蜜多不见有法可执藏故。」
　　舍利子言：「如是般若波罗蜜多不为于法有所执故而现在前。」
　　佛言：「如是！甚深般若波罗蜜多不见有法可生执故。」
　　舍利子言：「如是般若波罗蜜多不为于法有所著故而现在前。」
　　佛言：「如是！甚深般若波罗蜜多不见有法可生著故。」
　　舍利子言：「如是般若波罗蜜多不为于法有所住故而现在前。」
　　佛言：「如是！甚深般若波罗蜜多不见有法可共住故。」
　　舍利子言：「如是般若波罗蜜多不为于法有续有断而现在前？」
　　佛言：「如是！甚深般若波罗蜜多不见有法可续断故。」
　　舍利子言：「如是般若波罗蜜多不为于法起贪嗔痴、离贪嗔痴故而现在前。」
　　佛言：「如是！甚深般若波罗蜜多不见有法起贪嗔痴、离贪嗔痴故。」
　　舍利子言：「如是般若波罗蜜多不为于法起能知者及使知者而现在前。」
　　佛言：「如是！甚深般若波罗蜜多不见有法起能知者、使知者故。」
　　舍利子言：「如是般若波罗蜜多不为于法了知本性、非本性故而现在前。」
　　佛言：「如是！甚深般若波罗蜜多不见有法可知本性、非本性故。」
　　舍利子言：「如是般若波罗蜜多不为于法有清净故而现在前。」
　　佛言：「如是！甚深般若波罗蜜多不见有法可清净故。」
　　时，舍利子复白佛言：「甚深般若波罗蜜多本性清净。」
　　佛言：「如是！何以故？舍利子！诸蕴、处、界本性清净故，如是般若波罗蜜多本性清净；缘起、颠倒、见趣、爱行、贪、恚、痴等本性清净故，如是般若波罗蜜多本性清净；我及有情、命者、生者、养者、士夫、补特伽罗、意生、儒童、作者、使作者、起者、等起者、受者、使受者、知者、见者本性清净故，如是般若波罗蜜多本性清净；断、常、边、无边本性清净故，如是般若波罗蜜多本性清净；布施、净戒、安忍、精进、静虑、般若本性清净故，如是般若波罗蜜多本性清净；念住、正断、神足、根、力、觉支、道支、静虑、解脱、等持、等至、慈、悲、喜、舍本性清净故，如是般若波罗蜜多本性清净；诸无颠倒、苦、集、灭、道、神通、圣道、声闻地、独觉地、佛地、佛法僧宝、声闻乘法、独觉乘法、菩萨乘法、解脱、解脱知见、涅槃本性清净故，如是般若波罗蜜多本性清净；过去未来现在法、无著智见、十八佛不共法等本性清净故，如是般若波罗蜜多本性清净；欲色无色界、地水火风空识界、有情界、法界本性清净故，如是般若波罗蜜多本性清净。」
　　舍利子言：「如是般若波罗蜜多无色、无见、无所对碍。」
　　佛言：「如是！甚深般若波罗蜜多不见少法有色、有见、有所对碍。」
　　舍利子言：「如是般若波罗蜜多无所造作。」
　　佛言：「如是！能造作者不可得故。」
　　舍利子言：「如是般若波罗蜜多无所趣向。」
　　佛言：「如是！甚深般若波罗蜜多不见有法可趣向故。」
　　舍利子言：「如是般若波罗蜜多不可施设。」
　　佛言：「如是！甚深般若波罗蜜多不见有法可施设故。」
　　舍利子言：「如是般若波罗蜜多即是不共。」
　　佛言：「如是！甚深般若波罗蜜多不见有法可与共故。」
　　舍利子言：「如是般若波罗蜜多即是无相。」
　　佛言：「如是！以诸法相不可得故。」
　　舍利子言：「如是般若波罗蜜多无所照了。」
　　佛言：「如是！能、所照了不可得故。」
　　舍利子言：「如是般若波罗蜜多即是无边。」
　　佛言：「如是！何以故？舍利子！诸蕴、处、界无边故，般若波罗蜜多亦无边；缘起、颠倒、见趣、爱行、贪、嗔、痴等无边故，般若波罗蜜多亦无边；断、常、前际、后际、中际无边故，般若波罗蜜多亦无边；布施、净戒、安忍、精进、静虑、般若无边故，般若波罗蜜多亦无边；念住、正断、神足、根、力、觉支、道支、无颠倒无边故，般若波罗蜜多亦无边；静虑、解脱、等持、等至、所缘、解脱、解脱知见无边故，般若波罗蜜多亦无边；声闻地、独觉地、佛地、佛法僧宝、声闻乘法、独觉乘法、菩萨乘法无边故，般若波罗蜜多亦无边；我有情等、欲色无色界、无量、神通、诸盖、过去未来现在智见、无著智见、地水火风空识界、有情界、法界等无边故，般若波罗蜜多亦无边。
　　「舍利子！甚深般若波罗蜜多初、中、后边皆不可得，于一切法亦无所得。舍利子！甚深般若波罗蜜多无边无际。舍利子！如太虚空边际不可得，如是般若波罗蜜多边际亦不可得。舍利子！如地、水、火、风、空、识界边际不可得，如是般若波罗蜜多边际亦不可得。舍利子当知！般若波罗蜜多初、中、后位皆无边际亦无方域。
　　「舍利子！诸蕴、处、界，缘起、颠倒、诸盖、见趣、爱行、贪、嗔、痴，我、有情等，布施、净戒、安忍、精进、静虑、般若，菩提分法，静虑、解脱、等持、等至，苦、集、灭、道，无量、神通、明、解脱、解脱知见，诸异生法、声闻、独觉、菩萨、佛法及余法门无边际故，当知般若波罗蜜多亦无边际。舍利子！甚深般若波罗蜜多，边不可得故名无边，际不可得故名无际。舍利子！甚深般若波罗蜜多，以无边故说名无际，以无际故说名无边。舍利子！甚深般若波罗蜜多，我性、取性不可得故，当知说名无边无际。舍利子！以一切法无边际故，当知般若波罗蜜多亦无边际。以太虚空无边际故，当知诸法亦无边际。」

　　大般若波罗蜜多经　卷第五百九十六

