
　　　　大般若波罗蜜多经　卷第五百三十四

　　　　　　大唐三藏法师玄奘奉　　诏译

　　　　第三分施等品第二十九之三

　　尔时，善现复白佛言：「若一切法皆本性空，本性空中都无差别，诸菩萨摩诃萨为何所住发趣无上正等菩提，作是愿言：『我当趣证广大无上正等菩提，转妙法轮度有情众？』世尊！无上正等菩提广大甚深，无二行相、非二行相而能证得，诸菩萨摩诃萨云何能证所求无上正等菩提？唯愿如来哀愍为说！」
　　佛告善现：「如是！如是！如汝所说。诸佛无上正等菩提广大甚深，无二行相、非二行相而能证得。所以者何？菩提无二亦无分别，若于菩提行于二相、有分别者，必不能证广大无上正等菩提。
　　「善现当知！诸菩萨摩诃萨不于菩提行于二相，亦不分别，都无所住，发趣无上正等菩提。诸菩萨摩诃萨于诸法中不行二相，亦不分别，都无所行，便能趣证广大无上正等菩提。
　　「善现当知！诸菩萨摩诃萨所求无上正等菩提，非行二相而能证得。诸菩萨摩诃萨所有菩提都无行处，谓不行色、受、想、行、识，不行眼处乃至意处，不行色处乃至法处，不行眼界乃至意界，不行色界乃至法界，不行眼识界乃至意识界，不行眼触乃至意触，不行眼触为缘所生诸受乃至意触为缘所生诸受，不行地界乃至识界，不行因缘乃至增上缘，不行从缘所生诸法，不行无明乃至老死，不行布施乃至般若波罗蜜多，不行内空乃至无性自性空，不行真如乃至不思议界，不行苦、集、灭、道圣谛，不行四念住乃至八圣道支，不行四静虑、四无量、四无色定，不行空、无相、无愿解脱门，不行八解脱乃至十遍处，不行净观地乃至如来地，不行极喜地乃至法云地，不行陀罗尼门、三摩地门，不行五眼、六神通，不行如来十力乃至十八佛不共法，不行大慈、大悲、大喜、大舍，不行三十二大士相、八十随好，不行无忘失法、恒住舍性，不行一切智、道相智、一切相智，不行预流果乃至独觉菩提，不行菩萨摩诃萨行，不行无上正等菩提。所以者何？诸菩萨摩诃萨所有菩提，不缘名声执我、我所。谓彼菩提不作是念：『我行于色、受、想、行、识乃至无上正等菩提。』
　　「复次，善现！诸菩萨摩诃萨所有菩提，非取故行、非舍故行，于一切法无所分别。」
　　具寿善现便白佛言：「若菩萨摩诃萨所有菩提，非取故行、非舍故行，于一切法无所分别，诸菩萨摩诃萨所有菩提当行何处？」
　　佛告善现：「于意云何？诸佛化身所有菩提当行何处？为取故行？为舍故行？」
　　善现对曰：「不也！世尊！诸佛化身，实无所有，云何可说所有菩提于是处行若取、若舍？」
　　佛告善现：「于意云何？诸阿罗汉梦中菩提当行何处？为取故行？为舍故行？」
　　善现对曰：「不也！世尊！诸阿罗汉烦恼永尽，惛沈、睡眠、盖缠俱灭，毕竟无梦，云何当有梦中菩提于是处行若取、若舍？」
　　佛告善现：「如是！如是！如汝所说。诸菩萨摩诃萨行深般若波罗蜜多，所有菩提亦复如是，非取故行，非舍故行，都无行处，达一切法本性空故。」
　　具寿善现复白佛言：「若菩萨摩诃萨行深般若波罗蜜多，所有菩提非取故行，非舍故行，都无行处，谓不行色、受、想、行、识，广说乃至不行无上正等菩提，亦复不行一切智智。将无菩萨摩诃萨众，不行十地，不行布施乃至般若波罗蜜多，不行四念住乃至八圣道支，不行十六空，不行静虑、等持、等至，乃至不行如来十力、四无所畏、四无碍解、十八佛不共法，不行大慈、大悲、大喜、大舍，广说乃至八十随好及余无量无边佛法，不住菩萨殊胜神通成熟有情、严净佛土，而能证得一切智智？」
　　佛告善现：「诸菩萨摩诃萨所有菩提虽无行处，而诸菩萨摩诃萨众为欲饶益诸有情故，要行十地及行布施波罗蜜多，广说乃至要住菩萨殊胜神通成熟有情、严净佛土，乃能证得一切智智。」
　　具寿善现复白佛言：「诸菩萨摩诃萨所有菩提若无行处，将无菩萨摩诃萨众为欲饶益诸有情故，不住十地久修令满，不住布施乃至般若波罗蜜多久修令满，广说乃至不住菩萨殊胜神通成熟有情、严净佛土久修令满，而能证得一切智智？」
　　佛告善现：「诸菩萨摩诃萨所有菩提虽无行处，而诸菩萨摩诃萨众为欲饶益诸有情故，要住十地久修令满，要住布施乃至般若波罗蜜多久修令满，广说乃至要住菩萨殊胜神通成熟有情、严净佛土久修令满，乃能证得一切智智。善现当知！若菩萨摩诃萨修诸善根未总圆满，终不能得一切智智。
　　「复次，善现！若菩萨摩诃萨欲得无上正等菩提，应住色本性空，应住受、想、行、识本性空，广说乃至应住菩萨摩诃萨行本性空，应住无上正等菩提本性空，应住一切法本性空，应住一切有情本性空，修行十地令得圆满，修行布施乃至般若波罗蜜多令得圆满，广说乃至修行菩萨殊胜神通成熟有情、严净佛土令圆满已，便得无上正等菩提。
　　「善现当知！是一切法本性空理及诸有情本性空理，最极寂静，无有少法能增能减、能生能灭、能断能常、能染能净、能得果能现观。
　　「善现当知！诸菩萨摩诃萨依世俗故，说修般若波罗蜜多，如实了知本性空已，证得无上正等菩提，不依胜义。所以者何？胜义谛中无色可得，亦无受、想、行、识可得，广说乃至无诸菩萨摩诃萨行可得，亦无无上正等菩提可得，无行菩萨摩诃萨行者可得，亦无证得诸佛无上正等菩提者可得。善现当知！如是诸法及诸有情，皆依世俗言说施设，不依胜义。
　　「善现当知！诸菩萨摩诃萨行深般若波罗蜜多，从初发心虽极猛利为诸有情行菩提行，而于此心都无所得，于诸有情亦无所得，于大菩提亦无所得，于佛、菩萨亦无所得，以一切法、一切有情皆本性空、不可得故。」
　　尔时，善现便白佛言：「若一切法都无所有，皆本性空、无所得者，云何菩萨摩诃萨行菩提行？云何能得无上菩提？」
　　佛告善现：「于意云何？汝于先时，依止断界，断身见等诸烦恼结得无漏根，住无间定，证预流果，次一来果、次不还果、后阿罗汉果。汝于彼时，颇见有梦若心、若道、若诸道果有可得不？」
　　善现对曰：「不也！世尊！」
　　佛告善现：「若汝彼时都无所得，云何言得阿罗汉果？」
　　善现答言：「依世俗说，不依胜义。」
　　佛告善现：「如是！如是！如汝所说。诸菩萨摩诃萨亦复如是，依世俗说行菩提行得大菩提，不依胜义。
　　「善现当知！依世俗故，施设有色、受、想、行、识，广说乃至依世俗故施设菩萨摩诃萨行，施设无上正等菩提，依世俗故，施设有情、菩萨、诸佛，不依胜义。
　　「善现当知！诸菩萨摩诃萨不见有法能于无上正等菩提有增有减、有益有损，以一切法本性空故。
　　「善现当知！诸菩萨摩诃萨于一切法，观本性空尚不可得，况初发心而有可得！最初发心尚不可得，况修初地乃至十地布施等六波罗蜜多、三十七种菩提分法、三解脱门乃至无量无边佛法而有可得！若有可得，定无是处。如是，善现！诸菩萨摩诃萨行深般若波罗蜜多方便善巧，行菩提行证大菩提，度有情众常无间断。」
　　尔时，善现复白佛言：「若菩萨摩诃萨虽勤精进修行布施乃至般若波罗蜜多，安住内空乃至无性自性空，安住真如乃至不思议界，安住苦、集、灭、道圣谛，修行四念住乃至八圣道支，修行四静虑、四无量、四无色定，修行空、无相、无愿解脱门，修行八解脱乃至十遍处，修行极喜地乃至法云地，修行一切陀罗尼门、三摩地门，修行五眼、六神通，修行如来十力乃至十八佛不共法，修行大慈、大悲、大喜、大舍，修行三十二大士相、八十随好，修行无忘失法、恒住舍性，修行一切智、道相智、一切相智，修行菩萨摩诃萨行，修行无上正等菩提。若菩提道修未圆满，不能证得无上菩提，云何菩萨摩诃萨修菩提道令得圆满，能证无上正等菩提？」
　　佛告善现：「若菩萨摩诃萨行深般若波罗蜜多方便善巧，由此方便善巧力故，修行布施波罗蜜多时，不得布施，不得施者，不得受者，不得所为，亦不远离如是诸法而行布施波罗蜜多。是菩萨摩诃萨如是施时，则能圆满修菩提道速得成就。如是，善现！诸菩萨摩诃萨行深般若波罗蜜多方便善巧，修菩提道令得圆满，能证无上正等菩提。于净戒等波罗蜜多，乃至菩萨摩诃萨行，及佛无上正等菩提，随其所应广说亦尔。」
　　尔时，舍利子白佛言：「世尊！云何菩萨摩诃萨行深般若波罗蜜多时，勇猛正勤修菩提道？」
　　佛告舍利子：「若菩萨摩诃萨行深般若波罗蜜多时方便善巧，不和合色乃至识，不离散色乃至识；不和合眼处乃至意处，不离散眼处乃至意处；不和合色处乃至法处，不离散色处乃至法处；不和合眼界乃至意界，不离散眼界乃至意界；不和合色界乃至法界，不离散色界乃至法界；不和合眼识界乃至意识界，不离散眼识界乃至意识界；不和合眼触乃至意触，不离散眼触乃至意触；不和合眼触为缘所生诸受乃至意触为缘所生诸受，不离散眼触为缘所生诸受乃至意触为缘所生诸受；不和合地界乃至识界，不离散地界乃至识界；不和合因缘乃至增上缘，不离散因缘乃至增上缘；不和合从缘所生诸法，不离散从缘所生诸法；不和合无明乃至老死，不离散无明乃至老死；不和合布施乃至般若波罗蜜多，不离散布施乃至般若波罗蜜多；不和合内空乃至无性自性空，不离散内空乃至无性自性空；不和合真如乃至不思议界，不离散真如乃至不思议界；不和合苦、集、灭、道圣谛，不离散苦、集、灭、道圣谛；不和合四念住乃至八圣道支，不离散四念住乃至八圣道支；不和合四静虑、四无量、四无色定，不离散四静虑、四无量、四无色定；不和合空、无相、无愿解脱门，不离散空、无相、无愿解脱门；不和合八解脱乃至十遍处，不离散八解脱乃至十遍处；不和合净观地乃至如来地，不离散净观地乃至如来地；不和合极喜地乃至法云地，不离散极喜地乃至法云地；不和合陀罗尼门、三摩地门，不离散陀罗尼门、三摩地门；不和合五眼、六神通，不离散五眼、六神通；不和合如来十力乃至十八佛不共法，不离散如来十力乃至十八佛不共法；不和合大慈、大悲、大喜、大舍，不离散大慈、大悲、大喜、大舍；不和合三十二大士相、八十随好，不离散三十二大士相、八十随好；不和合无忘失法、恒住舍性，不离散无忘失法、恒住舍性；不和合一切智、道相智、一切相智，不离散一切智、道相智、一切相智；不和合预流果乃至独觉菩提，不离散预流果乃至独觉菩提；不和合一切菩萨摩诃萨行、诸佛无上正等菩提，不离散一切菩萨摩诃萨行、诸佛无上正等菩提。何以故？如是诸法皆无自性，可令和合及离散故。
　　「如是，舍利子！诸菩萨摩诃萨行深般若波罗蜜多时，勇猛正勤修菩提道。」
　　时，舍利子复白佛言：「若一切法都无自性可令和合及离散者，云何菩萨摩诃萨引发般若波罗蜜多于中修学？若菩萨摩诃萨不学般若波罗蜜多，终不能得所求无上正等菩提。」
　　佛告舍利子：「如是！如是！如汝所说。若菩萨摩诃萨不学般若波罗蜜多，终不能得所求无上正等菩提。舍利子！若菩萨摩诃萨求证无上正等菩提，要学般若波罗蜜多乃能证得。舍利子！诸菩萨摩诃萨所求无上正等菩提，要有方便善巧乃能证得，非无方便善巧而能证得。
　　「舍利子！诸菩萨摩诃萨行深般若波罗蜜多时，若见有法自性可得则应可取，不见有法自性可得当何所取？所谓不取此是般若波罗蜜多，此是静虑、精进、安忍、净戒、布施波罗蜜多，此是色蕴乃至识蕴，此是眼处乃至意处，此是色处乃至法处，此是眼界乃至意界，此是色界乃至法界，此是眼识界乃至意识界，此是眼触乃至意触，此是眼触为缘所生诸受乃至意触为缘所生诸受，此是地界乃至识界，此是因缘乃至增上缘，此是从缘所生诸法，此是无明乃至老死，此是内空乃至无性自性空，此是真如乃至不思议界，此是苦、集、灭、道圣谛，此是四念住乃至八圣道支，此是四静虑、四无量、四无色定，此是空、无相、无愿解脱门，此是八解脱乃至十遍处，此是净观地乃至如来地，此是极喜地乃至法云地，此是陀罗尼门、三摩地门，此是五眼、六神通，此是如来十力乃至十八佛不共法，此是大慈、大悲、大喜、大舍，此是三十二大士相、八十随好，此是无忘失法、恒住舍性，此是一切智、道相智、一切相智，此是预流果乃至独觉菩提，此是一切菩萨摩诃萨行，此是诸佛无上正等菩提，此是异生，此是声闻，此是独觉，此是菩萨摩诃萨，此是如来、应、正等觉。
　　「舍利子！诸菩萨摩诃萨行深般若波罗蜜多，如实了知一切法性皆不可取，所谓般若乃至布施波罗蜜多皆不可取，色蕴乃至识蕴皆不可取，眼处乃至意处皆不可取，色处乃至法处皆不可取，眼界乃至意界皆不可取，色界乃至法界皆不可取，眼识界乃至意识界皆不可取，眼触乃至意触皆不可取，眼触为缘所生诸受乃至意触为缘所生诸受皆不可取，地界乃至识界皆不可取，因缘乃至增上缘皆不可取，从缘所生诸法皆不可取，无明乃至老死皆不可取，四念住乃至八圣道支皆不可取，内空乃至无性自性空皆不可取，真如乃至不思议界皆不可取，苦、集、灭、道圣谛皆不可取，四静虑、四无量、四无色定皆不可取，空、无相、无愿解脱门皆不可取，八解脱乃至十遍处皆不可取，净观地乃至如来地皆不可取，极喜地乃至法云地皆不可取，陀罗尼门、三摩地门皆不可取，五眼、六神通皆不可取，如来十力乃至十八佛不共法皆不可取，大慈、大悲、大喜、大舍皆不可取，三十二大士相、八十随好皆不可取，无忘失法、恒住舍性皆不可取，一切智、道相智、一切相智皆不可取，预流果乃至独觉菩提皆不可取，一切菩萨摩诃萨行、诸佛无上正等菩提皆不可取，一切异生、声闻、独觉、菩萨、如来皆不可取。
　　「舍利子！诸菩萨摩诃萨行深般若波罗蜜多，如实了知一切法性不可取故，于一切法得无障碍。舍利子！此不可取波罗蜜多即是无障波罗蜜多，如是无障波罗蜜多即是般若波罗蜜多，诸菩萨摩诃萨应于中学。舍利子！若菩萨摩诃萨能于中学，于一切法都无所得，尚不得学，况得无上正等菩提！况得般若波罗蜜多！况得异生、声闻、独觉、菩萨、佛法！何以故？舍利子！无有少法实有自性。于无自性一切法中，何等是异生法？何等是预流乃至诸佛法？舍利子！如是诸法既不可得，依何等法可施设有补特伽罗？补特伽罗既不可得，云何可说此是异生、此是预流乃至如来、应、正等觉？」
　　时，舍利子便白佛言：「若一切法都无自性、皆非实有，依何等事而可了知此是异生，此是异生法？广说乃至此是如来、应、正等觉，此是如来、应、正等觉法？」
　　佛告舍利子：「于汝意云何？为实有色，或曾、或当如诸愚夫异生执不？为实有受、想、行、识，或曾、或当如诸愚夫异生执不？广说乃至为实有诸佛无上正等菩提，或曾、或当如诸愚夫异生执不？为实有异生乃至如来、应、正等觉，或曾、或当如诸愚夫异生执不？」
　　舍利子曰：「不也！世尊！但由颠倒愚夫异生有如是执。」
　　佛告舍利子：「诸菩萨摩诃萨行深般若波罗蜜多方便善巧，虽观诸法都无自性、皆非实有，而依世俗发趣无上正等菩提，为诸有情方便宣说，令得正解离诸颠倒。」
　　时，舍利子复白佛言：「云何菩萨摩诃萨行深般若波罗蜜多时方便善巧，由此方便善巧力故，虽观诸法都无自性、皆非实有，而依世俗发趣无上正等菩提，为诸有情方便宣说，令得正解离诸颠倒？」
　　佛告舍利子：「诸菩萨摩诃萨行深般若波罗蜜多时，成就如是方便善巧，谓都不见少有实法可于中住，由于中住而有挂碍，由挂碍故而有退没，由退没故心便羸劣，心羸劣故便生懈怠。
　　「舍利子！以一切法都无实事，无我、我所，皆用无性而为自性，本性空寂，自相空寂。唯有一切愚夫异生迷谬颠倒，执著色蕴乃至识蕴，执著眼处乃至意处，执著色处乃至法处，执著眼界乃至意界，执著色界乃至法界，执著眼识界乃至意识界，执著眼触乃至意触，执著眼触为缘所生诸受乃至意触为缘所生诸受，执著地界乃至识界，执著因缘乃至增上缘，执著从缘所生诸法，执著无明乃至老死，执著布施乃至般若波罗蜜多，执著内空乃至无性自性空，执著真如乃至不思议界，执著苦、集、灭、道圣谛，执著四念住乃至八圣道支，执著四静虑、四无量、四无色定，执著空、无相、无愿解脱门，执著八解脱乃至十遍处，执著净观地乃至如来地，执著极喜地乃至法云地，执著陀罗尼门、三摩地门，执著五眼、六神通，执著如来十力乃至十八佛不共法，执著大慈、大悲、大喜、大舍，执著三十二大士相、八十随好，执著无忘失法、恒住舍性，执著一切智、道相智、一切相智，执著预流果乃至独觉菩提，执著菩萨摩诃萨行，执著无上正等菩提，执著异生乃至如来、应、正等觉。
　　「由此因缘，诸菩萨摩诃萨观一切法都无实事，无我、我所，皆用无性而为自性，本性空寂，自相空寂。行深般若波罗蜜多，自立如幻师为有情说法，诸悭贪者为说布施，诸犯戒者为说净戒，诸嗔忿者为说安忍，诸懈怠者为说精进，诸散乱者为说静虑，诸恶慧者为说般若。是菩萨摩诃萨安立有情令住布施乃至般若波罗蜜多已，复为宣说能出生死殊胜圣法，令诸有情依之修学，或得预流果，或得一来果，或得不还果，或得阿罗汉果，或得独觉菩提，或入菩萨摩诃萨位，或住无上正等菩提。」
　　时，舍利子复白佛言：「诸菩萨摩诃萨行深般若波罗蜜多时，云何不名有所得者？谓诸有情实无所有，而令安住布施、净戒、安忍、精进、静虑、般若波罗蜜多，复为宣说能出生死殊胜圣法，或令得预流果，乃至或令证得无上正等菩提。」
　　佛告舍利子：「诸菩萨摩诃萨行深般若波罗蜜多时，于诸有情非有所得。所以者何？是菩萨摩诃萨行深般若波罗蜜多时，不见有情少实可得，唯有世俗假说有情。舍利子！诸菩萨摩诃萨行深般若波罗蜜多时，安住二谛，为诸有情宣说正法。何等为二？一者、世俗。二者、胜义。舍利子！虽二谛中有情施设俱不可得，而诸菩萨摩诃萨行深般若波罗蜜多时方便善巧，为诸有情宣说法要，令诸有情闻正法已，于现法中尚不得我，何况当得所求圣果！如是，舍利子！菩萨摩诃萨行深般若波罗蜜多方便善巧，虽为有情宣说法要，令修正行得所证果，而心于彼都无所得，了知诸法不可得故。」
　　时，舍利子便白佛言：「此诸菩萨摩诃萨是真菩萨摩诃萨，虽于诸法不得一性，不得异性，不得总性，不得别性，而著如是大功德铠。由著如是大功德铠，不生欲界，不生色界，不生无色界，不见有为界，不见无为界。虽化有情令出三界，而于有情都无所得，亦复不得有情施设。有情施设不可得故无缚无解，无缚解故无染无净，无染净故诸趣差别不可了知，诸趣差别不可了知故无业无烦恼，无业烦恼故亦无异熟果。既无异熟果如何得有我及有情流转诸趣生三界等种种差别？」
　　佛告舍利子：「如是！如是！如汝所说。舍利子！若有情类先有后无，菩萨、如来应有过失，先无后有理亦不然，诸趣轮回有无亦尔。是故，舍利子！若如来出世、若不出世，法性常住真如、法界、不虚妄性终无改易。以一切法法性、法界、法住、法定、真如、实际犹如虚空，此中尚无我等可得，况有色等诸法可得！既无色等诸法可得，如何当有诸趣轮回？诸趣轮回既不可得，如何当有成熟有情令其解脱？但依世俗假说为有。
　　「舍利子！以如是法自性皆空。诸菩萨摩诃萨从过去佛如实闻已，为脱有情颠倒执著，求趣无上正等菩提，于求趣时不作是念：『我于此法已得当得，令彼有情已度当度所执著处生死众苦。』
　　「舍利子！是菩萨摩诃萨为脱有情颠倒执著，被功德铠大誓庄严，勇猛正勤无所恋著，不退无上正等菩提，恒于菩提不生疑惑，谓：『我当得、不当得耶？』但正念言：『我定当得所求无上正等菩提，作诸有情真实饶益，谓令解脱迷谬颠倒诸趣轮回受生死苦。』舍利子！是菩萨摩诃萨虽脱有情迷谬颠倒诸趣生死而无所得，唯依世俗说有是事。
　　「舍利子！如巧幻师或彼弟子，依常幻（别本有作「帝网」者）术化作无量百千俱胝那庾多众，复化种种上妙饮食施幻有情皆令饱满，作此事已欢喜唱言：『我已获得广大福聚。』于意云何？此巧幻师或彼弟子，实使有情得饱满不？」
　　舍利子曰：「不也！世尊！」
　　佛告舍利子：「菩萨摩诃萨亦复如是，从初发心，为欲度脱诸有情故，修行布施乃至般若波罗蜜多，安住内空乃至无性自性空，安住真如乃至不思议界，安住苦、集、灭、道圣谛，修行四念住乃至八圣道支，修行四静虑、四无量、四无色定，修行空、无相、无愿解脱门，修行八解脱乃至十遍处，修行极喜地乃至法云地，修行陀罗尼门、三摩地门，修行五眼、六神通，修行如来十力乃至十八佛不共法，修行大慈、大悲、大喜、大舍，修行三十二大士相、八十随好，修行无忘失法、恒住舍性，修行一切智、道相智、一切相智，圆满菩萨大菩提道，成熟有情、严净佛土。
　　「舍利子！诸菩萨摩诃萨虽作此事，而于有情及一切法都无所得，不作是念：『我以此法调伏如是诸有情类，令其远离颠倒执著，不复往来受生死苦。』」
　　尔时，具寿善现便白佛言：「世尊！何谓菩萨大菩提道？诸菩萨摩诃萨修行此道方便善巧，成熟有情、严净佛土，速证无上正等菩提。」
　　佛告善现：「诸菩萨摩诃萨从初发心，所行布施乃至般若波罗蜜多，广说乃至所行一切智、道相智、一切相智及余无量无边佛法，皆是菩萨大菩提道。诸菩萨摩诃萨修行此道，方便善巧成熟有情、严净佛土，速证无上正等菩提，而无有情、佛土等想。」
　　具寿善现复白佛言：「云何菩萨摩诃萨修行布施波罗蜜多时，方便善巧成熟有情？」
　　佛告善现：「有菩萨摩诃萨修行布施波罗蜜多时方便善巧，自行布施亦劝他行布施，殷勤教诫教授彼言：『诸善男子！莫著布施，若著布施当更受身，若更受身，由斯展转当受无量无边大苦。诸善男子！胜义谛中都无布施，亦无施者、受者、施物及诸施果，如是诸法本性皆空，本性空中无法可取，诸法空性亦不可取。』如是，善现！诸菩萨摩诃萨修行布施波罗蜜多时，虽于有情自能行施亦劝他施，而于布施、施者、受者、施物、施果都无所得，如是布施波罗蜜多名无所得波罗蜜多。善现当知！是菩萨摩诃萨于此诸法无所得时，方便善巧能化有情住预流果，广说乃至或趣无上正等菩提。如是，善现！诸菩萨摩诃萨修行布施波罗蜜多时，成熟有情令得利乐。
　　「善现当知！是菩萨摩诃萨自行布施，亦劝他行布施，恒正称扬行布施法，欢喜赞叹行布施者。是菩萨摩诃萨修行如是大布施已，或生刹帝利大族，或生婆罗门大族，或生长者大族，或生居士大族丰饶财宝，或作小王于小国土富贵自在，或作大王于大国土富贵自在，或作轮王于四洲界富贵自在。
　　「是菩萨摩诃萨生如是等诸尊贵处，以四摄事摄诸有情，先教有情安住布施，由是（别本有作「此」者）渐次令住净戒、安忍、精进、静虑、般若，复令安住四静虑、四无量、四无色定，复令安住三十七种菩提分法，复令安住三解脱门。是菩萨摩诃萨令诸有情住如是等诸善法已，或令趣入正性离生，得预流果乃至令得阿罗汉果，或令趣入正性离生，渐次证得独觉菩提，或令趣入正性离生，渐次修学诸菩萨地，速证（别本有作「趣」者）无上正等菩提。复告彼言：『诸善男子！当发大愿速趣无上正等菩提，作诸有情胜饶益事。诸有情类虚妄分别所执诸法皆无自性，但由颠倒妄执为有，是故汝等当勤精进，自断颠倒亦劝他断，自脱生死亦令他脱，自得大利亦令他得。』

　　大般若波罗蜜多经卷第五百三十四

