
　　　　大般若波罗蜜多经　卷第四百三十六

　　　　　　大唐三藏法师玄奘奉　　诏译

　　　　第二分清净品第四十

　　尔时，舍利子白佛言：「世尊！是法清净最为甚深。」
　　佛言：「如是毕竟净故。」
　　舍利子言：「何等毕竟净故，说是法清净最为甚深？」
　　佛言：「舍利子！色毕竟净故，说是法清净最为甚深；受、想、行、识毕竟净故，说是法清净最为甚深；眼处乃至意处毕竟净故，说是法清净最为甚深；色处乃至法处毕竟净故，说是法清净最为甚深；眼界乃至意界毕竟净故，说是法清净最为甚深；色界乃至法界毕竟净故，说是法清净最为甚深；眼识界乃至意识界毕竟净故，说是法清净最为甚深；布施波罗蜜多乃至般若波罗蜜多毕竟净故，说是法清净最为甚深；内空乃至无性自性空毕竟净故，说是法清净最为甚深；四念住乃至八圣道支毕竟净故，说是法清净最为甚深；如是乃至如来十力乃至十八佛不共法毕竟净故，说是法清净最为甚深；一切菩萨摩诃萨行毕竟净故，说是法清净最为甚深；诸菩萨摩诃萨毕竟净故，说是法清净最为甚深；诸佛无上正等菩提毕竟净故，说是法清净最为甚深；一切如来、应、正等觉毕竟净故，说是法清净最为甚深；一切智毕竟净故，说是法清净最为甚深；道相智、一切相智毕竟净故，说是法清净最为甚深。」
　　时，舍利子复白佛言：「世尊！是法清净甚为明了。」
　　佛言：「如是毕竟净故。」
　　舍利子言：「何等毕竟净故，说是法清净甚为明了？」
　　佛言：「舍利子！般若波罗蜜多毕竟净故，说是法清净甚为明了，乃至布施波罗蜜多毕竟净故，说是法清净甚为明了。如是乃至一切智毕竟净故，说是法清净甚为明了，道相智、一切相智毕竟净故，说是法清净甚为明了。」
　　时，舍利子复白佛言：「世尊！是法清净不转不续。」
　　佛言：「如是毕竟净故。」
　　舍利子言：「何等毕竟净故，说是法清净不转不续？」
　　佛言：「舍利子！色不转不续毕竟净故，说是法清净不转不续，受、想、行、识不转不续毕竟净故，说是法清净不转不续。如是乃至一切智不转不续毕竟净故，说是法清净不转不续，道相智、一切相智不转不续毕竟净故，说是法清净不转不续。」
　　时，舍利子复白佛言：「世尊！是法清净本无杂染。」
　　佛言：「如是毕竟净故。」
　　舍利子言：「何等毕竟净故，说是法清净本无杂染？」
　　佛言：「舍利子！色毕竟净故，说是法清净本无杂染，受、想、行、识毕竟净故，说是法清净本无杂染。如是乃至一切智毕竟净故，说是法清净本无杂染，道相智、一切相智毕竟净故，说是法清净本无杂染。」
　　时，舍利子复白佛言：「世尊！是法清净本性光洁。」
　　佛言：「如是毕竟净故。」
　　舍利子言：「何等毕竟净故，说是法清净本性光洁？」
　　佛言：「舍利子！色毕竟净故，说是法清净本性光洁，受、想、行、识毕竟净故，说是法清净本性光洁。如是乃至一切智毕竟净故，说是法清净本性光洁，道相智、一切相智毕竟净故，说是法清净本性光洁。」
　　时，舍利子复白佛言：「世尊！是法清净无得无现观。」
　　佛言：「如是毕竟净故。」
　　舍利子言：「何等毕竟净故，说是法清净无得、无现观？」
　　佛言：「舍利子！色本性空毕竟净故，说是法清净无得无现观，受、想、行、识本性空毕竟净故，说是法清净无得无现观。如是乃至一切智本性空毕竟净故，说是法清净无得无现观，道相智、一切相智本性空毕竟净故，说是法清净无得无现观。」
　　时，舍利子复白佛言：「世尊！是法清净无生无出现。」
　　佛言：「如是毕竟净故。」
　　舍利子言：「何等毕竟净故，说是法清净无生无出现？」
　　佛言：「舍利子！色无生无显毕竟净故，说是法清净无生无出现，受、想、行、识无生无显毕竟净故，说是法清净无生无出现。如是乃至一切智无生无显毕竟净故，说是法清净无生无出现，道相智、一切相智无生无显毕竟净故，说是法清净无生无出现。」
　　时，舍利子复白佛言：「世尊！是法清净不生欲界、不生色界、不生无色界。」
　　佛言：「如是毕竟净故。」
　　舍利子言：「云何是法清净不生欲界、不生色界、不生无色界？」
　　佛言：「舍利子！三界自性不可得故，说是法清净不生欲界、不生色界、不生无色界。」
　　时，舍利子复白佛言：「世尊！是法清净本性无知。」
　　佛言：「如是毕竟净故。」
　　舍利子言：「云何是法清净本性无知？」
　　佛言：「舍利子！以一切法本性钝故，是法清净本性无知。」
　　舍利子言：「何等本性无知故，说是法清净本性无知？」
　　佛言：「舍利子！色本性无知，自相空故，说是法清净本性无知，受、想、行、识本性无知，自相空故，说是法清净本性无知。如是乃至一切智本性无知，自相空故，说是法清净本性无知，道相智、一切相智本性无知，自相空故，说是法清净本性无知。」
　　时，舍利子复白佛言：「世尊！一切法本性清净故，是法清净。」
　　佛言：「如是以一切法毕竟净故。」
　　舍利子言：「云何一切法本性清净故，说是法清净？」
　　佛言：「舍利子！以一切法不可得故，本性清净说是法清净。」
　　时，舍利子复白佛言：「世尊！如是般若波罗蜜多于一切相智无益无损。」
　　佛言：「如是毕竟净故。」
　　舍利子言：「云何般若波罗蜜多于一切相智无益无损？」
　　佛言：「舍利子！法性常住故，如是般若波罗蜜多于一切相智无益无损。」
　　时，舍利子复白佛言：「世尊！如是般若波罗蜜多本性清净，于一切法无所执受。」
　　佛言：「如是以一切法毕竟净故。」
　　舍利子言：「云何般若波罗蜜多本性清净，于一切法无所执受？」
　　佛言：「舍利子！法界湛然无动摇故，如是般若波罗蜜多本性清净，于一切法无所执受。」
　　尔时，具寿善现白佛言：「世尊！我清净故，色、受、想、行、识清净。」
　　佛言：「如是毕竟净故。」
　　「世尊！何缘而说我清净故，色、受、想、行、识清净是毕竟净？」
　　「善现！我无所有故，色、受、想、行、识亦无所有是毕竟净。」
　　「世尊！我清净故，眼处乃至意处清净。」
　　佛言：「如是毕竟净故。」
　　「世尊！何缘而说我清净故，眼处乃至意处清净是毕竟净？」
　　「善现！我无所有故，眼处乃至意处亦无所有是毕竟净。」
　　「世尊！我清净故，色处乃至法处清净。」
　　佛言：「如是毕竟净故。」
　　「世尊！何缘而说我清净故，色处乃至法处清净是毕竟净？」
　　「善现！我无所有故，色处乃至法处亦无所有是毕竟净。」
　　「世尊！我清净故，眼界乃至意界清净。」
　　佛言：「如是毕竟净故。」
　　「世尊！何缘而说我清净故，眼界乃至意界清净是毕竟净？」
　　「善现！我无所有故，眼界乃至意界亦无所有是毕竟净。」
　　「世尊！我清净故，色界乃至法界清净。」
　　佛言：「如是毕竟净故。」
　　「世尊！何缘而说我清净故，色界乃至法界清净是毕竟净？」
　　「善现！我无所有故，色界乃至法界亦无所有是毕竟净。」
　　「世尊！我清净故，眼识界乃至意识界清净。」
　　佛言：「如是毕竟净故。」
　　「世尊！何缘而说我清净故，眼识界乃至意识界清净是毕竟净？」
　　「善现！我无所有故，眼识界乃至意识界亦无所有是毕竟净。」
　　「世尊！我清净故，布施波罗蜜多乃至般若波罗蜜多清净。」
　　佛言：「如是毕竟净故。」
　　「世尊！何缘而说我清净故，布施波罗蜜多乃至般若波罗蜜多清净是毕竟净？」
　　「善现！我无所有故，布施波罗蜜多乃至般若波罗蜜多亦无所有是毕竟净。」
　　「世尊！我清净故，内空乃至无性自性空清净。」
　　佛言：「如是毕竟净故。」
　　「世尊！何缘而说我清净故，内空乃至无性自性空清净是毕竟净？」
　　「善现！我无所有故，内空乃至无性自性空亦无所有是毕竟净。」
　　「世尊！我清净故，四念住乃至八圣道支清净。」
　　佛言：「如是毕竟净故。」
　　「世尊！何缘而说我清净故，四念住乃至八圣道支清净是毕竟净？」
　　「善现！我无所有故，四念住乃至八圣道支亦无所有是毕竟净。」
　　「世尊！我清净故，如来十力乃至十八佛不共法清净。」
　　佛言：「如是毕竟净故。」
　　「世尊！何缘而说我清净故，如来十力乃至十八佛不共法清净是毕竟净？」
　　「善现！我无所有故，如来十力乃至十八佛不共法亦无所有是毕竟净。」
　　「世尊！我清净故，预流、一来、不还、阿罗汉果、独觉菩提、无上正等菩提清净。」
　　佛言：「如是毕竟净故。」
　　「世尊！何缘而说我清净故，预流、一来、不还、阿罗汉果、独觉菩提、无上正等菩提清净是毕竟净？」
　　「善现！我自相空故，预流、一来、不还、阿罗汉果、独觉菩提、无上正等菩提亦自相空是毕竟净。」
　　「世尊！我清净故，一切智、道相智、一切相智清净。」
　　佛言：「如是毕竟净故。」
　　「世尊！何缘而说我清净故，一切智、道相智、一切相智清净是毕竟净？」
　　「善现！我无相、无得、无念、无知故，一切智、道相智、一切相智亦无相、无得、无念、无知是毕竟净。」
　　「世尊！二清净故，无得无现观。」
　　佛言：「如是毕竟净故。」
　　「世尊！何缘而说二清净故，无得无现观是毕竟净？」
　　「善现！颠倒所起染净无故，无得无现观是毕竟净。」
　　具寿善现复白佛言：「世尊！我无边故，色、受、想、行、识亦无边。」
　　佛言：「如是毕竟净故。」
　　「世尊！何缘而说我无边故，色、受、想、行、识亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，眼处乃至意处亦无边。」
　　佛言：「如是毕竟净故。」
　　「世尊！何缘而说我无边故，眼处乃至意处亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，色处乃至法处亦无边。」
　　佛言：「如是毕竟净故。」
　　「世尊！何缘而说我无边故，色处乃至法处亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，眼界乃至意界亦无边。」
　　佛言：「如是毕竟净故。」
　　「世尊！何缘而说我无边故，眼界乃至意界亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，色界乃至法界亦无边。」
　　佛言：「如是毕竟净故。」
　　「世尊！何缘而说我无边故，色界乃至法界亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，眼识界乃至意识界亦无边。」
　　佛言：「如是毕竟净故。」
　　「世尊！何缘而说我无边故，眼识界乃至意识界亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，布施波罗蜜多乃至般若波罗蜜多亦无边。」
　　佛言：「如是毕竟净故。」
　　「世尊！何缘而说我无边故，布施波罗蜜多乃至般若波罗蜜多亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，四念住乃至八圣道支亦无边。」
　　佛言：「如是毕竟净故。」
　　「世尊！何缘而说我无边故，四念住乃至八圣道支亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，如来十力乃至十八佛不共法亦无边。」
　　佛言：「如是毕竟净故。」
　　「世尊！何缘而说我无边故，如来十力乃至十八佛不共法亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，预流、一来、不还、阿罗汉果、独觉菩提、无上正等菩提亦无边。」
　　佛言：「如是毕竟净故。」
　　「世尊！何缘而说我无边故，预流、一来、不还、阿罗汉果、独觉菩提、无上正等菩提亦无边是毕竟净？」
　　「善现！以毕竟空、无际空故，是毕竟净。」
　　「世尊！我无边故，一切智、道相智、一切相智亦无边。」
　　佛言：「如是毕竟净故。」
　　「世尊！何缘而说我无边故，一切智、道相智、一切相智亦无边是毕竟净？」
　　「善现！以毕竟空、无际空故，是毕竟净。」
　　「世尊！若菩萨摩诃萨能如是觉，是为般若波罗蜜多。」
　　佛言：「如是毕竟净故。」
　　「世尊！何缘而说若菩萨摩诃萨能如是觉，是为般若波罗蜜多即毕竟净？」
　　「善现！由此能成道相智故。」
　　「世尊！若菩萨摩诃萨修行般若波罗蜜多，方便善巧作如是念：『色不知色，受不知受，想不知想，行不知行，识不知识；眼处不知眼处，乃至意处不知意处；色处不知色处，乃至法处不知法处；眼界不知眼界，乃至意界不知意界；色界不知色界，乃至法界不知法界；眼识界不知眼识界，乃至意识界不知意识界；过去法不知过去法，未来法不知未来法，现在法不知现在法；布施波罗蜜多不知布施波罗蜜多，乃至般若波罗蜜多不知般若波罗蜜多；内空不知内空，乃至无性自性空不知无性自性空；四念住不知四念住，乃至八圣道支不知八圣道支；如来十力不知如来十力，乃至十八佛不共法不知十八佛不共法；一切智不知一切智，道相智不知道相智，一切相智不知一切相智。』是菩萨摩诃萨已于无上正等菩提住正定聚。」
　　佛言：「善现！如是！如是！如汝所说。」
　　尔时，舍利子问善现言：「诸菩萨摩诃萨修行般若波罗蜜多时，有方便善巧者，为于诸法二想转不？」
　　善现答言：「舍利子！若菩萨摩诃萨修行般若波罗蜜多时，有方便善巧者，不作是念：『我能行施，如是行施；我能持戒，如是持戒；我能修忍，如是修忍；我能精进，如是精进；我能入定，如是入定；我能习慧，如是习慧；我能植福，如是植福；我能入菩萨正性离生，如是入菩萨正性离生；我能严净佛土，如是严净佛土；我能成熟有情，如是成熟有情；我能当得一切相智，如是当得一切相智。』舍利子！是菩萨摩诃萨修行般若波罗蜜多，有方便善巧故、无如是等一切分别，由通达内空、外空、内外空、空空、大空、胜义空、有为空、无为空、毕竟空、无际空、散无散空、本性空、一切法空、自（别本或有一「其」字，或有一「共」字）相空故。舍利子！诸菩萨摩诃萨修行般若波罗蜜多时，有方便善巧故无所执著。」
　　尔时，天帝释问善现言：「大德！云何应知住菩萨乘诸善男子、善女人等，修行般若波罗蜜多时所起执著？」
　　善现答言：「憍尸迦！住菩萨乘诸善男子、善女人等修行般若波罗蜜多时，无方便善巧故，起自心想；起布施想，起布施波罗蜜多想；起净戒想，起净戒波罗蜜多想；起安忍想，起安忍波罗蜜多想；起精进想，起精进波罗蜜多想；起静虑想，起静虑波罗蜜多想；起般若想，起般若波罗蜜多想；起内空想，起外空乃至无性自性空想；起四念住想，起四正断乃至八圣道支想；起如来十力想，起四无所畏乃至十八佛不共法想；起一切智想，起道相智、一切相智想；起佛无上正等菩提想，起诸如来、应、正等觉想；起于佛所种善根想，起以如是所种善根合集称量与诸有情平等共有回向无上正等觉想。
　　「憍尸迦！由此应知住菩萨乘诸善男子、善女人等修行般若波罗蜜多时所起执著。憍尸迦！是善男子、善女人等由此执著所系缚故，不能修行无著般若波罗蜜多回向无上正等菩提。何以故？憍尸迦！非色本性可能回向，非受、想、行、识本性可能回向；乃至非一切智本性可能回向，非道相智、一切相智本性可能回向。
　　「复次，憍尸迦！若菩萨摩诃萨欲于无上正等菩提，示现劝导赞励庆喜他有情者，应观诸法平等实性，随此作意示现劝导赞励庆喜他诸有情，谓作是言：『汝善男子、善女人等修行布施波罗蜜多时，不应分别我能行施；修行净戒波罗蜜多时，不应分别我能持戒；修行安忍波罗蜜多时，不应分别我能修忍；修行精进波罗蜜多时，不应分别我能精进；修行静虑波罗蜜多时，不应分别我能入定；修行般若波罗蜜多时，不应分别我能习慧；行内空时，不应分别我住内空；行外空乃至无性自性空时，不应分别我能住外空乃至无性自性空；修四念住时，不应分别我能修四念住；修四正断乃至八圣道支时，不应分别我能修四正断乃至八圣道支；修如来十力时，不应分别我能修如来十力；修四无所畏乃至十八佛不共法时，不应分别我能修四无所畏乃至十八佛不共法；修一切智时，不应分别我能修一切智；修道相智、一切相智时，不应分别我能修道相智、一切相智；修无上正等菩提时，不应分别我能修无上正等菩提。』
　　「憍尸迦！诸菩萨摩诃萨欲于无上正等菩提示现劝导赞励庆喜他有情者，应如是示现劝导赞励庆喜他诸有情。若菩萨摩诃萨于其无上正等菩提，能如是示现劝导赞励庆喜他有情者，于自无损亦不损他，如诸如来所应许可示现劝导赞励庆喜诸有情故。憍尸迦！住菩萨乘诸善男子、善女人等若能如是示现劝导赞励庆喜趣菩萨乘诸有情者，便能远离一切执著。」
　　尔时，世尊赞善现曰：「善哉！善哉！汝今善能为诸菩萨说执著相，令趣大乘诸善男子、善女人等离执著相，修诸菩萨摩诃萨行。善现！复有此余微细执著，当为汝说，汝应谛听！极善思惟！」
　　善现白言：「唯然！愿说！我等乐闻。」
　　佛言：「善现！住菩萨乘诸善男子、善女人等欲趣无上正等菩提，若于如来、应、正等觉取相忆念，皆是执著；若于过去、未来、现在一切如来、应、正等觉无著功德，从初发心乃至法住所有善根取相忆念，既忆念已深心随喜，既随喜已与诸有情平等共有回向无上正等菩提，如是一切取相忆念皆名执著。若于一切如来弟子及余有情所修善法取相忆念深心随喜，既随喜已与诸有情平等共有回向无上正等菩提，如是一切亦名执著。何以故？善现！于诸如来、应、正等觉及诸弟子若余有情功德善根，不应取相忆念分别，诸取相者皆虚妄故。」
　　时，具寿善现白佛言：「世尊！如是般若波罗蜜多最为甚深。」
　　佛言：「如是！以一切法本性离故。」
　　「世尊！如是般若波罗蜜多皆应敬礼。」
　　佛言：「如是！功德多故，然此般若波罗蜜多无造、无作、无能证者。」
　　「世尊！一切法性不可证觉。」
　　佛言：「如是。以一切法本性唯一，能证所证不可得故。善现当知！诸法一性即是无性，诸法无性即是一性。如是诸法一性无性是本实性，此本实性无造无作。善现！若菩萨摩诃萨能如实知诸所有法一性无性无造无作，则能远离一切执著。」
　　具寿善现复白佛言：「如是般若波罗蜜多难可觉了。」
　　佛言：「如是！由此般若波罗蜜多无能见者、无能闻者、无能觉者、无能知者，离证相故。」
　　「世尊！如是般若波罗蜜多不可思议。」
　　佛言：「如是由此般若波罗蜜多，不可以心取，离心相故；不可以色乃至识取，离彼相故；不可以眼乃至意取，离彼相故；不可以色乃至法取，离彼相故；不可以眼识乃至意识取，离彼相故；不可以布施波罗蜜多乃至般若波罗蜜多取，离彼相故；不可以内空乃至无性自性空取，离彼相故；不可以四念住乃至八圣道支取，离彼相故；不可以如来十力乃至十八佛不共法取，离彼相故；不可以一切智、道相智、一切相智取，离彼相故；不可以一切法取，离彼相故。复次，善现！如是般若波罗蜜多不从色生，乃至不从一切法生。」
　　具寿善现复白佛言：「如是般若波罗蜜多无所造作。」
　　佛言：「如是！以诸作者不可得故。善现！色不可得故作者不可得，受、想、行、识不可得故作者不可得，乃至一切法不可得故作者不可得。善现！由诸作者及色等法不可得故，如是般若波罗蜜多无所造作。」

　　　　第二分无标（别本有作「摽」者）帜品第四十一之一

　　尔时，具寿善现白佛言：「世尊！云何菩萨摩诃萨应行般若波罗蜜多？」
　　佛言：「善现！菩萨摩诃萨行般若波罗蜜多时，若不行色，是行般若波罗蜜多；不行受、想、行、识，是行般若波罗蜜多；乃至不行一切智，是行般若波罗蜜多；不行道相智、一切相智，是行般若波罗蜜多。不行色若常若无常，是行般若波罗蜜多；不行受、想、行、识若常若无常，是行般若波罗蜜多；如是乃至不行一切智若常若无常，是行般若波罗蜜多；不行道相智、一切相智若常若无常，是行般若波罗蜜多。不行色若乐若苦，是行般若波罗蜜多；不行受、想、行、识若乐若苦，是行般若波罗蜜多；如是乃至不行一切智若乐若苦，是行般若波罗蜜多；不行道相智、一切相智若乐若苦，是行般若波罗蜜多。不行色若我若无我，是行般若波罗蜜多；不行受、想、行、识若我若无我，是行般若波罗蜜多；如是乃至不行一切智若我若无我，是行般若波罗蜜多；不行道相智、一切相智若我若无我，是行般若波罗蜜多。不行色若净若不净，是行般若波罗蜜多；不行受、想、行、识若净若不净，是行般若波罗蜜多；如是乃至不行一切智若净若不净，是行般若波罗蜜多；不行道相智、一切相智若净若不净，是行般若波罗蜜多。何以故？善现！菩萨摩诃萨行般若波罗蜜多时，尚不见色、受、想、行、识，况见色、受、想、行、识若常若无常、若乐若苦、若我若无我、若净若不净！如是乃至尚不见一切智、道相智、一切相智，况见一切智、道相智、一切相智若常若无常、若乐若苦、若我若无我、若净若不净！
　　「复次，善现！菩萨摩诃萨行般若波罗蜜多时，不行色圆满，不行色不圆满，是行般若波罗蜜多；不行受、想、行、识圆满，不行受、想、行、识不圆满，是行般若波罗蜜多。如是乃至不行一切智圆满，不行一切智不圆满，是行般若波罗蜜多；不行道相智、一切相智圆满，不行道相智、一切相智不圆满，是行般若波罗蜜多。何以故？善现！菩萨摩诃萨行般若波罗蜜多时，尚不见不得色、受、想、行、识，况见况得色、受、想、行、识若圆满若不圆满！如是乃至尚不见不得一切智、道相智、一切相智，况见况得一切智、道相智、一切相智若圆满若不圆满！」
　　时，具寿善现白佛言：「世尊！甚奇！如来、应、正等觉善为大乘诸善男子、善女人等，宣说执著不执著相。」
　　佛言：「善现！如是！如是！如汝所说。一切如来、应、正等觉善为大乘诸善男子、善女人等，宣说执著不执著相。复次，善现！菩萨摩诃萨行般若波罗蜜多时，不行色若执著若不执著，是行般若波罗蜜多；不行受、想、行、识若执著若不执著，是行般若波罗蜜多；不行眼乃至意若执著若不执著，是行般若波罗蜜多；不行色乃至法若执著若不执著，是行般若波罗蜜多；不行眼识乃至意识若执著若不执著，是行般若波罗蜜多；不行布施波罗蜜多乃至般若波罗蜜多若执著若不执著，是行般若波罗蜜多；不行内空乃至无性自性空若执著若不执著，是行般若波罗蜜多；不行四念住乃至八圣道支若执著若不执著，是行般若波罗蜜多。如是乃至不行如来十力乃至十八佛不共法若执著若不执著，是行般若波罗蜜多；不行一切智、道相智、一切相智若执著若不执著，是行般若波罗蜜多；不行预流、一来、不还、阿罗汉果、独觉菩提若执著若不执著，是行般若波罗蜜多；不行一切菩萨摩诃萨行、诸佛无上正等菩提若执著若不执著，是行般若波罗蜜多。
　　「善现！菩萨摩诃萨如是行般若波罗蜜多时，如实了知色无执著、不执著相，受、想、行、识亦无执著不执著相；如是乃至如实了知一切菩萨摩诃萨行无执著不执著相，诸佛无上正等菩提亦无执著不执著相。」
　　时，具寿善现白佛言：「世尊！甚深法性极为希有，若说若不说俱不增不减。」
　　佛言：「善现！如是！如是！如汝所说。甚深法性极为希有，若说不说俱无增减。善现！假使如来、应、正等觉尽寿量住赞毁虚空，而彼虚空无增无减，甚深法性亦复如是，若说不说俱无增减。善现！譬如幻士于赞毁时无增无减亦无忧喜，甚深法性亦复如是，若说不说如本无异。」
　　尔时，具寿善现复白佛言：「世尊！诸菩萨摩诃萨修行般若波罗蜜多甚为难事。谓此般若波罗蜜多，若修不修无增无减、无忧无喜、无向无背，而勤修学如是般若波罗蜜多乃至无上正等菩提常无退转。何以故？世尊！诸菩萨摩诃萨修行般若波罗蜜多，如修虚空都无所有。世尊！如虚空中无色可了，无受、想、行、识可了；无眼处可了，无耳、鼻、舌、身、意处可了、无色处可了，无声、香、味、触、法处可了，无眼界可了，无耳、鼻、舌、身、意界可了；无色界可了，无声、香、味、触、法界可了、无眼识界可了，无耳、鼻、舌、身、意识界可了；无布施波罗蜜多可了，无净戒、安忍、精进、静虑、般若波罗蜜多可了、无内空可了，无外空乃至无性自性空可了；无四念住可了，无四正断乃至八圣道支可了；如是乃至无如来十力可了，无四无所畏乃至十八佛不共法可了；无一切智可了，无道相智、一切相智可了；无预流果可了，无一来、不还、阿罗汉果、独觉菩提可了；无一切菩萨摩诃萨行可了，无诸佛无上正等菩提可了，所修般若波罗蜜多亦复如是。谓此般若波罗蜜多甚深法中，无色可得，无受、想、行、识可得，乃至无一切菩萨摩诃萨行可得，无诸佛无上正等菩提可得。此中虽无诸法可得，而诸菩萨能勤精进修学般若波罗蜜多，乃至无上正等菩提常无退转，是故我说诸菩萨摩诃萨修行般若波罗蜜多甚为难事。」

　　大般若波罗蜜多经卷第四百三十六

