
　　　　大智度论卷第五十
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释发趣品第二十之余

　　﹝经﹞「云何菩萨不著我？毕竟无我故。云何菩萨不著众生，不著寿命、不著众数，乃至知者、见者？是诸法毕竟不可得故。云何菩萨不著断见？无有法断，诸法毕竟不生故。云何菩萨不著常见？若法不生，是不作常。云何菩萨不应取相？无诸烦恼故。云何菩萨不应作因见？诸见不可得故。云何菩萨不著名色？名色处相无故。云何菩萨不著五众、不著十八界、不著十二入？是诸法性无故。云何菩萨不著三界？三界性无故。云何菩萨不应作著心？云何菩萨不应作愿？云何菩萨不应作依止？是诸法性无故。云何菩萨不著依佛见？作依见，不见佛故。云何菩萨不著依法见？法不可见故。云何菩萨不著依僧见？僧相无为，不可依故。云何菩萨不著依戒见？罪无罪不著故。是为菩萨住七地中，二十法所不应著。云何菩萨应具足空？具足诸法自相空故。云何菩萨无相证？不念诸相故。云何菩萨知无作？于三界中不作故。云何菩萨三分清净？十善道具足故。云何菩萨一切众生中慈悲智具足？得大悲故。云何菩萨不念一切众生？净世界具足故。云何菩萨一切法等观？于诸法不损益故。云何菩萨知诸法实相？诸法实相无知故。云何菩萨无生忍？为诸法不生不灭，不作忍故。云何菩萨无生智？知名色不生故。云何菩萨说诸法一相？一心不行二相故。云何菩萨破分别相？一切法不分别故。云何菩萨转忆想？小大无量想转故。云何菩萨转见？于声闻、辟支佛地见转故。云何菩萨转烦恼？断诸烦恼故。云何菩萨等定慧地？所谓得一切种智故。云何菩萨调意？于三界不动故。云何菩萨心寂灭？制六根故。云何菩萨无碍智？得佛眼故。云何菩萨不染爱？舍六尘故。是为菩萨住七地中具足二十法。
　　云何菩萨顺入众生心？菩萨以一心知一切众生心及心数法。云何菩萨游戏诸神通？以是神通从一佛界至一佛界，亦不作佛界想。云何菩萨观诸佛界？自住其界，见无量诸佛界，亦无佛界想。云何菩萨如所见佛界？自庄严其界，住转轮圣王地，遍至三千大千世界以自庄严。云何菩萨如实观佛身？如实观法身故。是为菩萨住八地中具足五法。云何菩萨知上下诸根？菩萨住佛十力，知一切众生上下诸根。云何菩萨净佛世界？净众生故。云何菩萨如幻三昧？住是三昧，能成办一切事，亦不生心相。云何菩萨常入三昧？菩萨得报生三昧故。云何菩萨随众生所应善根受身？菩萨知众生所应生善根而为受身成就众生故。是为菩萨住八地中具足五法。
　　云何菩萨受无边世界所度之分？十方无量世界中众生，如诸佛法所应度者而度脱之。云何菩萨得如所愿？六波罗蜜具足故。云何菩萨知诸天、龙、夜叉、犍闼婆语？辞辩力故。云何菩萨胎生成就？菩萨世世常化生故。云何菩萨家成就？常在大家生故。云何菩萨所生成就？若刹利家生，若婆罗门家生故。云何菩萨姓成就？如过去菩萨所生姓，从此中生故。云何菩萨眷属成就？纯诸菩萨摩诃萨为眷属故。云何菩萨出生成就？生时光明遍照无量无边世界，亦不取相故。云何菩萨出家成就？出家时，无量百千亿诸天侍从出家，是一切众生必至三乘。云何菩萨庄严佛树成就？是菩提树以黄金为根，七宝为茎、节、枝、叶，茎、节、枝、叶光明，遍照十方阿僧祇三千大千世界。云何菩萨一切诸善根功德成满具足？菩萨得众生清净，佛界亦净。是为菩萨住九地中具足十二法。
　　云何菩萨住十地中当知如佛？若菩萨摩诃萨具足六波罗蜜，四念处，乃至十八不共法，一切种智具足圆满，断一切烦恼及习；是为菩萨摩诃萨住十地中当知如佛。须菩提！菩萨摩诃萨住是十地中，以方便力故，行六波罗蜜，行四念处，乃至十八不共法，过干慧地、性地、八忍地、见地、薄地、离欲地、已作地、辟支佛地、菩萨地，过是九地，住于佛地。是为菩萨十地。如是，须菩提！菩萨摩诃萨大乘发趣。」

　　﹝论﹞论者言：我等二十法，不可得故不著。不可得因缘，如先种种说。我见乃至知者、见者，佛见、僧见，是入众生空故，是见不应著；余断、常乃至戒见，是法空故，不应著。
　　问曰：余者可知，因见云何？答曰：一切有为法，展转为因果，是法中著心取相生见，是名因见；所谓非因说因，或因果一异等。具足空者，若菩萨能尽行十八空，是名具足空。
　　复次，能行二种空：众生空、法空，是名具足空。
　　复次，若菩萨能行毕竟空，于中不著，是名具足空。
　　问曰：若尔者，佛此中何以但说自相空？答曰：此三种空，皆是自相空；以住六地菩萨，福德故利根，利根故分别诸法取相；以是故，七地中以自相空为具足空。佛或时说有为空、无为空名具足空，或时说不可得空名具足空。无相证者，无相即是涅槃，可证不可修。不可修故，不得言知；无量无边不可分别故，不得言具足。知无作者，三事虽通是知，二事更义立其名，无作但有知名。三分清净者，所谓十善道：身三、口四、意三，是名三分。上已说解脱门故，此中不复说。三分清净者，或有人身业清净，口业不清净；口业清净，身业不清净；或身口业清净，意业不清净；或有世间三业清净，而未能离著。是菩萨三业清净及离著故，是名三分清净。一切众生中具足慈悲智者，悲有三种：生缘、法缘、无缘。此中说无缘大悲名具足。所谓法空，乃至实相亦空，是名无缘大悲。菩萨深入实相，然后悲念众生；譬如人有一子，得好宝物，深心爱念，欲以与之。不念一切众生者，所谓净世界具足故。
　　问曰：若不念众生者，云何能净佛世界？答曰：菩萨令众生住十善道，为庄严佛国，虽庄严，未得无碍庄严；今菩萨教化众生，不取众生相，诸善根福德清净；诸善根福德清净故，是无碍庄严。一切法等观者，如法等忍中说。此中佛自说：于诸法不增损。知诸法实相者，如先种种因缘广说。无生法忍者，于无生灭诸法实相中，信受通达无碍不退，是名无生忍。无生智者，初忍，后名智；粗者忍，细者智。佛自说：知名色不生故。说诸法一相者，菩萨知内、外十二入，皆是魔网，虚诳不实；于此中生六种识，亦是魔网虚诳。何者是实？唯不二法，无眼、无色，乃至无意、无法等，是名实。令众生离十二入故，常以种种因缘说是不二法。破分别相者，菩萨住是不二法中，破所缘男女、长短、大小等分别诸法。转忆想者，破内心忆想分别诸法等。转见者，是菩萨先转我见、边见等邪见，然后入道。今转法见、涅槃见，以诸法无定相。转涅槃者，转声闻、辟支佛见，直趣佛道。转烦恼者，菩萨以福德持戒力故，折伏粗烦恼，安隐行道，唯有爱、见、慢等微细者在，今亦离细烦恼。
　　复次，菩萨用实智慧，观是烦恼，即是实相；譬如神通人，能转不净为净。等定慧地者，菩萨于初三地，慧多定少，未能摄心故；后三地定多慧少，以是故，不得入菩萨位。今众生空、法空，定慧等故，能安隐行菩萨道；从阿鞞跋致地，渐渐得一切种智慧地。调意者，是菩萨先忆念老、病、死，三恶道，慈愍众生故，调伏心意；令知诸法实相故，不著三界，不著三界故调伏。心寂灭者，菩萨为涅槃故，先于五欲中折伏五情，意情难折伏故，今住七地，意情寂灭。无碍智者，菩萨得般若波罗蜜，于一切实，不实法中无碍；得是道慧，将一切众生令入实法，得无碍解脱、得佛眼，于一切法中无碍。
　　问曰：是七地中，何以说得佛眼？答曰：是中应学佛眼，于诸法无碍，似如佛眼。不染爱者，是菩萨虽于七地得智慧力，犹有先世因缘，有此肉身，入禅定不著，出禅定时有著气；随此肉眼所见，见好人亲爱，或爱是七地智慧实法。是故佛说于六尘中行舍心，不取好恶相。（七地竟）
　　顺入众生心者，菩萨住是八地中，顺观一切众生心之所趣，动发思惟，深念顺观，以智慧分别：知是众生永无得度因缘；是众生过无量阿僧祇劫然后可度；是众生或一劫二劫，乃至十劫可度；是众生或一世二世，乃至今世可度；是众生或即时可度者，是熟是未熟；是人可以声闻乘度，是人可以辟支佛乘度。譬如良医诊病，知瘥久近，可治不可治者。游戏诸神通者，先得诸神通，今得自在游戏，能至无量无边世界。菩萨住七地中时，欲取涅槃。尔时，有种种因缘，及十方诸佛拥护，还生心欲度众生；好庄严神通，随意自在，乃至无量无边世界中无所挂碍，见诸佛国，亦不取佛国相。观诸佛国者，有菩萨以神通力飞到十方，观诸清净世界，取相欲自庄严其国。有菩萨佛将至十方，示清净世界，取净国相，自作愿行；如世自在王佛，将法积比丘至十方，示清净世界。或有菩萨自住本国，用天眼见十方清净世界，初取净相，后得不著心故还舍。如所见佛国，自庄严其国者，如先说。是八地名转轮地，如转轮圣王宝轮至处，无碍无障，无诸怨敌；菩萨住是地中，能雨法宝，满众生愿，无能障碍，亦能取所见净国相而自庄严其国。如实观佛身者，观诸佛身如幻如化，非五众、十二入、十八界所摄，若长若短，若干种色，随众生先世业因缘所见。此中佛自说：见法身者，是为见佛。法身者，不可得法空；不可得法空者，诸因缘边生法，无有自性。知上下诸根者，如十力中说。菩萨先知一切众生心所行，谁钝谁利？谁布施多？谁智慧多？因其多者而度脱之。净佛世界者，有二种净：一者、菩萨自净其身；二者、净众生心，令行清净道。以彼我因缘清净故，随所愿得清净世界。入如幻三昧者，如幻人一处住，所作幻事，遍满世界，所谓四种兵众，宫殿城郭，饮食歌舞，杀活忧苦等。菩萨亦如是，住是三昧中，能于十方世界变化，遍满其中：先行布施等充满众生；次说法教化，破坏三恶道，然后安立众生于三乘；一切所可利益之事，无不成就。是菩萨心不动，亦不取心相。常入三昧者，菩萨得如幻等三昧，所役心能有所作；今转身得报生三昧，如人见色，不用心力。住是三昧中，度众生安隐，胜于如幻三昧，自然成事，无所役用。如人求财，有役力得者，有自然得者。随众生所应善根受身者，菩萨得二种三昧，二种神通，行得、报得；知以何身，以何语，以何因缘，以何事，以何道，以何方便而为受身，乃至受畜生身而化度之。（八地竟。）
　　受无边世界所度之分者，无量阿僧祇十方世界六道中众生，是菩萨教化所应度者而度之。是世界有三种：有净、不净、有杂。是三种世界中众生，所可应度有利益者，皆摄取之。譬如然灯，为有目之人，不为盲者；菩萨亦如是，或先有因缘者，或始作因缘者。
　　复次，三千大千世界，名一世界，一时起、一时灭；如是等十方如恒河沙等世界，是一佛世界。如是一佛世界，数如恒河沙等世界，是一佛世界海。如是佛世界海，数如十方恒河沙世界，是佛世界种。如是世界种，十方无量，是名一佛世界。于一切世界中取如是分，是名一佛所度之分。得如所愿者，是菩萨福德、智慧具足故，无愿不得。听者闻无量无边世界所度之分，疑不可得；以是故，次说所愿如意。此中佛自说六波罗蜜具足：五度，则福德具足；般若，则智慧具足。知诸天、龙、夜叉、犍闼婆语者，我上说福德、智慧具足，所愿如意；知他人种种语，即是所愿事。
　　复次，菩萨得宿命智清净故，知处处生一切语。
　　复次，得愿智故，知立名者心，强作种种名字语言。
　　复次，菩萨得解众生语言三昧故，通一切语无碍。
　　复次，自得四无碍智，又复学佛四无碍智；以是故，知众生语言音声。处胎成就者，有人言：菩萨乘白象，与无量兜率诸天围绕，恭敬供养，侍从入母胎。有人言：菩萨母得如幻三昧力故，令腹广大无量，一切三千大千世界菩萨，及天龙、鬼神皆得入出；胎中有宫殿、台观，先庄严床座，悬缯幡盖，散华烧香；皆是菩萨福德业因缘所感，然后菩萨来下处之。亦以三昧力故，下入母胎，于兜率天上如故。生成就者，菩萨欲生时，诸天龙、鬼神庄严三千大千世界；是时，有七宝莲华座，自然而有；从母胎中，有无量菩萨先出，坐莲华上，叉手赞叹，俟待菩萨；及诸天龙、鬼神、仙圣诸玉女等，皆合手一心，欲见菩萨生。然后菩萨从母右胁出，如满月从云中出，放大光明，照无量世界。是时，有大名声，遍满十方世界，唱言：某国菩萨末后身生。或有菩萨化生莲华；于四生中，菩萨胎生、化生。于四种人中，菩萨生刹利、婆罗门二姓中；生此二种姓，人所贵故。家成就者，婆罗门家有智慧，刹利家有力势；婆罗门利益后世，刹利利益今世。是二种于世有益，是故菩萨在此中生。
　　复次，诸功德法家，所谓不退转生，是名家生成就。姓成就者，菩萨兜率天上，观世间何姓为贵，能摄众生，即于是姓中生。如七佛中初三佛，憍陈如姓中生；次三佛，迦叶姓中生；释迦文尼佛，憍昙姓中生。
　　复次，菩萨初深心牢固，是名诸佛姓。有人言：得无生法忍，是诸佛姓。是时，得佛一切种智气分故，如声闻法中性地人。眷属成就者，皆是智人、善人，世世集功德。此中佛自说，纯以菩萨为眷属。如不可思议经中说：瞿毗耶是大菩萨，一切眷属皆是住阿鞞跋致地菩萨；以方便三昧变化力，为男、为女，共为眷属。如转轮圣王居士宝，是夜叉、鬼神现作人身，与人共事。出家成就者，如释迦文菩萨，夜于宫殿，见诸婇女，皆如死状；十方诸天鬼神，赍持幡华供养之具，奉迎将出。是时车匿虽先受净饭王敕，而随菩萨意，自牵马至；四天使者接捧马足，逾城而出。为破诸烦恼及魔人，示一切众人在家之秽。如此大功德贵重之人，犹尚出家，况诸凡细！如是等因缘，名出家成就。庄严佛树成就者，庄严菩提树，如先说。佛此中自说：是菩提树，以黄金为根，七宝为茎、节、枝、叶，茎、节、枝、叶光明遍照十方无数阿僧祇诸佛世界。或有佛以菩萨七宝庄严佛树，或有不如是者。所以者何？诸佛神力不可思议，为众生故现种种庄严。一切诸善功德成满具足者，菩萨住七地中，破诸烦恼，自利具足；住八地、九地，利益他人，所谓教化众生，净佛世界。自利、利他深大故，一切功德具足。如阿罗汉、辟支佛，自利虽重，利他轻故，不名具足。诸天及小菩萨虽能利益，而自未除烦恼故，亦不具足。是名功德具足。（九地竟。）
　　当知如佛者，菩萨坐如是树下，入第十地，名为法云地。譬如大云澍雨，连下无间；心自然生无量无边清净诸佛法，念念无量。尔时，菩萨作是念：欲界魔王心未降伏，放眉间光，令百亿魔宫闇蔽不现。魔即嗔恼，集其兵众来逼菩萨。菩萨降魔已，十方诸佛庆其功勋，皆放眉间光，从菩萨顶入；是时，十地所得功德，变为佛法，断一切烦恼习，得无碍解脱；具十力、四无所畏、四无碍智、十八不共法、大慈大悲等，无量无边诸佛法。是时，地为六种震动，天雨华香，诸菩萨、天人皆合手赞叹。是时，放大光明，遍照十方无量世界；十方诸佛、诸菩萨、天人，大声唱言：某方某国某甲菩萨，坐于道场，成具佛事，是其光明。是名十地当知如佛。
　　复次，佛此中更说第十地相：所谓菩萨行六波罗蜜，以方便力故，过干慧地，乃至菩萨地，住于佛地。佛地，即是第十地。菩萨能如是行十地，是名发趣大乘。

　　　　释出到品第二十一

　　﹝经﹞佛告须菩提：「汝所问是乘何处出，至何处住者，佛言：是乘从三界中出，至萨婆若中住，以不二法故。何以故？摩诃衍、萨婆若，是二法共，不合、不散，无色、无形、无对，一相所谓无相。若人欲使实际出，是人为欲使无相法出；若人欲使如、法性、不可思议性出，是人为欲使无相法出。若人欲使色空出，是人为欲使无相法出；若人欲使受、想、行、识空出，是人为欲使无相法出。何以故？须菩提！色空相不出三界，亦不住萨婆若；受、想、行、识空相不出三界，亦不住萨婆若。所以者何？色、色相空，受、想、行、识、识相空故。若人欲使眼空出，是人为欲使无相法出；若人欲使耳、鼻、舌、身、意空出，是人为欲使无相法出；若人欲使乃至意触因缘生受空出，是人为欲使无相法出。何以故？须菩提！眼空不出三界，亦不住萨婆若；乃至意触因缘生受空不出三界，亦不住萨婆若。所以者何？眼、眼相空，乃至意触因缘生受、意触因缘生受相空故。若人欲使梦出，是人为欲使无相法出；若人欲使幻、焰、响、影、化出，是人为欲使无相法出。何以故？须菩提！梦相不出三界，亦不住萨婆若；幻、焰、响、影、化相亦不出三界，亦不住萨婆若。须菩提！若人欲使檀波罗蜜出，是人为欲使无相法出；若人欲使尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜出，是人为欲使无相法出。何以故？檀波罗蜜相不出三界，亦不住萨婆若；尸罗波罗蜜乃至般若波罗蜜相不出三界，亦不住萨婆若。所以者何？檀波罗蜜、檀波罗蜜相空，尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜、般若波罗蜜相空故。若人欲使内空出，乃至无法有法空出，是人为欲使无相法出。何以故？须菩提！内空相，乃至无法有法空相，不出三界，亦不住萨婆若。所以者何？内空、内空性空，乃至无法有法空、无法有法空性空故。若人欲使四念处出，是人为欲使无相法出。何以故？四念处性不出三界，亦不住萨婆若。所以者何？四念处性、四念处性空故。若人欲使四正勤、四如意足、五根、五力、七觉分、八圣道分出，是人为欲使无相法出。何以故？八圣道分性，不出三界，亦不住萨婆若。所以者何？八圣道分性、八圣道分性空故。乃至十八不共法亦如是。须菩提！若人欲使阿罗汉出生处，是人为欲使无相法出；若人欲使辟支佛出生处，是人为欲使无相法出；若人欲使多陀阿伽度、阿罗诃、三藐三佛陀出生处，是人为欲使无相法出。何以故？须菩提！阿罗汉性、辟支佛性、佛性不出三界，亦不住萨婆若。所以者何？阿罗汉性、阿罗汉性空，辟支佛性、辟支佛性空，佛性、佛性空故。若人欲使须陀洹果、斯陀含果、阿那含果、阿罗汉果、辟支佛道、佛道、一切种智出，是人为欲使无相法出，如上说。若人欲使名字，假名施设相，但有语言出，是人为欲使无相法出。何以故？名字空，不出三界，亦不住萨婆若。所以者何？名字相、名字相空故，乃至施设亦如是。若人欲使不生不灭法，不垢不净无作法出，是人为欲使无相法出。何以故？不生乃至无作法性不出三界，亦不住萨婆若。所以者何？不生性乃至无作、无作性空故。须菩提！以是因缘故，摩诃衍从三界中出，萨婆若中住不动故。」

　　﹝论﹞问曰：佛已知须菩提所问，今何以更称而答？答曰：是摩诃般若波罗蜜有十万偈，三百二十万言，与四阿含等，此非一坐说尽。又上须菩提所问，已答二事，异日故称第三问而答。
　　复次，有人言：声闻法中，无有不可思议事，不得一日一坐中说尽。佛有无碍解脱，菩萨有不可思议三昧，能令多时作少时，少时作多时；亦能以大色入小，小色作大。又如六十小劫说法华经，人谓从旦至食。
　　问曰：色有形可见，时无形但有名，云何得以近为远、以远为近？答曰：以是故说，以不可思议神通力。如人梦中，梦有所见，自以为觉；梦中复梦，如是展转，故是一夜。以是故，更称其问而答。是乘何处出、至何处住者，佛答：是乘从三界中出，至萨婆若中住。
　　问曰：是乘为是佛法？为是菩萨法？若是佛法，云何从三界出？若是菩萨法，云何萨婆若中住？答曰：是乘是菩萨法，乃至金刚三昧，是诸功德清净，变为佛法。是乘有大力，能有所去，直以至佛，更无胜处可去，故言住。譬如劫尽火烧三千世界，势力甚大，更无所烧，故便自灭；摩诃衍亦如是，断一切烦恼，集诸功德，尽其边际，更无所断，更无所知，更无所集故，便自归灭。不二法者，断诸菩萨著故说。此中佛自说：大乘、萨婆若，是二法不一故不合，不异故不散；六情所知尽虚妄故，无色、无形、无对、一相。
　　问曰：先言不一故不合，今何以言一相？答曰：此中言一相，所谓无相，无相则无有出至佛道；为引导凡夫人故，说言一相。实际者，是诸法末后实相，无出无入；若有狂人欲使实际出至佛道者，此人则欲使无相法出。如、法性、法相，如先说。不可思议性者，有人言：即是如、法性、实际，无量无边，心心数法灭故，言不可思议。复有人言：过实际、涅槃，更求诸法实，若有若无，是名不可思议。
　　复次，一切诸佛法，无有能思惟筹量者，故名不可思议。复有人言：一切诸法，分别思惟，皆同涅槃相，是不可思议。若人欲使空中出，此人则欲使无相法中出。此中佛自说：五众空相，不能出三界，不能至萨婆若；五众中五众相空故。十二入乃至意触因缘生受空，亦如是；梦等空譬喻，亦如是：自相空故，无出无至。若人欲使六波罗蜜出，此人则为欲使无相法出。何以故？六波罗蜜因缘和合故无自性，自性无故空；菩萨著六波罗蜜堕邪道，故为说空。十八空乃至一切种智，亦如是。
　　问曰：六波罗蜜有道俗可著，故可说空；出世间六波罗蜜，三十七品乃至十八不共法，无所著故，何以说空？答曰：诸菩萨漏未尽，以福德、智慧力故行是法，或取相爱著故。凡夫法虚妄颠倒，此法从凡夫法边生，云何是实？以是故，佛说是亦空，以喻无相法。是大乘即是无相，无相云何有出、有至？诸法皆空，但有名字相，假名语言，今名字等亦空，以喻无相第一义中不可得，世俗法中有相。名字等假名相义，如先说。用如是法，从三界出，至萨婆若中住，非是实法，亦无所动。

　　﹝经﹞「须菩提！汝所问是乘何处住者，须菩提！是大乘无住处。何以故？一切法无住相故。是乘若住，不住法住。须菩提！譬如法性，不生不灭，不垢不净，无起无作，非住非不住。须菩提！是乘亦如是，非住非不住。何以故？法性相，非住非不住。所以者何？法性相性空故；乃至无作性、无作性性空故。诸余法亦如是。须菩提！以是因缘故，是乘无所住处，以不住法、不动法故。」

　　﹝论﹞问曰：上言是乘到萨婆若，更无胜法可去，今何以复说是乘无住处？答曰：先说以空不二法故言住；如幻、如梦，虽有坐卧行住，非实是住。菩萨亦如是，虽言到萨婆若住，亦无定住。佛此中自说：一切法从本已来无住相，云何独大乘有住？若有所住，以毕竟空法住。譬如：如、法性、法相、实际，非住、非不住，不生不灭，不垢不净，不起不作。不住者，自相中不住。非不住者，异相中不住。不住者，说空破有；非不住者，说世谛方便有住。不住者，说无常破常相；非不住者，破灭相。此中佛自说：法性、法性相空。何以故？自相空故。乃至无起无作诸余法，亦如是。

　　﹝经﹞「须菩提！汝所问谁当乘是乘出者，无有人乘是乘出者。何以故？是乘及出者，所用法及出时，是一切法皆无所有；若一切法无所有，用何等法当出？何以故？我不可得，乃至知者、见者不可得，毕竟净故。不可思议性不可得，毕竟净故。众、入、界不可得，毕竟净故。檀波罗蜜不可得，毕竟净故；乃至般若波罗蜜不可得，毕竟净故。内空不可得，毕竟净故；乃至无法有法空不可得，毕竟净故。四念处不可得，乃至十八不共法不可得，毕竟净故。须陀洹不可得，乃至阿罗汉、辟支佛、菩萨、佛不可得，毕竟净故。须陀洹果，乃至阿罗汉果、辟支佛道、佛道，一切种智不可得，毕竟净故。不生不灭，不垢不净，无起无作不可得，毕竟净故。过去世、未来世、现在世，生、住、灭不可得，毕竟净故。增、减不可得，毕竟净故。何法不可得故不可得？法性、不可得故不可得。如、实际、不可思议性，法性、法相、法位，檀波罗蜜不可得故不可得；乃至般若波罗蜜不可得故不可得。内空不可得故不可得，乃至无法有法空不可得故不可得。四念处不可得故不可得，乃至十八不共法不可得故不可得。须陀洹不可得故不可得，乃至佛不可得故不可得。须陀洹果不可得故不可得，乃至佛道不可得故不可得。不生不灭，乃至不起不作不可得故不可得。
　　复次，须菩提！初地不可得故不可得，乃至第十地不可得故不可得，毕竟净故。云何为初地乃至十地？所谓干慧地、性地、八人地、见地、薄地、离欲地、已作地、辟支佛地、菩萨地、佛地。内空中初地不可得，乃至无法有法空中初地不可得。内空乃至无法有法空中，第二、第三、第四、第五、第六、第七、第八、第九、第十地不可得何以故？须菩提！初地非得非不得，乃至十地非得非不得，毕竟净故。内空乃至无法有法空中，成就众生不可得，毕竟净故。内空乃至无法有法空中，净佛世界不可得，毕竟净故。内空乃至无法有法空中，五眼不可得，毕竟净故。如是，须菩提！菩萨摩诃萨，以一切诸法不可得故，乘是摩诃衍出萨婆若。」

　　﹝论﹞论者言：出者，行是乘到佛道边出，又复以成就故名出，以是乘成就萨婆若，是名为出。此中佛自说空因缘。乘者，是六波罗蜜所用。法者，是慈悲方便等诸法，六波罗蜜所不摄。出者，是菩萨。是三法皆空。此中佛复说因缘：我不可得，乃至知者、见者不可得，毕竟空故。五众、十二入、十八界、檀波罗蜜，乃至十八不共法，须陀洹乃至萨婆若，不生不灭，不垢不净，乃至三世、三相、增减等，是名法空。我乃至知者、见者，须陀洹乃至佛，是名众生空。
　　问曰：有二种不可得：一者、有法，智慧少故不能得；二者、有大智慧推求不能得。此云何不可得？答曰：是法无故不可得。
　　问曰：一切法本末不可得，于人有何利益？答曰：此中佛自说：毕竟清净故。毕竟者，若行者依无而破有，于有得清净；于无未清净，以依止故。此中佛自说，不可得因缘，一切众生不可得，一切法不可得；譬如：如、法性、实际等，乃至不作、不起不可得。
　　复次，十八空故，法性不可得，乃至不起、不作；十八空中，无初地乃至十地，无成就众生，无净佛世界，无五眼；以十八空故空，毕竟清净故不可得。菩萨用不可得法，乘是乘出萨婆若。

