
　　　　大般若波罗蜜多经　卷第三百三十

　　　　　　大唐三藏法师玄奘奉　　诏译

　　　　初分巧方便品第五十之三

　　佛言：「善现！如是！如是！不可说义无增无减，布施波罗蜜多亦无增无减，净戒、安忍、精进、静虑、般若波罗蜜多亦无增无减；四念住亦无增无减，四正断、四神足、五根、五力、七等觉支、八圣道支亦无增无减；四静虑亦无增无减，四无量、四无色定亦无增无减；八解脱亦无增无减，八胜处、九次第定、十遍处亦无增无减；空解脱门亦无增无减，无相、无愿解脱门亦无增无减；极喜地亦无增无减，离垢地、发光地、焰慧地、极难胜地、现前地、远行地、不动地、善慧地、法云地亦无增无减；五眼亦无增无减，六神通亦无增无减；三摩地门亦无增无减，陀罗尼门亦无增无减；佛十力亦无增无减，四无所畏、四无碍解、大慈、大悲、大喜、大舍、十八佛不共法亦无增无减；无忘失法亦无增无减，恒住舍性亦无增无减；一切智亦无增无减，道相智、一切相智亦无增无减。
　　「善现！诸菩萨摩诃萨修行般若波罗蜜多，安住般若波罗蜜多方便善巧，不作是念：『我于般若波罗蜜多若增若减。』不作是念：『我于静虑、精进、安忍、净戒、布施波罗蜜多若增若减。』但作是念：『唯有名想，谓为般若波罗蜜多。』但作是念：『唯有名想，谓为静虑、精进、安忍、净戒、布施波罗蜜多。』
　　「善现！是菩萨摩诃萨修行布施波罗蜜多时，持此布施俱行作意，及依此起心及善根，与诸有情平等共有，回向无上正等菩提，如佛无上正等菩提微妙甚深而起回向。
　　「善现！是菩萨摩诃萨修行净戒波罗蜜多时，持此净戒俱行作意，及依此起心及善根，与诸有情平等共有，回向无上正等菩提，如佛无上正等菩提微妙甚深而起回向。
　　「善现！是菩萨摩诃萨修行安忍波罗蜜多时，持此安忍俱行作意，及依此起心及善根，与诸有情平等共有，回向无上正等菩提，如佛无上正等菩提微妙甚深而起回向。
　　「善现！是菩萨摩诃萨修行精进波罗蜜多时，持此精进俱行作意，及依此起心及善根，与诸有情平等共有，回向无上正等菩提，如佛无上正等菩提微妙甚深而起回向。
　　「善现！是菩萨摩诃萨修行静虑波罗蜜多时，持此静虑俱行作意，及依此起心及善根，与诸有情平等共有，回向无上正等菩提，如佛无上正等菩提微妙甚深而起回向。
　　「善现！是菩萨摩诃萨修行般若波罗蜜多时，持此般若俱行作意，及依此起心及善根，与诸有情平等共有，回向无上正等菩提，如佛无上正等菩提微妙甚深而起回向，由此回向巧方便力，证得无上正等菩提。」
　　尔时，具寿善现白佛言：「世尊！何谓无上正等菩提？」
　　佛言：「善现！诸法真如是谓无上正等菩提。」
　　具寿善现复言：「世尊！何谓诸法真如，而说诸法真如是谓无上正等菩提？」
　　佛言：「善现！诸色真如是谓无上正等菩提，受、想、行、识真如是谓无上正等菩提。
　　「善现！眼处真如是谓无上正等菩提，耳、鼻、舌、身、意处真如是谓无上正等菩提。
　　「善现！色处真如是谓无上正等菩提，声、香、味、触、法处真如是谓无上正等菩提。
　　「善现！眼界真如是谓无上正等菩提，耳、鼻、舌、身、意界真如是谓无上正等菩提。
　　「善现！色界真如是谓无上正等菩提，声、香、味、触、法界真如是谓无上正等菩提。
　　「善现！眼识界真如是谓无上正等菩提，耳、鼻、舌、身、意识界真如是谓无上正等菩提。
　　「善现！眼触真如是谓无上正等菩提，耳、鼻、舌、身、意触真如是谓无上正等菩提。
　　「善现！眼触为缘所生诸受真如是谓无上正等菩提，耳、鼻、舌、身、意触为缘所生诸受真如是谓无上正等菩提。
　　「善现！地界真如是谓无上正等菩提，水、火、风、空、识界真如是谓无上正等菩提。
　　「善现！因缘性真如是谓无上正等菩提，等无间缘、所缘缘、增上缘性真如是谓无上正等菩提。
　　「善现！无明真如是谓无上正等菩提，行、识、名色、六处、触、受、爱、取、有、生、老死真如是谓无上正等菩提。
　　「善现！布施波罗蜜多真如是谓无上正等菩提，净戒、安忍、精进、静虑、般若波罗蜜多真如是谓无上正等菩提。
　　「善现！内空真如是谓无上正等菩提，外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空真如是谓无上正等菩提。
　　「善现！真如真如是谓无上正等菩提，法界、法性、不虚妄性、不变异性、平等性、离生性、法定、法住、实际、虚空界、不思议界真如是谓无上正等菩提。
　　「善现！四念住真如是谓无上正等菩提，四正断、四神足、五根、五力、七等觉支、八圣道支真如是谓无上正等菩提。
　　「善现！苦圣谛真如是谓无上正等菩提，集、灭、道圣谛真如是谓无上正等菩提。
　　「善现！四静虑真如是谓无上正等菩提，四无量，四无色定真如是谓无上正等菩提。
　　「善现！八解脱真如是谓无上正等菩提，八胜处、九次第定、十遍处真如是谓无上正等菩提。
　　「善现！空解脱门真如是谓无上正等菩提，无相、无愿解脱门真如是谓无上正等菩提。
　　「善现！极喜地真如是谓无上正等菩提，离垢地、发光地、焰慧地、极难胜地、现前地、远行地、不动地、善慧地、法云地真如是谓无上正等菩提。
　　「善现！五眼真如是谓无上正等菩提，六神通真如是谓无上正等菩提。
　　「善现！三摩地门真如是谓无上正等菩提，陀罗尼门真如是谓无上正等菩提。
　　「善现！佛十力真如是谓无上正等菩提，四无所畏、四无碍解、大慈、大悲、大喜、大舍、十八佛不共法真如是谓无上正等菩提。
　　「善现！无忘失法真如是谓无上正等菩提，恒住舍性真如是谓无上正等菩提。
　　「善现！预流果真如是谓无上正等菩提，一来、不还、阿罗汉果真如是谓无上正等菩提。
　　「善现！独觉菩提真如是谓无上正等菩提。
　　「善现！一切智真如是谓无上正等菩提，道相智、一切相智真如是谓无上正等菩提。
　　「善现！生死真如是谓无上正等菩提，涅槃真如是谓无上正等菩提。
　　「善现！诸法真如无增无减故，诸佛无上正等菩提亦无增无减。
　　「善现！诸菩萨摩诃萨不离般若波罗蜜多，常乐安住诸法真如，都不见法有增有减。由此因缘，不可说义无增无减，布施波罗蜜多亦无增无减，净戒、安忍、精进、静虑、般若波罗蜜多亦无增无减；四念住亦无增无减，四正断、四神足、五根、五力、七等觉支、八圣道支亦无增无减；四静虑亦无增无减，四无量、四无色定亦无增无减；八解脱亦无增无减，八胜处、九次第定、十遍处亦无增无减；空解脱门亦无增无减，无相、无愿解脱门亦无增无减；极喜地亦无增无减，离垢地、发光地、焰慧地、极难胜地、现前地、远行地、不动地、善慧地、法云地亦无增无减；五眼亦无增无减，六神通亦无增无减；三摩地门亦无增无减，陀罗尼门亦无增无减；佛十力亦无增无减，四无所畏、四无碍解、大慈、大悲、大喜、大舍、十八佛不共法亦无增无减、无忘失法亦无增无减，恒住舍性亦无增无减；一切智亦无增无减，道相智、一切相智亦无增无减。善现！诸菩萨摩诃萨依止无增无减方便，修行般若波罗蜜多，由此为门集诸功德，便证无上正等菩提。」
　　尔时，具寿善现白佛言：「世尊！若菩萨摩诃萨依止无增无减方便，修行般若波罗蜜多，由此为门集一切功德，便证无上正等菩提者，是菩萨摩诃萨为用初心证得无上正等菩提？为用后心证得无上正等菩提？
　　「世尊！是菩萨摩诃萨若用初心证得无上正等菩提，初心起时后心未起，无和合义；若用后心证得无上正等菩提，后心起时前心已灭，无和合义。如是前后心、心所法进退推征，无和合义，云何可得积集善根？若诸善根不可积集，如何菩萨能证无上正等菩提？」
　　佛言：「善现！吾当为汝略说一喻，令有智者于所说义易可得解。善现！于意云何？如然灯时，为初焰能燋炷？为后焰能燋炷？」
　　「世尊！如我意解，非初焰能燋炷，亦不离初焰能燋炷；非后焰能燋炷，亦不离后焰能燋炷。」
　　「善现！于意云何？炷为燋不？」
　　「世尊！世间现见其炷实燋。」
　　佛言：「善现！诸菩萨摩诃萨亦复如是，非用初心证得无上正等菩提，亦不离初心证得无上正等菩提；非用后心证得无上正等菩提，亦不离后心证得无上正等菩提，而诸菩萨摩诃萨证得无上正等菩提。
　　「复次，善现！诸菩萨摩诃萨从初发心修行般若波罗蜜多，圆满十地证得无上正等菩提。」
　　时，具寿善现白佛言：「世尊！诸菩萨摩诃萨修学何等十地，圆满证得无上正等菩提？」
　　佛言：「善现！诸菩萨摩诃萨修行极喜地乃至法云地，令其圆满证得无上正等菩提，亦学净观地、种性地、第八地、见地、薄地、离欲地、已办地、独觉地、菩萨地、如来地，令其圆满证得无上正等菩提。善现！诸菩萨摩诃萨于此十地精勤修学得圆满时，非用初心证得无上正等菩提，亦不离初心证得无上正等菩提；非用后心证得无上正等菩提，亦不离后心证得无上正等菩提，而诸菩萨摩诃萨证得无上正等菩提。」
　　具寿善现白佛言：「世尊！如是缘起甚深甚妙，谓诸菩萨摩诃萨，非用初心证得无上正等菩提，非离初心证得无上正等菩提；非用后心证得无上正等菩提，非离后心证得无上正等菩提，而诸菩萨摩诃萨证得无上正等菩提。」
　　佛告善现：「于意云何？若心已灭，可更生不？」
　　善现答言：「不也！世尊！不也！善逝！」
　　佛告善现：「于意云何？若心已生，有灭法不？」
　　善现答言：「如是！世尊！如是！善逝！」
　　佛告善现：「于意云何？有灭法，心非当灭不？」
　　善现答言：「不也！世尊！不也！善逝！」
　　佛告善现：「于意云何？心住为如，心真如不？」
　　善现答言：「如是！世尊！如是！善逝！」
　　佛告善现：「于意云何？心如真如住，为如实际不？」
　　善现答言：「不也！世尊！不也！善逝！」
　　佛告善现：「于意云何？真如、实际为甚深不？」
　　善现答言：「如是！世尊！如是！善逝！」
　　佛告善现：「于意云何？即真如是心不？」
　　善现答言：「不也！世尊！不也！善逝！」
　　佛告善现：「于意云何？离真如有心不？」
　　善现答言：「不也！世尊！不也！善逝！」
　　佛告善现：「于意云何？即心是真如不？」
　　善现答言：「不也！世尊！不也！善逝！」
　　佛告善现：「于意云何？离心有真如不？」
　　善现答言：「不也！世尊！不也！善逝！」
　　佛告善现：「于意云何？真如见真如不？」
　　善现答言：「不也！世尊！不也！善逝！」
　　佛告善现：「于意云何？若菩萨摩诃萨能如是行，是行深般若波罗蜜多不？」
　　善现答言：「若菩萨摩诃萨能如是行，是行深般若波罗蜜多。」
　　佛告善现：「于意云何？若菩萨摩诃萨能如是行，为行何处？」
　　善现答言：「若菩萨摩诃萨能如是行，都无行处。所以者何？世尊！若菩萨摩诃萨行深般若波罗蜜多，无心现行，无现行处。何以故？世尊！住真如中都无现行、现行处故。」
　　佛告善现：「于意云何？若菩萨摩诃萨行深般若波罗蜜多时，为行在何处？」
　　善现答言：「若菩萨摩诃萨行深般若波罗蜜多时，行在胜义谛，此中现行及现行处俱无所有，能取、所取不可得故。」
　　佛告善现：「于意云何？若菩萨摩诃萨行深般若波罗蜜多时，行胜义谛中虽不取相而行相不？」
　　善现答言：「不也！世尊！不也！善逝！」
　　佛告善现：「于意云何？是菩萨摩诃萨行深般若波罗蜜多时，行胜义谛中为坏相不？」
　　善现答言：「不也！世尊！不也！善逝！」
　　佛告善现：「于意云何？是菩萨摩诃萨行深般若波罗蜜多时，行胜义谛中坏相想不？」
　　善现答言：「不也！世尊！不也！善逝！」
　　佛言：「善现！是菩萨摩诃萨行深般若波罗蜜多时，云何不坏相亦不坏相想？」
　　善现答言：「是菩萨摩诃萨行深般若波罗蜜多时，不作是念：『我当坏相及坏相想。」亦不作是念：『我当坏无相及坏无相想。」于一切种无分别故。世尊！是菩萨摩诃萨行深般若波罗蜜多，虽能如是离诸分别，而佛十力、四无所畏、四无碍解、大慈、大悲、大喜、大舍、十八佛不共法等，无量胜功德未圆满故，未证无上正等菩提。世尊！是菩萨摩诃萨成就微妙善巧方便，由此善巧方便力故，于一切法不取不坏。何以故？世尊！是菩萨摩诃萨知一切法自相空故。世尊！是菩萨摩诃萨住一切法自相空中，为度诸有情入三三摩地，大悲愿力所牵逼故，用此三定成熟有情。」
　　佛言：「善现！如是！如是！如汝所说。」
　　时，具寿善现白佛言：「世尊！是菩萨摩诃萨云何入此三三摩地成熟有情？」
　　佛言：「善现！是菩萨摩诃萨安住空三摩地，见诸有情多执我者，以方便力教令安住空三摩地。
　　「善现！是菩萨摩诃萨安住无相三摩地，见诸有情多行相者，以方便力教令安住无相三摩地。
　　「善现！是菩萨摩诃萨安住无愿三摩地，见诸有情多愿乐者，以方便力教令安住无愿三摩地。
　　「善现！是菩萨摩诃萨行深般若波罗蜜多，如是入此三三摩地成熟有情。」
　　尔时，具寿舍利子问具寿善现言：「善现！若菩萨摩诃萨梦中入此三三摩地，于深般若波罗蜜多有增益不？」
　　善现答言：「舍利子！若菩萨摩诃萨昼时入此三三摩地，于深般若波罗蜜多有增益者，彼梦中入亦有增益。何以故？舍利子！昼与梦中无差别故。舍利子！若菩萨摩诃萨昼行般若波罗蜜多，既名修习甚深般若波罗蜜多，是菩萨摩诃萨梦行般若波罗蜜多，亦名修习甚深般若波罗蜜多。三三摩地于深般若波罗蜜多能为增益亦应如是。」
　　时，舍利子问善现言：「诸菩萨摩诃萨梦中作业，为有增益或损减不？佛说有为虚妄不实，如梦所作，云何彼业能有增减？所以者何？非为（别本有作「于」者）梦中所作诸业能有增益或能损减，要至觉时忆想分别梦中所作，乃有增减。」
　　善现答言：「诸有昼日断他命已，于夜梦中忆想分别深自庆快；或复有人梦断他命，谓在觉位生大欢喜。如是二业于意云何？」
　　舍利子言：「无所缘事，若思、若业俱不得生，要有所缘思业方起，梦中思业缘何而生？」
　　善现答言：「如是！如是！若梦、若觉无所缘事思业不生，要有所缘思业方起。何以故？舍利子！若梦、若觉，要于见闻觉知法中有觉慧转，由斯起染或复起净。若无见闻觉知，诸法无觉慧转，亦无染净。由此故知，若梦、若觉有所缘事思业方起，无所缘事思业不生。」
　　时，舍利子问善现言：「佛说思业皆离自性，云何可言有所缘起？」
　　善现答言：「虽诸思业及所缘事自性皆空，而由自心取相分别，故说思业有所缘生，若无所缘思业不起。」
　　尔时，具寿舍利子复问具寿善现言：「若菩萨摩诃萨梦中修行布施、净戒、安忍、精进、静虑、般若，持此善根与诸有情平等共有回向无上正等菩提，是菩萨摩诃萨为实回向大菩提不？」
　　时，具寿善现语舍利子言：「慈氏菩萨摩诃萨久已受得不退转记，唯隔一生定当作佛，善能酬答一切难问，现在此会宜请问之，补处慈尊定应为答。」
　　时，舍利子如善现言，恭敬请问慈氏菩萨。
　　时，慈氏菩萨语舍利子言：「谓何等名慈氏能答？为色耶？为受、想、行、识耶？为色空耶？为受、想、行、识空耶？且色不能答，受、想、行、识亦不能答；色空不能答，受、想、行、识空亦不能答。何以故？舍利子！我都不见有法能答、有法所答，答处、答时及由此答亦皆不见。我都不见有法能记、有法所记，记处、记时及由此记亦皆不见。以一切法本性皆空，都无所有无二无别，毕竟推征不可得故。」
　　时，舍利子复问慈氏菩萨摩诃萨言：「仁者所说法为如所证不？」
　　慈氏菩萨摩诃萨言：「我所说法非如所证。何以故？舍利子！我所证法不可说故。」
　　时，舍利子作是念言：「慈氏菩萨智慧深广，修一切种布施、净戒、安忍、精进、静虑、般若波罗蜜多，久已圆满，以无所得而为方便，于所问事能如是答。」
　　尔时，佛告舍利子言：「舍利子！于意云何？汝由是法得阿罗汉果，为见此法是可说不？」
　　舍利子言：「不也！世尊！不也！善逝！」
　　佛言：「舍利子！诸菩萨摩诃萨行深般若波罗蜜多，所证诸法亦复如是。舍利子！是菩萨摩诃萨不作是念：『我由此法当得受记，我由此法现得受记，我由此法已得受记。』不作是念：『我由此法当证无上正等菩提。』舍利子！是菩萨摩诃萨行深般若波罗蜜多不生犹豫：『我于无上正等菩提为得、不得？』但作是念：『我于无上正等菩提定当证得。』舍利子！是菩萨摩诃萨行深般若波罗蜜多，闻甚深法，其心不惊、不怖、不畏，于得无上正等菩提亦不怖畏，决定自知：我当证得所求无上正等菩提。」

　　　　初分愿行品第五十一之一

　　尔时，佛告具寿善现言：「善现！有菩萨摩诃萨修行布施波罗蜜多，见诸有情饥渴所逼，衣服弊坏，卧具乏少。善现！是菩萨摩诃萨见此事已作是思惟：『我当云何救济如是诸有情类，令离悭贪，无所乏少？』既思惟已作是愿言：『我当精勤不顾身命，修行布施波罗蜜多，成熟有情、严净佛土，令速圆满疾证无上正等菩提，我佛土中得无如是资具乏少诸有情类，如四大王众天、三十三天、夜摩天、睹史多天、乐变化天、他化自在天受用种种上妙乐具，我佛土中众生亦尔，受用种种上妙乐具。』善现！是菩萨摩诃萨由此布施波罗蜜多，速得圆满邻近无上正等菩提。
　　「复次，善现！有菩萨摩诃萨修行净戒波罗蜜多，见诸有情烦恼炽盛，更相杀害，行不与取，作欲邪行，造虚诳词，现粗恶说，发离间辩，设杂秽言，发起种种贪、恚、邪见，由此因缘，短寿多病，颜容憔悴，无有威德，资财乏鲜（别本有作「鲜」者），生下贱家，体陋形残，身仪臭秽，诸有所说，人不信受，言词粗犷（别本有作「粗矿」者），亲友乖离，凡所陈说咸皆鄙俚，悭贪嫉妒，恶见炽然，诽谤正法，毁辱贤圣。善现！是菩萨摩诃萨见此事已作是思惟：『我当云何救济如是诸有情类，令其远离诸恶业果？』既思惟已作是愿言：『我当精勤不顾身命，修行净戒波罗蜜多，成熟有情、严净佛土，令速圆满疾证无上正等菩提，我佛土中得无如是众恶业果诸有情类，一切有情皆行十善，受长寿等胜妙果报。』善现！是菩萨摩诃萨由此净戒波罗蜜多，速得圆满邻近无上正等菩提。
　　「复次，善现！有菩萨摩诃萨修行安忍波罗蜜多，见诸有情更相忿恚、毁骂、凌（别本有作「陵」者）辱，刀、杖、瓦、石、拳、杵、块等互相残害，乃至断命恶心不舍。善现！是菩萨摩诃萨见此事已作是思惟：『我当云何救济如是诸有情类，令其远离如是诸恶？』既思惟已作是愿言：『我当精勤不顾身命，修行安忍波罗蜜多，成熟有情、严净佛土，令速圆满疾证无上正等菩提，我佛土中得无如是烦恼恶业诸有情类，一切有情展转相视，如父如母、如兄如弟、如姊如妹、如男如女、如友如亲，慈心相向互为饶益。』善现！是菩萨摩诃萨由此安忍波罗蜜多，速得圆满邻近无上正等菩提。
　　「复次，善现！有菩萨摩诃萨修行精进波罗蜜多，见诸有情懈怠懒惰，不勤精进弃舍三乘，亦不能修人、天善业。善现！是菩萨摩诃萨见此事已作是思惟：『我当云何救济如是诸有情类，令其远离懒惰懈怠？』既思惟已作是愿言：『我当精勤不顾身命，修行精进波罗蜜多，成熟有情、严净佛土，令速圆满疾证无上正等菩提，我佛土中得无如是懒惰懈怠诸有情类，一切有情精进勇猛，勤修善趣及三乘因，生天、人中速证解脱。』善现！是菩萨摩诃萨由此精进波罗蜜多，速得圆满邻近无上正等菩提。
　　「复次，善现！有菩萨摩诃萨修行静虑波罗蜜多，见诸有情贪欲、嗔恚、惛沉睡眠、掉举恶作、疑盖所覆，失念放逸，于四静虑及四无量、四无色定尚不能修，况能修得出世间定！善现！是菩萨摩诃萨见此事已作是思惟：『我当云何救济如是诸有情类，令其远离诸盖散动？』既思惟已作是愿言：『我当精勤不顾身命，修行静虑波罗蜜多，成熟有情、严净佛土，令速圆满疾证无上正等菩提，我佛土中得无如是具盖散动诸有情类，一切有情自在游戏静虑、无量、无色定等。』善现！是菩萨摩诃萨由此静虑波罗蜜多，速得圆满邻近无上正等菩提。
　　「复次，善现！有菩萨摩诃萨修行般若波罗蜜多，见诸有情愚痴恶慧，于世、出世正见俱失，拨无善恶业及业果，执断、执常、执一、执异俱不俱等种种邪法。善现！是菩萨摩诃萨见此事已作是思惟：『我当云何救济如是诸有情类，令其远离恶见邪执？』既思惟已作是愿言：『我当精勤不顾身命，修行般若波罗蜜多，成熟有情、严净佛土，令速圆满疾证无上正等菩提，我佛土中得无如是恶慧邪执诸有情类，一切有情成就正见，种种妙慧具足三明。』善现！是菩萨摩诃萨由此般若波罗蜜多，速得圆满邻近无上正等菩提。
　　「复次，善现！有菩萨摩诃萨具修六种波罗蜜多，见诸有情三聚差别：一邪定聚，二正定聚，三不定聚。善现！是菩萨摩诃萨见此事已作是思惟：『我当云何方便拔济诸有情类，令离邪定及不定聚？』既思惟已作是愿言：『我当精勤不顾身命，修行六种波罗蜜多，成熟有情、严净佛土，令速圆满疾证无上正等菩提，我佛土中得无邪定及不定聚诸有情类，亦无如是二聚名声，一切有情皆正定聚。』善现！是菩萨摩诃萨由此六种波罗蜜多，速得圆满邻近无上正等菩提。
　　「复次，善现！有菩萨摩诃萨具修六种波罗蜜多，见诸有情堕三恶趣：一者地狱，二者傍生，三者鬼界。善现！是菩萨摩诃萨见此事已作是思惟：『我当云何拔济如是诸有情类，令其永离三恶趣苦？』既思惟已作是愿言：『我当精勤不顾身命，修行六种波罗蜜多，成熟有情、严净佛土，令速圆满疾证无上正等菩提，我佛土中得无地狱、傍生、鬼界，亦无如是三恶趣名，一切有情皆善趣摄。』善现！是菩萨摩诃萨由此六种波罗蜜多，速得圆满邻近无上正等菩提。
　　「复次，善现！有菩萨摩诃萨具修六种波罗蜜多，见诸有情由恶业障，所居大地高下不平，堆阜、沟坑、秽草、株杌、毒刺、荆棘、不净充满。善现！是菩萨摩诃萨见此事已作是思惟：『我当云何拔济如是诸有情类，令其永灭诸恶业障，所居之处地平如掌，无诸秽草、株杌等事？』既思惟已作是愿言：『我当精勤不顾身命，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是诸杂秽业，所感大地有情居处其地平坦，园林、池沼、诸妙香花，间杂庄严甚可爱乐。』善现！是菩萨摩诃萨由此六种波罗蜜多，速得圆满邻近无上正等菩提。
　　「复次，善现！有菩萨摩诃萨具修六种波罗蜜多，见诸有情薄福德故，所居大地无诸珍宝，唯有种种土石瓦砾。善现！是菩萨摩诃萨见此事已作是思惟：『我当云何拔济如是多罪少福诸有情类，令所居处丰饶珍宝？』既思惟已作是愿言：『我当精勤不顾身命，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是多罪少福诸有情类，金沙布地处处皆有吠琉璃等众妙珍奇，有情受用而无染著。』善现！是菩萨摩诃萨由此六种波罗蜜多，速得圆满邻近无上正等菩提。
　　「复次，善现！有菩萨摩诃萨具修六种波罗蜜多，见诸有情凡所摄受，多生恋著起诸恶事。善现！是菩萨摩诃萨见此事已作是思惟：『我当云何拔济如是恶所摄受诸有情类，令其永离恋著恶业？』既思惟已作是愿言：『我当精勤不顾身命，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是恶所摄受诸有情类，一切有情于色等境都无摄受不生恋著。』善现！是菩萨摩诃萨由此六种波罗蜜多，速得圆满邻近无上正等菩提。
　　「复次，善现！有菩萨摩诃萨具修六种波罗蜜多，见诸有情有四色类贵贱差别：一刹帝利，二婆罗门，三者吠舍，四戍达罗。善现！是菩萨摩诃萨见此事已作是思惟：『我当云何方便拔济诸有情类，令无如是四种色类贵贱差别？』既思惟已作是愿言：『我当精勤不顾身命，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是四种色类贵贱差别，一切有情同一色类，皆悉尊贵人趣所摄。』善现！是菩萨摩诃萨由此六种波罗蜜多，速得圆满邻近无上正等菩提。
　　「复次，善现！有菩萨摩诃萨具修六种波罗蜜多，见诸有情有下、中、上品（别本或无「品」字）家族差别。善现！是菩萨摩诃萨见此事已作是思惟：『我当云何方便拔济诸有情类，令无如是下、中、上品家族差别？』既思惟已作是愿言：『我当精勤不顾身命，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是下、中、上品家族差别，一切有情皆同上品。』善现！是菩萨摩诃萨由此六种波罗蜜多，速得圆满邻近无上正等菩提。
　　「复次，善现！有菩萨摩诃萨具修六种波罗蜜多，见诸有情端正丑陋形色差别。善现！是菩萨摩诃萨见此事已作是思惟：『我当云何方便拔济诸有情类，令无如是形色差别？』既思惟已作是愿言：『我当精勤不顾身命，修行六种波罗蜜多，成熟有情、严净佛土，令速圆满疾证无上正等菩提，我佛土中得无如是形色差别诸有情类，一切有情皆真金色，端严殊妙众所乐见，成就第一圆满净色。』善现！是菩萨摩诃萨由此六种波罗蜜多，速得圆满邻近无上正等菩提。

　　大般若波罗蜜多经卷第三百三十

