上一页 下一页

灵峰藕益大师宗论卷第一之一
【四十八愿】 【受菩萨戒誓文】 【刺血书经愿文（戊戌）】 【书佛名经回向文】 【为雪航檝公讲律刺血书愿文】
【持呪先白文】
【礼大报恩塔偈（同然香者一十五众）】
【为母三周求拔济启】
【为母发愿回向文】
【持准提呪愿文】
【礼大悲铜殿偈】
【起呪文】
【己巳除夕白三宝文】
【阅律礼忏总别二疏（庚午）】
【安居论律告文】
【为母四周愿文】
【为父十二周年求荐拔启】
【结坛水斋持大悲呪愿文（十一月初五日）】
【为父回向文（日月同上）】
【棱严坛起呪及回向二偈（辛未）】
【续持回向偈】

愿文一
【四十八愿】（天启元年。岁次辛酉。七月三十日。时名大朗优婆塞）

稽首三身圆满尊。一切真如觉性海。称彼法界等虚空。种种庄严大愿海。果因交彻不思议。菩萨一切修行海。亦礼阿弥陀如来。观音势至及地藏。我为慈亲罔极恩。徧悯一切众生界。发生如实增上心。修行念佛胜方便。深信净土摄受门。广大誓愿普皆被。妙戒为舟智慧舵。方便为帆佛力风。尽未来际渡众生。终不一念舍五浊。诸佛愿海如帝珠。摄于我愿重重现。我愿亦如摩尼王。诸佛愿海悉皆摄。愿轮横徧于十方。亦复竖穷于三际。一切智智之所乘。故我至心勤修习。
第一愿。我本发心。上报慈父钟之凤生恩。愿三宝力。令我无始慈父。咸生净土。速证菩提。令闻我名者。亦报父恩。
第二愿。我本发心。上报悲母金大莲养育恩。愿三宝力。令我无始悲母。咸生净土。速证菩提。令闻我名者。亦报母恩。
第三愿。度法界众生成佛竟。方取泥洹。
第四愿。我淫机身心俱断。断性亦无。令闻我名者。永断淫根。
第五愿。我杀害业习。灭尽无余。令闻我名者。徧生慈力。
第六愿。我痴闇谤三宝业。灭尽无余。令闻我名者。正信三宝。
第七愿。我诸不善业。悉得清净。令闻我名者。安住梵行。
第八愿。我决生极乐世界。速证无上菩提。分身尘刹。尽未来际。度生无厌。
第九愿。我生生不忘本愿。于五浊世。善化众生。
第十愿。我处处宏通正法。无诸魔障。
十一愿。得无量智慧。达一切佛法。
十二愿。得无量辩才。开迷降外。一切无畏。如师子吼。
十三愿。得无量神通。徧十方国。承事如来。及善知识。一切海会。无不得与。
十四愿。我能出种种妙音。尽未来际。赞叹三宝。令众生知所归依。
十五愿。随意出生种种妙供。供养三宝。为众生作大福田。
十六愿。随喜一切众生所有功德。令成无上菩提。
十七愿。十方如来成正觉时。我先劝请。转大法轮。开示众生。无上觉路。
十八愿。十方如来般涅槃时。我悉劝请。莫入涅槃。常住世闲。饶益含识。
十九愿。一切海会。推我为大法王子。佛赞我功德。智慧。慈悲。愿力。如观世音。地藏王。等无有异。
二十愿。以大悲光。照诸地狱。触我光者。应时变诸苦事。悉成妙乐。
二十一愿。以大悲光照诸饿鬼。触我光者。应时舍身。得净土生。
二十二愿。以大悲光。照诸畜生。蒙我光者。离诸怖畏。舍身之后。得净土生。
二十三愿。以大悲光。照诸鬼神。蒙我光者。悉舍嗔心。开悟佛道。舍诸丑陋。得清净身。
二十四愿。以大悲光。照诸苦恼众生。蒙我光者。疾病消除。六根具足。厄难恐怖。悉皆解脱。无病延年。发菩提意。若临命终。卽生净土。
二十五愿。以大悲光。照有形无形。有想无想。及诸魔外。令其身心。舍诸邪见。通达佛乘。
二十六愿。以大悲光。照触人天。令不迷欲乐。及欣厌定。勤求无上菩提。
二十七愿。以大悲光。照声闻缘觉。令舍无为。速趣佛乘。
二十八愿。以大悲声。令一切众生。决定明悟。不恋三界。不乐余乘。唯求无上菩提。
二十九愿。以大悲神力。随顺众生。种种所求。俾于我法。生深信心。
三十愿。以救度众生。故于十方。现作佛身。或净土摄取。或秽土调伏。方便无量。
三十一愿。救度众生。故随类现身。一一类中。种族尊胜。威德自在。令诸同类。敬爱受教。直至菩提。
三十二愿。以大悲方便。现于一切。无佛法处。法灭处。佛法不能行处。隐显大化。为长夜灯。救拔沉冥。出于苦海。
三十三愿。恒于众生饥渴之时。现作饮食。疾疫现作药草。寒作衣服。热作凉风。险阻作津梁。一切所须。皆现作之。若服。若食。若倚。若履。咸得安乐。发菩提心。
三十四愿。乐求佛乘众生。闻我名已。不舍肉身。得佛菩提。
三十五愿。庄严佛土菩萨。闻我名已。其国逾于极乐。欲现秽土。则得无量方便。善化刚强。
三十六愿。令欲见诸佛土。闻法众生。皆得见闻。
三十七愿。令欲往无数世界。供养三宝众生。一念之闲。普得周徧。
三十八愿。令欲生佛土众生。闻我名号。卽得随愿往生。
三十九愿。令同我誓愿众生。速得无量。智慧方便。威德自在。
四十愿。令乐小乘众生。速登圣果。卽回心入菩萨乘。
四十一愿。十方修行菩萨。闻我名号。直至菩提。永无魔事。
四十二愿。十方魔外。闻我名号。卽舍邪见。同归正觉。
四十三愿。以大悲心力。使五逆。十恶。四弃。八弃。当堕大狱众生。知求哀忏悔。随现胜妙色身。摩顶安慰。令罪根永拔。发菩提心。
四十四愿。以平等大慈悲力。能灭谤我法。詈我名者。极重恶障。速趣菩提。
四十五愿。我慈眼最极清净。普视尽虚空界。乃至极苦处。悉令安乐。极恶众生。悉令贤善。
四十六愿。我印手最极庄严。于念念中。出一切供养云。珍宝云。衣服云。众具云。饮食云。医药云。三昧云。总持云。辩才云。光照云。徧虚空界。尽未来际。利益众生。
四十七愿。我名号尽十方界靡不周徧。彼法灭处。我名不灭。恒令闻称。悉得解脱。
四十八愿。我色身最极微妙。以不可说不可说佛刹。极微尘数大人相。而自庄严。一一相有不可说不可说佛刹极微尘数随形好。一一好有不可说不可说佛刹极微尘数光明。一一光作不可说不可说佛刹极微尘数色。严饰国界。演不可说不可说佛刹极微尘数声。宣扬妙法。出不可说不可说佛刹极微尘数香华饮食。衣服众具。普供一切。现不可说不可说佛刹极微尘数化佛。教化一切。一一佛有不可说不可说佛刹极微尘数诸化菩萨。一一菩萨有不可说不可说佛刹极微尘数殊胜庄严。一一严作不可说不可说佛刹极微尘数广大佛事。一一事于不可说不可说佛刹极微尘数世界利益众生。有见一佛事。则得见我微妙色身。见我身者。则能与我平等。则能速得成佛。

【受菩萨戒誓文】（天启四年岁次甲子十二月二十二日）

如是戒品。我今于一切三宝前。誓愿受持修学。尽未来际不复舍离。假使持戒因缘。百千万劫恒受困苦。誓不以苦故。退失今日道心。假使破戒因缘。百千万劫恒受安乐。誓不以乐故。退失今日道心。以此学戒功德。愿我及众生。无始众罪。尽得消灭。若一切众生定业当受报者。我皆代受。徧微尘国界。歴诸恶道。终无厌悔。令彼众生。先成佛道。我所发愿。真实不虚。愿十方三宝。现为我证。令我道心。日夜增长。文殊智海。念念清净。普贤行海。念念圆成。命终之后。生诸佛前。证度迷流。同登觉岸。虚空有尽。我愿无穷。

【刺血书经愿文（戊戌）】

菩萨戒弟子智旭。刺舌血书大乘经律。先于三宝前。然臂香十二炷。发十二愿。愿亡父。及无始慈父。断无始我执。生乐土。受佛记。愿亡母。及无始悲母。断根本烦恼。莲华生。佛授记。愿现在同行。及过去一切真善知识。皆先圆满菩提。愿普与法界众生。破二执。断众苦。得金刚身。净三聚戒。圆正定。证实慧。发菩提心。得不退转。归无上觉。以上发心发愿善力因缘。普施法界。同了无二无生。无得无作。永离虚妄。会证常乐。

【书佛名经回向文】

比丘智旭。书佛名毕。然香发愿。三炷供如是三宝。愿与法界众生。绍隆佛种。入智慧藏。登解脱门。六炷忏六根罪。愿与法界众生。常覩佛色。闻法音。齅法香。宣法味。服惭愧衣。悟如来藏。二炷祈父母亲缘。国土人民。入九莲胞胎。获三宝福祐。四炷保常住僧伽。和合说戒。净业善友。严净毗尼。禅堂清众。熏修大乘。职事诸师。名标莲蘂。三炷保比丘某某及一切善友。身康禄炽。正向菩提。如是功德。普施含灵。同生安养。

【为雪航檝公讲律刺血书愿文】

崇祯己巳春。正月十有五日。菩萨戒比丘智旭。为同学比丘智檝。讲四分戒本。然香十炷。发十大宏愿。一者愿法界一切地狱众生。同得解脱。永不受果。永不造因。二者愿一切饿鬼道。同得解脱。三者愿一切畜生道。同得解脱。四者愿一切阿修罗。舍憍慢习。五者愿一切人道。发菩提心。六者愿一切天道。永断诸漏。七者愿一切声闻。回小向大。八者愿一切辟支。发起大悲。九者愿一切菩萨。尽无明源。十者仰愿一切如来。更增法乐。又愿以此功德。令道友智檝。荡涤流俗知见。拔除儱侗邪思。赤歴歴荷担正法。不惜身命。真恳恳哀悯众生。善能度脱。若其从无始来。至于昨日。所有一切恶业。应受报者。智旭悉皆代受。令得解脱。所有一切善业。应受报者。普施法界众生。同成正觉。从今已去。执持禁戒。尘业不侵。严护威仪。蜎飞无损。树正法之妙幢。作人天之模范。更愿智旭。恒于尽虚空徧法界三恶道中。普代众生。受无量苦。经于不可说不可说微尘劫海。僃尝楚毒。终无厌悔。使法界众生。无一不成佛竟。我方解脱。以此发心发愿功德。仰愿诸佛大慈加被。大悲拔济。令一一字放无量光。一一光照无量国。一念之顷。悉周法界。普施众生。究竟法乐。情与无情。同圆种智。

【持呪先白文】

智旭供臂香五炷。愿持灭定业真言百万。观音灵感。七佛灭罪。药师灌顶。往生净土真言。各十万。次当结坛。持大悲呪十万。又三炷供证明比丘广镐等。镐各然三炷。随喜助发。所愿如来正法复兴。末世弊端尽革。光明寿命。称性量而无量。福德智慧。等虚空而不空。普与含生。同生安养。

【礼大报恩塔偈（同然香者一十五众）】

稽首大悲坚固藏。普现色身妙宝塔。随求感应不思议。哀愍我等及群生。愿舒无畏大光明。令我等除恶道怖。出入游戏六道中。度脱一切如幻众。愿舒清净大光明。令我等除破戒垢。毗尼严净最清凉。息诸六道烦恼热。愿舒三昧大光明。令我等除襍乱想。照了法界无分别。起诸无作大神通。愿舒智慧大光明。令我等尽无明漏。愿舒如意大光明。令我等满随心愿。以兹启迪诸群蒙。令皆欢喜发深信。护持正法永不灭。实义炽然昭千古。寕使身碎如微尘。终不退舍菩提愿。寕使永劫受众苦。终不忘失大悲心。唯愿三宝及天龙。证知宏誓摄受我。

【为母三周求拔济启】

敬礼十方三宝。阿弥陀佛。及二大士。清净海众。复礼现前真实善友。悉同启请。伏愿以慈善力。悲救心。为我亡母优婆夷金大莲。随意课持经呪。哀令我母。未生净土。决定得生。已生净土。决定见佛。若已见佛。增长品位。母弃不肖。已经三载。及省己躬。无德可报。实深惭愧。痛自悔责。负世闲孝道。乖出世本期。自非众友提携。恐贻未来深累。唯愿广菩提心。广菩提愿。广菩提行。普为法界众生。经生父母。歴劫亲缘。运无缘慈。兴同体悲。令一经一呪。功沾沙界。福等虚空。愿智旭为最后得解脱人。尽见一切众生。皆先解脱。仰凭十方三宝。净土圣贤。现前善友。摄受救护。

【为母发愿回向文】

菩萨戒比丘智旭。一心归命。法界三宝。伏为亡母优婆夷金大莲。今六月初一日。弃世三周。敬然臂香七炷。供十方三宝。释迦文佛。文殊普贤等诸大菩萨。阿弥陀佛。观音势至等诸大菩萨。地藏大士。及十方诸大菩萨。现前清净。真实善友。普同供养。伏蒙善友。为我母诵种种经呪。（列比丘沙弥。及诸佛子。共十一人。礼忏二堂。持诸经十六部。诸呪品二万三千一百。佛菩萨名四十三万。自持诸经十二部。礼三世三千佛。文不录）愿母罪因苦果。净尽无余。智种福基。具足无减。悟法界藏身。入普贤行海。智旭又为父母乃至歴劫亲缘。亦为现前善友。所有歴劫亲缘。广及法界众生。悉为归依忏悔。发宏誓愿。尽法界众生。无始至今。一切杀罪。愿得消除。自今以去。更不复造。若定业应受刀山劔树等。智旭普皆代受。令彼安住大悲。一切盗罪消除。更不复造。定业应受考逼酬偿等。智旭普皆代受。令彼成就大舍。一切淫罪消除。更不复造。定业应受铁牀铜柱等。智旭普皆代受。令彼圆满梵行。一切妄语罪消除。更不复造。定业应受拔舌犁耕等。智旭普皆代受。令彼证真实法。一切饮酒罪消除。更不复造。定业应受灰河沸屎等。智旭普皆代受。令彼得大智慧。一切贪罪消除。更不复造。定业应受积寒坚冰等。智旭普皆代受。令彼永获清净。一切嗔罪消除。更不复造。定业应受猛火烧然等。智旭普皆代受。令彼发起大慈。一切痴罪消除。更不复造。定业应受盲聋顽钝等。智旭普皆代受。令彼满足菩提。一切尘沙等罪消除。更不复造。定业应受种种尘沙苦等。智旭普皆代受。令彼究竟涅槃。以此功德。伏愿一切地狱等受安乐。一切饿鬼等获饱满。一切畜生等蒙解脱。一切修罗等证慈忍。一切人道等悟无生。一切天道等尽诸漏。一切声闻等发大愿。一切缘觉等起大悲。一切菩萨等满菩提。一切如来等增法乐。又愿现前四比丘。增长寿命。增长大悲。开发深智。昭明慧眼。四佛子。尽一切习。速圆梵行。三沙弥。戒根永净。拾诸嗔掉。又愿智旭。生生处处。常得承事供养一切善友。善友成佛。为影响众。尽未来际。不念疲劳。仰唯法界三宝。大慈覆护。大悲拔济。令我所愿。疾得满足。普与含生。同圆种智。

【持准提呪愿文】

智旭向以十二愿。然香十二炷。散持准提呪一百二十万。今束为三愿。然香三炷。结坛持三十万。一愿毗尼实义。昭揭中天。教观禅那。尽除流弊。灵山共睹俨然。净土同期托质。二愿修治大藏。昭佛祖之慧命。救赎众生。普法界之慈缘。三愿学无边法门。穷正觉心源。竟法海涯底。折举一废余之魔见。导万有不齐之群机。赞戒赞闻。无人不秉真说。巨集禅巨集净。无处不转正轮。如此三愿。不为自图名利安乐。出生死。证菩提。普为法界众生。同具如来十号。证涅槃四德。至究竟安隐处。超二种生死苦。圆四智菩提果。居上上寂光土。仰唯法界三宝。大准提王。速如所愿。尽未来际。行普贤妙行。披地藏誓铠。众生不度尽。不取般涅槃。

【礼大悲铜殿偈】

稽首圆满大悲尊。慈心普覆虚空界。陀罗尼力妙威神。诵者随求皆获愿。我本仰承呪力生。我父梦中曾觉悟。我幼持斋甚严肃。梦感大士曾相召。我以无始恶业缘。盲无慧眼从邪教。破斋毁佛诟大士。大士于我恒怜悯。无非妙德冥加被。令我终获坚固信。我今已发菩提心。誓忘身命持正法。憾我障重惑业深。恒与大士悲相隔。三漏三垢常炽然。三德三身恒覆蔽。我今哀恳发深诚。愿求大士恒悲救。我虽具有无边罪。大士能令悉消灭。我虽无有胜善根。大士能令悉具足。我然臂香满十炷。供养大士十界身。诵持神呪满十万。忏除无始十恶业。愿我永断十恶业。愿我究竟十善业。大士地藏之宏誓。十方菩萨微尘愿。我皆随顺普修习。大圣威神摄受我。

【起呪文】

归命法界三宝。护呪神王。愿展慈威。俯垂折摄。智旭。向持种种神呪。柰障缘深厚。烦恼重浊。仍纡襍想。每犯威仪。克己省躬。实增惭惧。由是重生悲切。再展真诚。易虑洗心。惩前创后。然香七炷。供七伽陀。十一月初一日始。日誓持大佛顶首棱严呪七徧。复以次持满诸呪。次香三炷。先供地藏真言诸呪。俟时次第供养。将此哀忱。必求加被。伏愿戒根永净。定慧圆明。广化众生。咸归净土。

【己巳除夕白三宝文】

菩萨戒比丘智旭。第三阅律藏毕。敬然臂香三炷。供本师释迦牟尼三劫三千诸佛。一切批柰邪为首。及一切尊法。弥勒菩萨。优波离尊者。及西天东土宏律大师。又三炷。代同学某等。供养三宝。伏念诸佛灭后。以戒为师。唯有如说修行。名为正法住世。丁兹末运。竞骛虚名。别解脱经。罕知端绪。秉羯磨法。罔识范模。文字法师。狂妄禅客。同为师子身虫。形服沙门。羺羊持律。并致魔军侵侮。爰发胜心。誓勤守护。仰愿诸佛菩萨。应世圣贤。以本愿大悲。救拔折摄。令我等永杜因循苟且之心。速奏挟持匡济之力。再补第一义天。重浴尸罗法日。曜三涂而息苦。覆六道以常安。净治三业。契会寂光。圆证五身。徧游尘刹。

【阅律礼忏总别二疏（庚午）】

某等归命三宝。及现前同行。伏念以戒为师。最后明诲。因戒生定。无漏初基。悯世竞裂其纲维。庆我犹逢于正教。爰发胜怀。同心披览。检阅将终。忏摩发愿。比丘受筹。然顶香三炷。臂香十四炷。智旭然臂香二十八炷。性泓然臂香十炷。道援然臂香四炷。及某等各为四恩三有。法界众生。兴无缘慈。运同体悲。等诸佛心。发无作誓。殷勤修慈悲道场忏法。仰愿大哀旷济。拯劫浊沉沦。神力冥资。锡初心福慧。阐毗尼之秘旨。禅那与教观齐彰。补佛处之宏猷。暗证与依文俱窜。见闻得真随喜。习学可实修持。合弥陀摄受之符。操净土庄严之券。
稽首毗柰邪。无漏清净藏。建立及宏通。幷如说行者。我今为自身。亦为诸含识。彚释成集要。唯垂哀摄受。智旭与法界众生。无始至今。迷寂灭性。开有漏门。背解脱城。造三业罪。或不知圣戒。或受已不持。辜负佛恩。折损福慧。致使身多病苦。心绕昏愚。生逢末运。世徧魔军。幸荷深慈。获覩正教。复承微善。稍达义涂。由是发护法心。立宏通愿。又以业重障深。德凉解浅。切怀惭愧。哀望加持。然香三炷。普为国王宰辅。父母亲缘。信施檀护。供十方法界。无尽三宝。又二十五炷。供本师释尊。愿正法久住。过去七佛。愿戒法流传。阿弥导师。愿同生净土。璢璃光佛。愿圆满尸罗。逸多慈氏。愿常来教授。三十五佛愿遮障消除。及供观虚空藏经。愿戒身成就。毗尼法藏。愿过犯永清。及供虚空藏菩萨。愿灭除重罪。地藏本尊。愿转我定业。文殊普贤诸大士。愿智行圆满。观音势至诸大士。愿摄归极乐。药王药上诸大士。愿修法供养。金刚藏准提总持王等诸大士。愿得大陀罗尼。优波离大师。愿得最上律仪。迦叶阿难尊者。及翻译受持诸大法师。愿游化无碍。兼供达观可大师。报刊行大藏。重振僧风之德。莲池宏和尚。报遗规私淑之恩。憨山清师祖。报初缘发心。梦中摄受之德。雪岭峻师。报剃度之恩。古德贤法师。报证明学戒之德。无异舣禅师。报劝赞付梓之缘。壁如镐兄。归一筹兄。报参订商确之力。及现在六师。未来一切同行善友。愿并扶法运。季贤献师。净空妙师。外护知识等。愿同入法流。伏愿一切众生。悟圆通门。证王三昧。破二十五有轮。显二十五我性。共入莲邦。齐成佛道。

【安居论律告文】

稽首真如清净性。具足圆满无减修。学无学地诸功德。及我同欣梵行人。愿兴同体大悲心。愍此沉沦迷倒世。直昭正法善毗尼。徧破众生惑业苦。弟子智旭。普为法界众生。求于诸佛无上菩提正法轮故。专心披阅毗尼藏。彚辑要诠。便诸学习。又以业重福轻。障深慧浅。染心易炽。净德难成。性罪仅持。遮罪多犯。言之似易。行之实难。自淑未遑。利人奚望。是以专自惭愧。彻底策新。然香四炷。供三宝善友。发十种增上誓愿。尽法界众生。有一未舍淫业。未忘淫法。未绝淫缘。未断淫因。我终不取正觉。有一未舍杀盗业。未忘法。未绝缘。未断因。我终不取正觉。有一未舍妄言两舌恶口绮语业。未忘法。未绝缘。未断因。我终不取正觉。有一未舍贪嗔邪见业。未忘法。未绝缘。未断因。我终不取正觉。唯愿法界三宝。以本誓愿力。证知哀悯。令我黑业永除。善法增长。克偕善友。净满圆成。

【为母四周愿文】

稽首大孝尊。孝顺至道法。及一切三乘。同修孝道者。我以哀恳心。为母重发愿。愿法界师友。咸垂哀护持。智旭。自惟居家多染。世孝非真。舍慈母以披缁。拟克果而广济。无柰惑业障深。慧行福浅。未尽三心。罔遵二利。旣亏就养无方。复恣负债受用。是以重增惭愧。再沥丹忱。因慈母弃世四周。修称性无作四誓。启善友同体之悲。作净土增上之行。（列比丘沙弥净人十五人。共持诸经部卷三百三十六。呪品二万三千四百十四。佛名五十一万六千。礼千佛名经一部。其文悉不录。）智旭仍向十方三宝。及一切善友。然香九炷。要九界以同归。以此功勋。悉回向我父母。及无始亲缘。并证寂光。速跻正觉。又愿现前十大比丘。圆行轮。明戒体。离伪因。破俗见。滋慧命。普慈心。远魔事。脱情染。邪正了辨。戒乘俱急。三沙弥。戒身早复。折慢幢。祛邪见。二净人。护威仪。离恶友。又愿诸友。生身父母。歴劫亲缘。同游四德之城。悉入二严之地。又愿智旭。恒与诸友为影响众。诸友成佛。请转法轮。请久住世。灭后护持正法。末季重使昭明。乃至一切未发心者令发。已发心者令熟。已成熟者令证。尽众生界成正觉。我始自取般涅槃。仰愿三宝。证明摄受。

【为父十二周年求荐拔启】

智旭。泣血稽颡。同修净业。上善胜友座下。伏为先严捐世。已十有二年。负债出家。方自救不了。十一月初五日。爰属讳日。预于六月二十九日。对三宝前。然臂香三炷。供善友知识。启请广运慈悲。同垂济拔。佛名神呪。经律忏悔。随意乐为。悉资净业。功沾沙界。果极法身。无任哀祈。肃兹徧叩。

【结坛水斋持大悲呪愿文（十一月初五日）】

智旭。自惟障缘深厚。慧力衰微。行浊言清。始勤终惰。负生我重恩。背慈尊明诲。四十八愿。仅托空言。一十二求。罔希实果。悠悠岁月。病与业俱增。罔罔胸怀。志与形并迈。扪心扼腕。惊虑凄神。重策旧图。思收新益。言念智旭。七岁断肉。未知出世正因。十二学儒。乃造谤法重业。赖善根未绝。每潜转默移。一触念于自知之序。次旋意于寂感之谭。礼药师妙典。知佛与神殊。闻地藏昔因。知道从孝积。旣怀丧父之哀。复切延慈之想。书慈悲忏法。矢志尸罗。听大佛顶经。决思离俗。舍母披缁。尅期取果。无柰夙因力弱。现行惑强。触境多乖。反躬无似。又复喜谈人过。鲜克已非。每忽人长。不知己短。虽时时发愿。亦数数废忘。或猛厉自诃。复纡回自弛。身汨浮沉之浪。云何度他。心缠爱见之丝。云何脱彼。是以再沥丹忱。追补昔愿。自己巳春。已立诵持之誓。及仲冬月。又新惩创之功。于今呪数虽完。心仍未净。岂不愈堪惭愧。更可悲哀。敬对三宝大悲菩萨。然香十炷。结七七坛。谨服水斋。至心持大悲圆满神呪十万八千。以此功德。必求加被。愿从今去。戒根永净。遮性无亏。定慧齐彰。寂用自在。三涂息苦。九品莲敷。共睹须弥毫相。同圆法界藏身。

【为父回向文（日月同上）】

归命无上尊。及以寂灭法。解脱众僧海。同垂哀护持。智旭。二十丧父。已萌孝感之怀。廿四出家。未纡男女之业。本期普利尘沙。奚止愿超九世。所憾业障深缠。克果莫就。追思罔极。遗憾终天。今集自他经呪。（列诸佛菩萨名七十八万八千。诸经部卷一千四百九十一。呪品十三万八千五百二十。忏一部。自持诸经七部。呪品七万。佛名诸菩萨名二十三万。文不录。）然香三炷。供法界三宝。伏愿钟之凤。速升净界。早悟寂光。又愿过去父母亲缘。永离妄缘。咸会常乐。现前善友同行。共报慈恩。同合悲仰。恭惟三宝。证明摄受。

【棱严坛起呪及回向二偈（辛未）】

稽首大慈悲。救护末劫者。我念末劫苦。破戒为第一。我思救苦方。无越毗尼藏。毗尼若住世。正法永不灭。行成果斯尅。教不属空言。或因持戒力。速成净满尊。或因净尸罗。严净诸佛土。或因别解脱。作独觉声闻。或因善戒力。生禅及天道。亦作人中胜。福乐好名称。如是差别果。皆由戒所得。近果说差别。究竟归一乘。如是胜妙法。愿为我昭明。普度长夜中。无依无怙众。故以一百日。栖身清净坛。持于圆满呪。具足十万轮。又增持一万。灭定业五万。共回向菩提。同生极乐国。唯冀三宝尊。证明哀摄受。
归命明行足。显密清净轮。种种胜修持。学无学功德。我惭愧发心。入坛持神呪。数足心尚襍。威仪亦未净。内倍怀忧惧。愿发事难济。故然香十炷。忏我十恶根。其增持一万。灭定业五万。亦然臂六炷。加被愿如心。又为十一友。持灭定业呪。共计九十万。供臂香七炷。又为报恩继志心。追荐已往度脱心。劝请转法随喜心。代除邪谬悲救心。为诸友朋宏济心。为诸檀护宏法心。从来缘会慈念心。欲持三百二十万。故然臂香复七炷。令我七心皆得成。

【续持回向偈】

稽首善逝尊。无上显密藏。三乘贤圣众。地藏灭业呪。我以大菩提。最初清净心。续为善友众。持四十八万。若有禅思士。善入诸三昧。不起增上慢。恒修胜法忍。持经者达义。如说得修行。营福者随心。畏罪严佛乘。住戒者增明。已污速归真。未住秉威仪。尊重正法教。或有毁重禁。愿令发深惭。拔除罪犯根。速达无生理。今我然香炷。供养三宝尊。愿我及含识。灭除一切业。又然香三炷。悔三业诸恶。从今誓永断。起无作善根。敬依占察经。掷轮决疑惑。亦以此妙法。流通益世闲。我誓以身心。奉上地藏主。随于刹尘劫。永处众苦中。普代众生苦。令得先成佛。劫石或可移。此愿终不改。我所修福业。忏悔发宏愿。种种胜善根。体性同法界。一一皆回向。普施诸含识。悉愿证真常。同归寂光土。

灵峰蕅益大师宗论卷第一之一

上一页 下一页