
　　　　金刚般若波罗蜜经感应传

　　　　琰法师

　　梁天监中，有琰法师，居长安招提寺，年十一岁为僧。忽一日，同寺中僧侣往占吉凶。于相师家，以次占。至琰，曰：「可惜聪明寿夭，至十八岁数亦足矣。」琰闻之不乐，及归寺，发心躬诣藏殿，焚香躬礼三宝，发愿修行，乞赐经一卷，毕世受持。祷祈已，随手于藏函内抽得经一卷，乃是金刚般若也。于是专心受持，不舍昼夜。忽一日，夜至更深，见房中有五色光明，须臾见一梵僧，身长丈五许，语琰曰：「汝寿止十八岁，必致夭亡。今得持念大乘经力，增延寿数矣。」言讫潜隐。因得此验，愈更精勤，年逾十九。一日寻访，相师愕然，谓琰曰：「予昔曾言师寿必夭，不期今日再会，师习何善业，喜得夭相已消，重添法龄耶？」琰曰：「专心持念金刚般若经。」相师稽首谓曰：「吾辈缘在尘俗之中，罔知佛法之功德有此殊异，观师此去，寿至九十二矣。」后果应相师之言，终于招提寺。

　　　　荀氏

　　隋时益州新繁县西王李村，居士荀氏，晦迹不显，人莫知之。尝于村东空地上，遥望虚空，手写金刚般若经，遂感诸天龙神覆护，凡遇雨，此地不湿，约有丈许，如屋覆然。每雨，则牧童小儿，皆避于此。至唐武德年间，有僧语村人曰：「此地向来有人书经于此，致有诸天设宝盖于上覆护，切不可令人作践。」尔后设栏围绕，供养佛像。每遇斋日，集远近善友，诵经修善。尝闻天乐，声振一方，遂为吉祥之地矣。

　　　　法藏

　　沙门法藏，隋时人也。居鄜州宾室寺。禀性淳古，行业精勤。尝于开皇中，在本州洛州县建造寺宇。曾将自己衣钵变卖，起盖殿屋二处，又写经八百余卷。至唐武德二年二月中，偶染一疾，昏寐中，忽见金刚神，手执经一卷，谓法藏曰：「汝造寺写经，有互用之罪。我今授汝金刚般若经一卷，汝若至心能写此经一卷，流通读诵。互用之罪，悉皆消灭。」言讫不见，俄而疾愈。尔后罄卖衣资，书写此经一百卷，毕世受持，修诸善行，不涉世缘，寿至九十九岁。其年正月十五日，延请大众看念妙法莲花经一七卷，金刚般若波罗蜜经一七卷，升座端坐，索笔书偈，与大众相别，俄然化去。一时缁素，咸睹阿弥陀佛化身，接引往生西方极乐世界，九品花池托质矣。颂曰：
　　今年九十九　　看看无所有
　　更莫问如何　　虚空打筋斗。

　　　　陆彦通

　　隋人陆彦通，日诵金刚经十卷。李密盗起，时彦通宰武牢，邑人欲杀之，以应义旗。城上有贼，持剑赶杀彦通。前有一深涧，贼逼近，跃入其涧，空中见金刚神，以手指令一人接彦通臂，置石上，都无损伤。神人曰：「汝持经有感，故特来相救。」因得保全还家，神所接之臂，异香数日不散。后位至方伯，年八十余。一日无疾，索笔书偈，香汤沐浴，端坐而逝。偈曰：
　　八十九年在世　　随身做些活计
　　今日撒手便行　　明日清风自在。

　　　　陈昭

　　唐武德年间，信士陈昭，江陵人。日常斋素，持金刚般若经，累积功行。有大蟒，时来座侧听经，毕即退，每日如是。有邻人力昌，勇悍不信，见蛇往来，疑是妖怪，潜伺打杀。其蛇衔冤，诉于阎摩天子，敕使者追力昌魂至冥司，令蛇缠身噬啮，苦痛难忍。力昌乃逐托梦告妻曰：「我在生打杀一蛇，其本要听经百卷，可以升腾。只欠七卷，我不合打杀。今彼蛇苦楚不可胜言，可与我请僧写得金刚经七卷，躬就佛前忏悔，以救倒悬之厄。」妻觉而忆其梦，欲依写经，奈何口食不给，倍增悲苦。有男名僧护，方年五岁，问母何事悲哭。母说其由，僧护即答母曰：「何不将儿卖却，以救其父。」于是哽噎抱儿出市，卖与蜀客。得钱两贯，与子分离，五内痛割。逐请僧写经七卷，对三宝前苦心祷祝：一愿夫力昌承经功德，解释冤尤。二愿母子再得相见。自别之后忆子目盲，但每日诵念金刚经，求乞于市。其子随客往蜀，一去三十年，继父母俱亡。忽念亲母，卖我写经荐父，至今不知存亡。遂收拾家资，复回江陵寻母，未即之见，买宅暂居。忽遇节腊祭祖，就斋求乞老妪数人，来则诵金刚经一卷，乞意回向。僧护云：「我幼年丧父，我母将儿卖身荐父，今得回乡，寻母不见，愿得父母同获超升。」数中一婆婆便叫：「郎君！我是汝母。汝年五岁，卖你写经荐父，见有卖券在我住处篮儿内。」僧护索券读之，悲喜交集，焚香拜告三宝天地神祇，今得母子相见。缘母目盲，不能见子，遂取水漱口，躬对天地之前，与母舐其目，左右皆明。遂得母子团圆，以应向年之所祷也，观者无不感叹。

　　　　任五娘

　　唐龙朔元年，洛川景德寺比丘尼房，有女使任五娘。死已，乞灵座供养，经月余，其弟妹每夜听得灵座有呻吟之声，初甚恐，因焚香问之。灵即答曰：「我在生不合犯五重罪：一不合在房非为，二好食牛肉，三作践五谷，四浇泼羹汤，五杀害众生。又将活鱼作鲙，凡被杀众生，尽在阴司，要我逐一偿报。今准炎摩天子敕，令我受刀林剑树地狱，一日一夜，万死万生，痛不可忍。即今身上有刀七枚，痛入骨髓。我目告冥司鬼吏：『有何因缘，能免此苦？』鬼吏答曰：『汝生前所造恶业深重，受此地狱，若要脱离，必得阳间孝顺子孙，为写得金刚经七卷圆成，可免此苦。』答曰：『别无子孙，只有亲弟妹在家，求暂停苦，愿放回求救。』蒙许而归，望弟妹以骨肉之情，将我生前遗下衣资，变卖得钱，舍入净土寺，求宝献大师为我写经一七卷，躬对佛前，忏悔杀生种种无边重罪，愿得早离地狱辛酸之苦。」于是弟妹遂依所嘱，即为出卖遗物，命僧写金刚经。才得一卷，冥司狱吏奉天子敕，即与任五娘身上抽出一刀，写经七卷圆满，其刀尽皆抽讫。承此大乘经功德，凡此索报生灵，悉得解脱，若生善道。其任五娘业障冰消，出离地狱，就得人天。一日复来，拜谢弟妹。方欲详问，遂亦不见矣。

　　　　白仁哲

　　唐龙朔中，白仁哲为虢州朱阳县尉，蒙差运米辽东。过海，忽遇恶风，四望昏黑，仁哲与合船人从八十二人，尽皆忧惧。仁哲平昔持念金刚般若经，志诚有感。当时整理身心，焚香看诵金刚经，未终卷，忽如梦寐，见空中有一梵僧，身放五色光明，谓仁哲曰：「汝等八十余人，宿有恶业因缘，今日俱当没溺海中。」即目海内鬼神罗刹等众，咸伺求其便。「数内只缘仁哲平日持经功德，今蒙玉帝有敕，遍告龙王水府神祇，庶得免此撗逆之祸。吾特来报汝，勿致忧疑。」须臾风恬浪静，八十余人俱得济岸矣。

　　　　司马乔卿

　　唐永徽元年，司马乔卿为大理司。直丁母忧，哀毁骨立，剌血写金刚经一卷，才毕，忽墓上生芝草三茎，长一尺八寸，绿茎朱盖，取而复生。

　　　　吴逵

　　唐天宝年中，常州宜兴县人吴逵，每日五更，躬就佛前，诵金刚般若经一七卷，兼礼拜念佛。逵有诗曰：
　　五更钟动莫贪眠　　抖擞精神向佛前
　　一拜一声弥陀佛　　花池已种一枝莲
每日修行，年至九十二，忽别儿女，无疾告终。自见二使者，引见阎摩天子。问逵：「在生作何善业？」对曰：「自幼至今，专念金刚经。」天子合掌，命逵坐，朗诵一卷。方念至在舍卫国，口中即出妙香，见佛显现。王不胜欣喜，谓逵曰：「君有般若之功，吾敕送汝生舍卫国中。承品宦之后，受其爵禄，享富贵福，子孙荣显。」使者奉命送逵，目过旧舍，就空中报儿女曰：「吾得念经之力，阎王敕令吾生舍卫国中，特来相别。汝等宜受持金刚经及法华经，阴府深敬此二经。若不能受持，以诸花香，恭敬供养，得福无量。仍不得杀生，蠢动含灵，皆有佛性。买命放生，得长寿报。」儿女闻之悲哭，曰：「不用伤感，人生世间，有一善可凭，命尽如夜眠天晓，还见日月。一向在恶，必入黑闇勉之。」言讫不见。

　　　　偷马贼

　　唐大历中，太原偷马贼诬一孝廉同情，拷掠旬日，不胜苦楚，并无招词。推吏疑其为冤，未成文案。孝廉专持金刚经，其声哀切，昼夜不息。忽一日，有竹一段，两头有节，堕于地上，不知从何处来。众囚皆争夺看，转至狱卒之前，疑是藏刀在内，对众劈开，视之，乃有金刚经中半偈，云：「法尚应舍，何况非法。」众皆愕然起敬，贼首悔过，因得放焉。

　　　　周伯玉

　　唐大历十一年，卫州别驾周伯玉，日常持念金刚般若波罗蜜经，公私不易其心，以为功课。一日忽见梵僧来前，伯玉问曰：「是何尊者？」答曰：「吾是般若会上须菩提也。为汝诵经数年，惜乎不断肉食。汝若志心求佛道者，必须长斋断肉。」伯玉自此断肉蔬食，转加精进，诵持般若尊经，寒暑不辍。

　　　　王待制

　　了禅师应验序曰：昔唐时，有王待制，船至汉江，阻风，波涛汹涌，四面昏黑，樯颀楫摧，危险之甚。满船惊惶，性命莫保。待制亦惧，不得已，遂将平日持诵金刚般若经一卷，抛弃江中，遂得风浪平静。待制惟日深忆此经，受持年远，郁郁不乐。经涉两月，方到镇江。见舟尾百步许，有一物似毬之状，出没无时。众疑其异，待制差人唤渔人取之，乃螺蛳，辊成一团，割之，外湿内干，待制用手分开，视之，乃是向日所抛之经，毫发无损。待制惊喜拜受之，且叹曰：汉水会于九江，至南徐，动数千里，舟船往来，不可数计。然未闻所持之经，自彼之此，螺蛳一见而不舍，其为名耶？利耶？财耶？色耶？将必求脱轮回生死者也。呜呼！万物之中，唯人最灵，有毕世不闻是经，有闻而不见，见而不信，信而为名利财色，役其心不能受持者，尚螺蛳之不若也。谓之最灵，孰与之哉！时宋绍熙七年，岁在丁亥，仲秋念五日，歇叟消子述。

　　　　虔思

　　唐乾元年中，广州僧虔惠，自幼受持金刚经，寒暑不易。因与缁俗数十人，泛海往南安都护府，忽值风涛大作，打坏船只。满船人俱没海中，唯虔惠在浪中偶遇一藂蓬蒿，自身渐至蓬蒿之上，随浪三日三夜，方得济岸。仔细视其蒿中，乃见金刚经一卷，并无淹湿。虔惠拜受此经，精诚供养，日夜受持，年至百三十岁，端坐告终。其经本自出，香烟渐成五色云气，徐徐上升天界。大德僧众与大守官僚，远近缁白，咸驻此处，俟经来下，至一日一夜，莫知所之矣。

　　　　窦公主人

　　唐陈国窦公主人，卢氏芮公宽之妹也。平日好善，信罪福，尝诵金刚般若经。卷将终，有两三分，忽头疼大作，自念傥死不得终卷，力疾索烛，要续圆满。而火悉灭，婢使空回，夫人叹息不已。忽见灯炬，渐次升堂，直入卧处。去地三尺计，又无人执侍，光明若昼。夫人惊喜，急取经看之。有顷，家人钻燧得火，烛光即灭。自此病亦痊，日诵五卷。一日芮公将死，夫人往省视。公谓夫人曰：「吾妹诵经精恪，冥司注记姓名，又添遐算，异日必有好果报也。」夫人寿至九十，无疾索浴，端坐而终矣。

　　　　三刀和尚

　　唐朝崔昭，为寿州剌史。有一健儿，犯极刑，处决之际，差官吏押往市曹处斩。连施三刀，其刀自折。剌吏问健儿曰：「汝有何术？」答曰：「无他术，平昔专心持诵金刚般若经。」遂差人取经来看，及开函视之，乃见经本已作三段，痕迹分明。剌吏见之，合掌欢喜，赞叹曰：「尝闻此经有不可思议功德，今果若是。」遂免其罪。健儿求出家为僧。剌吏即施度牒，号曰三刀和尚。

　　　　幵行立

　　唐幵行立，陕州人，不识一字。长庆初，常随善友口授金刚般若经，得一年，自能背诵。时或为□，凡身到处，即奉经本，梵香持诵，一卷一日。偶贩疋帛三百余贯，往他州货卖。经过峻岭，撞见强贼人，各持刀仗，来赶行立。箱箧约重五十斤，急弃之。竟投岭下深涧侧避，忽见空中有一金刚神，以手指行立。只觉身在水面上，如行平地。众贼见箱袱，遂即取之。及举甚重，不能起。贼皆惊异，却在岭上招手，唤行立曰：「你上岭来，我若杀你，如杀我等父母。」行立即上来，贼再三扣问：「汝有何幻术？」答曰：「非有幻术，恐是平日专心持诵金刚般若经，为佛神力感应，故有斯灵异。」贼遂令行立开箱视之，乃见五色光明，现于其上。众贼皆合掌悔过，遂舍壹佰贯文与行立，经前去受持。众仍发愿，弃枪刀，更不作贼，俱改恶从善矣。

　　　　灵幽

　　释灵幽，在京大兴善寺出家。长庆二年暴亡，已经七日，体质微暖，而未殡之。自见二使，引见阎摩天子。敕问幽：「在世习何行业？」幽对曰：「贫僧一生常持金刚般若经。」天子合掌，赐座命幽朗诵一遍。地狱煎熬捶楚之苦，一时停息。诵经毕，天子再问幽曰：「念此经中而少一章。师寿合终，今加汝寿十年，归世劝人，受持此经。真本在濠州钟离寺，在碑上。」幽既还魂，具录表奏唐天子。奉敕差中使往濠州碑上看此章，在「无法可说，是名说法」后增「尔时慧命须菩提」到「如来说非众生，是名众生」是也。

　　　　释明浚

　　唐永徽元年，释明浚暴死。苏云见二青衣引至冥王，问：「一生何业？」浚答：「但诵金刚经。」王曰：「善哉！若诵满十万遍，明年必生净土，弟子不见师也。」乃放还。浚自此愈加精进，至二年三月卒，寺众咸闻异香。

　　　　苏仁钦

　　唐武德年间，长安苏仁钦，有父，前生尝于阴府借过受生钱，得托生处，世享富贵福。因循不曾答还，自死之后，堕厕中担负沙石，臭秽没身，受无量苦。又仁钦在生，恃其豪富，不知惭愧。恣意宰杀猪羊，烹炮物命。盖因被杀众生，各经阴府陈诉。又复幽显灵只，注记罪恶，致蒙阴司追录，仁钦魂识收系在狱，遂使阳间受诸重病，枕卧床廗，经年不瘥。以是杀生恶业，减算夭亡。见二使者，押见阎摩天子。天子敕曰：「缘汝前生修善，以致今生富饶。汝今恣意享福，不识因果，杀害众生，遂使减算绝禄。」令狱卒驱至刀山剑树之上，偿诸恶报。于是慞惶恐怖，仰告王曰：「念仁钦生前虽不曾看经作善，尝施财请赎金刚经一卷，舍于安国寺僧神敬受持。此僧迁化已，岂无报应？」须臾有异香芬馥，见僧神敬手执金刚经，直至天子殿前，言：「贫僧久与仁钦受持此经，致有般若之功，于是特来告王，愿赐慈悲，再放仁钦还魂，改恶从善。」王即合掌，判仁钦加五十年寿，复归阳间。因得还魂，乡邻远近见闻者，无不惊叹。各戒杀生，回心向善。仁钦得活，发心印施法华经一百部，金刚经一千卷，斋僧一百员，修设水陆大斋，作诸功德。忽夜梦亡父，言：「我受地狱苦无量，谢汝修行佛法，功德之力，我已得生天界。汝若为我将田百亩，舍入寺供佛斋僧，此功德不可思议，功超七祖，福及子孙。」仁钦遂依亡父所嘱，以满心愿。

　　　　杨旬

　　唐大历中，夔州推司杨旬，常持金刚般若，处心正直，积累阴功，感动穹旻。有子年二十三岁，习科举业。一日禀父，欲入试场。父云：「汝学未充，不可。」其父当夜梦一金刚神，谓旬曰：「汝念经阴骘有感，吾特来报。汝子将来必贵，若应科举，须改作杨桩名纳试奏，吾场屋中助子笔也。」旬既得梦，次日令子作杨桩名纳卷，果得第六名。次年赴省试，桩自梦见一金刚神，语桩曰：「今年省题，乃是『行王道而王』，汝可预留心意，切勿漏泄。」正试之日，果如其梦。试中第九十六名。及殿试毕，试官纳三名卷子御榻上，择日拆号唱名。桩再梦神语曰：「汝策甚好，却不中主文意，打在第五甲。吾今将汝卷于御榻上换了第一名卷。后日唱名，汝应夺天下都魁矣。缘汝父子平昔念经行善之报。」至斯，果应其梦。史岩闻推司杨旬子，中天下都魁，请旬赐坐，令旬解职。旬告史君曰：「念旬平日仰托二天之庇，奉公四十年，家无资产，唯积阴德，留得三个悭囊。」乞台旨取来，当厅开看。第一个有三十九文当三钱，第二个有四千余文折二钱，第三个计万数小钱。史君不知所以。旬曰：「每年承鞠勘公事，遇见有死囚，详其情理，可逭定为流罪，即投一当三钱。有犯流罪者，定为徒罪，投一拆二钱。有犯杖罪者，量轻或释放之，便投一小钱。又每效周篪，行太上感应篇十种利益：（一）收街市遣弃婴孩，倩人看养，俟年拾伍愿识认者，还父母团栾。（二）每年冬十一月初三为始，收六十已上，十五已下乞丐贫人，入本家养济院，每日给米一升，钱十五文。至二月初三日，已满一季，令其自便求趁。（三）普施应验汤药，救人疾苦。（四）施棺木，周急无力津送之家。（五）有女使不中使唤，不计身钱，量给衣资，从便改嫁。（六）旬处于世，专一戒杀，救护众生。遇有飞走物命，买赎放生。（七）每遇荒歉之年，其粮食贵籴贱籴，脤济贫民。（八）应有寺观崩损者，为修理之。圣像年深剥落者，为装饰之。或桥梁道路沟渠不通者，咸为治焉。（九）有远乡士夫，客旅流落者，斟量远近，以助裹粮，而周令还乡。（十）旬忝居推司，凡遇死囚，贷以复生，常推己及物，济人之急，救人之危，感动穹苍，赐旬男今日夺天下都魁，皆因旬平昔奉公行善之所致也。岂敢舍公门退职而自求安逸耶？」有诗二首，以呈史君。诗曰：
　　夔郡杨桩作状元　　为文司权四拾年
　　推情贷活人无数　　累积阴功感上天

　　人道公门不可入　　我道公门好修行
　　若使曲直无颠倒　　脚踏莲花步步生

　　　　何轸女

　　何轸妻刘氏，年二十六岁，生一男得两周，一女方周满。忽夜梦入冥司，判决刘氏来春三月命终。觉后思之，忧惶涕泣不已。其夫与亲属咸问哭泣之因，答曰：「尝梦入冥司，判我只有半年在世。至期果死无憾，但愧儿女无依。」忽一日自省，遂命画士绘画佛菩萨像一轴，恭敬供养，断除荤酒，昼夜躬对佛前，精处持念金刚般若经，回向发愿云：「惟愿我佛慈悲，增延世寿。若满四十五岁，儿女皆有娶嫁之期，死入黄泉，亦自瞑目。」每日专心持念，至三十八岁，儿得娶妇。及四十三岁，女得嫁人。以满所愿，至太和四年冬，恰满四十五岁，悉舍衣资，庄严佛像，为善俱毕。一日遍告骨肉亲缘曰：「吾死期已至。」何轸以为鬼魅所缠，不信有此。岁除日，刘氏自请大德沙门，祗对三宝之前，授以八关斋戒，沐浴更衣，独处一室，跏趺而坐，高声诵念金刚般若波罗蜜经，诵毕寂然无声。儿女亲属俱入室看视，端然而坐，已化去矣！凛然如生，唯顶上热而灼手。凡四众士庶见者闻者，无不归敬三宝，赞叹希有。其夫何轸，一依亡僧之礼，营塔安葬于荆之北郭。

　　　　军校

　　唐乾符年间，兖州都督使崔尚书，法令甚严。有一军校，衙参不到，崔公大怒，令左右斩之。其军校就戮，颜色全然不变。众或异之，当时斩讫。至三更，军校睡觉，只见身体卧在街上，遂走归家，妻儿皆惊骇，恐是鬼魂。谓妻子曰：「我非鬼也。初被斩时，如醉梦中，罔知所以，今忽睡觉归来。」举家欢喜，明旦至帐前拜谢，崔公惊愕。谓曰：「汝有何术，今敢复来？」军校答曰：「素无他术，自幼至今，每日持念金刚经三卷。昨朝失晓，诵经过期，有犯军律。」崔再问曰：「汝知斩时否？」答曰：「初押出戟门外，只觉身如醉梦中，都不记忆。」又问曰：「汝所诵之经在何处？」答曰：「在家中佛厨函内。」崔急令取来。及开函，只见五色毫光，取经看时，已作两段矣。崔大惊异，亦自悔过。抚慰军校曰：「我与汝币帛，可买银箔，倩写此经一百卷，就延寿寺，命僧看念忏悔。」一时俱散施，留经十卷，恭就本寺佛殿供养。仍令图画就戮之处，并斩经之像，以彰灵迹。

　　　　孙翁

　　唐政和中，真州石匠孙翁，每日持念金刚经三卷。一日同三十余人入山凿石，忽山崩，尽丧其中，唯孙公在石罅处得活。经一十二年，因子孙凿石，穿透，见翁端坐，容貌如故。子孙惊拜，问翁何以得生，翁曰：「常持金刚经。」又问饥否？曰：「始初因吃一个酥饼，至今不饥。」翁问曰：「我昔所看之经在否？」子孙答曰：「有。」遂还家，遥取经看，上有一圆孔，恰如酥饼大。凡见闻者，无不赞叹此经有不可思议功德，能救护孙翁饥渴垂死之患难也。

　　　　刘县令

　　昔毗山刘县令，为官清廉，家法甚严。日诵金刚经三卷，寒暑不辍。前任运司幕官，同妻难月，梦见一僧从空而来，云：「有事冒于尊听，贫道修行六十余年，盖因世缘未了，再令出世，念合下善根成熟，特来依投，愿收录。」刘曰：「既蒙不弃，无吝见教。」其僧便入卧房，刘怒而觉。次日，其妻分娩得生一女，聪惠过人。年七岁，不曾从师，经书皆通晓。随父日诵金刚经，未及月余，便能暗诵。父母甚喜，年登十九，吟咏成章。女因患方愈，值夏月，忽作蚊蚋诗云：
　　昨日曾未与君期　　今朝擅自入罗帏
　　玉体任君食一饱　　犹作娇声殢阿谁
其父听得大怒，唤出厅前，深责情意，欲置之死地。母急来救，询问其由，女曰：「昨夜蚊虫叮我，今朝作诗，别无他事。」母即去白父，说其因由。父曰：「汝既在室，安得有此等语，句句有情」。女告父曰：「不然请题，奴别作四句。」父将剪子为题。女随口便答曰：
　　有情两股合　　无情两股开
　　快从腰里取　　长短任君裁
父微笑不语。女便入房，索浴更衣，出厅白父：「念奴适来，几乎不得其死，不如及早拜辞父母去矣。」因成颂曰：
　　十九年来作客　　清净无花无逸
　　了了分明归去　　一任东西南北
　　生也了　　死也了　　不论年多年少
　　今日拨转遇真空　　一轮明月清皎皎
　　描也难描　　画也难画
　　满头插花　　盘膝坐化。

　　　　宋承信

　　宋绍兴二年，有宋承信，居秀州华亭县。因患翻胃之疾，数年百药不能治疗。忽一夜，梦见有一梵僧，谓承信曰：「汝乃宿世冤[僣-曰+心]，遂致今生受诸病苦。汝知否？应有世间男子妇人，或风瘫，或劳跛，或盲聋喑哑，或病缠身，经年累月，枕卧床席，将死不能。气绝者，其魂灵摄在阴司，考校前生今世所作罪恶，因缘果报，毫发无差。若有奉施金刚经，或自他书写，或毕世受持，才举心动念，遂惑阴府官曹，捡察善功，先放魂魄附体，次遇良医，其病即愈。」睡觉省悟，明旦令妻焚香，躬对诸佛菩萨之前，发愿甘许奉施金刚般若经一千卷，兼自尽形受持。尔后又复梦见有一金刚神，赐药一丸，令承信吞之。次日其病即瘥，将养月余，身轻体健，容貌精神俱获复旧。凡见闻者合掌称叹，此经有起死还生之功，可不戒且敬哉！

　　　　唐珍

　　宋唐珍，乃绍兴府会稽县押狱。日常持诵金刚经三卷，寒暑不易。绍兴八年，同楮旬诸茂偷据官钱，事觉，由县申解本府。赵相公判送司理院再勘。唐珍等至。夜梦一金刚神，语珍曰：「汝得平日持念金刚经有感，汝但放心，临断之际，吾当助相公神笔，先判楮旬诸茂，各决脊杖，配邻州。汝决杖一百，回监，俟赃足日呈放还家。」睡觉，再三思量：「我既为首，所犯刑名，其罪是一，安有轻重哉殊？不可晓。」以至临决断之时，逐一果应其梦，毫发无差。所见所闻之者，咸疑其异。方知金刚般若之功，有不可思议者也。遂感金刚神力，冥助赵相公之笔，复何疑哉！尔后发愿印施金刚般若经三百卷，尽世专精受持，寿至八十五岁，无疾而终。

　　　　王氏

　　宋绍兴九年，明州王氏，日常持金刚经。因夫带往岐州任所，身怀六甲二十八个月，不能分娩。又以多病，形骸羸瘦，深虑生产之时，子母难全，忧惶不已。一日倚门而立，偶见一僧，教化曰：「同增福利。」王氏将钱舍施已。僧云：「娘子有善根，何不印施金刚经？若发心印施得一千卷，见世增延福寿，父母子孙团圆，所愿皆遂，福及七祖。先亡一切眷属，咸获超升。」王氏猛省，依僧所嘱，遂印施金刚经一千卷，斋僧一千员。就念经一千卷，躬就天宁寺，对三宝前忏悔，求愿保祐生产之日，子母双全。早祈感格，斋罢还家，至夜三更，得梦，自见一金刚神，以杵指王氏腹，其疼不可忍，及觉，已生二男子在床，相貌圆满，令人爱乐。仰藉般若之功，天神卫护，报应之速。王氏既得母子双全，不胜忻幸。尔后专心齐素，诵经不辍，年至六十一岁，无疾忽尔身亡。自见二使者引见阎摩天子，敕问：「汝在生作何善业？」王氏答曰：「自幼持念金刚般若经，至今每日不缺。」天子赐金床与王氏，就殿侧坐，朗诵一遍，地狱辛酸之苦，一时停息。诸受地狱之人，普沾恩利。天子再问王氏：「何不诵咒。」答：「世间无本。」敕令鬼吏于藏中取咒本付王氏，嘱曰：「汝归阳间，展转流通，切勿遗坠。」天子又曰：「王氏向后寿终，迳生极乐世界，不复再来此处矣。」

　　　　补阙真言曰

唵　呼卢　呼卢　社曳　契　莎诃
　　一回向真如实际心心契合
　　二回向无上佛果菩提念念圆满
　　三回向法界一切众生同生净土

　　　　朱进士

　　宋朝苏州府朱进士，服儒衣冠，习举士业，平昔罔知佛法之妙。一日闲游，偶至虎丘寺，正值佛印禅师讲演金刚般若经。至「一切有为法，如梦幻泡影，如露亦如电，应作如是观」。师逐一解说佛法大意，朱闻之甚喜。自念平日未尝闻此佛法，深有理焉！惜乎圆满，欢喜回家。次日午刻，忽睡去，梦一鬼吏，押五个罪人，朱亦随后。约行二里许，见一大街，入巷门，挂青布帘人家。鬼吏揭帘，罪人皆入。至厨房，见灶上桶内有汤，罪人皆去吃。朱亦觉渴，方欲饮，被鬼吏喝住曰：「听佛法之人不得饮！」因此惊觉，心疑此梦。信步行至大街，入巷，果有人家与梦中无异。朱扣门入，其家主翁见进士至，急忙相接。朱问：「适来使宅厨房，有何动静？」主翁遂问家人，言厨下方养得六个小犬，内一枚死者。朱即惊惶流汗，自谓若不得闻佛法之力，遂入狗胎，化为畜类矣。因弃其旧习，专心持念金刚般若经，寒暑不辍，寿至八十九岁，功行圆满，于八月十五日，遍请诸山师德道友亲朋相送，就升于后园树枝梢上，说四句偈，与众相别，端然立化去矣。偈曰：
　　八十九年朱公　　两手劈破虚空
　　脚蹈浮云粉碎　　立化菩提树东

　　　　扬琰

　　宋乾道七年，三月十三日，左中太夫龙图阁待制提举佑神观扬琰，和王之子也。偶梦见父和王偕母夫人。龙图省记考妣已弃诸孤，恐亟去，恳留为十月之款，和王许之。龙图再拜，劝酒委曲如生之礼。龙图泣，和王及夫人亦泣。龙图禀考和王：「寻常所修功德，烧献钱焉人物，用得否？」和王曰：「用得。」再问：「释道功果执胜。」和王云：「一日但举手翻覆。」龙又问：「世间经文孰胜？」和王答：「阴府深敬重金刚般若波罗蜜经，汝若为吾印施得一千卷，最为第一。」龙图意谓欲冥器，即对云：「容造以献。」和王曰：「可。」时以暮矣，顷刻有一急足从水中行来，报覆酉时有金字牌过楚州。龙图再禀：「大人今在何处？」和王云：「吾管地部。」方眷恋间，忽然睡觉，不胜悲感，泪流枕席。遂念和王英爽不昧，神色如生。盖和王为宋大将，历百战戡定祸乱，大功不一。受降不杀，全活甚众。入扈殿垂四十年，未尝妄刑一人。忠厚明恕，宜得功德之助，有所主宰。且晤人间所修功德，看诵金刚经文，所焚冥器，阴府皆得用之。又知善恶报应，冥阳一趣，无间彼此，亦足以劝世之为善者也。龙图恭睹释迦世尊降生之日，就禅福资寺，修设天地冥阳水陆大斋一会，及斋僧若干，如法修礼金光明三德妙忏一七昼夜。命僧看诵金刚般若波罗蜜经一藏，计五千四十八卷，用资二亲冥福也。

　　　　承局周兴

　　宋淳凞元年，杨州府承局周兴，自幼日诵金刚经一卷，公私不易其心。尝承太守莫队差兴赍弊帛香烛寿礼约有一千余贯，往行在送朝贵生日。行至瓜洲渡客店郁三家投宿，其夫妻见承局行李重货，唤兄郁二谋意商量，夜至三更入房，将周兴潜地打杀，离店五里许，埋在路傍，行李财物，尽行劫已。缘承局过限，回札延引杳无所归，其妻子被官府两次监禁杖限。焂经一年，实难追获。后因太守被召赴行在，一行人从起程，未乃到瓜洲渡，尚有五里许。忽有一朵莲花，拦在路上。太守令从者折之，刀斫亦不断，遂掘至四五尺，只见一死人，其莲花从口中出。众人庆护取出，子细看时，尚自眼动，再三熟视去，是周承局也。取到人家，以粥徐徐调理，次日方能言语，云：「被客店郁二等劫死，埋地已得十六个月。」太守惊问：「因甚活？且不饥。」答曰：「得日前持诵金刚经力，被埋在地如梦中，见有一金刚神，将一朵莲花插在周兴口中，至今不觉饥渴。」太守合掌赞叹云：「尝闻此经有不可思议功德，自愧将渠妻子经年监禁，悔何及矣！且平日所理公案，不无冤枉。」即移牒杨州府官，请速为释放周兴妻子。立便差人追捉郁二郁三并妻等人，究问明白。郁二等招伏，打死周兴，劫了锦段拾疋，沉香一块，寿烛十根，并献寿礼物等款成。具录闻奏，奉旨议得：周兴承佛法功德力，故神天守护，今已得活。其郁二郁三谋劫，罪情实重，若与贷命，虑后再有阴谋害人，并与重杖处死。其妻决脊二十，编管海外军州，永不放还。善既有报，其恶亦然，可不诫哉！

　　　　郭承思

　　绍兴府寄居郭承思，新除温州参军，将欲之任，亲诣天宁寺佛菩萨之前，焚香发愿云：挈家九口赴任温州，一愿到任，合家不食牛肉。二愿掌权处政，常行方便，恤念孤贫，济人之急，救人之危。俟考满还乡，誓舍财金，书金刚般若经一卷，恭入佛殿，永远供养。后得三考满，与同寮官司法元珍迪功，共买舟涉海还乡。参军家眷居船前仓，司法居后仓。行至绍兴府界首，偶值风涛大作，四面昏黑，众皆惊惧，只见海内鬼神，将船凿为两段。郭思承前仓，风帆顺便，径直到岸。司法后船，人口行李尽皆沉溺海中。盖缘司法任政徇私，拗曲作直，致招此报。郭参军秉心良善，奉公执法，誓愿救人又承金刚般若之力救护，平复还乡。善恶报应，如指诸掌。见者闻者，无不感叹。

　　　　赵璧

　　泗州书生赵璧，赴京应举。其妻已亡，后赵璧及第还乡，离家十里许，似梦非梦，见亡妻在路傍，哀告甚切，云：「念奴在生之日，杀害物命，每于蟹出之时，买作醉蟹，恣意食啖。自死之后，准阎摩天子敕驰入蟹山，被群蟹钳其眼目，及遍身流血，昼夜受苦。又生前不合吐酒余残饮剩盏脚，阴司积聚五石九斗七升五合。使奴阳寿，先减一纪，又受三七日大地狱苦。再准王敕，若狱吏监奴卖酒，以俟无常鬼追到亡魂，俱勒来买酒，却就奴身上剌血应卖，升合务要补填原数足日，别受地狱。今闻夫主及第荣归，特来哀告，阴府深敬书写金刚般若经，乞将奴房奁变卖，若为奴写得七卷，仗此般若之功，实可救拔地狱之苦。」其夫允诺，才到家，即便舍财，请僧写经。方了两卷，一日备祭祀礼，为妻上坟。方到暮侧，忽见一老翁，言：「吾是小神土地，汝妻承写经功德，昨日午时，准阎摩王敕，上升天界。地下不复见矣。」岂不见佛印禅师戒杀文曰：「鳞甲羽毛诸品类，众生与佛心无二，只为当时错用心，致使今生头角异。水中游，林里戏，何忍将来充日计？磨刀煮火或研齑，口不能言眼还觑，或槌榼，或刀剌，牵入镬汤深可畏。追燖毛羽括皮鳞，刮脊剜心犹吐气，美君喉，夸好味，劝子劝妻言俊利。只知恣性纵无明，不惧阴司毫发记。命才终，冤对至，面睹阎王争敢讳。从头一一报无差，炉炭镬汤何处避。劝贤毫，须戒忌，莫把众生当容易。食他一脔脔还他，古圣贤言终不伪。戒杀兼能买放生，免入阿鼻无间地。」又满庭芳词：「鳞甲何多，羽毛无数，悟来佛性，皆同世人。何事刚受口头肥，痛把众生剖割刀。头转鲜血飞红，零炮碎炙，不忍见渠。侬喉咙咽罢，龙肝凤髓，毕竟无踪，谩羸得，生前夭寿多凶。奉劝世人省悟，休恣意，击恼阎翁，轮回本来面目，改换眨时中。」

　　　　李玄宗女

　　荆州江邻李玄宗女，年十三岁时，梦见一梵僧，谓女曰：「汝有善根，何不持念金刚经？」又云：「世间若有男子女人，每日净心能诵一卷，阳间增延寿算，百年命终，即生天界。若能究竟般若，宜到涅槃彼岸。或有看经，虽未圆就，死入阴府，不能拘录，即判生富贵之家，受诸胜报。」玄宗女依僧之嘱，日诵三卷。年二十四岁，不愿有家。忽患伤寒，三日而卒。有二使者，引见阎摩天子。照勘其女无罪，及见女子头上有佛显现，王云：「此女既有般若之功，即判还魂。」临放时，王嘱曰：「汝父有仇仇，遂使阳间，先减二纪之寿，不久追入阴司对证。因汝父好将活鱼切鲙，今有鱼七千余头，状诉索命。汝若不信，归阳间问父，每夜梦见落在网中，日日头痛，此是鱼求报也。」女得还魂，以阴府事，逐一白父。其父闻之，惊惶无措。遂同女往天宁寺大佛殿内，斋僧百员，发愿断除荤酒，手写金刚般若经四十九卷。写经已毕，玄宗忽一夜梦见有数百青衣童子，俱拜玄宗。口称我等昔日被君杀戮，各经阴府诉其冤，索君性命。今蒙写经功德，我等咸承善力，出离三涂苦趣，各得往生善道。君既释冤，阴司复还原寿，又添遐算。玄宗闻之，不胜欣喜。自尔持诵经文不辍，为善不废，寿至百二十岁，无疾索浴告终。

　　　　王迪功

　　县尉王迪功，好鹰猎杀害众生为乐。有妻在家，日诵金刚经。一日妻正念经，见夫出猎方归。其妻苦劝夫，从持经功德分第十五，同念此一分。不肯终卷，竟入厨房，烹炮物命，恣意饮宴。后过五年，迪功忽患中风在床，经年不愈。一日自见二使者来追，命尽而卒。唯心头有气。二使者引见阎摩天子，怒责迪功曰：「汝既受爵禄，何不福上增修，却好杀害生命，减算绝禄。」令狱驱入镬汤之内，其鬼吏捡簿，告王曰：「此人虽有杀业，善藉重如山，生前尝得其妻劝念金刚经一分，功德虽片纸，重如恶簿，合与免罪，放还阳间。」天子敕曰：「就镬汤内取一杓汤，淋其背，然后放还。」因得再活，后患背疽，遍体溃烂，痛不可忍，百药不能治。一日令妻就佛前代发愿云：「今后誓不杀生，侯病痊日，愿自手书金刚经，斋素受持。」忽一夜梦见一僧，用手摩迪功背三匝，至天明视其疽已痊，更无痕瘾。善恶之报如此。

　　　　冯察院

　　冯察院日诵金刚般若经三卷，年至二十八岁。一日为国事，修札具奏至帝。当夜四更，忽见二使者追入冥府，引见阎摩天子，敕曰：「汝寿合至七十九，官至枢府。缘汝奏札，于国损民，汝当绝禄除算。」冯惊愕，俯伏告曰：「臣既阳寿未尽，乞赐再生，誓当毕世持经，常行阴骘，不造罪僣，有犯天律。」王悯其回心向善，放回阳间，再三诫谕曰：「凡掌权政，可制簿一面，日间作事，夜必书之。既不可书，必不可作。此延年之术也。才举一善，专民恤物，增延福寿。若用刻剥之心，上帝恶之，则促寿减禄。」凭得再生，日行方便，利国施民，阴德日著。寿至九十八，官拜丞相。忽一日卧疾，有第九子方十一岁，出厅前嬉戏，见无数牛头马面狱卒。子问诸鬼曰：「何缘来此？」鬼吏答曰：「我等特来迎接阎摩天子。」其子惊惶，哭入堂内，以所见白父。丞相笑而抚掌曰：「生为上柱国，死作阎摩王，是吾职也。」颂曰：
　　休将铅笔逞文笔　　回礼空王乐出家
　　已发一心归大道　　不须六贼苦拦遮
　　劝同妻妾终成疾　　位极公卿一似花
　　从此晚年凭惠剑　　愿将名字寄丹霞
索浴更朝衣坐化。又颂曰：
　　大洋海里打鼓　　须弥顶上闻钟
　　业镜将来烁破　　翻身透出虚空

　　　　姜学生

　　送州姜学生，村居二十三岁，暴疾夭亡，见二使者追魂，引见阎摩天子，敕曰：「汝前生修福，注今生寿年八十二岁，丁丑科赴试得举，官至公卿。汝不合杀牛食肉，有犯天律。准玉帝敕，令汝减算绝禄。汝即读书，岂不闻海州雷雨七日七夜，天降石鼓，记曰：『万物唯心造，为牛最苦幸，君看横死者，尽是食牛人。』昔有进士庾信，杀牛食肉，恃文章聪明，毁谤三宝。自死之后，受诸地狱。今变为乌龟。」王敕鬼吏牵乌龟至殿下，令姜学生看。其龟有九头，头目并皆流血，苦痛不已，此即庾信也。有一鬼吏语生曰：「汝急告天子，改恶修善，乞赐还魂。若判入地狱，无有出期。」生曰：「有何门路，愿求指教。」鬼吏曰：「阴府深敬重书写受持妙法莲花经，金刚般若经。汝若发心，即获脱免。」得此遂告天子曰：「念生双亲垂老，别无兄弟侍养处世。年幼不知罪福，致犯重罪。虽读庾信文词，却不曾毁谤佛僧。既阳寿未终，乞此放回阳间，孝养父母。发愿书写妙法莲花经，金刚般若经。毕世食素，精勤受持。」天子悯其回心，改恶从善，责放还魂。天子诫曰：「汝回阳间，孝养父母，恭敬三宝，诵持经典，修行善业。若再违犯，卒入黄泉，千佛出世，不通忏悔。」姜学生既得还魂，亲识邻里，咸来询问其由，无不惭愧，改过自新矣。

　　　　霍参军

　　霍参军诵持金刚经，忽见厅下地裂，涌出包龙图，称吾是速报司。参军问速报司曰：「报恶不报善，善者受饥寒，恶者丰衣饭；清者难度日，浊者多荣变；孝顺多幸苦，五逆人爱见。速报司唯当灵不灵，唯当现不现；既灵须显灵，既现须教现。愿赐一明言，免使阎浮众生怨。」包龙图答曰：「吾掌速报司，非是不报恶，非是不报善；善者暂时贫，恶者权饱暖。浊逆曲恶辈，报案尽抄名。第一抄名姓，二除福禄神，三教绝后代，四遣祸星临，五使狂心计，六被恶人亲，七须寿命短，八报病缠身，九遭水火厄，十被王法刑。如此十苦难，尽是十恶人。参军休问我，照鉴甚分明。一朝天地见，万福一齐临。诗曰：
　　湛湛清天不可欺　　未曾举意早先知
　　善恶到头终有报　　只争来速与来迟」
　　霍参军再问速报司：「阳间有僧尼善友及士夫黎庶，有受持金刚般若经之人，将来百年命尽，死入幽冥，得超升否？」包龙图答曰：「用得。」

　　　　张隐

　　张隐年方弱冠，食素，常诵金刚经。同里屠儿亦名张隐，为杀猪羊数多，被冤仇院府诉冤，准阎摩天子敕，阴使误追张隐。责曰：「汝生处世，何得杀害生灵？」隐答曰：「看经为务，不曾宰杀。」王索业镜照看，果有善根。天子问鬼吏曰：「张隐合得寿命多少？」鬼吏阅簿，寿至九十岁。天子语隐曰：「汝既不曾宰杀，兼乃持经，今汝放还魂。」隐死时，正当仲夏。已经三七，尸体腐坏，不任再附。后来告王曰：「汝尸既不任托。」敕使者急追屠儿张隐来受报。王谓持经张隐曰：「汝与屠儿同名同姓，同年月日时，宜托彼尸而活。」屠家见夫死三日复省，不胜欣喜。略不顾，迳走归元居，语本妻与子曰：「我再得还生。」屠家认作夫，看经之家认作父，两家各诤，孰能甄别。于是经官，乃明准刺史判曰：「身魂两生，姓名不殊；生本各枝，死回同气。身属屠家，其性情声音，却是持经之人。实难分辨，仰两家轮流各养一月。」仍具实表奏朝廷，以为罕事。屠儿子孙，改恶从善矣。

　　　　徐[王+己]

　　徐[王+己]乃杭州人吏，每夜五更，持诵金刚经三卷毕，方入公门。其家富，一日有劫贼百余人，竟入徐[王+己]家，将老小并用拘缚，将徐[王+己]缚箭垛上，[王+己]曰：「金刚不坏身，今如之何？」须臾只见佛现空中，畏心稍释，众贼咸放箭射之，连发百箭，或中垛堕地，[王+己]身上下俱无所伤。众贼惊骇，问[王+己]：「汝有何术？」答曰：「无术，每日专心受持金刚般若经。想是三宝龙天救护，有此感应。」众贼合掌惊悟，并释放之。

　　　　陆翁

　　湖州城南屠户陆翁，年二十三岁时，门前见一云水僧弥，教化有缘人。陆不领解，僧云：「汝杀猪羊不计其数，何不改业？」陆曰：「承袭祖业，不忍弃舍。」僧云：「汝若不改，后世必堕此类，仍被他杀，冤冤相报，无有出期。贫僧观汝，宿有善根，何不受持妙法莲花经，及金刚般若经。汝若受持，消除恶业，增长善福。岂不见仁宗皇帝御赞莲经云：
　　「六万余言七轴装　　无边妙义内含藏
　　　溢心甘露时时润　　灌顶醍醐滴滴凉
　　　白玉齿边流舍利　　红莲舌上放毫光
　　　假饶造罪如山岳　　只消妙法二三行」
僧言讫，回头不见。陆遂省悟，想是佛及观音菩萨化身来劝化我，即请画工，绘装阿弥陀佛、观音、势至相一轴，设席供养。投师习诵妙法莲花经金刚般若经。未及五年，自能暗诵。且如明日宰杀猪羊几许，预夜躬就佛前焚香，持诵莲经一部，金刚经一七卷，对佛忏悔。口称来晨杀猪羊几口，愿将看经功德超度被杀猪羊，尽此报身，早生净土。愿我命终之时，免斯冤对。朝日相似。陆反觉身轻体健，自得其乐。年至八十一岁，将死半月之前，遍请亲戚朋友、市户邻居，言在十一月初九日辞世。至日，聊备蔬食，只迎相别。至期俱赴斋罢，果能索浴更衣，端然坐化。凡士夫乡友，无不瞻仰称叹。时周璟亲见，亦同相送。
颂曰：
　　陆翁处世实奇哉　　儿女亲绣笑满腮
　　八十一年如梦觉　　百千三昧绝疑猜
　　杀生不碍真如性　　念佛先空罪福堆
　　感得慈尊来接引　　水晶宫里白莲开
颂曰：
　　六十余年专杀业　　手提刀秤暗修行
　　今朝得趣菩提路　　水里莲花火里生

