上一页 下一页

灵峰蕅益大师宗论卷第六之三
古歙门人成时编辑

【入法界序（赠程季清）】
【赠调香居士序】
【观泉开士化万人毕生念佛同生净土序】
【能乘所乘序】
【惠应寺放生莲社序】
【重刻破空论自序】
【杨辅之乞金刚集解序】
【重刻大佛顶经玄文自序】
【刻大乘止观释要自序】
【警心居士持地藏本愿经兼劝人序】
【赠石淙掩关礼忏占轮相序】
【缘居序】
【莲漏清音序】
【重刻成唯识论自考录序】
【庐山香炉峰重结莲社序】
【劝念豆儿佛序】
【放生社序】
【刻重订诸经日诵自序】
【悲华经序】
【成唯识论遗音合响序】
【孟景沂重刻医贯序】
【净信堂续集自序】

【序三】

【入法界序（赠程季清）】

夫法界者。不思议解脱境界也。法华云。治世语言。资生业等。皆顺正法。皆不可思议矣。学者以思议心入之。何以通达法界哉。然不通法界。未尝不卽法界也。何以故。思议心。本不可思议也。知一切思议心。本卽不思议心。则一切思议境界。本卽不思议境界。达思议卽不思议。乃可与发菩提。发此真正大菩提心。乃可与入法界。不观华严乎。善财参知识也。必云我已发菩提心。知识示善财也。必说所证解脱境界。德云等无论已。婆罗门之刀山火聚也。长者之调和香也。船师乘船入海。女人借欲离贪。童子之菩萨字智也。何尝离思议境界。别有不思议解脱。又何能于不思议境界。强置思议乎。十愿居士程季清。久发菩提心者也。其自入法门也。始参径山禅。旣习唯识教。嗣修佛身观。逮和光利物。护法道而诱群灵也。惟指示风水。决判阴阳而已。夫风水阴阳则非邪因缘无因缘也明矣。觉明空昧。相待成摇。风自始也。宝明生润。火光上蒸。水自出也。是故华藏庄严世界海。一绝大风水也。动为阳。静为阴。动静相乘。物有生成变化。动静相夺。界有成住坏空。统而论之。不过吾人心识之相分耳。全体虚妄。而全妄依真。因缘生法。卽空假中。故璢璃光。观风动性。合十方佛。传一妙心。月光习水观得无生忍。圆满菩提。盖性水真空。性空真水。性风真空。性空真风。虽随心应量。循业发现。各各不同。未尝不卽清净本然。周徧法界也。夫堪舆纲要。莫若二十四山。傥就莲华台藏而观。欢喜国为震。安乐国为兑。宝相午位。成就子宫。乃一娑婆界。复具二十四山。此四天下。在华藏东。卯位也。约四天下。南阎浮提。离位也。复就一阎浮提。仍具二十四山。震旦在南洲东北隅。盖震艮闲耳。而两京十三省。又自论二十四山。且就一省中一府。府一县。县一家。家一室。乃至室中一坐具。罔不各具二十四山也。则罔不各具天地盘诸吉凶神曜也。又此一坐具。东看则西。南观成北。从彼彼坐具。互互视之。无一毛头许。不具二十四山。全体大用。此毛头二十四山。卽华藏界二十四山。无二无二分。无别无断。所以云。一微尘之法界不小。法界之法界不大。是可思议不可思议邪。不变随缘。举法界为一毛头。随缘不变。一毛头全具法界。如此方知可思议之风水。本不可思议。季清本证此现量。不离风水阴阳之说。具说一切法门。不知者。以为风水也。孰知以大菩提心。观不思议境。卽以此满菩萨行。趋入普贤道乎。他日佛坐道场。有南询者。十愿居士当告之曰。我惟知此风水善巧法门。如诸菩萨摩诃萨。智慧如大海。愿力如虚空。具证法界差别性相。徧知一切无差别法。而我云何能知能说彼功德行。汝当次第参请。乃至得见一生补处时。蕅益道人伸右手摩其顶矣。

【赠调香居士序】

蕅益子曰。六尘之体。无非法界。可熏发菩提心者尤莫若香。然香卽法界。何止熏发菩提。直谓菩提可也。又旣谓菩提。亦可谓十界染净百界千如。又旣谓百界千如。则不必更谓之香。又不谓香。亦何必谓百界千如。香也。百界千如也。皆名字也。名字性空。一名一切名。一义一切义。何所谓行布。何所谓圆融。而行布圆融二义。不期成而自成。所以总别同异。成坏六相法门。直向一尘中辨取。如一香尘。一切诸尘。一切诸法无不尔。通此可入鬻香长者解脱门矣。世衰道微。魔外充斥。举凡戒香禅香慧香。乃至净土香王。尽埋没于鲍肆。而裨贩之徒。竞自标榜。刻人粪为栴檀。顾安得超方士。一辨其真赝者。然真香王。决非伊兰能混。一任颠倒鼻根。舍此取彼。曾何减于馥郁。所痛久安溷厠者。无出离想耳。苕水茂贻居士悯之。欲与优华长者同出一手。遂号调香居士。夫象藏十香王。各各名字。各各形相。各各生起。及各各根本。随举一种。可烧可涂。亦可为末。奚竢调和。方称异美。然分擅其芳。合乃益妙。傥朽木合腐材。多徒增臭。又多香襍臭木。并香亦臭。夫香且臭。况实无香者乎。古律学之盛也。律仪戒。定共戒。道共戒。举一全收。不必别求禅教。禅教全在其中。谓自性成就固可。谓和合所成亦可。禅教亦然。教云身口意净。随文入观。非卽律与禅乎。禅云。法法皆通。法法皆备而无一法可得。非统律与教乎。今也不然。持律者不惟禅教茫然。扣以三千八万。亦茫然也。演教者。不惟禅律缺然。责以依教观心。亦缺然也。参禅者。不惟教律未通未备。核以无实法之纲宗。仍作实法死法会也。若然。支那国里。安所得妙香而调和之。而十大香王。元未尝不在娑婆国土。只今现前身口。卽戒香种。心知寂然之体。卽定香种。觉了灵明之念。卽慧香种。戒定慧之种备。则禅教律之本得矣。居士试取而调之。使馨芬郁发。一人清净故。多人清净。一世界清净故。多世界清净。俾此五浊恶世。人人得无根信。如伊兰木出栴檀香。谁谓苕水非熙连河。长者非卽毗卢遮那法界藏哉。

【观泉开士化万人毕生念佛同生净土序】

出世之要。莫尚愿力。愿者。信所钟。行所出也。无信则无愿。不愿可云信乎。无愿则无行。愿相续。非卽行相续乎。所以法藏比丘四十八愿旣发。阿弥陀佛四种净土斯严。从是以来。愿愿相续。卽是灯灯无尽。莲宗诸祖。堪为左券。观泉一法友。剌血书法华。翘勤礼大悲行法。毕生日念佛万声。今欲化他。谓万声局难取必。无论千百十。下至一声。但终身不替。便决定横超。宝王三昧。谓一念得生。不我欺也。余嘉其说。卽此是往生公据。佛祖阶梯。弁语以劝登斯籍者。便作标名莲蘂想。不必别求圆顿。一念已超佛地矣。

【能乘所乘序】

夫性修之旨不明。由惑于忘能所之雄谈。未达能所实义故也。有善御者。驾千里之马。服千里之服。而纆牵长。不取千里矣。设纆牵不长。不善御者御之。可取千里哉。然御无他术。惟车马相忘而已。人不忘马不御马。马不忘车不运车。谓人忘车马。马忘人车可也。谓无人无车无马可乎哉。圆顿行人。知正因真性轨之为车体。了因观照轨之为良马。缘因资成轨之为具度也。此三不一不异。故相须而相忘。遂举性三。以为修三。能乘闻慧。所乘教乘。能乘思慧。所乘行乘。能乘修慧。所乘理乘。从性讫修。能所歴然。而相忘于不二。是谓全性成修。全修卽性者也。菰城杨智琴。潜心台教。号乘乘居士。夫教行理乘。如上古瑶琴。若无妙指。妙音不发。必以三慧乘之。方知教观不二也。

【惠应寺放生莲社序】

能儒氏之为教也。大而博。深而不可晦。极六合内外不为迂。余昔拘虚程朱之学。不惟望洋。复兴斥鷃。今乃骎骎然。入于其中。异哉能儒如来观音地藏巧以胜异方便。转我邪心。令生正信也。予因得仰承如来威力。作师子吼。徧破一切外道邪心。夫物虽微。谁不爱命。只此爱命之心。便是真常佛性。此心不在内。不在外。不在中闲。非过去。非现在。非未来。非有。非无。非亦有亦无。非非有非无。本自离过绝非。不可思议。迷此心性真常真乐真我真净。妄认四大为自身相。六尘缘影为自心相。是故于中分人分物。起爱起憎。惑业苦轮。循环不息。若能直下谛观现前一念心性。似局四大缘影中。实非四大缘影所能区局。如心佛亦尔。如佛众生然。便知心佛众生。的的三无差别。杀生卽杀自心未来诸佛。放生卽放自心未来诸佛。若放自心未来诸佛。卽真念佛三昧。修此念佛三昧。是恒转妙法华经。百千万亿部也。我释迦如来之道。未坠于地。良由含灵抱识。无不各具全体大用。今举此全体大用。而为社。为文。为诗。为种种法语。岂复有文献不足征之叹哉。故题其编曰。能儒文献。而为之序。

【重刻破空论自序】

经云。寕起有见如须弥山。勿起恶取空见如芥子许。盖空见拨无因果。能断五乘善根故也。然般若如大火聚。四边不可触。触则被烧。苟不取著。则温身熟食除冥。以喻四门皆可入道。又何为独破空哉。须知空句破。则四句皆破。破空句。正所以显空门。空门显。则四门皆显。菩萨欲具一切佛法。当学般若。般若何止破相始教而已。且如此经。一则云。有持戒修福者。于此章句能生信心。再则云。应无所住而生其心。应生无所住心。继又云。以无我无人无众生无寿者。修一切善法。卽得阿耨多罗三藐三菩提。乃至云。发阿耨多罗三藐三菩提心者。于法不说断灭相。是岂非实相大乘之正印乎。此论初发意于武水。次成稾于霞漳。一刻温陵。再刻苕城。兹复刻诸畱都。予喜王城缁素。咸于甚深般若有大因缘也。弁数语于首。

【杨辅之乞金刚集解序】

一代时教。皆生死海中广大津梁。而般若尤为迅航。菩萨未有不学般若。成无上菩提者。般若一十六会。会一切皆摩诃衍。共则三乘同进。不共菩萨独修。惟第九金刚之会。直指无住生心妙旨。故云为发大乘最上乘者说。盖圆顿极谈。实相正印。所以黄梅印心。六祖悟道也。世之解者。仅以无住无相为其宗体。岂知般若如大火聚。四边皆不可取。四门皆可入乎。尝玩经中较福。每举舍财舍身。颇似般若功胜。布施功劣。乃经初云。菩萨于法应无所住行于布施。又云。菩萨不住相布施。其福德不可思量。由此言之。布施卽般若。非离布施别谈般若也。弥勒无著天亲功德施。四大菩萨造论。皆谓布施具三檀。三檀摄六度。后人纵有注释。岂能过四大菩萨。更出奇见哉。宣圣云。有德者必有言。予亦云。修般若者必修布施。今人不然。高谈般若。无不点胷。语以修舍。则心惊怖。反驾言不必著相。讵知不著布施相。早著悭贪相矣。设悭贪无悭贪相。何不布施无布施相之为妙也。经云。法尚应舍。何况非法。著布施是著法。著悭贪岂不著非法邪。此所谓无德无言者也。然佛法如栴檀林。入者有心无心。皆染香气。古今诸解。虽未必尽当。亦无不有般若妙香存焉。此集解之所为作欤。

【重刻大佛顶经玄文自序】

性相二宗。犹波与水。不可分隔。其流弊也。至分河饮水。此岂文殊弥勒之过。亦岂马鸣护法之旨哉。谓真如受熏。譬劫火洞然。虚空安得独冷。谓真如不受熏。譬劫火洞然。虚空何尝烂坏。故知得其语。合则双美。失其宗。离则两伤。大佛顶云。虚空体非群相。不拒诸相发挥。只此一言。两疑冰释。善夫智者大师有言。偏执法性生一切法。何异自生。偏执黎邪生一切法。何异他生。例而推之。纵谓法性黎邪和合生一切法。何异共生。非法性非黎邪生一切法。何异无因缘生。此之四句。无非是谤。傥妙达无生。不起性计。四句虽不可说。有四悉檀因缘。亦可得说。谓真如不思议熏生一切法。黎邪是可熏性生一切法。皆无不可。乃知智者。真悟权实秘要。于经未来。悬合旨趣若此。经来智者不可作。习台宗者昧唯识。习法相者迷圆理。所以众解。咸失纲要。究义理之攸归。蚊咬铁橛。判文字之下落。凿孔栽须。旭未剃发。曾研此典。每飜旧注。迷闷实多。后因双径坐禅。始解文字之缚。复因数番讲演。深理葛藤之根。并探二宗。融以心镜。直至温陵弘法。方得取笔疾书。脱稾未几。剞劂旋毕。板畱甘露戒坛。不能携至江外。兹游普德。略露赃私。诸友重刻。复述片言。剖千古未破之藩篱。犯从来严设之禁忌。位卑言高。安免于罪。然出世君子。谅不以人废言也。

【刻大乘止观释要自序】

大乘者。心性之异名也。止观者。寂照之异名也。世顾离心性别觅大乘。离止观别谈寂照。何异骑牛觅牛。丙丁童子求火乎。儒者之道。有见而知之。有闻而知之。佛道亦然。北齐大师。悟中论四句偈义。直接龙树心印。一传南岳。再传天台。天台述为摩诃止观等书。由是止观法门。盛闻于世。顿渐不定。三法并圆。乃南岳所示。曲授心要。世皆罔闻。今试细读。实为圆三止观总纲。文不繁而义已备。独慈云忏主。五百年后。序而行之。迄今又将五百余年。微言将绝。予愧不敏。未能闻道。姑效盲人摸象。述为释要。以助其传。李石兰张孺含二居士。集众缘付梓。大乘缘起。为弁简端。

【警心居士持地藏本愿经兼劝人序】

惟圣罔念作狂。惟狂克念作圣。此危微的传也。佛法亦尔。一念迷常寂光土便成阿鼻地狱。一念悟阿鼻地狱便是常寂光土。所以地藏本愿。直与华严同一血脉。试观华严世界。卽空卽假卽中。不可思议。地狱众苦。亦卽空卽假卽中。不可思议。华严明自心本具之净土。令人知归。地藏明自心本具之苦轮。令人知避。一归一避。旨趣永殊。而归亦唯心。避亦唯心。心外决无别法。儒所谓道二。仁与不仁而已。危乎微乎。善利分舜跖之关。去存为人禽之别。熟读本愿经。不思自觉觉他出地狱归华藏者。必不仁之甚者也。警心居士悯之。遂毕世受持。兼以劝人。予谓适发此心。地狱苦轮。便当顿息。欢喜为序。代法界众生普劝云。

【赠石淙掩关礼忏占轮相序】

佛法无他。与世情相反而已。心观无他。与妄想计著相反而已。今学佛法者。率借佛法以助世情。说观心者。率因心观而益想著。正法埽地。僧轮转绝。可痛也。近代传孔颜心法者。惟阳明先生一人。传佛祖心法者。惟紫柏大师一人。旭生也晚。习儒时。不得亲炙阳明。后学佛不得躬承紫柏。所以虽于儒释源流。略窥一线。知与世谛流布之理学禅机。迥然不同。而障厚慧弱。福薄习强。遂尔半生误于虚名。罔臻实诣。曩觉比丘多惭。退为求寂。今更愧沙弥真义。仅称但三归矣。敢更以空言赠人。然窃玩占察善恶业报一经。原属释迦大圣彻底悲心。地藏菩萨格外方便。三种轮相。巧示业报因缘。无疑不决。二种观道。深明进趣方便。大乘可登。以五悔称名为发轫先容。以一实境界为平等归趣。夫五悔者。敌体反世情者也。二观者。敌体反妄想计著者也。忏悔发露。永断相续。灭业障。劝请说法。灭魔障。随喜功德。灭嫉妒障。善巧回向。灭著有障。发坚固愿。灭退忘障。唯心识观。先知外境本虚。皆心所现。次达内心如幻。了无真实。真如实观。深达若境若心。统惟法性。法性不生不灭。故诸法皆当体不生不灭。如千沤万波。统惟湿性。千器万像。统惟金性。五悔飜破无始事障。二观飜破无始理障。二障旣净。成真应二身。三聚净戒。一念圆发。而三轮清净之相。特表示取信。以显住持僧宝。绝仍可续。孟轲所谓豪杰之士。无文王犹兴。闻而知之。不异见而知之云尔。嗟乎。予能知占察大旨。依经立忏。而未能自得轮相。人谁信之。此实说药不服。咎不在药也。良方良药。昭昭具在。地藏菩萨。决不我欺。我已知不服之咎。誓将服之。而石淙法友。先得我心。亦将掩关。以祈清净。愿各努力。日夜涂抹。幷慎药忌。避风寒。他日绍舍那真［胤-丿］。灵峰片石。当与灵鹫第一峰。同时点首矣。

【缘居序】

世出世法。皆缘生也。缘生无性。故惟至人。能随缘而不失其真。真也者。卽缘非缘。非缘而不碍诸缘者也。善夫李方山之言曰。一念顿悟缘起无生。超彼三乘权学等见。盖凡夫贪著幻缘。不能舍离。二乘厌离生缘。不能游戏出没。皆由未了无生。妄成取舍。若谛观染净缘起。四性无生。无生则无灭。无灭则无聚无散。何法可欣。何法可厌。是以素位而行。无入而不自得。经云。极乐修行一劫。不如娑婆修行一日。吾亦云。出家修行一劫。不如在家修行一日。在家多恶因缘缠绕。而能不忘三宝。不舍正念。是火中莲花。希有难得。出家离于尘坌。安处林野。上者耽空滞寂。不念人世之苦。下者静极思动。反羡市朝之荣。岂若浊水摩尼。任汨流而清光如故者哉。冶堂居士。易读书禅。曰缘居。知缘断不作实想。知不实断无贪著。亦无厌绝。惟随缘消旧业而可矣。蕅益子。枯坐北天目之藏堂。闻而随喜。漫书此以相印。居士当为再抚掌也。

【莲漏清音序】

经云。若欲净土。先净其心。随其心净。则佛土净。此事理因果并彰之旨。自他权实不二之谈也。而昧者一迷缘影为心。决定惑为色身之内。不知色身外洎山河虚空大地。咸是妙明真心中所现物。是故西方极乐世界。卽唯心净土。现在乐邦教主。卽自性弥陀。四明妙宗钞云。应佛显。本性明。托外义成。唯心观立。岂似愚人。妄认六尘缘影为自心相。遂置十万亿刹于心性之外哉。顾惟现前一念心性。觅不可得。是卽空义。炳现万法。是卽假义。心外无法。法外无心。是卽中义。迷心卽空。名见思惑。迷心卽假。号尘沙惑。迷心卽中。称无明惑。三惑旣炽。四土斯秽。今一心念佛。不计我我所。卽空义显。随念佛时。佛随心现。便知十界皆惟心造。卽假义显。不惟是心作佛。亦且是心是佛。卽中义显。一心三义旣显。便能圆破三惑。圆净四土。仍于无次第中。假说次第。观行破惑。同居土净。相似破惑。方便土净。分证破惑。实报土净。究竟破惑。常寂光土永得清净。卽中故常。卽假故寂。卽空故光。又复三谛皆常。三惑皆寂。三智皆光。此一非一。举一卽三。此三非三。言三卽一。不纵横。不并别。不可思议。名秘密藏。阿弥陀佛先证此也。一切众生久迷此也。吾人现前注念此也。是谓念佛三昧。是谓心净土净。先悟后修。名理一心。理一事亦一矣。先修后悟。名事一心。事一理亦一矣。文殊一行三昧。普贤十大愿王。远公刻莲漏于东林。云栖号莲池以明志。皆归极于此也。丁莲侣老居士。深信笃行之余。徧阅古今净土法要。摘最警者。目为莲漏清音。始法胜。终现应。凡二十五章。条理井然。群疑冰释。夫疑非可强释也。由本无可疑故也。因僭为序如此。

【重刻成唯识论自考录序】

三界唯心。万法唯识。此性相二宗。所由立也。说者谓一心真如。故号性宗。八识生灭。故称相宗。独不曰。心有真心妄心。识有真识妄识乎。马鸣依一心造起信论。立真如生灭二门。生灭何尝离真心别有体也。天亲依八识造三十颂。明真如卽识实性。与一切法不一不异。真如何尝离妄识别有相也。龙树中论。指因缘生法。卽空假中。是生灭外无真如。棱伽云。心意识八种。俗故相有别。真故相无别。相所相无故。是真如生灭非一异。而护法菩萨于识论中最出手眼。直云为遣妄执心心所外。实有境故。说唯有识。若执唯识真实有者。如执外境。亦是法执。噫。苟得此意。何至分河饮水哉。尝论之。性随相转。何性不相。设不徧达诸相。无量差别。安知妙性具足如斯染净功能。相本性融。何相不性。设不深知一性圆顿满足。安知诸相无非事事无碍法界。故台宗剧谈实相。必约百界千如。夫五位百法。独非百界千如之性相邪。百界千如。无非实相。五位百法独非实相邪。若不分别五位百法。真俗假实。种现差别。种种不同。则所云点如明相。迤逦不同。一假一切假者。不几儱侗邪。护法尅论心心所法。各具四分。夫相分各各不同。可也。见分可一向不同邪。卽见分各各不同。可也。自证分证自证分可一向不同邪。若使一向不同。则心王八。心所五十一。将一人果有五十九自证证自证分。抗然角立。互不相知。不几割裂纷糅邪。然使心王心所惟同一自证证自证分。又安得云心心所法各皆四分所成。不几堕用别体同之执邪。更就相分论之。且如拈一茎华。此华本质。如来大圆镜智之相分也。佛眼所见华。成所作智之相分也。佛智所知华。妙观察智之相分也。此三为一为异。若定异。何处别有三华。若定一。佛眼不视时。但灭成所作智相分。余二仍在。佛智不缘时。但灭妙观察智相分。本质仍在。又眼见华时。有眼识相分。闻华香。尝华味。觉华触。各有鼻舌身识相分。佛一人旣尔。迦叶复有三华四微。百万人天各各皆有三华四微。如是无量三华四微。同在一处。似如一镜。不襍不乱。无二无别。于百万人天中。随拈一人相分时。必摄一切诸人相分。于眼等识中。随拈一识相分时。必摄余诸识相分。重重无尽。无尽重重。是可思议邪。不可思议邪。一华旣尔。物物皆然。色尘旣尔。六尘皆然。相分有质尚尔。见分寕独不然。见分通三量尚尔。自证证自证分唯现量岂反不然。后世弘相宗者。何为自设藩域。曾弗一深思也。是故习性不习相。未有不瞒盰者。习相不习性。未有不胶滞者。唯南岳思大禅师。大乘止观一书。出识论未来前。具阐性相幽秘。盖深证无师智耳。厥后欲明心要。须藉文言。当知成唯识论。大裨性学。惜慈恩没。疏复失传。仅散现大钞宗镜诸书。及开蒙二卷。稍存线索。国初以来。竟成绝学。万歴初年。紫柏大师接寂音之道。盛赞此宗。爰有俗诠证义集解诸书。而绍法师音义为长。音义未全。故不流通。基法主续补成疏。亦颇简要。惠法主谓疏多譌。复出此自考录。予谓此宗。至方而至圆。至赜而不乱。至深细而非幻罔。至详明而有纲要。设非妙悟。莫穷底里。诸家著述。固未立极。亦各擅所长。苟因是而求之。深造自得。触著性相源头。不离只今现前一念。则知三乘十二分教。皆吾心识注脚。与马鸣天亲同一鼻孔出气。何竢予言而知深浅得失也。

【庐山香炉峰重结莲社序】

佛法之入震旦也。大小并陈。权实双著。求三根普被。摄机最广。义门最圆顿者。莫若净土。什师初译阿弥陀经。远师随结东林莲社。于时十八高贤。表表人杰。济济一堂。陶谢诸公。瞠乎其后。余可知矣。香炉峰去东林五里。而近高贤。有爱其幽胜者。结茅以居。爰称灵域唐白香山筑草堂峰侧。名高贤结茅处。为遗爱寺。世庙时无尽灯禅师挂锡。示寂后。至今全身不散如入禅定。灯师得法于天奇瑞师。实高峰第九代孙。神庙闲。雪浪恩法师。化道大行。争尚慧解。有石门纪法主居此。独以精进修行绍之。雅为憨师所重。颛愚师所最敬仰。亦坦焉迁化于峰前。香山遗爱。始惟高贤一人。今得灯纪二师。而成三矣。纪师法孙。拂尘泰公。久侍颛师。出入禅讲。旋归净土。愿续远师芳躅。重开莲社玄门。微予一言弄引。予与泰公交未久。然大悲坛同事忏摩诚笃真恳。非泛泛庸流。逮结夏商究止观。颇多会心。诚莲盟长也。吾愿士民闻风兴起。凡圣各秉坚诚。俾东林盛事。不得专美于前。则后五百年佛事。倍为希有难得。功亦百千万倍于当年也已。

【劝念豆儿佛序】

心之本觉曰佛。心之始觉曰念。顾本觉之在人心也。似异而恒同。乃始觉之随人用也。虽同而恒异。是故背尘合觉。便名始觉。背觉合尘。便号无明。无明无体。卽以始觉为体。始觉无相。卽以无明为相。是故众生念五欲时。卽名欲界无明。念四禅四空。卽名色无色界无明。念断常。卽名邪见无明。念涅槃。卽名界外无明。唯有念佛之时。卽名始觉。故曰诸佛正徧知海。从心想生。众生心想佛时。是心卽是三十二相。八十种好。是心作佛是心是佛。是故一切法门。无不从此念佛法门流出。无不摄入念佛门中。一念相应一念佛。一日相应一日佛。直捷圆顿。离见超情。马祖卽心卽佛。盖深得乎此也。夫知卽心卽佛。断无不念佛时矣。而迷者误认缘影为心。又妄谓心旣卽佛。便不须念。故不得已。转为方便。曰非心非佛。又曰不是心。不是佛。不是物等。此曲为中下解粘去缚。非直指人心。见性成佛之本旨矣。后世逐块韩卢。反以非心非佛。乃至种种险句为奇特。以卽心卽佛为平常。何异嗜巴豆大黄。吐弃膏梁美味者也。桐城有二人结伴为客。一死。伴葬之。携赀还其妇。妇疑。伴愤甚。往尸处陈祭哭诉。鬼与伴问答。如生前。乃同归作证。中涂遇事。偶一念阿弥陀佛。鬼大唤。何放光怖我。更速转数念。鬼惧曰。汝一念。胸辄舒五色光十余丈。眩我心目。不能复近汝矣。归语我妇。令自来。当为汝雪冤。伴因此醒悟。出家为高僧。嗟嗟。甫举一念。光轮便舒。故寿昌大师云。念佛心。卽是佛也。岂今时念佛。他时成佛哉。惜鬼不种善根。不闻佛名。故惊怖。傥本念佛人。仗此良缘。寕不顿超乐土邪。毕贯之居士。参尽天下纳僧。乃死心念佛。求生净土。兼劝人以豆念佛结佛缘。人身一豆耳。当念佛时。身卽放光。所谓佛身充满于法界者。非乎。今以豆念佛。豆必放光。以放光豆。作放光食。入众僧腹。无论其人念佛不念佛。皆必恒放光明。令遇斯光者。有心无心。皆得解脱。光光相照。成无尽灯。则生界顿空。更不必别谈向上。便是向上极则公案矣。僧问赵州。如何是毗卢师法身主。州云阿弥陀佛。阿弥陀佛。请以此诚言为证。

【放生社序】

佛以杀生为首戒。儒以好生为大德。成汤解网。子产畜鱼。凡全吾恻隐而已。充恻隐之心。仁不可胜用。引伸触类。便是大慈大悲。人心佛心。有二心哉。人心不异佛心。则娑婆不异极乐。谁谓劫浊不可转也。欲卽人心证佛心。转劫浊成净土。术莫妙于放生。放生一法。唯扩与久。一杯水不救车薪火。设人各一杯焉。一杯不已。再一杯焉。杯水多。车火未有不灭者。今杀运纷纷。并同分恶业招感。非慈三昧水。孰能熄之。非知宣尼心学。瞿昙心法者。孰能行之。济生庵放生社。绝而复续。续之者皆儒门高足也。诚以弘毅。接忠恕之传。使此社由扩而久。则经天纬地。旋乾转坤事业。尽在其中。苟不负此社。斯不负孔门道胍。灵山付嘱。究竟为不负本有恻隐之心矣。

【刻重订诸经日诵自序】

佛世比丘。或习禅坐。或行头陀。或事梵呗。或专说法。趋涅槃道。初无定辙。然皆遵佛明诲。未有妄率己意者也。法流东土。始亦如是。自马祖建丛林。百丈立清规。世相沿袭。遂各出私见。妄增条章。如藏中百丈清规一书。及流通诸经日诵三册。杜撰穿凿。不一而足。寕惟罔知正修行路。秖早晚课诵一事。参差失欸。惟事唱赞鼓钹。大可叹矣。云栖和尚。较刻定本。古杭诸处。多分遵行。而畱都积弊。分毫未革。迩与幽栖学侣。力正其譌。重谋付梓。再删繁芜。独存切要。幷于律藏。取警策身心有益初学者。略补一二。以公同志。愿高明者守禅观之清雅。庶可随文入证。莫羡瑜伽音响也。

【悲华经序】

大悲释尊。能为难事。较十方三世佛。徧称勇猛。而悲华一经。叙述尤详。此经亦名大乘大悲芬陀利。经谓摄取净土菩萨如余华。唯大悲苦行菩萨。如芬陀利华也。然释尊成佛。刹海微尘数劫。为众生故。于恒沙劫前。示作宝海大臣。其长子成佛。名宝藏。旣劝轮王千子。及诸小王。供佛发心。各取净土。后独发悲誓。愿取秽土。呜呼。我辈垢重障深。久为十方佛所摈弃。聚此五浊世闲。自非释尊彻底大悲。何由得闻出世法要。当知今日四众弟子。无非昔日饮大悲血。食大悲肉。受用大悲头目髓脑。及余身分者也。释尊舍无量血肉身分。令我辈成菩提种。我辈犹复不思报恩。尚可为人乎。经云。菩萨有四法懈怠。一愿取净世界。二愿于净众作佛事。三愿成佛不说声闻辟支法。四愿成佛寿命无量。有四种精进。一愿取不净世界。二不净人中作佛事。三成佛说三乘法。四成佛得中寿。此经宗要。槩不出此。然懈怠菩萨。如恒河沙。而精进菩萨。迄今不满十人。故释尊虽自取秽土。仍劝秽土众生。求生极乐。苦口叮咛。不一而足。吾辈信大悲语。卽同大悲心。生极乐已。方可速入不净世界。于不净人中。说种种法。数示生灭。为第一精进菩萨。吴兴唐宜之。甫读是经。不禁感泣。山东耿闇然。适闻是经。便誓流通。此皆释尊真实眷属。一切人中芬陀利华也。此经久行世闲。五浊不难度尽。深心随喜为之序。

【成唯识论遗音合响序】

至矣哉成唯识之为教也。破徧计我法情见顿空。显依圆真俗妙谛斯立。故以唯识二字命题。五观已全彰矣。天亲为颂。护法等为论。三十行不为少。一百卷不为多。实观心要诀。大乘初门也。奘师糅成十卷。授基师。基疏失传。遂成绝响。有绍觉承师。具无师智。闻而知之。述为音义八卷。一篑功亏。忽尔西迈。于是及门高士。各出手眼。如辨音基师之疏。灵源惠师之自考录。亦旣各竭精思。殚才力。然皆升堂有余。入室未足。故使学斯宗者。无由诣极。惟新伊真师。绍师嫡［胤-丿］。执侍最久。闻熏独深。遂能继志述事。博学详说。依开蒙为指南。搜宗镜大钞为证据。遡源于瑜伽显扬诸论。而成遗音合响。力陈五观。详示三支。盖参订二十余年。藁三易矣。余壬午夏。获染指先尝。虽未卒业。卽窃请于师曰。梓成愿赘片言劝发。今时逾五载。地隔千里。余亦恐大法之就湮也。勉述观心法要。而新师刻且垂成。忽移柬以征夙愿。谊不容辞。不揣为序。后世学人。苟能因余之明白简易以入门。然后观师之集大成者以尽奥。欲不谓之金声玉振得乎。

【孟景沂重刻医贯序】

大医王有言曰。一切凡夫。妄认四大为自身相。六尘缘影为自心相。故有生老病苦。夫妄认四大为身。四大本非身明矣。妄认缘影为心。缘影亦非心明矣。缘影尚不名心。况肉团乎。然大佛顶云。汝身汝心。皆是妙明真精妙心中所现物。则四大缘影。何莫非心之相分也哉。周濂溪曰。无极而太极。又曰。太极本无极。太极者。心为万法本原之谓。无极者。觅心了不可得之谓耳。惟心不可得。四大缘影亦不可得。四大缘影不可得。病亦不可得。至病不可得。殆无所用其医矣。降此有心则有身。有身则有病。有病必赖医药。故佛制四事供养。医药居一。又以无医药。及服非药者。为九横中第一横。甚矣医之有关身心性命也。顾人之受病也。不由身外四大。由身内四大。不由心内有形四大。由身内无形之四大。又不由无形四大。而由非有形非无形之心。心也者觅之了不可得。而非无。具造天地万物而非有者也。非静非动。能动能静。一念动为无形之风大为天。天者积动所成也。象为干。一念静为无形之金名地大。地者积静所成也。象为坤。乾坤立。动摩于静。为无形之火。火者天之用。而水之根也。象为离。在天为日。火蒸于金。为无形之水。水者地之用。而火之配也。象为坎。在天为月。无形水火相遘。有形水火斯立。水火立而五行备。于是有心肝脾肺肾。名为五官。与五星五岳列为三才。皆妄心所现之相分也。是故治于有形。不若治于无形。治无形不若治于动静之原。此出世大医王之至论。然调理无形四大。为拔苦与乐之增上外缘。良以后天成质。不可复调故。必调无形水火。以顺天地之用。以扶五行之本。此赵养葵医贯一书。为得其枢要驯致之。耆婆可阶。进求之。药王圆通可证。申而极之。能仁之大医王。亦可成矣。景沂孟居士。得医贯闻知之传。悟人致病。皆本劳心。独以扶植无形水火为要务。不似庸流逐末迷本。余多病。名医鲜应手愈者。独景沂。每投一剂。随卽霍然。又复笃信佛理。好道而进乎技。更较梓是书。嘉惠后学。其益天下后世多矣。特此以助其传。

【净信堂续集自序】

壬午从闽至吴兴。奉三宝命。志在传一隙之明也。艰阻沓出。舍铁佛而游欈李之天寕。舍天寕而居鄣南之灵峰。歴普德济生而结社于牛首之幽栖。虚名日盛。志终不行。已矣乎。佛祖心印将安寄乎。古人云。三折肱而知医。阅人多而晓相。予肱之折。不止三矣。啖我以名者。不能责我以实。吾将为名乎。恕己而尤人。不如反躬而自悔。悔虽迟。犹愈于不悔者乎。故从壬午夏。迄丁亥冬。结为净信堂续集。因未完阅藏著述之愿。姑未戒笔云。

灵峰蕅益大师宗论卷第六之三

上一页 下一页