上一页 下一页

灵峰蕅益大师宗论卷第二之四
古歙门人成时编辑

【示昙生方丈】
【示智林】
【示旭生】
【示明一】
【示届远】
【示大观】
【示幽若】
【示石友】
【示无己】
【示卓飞】
【示止生】
【示恒素】
【示见彻】
【示净乡】
【示刘诣昭】
【示朗然】
【示如白】
【示莫允臣】
【示朝彻】
【示雪林】
【示王亦含】
【示六度】
【示养德】
【示予正】
【示庸庵】
【示明西】
【示谢在之】
【示昝慧】
【示不岐】
【示尔介】
【示夏荩臣】
【示蔡二白】
【示李剖藩】
【示石耕】
【示语幻】
【示圣可】
【示证心】
【示灵奕】
【示讲堂大众幷注】

【法语四】

（示昙生方丈】

境缘无好丑。好丑起于心。愚人除境不除心。至人除心不除境。心旣除矣。境岂实有。达境本空。便能素位而行。不愿乎外。以所歴位。无非无外之法界也。知皆卽法界。自无入而不自得。稍或未然。则富贵能淫之。贫贱能移。夷狄患难能屈之矣。孟子论素位而行。则曰。居天下之广居。立天下之正位。行天下之大道。其在吾门。则曰。入如来室。坐如来座。著如来衣。要之皆不为物转。方能转物也。

【示智林】

大般若云。三十二相无别因。皆由持戒所得。若不持戒。尚不能得野干之身。况复佛身。大佛顶云。因戒生定。因定发慧。则名三无漏学。纵有多智禅定现前。若不断淫。必落魔道。若不断杀。必落神道。若不断偷。必落邪道。若不断大妄语。如刻粪为栴檀。欲求香气。无有是处。戒之关系大矣。

【示旭生】

一切罪中。疑罪为最。一切功德。信为其首。信则不疑。不疑则直下承当。直下承当。则不自暴弃。不自暴弃。则不敢暴弃人。此常不轻所以通礼四众。速净六根者也。便恁么信去。譬如日出先照高山。何俟四十年淘汰。方入佛慧哉。

【示明一】

达得一。万事毕。一果何物哉。设以事物为一。事物且纷然不齐矣。设离事物而别谈一理。理复安在。若谓如空。亦是物也。非理也。若谓非事非物亦非虚空。不几龟毛兔角乎。故知真明一者。事事物物。何莫非一。苟迷事物之源。妄计别有一理。此理亦事物影像而已。计事物者。一重虚妄。别计事物影像为一理者。乃妄重加妄。谬之谬矣。诸佛哀之。特与道破曰。妄想无性。祖师悟之。特与发明曰。觅心了不可得。此明一者之晨钟也。

【示届远】

一心三观。必以空为初门。以无始妄认六尘缘影为自心相。未有真知妄想无性者。尤以戒为基。人无远虑。必有近忧。勿如火烧眉毛只图眼下也。

【示大观】

登泰山而小天下。观海难为水。此世闲大观也。反观父母生身如海一沤。起灭无从。十方虚空生心内。犹如片云点太清里。此出世大观也。善财入普贤毛孔。一念举不可说步。一步过不可说刹。经刹尘劫。不得毛孔中世界边际。一毛孔一切毛孔亦如是。且道世闲邪。出世闲邪。大观邪。小观邪。咄。逢人切忌错举。偈曰。 大观小观。刹海毛端。两个五百。元来一千。恁么会去。毕竟可怜。参。

【示幽若】

十界差别。无多差别也。正因理体同。了因解性同。缘因业用同。不同者。几希之一念耳。一念背觉合尘。法身般若解脱卽苦惑业。如暗触宝。伤皮破骨。岂宝之罪哉。但庶民去之耳。一念背尘合觉。苦惑业卽法身般若解脱。如善用宝。四事豪适。乃显妙宝之功。故曰。君子存之。顾念惟缘生。岂有实法。达缘生一念。性空无体。是谓真存。总不离乎几希者近是。

【示石友】

念佛求生净土。乃一门圆摄百千法门。非举一废百也。但必一门深入。念佛为正行。余一切戒定慧等为助。正助合行。如顺风之舟。更加板索。疾到岸矣。念佛之法虽多。持名最为简便。持名之法亦多。记数尤为稳当。真操实履之士。岂求异愚夫愚妇哉。

【示无己】

无始来妄认有己。何尝有实己哉。识得妄己本无。则净土不期生而自生。净戒不期持而自持。此先悟后修之旨也。或未顿悟。亦不必作意求悟。但专持净戒。求生净土。功深力到。现前当来。必悟无己之体。悟无己。卽见佛。卽成佛矣。

【示卓飞】

聿彼飞隼。先卓然自立。后奋然高骞。卓者可与立之谓。飞者可与权之谓也。吾门则先自利。而后利他。戒定慧三学是已。三学具足。不期喻人。人已孚化。动之以礼。其身正不令而行也。然尤以戒为初基。持戒者。非三衣一鉢之标榜。锡杖皂袜之混淆也。贵精明开遮持犯。使性遮二业。悉如冰霜。然后六情不驰骋于六尘。而念处可思修耳。身受心法名处。不净苦无常无我等观名念。以念缘处。卽定之慧。以处系心。卽慧之定。定慧具足。方称妙戒。由此言之。戒不惟初基。复该究竟三乘。七众律仪。随一真修。皆二利之具。不必高挂菩萨比丘之名。而后为尊胜也。

【示止生】

心性照而常寂名止。寂而常照名观。故称性而修止观。全修在性。非造作也。末世不能通达文字。被文字缚。如痴狗吠声。才闻止观二字。便谓是工夫。不是本体。讵思离本体外。那有工夫。离工夫外。那显本体。本体工夫。不一不异。寂照定慧。何性何修。况谛观一念昏散之性。毕竟是谁昏散。则终日昏散而未尝昏散者。卽终日圆觉。而未尝圆觉者也。未尝昏散而终日昏散者。卽未尝圆觉而终日圆觉者也。夫昏扰扰相。与寂照违。犹不离本体。止观可云非本体乎。

【示恒素】

时人有二患。一作辍有始无终。二矫饰外美内弊。然外美者诬世。是尤足患也。夫二旣是患。则恒与素。真良药矣。亘古今而一如曰恒。统十界惟实相曰素。由素而恒。此又入手最要之门。一洗假宗假教假律之弊。千古有一人知其解者。旦暮遇之矣。

【示见彻】

法法头头。无非至道。人见不彻耳。今受根本五戒。秖须住于戒中。明见佛性。五戒之体。固是无作法身。五戒之相。一一无非法界。慈良清直。正见昭明。念念圆满无上功德。奚必吹毛拈拂。方称向上哉。

【示净乡】

四不坏信。尤从戒始。盖昏涂宝炬。示人以何路可行。何路不可行。何路超生脱死。何路堕坑落堑。凡发心起行。亲师取友。择法眼目。看教指归。工夫要诀。巨细精粗。无不从学戒而辨。故从上佛祖。虽教观有偏圆权实种种不同。未有不以戒为初基。以戒辨邪正者。清净明诲。的是乐邦左券。此信不可坏也。

【示刘诣昭】

学道不难伶俐。难于慎重。发心不难勇锐。难于坚久。涉世不难矫俗。难于自持。作事不难敏达。难于深忍。研义不难领解。难于精确。夫豪杰者。圣贤之基址也。圣贤者。佛祖之阶梯也。不能为豪杰。而能为圣贤。吾所不信。不能为圣贤。而能为佛祖。吾尤不信。然真豪杰。决不以豪杰自局。真圣贤。决不以圣贤自满。真佛祖。岂复以佛祖自命哉。

【示朗然】

世情淡一分。佛法自有一分得力。娑婆活计轻一分。生西方便有一分稳当。此事秖问心。不必问知识也。知识亦劝淡世情轻活计。专修出要耳。天平一头低。一头必昂。虽巧识强捻。不得腰缠十万贯。骑鹤上扬州。汉武秦皇。不能扭作一句。况下者乎。

【示如白】

学道莫若专精。有分嗜利。智亦罕能诣法源底。况中人哉。吾人无始来。于三界六道中。何事不歴。何艺不习。独不曾修四念处。明四谛理。证四果。及四智耳。已歴已习者无救生死。奚劳更歴更习。而脱苦法要。茫未有得。三年艾。安得不从今日畜邪。念处慧熟。圣谛理明。然后出真照俗。游戏百千技艺。非为分外。若不向根本讨线索。饶法法专精力学。学到百千万劫。术术巧妙。仍是生死岸边事。一随业转。旋归废忘。岂非枉用心机。思之择之。无俟朽人之苦诫矣。

【示莫允臣】

世出世事。莫不成于慈忍。败于忿躁。故君子以慈育德。以忍养情。德育。天地万物皆归我春风和气之中。情养。乖戾妖孽皆消于光天化日之下。然后以之自成。则为净满自尊。以之成物。则为慈力悲仰。傥一念嗔起。百万障生。小不能忍。大谋斯乱。况今刀兵劫浊。不过积恚所招。世局土崩。皆无远虑所致。士生斯世。宜何如努力。以障狂澜也。

【示朝彻】

佛法中行佛法。非难也。世法中行佛法。乃为难事。又佛法。仍不坏世法。名难中之难。然第患认佛法不真不亲切耳。世法佛法。何尝不同一缘起哉。读世主妙严品。及入法界品。可悟如来境界矣。

【示雪林】

学道与学好不同。学好秖得世闲虚名。学道贵得出世实益。学好只顾眼前局面。学道须明尘劫远猷。尘劫远猷。不离眼前。而恋却眼前顿昧尘劫。惟达士直观眼前一刹那性。非生灭无去来了不可得。安有身世自他可拘可恋。然后观同体积迷。兴无缘弘誓。苟不足自利利他者。举世趋之弗屑为。果为自利利他。世共非之弗敢怨。是谓学道。亦真学好者矣。

【示王亦含】

修身以俟。不计近功。此造命之术也。惟后天而奉天时。始先天而天弗违。小水长流。则能穿石。钻木未热火难可得。是以学道不难一时勇猛。难永久弗替。观世音菩萨求男得男。如因病求得仙丹。兼得轻身遐举。吾愿居士。因求子而力行众善。惟广惟大。愈久愈坚。则证入一子地。视法界众生。皆是吾子。振振麟趾。不待卜而可必矣。

【示六度】

众生无始来。不知一切惟心。妄计六尘缘影为自心相。故佛顶约七处征之。中论约四性推之。智者约四运观之。无非破缘影妄计而已。但不执缘影。则现前介尔一念。本自离过绝非。清净周徧。百界千如。海印炳现矣。欲破缘影妄执。或就七处徧征。或就四性横简。或就四运竖破。皆可。随病服药。法无一定。思而修之。存乎其人。

【示养德】

学道之人。骨宜刚。气宜柔。志宜大。胆宜小。心宜虚。言宜实。慧宜增。福宜惜。虑宜远。思宜近。事上宜虔。接下宜谦。处同辈宜退让。得意勿恣意奢侈。失意勿抑郁失措。作福莫如惜福。悔过莫如寡过。应念身世苦空。切莫随流逐队。衣取蔽形。莫贪齐整。食取克馁。莫嗜美味。尝省此世。前生作何功行。可坐享檀施。十二时恒简点身口意业。善多邪。恶多邪。无记多邪。堪消四事邪。不堪邪。如此惭愧觉悟修省。自然习气渐消。智光渐露。祖意佛意。显于一念清净心中矣。

【示予正】

研真穷妄名之为学。盖能深造自得。则左右逢其源。故愈博而愈约。否则愈博愈无头绪。去道亦愈远矣。古人发心出家。必矢志参学。由痛念生死事大。无常迅速。此身不向今生度。更向何生度此身。所以三登九上。百城烟水。不惮其劳。念念了当大事。岂肎著相计名。寻行数墨。附叶攀枝。以徒资口耳哉。末世不然。名为欲续如来慧命。撑如来法门。而不知痛为生死。惟积学问。广见闻。冀可登座挥尘而已。嗟嗟。不与菩提大心相应。云代佛扬化。吾不信也。不与为生死心相应。云大菩提心。尤不信也。胜负情见不忘。仅成阿修罗法界。名利眷属意念不忘。仅成三涂魔罗种子。随其所见所闻而起法执。不能舍弃名言习气。不达如来说法旨趣。不知种种四悉因缘。仅成凡外戏论窠窟。学问益多。害心益甚。学人益盛。正法益衰。吾所以每一念及。未尝不梦寐痛哭者也。

【示庸庵】

千里之行。始于一步。一步未足。不名到家。谓千里只一步。可也。谓一步卽千里。可乎。夫以佛道为千里者。戒是最初一步。从此至成佛总不出此一步。而决不容守而不进。盖进则此一步念念保全。止则此一步当下衰息。然进步之法。不过舍无始故步。故步各有偏滞。而最障道。莫若嗔慢。一念嗔心起。百万障门开。慢如高山。法水不停。又非理嗔粗而易除。执理嗔细而难断。慢过慢显而易见。增上慢卑劣慢隐而难知。知所难知。断所难断。是谓能离退缘矣。

【示明西】

出三界火宅。有横竖两涂。以自力断惑超生死者。名竖出三界。事难功渐。以佛力接引生西方者。名横超三界。事易功顿。远祖云。功高易进。念佛为先。经云。末世亿亿人修行。罕一成道。惟依念佛可得度脱。如趁船渡海。不劳功力。夫能笃信西方捷径。至诚发愿。一心念佛求往生者。真大丈夫矣。傥信不真。愿不切。行不力。佛虽大慈为舟。如众生不肎登舟何哉。

【示谢在之】

吾人现前一念心性。过去无始。未来无终。现在无际。觅之了不可得。而不可谓无。应用千变万化。而不可谓有。三世诸佛。一切众生。从无二体。十方虚空。刹尘差别。皆吾心所现之相分耳。是故四种净土。皆不在心外。乃名唯心。谓极乐不卽唯心。则西方岂在心外。而吾心岂局东方者哉。人谓诸有为法。皆如梦幻。不知心性。不可唤作有为。不可唤作无为。因迷故卽无为成有为。有三界轮回因果。喻如梦幻泡影露电。若返迷归悟。则又卽有为成无为。如梦得醒。幻复本。泡归水。影归质。露不异湿性。电不异常光。今念佛求生净土。正返迷归悟。至圆至顿。槪以梦幻埽之。可乎哉。今人于梦幻妻子家缘。不能当下割舍。梦幻功名富贵。不能当下远离。梦幻苦乐寒暑。不能当下覻破。乃至梦幻诗文机锋转语。不能当下唾弃。独于梦幻西方。则不求生。亦大惑矣。夫依对待而论。娑婆活计。添梦者也。求生净土。醒梦者也。不可不求生也。依绝待而论。惑业感于三界。恶梦也。念佛生于净土。好梦也。亦不可不求生也。惑者又曰。当下卽是净土。何必西方。问曰。当下卽饱暖。何必吃饭穿衣。当下卽富贵。何必货殖科甲。当下是学问。何必读书。当下是帝京。何必北上。旣世闲法毫不可废。何独于出世法而废之。苟深思此理。净土之生。万牛莫挽矣。天如大祖师云。悟后不愿往生。敢保老兄未悟。释迦复起。不易斯言。

【示昝慧】

学道贵有品格。有识量。而文字记问不与焉。有品格无识量。不足旷超千古。犹无品格也。有识量无品格。不足砥柱中流。犹无识量也。品格识量旣具。则不被眼前活计所局。时流习气所迁。纵钝若般陀。而拂尘除垢四字义熟。便堪证沙门果。发无碍辩。况本解文义者哉。呜呼。法门之衰。至今日。不忍言矣。剥必复。否必泰。若要梅花香扑鼻。还他彻骨一番寒。豪杰之士。宜何如动心忍性。以无负己灵也。

【示不岐】

十方如来一门超出妙庄严路。不过了妄想无性。悟常住真心。性净明体而已。欲悟真性。贵直心正念真如。欲作真如实观。先修惟心识观。强观诸法无实。惟心所现。则心外无法。次观心无心相。觅之了不可得。则法外无心。旣心法两亡。能所性绝。不谓之真如实观。不可得矣。设不正念真如。妄计有心有法。有能有所。则自生岐隔。堕委曲相。只此委曲。亦无别体。元揽真如为体。如狂花以空为体。波浪以水为体。故曰此想不真。知想不真。则不随虚妄生死相续。而佛祖传授心法。极尽于此。以此心法。往印千经万论。列祖公案。不啻闭门造车。出门合辙。若不向此门打彻。别商学问工夫。总之多岐亡羊。非大佛顶首棱严三昧。欲修三昧。尤须事理并进。显密互资。除助因。刳正性。违现业。誓于现生取办可也。

【示尔介】

介尔有心。三千具足。此圆人称性而观。称性而悟。弹指超无学。一路涅槃门也。今有志之士。不能一超直入者。秖由妄认六尘缘影为自心相。不肎直下谛观介尔之心。本自了不可得故也。如肎直观。则知心无心相。旣不认缘影为心。则虚空山河大地。咸吾介尔心中所现物矣。能缘旣无。所缘安有。一空一切空。而非断灭。所现穷互。能现亦然。一假一切假。而皆如幻。不可以空名。不可以假名。强名为中。中亦不在空假之外。空假无体。全以中道为体。言空则三千悉空。言假则三千并假。言中则三千并中。故得互互具足。无欠无余。如此则一尘中剖出大千经卷。有何正像末之可分别。此则不唯为佛祖出气。亦可为予一洗句读先生之耻矣。

【示夏荩臣】

圣贤固不择地。不择时生。然往往生于山谷乱世者。莲出污泥。珠生浊水。非苟然也。莲在泥泥不能染。珠在浊浊不能混。圣贤之在山谷乱世。山谷岂能局之。乱世岂能易之。夫山谷不能局。乱世不能易者。寕唯圣贤有之。圣贤能勿丧耳。尧舜心法。不过危微二字。操则存。舍则亡。伯玉寡过未能。子路闻过则喜。孔子五十学易。文王望道未见。皆危微心印也。是故不以求放心为学问。而徒事口耳。异乎圣贤所谓学问矣。顾心是何物。云何名放。云何而求。若放则驰散六合。求则还归一腔。此缘影耳。风大耳。过去未来现在。心不可得。设有可得。与鸡犬同是一物。而心岂一物哉。真求放心者。必须觅心了不可得。惟心了不可得。方知天地日月山河国土。皆妙明心中所现物。亦无能现所现之分。是谓天下归仁。是谓明明德于天下。是谓山谷所不能局。乱世所不能易。故陆象山云。东南西北海。有圣人出焉。此心此理同也。悟此决不更问天地何所穷际。以心外无天地。天地止是心之相分耳。棱严云。十方虚空。生汝心内。犹如片云。点太清里。况诸世界。在虚空邪。知此则儒与佛。均不足以名之。一任名儒与佛。无所不可。努力求焉。

【示蔡二白】

天地万物。皆有始终。有形象。有方隅。有分剂。唯心识无始终形象方隅分剂。故曰觅心了不可得。心了不可得。而天地万物无一不唯心矣。然我法二执不破。则唯心唯识之理不彰。心识之理未明。则因果感应之妙。不能如指诸掌。故华严云。应观法界性。一切唯心造。观经云。深信因果。不谤大乘。夫心犹金也。十法界因果。犹种种庄严器具也。然天下容有不造器之顽金。断无不造十法界之顽心。纵一念不生。仍造成无想外道矣。故大智慧人。深悟唯心。必勤念佛。所谓是心作佛。是心是佛。此唯二白居士可承当之。

【示李剖藩】

善学圣人之道。贵得其神。不可泥其迹。神也者。妙万物而为言者也。故曰圣而不可知之之谓神。然神岂迥在迹外哉。特不泥于迹耳。不泥迹故。尧舜揖让。汤武征诛。武周治世。夷齐高隐。比干谏死。微箕奴去。孔不俟驾。孟不可召。泰伯断发文身。曾子启足启手。禹稷过门不入。颜子箪瓢陋巷。不唯并行不悖。亦可易地皆然。如以迹而已矣。则子莫执中。不几滥大舜之用中乎。嗟乎。盈天地闲。凡可睹闻。何莫非迹。惟视之而弗见。听之而弗闻者。乃为神。而求道者。往往局视听所及。鲜能求于不睹不闻之真源。其何以当吾世而见知。越百世而闻知。故曰。颜子没而圣学亡。良足悲已。顾圣学虽亡。有不可亡者。特患仁者见之谓之仁。智者见之谓之智。百姓日用而不知耳。王阳明奋二千年后。居夷三载。顿悟良知。一洗汉宋诸儒陋习。直接孔颜心学之传。予年二十时所悟。与阳明同。但阳明境上炼得。力大而用广。予看书时解得。力微而用弱。由此悟门。方得为佛法阶渐。今于佛法所窥。较昔所悟。犹海若之于河伯。而佛法海中。尚未尽一滴之量。道之无穷。其致若此。傥不剖开人世籓篱。何由到此海阔天空境界。孔子答善人之道。谓不践迹。又云善人吾不得而见。甚矣不践迹之难也。下学而上达。斯不践迹而入室者乎。上达为君子。下达为小人。汝为君子儒。毋为小人儒。当知四科六艺皆迹。而三纲五常亦迹也。天地日月两仪太极无非迹也。皆形而下者也。神而明之。存乎其人。形而上者。乃谓之道。中人以上。可以语上。非剖籓是望而谁望。

【示石耕】

佛法之盛衰。由儒学之隆替。儒之德业学问。实佛之命脉骨髓。故在世为真儒者。出世乃为真佛。以真儒心行而学佛。则不学世之假佛。何谓假佛。立门庭。尚施设。取悦耳目。不究极于心源。以衣鉢为持律。消文贴句为演教。机锋偈颂为禅宗。名利存怀。偷心见刺。魔王长欢。大圣永叹。坏周室者齐桓晋文耳。何谓真佛。破我法二执。观二空真如。自见其过。悯他犯过。举心动念。举足动步。皆为自出生死成菩提。亦令众生同出生死成菩提。是故持律。则开遮持犯。洞了分明。性业遮业。誓求清净。阅教则辨体明宗。识用知相。若权若实。深达指归。参禅则截断偷心。直明本性。识取纲宗。不存轨则。虽三学圆明。仍能不知不愠。决不炫玉求售。决不执己律人。惟随顺物宜。应病与药。沤和般若。双照并行。斯乃不负堂堂僧相。堪称出世丈夫。佛恩旣报。则宣圣之恩。君父檀信之恩亦报矣。

【示语幻】

法门之衰。已非一日。而致衰之故。由因地不真。今人发心参学。罔不以扶持法门为志。及察其所谓扶持者。不过曰开丛林。建梵刹。攒指五千一万。灾梨杀青无虚日。嗣子皆才华名世。美丰神。座下戒子。鉢杖围绕数十匝。剃度徒众。环里市而处如错星。乃至紫绶金鱼。乘高车肥马。往来山林闲。络绎不绝而已。故下手时。便从世谛流布中著眼。便向门庭施设处安排。而佛祖真命脉。遂为此等人埋没殆尽。五霸者三王之罪人。谅哉。何谓佛祖真命脉。破我相。荡法执。尅除习气。涕唾利名。时自简点过失。决不一言一事欺心。师正法不师像法。学古人不学时人。自己死尽偷心。然后能死学人偷心。自己透尽佛祖心奥。亦不轻以佛祖心奥强示于人。何故。中人以上。可以语上。中人以下。不可语上。不愤不启。不悱不发。民可使由之。遁世不见。知而不悔。如释尊之脱珍御敝。能为下劣忍于斯事。四十余年。久默斯要。不务速说。凡佛祖圣贤出世。止循循诱众生。非卖自己风光。何须汲汲炫其所长。惟恐门庭或卑。名位之或下邪。才有一念争门庭。分高下心。便是生死根本。以此撑持。则法门日陋。直至不可复救而后已。痛哉痛哉。予于此梦寐永泣。无可轻与言者。法友或能信此。为一拈之。

【示圣可】

千经万论。求之语言文字。则转多转远。求之现前一念。则愈约愈亲。盖一切经论。不过现前一念心之注脚。非心性外别有佛祖道理也。然心性难明。故藉千经万论互相发明。今舍现前心性。而泛求经论。不啻迷头认影矣。真明心性者。知经论是明心性之要诀。必不弃舍。但看时知无一文一字不是指点此理。就所指处。直下从身心理会清楚。如破我法二执。的的破尽。不畱分毫。辨种现根随。则使自心种现根随。歴如指掌。不使家贼作崇。是谓不离文字。而得观照。不作文字解。不作道理解。便是真参实究。不论年月生劫。将三藏十二部。都卢作一话头。看来看去。人一能之己百之。人十能之己千之。看到牛皮穿破。眼睛突出。忽然无心契悟。方知与麻三斤。乾矢橛。同是敲门方便。那时若不透尽千七百公案。不摄尽十方三世一切佛法。无有是处。

【示证心】

证心大德。问心要于予。予曰。心要莫若念佛。寿昌云。念佛心卽是佛。盖现前一念之心。无性缘生。缘生无性者也。惟其无性缘生。故念名满腔是名。念利满腔是利。乃至昼所为。夜所梦。无不趋归于一念之专注。而十界升沉从此出矣。惟其缘生无性。故炽然造集善恶之时。蓦地放下。则一切法了不可得。然设向此了不可得处坐定。则堕无为深坑。不能证法界无障碍体。不能起法界无障碍用。故须念佛求生净土。方是大乘不可思议圆顿法门。夫念佛者。岂有他哉。以此缘生无性之一念。念彼无性缘生之佛名耳。佛名旣是无性缘生。则缘生亦仍无性。是故念一声。有一声佛名显现。念十百千万声。有十百千万佛名显现。而不念时便寂然矣。念性旣是缘生无性。则无性不碍缘生。傥不念佛。正恐又生种种襍念。纵不生襍念。亦恐堕在无生窠臼。故必以佛号生我之念。使我念念不离佛号。此乃心外无佛。佛外无心。是心作佛。是心是佛。谓之以佛证心可也。谓之以心证心佛可也。谓之以佛证佛以心证心亦可也。至直捷稳当。至圆顿了义。不可思议。不可将余一切法门比量。果如此信得及。直下念去。则诸佛出广长舌相以证之。若人专念弥陀佛。号曰无上深妙禅。至心想像见佛时。卽是不生不灭法。金口诚言。可不信哉。

【示灵奕】

寿者。福之本也。福者慧之基也。念念思警策者慧之萌。而福与寿之源也。故曰常想病时。则尘心渐灭。常想死时。则道念自生。夫病死正现前时。有何我相可恃。五欲可贪。有何名可恋。古董之可携去。不恃我相。我见伏矣。不贪五欲。烦恼降矣。不恋虚名。体面可放下矣。知古董之不可携去。则不越分以求之。纵先有者。亦可舍之以作福矣。苟能离我我所。见执烦恼。则视缁素灵蠢无一非未来佛。旣所见无非未来佛。则凡可以供养恭敬未来佛者。无弗为也。凡可以损恼忤触未来佛者。无弗止也。如此而福不增。寿不永。蕅益舌当堕落。傥不能一切时念未来佛。则不能一切时积集福慧。福慧不积。虽侥幸活至百年。亦终与草木同腐而已。

【示讲堂大众幷注】

一切（通指八心王五十一心所）。相分。皆是心影（喻如镜像）。一切见分。皆是心光（喻如镜明）。一切自证分。皆是心体（喻如镜质）。一切证自证分。皆是心性（喻如镜铜。此四并是依他起性）。光影妄。则体性亦妄（此妄含两重义。一若于光影计有实我实法。则为徧计所执性。旣执光影为我法。则幷体性亦为我法。是四分皆成徧计也。二虽不妄计我法。犹见光影二分之异。不了唯是一心。则堕依他起性。不惟光影是依他。幷体性亦是依他。所以四分皆为依他性也）。体性真。则光影亦真（此真不是离依他四分而别有真。秖达得光之与影。实非有二。惟是一心。云何于中有是非是。则不但体性卽圆成实。而光影亦圆成实。故四分无非圆成实性也）。譬如计绳为蛇。则麻亦成蛇（亦如计镜像为实人。旣迷依他之相。必迷圆成之体）。了绳卽麻。则蛇亦是麻（亦如了像与明。总只是镜。旣悟依他非有。自知徧计本空）。是故见蛇者。不见绳与麻（此喻一切凡夫外道）。是谓一徧计一切徧计（十界皆为所徧计境）。而非无绳。非不卽麻也（可见徧计不离依圆。故空观但空徧计。而依圆元不可空。纵除灭三性。入三无性。乃名一空一切空。亦只是除其定有三性之执。仍但空彼依圆上之徧计执情耳）。见绳者。不计蛇。亦不见麻（此喻三乘权智）。是谓一依他。一切依他（十界无非依他起性）。而未尝不卽麻。亦未尝碍彼痴者之计蛇也（可见依他。亦不离徧圆。故假观。但立依他。而徧计无可立。圆成不须立。纵成立三性缘起。乃名一假一切假。亦只是约悟名圆成。约迷名徧计。仍但发明三性无非依他起耳）。见麻者。了知非蛇。亦非绳（此喻圆人实慧）。是谓一圆成。一切圆成（十界无非圆成实性）。而不碍愚者之计实绳。实蛇也（计实绳是三乘愚。计实蛇是凡外愚。可见圆成亦不离徧依。故中观但显圆成。而徧依元无可显。纵圆统三性。乃名一中。一切中。亦只显彼徧依无体。体卽圆成。仍但显彼徧依。统一圆成实性耳）。但能如是观察自心境界（一切境界。皆惟心现。皆卽是心。故名自心境界）。不著语言文字（圣贤造论。随意取譬。以晓蒙童。原无死法。且如镜可譬于依他四分。亦可加一认有实人。而譬三性。谓镜卽圆成实性。像卽依他起性。愚小无知。计有实人。卽徧计执性也。又如绳可譬于迷悟三性。亦可除却妄计为蛇而譬四分。谓绳二股。可譬见相二分。麻可譬自证分。四微可譬证自证分也。以喻通喻。理最易明。若死死执定。不知变通。是谓依文解义。三世佛冤矣）。亦不背语言文字（华严偈云。文随于义义随文。古人云。离经一字。卽同魔说）。则若宗若教。一以贯之矣。又复应知。众生起过。只由见相二分。决不由自证及证自证分。以内二分。终日在妄。终日恒真。且众生日用不知。无由起过。故相宗明其皆是现量。皆是挟带。只因举体成用。用旣依他。体必同成依他。故四分皆属依他。不许单立见相为依他性。以用外别无体故。若了知全用卽体。则体旣圆成。用亦当下圆成。故四分皆卽圆成。不许单立内之二分为圆成实。以体外别无用故。今人不达。若执四分皆是依他。于四分之外别立圆成实性。而云真如与一切法不一不异。是犹舍彼已成绳之麻。而别求未成绳之麻。与绳相对。乃云不一不异也。但不一耳。岂真不异也哉。呜呼。毫厘有差。天地悬隔。不变随缘随缘不变之旨。几为蚀书蠹鱼之见所乱。吾安能已于辩也。

灵峰蕅益大师宗论卷第二之四

上一页 下一页