
　　　　金刚般若波罗蜜经

　　　　　　　　陈天竺三藏法师真谛译

　　如是我闻。一时佛婆伽婆，住舍卫国，祇陀树林给孤独园。与大比丘众千二百五十人俱。尔时世尊，于日前分，著衣持钵，入舍卫大国而行乞食。于其国中次第行已，还至本处。饭食事讫，于中后时，收衣钵，洗足已。如常敷座，加趺安坐，端身而住，正念现前。时诸比丘俱往佛所，至佛所已，顶礼佛足，右绕三匝，却坐一面。
　　尔时净命须菩提，于大众中共坐聚集。时净命须菩提，即从座起，偏袒右肩，顶礼佛足，右膝著地，向佛合掌而白佛言：「希有世尊！如来应供正遍觉知，善护念诸菩萨摩诃萨，由无上利益故；善付嘱诸菩萨摩诃萨，由无上教故。世尊！若善男子善女人，发阿耨多罗三藐三菩提心，行菩萨乘，云何应住？云何修行？云何发起菩萨心？」
　　净命须菩提作是问已。尔时世尊告须菩提：「须菩提！善哉善哉！如是。善男子，如来善护念诸菩萨摩诃萨，无上利益故；善付嘱诸菩萨摩诃萨，无上教故。须菩提！是故汝今一心谛听，恭敬，善思念之。我今当为汝说。如菩萨发菩提心，行菩萨乘，如是应住，如是修行，如是发心。」
　　须菩提言：「唯然，世尊！」
　　佛告须菩提：「须菩提！若善男子善女人，发菩提心，行菩萨乘，应如是发心：所有一切众生类摄，若卵生、若胎生、若湿生、若化生，若有色、若无色，若有想、若无想，若非有想、若非无想，乃至众生界，及假名说。如是众生，我皆安置于无余涅槃。如是般涅槃无量众生已，无一众生被涅槃者。何以故？须菩提！若菩萨有众生想，即不应说名为菩萨。何以故？须菩提！一切菩萨，无我想、众生想、寿者想、受者想。
　　复次，须菩提，菩萨不著己类而行布施，不著所余行于布施，不著色声香味触法应行布施。须菩提！菩萨应如是行施，不著相想。何以故？须菩提！若菩萨无执著心行于布施，是福德聚不可数量。须菩提！汝意云何？东方虚空可数量不？」
　　须菩提言：「不可，世尊！」
　　佛言：「如是。须菩提！南西北方，四维上下，十方虚空，可数量不？」
　　须菩提言：「不可，世尊！」
　　佛言：「如是。须菩提！若菩萨无执著心行于布施，是福德聚亦复如是不可数量。
　　「须菩提！汝意云何？可以身相胜德见如来不？」
　　「不也。世尊！何以故？如来所说身相胜德，非相胜德。」
　　「何以故？须菩提！凡所有相，皆是虚妄。无所有相，即是真实。由相无相，应见如来。」
　　如是说已，净命须菩提白佛言：「世尊！于今现时及未来世，颇有菩萨听闻正说如是等相此经章句，生实想不？」
　　佛告须菩提：「莫作是说：『于今现时及未来世，颇有菩萨听闻正说如是等相此经章句，生实想不？』何以故？须菩提！于未来世，实有众生，得闻此经，能生实想。复次，须菩提！于未来世，后五百岁，正法灭时，有诸菩萨摩诃萨，持戒修福，及有智慧。须菩提！是诸菩萨摩诃萨，非事一佛，非于一佛种诸善根，已事无量百千诸佛，已于无量百千佛所而种善根。若有善男子善女人，听闻正说如是等相此经章句，乃至一念生实信者。须菩提！如来悉知是人，悉见是人。须菩提！是善男子善女人，生长无量福德之聚！何以故？须菩提！是诸菩萨无复我想、众生想、寿者想、受者想。
　　「是诸菩萨无法想，无非法想，无想，无非想。何以故？须菩提！是诸菩萨若有法想，即是我执，及众生寿者受者执。须菩提！是故菩萨不应取法，不应取非法。为如是义故，如来说：若观行人，解筏喻经，法尚应舍，何况非法。」
　　佛复告净命须菩提：「须菩提！汝意云何？如来得阿耨多罗三藐三菩提耶？如来有所说法耶？」
　　须菩提言：「如我解佛所说义，无所有法如来所得，名阿耨多罗三藐三菩提；亦无有法，如来所说。何以故？是法如来所说，不可取，不可言；非法，非非法。何以故？一切圣人，皆以无为真如所显现故。」
　　「须菩提！汝意云何？以三千大千世界遍满七宝，若人持用布施，是善男子善女人，因此布施，生福多不？」
　　须菩提言：「甚多，世尊！甚多，修伽陀！是善男子善女人，因此布施，得福甚多。何以故？世尊！此福德聚，即非福德聚，是故如来说福德聚。」
　　佛言：「须菩提！若善男子善女人，以三千大千世界遍满七宝，持用布施。若复有人，从此经中受四句偈，为他正说，显示其义，此人以是因缘，所生福德，最多于彼无量无数。何以故？须菩提！如来无上菩提，从此福成。诸佛世尊，从此福生。何以故？须菩提！所言佛、法者，即非佛、法，是名佛、法。
　　「须菩提！汝意云何？须陀洹能作是念：『我得须陀洹果』不？」
　　须菩提言：「不也，世尊！何以故？世尊！实无所有能至于流，故说须陀洹。乃至色声香味触法亦复如是，故名须陀洹。
　　「斯陀含名一往来，实无所有能至往来，是名斯陀含。
　　「阿那含名为不来，实无所有能至不来，是名阿那含。」
　　佛言：「须菩提！汝意云何？阿罗汉能作是念：『我得阿罗汉果』不？」
　　须菩提言：「不也，世尊！何以故！实无所有名阿罗汉。世尊！若阿罗汉作是念：『我得阿罗汉果。』此念即是我执、众生执、寿者执、受者执。世尊！如来阿罗诃三藐三佛陀，赞我住无诤三昧，人中最为第一。世尊！我今已成阿罗汉，离三有欲。世尊！我亦不作是念：『我是阿罗汉。』世尊！我若有是念：『我已得阿罗汉果。』如来则应不授我记：『住无诤三昧，人中须菩提善男子最为第一。』实无所住，住于无诤，住于无诤。」
　　佛告须菩提：「汝意云何？昔从然灯如来阿罗诃三藐三佛陀所，颇有一法，如来所取不？」
　　须菩提言：「不也，世尊！实无有法，昔从然灯如来阿罗诃三藐三佛陀所，如来所取。」
　　佛告须菩提：「若有菩萨作如是言：『我当庄严清净佛土。』而此菩萨说虚妄言。何以故？须菩提！庄严佛土者，如来说非庄严，是故庄严清净佛土。须菩提！是故菩萨应生如是无住著心，不住色声香味触法生心，应无所住而生其心。
　　「须菩提！譬如有人体相胜大，如须弥山王。须菩提！汝意云何？如是体相为胜大不？」
　　须菩提言：「甚大，世尊！何以故？如来说非有，名为有身，此非是有，故说有身。」
　　佛告须菩提：「汝意云何？于恒伽江所有诸沙，如其沙数所有恒伽，诸恒伽沙宁为多不？」
　　须菩提言：「甚多！世尊！但诸恒伽，尚多无数，何况其沙。」
　　佛言：「须菩提！我今觉汝，我今示汝：诸恒伽中所有沙数，如是沙等世界，若有善男子善女人，以七宝遍满，持施如来应供正遍觉知。须菩提！汝意云何？此人以是因缘，得福多不？」
　　须菩提言：「甚多，世尊！甚多，修伽陀！此人以是因缘，生福甚多！」「须菩提！若善男子善女人，以七宝遍满尔所恒伽沙世界，持用布施。若善男子善女人，从此经典乃至四句偈等，恭敬受持，为他正说。是人所生福德，最胜于彼无量无数！
　　「复次，须菩提！随所在处，若有人能从是经典，乃至四句偈等，读诵讲说。当知此处，于世间中即成支提，一切人天阿修罗等，皆应恭敬。何况有人，尽能受持读诵如此经典。当知是人，则与无上希有之法而共相应。是土地处，大师在中，或随有一可尊重人。」
　　佛说是已。净命须菩提白佛言：「世尊！如是经典，名号云何？我等云何奉持？」
　　佛告须菩提：「此经名为金刚般若波罗蜜。以是名字，汝当奉持。何以故？须菩提！是般若波罗蜜，如来说非般若波罗蜜。须菩提！汝意云何？颇有一法一佛说不？」
　　须菩提言：「世尊！无有一法一如来说。」
　　佛告须菩提：「三千大千世界所有微尘，是为多不？」
　　须菩提言：「此世界微尘，甚多，世尊！甚多，修伽陀！何以故？世尊！此诸微尘，如来说非微尘，故名微尘。此诸世界，如来说非世界，故说世界。」。
　　佛告须菩提：「汝意云何？可以三十二大人相见如来不？」
　　须菩提言：「不也，世尊！何以故？此三十二大人相，如来说非相，故说三十二大人相。」
　　佛告须菩提：「若有善男子善女人，如诸恒河所有沙数，如是沙等身命舍以布施。若有善男子善女人，从此经典，乃至四句偈等，恭敬受持，为他正说。此人以是因缘，生福多彼无量无数。」
　　尔时净命须菩提，由法利疾，即便悲泣。抆泪而言：「希有！世尊！希有！修伽陀！如此经典如来所说，我从昔来至得圣慧，未曾闻说如是经典。何以故？世尊说般若波罗蜜，即非般若波罗蜜，故说般若波罗蜜。世尊！当知是人，则与无上希有之法而共相应，闻说经时，能生实想。世尊！是实想者，实非有想，是故如来说名实想，说名实想。世尊！此事于我非为希有。正说经时，我生信解。世尊！于未来世，若有众生恭敬受持，为他正说，当知是人，则与无上希有之法而共相应。世尊！此人无复我想众生想寿者想受者想。何以故？我想众生想寿者想受者想，即是非想。何以故？诸佛世尊，解脱诸想尽无余故。」
　　说是言已。佛告须菩提：「如是，须菩提！如是。当知是人，则与无上希有之法而共相应。是人闻说此经，不惊不怖不畏。何以故？须菩提！此法如来所说，是第一波罗蜜。此波罗蜜，如来所说，无量诸佛亦如是说，是故说名第一波罗蜜。复次，须菩提！如来忍辱波罗蜜，即非波罗蜜。何以故？须菩提！昔时我为迦陵伽王斩斫身体，骨肉离碎。我于尔时，无有我想众生想寿者想受者想，无想，非无想。何以故？须菩提！我于尔时，若有我想众生想寿者想受者想，是时则应生嗔恨想。
　　「须菩提！我忆过去五百生中，作大仙人，名曰说忍。于尔生中，心无我想众生想寿者想受者想。是故须菩提！菩萨摩诃萨舍离一切想，于无上菩提应发起心，不应生住色心，不应生住声香味触心，不应生住法心，不应生住非法心，不应生有所住心。何以故？若心有住，则为非住。故如来说：菩萨无所住心应行布施。复次，须菩提！菩萨应如是行施，为利益一切众生。此众生想，即是非想。如是一切众生，如来说即非众生。何以故？诸佛世尊远离一切想故。须菩提！如来说实、说谛、说如、说非虚妄。复次，须菩提！是法如来所觉，是法如来所说，是法非实非虚。
　　「须菩提！譬如有人，在于盲暗，如是当知菩萨堕相，行堕相施。须菩提！如人有目，夜已晓时，昼日光照，见种种色，如是当知菩萨不堕于相，行无相施。复次，须菩提！于未来世，若有善男子善女人，受持读诵，教他修行，为他正说如是经典，如来悉知是人，悉见是人，生长无量福德之聚。
　　「复次，须菩提！若有善男子善女人，于日前分布施身命，如上所说诸恒沙数；于日中分布施身命，于日后分布施身命，皆如上说诸恒沙数。如是无量百千万亿劫，以身命布施。若复有人，闻此经典，不起诽谤，以是因缘，生福多彼无量无数。何况有人书写受持读诵，教他修行，为人广说。复次，须菩提！如是经典不可思量，无能与等。如来但为怜愍利益能行无上乘人，及行无等乘人说。若复有人，于未来世，受持读诵，教他修行，正说是经，如来悉知是人，悉见是人，与无数无量不可思议无等福聚而共相应。如是等人，由我身分，则能荷负无上菩提。何以故？须菩提！如是经典，若下愿乐人，及我见众生见寿者见受者见如此等人，能听能修读诵教他正说，无有是处。复次，须菩提！随所在处，显说此经，一切世间天人阿修罗等，皆应供养，作礼右绕。当知此处，于世间中即成支提。
　　「须菩提！若有善男子善女人，受持读诵教他修行，正说如是等经。此人现身受轻贱等苦。过去世中所造恶业，应感生后恶道果报。以于现身受轻苦故，先世罪业及苦果报，则为消灭。当得阿耨多罗三藐三菩提。
　　「须菩提！我忆往昔，从然灯如来阿罗诃三藐三佛陀后，无数无量不可算计，过去大劫，得值八万四千百千俱胝诸佛如来已成佛竟，我皆承事供养恭敬，无空过者。若复有人，于后末世五百岁时，受持读诵，教他修行，正说此经。须菩提！此人所生福德之聚，以我往昔承事供养诸佛如来所得功德，比此功德，百分不及一，千万亿分不及一，穷于算数不及其一，乃至威力品类相应譬喻所不能及。
　　「须菩提！若善男子善女人，于后末世，受持读诵如此等经，所得功德，我若具说，若有善男子善女人，谛听忆持尔所福聚，或心迷乱及以颠狂。复次，须菩提！如是经典不可思议，若人修行及得果报，亦不可思议。」
　　尔时须菩提白佛言：「世尊！善男子善女人，发阿耨多罗三藐三菩提心，行菩萨乘，云何应住？云何修行？云何发起菩萨心？」
　　佛告须菩提：「善男子善女人，发阿耨多罗三藐三菩提心者，当生如是心：我应安置一切众生，令入无余涅槃。如是般涅槃无量众生已，无一众生被涅槃者。何以故？须菩提！若菩萨有众生相想，则不应说名为菩萨。何以故？须菩提！实无有法，名为能行菩萨上乘。
　　「须菩提！汝意云何？于然灯佛所，颇有一法如来所得，名阿耨多罗三藐三菩提不？」
　　须菩提言：「不也，世尊！于然灯佛所，无有一法如来所得，名阿耨多罗三藐三菩提。」
　　佛言：「如是，须菩提！如是。于然灯佛所，无有一法如来所得，名阿耨多罗三藐三菩提。须菩提！于然灯佛所，若有一法如来所得，名阿耨多罗三藐三菩提，然灯佛则不授我记：『婆罗门！汝于来世，当得作佛，号释迦牟尼，多陀阿伽度，阿罗诃，三藐三佛陀。』须菩提！由实无有法如来所得，名阿耨多罗三藐三菩提，是故然灯佛与我授记，作如是言：『婆罗门！汝于来世，当得作佛，号释迦牟尼，多陀阿伽度，阿罗诃，三藐三佛陀。』何以故？须菩提！如来者，真如别名。
　　「须菩提！若有人说如来得阿耨多罗三藐三菩提，是人不实语。何以故？须菩提！实无有法如来所得，名阿耨多罗三藐三菩提。须菩提！此法如来所得，无实无虚。是故如来说一切法皆是佛法。须菩提！一切法者，非一切法故，如来说名一切法。须菩提！譬如有人遍身大身。」
　　须菩提言：「世尊！如来所说遍身大身，则为非身，是故说名遍身大身。」
　　佛言：「如是，须菩提！如是，须菩提！若有菩萨说如是言：我当般涅槃一切众生。则不应说名为菩萨。须菩提！汝意云何？颇有一法名菩萨不？」须菩提言：「不也，世尊！」
　　佛言：「须菩提！是故如来说，一切法无我无众生无寿者无受者。须菩提！若有菩萨说如是言：我当庄严清净佛土。如此菩萨说虚妄言。何以故？须菩提！庄严佛土者，如来说则非庄严，是故庄严清净佛土。须菩提！若菩萨信见诸法无我，诸法无我，如来应供正遍觉说：是名菩萨，是名菩萨。」
　　佛言：「须菩提！汝意云何？如来有肉眼不？」须菩提言：「如是，世尊！如来有肉眼。」
　　佛言：「须菩提！汝意云何？如来有天眼不？」须菩提言：「如是，世尊！如来有天眼。」
　　佛言：「须菩提！汝意云何？如来有慧眼不？」须菩提言：「如是，世尊！如来有慧眼。」
　　佛言：「须菩提！汝意云何？如来有法眼不？」须菩提言：「如是，世尊！如来有法眼。」
　　佛言：「须菩提！汝意云何？如来有佛眼不？」须菩提言：「如是，世尊！如来有佛眼。」
　　「须菩提！汝意云何？于恒伽江所有诸沙，如其沙数所有恒伽，如诸恒伽所有沙数，世界如是，宁为多不？」
　　须菩提言：「如是，世尊！此等世界，其数甚多。」
　　佛言：「须菩提！尔所世界中，所有众生，我悉见知心相续住，有种种类。何以故？须菩提！心相续住，如来说非续住，故说续住。何以故？须菩提！过去心不可得，未来心不可得，现在心不可得。
　　「须菩提！汝意云何？若有人以满三千大千世界七宝，而用布施，是善男子善女人，以是因缘，得福多不？」须菩提言：「甚多！世尊！甚多！修伽陀！」
　　佛言：「如是，须菩提！如是。彼善男子善女人，以是因缘，得福聚多。」
　　佛言：「须菩提！若福德聚，但名为聚，如来则不应说是福德聚，是福德聚。须菩提！汝意云何？可以具足色身观如来不？」
　　须菩提言：「不也，世尊！不可以具足色身观于如来。何以故？此具足色身，如来说非具足色身，是故如来说名具足色身。」
　　佛言：「须菩提！汝意云何？可以具足诸相观如来不？」须菩提言：「不也，世尊！不可以具足诸相观于如来。何以故？此具足相，如来说非具足相，是故如来说具足相。」
　　佛言：「须菩提！汝意云何？如来有如是意，我今实说法耶？须菩提！若有人言，如来实能说法，汝应当知，是人由非实有，及以邪执，起诽谤我。何以故？须菩提！说法说法，实无有法名为说法。」
　　尔时须菩提白佛言：「世尊！颇有众生，于未来世，听闻正说如是等相，此经章句，生实信不？」
　　佛告须菩提：「彼非众生，非非众生。何以故？须菩提！彼众生者，如来说非众生，非非众生，故说众生。须菩提！汝意云何？颇有一法如来所得，名阿耨多罗三藐三菩提不？」
　　须菩提言：「不也，世尊！无有一法如来所得，名阿耨多罗三藐三菩提。」
　　佛言：「如是，须菩提！如是。乃至无有如微尘法，如来所舍，如来所得，是故说名阿耨多罗三藐三菩提平等平等。复次，须菩提！诸佛觉知，无有差别，是故说名阿耨多罗三藐三菩提。复次，须菩提！此法平等，无有高下，是名阿耨多罗三藐三菩提。复次，须菩提！由无我无众生无寿者无受者等，此法平等，故名阿耨多罗三藐三菩提。复次，须菩提！由实善法具足圆满，得阿耨多罗三藐三菩提。须菩提！所言善法善法者，如来说非善法，故名善法。
　　「须菩提！三千大千世界中，所有诸须弥山王，如是等七宝聚，满此世界，有人持用布施。若人从此般若波罗蜜经，乃至四句偈等，受持读诵为他正说，所得功德，比此功德，百分不及一，千万亿分不及一，穷于算数不及其一，乃至威力品类相应譬喻所不能及。
　　「须菩提！汝意云何？如来作是念：我度众生耶？须菩提！汝今不应作如是念。何以故？实无众生如来所度。须菩提！若有众生如来所度，即是我执众生执寿者执受者执。须菩提！此我等执，如来说非执，婴儿凡夫众生之所执故。须菩提！婴儿凡夫众生者，如来说非众生，故说婴儿凡夫众生。须菩提！汝意云何？可以具足相观如来不？」
　　须菩提言：「如我解佛所说义，不以具足相应观如来。」
　　佛言：「如是，须菩提！如是。不以具足相应观如来。何以故？若以具足相观如来者，转轮圣王应是如来，是故不以具足相应观如来。」是时世尊而说偈言：
　　　「若以色见我　以音声求我　是人行邪道　不应得见我
　　　　由法应见佛　调御法为身　此法非识境　法如深难见
　　「须菩提！汝意云何？如来可以具足相得阿耨多罗三藐三菩提不？须菩提！汝今不应作如是见：如来以具足相得阿耨多罗三藐三菩提。何以故？须菩提！如来不以具足相得阿耨多罗三藐三菩提。须菩提！若汝作是念：如来有是说：『行菩萨乘人，有法可灭。』须菩提！汝莫作此见。何以故？如来不说行菩萨乘人有法可灭，及以永断。
　　「须菩提！若有善男子善女人，以满恒伽沙等世界七宝，持用布施。若有菩萨，于一切法无我、无生，得无生忍，以是因缘，所得福德最多于彼。须菩提！行大乘人，不应执取福德之聚。」
　　须菩提言：「此福德聚，可摄持不？」
　　佛言：「须菩提！此福德聚，可得摄持，不可执取。是故说此福德之聚，应可摄持。
　　「须菩提！若有人言：如来行住坐卧，是人不解我所说义。何以故？须菩提！如来者，无所行去，亦无所从来，是故说名如来应供正遍觉知。
　　「须菩提！若善男子善女人，以三千大千世界地大微尘，烧成灰末，合为墨丸，如微尘聚。须菩提！汝意云何？是邻虚聚，宁为多不？」
　　须菩提言：「彼邻虚聚，甚多，世尊！何以故？世尊！若邻虚聚是实有者，世尊则不应说名邻虚聚。何以故？世尊！所说此邻虚聚，如来说非邻虚聚，是故说名为邻虚聚。如来所说三千大千世界，则非世界，故说三千大千世界，何以故？世尊！若执世界为实有者，是聚一执。此聚一执，如来说非执，故说聚一执。」佛世尊言：「须菩提！此聚一执，但世言说。须菩提！是法非可言法，婴儿凡夫偏言所取。
　　「须菩提！若有人言：如来说我见众生见寿者见受者见。须菩提！汝意云何？是人言说，为正语不？」
　　须菩提言：「不也，世尊！不也，修伽陀！何以故？如来所说我见众生见寿者见受者见，即是非见，是故说我见众生见寿者见受者见。」
　　「须菩提！若人行菩萨乘，如是应知应见应信，一切诸法；如是应修，为令法想不得生起。何以故？须菩提！是法想法想者，如来说即非想，故说法想。
　　「须菩提！若有菩萨摩诃萨，以满无数无量世界七宝持用布施，若有善男子善女人，从此般若波罗蜜经，乃至四句偈等，受持读诵，教他修行，为他广说，是善男子善女人，以是因缘，所生福德，最多于彼无量无数。云何显说此经，如无所显说，故言显说。如如不动，恒有正说。应观有为法，如暗翳灯幻，露泡梦电云。」
　　尔时世尊说是经已，大德须菩提，心进欢喜，及诸比丘比丘尼、优婆塞优婆夷众，人天阿修罗等，一切世间，踊跃欢喜，信受奉行。

