
　　　　大般若波罗蜜多经　卷第四百五十六

　　　　　　大唐三藏法师玄奘奉　　诏译

　　　　第二分同性品第六十二之二

　　「复次，善现！若菩萨摩诃萨如是修学甚深般若波罗蜜多方便善巧威德力故，摄持一切波罗蜜多，增长一切波罗蜜多，导引一切波罗蜜多。何以故？善现！甚深般若波罗蜜多中，含藏一切波罗蜜多故。善现！譬如萨迦耶见遍能含藏六十二见，甚深般若波罗蜜多亦复如是，含藏一切波罗蜜多。善现！譬如一切死者命根灭故诸根随灭，甚深般若波罗蜜多亦复如是，布施等五波罗蜜多悉皆随从，若无般若波罗蜜多，亦无一切波罗蜜多。是故，善现！若菩萨摩诃萨欲至一切波罗蜜多究竟彼岸，应学如是甚深般若波罗蜜多。
　　「复次，善现！若菩萨摩诃萨能学如是甚深般若波罗蜜多，于诸有情最尊最胜。何以故？是菩萨摩诃萨已能修学最上处故。
　　「复次，善现！于意云何？于此三千大千世界诸有情类宁为多不？」
　　善现对曰：「赡部洲中诸有情类尚多无数，何况三千大千世界诸有情类宁不为多！」
　　佛告善现：「如是！如是！如汝所说。善现！假使三千大千世界诸有情类，非前非后皆得人身，得人身已，非前非后皆发无上正等觉心，修诸菩萨摩诃萨行，修行满已，非前非后皆证无上正等菩提。有菩萨摩诃萨尽其寿量，能以种种上妙花鬘、涂散等香、衣服、璎珞、宝幢、幡盖、伎乐、灯明、房舍、卧具、饮食、医药，供养恭敬、尊重赞叹此诸如来、应、正等觉。于意云何？是菩萨摩诃萨由此因缘得福多不？」
　　善现对曰：「甚多！世尊！」
　　佛告善现：「若菩萨摩诃萨能于如是甚深般若波罗蜜多，常乐听闻、受持、读诵、究竟通利、如理思惟、依教修行、书写流布，所获福聚甚多于前无量倍数。所以者何？甚深般若波罗蜜多具大义用，能令菩萨摩诃萨众疾得无上正等菩提。
　　「是故，善现！若菩萨摩诃萨欲居一切有情上首，欲普饶益一切有情，无救护者为作救护，无归依者为作归依，无所趣者为作所趣，无眼目者为作眼目，无光明者为作光明，失正路者示以正路，未涅槃者令得涅槃，当学如是甚深般若波罗蜜多。
　　「善现！若菩萨摩诃萨欲得无上正等菩提，欲行如来所行境界，欲游戏佛所游戏处，欲作如来大师子吼，欲击诸佛无上法鼓，欲扣诸佛无上法钟，欲吹诸佛无上法螺，欲升诸佛无上法座，欲宣诸佛无上法义，欲决一切有情疑网，欲入诸佛妙甘露界，欲受诸佛微妙法乐，欲证如来殊胜功德，当学如是甚深般若波罗蜜多。
　　「善现！若菩萨摩诃萨能学如是甚深般若波罗蜜多，无有一切功德善根而不能摄，无有一切功德善根而不能得。所以者何？甚深般若波罗蜜多是一切种功德善根所依处故。」
　　具寿善现白言：「世尊！诸菩萨摩诃萨能学如是甚深般若波罗蜜多，岂于一切声闻、独觉功德善根能摄、能得？」
　　佛告善现：「是菩萨摩诃萨亦于一切声闻、独觉功德善根能摄、能得，然于其中无住无著。以胜智见正观察已，超过声闻及独觉地，趣入菩萨正性离生故，此菩萨摩诃萨众，无有一切功德善根而不摄得。善现！若菩萨摩诃萨能学如是甚深般若波罗蜜多，则为邻近一切智智，速证无上正等菩提。
　　「善现！若菩萨摩诃萨能学如是甚深般若波罗蜜多，则为一切世间天、人、阿素洛等真实福田，超诸世间沙门、梵志、声闻、独觉福田之上，疾能证得一切智智，随所生处不舍般若波罗蜜多，不离般若波罗蜜多，常行般若波罗蜜多。
　　「善现！若菩萨摩诃萨能如是学甚深般若波罗蜜多，当知已于一切智智得不退转，于一切法能正觉知，远离声闻及独觉地，邻近无上正等菩提。
　　「善现！若菩萨摩诃萨作如是念：『此是般若波罗蜜多，此是修时，此是修处，我能修此甚深般若波罗蜜多，我由如是甚深般若波罗蜜多弃舍如是所应舍法，定当证得一切智智！』是菩萨摩诃萨非行般若波罗蜜多，亦于般若波罗蜜多不能解了。何以故？甚深般若波罗蜜多不作是念：『我是般若波罗蜜多，此是修时，此是修处，此是修者，此是般若波罗蜜多所远离法，此是般若波罗蜜多所照了法，此是般若波罗蜜多所证无上正等菩提。』若如是知是行般若波罗蜜多。
　　「善现！若菩萨摩诃萨作如是念：『此非般若波罗蜜多，此非修时，此非修处，此非修者，非由般若波罗蜜多远离一切所应舍法，非由般若波罗蜜多定能证得一切智智。所以者何？以一切法皆住真如、法界、法性、不虚妄性、不变异性、平等性、离生性、法定、法住、实际、虚空界、不思议界，此中一切皆无差别。』善现！若菩萨摩诃萨能如是行，是行般若波罗蜜多。」

　　　　第二分无分别品第六十三

　　尔时，天帝释窃作是念：「若菩萨摩诃萨修行般若波罗蜜多乃至布施波罗蜜多，安住内空乃至无性自性空，安住真如乃至不思议界，安住苦、集、灭、道圣谛，修行四念住乃至八圣道支，修行四静虑、四无量、四无色定，修行八解脱乃至十遍处，修行空、无相、无愿解脱门，修行极喜地乃至法云地，修行一切陀罗尼门、三摩地门，修行五眼、六神通，修行如来十力乃至十八佛不共法，修行无忘失法、恒住舍性，修行一切智、道相智、一切相智，修行菩萨摩诃萨行，修行无上正等菩提，尚超一切有情之上，况得无上正等菩提！
　　「若诸有情闻说一切智智名字心生信解，尚为获得人中善利及得世间最胜寿命，况发无上正等觉心，或常听闻如是般若波罗蜜多甚深经典，若诸有情能发无上正等觉心，听闻般若波罗蜜多甚深经典，诸余有情皆应愿乐，所获功德世间天、人、阿素洛等不能及故。」
　　时，天帝释作是念已，即取天上微妙香花，奉散如来、应、正等觉及诸菩萨摩诃萨众。既散花已，作是愿言：「若菩萨乘诸善男子、善女人等求趣无上正等菩提，以我所集功德善根，令彼所求无上佛法一切智智速得圆满。以我所集功德善根，令彼所求自然人法、真无漏法速得圆满。以我所集功德善根，令彼一切所欲闻法皆速圆满。以我所集功德善根，若求声闻、独觉乘者亦令所愿疾得满足。」
　　作是愿已，即白佛言：「世尊！若菩萨乘诸善男子、善女人等已发无上正等觉心，我终不生一念异意，令其退转大菩提心。我亦不生一念异意，令诸菩萨摩诃萨众厌离无上正等菩提，退住声闻、独觉等地。
　　「世尊！若菩萨摩诃萨已于无上正等菩提心生欲乐，我愿彼心倍复增进，疾证无上正等菩提。愿彼菩萨摩诃萨众见生死中种种苦已，为欲利乐世间天、人、阿素洛等发起种种坚固大愿：『我既自度生死大海，亦当精勤度未度者。我既自解生死系缚，亦当精勤解未解者。我于种种生死怖畏既自安隐，亦当精勤安未安者。我既自证究竟涅槃，亦当精勤令未证者皆同证得。』
　　「世尊！若善男子、善女人等，于初发心菩萨摩诃萨功德善根起随喜心，得几许福？于久发心菩萨摩诃萨功德善根起随喜心，得几许福？于不退转地菩萨摩诃萨功德善根起随喜心，得几许福？于一生所系菩萨摩诃萨功德善根起随喜心，得几许福？」
　　尔时，佛告天帝释言：「憍尸迦！四大洲界可知两数，此善男子、善女人等，随喜俱心所生福德不可知量。憍尸迦！乃至三千大千世界可知两数，此善男子、善女人等，随喜俱心所生福德不可知量。憍尸迦！假使三千大千世界为一大海，有取一毛析为百分，持一分端沾大海水可知滴（别本有作「渧」者）数，此善男子、善女人等，随喜俱心所生福德不可知量。」
　　时，天帝释复白佛言：「世尊！若诸有情于菩萨摩诃萨功德善根不随喜者，当知皆是魔所魅著。世尊！若诸有情于菩萨摩诃萨功德善根不随喜者，当知皆是恶魔朋党。世尊！若诸有情于菩萨摩诃萨功德善根不随喜者，当知皆从魔界中没来生是间。所以者何？若菩萨摩诃萨求趣无上正等菩提，修诸菩萨摩诃萨行，若诸有情于彼菩萨摩诃萨众功德善根随喜回向，皆能破坏一切魔军、宫殿、眷属。世尊！若诸有情深心敬爱佛、法、僧宝，随所生处常欲见佛，常欲闻法，常欲遇僧，于诸菩萨摩诃萨众功德善根应生随喜。既随喜已，回向无上正等菩提，而不应生二、无二想。若能如是，疾证无上正等菩提，利乐有情，破魔军众。」
　　尔时，佛告天帝释言：「如是！如是！如汝所说。憍尸迦！若诸有情于菩萨摩诃萨功德善根深心随喜，回向无上正等菩提，是诸有情速能圆满诸菩萨行，疾证无上正等菩提。若诸有情于菩萨摩诃萨功德善根深心随喜，回向无上正等菩提，是诸有情具大威力，常能奉事一切如来、应、正等觉及善知识，恒闻般若波罗蜜多甚深经典，善知义趣。憍尸迦！是诸有情成就如是随喜回向功德善根，随所生处，常为一切世间天、人、阿素洛等供养恭敬、尊重赞叹，不睹恶色，不闻恶声，不嗅恶香，不尝恶味，不觉恶触，不思恶法，常不远离诸佛世尊，从一佛国趣一佛国，亲近诸佛种诸善根，成熟有情、严净佛土。何以故？
　　「憍尸迦！是诸有情能于无数最初发心菩萨摩诃萨功德善根深心随喜，回向无上正等菩提。能于无数已住初地乃至十地菩萨摩诃萨功德善根深心随喜，回向无上正等菩提。能于无数一生所系菩萨摩诃萨功德善根深心随喜，回向无上正等菩提。由此因缘，是诸有情善根增进，速证无上正等菩提。既证无上正等菩提，能尽未来如实利乐无量无数无边有情，令住无余般涅槃界。以是故，憍尸迦！住菩萨乘诸善男子、善女人等，于初发心菩萨摩诃萨功德善根，于久发心菩萨摩诃萨功德善根，于不退转地菩萨摩诃萨功德善根，于一生所系菩萨摩诃萨功德善根，皆应随喜，回向无上正等菩提。于生随喜及回向时，不应执著即心、离心随喜回向，不应执著即心修行、离心修行。若能如是无所执著，随喜回向修诸菩萨摩诃萨行，速证无上正等菩提，能尽未来利益安乐诸有情众，皆令安住究竟涅槃。」
　　尔时具寿善现白佛言：「世尊！如佛所说，诸法如幻乃至诸法如变化事，云何菩萨摩诃萨以如幻心能证无上正等菩提？」
　　佛告善现：「于意云何？汝见菩萨摩诃萨等如幻心不？」
　　善现对曰：「不也！世尊！我不见幻，亦不见有如幻之心。」
　　佛告善现：「于意云何？若处无幻、无如幻心，汝见有是心能证无上正等菩提不？」
　　善现对曰：「不也！世尊！我都不见有处无幻、无如幻心，更有是心能证无上正等菩提。」
　　佛告善现：「于意云何？若处离幻、离如幻心，汝见有是法能证无上正等菩提不？」
　　善现对曰：「不也！世尊！我都不见有处离幻、离如幻心，更有是法能证无上正等菩提！
　　「世尊！我都不见即、离心法，说何等法是有是无，以一切法毕竟远离故。若一切法毕竟远离者，不可施设此法是有、此法是无。若法不可施设有无，则不可说能证无上正等菩提，非无所有法能证菩提故。所以者何？以一切法皆无所有，性不可得，无生无灭、无染无净。何以故？
　　「世尊！般若波罗蜜多乃至布施波罗蜜多毕竟远离故，内空乃至无性自性空毕竟远离故，真如乃至不思议界毕竟远离故，苦、集、灭、道圣谛毕竟远离故，四念住乃至八圣道支毕竟远离故，四静虑、四无量、四无色定毕竟远离故，八解脱乃至十遍处毕竟远离故，空、无相、无愿解脱门毕竟远离故，极喜地乃至法云地毕竟远离故，一切陀罗尼门、三摩地门毕竟远离故，五眼、六神通毕竟远离故，如来十力乃至十八佛不共法毕竟远离故，无忘失法、恒住舍性毕竟远离故，一切智、道相智、一切相智毕竟远离故，一切菩萨摩诃萨行毕竟远离故，诸佛无上正等菩提毕竟远离故，一切智智毕竟远离故。
　　「世尊！若法毕竟远离，是法不应修，亦不应遣，亦复不应有所引发，甚深般若波罗蜜多亦毕竟远离故，于法不应有所引发。
　　「世尊！甚深般若波罗蜜多既毕竟远离，云何可说诸菩萨摩诃萨依甚深般若波罗蜜多证得无上正等菩提？诸佛无上正等菩提亦毕竟远离，云何远离法能证远离法？是故般若波罗蜜多应不可说证得无上正等菩提。」
　　佛告善现：「善哉！善哉！如是！如是！如汝所说。所以者何？善现！甚深般若波罗蜜多乃至布施波罗蜜多毕竟远离，如是乃至一切菩萨摩诃萨行毕竟远离，诸佛无上正等菩提毕竟远离，一切智智亦毕竟远离。善现！以甚深般若波罗蜜多乃至布施波罗蜜多毕竟远离，可说菩萨摩诃萨证得毕竟远离无上正等菩提。如是乃至以一切智智毕竟远离，可说菩萨摩诃萨证得毕竟远离无上正等菩提。善现！若甚深般若波罗蜜多乃至布施波罗蜜多非毕竟远离，应非般若波罗蜜多乃至布施波罗蜜多，如是乃至若一切智智非毕竟远离，应非一切智智。善现，以甚深般若波罗蜜多乃至布施波罗蜜多毕竟远离，得名般若波罗蜜多乃至布施波罗蜜多，如是乃至以一切智智毕竟远离，得名一切智智。是故，善现！诸菩萨摩诃萨非不依止甚深般若波罗蜜多，证得无上正等菩提。善现！虽非远离法能证远离法，而证无上正等菩提，非不依止甚深般若波罗蜜多。是故菩萨摩诃萨众欲得无上正等菩提，常应精勤修学如是甚深般若波罗蜜多。」
　　具寿善现白言：「世尊！诸菩萨摩诃萨所行法义并为甚深。」
　　佛告善现：「如是！如是！诸菩萨摩诃萨所行法义，并为甚深难见难觉，非所寻思超寻思境，微密智者自内所证不可宣说。善现当知！诸菩萨摩诃萨能为难事，虽行如是甚深法义，而于声闻、独觉地法能不作证。」
　　具寿善现复白佛言：「如我解佛所说义者，诸菩萨摩诃萨所作无难，不应说彼能为难事。所以者何？诸菩萨摩诃萨所证法义都不可得，能证般若波罗蜜多亦不可得，证法、证者、证处、证时亦不可得。
　　「世尊！诸菩萨摩诃萨观一切法既不可得，有何法义可为所证？有何般若波罗蜜多可为能证？复有何等而可施设证法、证者、证处、证时？既尔，云何可执由此证得无上正等菩提？无上正等菩提尚不可证，况证声闻、独觉地法！世尊！若如是行是名菩萨无所得行，若菩萨摩诃萨能行如是无所得行，于一切法无障无碍（别本有作「暗」者）。
　　「世尊！若菩萨摩诃萨闻说此语，其心不惊、不恐、不怖、不忧、不悔、不沈、不没，是行般若波罗蜜多。世尊！是菩萨摩诃萨如是行时，不见诸相，不见我行，不见不行，不见般若波罗蜜多是我所行，不见无上正等菩提是我所证，亦复不见证时、处等。
　　「世尊！是菩萨摩诃萨行深般若波罗蜜多不作是念：『我远声闻、独觉等地，我近无上正等菩提。』
　　「世尊！譬如虚空，不作是念：『我去彼法若远若近。』何以故？虚空无动亦无差别，无分别故。诸菩萨摩诃萨亦复如是行深般若波罗蜜多，不作是念：『我远声闻、独觉等地，我近无上正等菩提。』何以故？甚深般若波罗蜜多于一切法无分别故。
　　「世尊，譬如幻士，不作是念：『幻质、幻师、观众去我若远若近。』何以故？所幻之士无分别故。诸菩萨摩诃萨亦复如是行深般若波罗蜜多，不作是念：『我远声闻、独觉等地，我近无上正等菩提。』何以故？甚深般若波罗蜜多于一切法无分别故。
　　「世尊！譬如影像，不作是念：『我去本质及我所依若远若近。』何以故？所现影像无分别故。诸菩萨摩诃萨亦复如是，行深般若波罗蜜多不作是念：『我远声闻、独觉等地，我近无上正等菩提。』何以故？甚深般若波罗蜜多于一切法无分别故。
　　「世尊！行深般若波罗蜜多诸菩萨摩诃萨无爱无憎。何以故？甚深般若波罗蜜多若爱若憎及境自性不可得故。
　　「世尊！如诸如来、应、正等觉于一切法无爱无憎，行深般若波罗蜜多诸菩萨摩诃萨亦复如是，于一切法无爱无憎。何以故？诸佛菩萨甚深般若波罗蜜多爱憎断故。
　　「世尊！如诸如来、应、正等觉一切分别、种种分别、周遍分别皆毕竟断，行深般若波罗蜜多诸菩萨摩诃萨亦复如是，一切分别、种种分别、周遍分别皆毕竟断。何以故？诸佛菩萨甚深般若波罗蜜多于一切法无分别故。
　　「世尊！如诸如来、应、正等觉不作是念：『我远声闻、独觉等地，我近无上正等菩提。』行深般若波罗蜜多诸菩萨摩诃萨亦复如是，不作是念：『我远声闻、独觉等地，我近无上正等菩提。』何以故？诸佛菩萨甚深般若波罗蜜多于一切法无分别故。
　　「世尊！如诸如来、应、正等觉所变化者，不作是念：『我远声闻、独觉等地，我近无上正等菩提。』何以故？一切如来、应、正等觉及所变化无分别故。行深般若波罗蜜多诸菩萨摩诃萨亦复如是，不作是念：『我远声闻、独觉等地，我近无上正等菩提。』何以故？甚深般若波罗蜜多于一切法无分别故。
　　「世尊！如诸佛等欲有所作，化作化者令作彼事，而所化者不作是念：『我能造作如是事业。』何以故？诸所化者于所作业无分别故。甚深般若波罗蜜多亦复如是，有所为故而勤修习，既修习已虽能成办所作事业，而于所作无所分别。何以故？甚深般若波罗蜜多法尔于法无分别故。
　　「世尊！如巧工匠或彼弟子有所为故造诸机关，或女、或男、或象、马等，此诸机关虽有所作，而于彼事无所分别。何以故？机关法尔无分别故。甚深般若波罗蜜多亦复如是，有所为故而成立之，既成立已，虽能成办所作所说，而于其中都无分别。何以故？甚深般若波罗蜜多法尔于法无分别故。」
　　时，舍利子问善现言：「为但般若波罗蜜多无分别，为静虑、精进、安忍、净戒、布施波罗蜜多亦无分别？」
　　善现答言：「非但般若波罗蜜多无分别，静虑、精进、安忍、净戒、布施波罗蜜多亦无分别。」
　　舍利子言：「为但六波罗蜜多无分别，为色、受、想、行、识亦无分别，为眼处乃至意处亦无分别，为色处乃至法处亦无分别，为眼界乃至意界亦无分别，为色界乃至法界亦无分别，为眼识界乃至意识界亦无分别，为眼触乃至意触亦无分别，为眼触为缘所生诸受乃至意触为缘所生诸受亦无分别，为地界乃至识界亦无分别，为无明乃至老死亦无分别，为内空乃至无性自性空亦无分别，为真如乃至不思议界亦无分别，为苦、集、灭、道圣谛亦无分别，为四静虑、四无量、四无色定亦无分别，为八解脱乃至十遍处亦无分别，为四念住乃至八圣道支亦无分别，为空、无相、无愿解脱门亦无分别，为净观地乃至如来地亦无分别，为极喜地乃至法云地亦无分别，为一切陀罗尼门、三摩地门亦无分别，为五眼、六神通亦无分别，为如来十力乃至十八佛不共法亦无分别，为无忘失法、恒住舍性亦无分别，为一切智、道相智、一切相智亦无分别，为预流果乃至独觉菩提亦无分别，为一切菩萨摩诃萨行亦无分别，为诸佛无上正等菩提亦无分别，为有为界亦无分别，为无为界亦无分别？」
　　善现答言：「非但六波罗蜜多无分别，色亦无分别，受、想、行、识亦无分别，乃至有为界亦无分别，无为界亦无分别。」
　　舍利子言：「若一切法皆无分别，云何分别五趣差别，谓是地狱、是傍生、是鬼界、是人、是天？云何分别圣者差别，谓是预流、是一来、是不还、是阿罗汉、是独觉、是菩萨、是如来？」
　　善现答言：「有情颠倒烦恼因缘，发起种种身、语、意业，由此感得欲为根本业异熟果，依此施设地狱、傍生、鬼界、人、天五趣差别。又所问言：『云何分别圣差别？』者，舍利子！无分别故，施设预流及预流果；无分别故，施设一来及一来果；无分别故，施设不还及不还果；无分别故，施设阿罗汉及阿罗汉果；无分别故，施设独觉及独觉菩提、无分别故，施设菩萨摩诃萨及菩萨摩诃萨行；无分别故，施设如来、应、正等觉及彼无上正等菩提。
　　「舍利子！过去如来、应、正等觉由无分别、分别断故，可施设有种种差别；未来如来、应、正等觉亦无分别、分别断故，可施设有种种差别；现在十方诸佛世界一切如来、应、正等觉现说法者亦无分别、分别断故，可施设有种种差别。舍利子！由是因缘，当知诸法皆无分别，由无分别真如、法界广说乃至不思议界为定量故。
　　「舍利子！诸菩萨摩诃萨应行如是无所分别甚深般若波罗蜜多。若菩萨摩诃萨能行如是无所分别甚深般若波罗蜜多，便能证得无所分别微妙无上正等菩提，觉一切法无分别性，尽未来际利乐有情。」

　　　　第二分坚非坚品第六十四之一

　　时，舍利子问善现言：「诸菩萨摩诃萨修行般若波罗蜜多，为行坚法？为行非坚法？」
　　善现答言：「诸菩萨摩诃萨修行般若波罗蜜多，行非坚法，不行坚法。何以故？舍利子！般若波罗蜜多乃至布施波罗蜜多非坚法故，内空乃至无性自性空非坚法故，真如乃至不思议界非坚法故，苦、集、灭、道圣谛非坚法故，四念住乃至八圣道支非坚法故，四静虑、四无量、四无色定非坚法故，八解脱乃至十遍处非坚法故，空、无相、无愿解脱门非坚法故，极喜地乃至法云地非坚法故，一切陀罗尼门、三摩地门非坚法故，五眼、六神通非坚法故，如来十力乃至十八佛不共法非坚法故，无忘失法、恒住舍性非坚法故，一切智、道相智、一切相智非坚法故，一切菩萨摩诃萨行非坚法故，诸佛无上正等菩提非坚法故，一切智智非坚法故。所以者何？诸菩萨摩诃萨行深般若波罗蜜多时，于深般若波罗蜜多尚不见有非坚可得，况见有坚可得！如是乃至行一切智智时，于一切智智尚不见有非坚可得，况见有坚可得！」
　　时，有无量欲、色界天咸作是念：「住菩萨乘诸善男子、善女人等能发无上正等觉心，如深般若波罗蜜多所说义行，不证实际平等法性，不堕声闻及独觉地，由此因缘，是善男子、善女人等甚为希有，能为难事，应当敬礼。」
　　尔时，善现知彼诸天心之所念，便告彼曰：「是善男子、善女人等不证实际平等法性，不堕声闻及独觉地，非甚希有，亦未为难。若菩萨摩诃萨知一切法及诸有情皆不可得，而发无上正等觉心，被精进甲，誓度无量无边有情，令入无余般涅槃界，是菩萨摩诃萨乃甚希有，能为难事。
　　「诸天当知！若菩萨摩诃萨虽知有情都无所有，而发无上正等觉心，被精进甲为欲调伏诸有情类，如有为欲调伏虚空。所以者何？虚空离故，当知一切有情亦离；虚空空故，当知一切有情亦空；虚空非坚实故，当知一切有情亦非坚实；虚空无所有故，当知一切有情亦无所有。由此因缘，是菩萨摩诃萨乃甚希有，能为难事。
　　「诸天当知！是菩萨摩诃萨被大悲甲，为欲调伏一切有情，而诸有情都无所有，如有被甲与虚空战。
　　「诸天当知！是菩萨摩诃萨被大悲甲，为欲利乐一切有情，而诸有情及大悲甲俱不可得。所以者何？有情离故，此大悲甲当知亦离；有情空故，此大悲甲当知亦空；有情非坚实故，此大悲甲当知亦非坚实；有情无所有故，此大悲甲当知亦无所有。
　　「诸天当知！是菩萨摩诃萨调伏利乐诸有情事亦不可得。所以者何？有情离、空、非坚实、无所有故，此调伏利乐事当知亦离、空、非坚实、无所有。
　　「诸天当知！是菩萨摩诃萨亦无所有。所以者何？有情离、空、非坚实、无所有故，当知菩萨亦离、空、非坚实、无所有。
　　「诸天当知！若菩萨摩诃萨闻如是事，其心不惊、不恐、不怖、不忧、不悔、不沈、不没，当知是菩萨摩诃萨行深般若波罗蜜多。
　　「所以者何？诸色离即有情离，受、想、行、识离即有情离，眼处乃至意处离即有情离，色处乃至法处离即有情离，眼界乃至意界离即有情离，色界乃至法界离即有情离，眼识界乃至意识界离即有情离，眼触乃至意触离即有情离，眼触为缘所生诸受乃至意触为缘所生诸受离即有情离，地界乃至识界离即有情离，因缘乃至增上缘离即有情离，无明乃至老死离即有情离，布施波罗蜜多乃至般若波罗蜜多离即有情离，内空乃至无性自性空离即有情离，真如乃至不思议界离即有情离，苦、集、灭、道圣谛离即有情离，四念住乃至八圣道支离即有情离，四静虑、四无量、四无色定离即有情离，八解脱乃至十遍处离即有情离，空、无相、无愿解脱门离即有情离，净观地乃至如来地离即有情离，极喜地乃至法云地离即有情离，一切陀罗尼门、三摩地门离即有情离，五眼、六神通离即有情离，如来十力乃至十八佛不共法离即有情离，三十二大士相、八十随好离即有情离，无忘失法、恒住舍性离即有情离，一切智、道相智、一切相智离即有情离，预流果乃至独觉菩提离即有情离，一切菩萨摩诃萨行离即有情离，诸佛无上正等菩提离即有情离，一切智智离即有情离。

　　大般若波罗蜜多经卷第四百五十六

