
　　　　大般若波罗蜜多经　卷第五百七十五

　　　　　　大唐三藏法师玄奘奉　　诏译

　　　　第七曼殊室利分之二

　　尔时，舍利子白佛言：「世尊！曼殊室利不可思议。所以者何？曼殊室利所说法相不可思议。」
　　佛告曼殊室利童子：「汝之所说实难思议，诚如具寿舍利子说。」
　　曼殊室利即白佛言：「我所说法不可说可思议，亦不可说不可思议。所以者何？不可思议、可思议性俱无所有，但有音声，一切音声亦不可说不可思议、可思议性，以一切法自性离故。作是说者，乃名为说不可思议。」
　　佛告曼殊室利童子：「汝今现入不可思议三摩地耶？」
　　曼殊室利白言：「世尊！我不现入此三摩地。所以者何？我都不见此三摩地性异于我，不见有心能思惟我及此定故。不可思议三摩地者，心、非心性俱不能入，云何可言我入此定？
　　「复次，世尊！我昔初学作意现入此三摩地，非于今时复更作意现入此定。如善射夫初学射业，注心粗的方乃发箭，久习成就能射毛端，不复注心在彼粗的，随所欲射发箭便中；如是我先初学定位，要先系念在不思议，然后乃能现入此定，久习成就，于此定中不复系心任运能住。所以者何？我于诸定已得善巧，任运入出不复作意。」
　　时，舍利子便白佛言：「观此曼殊室利童子未可保信。所以者何？于此定中似不恒住，然无余定微妙寂静同此定者。」
　　曼殊室利便白具寿舍利子言：「大德！宁知更无余定寂静同此？」
　　舍利子言：「岂更有定寂静同此？」
　　曼殊室利报言：「大德！若此可得，可言余定寂静同此，然不可得。」
　　舍利子言：「曼殊室利！岂今此定亦不可得？」
　　「大德！此定实不可得。所以者何？谓一切定，可思议者有相可得，不思议者无相可得，此定既曰不可思议，是故定应实不可得。又，舍利子！不思议定，一切有情无不得者。所以者何？一切心性皆离心性，离心性者皆即名为不思议定，故有情类无不得者。」
　　佛赞曼殊室利童子：「善哉！善哉！曼殊室利！汝于过去无量佛所多植善根、久发大愿，所修梵行皆依无得，发言皆说甚深义处。曼殊室利！汝岂不以住深般若波罗蜜多能一切时说甚深义？」
　　曼殊室利即白佛言：「若我由住甚深般若波罗蜜多能如是说，便住我想及住有想能如是说，若住我想及住有想能如是说，则深般若波罗蜜多亦有所住，若深般若波罗蜜多有所住者，则深般若波罗蜜多亦以我想及以有想为所住处，然深般若波罗蜜多远离二想、住无所住。如诸佛住微妙寂静，无起、无作、无动、无转以为所住；甚深般若波罗蜜多不住有法、不住无法，故此所住不可思议。甚深般若波罗蜜多于一切法皆不现行，甚深般若波罗蜜多当知即是不思议界，不思议界即是法界，法界即是不现行界，不现行界当知即是不思议界，不思议界当知即是甚深般若波罗蜜多。甚深般若波罗蜜多、我界、法界无二无别，无二无别即是法界，法界即是不现行界，不现行界当知即是甚深般若波罗蜜多，甚深般若波罗蜜多当知即是不思议界，不思议界当知即是不现行界，不现行界当知即是无所有界，无所有界当知即是无生灭界，无生灭界当知即是不思议界，不思议界与如来界、我界、法界无二无别。
　　「是故，世尊！若能如是修行般若波罗蜜多，于大菩提更不求证。何以故？甚深般若波罗蜜多即菩提故。世尊！若有实知我界即知无著，若知无著即知无法，若知无法即是佛智，佛智即是不思议智，当知佛智无法可知，名不知法。所以者何？此智自性都无所有，无所有法云何能于真法界转？此智自性既无所有即无所著，若无所著即体非智，若体非智即无境界，若无境界即无所依，若无所依即无所住，若无所住即无生灭，若无生灭即不可得，若不可得即无所趣，既无所趣，此智不能作诸功德，亦复不能作非功德。所以者何？此无思虑我作功德、作非功德。无思虑智不可思议，不可思议即是佛智，是故此智于一切法无取不取，亦非前际中际后际、非先已生非先未生，无出无没、非常非断，更无余智类此智者。由是此智不可思议，同于虚空不可比类，无此无彼、非好非丑；既无余智类此可得，是故此智无等、不等，由此故名无等等智；又无余智对此可得，是故此智无对、不对，由此故名无对对智。」
　　佛告曼殊室利童子：「如是妙智不可动耶？」
　　曼殊室利白言：「世尊！如是妙智性不可动。如锻金师烧炼金璞，既得精熟秤量无动；此智亦尔，久修成熟，无作无证、无生无尽、无起无没，安固不动。」
　　佛告曼殊室利童子：「谁能信解如是妙智？」
　　曼殊室利白言：「世尊！若能不行般涅槃法，于生死法亦能不行，于萨迦耶行寂灭行，于般涅槃行无动行。不断贪欲、嗔恚、愚痴，亦非不断。所以者何？如是三毒自性远离，非尽不尽；有生死法不起（别本有作「超」者）不堕，于诸圣道不离不修。彼于此智能深信解。」
　　佛赞曼殊室利童子：「善哉！善哉！善说此事。」
　　尔时，具寿大迦叶波前白佛言：「当来之世，谁能于此法毗奈耶甚深义趣信解修学？」
　　佛告具寿大迦叶波：「今此会中苾刍等众，当来之世，于此所说法毗奈耶甚深义趣，能生信解听受修学，亦能为他演说流布。如大长者失无价珠，苦恼缠心愁忧不乐，后时还得踊跃欢喜。今此会中苾刍等众亦复如是，闻深般若波罗蜜多，信解修学；后不闻说如是法门，苦恼缠心愁忧不乐，咸作是念：『我等何时当更得闻如是深法？』后时若得闻此法门，踊跃欢喜复作是念：『我今得闻如是经典，即为见佛亲近供养。』如圆彩树胞初出时，三十三天踊跃欢喜：『此树不久花必开敷、香气氛氲，我等游集。』苾刍等众亦复如是，闻深般若波罗蜜多，信受修行应生欢喜，一切佛法不久开敷。
　　「饮光当知！未来之世苾刍等众若闻如是甚深般若波罗蜜多，信解修行心不沉没，必于此会已得听闻，欢喜受持、演说流布，当知彼类由闻是法，欢喜踊跃信受修行，不久开敷一切佛法。如来灭后，若有受持、演说、流布此经典者，当知皆是佛威神力之所加护令彼事成。
　　「饮光当知！若有闻是甚深般若波罗蜜多欢喜受持，彼于过去无量佛所多植善根，已得听闻，非适今也！如穿珠者，忽然遇得无价末尼，生大欢喜，当知彼类曾见此珠，故生欢喜，非今创见。如是当来诸苾刍等，深心爱乐听闻正法，忽遇般若波罗蜜多，欢喜听闻、信受、修学，当知彼类已于往昔无量佛所曾闻是经，非于今时创闻能尔。
　　「饮光当知！若善男子、善女人等，闻妙吉祥所说般若波罗蜜多，欢喜踊跃、乐闻无厌，数复殷勤重请演说，是善男子、善女人等，过去已从曼殊室利闻说般若波罗蜜多欢喜受持、信解、修学，亦曾亲近曼殊室利供养恭敬，故能如是。譬如有人遇入城邑，其中一切园林、池沼、舍宅、人物无不悉见；后至余处，闻人赞说此城邑中所有胜事，深生欢喜请其重说，若更得闻倍复欢喜，彼由往昔皆曾见故。如是当来诸善男子、善女人等，闻妙吉祥所说般若波罗蜜多，欢喜乐闻尝无厌足，殷勤固请重说深义，闻已赞叹倍生欢喜，当知此等皆由往昔已曾亲近曼殊室利，供养恭敬听受斯法，故于今时能成是事。」
　　尔时，具寿大迦叶波便白佛言：「如来善说现在、当来善男子等闻深般若波罗蜜多，信解修行诸行、状、相。」
　　佛言：「如是！如汝所说。我已善说彼行、状、相。」
　　曼殊室利即白佛言：「现在、当来善男子等闻是深法诸行、状、相，当知即非诸行、状、相，以所闻法微妙寂静，诸行、状、相皆不可得，云何如来作如是说：我已善说彼行、状、相？」
　　佛告曼殊室利童子：「如是！如是！如汝所说。现在、当来善男子等闻是深法诸行、状、相，彼实皆非诸行、状、相，以所闻法微妙寂静，诸行、状、相皆不可得。然彼闻说甚深法时，欢喜受持、信解、修学，必于过去已曾得闻欢喜受行，故能如是，此行、状、相依世俗说，非胜义中有如是事。曼殊室利当知！显了甚深般若波罗蜜多，即为显了一切佛法，通达真实不思议事。曼殊室利！我本修学菩萨行时所集善根，皆由修学甚深般若波罗蜜多方得成满。欲住菩萨不退转地，欲证无上正等菩提，亦由修学甚深般若波罗蜜多乃得（别本有作「能」者）成办。
　　「曼殊室利！若善男子、善女人等欲集菩萨所集善根，当学如是甚深般若波罗蜜多。曼殊室利！若善男子、善女人等欲住菩萨不退转地，当学如是甚深般若波罗蜜多。曼殊室利！若善男子、善女人等欲证无上正等菩提，当学如是甚深般若波罗蜜多。曼殊室利！若善男子、善女人等，欲善通达一切法界平等之相，当学如是甚深般若波罗蜜多。曼殊室利！若善男子、善女人等，欲善了知一切有情心行平等，当学如是甚深般若波罗蜜多。曼殊室利！若善男子、善女人等，欲疾证得一切佛法，当学如是甚深般若波罗蜜多。
　　「曼殊室利！若善男子、善女人等，欲知佛说如来不能现觉诸法秘密义趣，当学如是甚深般若波罗蜜多。何以故？所觉诸法及能觉者不可得故。曼殊室利！若善男子、善女人等，欲知佛说如来不能证诸佛法秘密义趣，当学如是甚深般若波罗蜜多。何以故？所证佛法及能证者不可得故。曼殊室利！若善男子、善女人等，欲知佛说如来不能证得无上正等菩提相好威仪无不具足秘密义趣，当学如是甚深般若波罗蜜多。何以故？所证无上正等菩提相好威仪及能证者不可得故。曼殊室利！若善男子、善女人等，欲知佛说如来不成一切功德不能化导一切有情秘密义趣，当学如是甚深般若波罗蜜多。何以故？一切功德所化有情及诸如来不可得故。曼殊室利！若善男子、善女人等欲于诸法得无碍解，当学如是甚深般若波罗蜜多。何以故？甚深般若波罗蜜多不见诸法有少真实若净若染，生灭等故。曼殊室利！若善男子、善女人等，欲知诸法非去、来、今及无为相，当学如是甚深般若波罗蜜多。何以故？以真法界非去、来、今及无为故，诸法皆入真法界故。
　　「曼殊室利！若善男子、善女人等欲于诸法得无疑惑，当学如是甚深般若波罗蜜多。曼殊室利！若善男子、善女人等，欲能三转、十二行相无上法轮，及于其中都无执著，当学如是甚深般若波罗蜜多。曼殊室利！若善男子、善女人等欲得慈心普覆一切，而于其中无有情想，当学如是甚深般若波罗蜜多。曼殊室利！若善男子、善女人等，欲与世间同入法性无诸诤论，而于世间及诸诤论都无所得，当学如是甚深般若波罗蜜多。曼殊室利！若善男子、善女人等，欲遍了达处、非处境都无挂碍，当学如是甚深般若波罗蜜多。曼殊室利！若善男子、善女人等，欲得如来力、无畏等无边佛法，当学如是甚深般若波罗蜜多。」
　　尔时，曼殊室利童子即白佛言：「我观如是甚深般若波罗蜜多，无相、无为，无诸功德，无生、无灭，无力、无能，无去、无来，无入、无出，无损、无益，无知、无见，无体、无用，非造作者，亦不能令诸法生灭，不令诸法为一、为异，无成、无坏，非慧、非境，非异生法、非声闻法、非独觉法、非菩萨法、非如来法，非证、不证，非得、不得，非尽、不尽，不入生死、不出生死，不入涅槃、不出涅槃，于诸佛法不成、不坏，于一切法非作、不作，非可思议、不可思议，离诸分别、绝诸戏论。如是般若波罗蜜多都无功德，云何如来劝有情类精勤修学？」
　　佛告曼殊室利童子：「如是所说即是般若波罗蜜多真实功德，善男子等若如是知，此即名为真实修学甚深般若波罗蜜多。
　　「复次，曼殊室利童子！若菩萨摩诃萨欲学菩萨胜三摩地，欲成菩萨胜三摩地，欲住如是三摩地中，见一切佛，知佛名字，及见如是诸佛世界，能证、能说诸法实相无障、无碍，当学如是甚深般若波罗蜜多，昼夜精勤勿生厌倦。」
　　曼殊室利即白佛言：「何故名为甚深般若波罗蜜多？」
　　佛告曼殊室利童子：「甚深般若波罗蜜多，无相、无名，无边、无际，无归依处，非思量境，非罪、非福，非暗、非明，如净虚空等真法界，分齐、数量都不可得。由如是等种种因缘，是故名为甚深般若波罗蜜多。
　　「复次，曼殊室利童子！甚深般若波罗蜜多是诸菩萨甚深行处，若诸菩萨能行是处，于诸境界悉能通达，如是行处非一切乘之所行处。所以者何？如是行处无名、无相、非所分别，是故名为非所行处。」
　　曼殊室利复白佛言：「诸菩萨摩诃萨修行何法，疾证无上正等菩提？」
　　佛告曼殊室利童子：「若菩萨摩诃萨行深般若波罗蜜多心无懈倦，疾证无上正等菩提。
　　「复次，曼殊室利童子！若菩萨摩诃萨能正修行一相庄严三摩地者，疾证无上正等菩提。」
　　曼殊室利复白佛言：「云何名为一相庄严三摩地？诸菩萨众云何修行？」
　　佛告曼殊室利童子：「此三摩地以法界相而为庄严，是故名为一相庄严三摩地。若菩萨摩诃萨欲入如是胜三摩地，先应听闻、请问、修学甚深般若波罗蜜多，然后能入此三摩地。曼殊室利！若菩萨摩诃萨不动法界，知真法界不应动摇、不可思议、不可戏论，如是能入一相庄严三摩地。曼殊室利！若善男子、善女人等欲入如是三摩地者，应处空闲离诸諠杂，结跏趺坐不思众相，为欲利乐一切有情，于一如来专心系念，审取名字、善想容仪，随所在方端身正向。相续系念此一如来，即为普观三世诸佛。所以者何？曼殊室利！一佛所有无量无边功德、辩才等一切佛，三世诸佛乘一真如证大菩提无差别故。
　　「曼殊室利！若善男子、善女人等精勤修学，得入如是一相庄严三摩地者，普能了达无量无边殑伽沙等诸佛法界无差别相，亦能总持无量无数殑伽沙等诸佛、菩萨已转、未转无上法轮。如阿难陀多闻智慧，于诸佛教得念总持，声闻众中虽最为胜，而所持教犹有分限。若得如是一相庄严三摩地者，多闻智慧、念总持力不可思议，普能受持无量无数殑伽沙等诸佛、菩萨无上法轮，一一法门皆能了达甚深义趣，宣说、开示，辩才无尽，胜阿难陀多百千倍。」
　　曼殊室利即白佛言：「彼菩萨乘善男子等，云何得此三摩地时便获无边功德胜利？」
　　佛言：「童子！彼菩萨乘善男子等，精勤修学一相庄严三摩地者，常作是念：『我当云何能普通达诸佛法界，受持一切无上法轮，与诸有情作大饶益？』由斯得此三摩地时，便获无边功德胜利。曼殊室利！彼菩萨乘善男子等，先闻如是一相庄严三摩地（别本有一「功」字）德，发勤精进系念思惟，如如思惟此定功德，如是如是功德相现；既见此相如先所闻，深生欢喜转勤修习，渐次得入此三摩地，功德胜利不可思议。若诸有情毁谤正法，不信善恶、业障重者，彼于此定不能证得。
　　「曼殊室利！譬如有人遇得宝珠，示治宝者言：『我此宝价直无量，然其形色未甚光鲜，汝当为我如法磨莹，但令鲜净勿坏形色。』其治宝者随彼所言，依法专心如如磨莹，如是如是光色渐发，乃至究竟映彻表里，既修治已价直无量。曼殊室利！彼菩萨乘善男子等，渐次修学此三摩地亦复如是，乃至得此三摩地时，便获无边功德胜利。曼殊室利！譬如日轮普放光明作大饶益，如是若得一相庄严三摩地时，普照法界，亦能了达一切法门，为诸有情作大饶益，功德胜利不可思议。
　　「曼殊室利！如我所说种种法门皆同一味，谓远离味、解脱味、寂灭味，无所乖违。彼菩萨乘善男子等，若得如是三摩地时，所演法门亦同一味，谓远离味、解脱味、寂灭味，无所乖违。彼菩萨乘善男子等，若得如是三摩地时，随演法门辩说无尽，速能成满菩提分法。是故，曼殊室利童子！若菩萨摩诃萨能正修行一相庄严三摩地者，疾证无上正等菩提。
　　「复次，曼殊室利童子！若菩萨摩诃萨不见法界种种差别及一相者，疾证无上正等菩提。若菩萨乘善男子等忍菩萨法不应修行，忍大菩提不应求趣，达一切法本性空故，彼由此忍疾证无上正等菩提。若菩萨乘善男子等信一切法皆是佛法，闻一切空心不惊疑，由此因故疾证无上正等菩提。若菩萨乘善男子等闻说诸法无不皆空，心不迷闷亦无疑惑，彼于佛法常不舍离，疾证无上正等菩提。」
　　尔时，曼殊室利童子闻是语已即白佛言：「诸佛无上正等菩提，定由因缘而证得不？」
　　佛言：「不尔！」
　　曼殊室利复白佛言：「诸佛无上正等菩提，不由因缘而证得不？」
　　佛言：「不尔！所以者何？不思议界不由因缘及非因缘而可证得，诸佛无上正等菩提当知即是不思议界。
　　「曼殊室利！若善男子、善女人等闻如是说心不惊怖；我说彼于无量佛所，已发大愿、多种善根，是故苾刍、苾刍尼等，闻说如是甚深般若波罗蜜多，心不惊疑亦不迷闷，彼为真实随佛出家。若近事男、近事女等，闻说如是甚深般若波罗蜜多，心不惊疑亦不迷闷，彼为真实归佛、法、僧。若菩萨乘善男子等，不学如是甚深般若波罗蜜多，彼不名为真实修学菩萨乘者。曼殊室利！譬如世间卉木、丛林、药物、种子，一切皆依大地生长；如是菩萨世、出世间一切善根及余胜事，无不皆依甚深般若波罗蜜多而得生长。当知如是甚深般若波罗蜜多所摄受法，皆于无上正等菩提随顺证得无所乖诤。」
　　尔时，曼殊室利童子闻佛所说，便白佛言：「此赡部洲当来之世，于何城邑聚落处所演说、开示甚深般若波罗蜜多人多信受？」
　　佛告曼殊室利童子：「今此众中善男子等闻说般若波罗蜜多，信受修行，欢喜发愿：『愿我当来随所生处，常闻般若波罗蜜多。』随彼当来所生之处，宿愿力故，即有如是甚深般若波罗蜜多演说、开示人多信受。曼殊室利！善男子等闻说般若波罗蜜多，欢喜踊跃深信受者，我说彼类久植善根，乘宿愿力乃能如是。曼殊室利！有欲听受甚深般若波罗蜜多，汝应告言：『善男子等！随意听受勿生惊怖，疑惑、不信反增谤毁。』今此般若波罗蜜多甚深经中不显有法，谓不显有若异生法、若声闻法、若独觉法、若菩萨法、若如来法成坏可得。」
　　曼殊室利即白佛言：「若有苾刍、苾刍尼等来至我所，作是问言：『云何如来为众宣说甚深般若波罗蜜多？』我当答言：『佛说诸法无违诤相。所以者何？都无有法能与法诤，亦无有情于佛所说能生信解。所以者何？诸有情类都不可得。』
　　「复次，世尊！我当告彼：『如来常说诸法实际。所以者何？诸法平等，无不皆是实际所摄，此中不说阿罗汉等能逮胜法。所以者何？阿罗汉等所证得法与异生法无差别相。』
　　「复次，世尊！我当告彼：『佛所说法，不令有情于般涅槃已、正、当得。何以故？以诸有情毕竟空故。』
　　「复次，世尊！善男子等来至我所，作是问言：『仁与如来尝所谈论甚深般若波罗蜜多，请为说之，今希听受！』我当告彼：『汝等欲闻，勿起听心，勿专系念，当起如幻如化等心，如是乃能解我所说。汝等若欲听我法者，当起是心：「今所闻法如空鸟迹、如石女儿。」如是乃能听我所说。汝等若欲闻我法者，勿起二想。所以者何？我所说法远离二想。汝等今应不坏我想、不起诸见，于诸佛法无所希求，异生法中不乐迁动。何以故？二法相空，无取舍故。』
　　「世尊！诸有请我宣说甚深般若波罗蜜多，我先如是教诫教授，以无相印印定诸法，令求听者离取著心，然后为说甚深般若波罗蜜多相应之法。」
　　佛赞曼殊室利童子：「善哉，善哉！汝能善说我所说法及说方便。
　　「曼殊室利！若善男子、善女人等欲见如来，欲亲近佛供养恭敬，应学如是甚深般若波罗蜜多。若诸有情欲请诸佛为大师者，应学如是甚深般若波罗蜜多。若诸有情欲证无上正等菩提，或不欲证，应学如是甚深般若波罗蜜多。若诸有情于一切定欲得善巧，应学如是甚深般若波罗蜜多。若诸有情于一切定欲自在起，应学如是甚深般若波罗蜜多。所以者何？诸三摩地要知诸法无生无灭、无作无为方自在起。何以故？达诸法空无挂碍故。若诸有情欲达诸法皆有出离，无有一法无出离者，应学如是甚深般若波罗蜜多。若诸有情欲达诸法但假施设无真实者，应学如是甚深般若波罗蜜多。若欲了知诸有情类虽趣无上正等菩提，而无有情趣菩提者亦无退没，应学如是甚深般若波罗蜜多。何以故？达一切法即菩提故。若欲了达一切有情行菩提行，无不行者亦无退没，应学如是甚深般若波罗蜜多。所以者何？菩提即是诸法实性，一切有情皆行诸法，无舍法者，诸行皆空，故无退没。若欲了达一切法性即是菩提，一切菩提即是法界，此即实际，实际即空，心无退没，应学如是甚深般若波罗蜜多。
　　「曼殊室利！甚深般若波罗蜜多，显示诸佛难思作用饶益有情，亦是如来所游戏处。所以者何？甚深般若波罗蜜多不可示现，不可宣说，是无堕法；唯有如来如实觉了，方便善巧为有情说。
　　「曼殊室利！若有苾刍、苾刍尼等于深般若波罗蜜多，下至受持一四句颂为他演说，定趣菩提住佛境界，况能如说而修行者！当知是人不堕恶趣，疾证无上正等菩提。
　　「曼殊室利！若诸有情闻说如是甚深般若波罗蜜多，心不沉没，亦不惊怖，欢喜信受，当知此辈于诸佛法定当证得，一切如来皆所印可，开许领受为弟子众。
　　「曼殊室利！若善男子、善女人等，信受如来无上法印，谓深般若波罗蜜多，获无量福。如是法印，一切如来、应、正等觉共所护念，诸阿罗汉、菩萨、智者及诸天神皆共守卫。若菩萨乘善男子等此印所印，超诸恶趣、声闻、独觉，定当证得无上菩提。」
　　时，天帝释即与无量三十三天诸天子等，各取种种天妙花香、嗢钵罗花、拘某陀花、钵特摩花、奔荼利花、微妙音花、妙灵瑞花、栴檀香末，供养般若波罗蜜多，奉散如来、曼殊室利、一切菩萨及声闻等；复奏种种天诸音乐，歌赞妙法而为供养；复发愿言：「愿我等辈常闻如是甚深般若波罗蜜多无上法印！」
　　时，天帝释复发愿言：「愿赡部洲诸有情类，常闻般若波罗蜜多，欢喜受持、成办佛法！我等天众常卫护之，令受持者无诸留难。诸有情类少用功力而得听闻、受持、读诵，当知皆是诸天威力。」
　　尔时，佛赞天帝释言：「天主！汝今能发是愿，若有闻此欢喜受持，于诸佛法定能成办，疾趣无上正等菩提。」
　　曼殊室利即白佛言：「唯愿如来以神通力，护持般若波罗蜜多久住世间饶益一切。」
　　佛时即现大神通力，令此三千大千世界诸山、大地六反震动；复现微笑，放大光明普照三千大千世界。
　　曼殊室利便白佛言：「此即如来现神通力护持般若波罗蜜多久住世间饶益之相。」
　　佛言：「如是！如汝所说。我以神力护持般若波罗蜜多无上法印，令久住世饶益有情。诸佛世尊说胜法已，法尔皆起大神通力，护持此法令住世间，使诸天魔不能得便，诸恶人辈不能谤毁，一切外道深心怖畏。若有精勤学此法者，一切障难无不殄灭。」
　　时，薄伽梵说是经已，一切菩萨摩诃萨众，曼殊室利而为上首，及苾刍等四部大众，天、龙、药叉、阿素洛等一切众会，闻佛所说皆大欢喜、信受奉行。

　　大般若波罗蜜多经卷第五百七十五

