
　　　　大般若波罗蜜多经　卷第三百二十七

　　　　　　大唐三藏法师玄奘奉　　诏译

　　　　初分不退转品第四十九之三

　　「善现！是菩萨摩诃萨于布施波罗蜜多想退转故名不退转，于净戒、安忍、精进、静虑、般若波罗蜜多想退转故名不退转。
　　「善现！是菩萨摩诃萨于内空想退转故名不退转，于外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空想退转故名不退转。
　　「善现！是菩萨摩诃萨于真如想退转故名不退转，于法界、法性、不虚妄性、不变异性、平等性、离生性、法定、法住、实际、虚空界、不思议界想退转故名不退转。
　　「善现！是菩萨摩诃萨于四念住想退转故名不退转，于四正断、四神足、五根、五力、七等觉支、八圣道支想退转故名不退转。
　　「善现！是菩萨摩诃萨于苦圣谛想退转故名不退转，于集、灭、道圣谛想退转故名不退转。
　　「善现！是菩萨摩诃萨于四静虑想退转故名不退转，于四无量、四无色定想退转故名不退转。
　　「善现！是菩萨摩诃萨于八解脱想退转故名不退转，于八胜处、九次第定、十遍处想退转故名不退转。
　　「善现！是菩萨摩诃萨于空解脱门想退转故名不退转，于无相、无愿解脱门想退转故名不退转。
　　「善现！是菩萨摩诃萨于极喜地想退转故名不退转，于离垢地、发光地、焰慧地、极难胜地、现前地、远行地、不动地、善慧地、法云地想退转故名不退转。
　　「善现！是菩萨摩诃萨于五眼想退转故名不退转，于六神通想退转故名不退转。
　　「善现！是菩萨摩诃萨于三摩地门想退转故名不退转，于陀罗尼门想退转故名不退转。
　　「善现！是菩萨摩诃萨于佛十力想退转故名不退转，于四无所畏、四无碍解、大慈、大悲、大喜、大舍、十八佛不共法想退转故名不退转。
　　「善现！是菩萨摩诃萨于无忘失法想退转故名不退转，于恒住舍性想退转故名不退转。
　　「善现！是菩萨摩诃萨于预流果想退转故名不退转，于一来、不还、阿罗汉果想退转故名不退转。
　　「善现！是菩萨摩诃萨于独觉菩提想退转故名不退转。
　　「善现！是菩萨摩诃萨于一切智想退转故名不退转，于道相智、一切相智想退转故名不退转。
　　「善现！是菩萨摩诃萨于异生想退转故名不退转，于声闻想、独觉想、菩萨想、如来想退转故名不退转。
　　「所以者何？善现！是菩萨摩诃萨以自相空观一切法，已入菩萨正性离生、乃至不见少法可得，不可得故无所造作，无造作故毕竟不生，毕竟不生故名无生法忍，由得如是无生法忍故名不退转菩萨摩诃萨。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，设有恶魔来到其所，为恼坏故语菩萨言：『无上菩提与虚空等，自性、自相皆毕竟空都无所有，诸法自性、自相亦然，与虚空等，自性、自相毕竟空中无有一法可名能证，无有一法可名所证，证处、证时及由此证亦不可得。既一切法性、相皆空与虚空等，汝等云何虚（别本有作「唐」者）受勤苦求证无上正等菩提？汝先所闻诸菩萨众应证无上正等菩提，皆是魔说非真佛语，汝等应舍大菩提愿，勿于长夜虚（别本有作「唐」者）为利乐一切有情自受勤苦，虽行种种难行苦行欲求菩提终不能得。』
　　「善现！是菩萨摩诃萨闻彼语时能审观察：『此恶魔事，欲退坏我所发无上正等觉心，我今不应信受彼说。虽一切法与虚空等，自性、自相皆毕竟空，而诸有情生死长夜，不知、不见、不解、不觉，颠倒放逸受诸剧苦，我当擐以性相皆空如大虚空大功德铠，速趣无上正等菩提，为诸有情如应说法，令其解脱生死大苦，得预流果、得一来果、得不还果、得阿罗汉果、得独觉菩提，或得无上正等菩提。』
　　「善现！是菩萨摩诃萨从初发心已闻此法，其心坚固不动不转，依此坚固不动转心，恒正修行布施、净戒、安忍、精进、静虑、般若波罗蜜多。由此六种随分成就，已入菩萨正性离生，复正修行布施、净戒、安忍、精进、静虑、般若波罗蜜多，由此得入不退转位。是故恶魔虽设种种矫诈方便，而不能退菩萨所发大菩提心。
　　「善现！若成就如是诸行、状、相，当知是为不退转菩萨摩诃萨。」
　　尔时，具寿善现白佛言：「世尊！是菩萨摩诃萨为不退转故名不退转，为退转故名不退转耶？」
　　佛言：「善现！是菩萨摩诃萨以不退转故名不退转，亦以退转故名不退转。」
　　「世尊！是菩萨摩诃萨云何以不退转故名不退转？云何亦以退转故名不退转？」
　　「善现！是菩萨摩诃萨超过声闻及独觉地，不复退堕彼二地中，由斯故说不退转故名不退转；是菩萨摩诃萨远离声闻及独觉地，于彼二地决定退舍，由斯故说以退转故名不退转。
　　「复次，善现！若不退转位菩萨摩诃萨，欲入初静虑即随意能入，欲入第二、第三、第四静虑亦随意能入；欲入慈无量即随意能入，欲入悲、喜、舍无量亦随意能入；欲入空无边处定即随意能入，欲入识无边处、无所有处、非想非非想处定亦随意能入；欲起四念住即随意能起，欲起四正断、四神足、五根、五力、七等觉支、八圣道支亦随意能起；欲起初解脱即随意能起，欲起第二解脱乃至第八解脱亦随意能起；欲起初胜处即随意能起，欲起第二胜处乃至第八胜处亦随意能起；欲入初静虑定即随意能入，欲入第二静虑定乃至灭受想定亦随意能入；欲起初遍处即随意能起，欲起第二遍处乃至第十遍处亦随意能起；欲起空解脱门即随意能起，欲起无相、无愿解脱门亦随意能起；欲引发五神通即随意能引发。
　　「善现！是菩萨摩诃萨虽入初静虑，而不受初静虑果，虽入第二、第三、第四静虑，而不受第二、第三、第四静虑果；虽入慈无量而不受慈无量果，虽入悲、喜、舍无量而不受悲、喜、舍无量果；虽入空无边处定而不受空无边处定果，虽入识无边处、无所有处、非想非非想处定而不受识无边处、无所有处、非想非非想处定果；虽起四念住而不受四念住果，虽起四正断、四神足、五根、五力、七等觉支、八圣道支而不受四正断乃至八圣道支果；虽起初解脱而不受初解脱果，虽起第二解脱乃至第八解脱而不受第二解脱乃至第八解脱果；虽起初胜处而不受初胜处果，虽起第二胜处乃至第八胜处而不受第二胜处乃至第八胜处果；虽入初静虑定而不受初静虑定果，虽入第二静虑定乃至灭受想定而不受第二静虑定乃至灭受想定果；虽起初遍处而不受初遍处果，虽起第二遍处乃至第十遍处而不受第二遍处乃至第十遍处果；虽起空解脱门而不受空解脱门果，虽起无相、无愿解脱门而不受无相、无愿解脱门果；虽引发五神通而不受五神通果。
　　「善现！由此因缘，是菩萨摩诃萨不随静虑、无量等至及余功德势力而生，亦不证预流果、或一来果、或不还果、或阿罗汉果、或独觉菩提。
　　「善现！是菩萨摩诃萨为欲利乐诸有情故，随欲摄受所应受身，即随所愿皆能摄受。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，成就无上菩提作意，常不远离大菩提心，不贵重色，不贵重受、想、行、识；不贵重眼处，不贵重耳、鼻、舌、身、意处；不贵重色处，不贵重声、香、味、触、法处；不贵重眼界，不贵重耳、鼻、舌、身、意界；不贵重色界，不贵重声、香、味、触、法界；不贵重眼识界，不贵重耳、鼻、舌、身、意识界；不贵重眼触，不贵重耳、鼻、舌、身、意触；不贵重眼触为缘所生诸受，不贵重耳、鼻、舌、身、意触为缘所生诸受；不贵重地界，不贵重水、火、风、空、识界；不贵重缘性、缘起；不贵重诸相、随好；不贵重有色、无色法，不贵重有见、无见法，不贵重有对、无对法，不贵重有漏、无漏法，不贵重有为、无为法，不贵重世间、出世间法；不贵重我，不贵重有情、命者、生者、养者、士夫、补特伽罗、意生、儒童、作者、受者、知者、见者；不贵重徒众，不贵重眷属；不贵重布施波罗蜜多，不贵重净戒、安忍、精进、静虑、般若波罗蜜多；不贵重十善业道；不贵重四静虑，不贵重四无量、四无色定；不贵重五神通；不贵重四念住，不贵重四正断、四神足、五根、五力、七等觉支、八圣道支；不贵重八解脱，不贵重八胜处、九次第定、十遍处；不贵重空解脱门，不贵重无相、无愿解脱门；不贵重苦圣谛，不贵重集、灭、道圣谛；不贵重内空，不贵重外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；不贵重真如，不贵重法界、法性、不虚妄性、不变异性、平等性、离生性、法定、法住、实际、虚空界、不思议界；不贵重极喜地，不贵重离垢地、发光地、焰慧地、极难胜地、现前地、远行地、不动地、善慧地、法云地；不贵重五眼，不贵重六神通；不贵重佛十力，不贵重四无所畏、四无碍解、大慈、大悲、大喜、大舍、十八佛不共法；不贵重无忘失法，不贵重恒住舍性；不贵重声闻，不贵重独觉，不贵重菩萨，不贵重如来；不贵重预流果，不贵重一来、不还、阿罗汉果；不贵重独觉菩提；不贵重一切智，不贵重道相智、一切相智；不贵重阿耨多罗三藐三菩提；不贵重严净佛土，不贵重成熟有情；不贵重多见诸佛；不贵重种诸善根。何以故？
　　「善现！是菩萨摩诃萨达一切法与虚空等，自性、自相皆毕竟空都无所有，不见有法可生贵重，能生、所生、生时、生处、由此故生皆不可得。何以故？善现！是一切法与虚空等，性、相皆空无生义故。
　　「善现！是菩萨摩诃萨成就无上菩提作意，常不远离大菩提心，身四威仪往来入出，举足下足心无散乱，行住坐卧进止威仪，所作事业皆住正念。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，为欲饶益诸有情故，现处居家，方便善巧，虽现摄受五欲乐具，而于其中不生染著，皆为济给诸有情故，谓诸有情须食与食，须饮与饮，须衣与衣，须卧具与卧具，须医药与医药，须室宅与室宅，须资财与资财，随诸有情所求皆与，令其意愿悉皆满足。
　　「善现！是菩萨摩诃萨自行布施波罗蜜多，亦劝他行布施波罗蜜多，恒乐称扬行布施波罗蜜多法，欢喜赞叹行布施波罗蜜多者；自行净戒波罗蜜多，亦劝他行净戒波罗蜜多，恒乐称扬行净戒波罗蜜多法，欢喜赞叹行净戒波罗蜜多者；自行安忍波罗蜜多，亦劝他行安忍波罗蜜多，恒乐称扬行安忍波罗蜜多法，欢喜赞叹行安忍波罗蜜多者；自行精进波罗蜜多，亦劝他行精进波罗蜜多，恒乐称扬行精进波罗蜜多法，欢喜赞叹行精进波罗蜜多者；自行静虑波罗蜜多，亦劝他行静虑波罗蜜多，恒乐称扬行静虑波罗蜜多法，欢喜赞叹行静虑波罗蜜多者；自行般若波罗蜜多，亦劝他行般若波罗蜜多，恒乐称扬行般若波罗蜜多法，欢喜赞叹行般若波罗蜜多者。
　　「善现！是菩萨摩诃萨现处居家，以神通力或大愿力摄受珍财满赡部洲，持以供养佛、法、僧宝，及施贫乏诸有情类；以神通力或大愿力，摄受珍财满四大洲，持以供养佛、法、僧宝，及施贫乏诸有情类；以神通力或大愿力，摄受珍财满小千界，持以供养佛、法、僧宝，及施贫乏诸有情类；以神通力或大愿力，摄受珍财满中千界，持以供养佛、法、僧宝，及施贫乏诸有情类；以神通力或大愿力，摄受珍财充满三千大千世界，持以供养佛、法、僧宝，及施贫乏诸有情类。
　　「善现！是菩萨摩诃萨虽现处居家而常修梵行，终不受用诸妙欲境，虽现摄受种种珍财，而于其中不起染著；又于摄受诸欲乐具及珍财时，终不逼迫诸有情类令生忧苦。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，有执金刚药叉神主恒随左右密为守护，常作是念：『此菩萨摩诃萨不久当证无上菩提，愿我恒随密为守护，乃至无上正等菩提，五执金刚药叉神众亦随守护时无暂舍，使人非人等皆不能损害，诸天、魔、梵及余世间亦无有能以法破坏所发无上正等觉心。』由此因缘，是诸菩萨乃至无上正等菩提，身意泰然恒无扰乱。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，世间五根常无缺减，所谓眼根、耳根、鼻根、舌根、身根；出世五根亦无缺减，所谓信根、精进根、念根、定根、慧根。
　　「善现！是菩萨摩诃萨身支圆满相好庄严，心诸功德念念增进，乃至无上正等菩提。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，恒为上士不为下士。」
　　时，具寿善现白佛言：「世尊！云何说此菩萨摩诃萨恒为上士不为下士？」
　　佛言：「善现！是菩萨摩诃萨一切烦恼不复现前，刹那刹那功德增进，乃至无上正等菩提，于一切时心无散乱，故我说此菩萨摩诃萨恒为上士不为下士。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，成就无上菩提作意，常不远离大菩提心，为净命故不行咒术、医药、占卜诸邪命事，不为名利咒诸鬼神令著男女问其凶吉，亦不咒禁男女、大小、傍生鬼等现希有事，亦不占相寿量长短、财位、男女诸善恶事，亦不悬记寒热、丰俭、吉凶、好恶惑乱有情，亦不咒禁合和汤药、左道疗疾结好贵人，尚不染心观视男女欢笑与语，况有余事！何以故？善现！是菩萨摩诃萨知一切法自相皆空，自相空中不见有相，不见相故远离种种邪命、咒术、医药、占相，唯求无上正等菩提，究竟利乐诸有情类。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，于诸世间文章、伎艺，虽得善巧而不爱著。所以者何？善现！是菩萨摩诃萨达一切法皆毕竟空，毕竟空中世间所有文章、伎艺皆不可得。又诸世间文章、伎艺皆杂秽语邪命所摄，是故菩萨知而不为。善现！是菩萨摩诃萨于诸世俗外道书论，虽亦善知而不乐著。何以故？善现！是菩萨摩诃萨了一切法性相皆空，于此空中一切书论皆不可得。又诸世俗外道书论所说理事多有增减，于菩萨道非为随顺，皆是戏论杂秽语摄，是故菩萨知而不乐。
　　「善现！若成就如是诸行、状、相，当知是为不退转菩萨摩诃萨。
　　「复次，善现！诸不退转位菩萨摩诃萨，复有所余诸行、状、相，吾当为汝分别解说，汝应谛听，极善思惟。」
　　善现请言：「唯然！愿说！我等今者专意乐闻。」
　　佛言：「善现！若不退转位菩萨摩诃萨行深般若波罗蜜多，通达诸法皆无所有，常不远离大菩提心，不乐观察论说色蕴，不乐观察论说受、想、行、识蕴；不乐观察论说眼处，不乐观察论说耳、鼻、舌、身、意处；不乐观察论说色处，不乐观察论说声、香、味、触、法处；不乐观察论说眼界，不乐观察论说耳、鼻、舌、身、意界；不乐观察论说色界，不乐观察论说声、香、味、触、法界；不乐观察论说眼识界，不乐观察论说耳、鼻、舌、身、意识界；不乐观察论说眼触，不乐观察论说耳、鼻、舌、身、意触；不乐观察论说眼触为缘所生诸受，不乐观察论说耳、鼻、舌、身、意触为缘所生诸受；不乐观察论说地界，不乐观察论说水、火、风、空、识界；不乐观察论说无明，不乐观察论说行、识、名色、六处、触、受、爱、取、有、生、老死。何以故？善现！是菩萨摩诃萨于蕴、处、界、缘性、缘起毕竟空理，已善思惟、善通达故。
　　「善现！是菩萨摩诃萨不乐观察论说王事。何以故？善现！是菩萨摩诃萨善住法空，不见少法有胜有劣贵贱相故。
　　「善现！是菩萨摩诃萨不乐观察论说贼事。何以故？善现！是菩萨摩诃萨住自相空，不见少法有得有失与夺相故。
　　「善现！是菩萨摩诃萨不乐观察论说军事。何以故？善现！是菩萨摩诃萨住本性空，不见诸法有多有少聚散相故。
　　「善现！是菩萨摩诃萨不乐观察论说斗事。何以故？善现！是菩萨摩诃萨善住真如，不见少法有强有弱爱恚相故。
　　「善现！是菩萨摩诃萨不乐观察论说男女。何以故？善现！是菩萨摩诃萨住诸法空，不见少法有好有丑爱憎相故。
　　「善现！是菩萨摩诃萨不乐观察论说聚落。何以故？善现！是菩萨摩诃萨住法实性，不见少法有增有减集散相故。
　　「善现！是菩萨摩诃萨不乐观察论说城邑。何以故？善现！是菩萨摩诃萨住虚空界，不见诸法有胜有负好恶相故。
　　「善现！是菩萨摩诃萨不乐观察论说国土。何以故？善现！是菩萨摩诃萨安住实际，不见诸法有属不属此彼相故。
　　「善现！是菩萨摩诃萨不乐观察论说诸相。何以故？善现！是菩萨摩诃萨安住无相，不见诸法有增有减差别相故。
　　「善现！是菩萨摩诃萨不乐观察论说是我、有情、命者、生者、养者、士夫、补特伽罗、意生、儒童、作者、受者、知者、见者。何以故？善现！是菩萨摩诃萨住毕竟空，都不见我乃至见者若有若无差别相故。
　　「善现！是菩萨摩诃萨不乐观察论说世间如是等事，但乐观察论说般若波罗蜜多。何以故？善现！甚深般若波罗蜜多远离众相，能证无上大菩提故。
　　「善现！是菩萨摩诃萨常不远离一切智智相应作意，修行布施波罗蜜多离悭贪事，修行净戒波罗蜜多离破戒事，修行安忍波罗蜜多离忿诤事，修行精进波罗蜜多离懈怠事，修行静虑波罗蜜多离散乱事，修行般若波罗蜜多离愚痴事。
　　「善现！是菩萨摩诃萨虽住一切法空，而爱乐正法不乐非法，虽住不可得空，而常称赞不坏法性饶益有情，虽住真如、法界而爱善友不乐恶友。言善友者，谓诸如来、应、正等觉及诸菩萨摩诃萨众。若诸声闻、独觉乘等，能善教化安立有情，令趣无上正等菩提亦名善友。
　　「善现！是菩萨摩诃萨为听法故常乐见佛，若闻如来、应、正等觉在余世界现说正法，即以愿力往生彼界，恭敬供养听受正法。
　　「善现！是菩萨摩诃萨若昼若夜常不远离念佛作意，常不远离闻法作意。由此因缘，随诸国土有诸如来、应、正等觉现说正法，即乘愿力往彼受生，或乘神通而往听法。由是因缘，此诸菩萨生生之处常不离佛，恒闻正法无间无断。
　　「善现！是菩萨摩诃萨常为利乐诸有情故，虽能现起静虑、无色诸甚深定，而巧方便起欲界心，教诸有情十善业道，亦随愿力现生欲界有佛国土。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，常修布施波罗蜜多，常修净戒、安忍、精进、静虑、般若波罗蜜多。
　　「善现！是菩萨摩诃萨常住内空，常住外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空。
　　「善现！是菩萨摩诃萨常住真如，常住法界、法性、不虚妄性、不变异性、平等性、离生性、法定、法住、实际、虚空界、不思议界。
　　「善现！是菩萨摩诃萨常修四念住，常修四正断、四神足、五根、五力、七等觉支、八圣道支。
　　「善现！是菩萨摩诃萨常住苦圣谛，常住集、灭、道圣谛。
　　「善现！是菩萨摩诃萨常修四静虑，常修四无量、四无色定。
　　「善现！是菩萨摩诃萨常修八解脱，常修八胜处、九次第定、十遍处。
　　「善现！是菩萨摩诃萨常修空解脱门，常修无相、无愿解脱门。
　　「善现！是菩萨摩诃萨常修五眼，常修六神通。
　　「善现！是菩萨摩诃萨常修三摩地门，常修陀罗尼门。
　　「善现！是菩萨摩诃萨常修佛十力，常修四无所畏、四无碍解、大慈、大悲、大喜、大舍、十八佛不共法。
　　「善现！是菩萨摩诃萨常修一切智，常修道相智、一切相智。
　　「善现！是菩萨摩诃萨常于自地不起疑惑，不作是念：『我是不退转、我非不退转。』何以故？善现！是菩萨摩诃萨不见少法可于无上正等菩提说有退转，亦不见少法可于无上正等菩提说无退转。
　　「善现！是菩萨摩诃萨于自地法无惑无疑。何以故？善现！是菩萨摩诃萨于自地法已善了知、善通达故。善现！如预流者住预流果，于自果法无惑无疑；一来、不还、阿罗汉、独觉各住自果，于自果法亦无惑无疑。是菩萨摩诃萨亦复如是，于自所住不退转地所摄诸法，现知现见无惑无疑。
　　「善现！是不退转地菩萨摩诃萨，住此地中严净佛土、成熟有情、修诸功德，有魔事起即能觉知，不随魔事势力而转，善能摧灭种种魔事，令不障碍所修功德。善现！譬如造作无间业者，彼无间心恒常随逐，乃至命终亦不能舍。何以故？善现！彼能等起无间业缠增上势力恒常随转，乃至命尽亦不能伏，设有余心不能遮碍。善现！是不退转位菩萨摩诃萨亦复如是安住自地，其心不动无所分别，世间天、人、阿素洛等皆不能转。所以者何？是菩萨摩诃萨其心坚固，超诸世间天、人、魔、梵、阿素洛等，已入菩萨正性离生住不退地，已得菩萨殊胜神通，成熟有情、严净佛土，从一佛国至一佛国，供养恭敬、尊重赞叹诸佛世尊听闻正法，于诸佛所植诸善根，请问菩萨所学法义。
　　「善现！是菩萨摩诃萨安住自地，有魔事起即能觉知，终不随顺魔事而转，以善巧力集诸魔事，置实际中方便除灭，于自地法无惑无疑。何以故？善现！是菩萨摩诃萨知一切法皆入实际，通达实际非一非多，于实际中无所分别；以于实际无惑无疑，于自地法亦无犹豫。
　　「善现！是菩萨摩诃萨设转受生，亦于实际无复退转趣向声闻或独觉地。何以故？善现！是菩萨摩诃萨知一切法自相皆空，于此空中不见有法若生若灭、若染若净。
　　「善现！是菩萨摩诃萨乃至转身，亦不疑我当得无上正等菩提为不当得。何以故？善现！是菩萨摩诃萨通达诸法皆自相空，即是无上正等菩提。
　　「善现！是菩萨摩诃萨安住自地不随他缘，于自地法无能坏者。所以者何？善现！是菩萨摩诃萨成就无动无退转智，一切恶缘不能倾动。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，设有恶魔作佛形像来至其所，作如是言：『汝今应求阿罗汉果，永尽诸漏证般涅槃。汝未堪受大菩提记，亦未证得无生法忍，汝今未有不退转地诸行、状、相，如来不应授汝无上大菩提记，要有具足不退转地诸行、状、相，是菩萨摩诃萨乃可蒙佛授与无上大菩提记。』善现！是不退转位菩萨摩诃萨，闻彼语已心无变异，不惊、不怖、不退、不没。善现！是菩萨摩诃萨应自证知：『我于过去诸如来所，必已受得大菩提记。所以者何？菩萨成就如是胜法，定蒙诸佛授菩提记，我已成就如是胜法，云何诸佛不授我记？故我过去于诸佛所，必已受得大菩提记。』
　　「善现！是菩萨摩诃萨设有恶魔或魔使者作佛形像，来授菩萨声闻地记，或授菩萨独觉地记，谓菩萨言：『咄哉！男子！何用无上正等菩提，生死轮回久受大苦，宜自速证无余涅槃，永离生死毕竟安乐！』善现！是菩萨摩诃萨闻彼语已作如是念：『此定恶魔或魔使者，诈现佛像扰乱我心，授我声闻、独觉地记，令退无上正等菩提。所以者何？定无诸佛教诸菩萨趣向声闻及独觉地，弃舍无上正等菩提。』
　　「善现！是菩萨摩诃萨设有恶魔或魔使者诈现佛像，语菩萨言：『汝所受持大乘经典非佛所说，亦非如来弟子所说，是诸恶魔或诸外道为诳惑汝作如是说，汝今不应受持、读诵。』善现！是菩萨摩诃萨闻彼语已，便作是念：『此定恶魔或魔眷属，令我厌舍无上菩提，故说大乘甚深经典非佛所说，亦非如来弟子所说。所以者何？离此经典能证无上正等菩提，必无是处。』
　　「善现！是菩萨摩诃萨当知已住不退转地，过去如来、应、正等觉久已授彼大菩提记。何以故？善现！是菩萨摩诃萨具足成就不退转地诸行、状、相，若菩萨摩诃萨成就如是诸行、状、相，当知已受大菩提记，必已安住不退转地。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，行深般若波罗蜜多时，护持正法不惜身命，常作是念：『我宁弃舍财宝、亲属及自身命，终不弃舍诸佛正法。所以者何？财宝、亲属及自身命，生生恒有甚为易得，诸佛正法百千俱胝那庾多劫乃得一遇，遇已长夜获大利乐。』
　　「善现！是菩萨摩诃萨护正法时，作如是念：『我不为护一佛、二佛乃至百千诸佛正法，普为护持十方三世诸佛正法令不亏损。』」
　　时，具寿善现白佛言：「世尊！何等名为诸佛正法？是菩萨摩诃萨云何护持不惜身命？」
　　佛言：「善现！一切如来、应、正等觉，为诸菩萨所说法空，如是名为诸佛正法。有愚痴类诽谤毁訾，言此非法、非毗奈耶、非天人师所说圣教，修行此法不得菩提，不证涅槃寂静安乐。
　　「善现！是菩萨摩诃萨护持此法不惜身命，恒作是念：『如来所说一切法空，是诸有情所归依处，菩萨修学速证无上正等菩提，拔诸有情生老病死忧悲苦恼，令得毕竟安乐涅槃，故应护持不惜身命。』又作是念：『我亦堕在未来佛数，佛已授我大菩提记，由此因缘，诸佛正法即是我法，我应护持不惜身命，我未来世得作佛时，亦当说此诸法空故。』善现！是菩萨摩诃萨见此义利，护持如来所说正法不惜身命。
　　「善现！若成就如是诸行、状、相，当知是为不退转菩萨摩诃萨。
　　「复次，善现！若不退转位菩萨摩诃萨，闻诸如来、应、正等觉所说正法无惑无疑，闻已受持终不忘失，乃至无上正等菩提。所以者何？是诸菩萨已善证得陀罗尼故。」
　　时，具寿善现白佛言：「世尊！是菩萨摩诃萨已得何等陀罗尼故，闻诸如来、应、正等觉所说契经，皆不忘失无惑无疑？」
　　佛言：「善现！是菩萨摩诃萨已得字藏陀罗尼、海印陀罗尼、莲华众藏陀罗尼等故，闻诸如来、应、正等觉所说契经，皆不忘失无惑无疑。」
　　尔时，具寿善现复白佛言：「世尊！是菩萨摩诃萨但闻如来、应、正等觉所说正法无惑无疑，闻已受持能不忘失，乃至无上正等菩提？为闻声闻、独觉、菩萨、天、龙、药叉、阿素洛、揭路荼、紧捺洛、莫呼洛伽、人非人等所说正法，亦能于彼无惑无疑，闻已受持终不忘失，乃至证得大菩提耶？」
　　佛言：「善现！是菩萨摩诃萨普闻一切有情之类所有言音文字义理，悉能解了无惑无疑，穷未来际无有忘失。所以者何？已得字藏陀罗尼等，任持所说令不忘故。
　　「善现！若成就如是诸行、状、相，当知是为不退转菩萨摩诃萨。」

　　大般若波罗蜜多经卷第三百二十七

