
　　　　大般若波罗蜜多经　卷第五百四十

　　　　　　大唐三藏法师玄奘奉　　诏译

　　　　第四分供养窣堵波品第三之二

　　尔时，天帝释白佛言：「世尊！如是般若波罗蜜多甚奇希有，能调菩萨摩诃萨众令离高心，回向所求一切智智。」
　　尔时，佛告天帝释言：「云何般若波罗蜜多甚奇希有，能调菩萨摩诃萨众令离高心，回向所求一切智智？」
　　时，天帝释白言：「世尊！若菩萨摩诃萨不依般若波罗蜜多，修行布施乃至般若及余种种诸佛法时，无方便善巧故，虽修诸善而起高心，不能回向一切智智；若菩萨摩诃萨依止般若波罗蜜多，修行布施乃至般若及余种种诸佛法时，有方便善巧故，所修诸善调伏高心，回向所求一切智智。」
　　尔时，佛告天帝释言：「如是！如是！如汝所说。
　　「憍尸迦！若善男子、善女人等能于般若波罗蜜多，至心听闻、受持、读诵、精勤修学、如理思惟、书写、解说、广令流布，是善男子、善女人等身心安乐，不为一切灾横侵恼。若在军旅交战阵时，至心念诵如是般若波罗蜜多，于诸有情慈悲护念，不为刀杖之所伤杀，所对怨敌皆起慈心，设起恶心自然退败。是善男子、善女人等，若在军旅刀箭所伤失命丧身，终无是处。何以故？憍尸迦！是善男子、善女人等修行般若波罗蜜多，自然（别本有作「能」者）降伏烦恼、恶业、种种刀杖，亦能除他烦恼、恶业、诸刀杖故。
　　「复次，憍尸迦！若善男子、善女人等能于般若波罗蜜多，至心听闻、受持、读诵、精勤修学、如理思惟、供养恭敬、尊重赞叹、书写、解说、广令流布，是善男子、善女人等，一切毒药、蛊道、鬼魅、厌祷、咒术皆不能害，水不能溺，火不能烧、刀杖、恶兽、怨贼、恶神、众邪、魍魉不能伤害。何以故？憍尸迦！如是般若波罗蜜多是大神咒，是大明咒，是无上咒，是无等等咒；如是般若波罗蜜多是诸咒王，最上、最妙、无能及者，具大威力，能伏一切，不为一切之所降伏。是善男子、善女人等精勤修学如是咒王，不为自害，不为他害，不为俱害。憍尸迦！是善男子、善女人等，学此般若波罗蜜多大咒王时，于我及法虽无所得，而证无上正等菩提，由斯获得一切智智，观有情类心行差别，随宜为转无上法轮，令如说行得大饶益。何以故？憍尸迦！过去未来现在菩萨，皆学如是甚深般若波罗蜜多大神咒王，无所不得、无所不证，是故说名一切智智。
　　「憍尸迦！若善男子、善女人等于此般若波罗蜜多，至心听闻、受持、读诵、精勤修学、如理思惟、供养恭敬、尊重赞叹、书写、解说、广令流布，得如是等现法当来种种功德。
　　「复次，憍尸迦！若善男子、善女人等，书此般若波罗蜜多大神咒王，置清净处供养恭敬、尊重赞叹，虽不听闻、受持、读诵、精勤修学、如理思惟，亦不为他开示分别，而此住处国邑王都人非人等不为一切灾横疾疫之所伤害。
　　「复次，憍尸迦！若善男子、善女人等，怖畏怨家、恶兽、灾横、厌祷、疾疫、毒药、咒等，应书般若波罗蜜多大神咒王，随多少分香囊盛贮置宝筒（别本有作「个」者）中，恒随自身供养恭敬，诸怖畏事皆悉销除，天、龙、鬼神常来守护，唯除宿世恶业应受。憍尸迦！譬如有人或傍生类，入菩提树院或至彼院边，人非人等不能伤害。何以故？憍尸迦！过去未来现在诸佛皆坐此处，证得无上正等菩提，得菩提已施诸有情无恐、无怖、无怨、无害身心安乐。当知般若波罗蜜多随所住处亦复如是，一切天、龙、阿素洛等常来守护。憍尸迦！如是般若波罗蜜多随所住处，当知是处即真制多，一切有情皆应敬礼，当以种种上妙供具，供养恭敬、尊重赞叹。所以者何？是诸有情归依处故。」
　　时，天帝释复白佛言：「若善男子、善女人等书此般若波罗蜜多，种种庄严供养恭敬、尊重赞叹，复以种种上妙花鬘、涂散等香、衣服、璎珞、宝幢、幡盖、众妙、珍奇、伎乐、灯明而为供养；有善男子、善女人等，佛涅槃后起窣堵波七宝严饰，宝函盛贮佛设利罗安置其中，供养恭敬、尊重赞叹，复以种种上妙花鬘、涂散等香、衣服、璎珞、宝幢、幡盖、众妙、珍奇、伎乐、灯明而为供养。二所获福，何者为多？」
　　尔时，佛告天帝释言：「我还问汝，当随意答。于意云何？如来所得一切智智，所证无上正等菩提及所依身，依何等道修学而得？」
　　天帝释言：「如来所得一切智智，所证无上正等菩提及所依身，皆依般若波罗蜜多修学而得。」
　　尔时，佛告天帝释言：「如是！如是！如汝所说。我依般若波罗蜜多修学故，得一切智智、所证无上正等菩提及所依身。何以故？憍尸迦！不学般若波罗蜜多，有能获得一切智智、所证无上正等菩提及所依身，无有是处。
　　「憍尸迦！非但获得相好身故说名如来、应、正等觉，要由证得一切智智乃名如来、应、正等觉。憍尸迦！如来所得一切智智，要由般若波罗蜜多为因故起，佛相好身但为依处，若不依止佛相好身无由而起，是故般若波罗蜜多，正为因生一切智智，欲令此智现前相续故，复修集佛相好身。此相好身若非遍智所依处者，一切天、龙、人非人等不应竭诚供养恭敬。以相好身与佛遍智为所依止故，诸天、龙、人非人等供养恭敬。由此缘故，我涅槃后，诸天、龙神、人非人等供养恭敬我设利罗。
　　「憍尸迦？若善男子、善女人等书此般若波罗蜜多，供养恭敬、尊重赞叹，则为供养一切智智及所依止佛相好身并涅槃后佛设利罗。何以故？憍尸迦！一切智智及相好身并设利罗，皆以般若波罗蜜多为根本故。以是故，憍尸迦！若善男子善女人等书此般若波罗蜜多，种种庄严供养恭敬、尊重赞叹，复以种种上妙花鬘乃至灯明而为供养。有善男子、善女人等，佛涅槃后起窣堵波七宝严饰，宝函盛贮佛设利罗安置其中，供养恭敬、尊重赞叹，复以种种上妙花鬘乃至灯明而为供养。二所获福，前者为多无量倍数。何以故？憍尸迦！若善男子、善女人等供养般若波罗蜜多，即为供养一切智智佛相好身设利罗故。」
　　时，天帝释便白佛言：「赡部洲人于此般若波罗蜜多，不能书写众宝庄严、供养恭敬、尊重赞叹，不能听闻、受持、读诵、精勤修学、如理思惟，彼岂不知书此般若波罗蜜多，众宝庄严、供养恭敬、尊重赞叹、至心听闻、受持、读诵、精勤修学、如理思惟，获得种种功德胜利？」
　　尔时，佛告天帝释言：「我还问汝，当随意答。于意云何？赡部洲内有几许人成佛证净、成法证净、成僧证净？有几许人得预流果、或一来果、或不还果、或阿罗汉果？有几许人发心定趣独觉菩提？有几许人发心定趣诸佛无上正等菩提？」
　　天帝释言：「赡部洲内有少许人成佛证净、成法证净、成僧证净，转少许人得预流果、或一来果、或不还果、或阿罗汉果，转少许人发心定趣独觉菩提，转少许人发心定趣诸佛无上正等菩提。」
　　尔时，佛告天帝释言：「如是！如是！如汝所说。
　　「憍尸迦！赡部洲内极少分人成佛证净、成法证净、成僧证净，转少分人得预流果、或一来果、或不还果、或阿罗汉果，转少分人发心定趣独觉菩提，转少分人发心定趣诸佛无上正等菩提，转少分人既发心已，精勤修学趣菩提行，转少分人精勤修学菩提行时，于此般若波罗蜜多深心信受，转少分人深信受已，修行般若波罗蜜多，转少分人既修行已，渐次安住不退转地，转少分人，住此地已，疾证无上正等菩提。
　　「憍尸迦！若菩萨摩诃萨已得安住不退转地，求证无上正等菩提，乃能深心恭敬信受甚深般若波罗蜜多，至心听闻、受持、读诵、精勤修学、如理思惟，亦能为他无倒宣说，复以种种上妙花鬘乃至灯明供养恭敬、尊重赞叹。
　　「憍尸迦！我以无障清净佛眼遍观十方无边世界，虽有无量无数有情发菩提心修菩萨行，而由远离甚深般若波罗蜜多方便善巧，若一、若二、若三有情得住菩萨不退转地，多分退堕声闻、独觉下意、下行、下劣地中。何以故？憍尸迦！诸佛无上正等菩提功德无边甚难可证，恶慧懈怠下劣、精进下劣、胜解下劣有情不能证得。
　　「是故，憍尸迦！若善男子、善女人等发菩提心修菩萨行，欲住菩萨不退转地，疾证无上正等菩提无留难者，应于般若波罗蜜多数数听闻、受持、读诵、精勤修学、如理思惟，好请问师，乐为他说，复应书写、众宝庄严、供养恭敬、尊重赞叹。何以故？憍尸迦！是善男子、善女人等应作是念：『如来昔住菩萨地时，常勤修学如是般若波罗蜜多甚深义趣，证得无上正等菩提，我等亦应精勤修学如是般若波罗蜜多。是我大师，我随彼学所愿当满。』憍尸迦！诸菩萨摩诃萨若佛住世、若涅槃后，常应依止甚深般若波罗蜜多精勤修学。」
　　时，天帝释复白佛言：「若善男子、善女人等于深般若波罗蜜多，至心听闻、受持、读诵、精勤修学、如理思惟，广为有情宣说流布，或有书写、众宝严饰，复持种种上妙花鬘乃至灯明，供养恭敬、尊重赞叹。是善男子、善女人等由此因缘得几许福？」
　　尔时，佛告天帝释言：「是善男子、善女人等所获福聚，无量无边、不可思议、不可称计，算数、譬喻所不能及。
　　「复次，憍尸迦！若善男子、善女人等于诸如来般涅槃后，为供养佛设利罗故，以妙七宝起窣堵波，种种珍奇间杂严饰，复持种种天妙花鬘乃至灯明，尽其形寿供养恭敬、尊重赞叹。于意云何？是善男子、善女人等由此因缘获福多不？」
　　天帝释言：「甚多！世尊！甚多！善逝！」
　　佛告憍尸迦：「有善男子、善女人等，于此般若波罗蜜多甚深义趣，以清净心恭敬信解，为求无上正等菩提，至心听闻、受持、读诵、精勤修学、如理思惟，广为有情宣说开示，以增上慧审谛观察。为令正法久住世故，为令佛眼无断坏故，为令正法不隐没故，摄受菩萨令增长故，为令世间清净法眼无断坏故，书写如是甚深般若波罗蜜多众宝严饰，复持种种上妙花鬘、涂散等香、衣服、璎珞、宝幢、幡盖、众妙。珍奇、伎乐、灯明，供养恭敬、尊重赞叹。是善男子、善女人等，所获功德甚多于前无量无数。
　　「复次，憍尸迦！置此一事。若善男子、善女人等于诸如来般涅槃后，为供养佛设利罗故，以妙七宝起窣堵波，种种珍奇间杂严饰，如是充满一赡部洲、或四大洲、或小千界、或中千界、或复三千大千世界，皆持种种天妙花鬘乃至灯明，尽其形寿供养恭敬、尊重赞叹。于意云何？是善男子、善女人等由此因缘获福多不？」
　　天帝释言：「甚多！世尊！甚多！善逝！」
　　佛告憍尸迦：「有善男子、善女人等，于此般若波罗蜜多甚深义趣，以清净心恭敬信解，为求无上正等菩提，至心听闻、受持、读诵、精勤修学、如理思惟，广为有情宣说开示，以增上慧审谛观察。为令正法久住世故，为令佛眼无断坏故，为令正法不隐没故，摄受菩萨令增长故，为令世间清净法眼无断坏故，书写如是甚深般若波罗蜜多众宝严饰，复持种种上妙花鬘、涂散等香、衣服、璎珞、宝幢、幡盖、众妙、珍奇、伎乐、灯明，供养恭敬、尊重赞叹。是善男子、善女人等，所获功德甚多于前无量无数。
　　「复次，憍尸迦！置如是事。假使于此赡部洲中一切有情，或四大洲一切有情，或小千界一切有情，或中千界一切有情，或复三千大千世界一切有情，各于如来般涅槃后，为供养佛设利罗故，以妙七宝各各起一大窣堵波，种种珍奇间杂严饰，皆持种种天妙花鬘乃至灯明，尽其形寿各各于自窣堵波所供养恭敬、尊重赞叹。于意云何？此赡部洲、或四大洲、或小千界、或中千界、或大千界诸有情类，由是因缘获福多不？」
　　天帝释言：「甚多！世尊！甚多！善逝！」
　　佛告憍尸迦：「有善男子、善女人等，于此般若波罗蜜多甚深义趣，以清净心恭敬信解，为求无上正等菩提，至心听闻、受持、读诵、精勤修学、如理思惟，广为有情宣说开示，以增上慧审谛观察。为令正法久住世故，为令佛眼无断坏故，为令正法不隐没故，摄受菩萨令增长故，为令世间清净法眼无断坏故，书写如是甚深般若波罗蜜多众宝严饰，复持种种上妙花鬘、涂散等香、衣服、璎珞、宝幢、幡盖、众妙、珍奇、伎乐、灯明，供养恭敬、尊重赞叹。是善男子、善女人等，所获功德甚多于前无量无数。
　　「复次，憍尸迦！置如是事。假使于此赡部洲中诸有情类，非前非后皆得为人，此一一人为供养佛设利罗故，于诸如来般涅槃后，以妙七宝起窣堵波，种种珍奇间杂严饰，如是一一满赡部洲；或四大洲诸有情类，非前非后皆得为人，此一一人为供养佛设利罗故，于诸如来般涅槃后，以妙七宝起窣堵波，种种珍奇间杂严饰，如是一一满四大洲；或小千界诸有情类，非前非后皆得为人，此一一人为供养佛设利罗故，于诸如来般涅槃后，以妙七宝起窣堵波，种种珍奇间杂严饰，如是一一满小千界；或中千界诸有情类，非前非后皆得为人，此一一人为供养佛设利罗故，于诸如来般涅槃后，以妙七宝起窣堵波，种种珍奇间杂严饰，如是一一满中千界；或复三千大千世界诸有情类，非前非后皆得为人，此一一人为供养佛设利罗故，于诸如来般涅槃后，以妙七宝起窣堵波，种种珍奇间杂严饰，如是一一满大千界。如是诸人，各持种种天妙花鬘乃至灯明，或经一劫或一劫余，各各于自窣堵波所，供养恭敬、尊重赞叹。于意云何？此赡部洲、或四大洲、或小千界、或中千界、或大千界诸有情类，由是因缘获福多不？」
　　天帝释言：「甚多！世尊！甚多！善逝！」
　　佛告憍尸迦：「有善男子、善女人等，于此般若波罗蜜多甚深义趣，以清净心恭敬信解，为求无上正等菩提，至心听闻、受持、读诵、精勤修学、如理思惟，广为有情宣说开示，以增上慧审谛观察。为令正法久住世故，为令佛眼无断坏故，为令正法不隐没故，摄受菩萨令增长故，为令世间清净法眼无断坏故，书写如是甚深般若波罗蜜多众宝严饰，复持种种上妙花鬘、涂散等香、衣服、璎珞、宝幢、幡盖、众妙、珍奇、伎乐、灯明，供养恭敬、尊重赞叹。是善男子、善女人等，所获功德甚多于前无量无数。」
　　时，天帝释便白佛言：「如是！世尊！如是！善逝！若善男子、善女人等供养恭敬、尊重赞叹甚深般若波罗蜜多，当知则为供养恭敬、尊重赞叹过去、未来、现在诸佛一切智智。
　　「世尊！且置所说三千大千世界一切有情，为供养佛设利罗故，各于如来般涅槃后，以妙七宝起窣堵波。假使十方各如殑伽沙等世界一切有情，非前非后皆得为人，此一一人各于如来般涅槃后，为供养佛设利罗故，以妙七宝起窣堵波，种种珍奇间杂严饰，如是一一各满十方殑伽沙等诸佛世界，各持种种天妙花鬘乃至灯明，或经一劫或一劫余，供养恭敬、尊重赞叹。是诸有情由此因缘所获福聚，虽复无量而复有余。诸善男子、善女人等，于此般若波罗蜜多甚深义趣，以清净心恭敬信解，为求无上正等菩提，至心听闻、受持、读诵、精勤修学、如理思惟，广为有情宣说开示，以增上慧审谛观察。为令正法久住世故，为令佛眼无断坏故，为令正法不隐没故，摄受菩萨令增长故，为令世间清净法眼无断坏故，书写如是甚深般若波罗蜜多众宝严饰，复持种种上妙花鬘、涂散等香、衣服、璎珞、宝幢、幡盖、众妙、珍奇、伎乐、灯明，供养恭敬、尊重赞叹。是善男子、善女人等，所获功德甚多于彼无量无边不可思议、不可称计，算数、譬喻所不能及。」
　　尔时，佛告天帝释言：「如是！如是！如汝所说。憍尸迦！是善男子、善女人等，于深般若波罗蜜多所获福聚无量无边不可思议、不可称计，算数、譬喻所不能及。何以故？憍尸迦！甚深般若波罗蜜多能生如来一切智智，一切如来一切智智，能生诸佛设利罗故。
　　「以是故，憍尸迦！若善男子、善女人等，能于般若波罗蜜多甚深义趣，以清净心恭敬信解，为求无上正等菩提，至心听闻、受持、读诵、精勤修学、如理思惟，广为有情宣说开示，以增上慧审谛观察。为令正法久住世故，为令佛眼无断坏故，为令正法不隐没故，摄受菩萨令增长故，为令世间清净法眼无断坏故，书写如是甚深般若波罗蜜多众宝严饰，复持种种上妙花鬘、涂散等香、衣服、璎珞、宝幢、幡盖、众妙、珍奇、伎乐、灯明，供养恭敬、尊重赞叹。是善男子、善女人等，所获功德于前所造诸窣堵波及供养福，百倍为胜，千倍为胜，乃至邬波尼杀昙倍亦复为胜。」
　　尔时，会中四万天子，同声共白天帝释言：「大仙！于此甚深般若波罗蜜多，应当听闻、受持、读诵、精勤修学、如理思惟，及广为他分别解说，供养恭敬、尊重赞叹。所以者何？若能于此甚深般若波罗蜜多，至心听闻、受持、读诵、精勤修学、如理思惟，及广为他分别解说，供养恭敬、尊重赞叹，则令一切恶法损减、善法增益。」
　　尔时，佛告天帝释言：「汝应于此甚深般若波罗蜜多，至心听闻、受持、读诵、精勤修学、如理思惟，及广为他分别解说，供养恭敬、尊重赞叹。所以者何？若阿素洛及恶朋党起如是念：『我等当与三十三天共兴战诤。』尔时，汝等诸天眷属，应各至诚诵念如是甚深般若波罗蜜多，供养恭敬、尊重赞叹。时，阿素洛及彼朋党所起恶心即皆息灭。」
　　时，天帝释即白佛言：「甚深般若波罗蜜多是大神咒，是大明咒，是无上咒，是无等等咒，是一切咒王，最尊最胜、最上最妙，能伏一切，不为一切之所降伏。所以者何？甚深般若波罗蜜多能灭一切恶不善法，能满一切殊胜善法。」
　　尔时，佛告天帝释言：「如是！如是！如汝所说。何以故？憍尸迦！过去未来现在诸佛，皆依如是甚深般若波罗蜜多大神咒王，证得无上正等菩提，转妙法轮度有情众。我亦依此甚深般若波罗蜜多大神咒王，证得无上正等菩提，为诸天、人说无上法。
　　「憍尸迦！依深般若波罗蜜多大神咒王，世间便有觉支相应十善业道、若四静虑、若四无量、若四无色定、若三十七菩提分法、若六神通、若余无量无边佛法。憍尸迦！以要言之，八万四千诸善法蕴，无不皆依甚深般若波罗蜜多大神咒王出现于世。憍尸迦！一切佛智、自然起智、不思议智，皆依般若波罗蜜多大神咒王出现于世。憍尸迦！依深般若波罗蜜多大神咒王，世间便有菩萨出现；依菩萨故，世间便有觉支相应十善业道、若四静虑、若四无量、若四无色定、若三十七菩提分法、若六神通、若余无量无边佛法皆得出现。若诸如来、应、正等觉不出世时，唯有菩萨由先所闻甚深般若波罗蜜多等流势力，成就殊胜方便善巧，哀愍世间诸有情故，施设建立觉支相应十善业道、若四静虑、若四无量、若四无色定、若三十七菩提分法、若六神通、若余无量无边佛法。憍尸迦！譬如夜分因满月轮光明照触，星宿、药等随其势力皆得增盛。如是如来、应、正等觉，前已灭度，正法隐没，后未出时，世间所有法行、妙行，一切皆依菩萨出现。菩萨所有方便善巧，皆依般若波罗蜜多而得成办。是故般若波罗蜜多是诸殊胜善法根本。
　　「复次，憍尸迦！若善男子、善女人等于深般若波罗蜜多，至心听闻、受持、读诵、精勤修学、如理思惟、书写、解说、广令流布，当得成就现在、未来世、出世间功德胜利。」
　　时，天帝释便白佛言：「是善男子、善女人等，云何成就现在未来世、出世间功德胜利？」
　　尔时，佛告天帝释言：「是善男子、善女人等，现在不为一切毒药、厌祷、咒术之所伤害，火不能烧，水不能溺，诸刀杖等亦不能害，乃至不为四百四病之所夭殁，唯除先世定业异熟现世应受。憍尸迦！是善男子、善女人等若遭官事、怨贼逼迫，至心诵念甚深般若波罗蜜多，若至其所终不为彼谴罚加害，欲求其短皆不能得。何以故？憍尸迦！甚深般若波罗蜜多威神势力法令尔故。憍尸迦！是善男子、善女人等，若有欲至国王、王子、大臣等处，至心诵念甚深般若波罗蜜多，定为王等欢喜问讯、供养恭敬、尊重赞叹。何以故？憍尸迦！是善男子、善女人等所诵般若波罗蜜多，常于有情引发种种慈悲事故，由此因缘，旷野、险难、人非人等，诸求短者皆不得便。憍尸迦！是善男子、善女人等，当得成就诸如是等所有现在功德胜利。
　　「憍尸迦！是善男子、善女人等随所生处，常不远离诸胜善法，不堕恶趣，饶益有情，渐能证得一切智智。憍尸迦！是善男子、善女人等，当得成就诸如是等所有未来功德胜利。」
　　尔时，众多外道梵志，欲求佛过来诣佛所。时，天帝释见已，念言：『今此众多外道梵志，来趣法会伺求佛短，将非般若留难事耶？我当诵念从佛所受甚深般若波罗蜜多，令彼邪徒复道而去。』念已便诵甚深般若波罗蜜多。于是众多外道梵志遥申敬礼、右绕世尊复道而去。
　　时，舍利子见已念言：「彼有何缘适来还去？」
　　佛知其意，告舍利子：「彼诸外道来求我失，由天帝释诵念般若波罗蜜多令彼还去。舍利子！我都不见彼诸外道有少白法，唯怀恶心为求我过来至我所。舍利子！我都不见一切世间有诸天魔及外道等，有情之类说般若时怀勃恶心来求得便，般若威力无能坏故。」
　　尔时，恶魔窃作是念：「今佛四众前后围绕，欲、色界天皆来集会，宣说般若波罗蜜多。此中必有诸大菩萨，亲于佛前受菩提记，当得无上正等菩提，转妙法轮空我境界。我当往至破坏其眼。」作是念已，化作四军，奋威勇锐来诣佛所。
　　时，天帝释见已念言：「将非恶魔化作斯事，欲来恼佛并与般若波罗蜜多而作留难。何以故？如是四军严饰殊丽，诸王军众皆不能及，定是恶魔之所化作。恶魔长夜伺求佛短，坏诸有情所修胜事，我当诵念从佛所受甚深般若波罗蜜多，令彼恶魔复道而去。」
　　时，天帝释念已，便诵甚深般若波罗蜜多，于是恶魔渐退而去，甚深般若波罗蜜多大神咒王威力逼故。
　　时，有无量三十三天俱时化作天妙音花，踊身空中而散佛上，合掌恭敬同白佛言：「愿此般若波罗蜜多在赡部洲人中久住，乃至般若波罗蜜多在赡部洲人间流布。当知是处佛、法、僧宝常不灭没，饶益世间令获殊胜利益安乐。」
　　时，彼诸天复各化作天妙音花而散佛上，重白佛言；「若诸有情修行般若波罗蜜多，一切恶魔及彼眷属伺求其短不能得便。」
　　时，天帝释便白佛言：「若诸有情但闻般若波罗蜜多功德名字，当知如是诸有情类，已曾供养无量诸佛，于诸佛所发弘誓愿，多集善根能成是事，非从少小善根中来，况能听闻、受持、读诵、精勤修学、如理思惟、书写、解说、广令流布、供养恭敬、尊重赞叹！当知如是诸有情类，功德智慧不可思议。所以者何？欲求诸佛一切智智，应于般若波罗蜜多理趣中求，如有情类欲求大宝，应于大海方便勤求，如是欲求一切智智，应于般若波罗蜜多理趣中求。」
　　尔时，佛告天帝释言：「如是！如是！如汝所说。诸佛所得一切智智，皆依般若波罗蜜多而得成办。是故般若波罗蜜多，是诸佛法最胜根本。」
　　尔时，庆喜便白佛言：「世尊！何缘不赞布施、净戒、安忍、精进、静虑、波罗蜜多及余功德，唯赞般若波罗蜜多？」
　　佛告庆喜：「由此般若波罗蜜多能与前五波罗蜜多及余功德为尊为导，故我偏赞。
　　「复次，庆喜！于意云何？若不回向一切智智，而修布施乃至般若，此可名为真修布施乃至般若波罗蜜多不？」
　　庆喜对曰：「不也！世尊！要由回向一切智智，而修布施乃至般若，乃可名为真修布施乃至般若波罗蜜多。」
　　佛告庆喜：「于意云何？若不回向一切智智，而修布施乃至般若，如是所修得名布施等波罗蜜多不？」
　　庆喜对曰：「不也！世尊！要由回向一切智智，而修布施乃至般若，如是所修乃得布施等波罗蜜多名。」
　　佛告庆喜：「于意云何？若不回向一切智智，而修善根，如是善根得究竟不？」
　　庆喜对曰：「不也！世尊！要由回向一切智智，而修善根，如是善根乃得究竟。」
　　佛告庆喜：「于意云何？若离般若波罗蜜多为能真回向一切智智不？」
　　庆喜对曰：「不也！世尊！要有般若波罗蜜多乃真回向一切智智。」
　　佛告庆喜：「于意云何？甚深般若波罗蜜多威神功德可思议不？」
　　庆喜对曰：「不也！世尊！甚深般若波罗蜜多威神功德不可思议，诸余善根皆不能及。」
　　佛告庆喜：「由此因缘，我说般若波罗蜜多能与前五波罗蜜多及余功德为尊为导，能令前五波罗蜜多及余功德究竟圆满，故我偏赞。若赞般若波罗蜜多，亦赞前五波罗蜜多及余功德。」
　　尔时，庆喜复白佛言：「云何回向一切智智，而修布施乃至般若波罗蜜多及余功德？」
　　佛告庆喜：「以无二为方便、无生为方便、无所得为方便，回向一切智智，应修布施乃至般若波罗蜜多及余功德。」
　　具寿庆喜复白佛言：「以何无二为方便、无生为方便、无所得为方便，回向一切智智，应修布施乃至般若波罗蜜多及余功德？」
　　佛告庆喜：「以色乃至识无二为方便、无生为方便、无所得为方便，回向一切智智，应修布施乃至般若波罗蜜多及余功德。以色等法皆性空故，色等性空与布施等皆无二故。庆喜当知！由深般若波罗蜜多，乃能回向一切智智，由能回向一切智智，令布施等无边功德究竟圆满。是故般若波罗蜜多，与布施等一切功德为尊为导。
　　「庆喜当知！譬如大地以种散中，众缘和合便得生长，应知大地与种生长为所依止、为能建立。如是般若波罗蜜多及所回向一切智智，与布施等一切功德为所依止、为能建立，令得生长故，说般若波罗蜜多与布施等一切功德为尊为导故，我偏赞甚深般若波罗蜜多非余功德，若赞般若即赞余故。」

　　大般若波罗蜜多经卷第五百四十


