
新鑴大乘金刚般若波罗蜜经音释直解

　　　　　　　　　　　　武夷十六洞天城高　僧圆杲　　解注
　　　　　　　　　　　　　　　　　　　　　僧圆衍　　校正
　　　　　　　　　　　　云庆庵　僧圆禄　僧圆贵　　绣梓

【金刚般若波罗蜜经】

　　金者喻心之真体也。人之心体如百炼之真金，金经百炼而金体不消，成众器而金色不变，人之心体亦然，杂诸缘而心神不昧，溷众类而心体常灵，故心同虚空永固，金随今古常精，故心以金喻之，刚者喻心之真智也。人之心智如刚利锋刀，刀断万物而刀体常刚，经千磨而刀锋愈利，心智亦然，智鉴诸尘而智眼常明，了诸法而智心永寂，故智有裁决之能，如刀有断截之义，是智以刚刀喻也。般若者，梵语，此云智慧，智慧者，心之真慧也。慧光如镜，诸形临镜而姘媸自现镜鉴，诸形而纤洪莫隐，心慧亦然，至隐能烛至微能知，无尘不显，无物不彰，慧有先见之明，镜有洞明之体，故慧以镜喻之。
　　波罗蜜者，梵语，此云到彼岸也。岸者，土也。分于彼此，故有此岸彼岸。此岸者，心之妄也。遇缘即动，见境即生，凡遇境缘生诸妄法，诸有业缘，轮转此岸也。此只众生业识感报之土也。众生业尽，此岸即消矣。彼岸者，心之果也。灵虚独露，寂净湛然，尘不能染，法不能缘果人之土也。心常圆明湛寂，此即彼岸矣。
　　经者，心之路也。若人依此金刚般若而行，则直到无为之岸也。以此观之，则金刚般若波罗蜜经者，即是人之自己一个真心也。迷之则生死始，悟之则轮回息，今修行人知此自心智，此自性知真无妄，以智慧灯照破尘缘，了此妄法，立万行而不著于心，遇诸缘而心常湛寂，如此修行疾登彼岸矣。偈云：金刚般若义含多，有筏方能可渡河，心镜未明休懈怠，更须经上切磋磨。

【姚秦三藏法师鸠摩罗什奉　　诏译】

　　姚秦，东晋伪王也。姓姚名兴为，秦国王也。三藏者，经律论也。鸠摩罗什，此云童寿，谓童年而有宿耆材德，故秦王诏译此经，译者翻梵语为此语矣。

　　　　○法会因由分第一

【如是我闻。】

　　如是者，真不违俗，名如俗顺于真曰，是故称如是也。如是之法，我从佛闻，我者，阿难自称也。佛说此经，我亲得闻矣。此经说我者，谓空相无我之真我，闻者，谓缘空无闻之真闻也。昔弟子常问于佛云：他时编集经教，当如何起首？佛言：从如是我闻起也。

【一时，佛在舍卫国只树给孤独园，】

　　一时者，是佛说经之时也。佛者，觉也。心体离念觉了真妄，觉体周法界中尽，虚空际最清净者，迷此众生悟此即佛也。舍卫国者，乃波斯匿王所居之国也。祗树者，祗陀太子所施之树，故称祗树也。给孤独园者，舍卫国中有一长者，名须达多，先事外道，亦好施贫济诸孤独，故国人称名为给孤独长者，闻佛说法，心生渴仰，布金买祗陀太子之园建立精舍，请佛居此说法，祗陀施树给孤独园，故称祗树给孤独园也。孤独者，幼而无父曰孤，老而无子曰独矣。

【与大比丘众千二百五十人俱。】

　　比丘，含三义：一乞士，二破恶，三怖魔也。大比丘者，道德之称也。千二百五十人俱者，佛初度陈如等五人，次度三迦叶兄弟兼徒弟众一千，次度舍利弗目揵连，各兼徒众一百，次度耶舍长者等五十人，经中举其大数，故减五人，此众并事外道后转受佛教也。

【尔时，世尊食时，著衣持钵，入舍卫大城乞食。】

　　尔时者，彼遇食之时也。世尊者，世世常仰三界独尊，故称世尊也。食时者，人之所食之时，则佛著三衣，持宝钵，入城乞食，教化众生，去此憍慢。入城者，精舍城外，从外而入，故曰入城。

【于其城中，次第乞已，还至本处。饭食讫，收衣钵，洗足已，敷座而坐。】

　　次第者，不择贫富次第，乞矣至本处者，至祗园精舍之处。收衣钵者，收起三衣袈娑与钵盂，后洗足整座面壁也。

　　　　○善现起请分第二

【时，长老须菩提在大众中即从座起，偏袒右肩，右膝著地，合掌恭敬而白佛言：「希有！世尊！】

　　须菩提，佛之弟子，行证无诤，故称善现，了法虚妄，理悟真空，亦曰空生，亦名解空。尊者，心得菩提正道，称理得名，故名须菩提也。请佛开示菩提妙心，故偏袒右肩、膝跪、合掌，敬白佛言：此为教至，敬而已。希有世尊者，言佛福慧双足，叹言三界之内，少有我佛之慈愍也。

【「如来善护念诸菩萨，善付嘱诸菩萨。】

　　如来者，佛号也。本觉名如始觉名来，本始不二，故称如来矣。菩萨者，修行人通称之也。菩萨，梵语菩提萨埵，今略其文，而言菩萨，此云觉有情也。觉性中若有情妄，即名众生，觉无情妄，即名为佛，故有情即是众生也。惟有如来慈愍念众生，善能守护，有大智慧，一乘心法，嘱付诸菩萨。

【「世尊！善男子、善女人，发阿耨多罗三藐三菩提心，应云何住？云何降伏其心？」】

　　阿耨多罗三藐三菩提者，梵语也。此云无上甚深正等正觉，此即人之圆觉妙心也。若人发此正觉之心，当依何住何能降此尘妄之心矣。

【佛言：「善哉，善哉。须菩提！如汝所说：如来善护念诸菩萨，善付嘱诸菩萨，汝今谛听！当为汝说：】

　　善哉善哉者，叹美之辞也。言须菩提善能问此菩提妙心也。谛者审也。

【「善男子、善女人，发阿耨多罗三藐三菩提心，应如是住，如是降伏其心。」「唯然。世尊！愿乐欲闻。」】

　　应者，当也。如是者，当理即如，无非即是。此言欲发菩提妙净真心，当向菩提心中而住，如此方能降伏尘妄之心。唯者，诺也。然者，是也。须菩提闻佛说此，真能降妄，默契无疑，唯此应之速也。称尊领教，愿乐欲闻。乐者，爱也。

　　　　○大乘正宗分第三

【佛告须菩提：「诸菩萨摩诃萨应如是降伏其心！所有一切众生之类：】

　　摩诃者，梵语，此云是大也。摩诃萨者即大菩萨也。一切众生，一切者总标也。众者，不一之称；生者，生灭之义也。

【「若卵生、若胎生、若湿生、若化生；若有色、若无色；若有想、若无想、若非有想非无想，我皆令入无余涅槃而灭度之。】

　　众生，虽多不出九种十二类。涅槃体上本无众生，按楞严经中，乃觉明为咎，应根尘识，业性发生，见明色发，明见想成，异见成憎，同想成爱，流爱为种，纳想为胎，交遘发生，吸引同业，六种乱想，随业感生。种种众生，各有八万四千，充塞其类也。若卵生者，卵惟想生，合气成卵，识想飞沉，故有鱼鸟之类也。若胎生者，胎因情有，合精成胎，欲想竖横，故感人畜之类也。若湿生者，湿以合感，合爱为湿，和暖发生，所趣无定，翻覆乱想，故感蠢蠕之类也。若化生者，化以离应，意欲飞腾，趣新乱想，无而忽有，故有转蜕飞行之类也。若有色者，但事日月星辰，坚执留碍，其心乱想，结成精耀，休咎精明，其类充塞；若无色者，厌有著空，灭身归无，惑业昏重，识附阴隐，体合空昧，空散销沉，其类充塞；若有想者，虚妄失真，邪著影像，无有实色，托识罔象，潜结貌状，神鬼精灵，其类充满；若无想者，不了谛理，固守愚痴，习定灰疑，思专枯槁，精神化为土木金石，其类充塞；若非有想者，诬罔取他，纳为已有，忘本蒸尝，认彼宗嗣，异质相成，其类充塞；若非无想者，怨害相酬，伤杀相反，生理怪诞，弃绝伦义，如土枭附块，为儿子，成父母，皆遭其食，其类充塞。此说九种十二类众生，皆未悟明涅槃，妙心迷陷，情欲积妄，发生妄随轮转，谁不知此众生，心体本即涅槃，若一念回光悟明，无生之理，断除情妄，即证入无余涅槃，而自灭度之矣。涅槃者，乃无生灭之心是也。众生分上，无欠无余矣。有余者，习气未尽。无余者，能所俱消也。

【「如是灭度无量无数无边众生，实无众生得灭度者。何以故？须菩提！若菩萨有我相、人相、众生相、寿者相，即非菩萨。】

　　四相者，识心未了，即有我相，迷己认他；即有人相，情妄未除，即众生相；作后有念，即寿者相。菩萨心净，诸法不生，实非有相，若四相未除，即非真菩萨矣。

　　　　○妙行无住分第四

【「复次，须菩提！菩萨于法，应无所住，行于布施，所谓不住色布施，不住声香味触法布施。须菩提！菩萨应如是布施，不住于相。】

　　复次者，重举也。心有住著，即名悭贪心。无住著，即名布施。法乃尘妄之名，布施解脱之义法，本无住所，生灭随缘，言菩萨勿著于心，当行布施也。六尘者，在眼曰色，在耳曰声，在鼻曰香，在舌曰味，在身曰触，在意曰法。今此六尘之相，若生染著，即为悭贪；若无住著，即名布施矣。

【「何以故？若菩萨不住相布施，其福德不可思量。】

　　不住相布施者，菩萨觉心清净，知法本空，虽有万行利益众生，无有一毫著福之念，净心无染，其福莫量也。

【「须菩提！于意云何？东方虚空可思量不？」「不也。世尊！」「须菩提！南西北方四维上下虚空可思量不？」「不也。世尊！」「须菩提！菩萨无住相布施，福德亦复如是不可思量。须菩提！菩萨但应如所教住。】

　　东南西北为四方四维，即四隅也。以四方四维上下总谓十方矣。虚空本无方所，何有十方？佛言：十方者，显此虚空大之无极矣。今谓菩萨无住相布施，言福德亦如此之大者，而心包太虚，则福性亦同太虚之大也。是故佛告菩萨：不当住法住相，但当心无所住处而住，若心无所住，是名真住矣。

　　　　○如理实见分第五

【「须菩提！于意云何？可以身相见如来不？」「不也。世尊！不可以身相得见如来。何以故？如来所说身相，即非身相。」】

　　如来者，即真如性也。是诸佛法身，乃众生本体也。身相者，是色身幻相也。言不可以执幻相得见真如妙心也。相本沤幻，故佛言：身相即非身相也。

【佛告须菩提：「凡所有相，皆是虚妄。若见诸相非相，则见如来。」】

　　若见诸相非相者，心不起分别见相之念也。若见相著相，即背真理见相非相，即见如来矣。

　　　　○正信希有分第六

【须菩提白佛言：「世尊！颇有众生，得闻如是言说章句，生实信不？」佛告须菩提：「莫作是说。如来灭后，后五百岁，有持戒修福者，于此章句能生信心，以此为实，当知是人不于一佛二佛三四五佛而种善根，巳于无量千万佛所种诸善根。】

　　实信者，实谛之阶梯也。信则所言之理顺，顺则师资之道成。盖须菩提疑此如来言说般若无相章句，众生难信，故作是问。而佛恐阻众生实信之心，且告之莫作是说矣。持戒者诸恶莫作；修福者，众善奉行。倘佛灭度之后，若人闻此般若章句，信为实有者，则知此人，不但于三五佛前种诸善根，特于无量劫中，承事诸佛种善根矣。

【「闻是章句，乃至一念生净信者，须菩提！如来悉知悉见，是诸众生得如是无量福德。何以故？是诸众生无复我相、人相、众生相、寿者相无法相，亦无非法相。】

　　净信者，净者净而无染信者，信而无疑。若人闻是章句，生一念净信者，悉知此人心空，四相诸法自净矣。无法相者，为无见所执也。亦无非法相者，为有见所执也。是以法相本无因执故有，若能信心清净，则众生垢净如此，即得福无量矣。

【「何以故？是诸众生若心取相，即为著我人众生寿者。若取法相，即著我人众生寿者。何以故？若取非法相，即著我人众生寿者，是故不应取法，不应取非法。以是义故。】

　　心本无相，若觅心取相者，即著四相。若法与非法悉属妄缘，俱无实相，若取而求之，亦染四相，是故诸法体空，不当取著，故如来说不取相者，以是义故。

【「如来常说：汝等比丘，知我说法，如筏喻者，法尚应舍，何况非法。】

　　佛说：一切法度我，一切心我无，一切心何用，一切法是以如来说法，如舡筏者，能度此岸人于彼岸矣。盖人四相空尘，心净正法，当舍何况非法，正谓渡河当用筏到岸不须舟矣。

　　　　○无得无说分第七

【「须菩提！于意云何？如来得阿耨多罗三藐三菩提耶？如来有所说法耶？」须菩提言：「如我解佛所说义，无有定法名阿耨多罗三藐三菩提，亦无有定法，如来可说。】

　　如来妙心，无有决定之法，即名菩提，亦无有定法可说也。如镜本无定像，随形自现；法本无定体，随缘自生。道经云：空即是空，空无定空；色即是色，色无定色是也。

【「何以故？如来所说法，皆不可取、不可说、非法、非非法。所以者何？一切贤圣，皆以无为法而有差别。」】

　　无为体上，实无法可得可说矣。今经言非法非非法者，此法说有亦非有，说无亦非无。非法者，心本是无；非非法者，应缘而有。理唯一心，事收万物矣。所以者何，言理无阔峡，见有浅深，此无为体上，或有得皮得骨得髓者，圣贤之位，随德称尊，见深行广，位重名高，三乘圣贤，于此无为体上证悟，各有浅深之殊。

　　　　○依法出生分第八

【「须菩提！于意云何？若人满三千大千世界七宝以用布施，是人所得福德，宁为多不？」】

　　三千世界者，日月运行一须弥山，照四部洲中为一小世界，以一千小世界为一小千世界，以一千小千世界为一中千世界，以一千中千世界为一大千世界。以一千大千一千中千一千小千总为三千大千世界也。七宝者，所谓金、银、琉璃、珊瑚、玛瑙、瑱珠、玻璃是也。佛言尽三千世界七宝布施，言得福虽多，不如般若功德之大也。

【须菩提言：「甚多，世尊！何以故？是福德即非福德性，是故如来说福德多。」】

　　须菩提证无证三昧，悟体性空，答福德甚多者，心顺无诤，言非福德者，性悟真空也。福德性者，乃般若之慧也。性非福德，故如来说福德多矣。

【「若复有人，于此经中受持，乃至四句偈等，为他人说，其福胜彼。何以故？须菩提！一切诸佛，及诸佛阿耨多罗三藐三菩提法，皆从此经出。】

　　此经中乃至四句偈者，休言独称四句偈上有「乃至」二字下有「等」字也。或有一句二句乃至百千万句，只此统说，何以独称四句偈耶？看经者可宜详观也。此言统说金刚般若经中之大义也。般若无相偈说无为，谓人心体本自无为，当依般若能证无为之果矣。若人于此经中能悟明真理，操心向道，更复为人解说此经之义，则是人其福胜前三千七宝布施福德也。唐玄宗云：三千七宝虽多，用尽还归生灭，四句经文虽少，悟之直至菩提，所言诸佛及诸佛法，皆由此金刚般若而出者，惟此经之至要也。

【「须菩提！所谓佛、法者，即非佛、法。】

　　佛法在心而不在教，故云：所谓佛法者即非真佛法也。

　　　　○一相无相分第九

【「须菩提！于意云何？须陀洹能作是念：『我得须陀洹果』不？」须菩提言：「不也。世尊！何以故？须陀洹名为入流，而无所入，不入色声香味触法，是名须陀洹。」】

　　须陀洹、斯陀含、阿那含、阿罗汉，此四果者，乃凡夫流入圣位之阶级也。若人心当以无念为宗、无著为用，佛恐人心存四果之念萌于其间，以障其道，故设此四果而问。须菩提皆以不也答之，复为办论，若以事言之，则有果有相；若以理言之，则非果非相。断三结，得须陀洹果，不堕三恶，人天七返，永断诸苦，入于涅槃。名为入流者，心不入六尘之境，初流入圣地，是名须陀洹也。

【「须菩提！于意云何？斯陀含能作是念：『我得斯陀含果』不？」须菩提言：「不也。世尊！何以故？斯陀含名一往来，而实无往来，是名斯陀含。」】

　　断三结，薄贪嗔痴，得斯陀含果，永断诸苦，乐证无为，名一往来者，一反生天上，一反生人间，便得涅槃，虽名往来而实无往来，是名斯陀含也。

【「须菩提！于意云何？阿那含能作是念：『我得阿那含果』不？」须菩提言：「不也。世尊！何以故？阿那含名为不来，而实无子来，是名阿那含。」】

　　断下五结，得阿那含果，见思惑断永脱苦轮，入于涅槃，名为不来者，不来欲界受生也。而实无不来者，心无所得而不著不来之相也。

【「须菩提！于意云何？阿罗汉能作是念：『我得阿罗汉道』不？」须菩提言：「不也。世尊！何以故？实无有法名阿罗汉。世尊！若阿罗汉作是念：『我得阿罗汉道』，即为著我人众生寿者。】

　　阿罗汉果者，永断贪欲、嗔恚、愚痴、无余烦恼、生灭，以尽净行，以立于法无染，不来三界受生矣。阿罗汉者，悟诸法空，若作得道之念，有所得心未除，即著四相矣。

【「世尊！佛说我得无诤三昧，人中最为第一，是第一离欲阿罗汉。世尊！我不作是念：『我是离欲阿罗汉』。世尊！我若作是念：『我得阿罗汉道』，世尊即不说须菩提是乐阿兰那行者！以须菩提实无所行，而名须菩提是乐阿兰那行。」】

　　无诤者，随顺无违也。三昧，梵语，此云正受，心不受一法是也。阿兰那者，梵语，此云即无诤也。须菩提离三界，欲证四果法得无诤三昧，体悟真空，乃人中最为第一者，虽然证此四果位，而心不作是念，若心作此证果之念，则与道相违，佛即不说须菩提是行无诤之行也。实无所行者，悟心无得，虽云无诤之行，亦是虚名耳。

　　　　○庄严净土分第十

【佛告须菩提：「于意云何？如来昔在燃灯佛所，于法有所得不？」「不也。世尊！如来在燃灯佛所，于法实无所得。」】

　　如来者，佛自称也。然灯佛者，即是释迦牟尼佛之师也。法由心悟，岂从外得以心印，心是名为得也。

【「须菩提！于意云何？菩萨庄严佛土不？」「不也。世尊！何以故？庄严佛土者，即非庄严，是名庄严。」】

　　菩萨庄严者，菩萨六度万行以为庄严。佛土者，心土也。真如妙心，乃诸佛之净土，是众生之觉源也。但了法空净，即真庄严。维摩经云：随其心净，则佛土净，盖此心净，便是庄严也。若著相施为，即非庄严，名庄严矣。

【「是故须菩提，诸菩萨摩诃萨应如是生清净心，不应住色生心，不应住声香味触法生心，应无所住而生其心。】

　　佛土既以心净为庄严，则菩萨当生无染净心，不当生六尘妄想之心矣。而者下接上之辞也。应无所住而生其心者，若心无染而清净，真心自生也。譬如天平盘中无物，其针自正矣。

【「须菩提！譬如有人，身如须弥山王，于意云何？是身为大不？」须菩提言：「甚大，世尊！何以故？佛说非身，是名大身。」】

　　王者众所尊也。须弥山者，上至忉利天，下极昆仑际，乃娑婆世界之主山也。大之莫及矣。佛引此譬喻，尚有人身如须弥山之大，可为大否？须菩提遵顺无违，答言：甚大，须弥虽大，不满虚空，法身之大，含纳大虚，故楞严云：虚空生汝心内，由如片云点太清里，况世界生于虚空之内，须弥亦住世界之中，岂得为大也。故法身无相，诚为大也。须弥有相，不足为大矣。是故佛说非身是名大身也。

　　　　○无为福胜分第十一

【「须菩提！如恒河中所有沙数，如是沙等恒河，于意云何？是诸恒河沙宁为多不？」须菩提言：「甚多，世尊！但诸恒河尚多无数，何况其沙！」】

　　恒河者，舍卫国城外有河名恒河也。佛常指河中沙为喻，言恒河中有此无量数之沙，亦有无量数之恒河胜过此沙之多，是诸恒河中之沙，此言多之甚矣。

【「须菩提！我今实言告汝：若有善男子、善女人，以七宝满尔所恒河沙数三千大千世界，以用布施，得福多不？」须菩提言：「甚多，世尊！」佛告须菩提：「若善男子、善女人，于此经中，乃至受持四句偈等，为他人说，而此福德胜前福德。】

　　恒沙七宝布施，福报无过人天。若人于此经中究明至理，必证菩提之果矣。

　　　　○尊重正教分第十二

【「复次，须菩提！随说是经，乃至四句偈等，当知此处，一切世间、天、人、阿修罗，皆应供养，如佛塔庙。】

　　随说者，随处与人说经之所也。塔者，贮佛舍利之塔庙者，立佛圣相之庙也。故有人天修罗而此供养，今当知此说经之处，一切人道天道修罗道，皆以香华幡盖以为供养，胜若佛之塔庙者，何也？为一切诸佛及诸佛阿耨多罗三藐三菩提法，皆从此经出也。是故人天如此恭敬矣。

【「何况有人尽能受持读诵。须菩提！当知是人成就最上第一希有之法，若是经典所在之处，则为有佛，若尊重弟子。」】

　　若人明此般若妙义，即知心能作佛如此受持，则是成就第一希有之法也。一切诸佛皆依般若而证，故云此经在处，即为有佛也。是人若能恭敬此经，即为尊重弟子也。

　　　　○如法受持分第十三

【尔时，须菩提白佛言：「世尊！当何名此经？我等云何奉持？」佛告须菩提：「是经名为《金刚般若波罗蜜》，以是名字，汝当奉持。】

　　金刚是喻般若，是法般若。波罗蜜，是梵语，此云智慧到彼岸也。出前经题，注讫耳，以是名字者，此经乃般若之名，非真般若之体，故说名字也。汝当奉持者，当依义奉行持教流通也。

【「所以者何？须菩提！佛说般若波罗蜜，则非般若波罗蜜，是名般若波罗蜜。】

　　但有言说皆无实义，般若无相，故佛说即非般若，是名般若也。

【「须菩提！于意云何？如来有所说法不？」须菩提白佛言：「世尊！如来无所说。」】

　　如来说法，为利生故，真如体净，实无法可说也。

【「须菩提！于意云何？三千大千世界所有微尘是为多不？」须菩提言：「甚多，世尊！」「须菩提！诸微尘，如来说非微尘，是名微尘。如来说：世界，非世界，是名世界。】

　　三千世界，不外乎心一切微尘，悉依于地，故世界者，随众生心业所感，而有众生心净，则世界净；众生心垢，则世界垢。悟法无体，即非微尘，悟相虚妄，则非世界，佛心空寂，观此微尘不实，世界非坚，故说非有尘世，是名尘世也。

【「须菩提！于意云何？可以三十二相见如来不？」「不也。世尊！不可以三十二相得见如来，何以故？如来说：三十二相，即是非相，是名三十二相。」】

　　三十二相者，如来以三十二妙行感此报身妙相，净如琉璃，内外明彻，虽则报身殊妙，亦是幻妄，终归坏灭，故说非相，是名为相也。

【「须菩提！若有善男子、善女人，以恒河沙等身命布施；】

　　七宝布施，是利物济贫；身命布施，乃了心立行，无非福报也。

【「若复有人，于此经中，乃至四句偈等，为他人说，其福甚多！」】

　　佛言：小则微尘，大则世界福报。则妙身立行，则布施如此尘世身行，四事尽属虚妄，幻无有实体，若人能持此一经，为人解说，则得福多矣。

　　　　○离相寂灭分第十四

【尔时，须菩提闻说是经，深解义趣，涕泪悲泣，而白佛言：「希有，世尊！佛说如是甚深经典，我从昔来所得慧眼，未曾得闻如是之经。】

　　须菩提，闻佛说尘世身行尽属虚幻，深悟明此金刚般若之义，伤感悲泣，白言：世尊，我昔得缘空慧眼，如何契此经义之迟也。

【「世尊！若复有人得闻是经，信心清净，则生实相，当知是人，成就第一希有功德。】

　　实相者，真实无妄之相也。若人闻此经义，信心清净，则实相自生，诚为第一希有功德也。

【「世尊！是实相者，则是非相，是故如来说名实相。】

　　实相无相托名为相，故说非相也。

【「世尊！我今得闻如是经典，信解受持不足为难，若当来世，后五百岁，其有众生，得闻是经，信解受持，是人则为第一希有。何以故？此人无我相、无人相、无众生相、无寿者相。所以者何？我相即是非相，人相、众生相、寿者相即是非相。何以故？离一切诸相，则名诸佛。」】

　　须菩提言：闻经受持，不离者，心空即受持不难，来世众生能空四相，持此经者，即为第一希有，有四相即忘夭之体，般若无相离相体净，故名离相，即夭破相，尽是名诸佛。

【佛告须菩提：「如是！如是！若复有人，得闻是经，不惊、不怖、不畏，当知是人甚为希有。】

　　如是如是者，佛许言之。理当理当也。苛若人闻此般若无相妙法，则无惊疑怖畏者，此人亦为希有也。

【「何以故？须菩提！如来说：第一波罗蜜，即非第一波罗蜜，是名第一波罗蜜。】

　　第一波罗蜜者，非说布施波罗蜜为第一也。直说金刚般若波罗蜜矣。此般若能摄三乘、四果、六度万行，凡诸善法，皆依般若之功也。非般若则不能立此行，非般若则不能证是果矣。是心经云：菩提萨埵依般若波罗蜜而得究竟涅槃，三世诸佛，依般若波罗蜜得证菩提正果，故此般若是无上咒，是无等等咒，如此佛称般若为第一之波罗蜜也。即非第一波罗蜜，若属言说，亦是名字中波罗蜜也。

【「须菩提！忍辱波罗蜜，如来说非忍辱波罗蜜，是名忍辱波罗蜜。】

　　忍辱能降嗔怒，嗔怒能浑般若。古云：一念嗔心起，八万障门开。若嗔怒既是不降，则般若真性不现。故佛设忍之权，方净般若之体，故称忍辱波罗蜜也。则辱辱亦无实体，其嗔既泯，其忍自消，故谓非忍辱也。

【「何以故？须菩提！如我昔为歌利王割截身体，我于尔时，无我相、无人相、无众生相、无寿者相。何以故？我于往昔节节支解时，若有我相、人相、众生相、寿者相，应生嗔恨。须菩提！又念过去于五百世作忍辱仙人，于尔所世，无我相、无人相、无众生相、无寿者相。】

　　歌者，好声色；利者，贪财利。六祖云：此王好色，贪利，是无道之君也。人以一生为一世，佛在歌利王，五百世前因中修五百世忍辱波罗蜜矣。故四相不生，其心不忍而自忍也。

【「是故须菩提！菩萨应离一切相，发阿耨多罗三藐三菩提心，不应住色生心，不应住声香味触法生心，应生无所住心。若心有住，则为非住。】

　　佛言：欲发无上觉心者不当著诸幻相勿著六尘，妄心当生，无住真心，若心有法，住者即非真住，故肇师五论云：圣人之心住无所住。

【「是故佛说：菩萨心不应住色布施。须菩提！菩萨为利益一切众生，故应如是布施。】

　　住色布施者，言著相布施也。菩萨布施为利生也。故华严经云：不为自身求快乐，但为救护诸众生是也。

【「如来说：一切诸相，即是非相。又说：一切众生，则非众生。】

　　诸相是妄尘，众生是妄识，俱无实体，故佛说诸相非相，众生非生也。

【「须菩提！如来是真语者、实语者、如语者、不诳语者、不异语者。】

　　真语不伪，实语不虚，如语理当不诳，语无妄不异，语始终为一，故圣人之语义语也。非比众生欺诳之语也。

【「须菩提！如来所得法，此法无实无虚。】

　　得法者，悟明心法也。此叉无实无虚者，言实而无相可睹，言虚而应用无穷，此即空不空如来藏也。

【「须菩提！若菩萨心住于法而行布施，如人入暗，则无所见；若菩萨心不住法而行布施，如人有目，日光明照，见种种色。】

　　妄法能翳真心，若菩萨住法布施，欲见如来法体，如人处于暗室，欲睹诸相，实不可得，若心不住法，而布施者，空体昭然，如人有目，一契心原如空，有日见种种色了，然在目矣。

【「须菩提！当来之世，若有善男子、善女人，能于此经受持读诵，即为如来以佛智慧，悉知是人，悉见是人，皆得成就无量无边功德。】

　　当来世者，将来之世也。此金刚般若经者，佛之智慧，若人能受持读诵，解其实义者，则是人入佛知见。得佛知见，即为如来如此成就无量也。

　　　　○持经功德分第十五

【「须菩提！若有善男子、善女人，初日分以恒河沙等身布施，中日分复以恒河沙等身布施，后日分亦以恒河沙等身布施，如是无量百千万亿劫以身布施；若复有人，闻此经典，信心不逆，其福胜彼，何况书写、受持、读诵、为人解说。】

　　初日分者，蚤也。中日分者，午也。后日分者，晚也。恒沙等身布施者，言了却相，续尘沙妄念也。一日三时立此万行，虽加三省之勤，经尘劫之修，若未能悟彻般若大义，其福纵广，证道亦难也。若人闻此经义，信而不逆，其福胜彼，何况书持演读，流通今古者哉！

【「须菩提！以要言之，是经有不可思议、不可称量、无边功德。如来为发大乘者说，为发最上乘者说。】

　　要言者，简要之言也。谓此经乃最上一乘之法，若人能契此经之义，直证无上正觉之道，故言此功德不可思议称量也。乘者乘物之器也。大乘者，菩萨乘也。菩萨利生愿重，如大车在途大船在海，凡遇有情，无不载度矣。最上乘者，佛乘也。言不可及也。三界万类，但为有缘，悉载度之，佛恐人机小心生取著，闻此般若，无相之经，即生疑惑，故与上乘者说也。

【「若有人能受持读诵，广为人说，如来悉知是人，悉见是人，皆得成就不可量、不可称、无有边、不可思议功德，如是人等，则为荷担如来阿耨多罗三藐三菩提。】

　　荷担者，荷负如来正觉之法也。此金刚经者，乃佛之命脉，若人能持读解义，广为人说，即为荷负如来正法，言福之多矣。

【「何以故？须菩提！若乐小法者，著我见、人见、众生见、寿者见，即于此经，不能听受读诵、为人解说。】

　　小法者，小乘之法也。小乘之人著相求道，闻此般若非相，即生疑惑，不能受持流通也。故仲尼云：中人以下不可以语上也。

【「须菩提！在在处处，若有此经，一切世间、天、人、阿修罗，所应供养，当知此处，则为是塔，皆应恭敬，作礼围绕，以诸华香而散其处。】

　　在在处处者，言有经在之处也。此说与十二会同。

　　　　○能净业障分第十六

【「复次，须菩提！若有善男子、善女人，受持读诵此经，若为人轻贱，是人先世罪业，应堕恶道，以今世人轻贱故，先世罪业则为消灭，当得阿耨多罗三藐三菩提。】

　　恶道者，即三恶道也。乃地狱饿鬼畜生是也。若人前生造此恶罪，当受此恶报，为持此经，以重报轻，免堕恶道，若能更悟明此义，当体全空，即恶果顿消，净业立成也。正谓千年暗室，一灯破万劫，[僣-曰+心]尤半句消矣。

【「须菩提！我念过去无量阿僧祇劫，于然灯佛前，得值八百四千万亿那由他诸佛，悉皆供养承事，无空过者；若复有人，于后末世，能受持读诵此经，所得功德，于我所供养诸佛功德，百分不及一，千万亿分、乃至算数譬喻所不能及。】

　　阿僧祗那由他，梵语，二者皆是数，此云即是无量数也。供佛是布施，承事是立行也。佛言：我在燃灯佛无量劫前，供养承事无量诸佛功德，与持经之人功德，千万亿分莫及其一。

【「须菩提！若善男子、善女人，于后末世，有受持读诵此经，所得功德，我若具说者，或有人闻，心即狂乱，狐疑不信。】

　　末世者，末法之世也。此经中功德，佛不一一具说者，道大难信，恐人生疑，起谤经之罪，故不尽说也。

【「须菩提！当知是经义不可思议，果报亦不可思议。」】

　　言此般若妙义，菩提道果，其中功德，皆不可思议也。

　　　　○究竟无我分第十七

【尔时，须菩提白佛言：「世尊！善男子、善女人，发阿耨多罗三藐三菩提心，云何应住？云何降伏其心？」佛告须菩提：「善男子、善女人，发阿耨多罗三藐三菩提心者，当生如是心，我应灭度一切众生。灭度一切众生已，而无有一众生实灭度者。】

　　如是心者，即此无分别心是也。须菩提问：发菩提心者，与前二会同意，佛告灭度众生者，与三会同意，不必重注也。

【「何以故？若菩萨有我相、人相、众生相、寿者相，即非菩萨。所以者何？须菩提！实无有法发阿耨多罗三藐三菩提者。】

　　若心萌四相，即非菩萨，心无一法，即契菩提。

【「须菩提！于意云何？如来于然灯佛所，有法得阿耨多罗三藐三菩提不？」「不也。世尊！如我解佛所说义，佛于然灯佛所，无有法得阿耨多罗三藐三菩提。」】

　　无法可得，言心中实无所得也。故云心无一法，即如来是，则名如观自在也。

【佛言：「如是，如是。须菩提！实无有法如来得阿耨多罗三藐三菩提。须菩提！若有法如来得阿耨多罗三藐三菩提者，然灯佛即不与我授记：『汝于来世，当得作佛，号释迦牟尼。』】

　　如是如是者，佛许言之理当。佛者，觉也。然灯者，名也。觉心无染，名之为佛，若心有法，则背觉合尘，违佛真体，即不授记耳。梵语释迦，此云能仁，梵语牟尼，此云寂默。能仁者，于情不染，寂默者，于法不生。

【「以实无有法得阿耨多罗三藐三菩提，是故然灯佛与我授记，作是言：『汝于来世，当得作佛，号释迦牟尼。』何以故？如来者，即诸法如义。】

　　实无有法，二佛体同，如镜照镜，似空合空，如此即授记矣。古云：祖祖心空，佛佛道同，诸法者，尘妄之法也。义者，法之仪则也。如来觉体本空，不立诸法，不碍诸法，净如明镜，能应物现形，譬镜本无相，相由镜现；心本无法，法从心显。故此如来之心，诸法如义也。

【「若有人言：如来得阿耨多罗三藐三菩提。须菩提！实无有法，佛得阿耨多罗三藐三菩提。】

　　佛言：我菩提妙心者，实从无法中得也。故楞严经云：菩提心生，生灭心灭。

【「须菩提！如来所得阿耨多罗三藐三菩提，于是中无实无虚。】

　　无实者，色即是空；无虚者，空即是色，此菩提妙体，莫恻其方，莫穷其际，言实亦非实，言虚亦不虚。

【「是故如来说：一切法皆是佛法。】

　　法外无心，心外无法，故云皆是佛法也。

【「须菩提！所言一切法者，即非一切法，是故名一切法。】

　　法本无实，但是虚名。

【「须菩提！譬如人身长大。」须菩提言：「世尊！如来说：人身长大，则为非大身，是名大身。」】

　　与前十会同意。

【「须菩提！菩萨亦如是。若作是言：『我当灭度无量众生』，即不名菩萨。】

　　菩萨者，乃觉有情也。众生者，即情识也。若情见未尽，即非菩萨。

【「何以故？须菩提！无有法名为菩萨。是故佛说：一切法无我、无人、无众生、无寿者。】

　　真心本寂，诸法本空，故佛说言凡一切诸法，皆无人、我、众生、寿者之念，是人妄执四相也。谓菩萨若能空诸法相，是真菩萨，此章承上缴下之义也。

【「须菩提！若菩萨作是言：『我当庄严佛土』，是不名菩萨。何以故？如来说：庄严佛土者，即非庄严，是名庄严。】

　　若庄严佛土，著相迷心，则不名菩萨，佛土在心而不在相，何假庄严，既著其相，即非庄严矣。

【「须菩提！若菩萨通达无我、法者，如来说名真是菩萨。】

　　无我则识空，无法则情尽，若人通达情识无体，是名真菩萨。

　　　　○一体同观分第十八

【「须菩提！于意云何？如来有肉眼不？」「如是，世尊！如来有肉眼。」「须菩提！于意云何？如来有天眼不？」「如是，世尊！如来有天眼。」「须菩提！于意云何？如来有慧眼不？」「如是，世尊！如来有慧眼。」「须菩提！于意云何？如来有法眼不？」「如是，世尊！如来有法眼。」「须菩提！于意云何？如来有佛眼不？」「如是，世尊！如来有佛眼。」】

　　眼虽分五，心惟是一，见有通塞，知无间断。颜居士云：肉眼见诸色相，天眼普照大千，慧眼智烛常明，法眼了诸法空，佛眼自性常明，融通无阂。傅颂曰：天眼通非阂，肉眼阂非通，法眼唯观俗，慧眼直缘空，佛眼如千日照，异体还同圆。明法界内，无处不含容。

【「须菩提！于意云何？如恒河中所有沙，佛说是沙不？」「如是，世尊！如来说是沙。」「须菩提！于意云何？如一恒河中所有沙，有如是等恒河，是诸恒河所有沙数，佛世界如是，宁为多不？」「甚多，世尊！」】

　　恒河者，舍卫国城外，有河名恒河也。河中之沙细如面末，谓此恒河中有无量沙数，一粒之沙亦为一恒河也。如是诸沙等诸恒河，亦诸恒河中有无量无数之沙，此说极多矣。言佛世界亦多之如此，佛以恒沙世界言之，甚多耳。

【佛告须菩提：「尔所国土中，所有众生，若干种心，如来悉知。】

　　若干者，干是不俱之数也。所有恒沙世界国土，尽因众生妄业所感而生。众生诸心，如来悉知者。凡众生妄心，因业引起，而有业识妄想，尽依真体发现。故楞严云：迷妄有虚空，因空立世界，想成澄国土，知觉乃众生。但有尘缘妄想，悉依心现，故云如来悉知也。

【「何以故？如来说：诸心皆为非心，是名为心。所以者何？须菩提！过去心不可得，现在心不可得，未来心不可得。】

　　凡有心识，尽随业生，无有实体，遇缘即生，缘消即灭，故说非心是名为心矣。三心亦非有也。故论云：过去已灭，未来未至，现在空寂，三世求之了不可得，楞严注云：三际求心心不有，心不有处妄原无，妄心无处即菩提，生死涅槃本平等。

　　　　○法身通化分第十九

【「须菩提！于意云何？若有人满三千大千世界七宝以用布施，是人以是因缘，得福多不？」「如是，世尊！此人以是因缘，得福甚多。」「须菩提！若福德有实，如来不说得福德多；以福德无故，如来说得福德多。】

　　因缘得福者，福因修布而生；言福德无者，福因缘消而灭。惟有法体周圆，融通无碍，是真福德也。

　　　　○离色离相分第二十

【「须菩提！于意云何？佛可以具足色身见不？」「不也。世尊！如来不应以具足色身见。何以故？如来说：具足色身，即非具足色身，是名具足色身。」「须菩提！于意云何？如来可以具足诸相见不？」「不也。世尊！如来不应以具足诸相见。何以故？如来说：诸相具足，即非具足，是名诸相具足。」】

　　佛者，觉也。具足色身诸相者，言具足报身三十二相也。此觉心如海，身相如沤，若人著身相求见真佛，诚为认沤为海也。身相总归幻化，虽然身相具足，佛言即非具足，是名身相具足也。

　　　　○非说所说分第二十一

【「须菩提！汝勿谓如来作是念：『我当有所说法。』莫作是念，何以故？若人言：如来有所说法，即为谤佛，不能解我所说故。须菩提！说法者，无法可说，是名说法。」】

　　勿者，此也。佛说：此一卷金刚般若之法，恐人心生说法之念，故诫须菩提：莫谓如来有说法之念。谤者，妄言也。言人不能解其觉体本净，无有法念，妄言佛有此说法之念。若心无一法，是真说法也。故维摩经云：法无众生。离众生垢，故法无有我；离我垢，故法无寿命；离生死，故法无有人前后际断，故离此诸缘，何法可说？故此真空法体，无法可说，是名为说也。

【尔时，慧命须菩提白佛言：「世尊！颇有众生，于未来世，闻说是法，生信心不？」佛言：「须菩提！彼非众生，非不众生。何以故？须菩提！众生众生者，如来说非众生，是名众生。」】

　　须菩提得佛智慧，故称慧命也。问言：倘未来之世，若众生闻此真心无说之法，亦能信否？佛知须菩提心起众生之念，故答云：彼非众生，非不众生。彼非众生者，指未来众生，非实众生也。非不众生者，言此众生因业感报而生也。众生虽妄，亦依真有，乃生佛同原惟隔迷悟，但去执情，众生即佛矣。故华严论云：一切众生，本来成佛。云众生众生者，乃佛审问须菩提言：汝以众生为众生。佛言：我如来说，众生非众生也。

　　　　○无法可得分第二十二

【须菩提白佛言：「世尊！佛得阿耨多罗三藐三菩提，为无所得耶？」「如是，如是。须菩提！我于阿耨多罗三藐三菩提乃至无有少法可得，是名阿耨多罗三藐三菩提。】

　　须菩提深悟菩提体上实无所得，佛先许其契理的当，后亦引浅至深，言我于此理，亦无少法可得，菩提亦是虚名也。

　　　　○净心行善分第二十三

【「复次，须菩提！是法平等，无有高下，是名阿耨多罗三藐三菩提；】

　　是法平等者，此法无物不有，无时不然矣。法本无高下，奈有差殊，若人有一念之善，福即随生，报感人天之乐；若有一念之恶，罪即随至，报感三途之苦，故法体平等，高下由业自生，即此平等之法，是名菩提之正因也。

【「以无我、无人、无众生、无寿者，修一切善法，则得阿耨多罗三藐三菩提。】

　　修一切善法者，当修四圣谛十二因缘，六度万行，三十七品助道法，五十五种菩提路，此一切法俱名善法也。若人空其四相，修诸善法，洁净其心，即得证此菩提妙果矣。

【「须菩提！所言善法者，如来说非善法，是名善法。】

　　善法虽美，法体实无，才生贪染，便翳菩提，故云黄金虽至宝，入眼亦如尘。

　　　　○福智无比分第二十四

【「须菩提！若三千大千世界中所有诸须弥山王，如是等七宝聚，有人持用布施；若人以此《般若波罗蜜经》，乃至四句偈等，受持、读诵、为他人说，于前福德百分不及一，千万亿分，乃至算数譬喻所不能及。】

　　所谓三千大千世界中须弥山者，总而言之，有百德日月百亿须弥是也。言此多为须弥山之七宝布施之福，与般若真智为人演说之福，佛言：千万亿分莫及其一矣。以此福德与智慧较之，诚乃无比无极也。

　　　　○化无所化分第二十五

【「须菩提！于意云何？汝等勿谓如来作是念：我当度众生。须菩提！莫作是念。何以故？实无有众生如来度者，若有众生如来度者，如来即有我人众生寿者。】

　　佛止须菩提言：莫谓如来有度生之念也。如来者，真如体也。众生者，情识也。言真如体上实无情识，既有情识，则有四相矣。

【「须菩提！如来说：有我者，则非有我，而凡夫之人以为有我。须菩提！凡夫者，如来说即非凡夫是名凡。】

　　今如来说我者，乃权也。亦非有我之念。故颂云：利生权立我，证理实无人。此凡夫执著，认相为我。古云：色身非我，任为我法身，真我而不任，是以凡夫无实体，故说非凡夫也。

　　　　○法身非相分第二十六

【「须菩提！于意云何？可以三十二相观如来不？」须菩提言：「如是！如是！以三十二相观如来。」佛言：「须菩提！若以三十二相观如来者，转轮圣王即是如来。」须菩提白佛言：「世尊！如我解佛所说义，不应以三十二相观如来。」尔时，世尊而说偈言：「若以色见我，以音声求我，是人行邪道，不能见如来。】

　　三十二相，佛之报身，如来法身非相也。须菩提以三十二相观佛法身者，执波为水也。故佛说：若认相为佛者，转轮圣王亦佛也。转轮圣王亦有三十二相报身矣。须菩提亦言：不当三十二相观佛法身者，是拨波求水也。未明水之真体，故此经云：声色者，傍外之门，非真佛体也。若人著相离相者，即是邪外之道，实不能见真佛法身也。颂云：声色见闻皆是妄，真空无相镜非台，四八身中寻得佛，转轮王相即如来。

　　　　○无断无灭分第二十七

【「须菩提！汝若作是念：如来不以具足相故，得阿耨多罗三藐三菩提。须菩提！莫作是念：如来不以具足相故，得阿耨多罗三藐三菩提。】

　　此一章，承上章而言也。以者，当作是也。须菩提前言以三十二相观如来心者，是常见之所惑，后言以不应以三十二相观如来心者，是断见之所失也。佛恐人陷于断常见中，故作此问。呼须菩提征之，汝若作是念，谓佛不是具足相中，得菩提心者，此言心相乖违，生断灭之见也。岂不见心经云：色不异空，空不异色，故云即波即水即妄即真，何得除此身相之外而别有菩提心也。佛诫之，莫作是念者，勿谓佛不是具足相中得菩提也。

【「须菩提！汝若作是念，发阿耨多罗三藐三菩提心者，说诸法断灭。莫作是念！何以故？发阿耨多罗三藐三菩提心者，于法不说断灭相。】

　　汝若作无相，发菩提心之念者，言相非心而心非相，说诸法断灭，重诫之莫作此无相得心之念，何以故？若发大菩提心之人，于诸法相无挂无碍，不著不离不说断灭相也。

　　　　○不受不贪分第二十八

【「须菩提！若菩萨以满恒河沙等世界七宝持用布施；若复有人知一切法无我，得成于忍，此菩萨胜前菩萨所得功德。何以故？须菩提！以诸菩萨不受福德故。」】

　　知一切法无我者，法本无我，是人妄生分别，以为有我，若人知心无法知法，非我如此，则圣凡情尽，能所见消，即得成无生法忍，直证菩提，何干福德也。

【须菩提白佛言：「世尊！云何菩萨不受福德？」「须菩提！菩萨所作福德，不应贪著，是故说不受福德。】

　　菩萨心空无法，于福不著，若著福德，福德亦是法矣。故云：但能万法不相干，一超直入如来地。

　　　　○威仪寂静分第二十九

　　威仪自威仪　　寂处有谁知　　若作威仪相　　大象没深泥

【「须菩提！若有人言：如来若来若去、若坐若卧，是人不解我所说义。何以故？如来者，无所从来，亦无所去，故名如来。】

　　如来者，佛真法身也。遍满虚空，实无来去，今言此来去坐卧者。来为法生，去为法灭，来去是法，坐卧是相，岂其佛法身而有来去耶？若人言此法身有此来去者，是未解实义也。故如来说无所来去也。古德云：来为众生来，去为众生去，法身等虚空住在无心处。

　　　　○一合理相分第三十

【「须菩提！若善男子、善女人，以三千大千世界碎为微尘，于意云何？是微尘众宁为多不？」「甚多，世尊！何以故？若是微尘众实有者，佛即不说是微尘众，所以者何？佛说：微尘众，即非微尘众，是名微尘众。世尊！如来所说三千大千世界，即非世界，是名世界。】

　　佛虽然说此世界微尘，亦为发明一真之理也。微尘无实世界非坚，纵有无量之多，亦是虚名也。

【「何以故？若世界实有者，即是一合相。如来说：一合相，即非一合相，是名一合相。」】

　　一合相者，一者，乃一空真理也。相者，乃世界幻妄诸相也。合者，和合也。谓一空真理，融通和合世界诸相，如胶投色。正谓：色无胶不立，胶无色不显，真妄融通，合成世界诸相矣。故楞严云：犹如世间诸相，杂和成一体者是也。如来亦说非一合相者，言诸相幻妄，屡受变迁，真空妙理，实无成坏；真理非理，和合非合，故非真一合相，是名一合相也。

【「须菩提！一合相者，即是不可说，但凡夫之人贪著其事。】

　　若言真妄，融通合为一相者，佛止须菩提不可说，但恐凡夫贪著妄相为真之事也。凡夫未悟空理，坚执妄相，不蚤观破，欲待世界坏时，方觉苦恩情别，后始知空也。

　　　　○知见不生分第三十一

【「须菩提！若人言：佛说我见、人见、众生见、寿者见。须菩提！于意云何？是人解我所说义不？」「不也。世尊！是人不解如来所说义。何以故？世尊说：我见、人见、众生见、寿者见，即非我见、人见、众生见、寿者见，是名我见、人见、众生见、寿者见。」】

　　我、人、众生、寿者，此四相本非实体。若人言：佛亦有四相之说，疑为实有者，则此人能深解佛之大义否？须菩提答云：此人未能深解如来实义也。是真体湛然，空诸法相，虽佛说是四相，非有四相之念，但言四相而已。

【「须菩提！发阿耨多罗三藐三菩提心者，于一切法，应如是知，如是见，如是信解，不生法相。须菩提！所言法相者，如来说即非法相，是名法相。】

　　如是知见者，即此无分别之心是也。如是信解者，凡于一切法相，莫作法相之念，向外驰求如此无念之心，是名发菩提心也。所言法相者，法本无体，岂有相耶？境来则法相自现，境灭则法相自消，故如来说法相非相，是名相也。

　　　　○应化非真分第三十二

【「须菩提！若有人以满无量阿僧祇世界七宝持用布施，若有善男子、善女人，发菩萨心者，持于此经，乃至四句偈等，受持读诵，为人演说，其福胜彼。云何为人演说，不取于相，如如不动。何以故？】

　　无量阿僧祗二者皆是数也。言其数多之甚矣。发菩萨心者，须发最上一乘利生心也。受持读诵者，心得经理曰受，养心不动曰持，究明经义曰演，悟心无法曰说，谓持此经乃至四句偈等者，言此一卷金刚般若经全受持而读诵也。言发大菩萨心者，方能受持此经，为人演说流通世上也。其福胜彼者，说前种种布施，立行施为尽属幻化，虽有福报，终归消灭，惟此般若真体不属修证，若契此无为永不退转，惟此无为之福胜有为之福也。云何演说者？佛恐人泥于文字，故说不取于相，如如不动取者著也。如如不动者，言此真如，湛寂应用无亏，即此佛说一句如如不动，收尽三藏十二部之教也。颂曰：末后如如这句经，如来演说太分明，举头若见空中月，此点灵光本现成。

【「一切有为法　如梦幻泡影　如露亦如电　应作如是观」】

　　此四句偈说，此梦幻泡影，露电六种虚妄为譬喻者，谓有为之法，悉是幻化，无有实义，故设此喻。此无为妙体，毫法不安。正谓：千峰势到岳边尽，万派声归海上消。故涅槃云：诸行无常，是生灭法；生灭灭已，寂灭为乐。

【佛说是经已，长老须菩提及诸比丘、比丘尼、优婆塞、优婆夷、一切世间、天、人、阿修罗，闻佛所说，皆大欢喜，信受奉行。】

　　僧称比丘师，姑称比丘尼，居士称优婆塞，道姑称优婆夷，与一切世间人道众天道众修罗道众，此四种三道，闻佛说此金刚般若真经妙义，皆大欢喜，诚心信受，谨奉尊行也。道川言：此经顿超佛地，敬而颂之曰：饥得食，渴得浆，病得瘥，热得凉。贫人遇宝，婴子见娘，飘舟到岸，远客归乡，旱逢甘泽，国有忠良，四夷拱奉，八表谊扬，头头俱显，物物全彰，古今凡圣，地狱天堂，东西南北，同沐恩光，伏愿刹尘沙界诸群品，溥入金刚大道场。

　　此偈为看教者休著休弃而颂也

　　　　其一

　　金刚离相快如刀　　注解虽然亦是糟
　　休向纸中寻佛迹　　但从心上觅香醪

　　　　其二

　　金刚今解以周全　　一会穷来一会玄
　　未见月时休弃指　　得鱼之后可忘筌
3




