
　　　　大般若波罗蜜多经　卷第五百三十五

　　　　　　大唐三藏法师玄奘奉　　诏译

　　　　第三分施等品第二十九之四

　　「善现当知！诸菩萨摩诃萨常应如是修行布施波罗蜜多，由此布施波罗蜜多，从初发心乃至究竟，不堕恶趣贫贱边鄙，为欲利乐诸有情故，多生人趣作转轮王富贵自在多所饶益。所以者何？随种威势感如是果，谓彼菩萨作转轮王，见乞者来便作是念：『我为何事流转生死作转轮王？岂我不为利乐（别本有作「益」者）有情，住生死中受斯胜果不为余事？』作是念已，告乞者言：『随汝所须种种财宝吾皆当施，汝取物时如取己物莫作他想。所以者何？我为汝等得安乐故，而受此身积集财物故，此财物是汝等有，随汝自取，若自受用，若转施他勿生疑难。』是菩萨摩诃萨如是怜愍诸有情时，无缘大悲速得圆满。由此大悲速圆满故，虽恒利乐无量有情，而于有情都无所得，亦复不得所感胜果。能如实知：『但由世俗言说，施设利乐种种诸有情事。』又如实知：『所施设事皆如响像，虽现似有而无真实。』由此（别本有作「斯」者）于法都无所取。
　　「善现当知！诸菩萨摩诃萨常应如是修行布施波罗蜜多，谓于有情无所顾恋，乃至能施自身骨肉，况不能舍诸外资具！谓诸资具摄受有情，令速解脱生老病死。」
　　具寿善现便白佛言：「何等资具摄受有情，令速解脱生老病死？」
　　佛告善现：「谓修布施乃至般若波罗蜜多所有资具，若住内空乃至无性自性空所有资具，若住真如乃至不思议界所有资具，若住苦、集、灭、道圣谛所有资具，若修四念住乃至八圣道支所有资具，若修四静虑、四无量、四无色定所有资具，若修空、无相、无愿解脱门所有资具，若修八解脱乃至十遍处所有资具，若修净观地乃至如来地所有资具，若修极喜地乃至法云地所有资具，若修一切陀罗尼门、三摩地门所有资具，若修五眼、六神通所有资具，若修如来十力乃至十八佛不共法所有资具，若修大慈、大悲、大喜、大舍所有资具，若修无忘失法、恒住舍性所有资具，若修一切智、道相智、一切相智所有资具，若得预流果乃至独觉菩提所有资具，若行菩萨摩诃萨行所有资具，若证无上正等菩提所有资具。善现当知！诸如是等善法资具，摄受有情令速解脱生老病死。诸菩萨摩诃萨常以如是种种资具，方便善巧摄受有情，令速解脱生死众苦。
　　「复次，善现！诸菩萨摩诃萨安住布施波罗蜜多，自行布施波罗蜜多，劝诸有情行布施已，若见有情毁破净戒，深生怜愍而告之言：『汝等皆应受持净戒，我当施汝种种资财，令汝长夜无所匮乏。汝等由乏诸资生具，毁破净戒作诸恶业，我当随汝所乏资具，皆相给施令无所乏。汝等安住净戒律仪，渐次当能作苦边际，依三乘法随其所应，出生死苦得涅槃乐。』
　　「善现当知！是菩萨摩诃萨安住布施波罗蜜多，自受持净戒，亦劝他受持净戒，恒正称扬受持净戒法，欢喜赞叹受持净戒者。如是，善现！诸菩萨摩诃萨修行布施波罗蜜多，劝诸有情安住净戒，脱生死苦得涅槃乐。
　　「复次，善现！诸菩萨摩诃萨安住布施波罗蜜多，见诸有情更相忿恚，深生怜愍而告之言：『汝等何缘更相忿恚？汝等若为有所匮乏展转相于造诸恶者，应从我索莫生疑难，随汝所须皆当施与。汝等不应更相忿恚，应修安忍共起慈心。』善现当知！是菩萨摩诃萨安住布施波罗蜜多，劝诸有情修安忍已，欲令坚固复告之言：『忿恚因缘都无定实，皆从虚妄分别所起，以一切法本性空故。汝等何缘于无实法妄生忿恚更相毁损？汝等莫因虚妄分别更相忿恚造诸恶业，当堕地狱、傍生、鬼界及余恶处受诸重苦，其苦楚毒刚强猛利，切害身心最极难忍。汝等莫执非实有事妄相忿恚作诸罪（别本有作「恶」者）业，由斯罪业，下劣人身尚难可得，况生天趣或生人中，值佛闻法、深心信受、如说修行！汝等当知人身难得，佛出难遇，生信复难，闻法受持复难。于是汝等今者既具斯事，勿由忿恚而失好时，若失此时则难救疗。是故汝等于诸有情，莫生忿恚当修安忍。』
　　「善现当知！是菩萨摩诃萨安住布施波罗蜜多，自行安忍，亦劝他行安忍，恒正称扬行安忍法，欢喜赞叹行安忍者。如是，善现！诸菩萨摩诃萨安住布施波罗蜜多，劝诸有情修行安忍，诸有情类由此展转，渐依三乘而得出离。
　　「复次，善现！诸菩萨摩诃萨安住布施波罗蜜多，见诸有情身心懈怠，深生怜愍而告之言：『汝等何缘不勤精进修诸善法而生懈怠？』彼作是言：『我乏资具，于诸善法不获勤修。』菩萨告言：『我能施汝所乏资具令汝充足，汝应勤修布施、净戒、安忍、精进、静虑、般若。』时，诸有情得是菩萨所施资具无所乏少，便能发起身心精进修诸善法疾得圆满。彼由诸善得圆满故，渐次引生诸无漏法，因无漏法，有得预流、一来、不还、阿罗汉果，或有获得独觉菩提，或入菩萨正性离生，渐次修行诸菩萨地，当证无上正等菩提。
　　「善现当知！是菩萨摩诃萨安住布施波罗蜜多，自行精进，亦劝他行精进，恒正称扬行精进法，欢喜赞叹行精进者。如是，善现！诸菩萨摩诃萨安住布施波罗蜜多，令诸有情远离懈怠，勤修诸善速得出离。
　　「复次，善现！诸菩萨摩诃萨安住布施波罗蜜多，见诸有情身心散乱，深生怜愍而告之言：『汝等何缘不修静虑，散乱失念生死轮回？』彼作是言：『我乏资具故，于静虑不能修习。』菩萨告言：『我能施汝所乏资具皆令充足，汝等从今不应复起虚妄分别，攀缘内外种种寻伺扰乱自心。』时，诸有情得是菩萨所施资具无所乏少，便能伏断虚妄、分别、寻伺、欲恶、入初静虑，渐次复入第二、第三、第四静虑。依诸静虑，复能引发慈、悲、喜、舍四种梵住，静虑，无量为所依止，复能渐入四无色定。静虑、无量、无色调心令柔软已，修四念住，展转乃至八圣道支，由此复能引空、无相、无愿等法皆令满足，随其所应得三乘果。
　　「善现当知！是菩萨摩诃萨安住布施波罗蜜多，自修静虑，亦劝他修静虑，恒正称扬修静虑法，欢喜赞叹修静虑者。如是，善现！诸菩萨摩诃萨安住布施波罗蜜多，劝诸有情远离散乱修诸静虑获大饶益。
　　「复次，善现！诸菩萨摩诃萨安住布施波罗蜜多，见诸有情愚痴颠倒，深生怜愍而告之曰：『汝等何缘不修般若，愚痴颠倒生死轮回？』彼作是言：『我乏资具故，于般若不能修习。』菩萨告言：『我能施汝所乏资具令皆充足，汝可受之。先修布施、净戒、安忍、精进、静虑得圆满已，应审观察诸法实相，修行般若波罗蜜多。谓于尔时，应审观察为有少法而可得不？谓我、有情广说乃至知者、见者为可得不？色乃至识，眼处乃至意处，色处乃至法处，眼界乃至意界，色界乃至法界，眼识界乃至意识界，眼触乃至意触，眼触为缘所生诸受乃至意触为缘所生诸受，地界乃至识界，因缘乃至增上缘，从缘所生诸法，无明乃至老死，欲界、色界、无色界，布施乃至般若波罗蜜多，内空乃至无性自性空，真如乃至不思议界，苦、集、灭、道圣谛，四念住乃至八圣道支，四静虑、四无量、四无色定，空、无相、无愿解脱门，八解脱乃至十遍处，净观地乃至如来地，极喜地乃至法云地，陀罗尼门、三摩地门，五眼、六神通，如来十力乃至十八佛不共法，大慈、大悲、大喜、大舍，三十二大士相、八十随好，无忘失法、恒住舍性，一切智、道相智、一切相智，预流果乃至独觉菩提，一切菩萨摩诃萨行，诸佛无上正等菩提，一一审察为可得不？』
　　「彼诸有情既得资具无所匮乏，依菩萨语先修布施、净戒、安忍、精进、静虑得圆满已，复审观察诸法实相，修行般若波罗蜜多。审观察时如先所说，诸法实性皆不可得，不可得故无所执著，不执著故不见少法有生有灭、有染有净。彼于诸法无所得时，于一切处不生分别，谓不分别此是地狱、傍生、鬼界、若阿素洛、若人、若天，亦不分别持戒、破戒，亦不分别异生、圣者，亦不分别此是预流乃至此是菩萨、诸佛，亦不分别有为、无为。彼由如是无分别故，随其所应，渐次证得三乘圣果。
　　「善现当知！是菩萨摩诃萨安住布施波罗蜜多，自修般若，亦劝他修般若，恒正称扬修般若法，欢喜赞叹修般若者。如是，善现！诸菩萨摩诃萨安住布施波罗蜜多，劝诸有情勤修般若，令获殊胜毕竟安乐。
　　「复次，善现！诸菩萨摩诃萨安住布施波罗蜜多，自行布施乃至般若波罗蜜多，亦劝他行布施乃至般若波罗蜜多已，复见有情轮转诸趣受生死苦未得解脱，欲令解脱生死苦故，先以种种资具饶益，后以出世诸无漏法，方便善巧而摄受之。彼诸有情既得资具无所乏少，身心勇猛，能住内空乃至无性自性空，能住真如乃至不思议界，能住苦、集、灭、道圣谛，能修四念住乃至八圣道支，能修四静虑、四无量、四无色定，能修空、无相、无愿解脱门，能修八解脱乃至十遍处，能修净观地乃至如来地，能修极喜地乃至法云地，能修陀罗尼门、三摩地门，能修五眼、六神通，能修如来十力乃至十八佛不共法，能修大慈、大悲、大喜、大舍，能修无忘失法、恒住舍性，能修一切智、道相智、一切相智，能修诸余无边佛法。彼诸有情，由无漏法所摄受故，解脱生死得涅槃乐。
　　「善现当知！是菩萨摩诃萨安住布施波罗蜜多，自行种种胜无漏法，亦劝他行种种胜无漏法，恒正称扬行种种胜无漏法，欢喜赞叹行种种胜无漏法者。如是，善现！诸菩萨摩诃萨安住布施波罗蜜多，以无漏法摄受有情，令脱生死得涅槃乐。
　　「复次，善现！诸菩萨摩诃萨安住布施波罗蜜多，见诸有情无依无怙，受诸苦恼资具匮乏，深生怜愍而安慰言：『我能为汝作所依怙，令汝解脱所受苦事。汝等所须衣服、饮食及余资具，皆随意索，我当随汝所索皆施，令汝长夜利益安乐。汝等受我所施物时，如取己物莫生他想。所以者何？我于长夜积集财物，但为汝等得饶益故。汝等今者以无难心，于此财物随意受取，受已先应自正受用修诸善业，后以此物施诸有情亦令修善，谓令修行布施、净戒、安忍、精进、静虑般若波罗蜜多，亦令安住内空乃至无性自性空，亦令安住真如乃至不思议界，亦令安住苦、集、灭、道圣谛，亦令修行三十七种菩提分法，亦令修行四静虑、四无量、四无色定，亦令修行三解脱门，亦令修行八解脱乃至十遍处，亦令修行净观地乃至如来地，亦令修行极喜地乃至法云地，亦令修行陀罗尼门、三摩地门，亦令修行五眼、六神通，亦令修行如来十力乃至十八佛不共法，亦令修行大慈、大悲、大喜、大舍，亦令修行无忘失法、恒住舍性，亦令修行一切智、道相智、一切相智，亦令修行诸余无量无边佛法。』
　　「善现当知！是菩萨摩诃萨如是教导诸有情已，随其所应，复令修习诸无漏法住预流果或一来果，乃至或住独觉菩提，或住无上正等菩提。
　　「如是，善现！诸菩萨摩诃萨修行布施波罗蜜多，方便善巧成熟有情，令其解脱恶趣生死，如应证得三乘涅槃。」
　　具寿善现复白佛言：「云何菩萨摩诃萨修行净戒波罗蜜多及余菩萨大菩提道，方便善巧成熟有情？」
　　佛告善现：「有菩萨摩诃萨修行净戒波罗蜜多时方便善巧，见诸有情资财匮乏、烦恼炽盛、不能修善，怜愍告言：『汝等若为资财匮乏不能修善，我当施汝种种资财。汝等莫生烦恼恶业，应正修学布施等善。』是菩萨摩诃萨安住净戒波罗蜜多，如应摄受诸有情类，有悭贪者，令修布施，于身、命、财无所恋著；有破戒者，令修净戒，能正受行十善业道，住律仪戒不破不穿，无秽无杂亦无执取；有忿恚者令修安忍，毁辱加害心无变易；有懈怠者令修精进，修诸善法如救头燃；有散乱者令修静虑，心恒寂定离诸散动；有愚痴者令修妙慧；执著法者令观法空；于余功德有匮乏者，令勤精进修余功德。如是，善现！诸菩萨摩诃萨安住净戒波罗蜜多，成熟有情方便善巧，或令解脱诸恶趣苦，或令证得三乘涅槃。
　　「善现当知！有菩萨摩诃萨修行余四波罗蜜多及余菩萨大菩提道，一一皆能方便善巧，以一切善成熟有情，或令解脱诸恶趣苦，或令证得三乘涅乐，一一如前布施广说。」

　　　　第三分佛国品第三十之一

　　尔时，善现作是念言：「云何菩萨摩诃萨道？诸菩萨摩诃萨安住其中，被功德铠利益安乐一切有情，速能证得一切智智？」
　　佛知其念告善现曰：「善现当知！布施、净戒、安忍、精进、静虑、般若波罗蜜多，广说乃至一切相智及余无量无边佛法，皆是菩萨摩诃萨道。复次，善现！总一切法皆是菩萨摩诃萨道。
　　「复次，善现！于意云何？颇有少法，诸菩萨摩诃萨所不应学？诸菩萨摩诃萨不学此法，颇能证得一切智智？」
　　善现对曰：「不也！世尊！」
　　佛告善现：「如是！如是！定无少法诸菩萨摩诃萨所不应学。诸菩萨摩诃萨不学此法，必不能得一切智智。所以者何？若菩萨摩诃萨于一切法不能遍知，不成如来、应、正等觉。」
　　具寿善现便白佛言：「若一切法自性皆空，云何菩萨摩诃萨众学一切法？将无世尊于无戏论而兴戏论，谓有诸法是此、是彼，由是、为是；此法是世间，此法是出世间；此法是有漏，此法是无漏；此法是有为，此法是无为；此是异生法，此是预流法，广说乃至此是菩萨法，此是诸佛法？」
　　佛告善现：「如是！如是！诸所有法自性皆空。若一切法自性不空，则诸菩萨摩诃萨应不能得一切智智，以一切法自性皆空，是故菩萨摩诃萨定能证得一切智智。又汝所言『若一切法自性皆空，云何菩萨摩诃萨众学一切法？广说乃至此是菩萨、诸佛法？』者，善现当知！若诸有情知一切法自性皆空，则诸菩萨摩诃萨不应学一切法，亦不能得一切智智，为诸有情宣说开示。以诸有情不知诸法自性皆空，是故菩萨摩诃萨定应学一切法，亦能证得一切智智，为诸有情宣说开示。
　　「善现当知！诸菩萨摩诃萨于菩萨道初修学时，应审观察：『诸法自性皆不可得，唯有虚妄分别所作，我当审察诸法自性皆毕竟空，不应于中有所执著，谓不应执著色，亦不应执著受、想、行、识，广说乃至不应执著一切菩萨摩诃萨行，亦不应执著诸佛无上正等菩提。所以者何？以一切法自性皆空，空性不应执著空性，空中空性尚不可得，况有空性能执著空！』
　　「善现当知！诸菩萨摩诃萨如是观察一切法时，于诸法性虽不执著，而于诸法常勤修学曾无厌倦。是菩萨摩诃萨住此学中，观诸有情心行差别，谓审观察是诸有情心行何处？既观察已，如实了知彼心但行虚妄分别所执著处。尔时，菩萨便作是念：『彼心既行虚妄分别所执著处，我令解脱定不为难。』是菩萨摩诃萨作此念已，安住般若波罗蜜多，方便善巧教授教诫诸有情言：『汝等今者皆应远离虚妄分别所执著处，趣入正法修诸善行。』复作是言：『汝等今者应行布施，当得资具无所乏少，然莫恃此而生憍逸。所以者何？此中都无坚实可得。汝等今者应行净戒、安忍、精进、静虑、般若，当得种种功德具足，然莫恃此而生憍逸。所以者何？此中都无坚实可得。广说乃至汝等今者应行预流果乃至无上正等菩提及余无量无边佛法，然莫恃此而生憍逸。所以者何？此中都无坚实可得。」
　　「是菩萨摩诃萨安住般若波罗蜜多方便善巧，教授教诫诸有情时，行菩萨道无所执著。所以者何？一切法性不应执著，若能执著、若所执著皆无自性，以一切法自性空故。
　　「善现当知！诸菩萨摩诃萨如是修行菩萨道时，于一切法都无所住，以无所住而为方便，虽行布施乃至般若波罗蜜多，而于其中都无所住，广说乃至虽行菩萨摩诃萨行、诸佛无上正等菩提及余无量无边佛法，而于其中都无所住。所以者何？如是自性行者、行相一切皆空故，于其中都无所住。
　　「善现当知！诸菩萨摩诃萨虽能得预流果，广说乃至独觉菩提，而于其中不欲证住。所以者何？有二缘故，云何为二？一者、彼果都无自性，能住、所住俱不可得。二者、于彼不生喜足。是故于中不欲证住，谓诸菩萨摩诃萨众恒作是念：『我定应得预流果乃至独觉菩提，不应不得，然于其中不应证住。所以者何？我从初发无上正等菩提心来，于一切时更无余想，唯求无上正等菩提，然我定当证得无上正等菩提，岂于中间应住余果？』
　　「善现当知！是菩萨摩诃萨从初发心乃至趣入菩萨所得正性离生，曾无异想，但求无上正等菩提。善现当知！是菩萨摩诃萨从得初地展转乃至得第十地，曾无异想，但求无上正等菩提。善现当知！是菩萨摩诃萨专求无上正等菩提，于一切时心无散乱，诸有发起身、语、意业，无不皆与菩提心俱。善现当知！是菩萨摩诃萨住菩提心起菩提道，不为余事扰乱其心。」
　　具寿善现便白佛言：「若一切法毕竟不生，云何菩萨摩诃萨众起菩提道？」
　　佛告善现：「如是！如是！一切法皆不生，此复云何诸无所作、无所趣者，知一切法皆不生故。」
　　具寿善现复白佛言：「岂不诸佛出现世间、若不出世，诸法法性法尔常住？」
　　佛告善现：「如是！如是！然诸有情不能解了诸法法性法尔常住，轮回生死受诸苦恼。诸菩萨摩诃萨为饶益彼起菩提道，由菩提道令诸有情毕竟解脱生死众苦，证得常乐清凉涅槃。」
　　尔时，具寿善现复白佛言：「世尊！诸菩萨摩诃萨为用生道得菩提耶？」
　　佛言：「不尔！」
　　「世尊！为用不生道得菩提耶？」
　　佛言：「不尔！」
　　「世尊！为用生、不生道得菩提耶？」
　　佛言：「不尔！」
　　「世尊！为用非生、非不生道得菩提耶？」
　　佛言：「不尔！」
　　具寿善现便白佛言：「若尔，菩萨摩诃萨云何当得菩提耶？」
　　佛告善现：「菩提不由道、非道得。所以者何？菩提即道，道即菩提，是故不由道、非道得。」
　　具寿善现复白佛言：「若菩提即道，道即菩提者，岂不菩萨摩诃萨已得菩提道，应已得菩提？若尔，世尊何缘复为诸菩萨说如来十力、四无所畏、四无碍解、大慈、大悲、大喜、大舍、十八佛不共法、三十二相、八十随好及余无量无边佛法令其修证？」
　　佛告善现：「于意云何？汝岂谓佛得菩提耶？」
　　善现对曰：「不也！世尊！所以者何？佛即菩提，菩提即佛故，不应谓佛得菩提。」
　　佛告善现：「如是！如是！然汝所问『岂不菩萨摩诃萨已得菩提道，应已得菩提？』者，善现当知！诸菩萨摩诃萨修菩提道未得圆满，云何可说已得菩提？
　　「善现当知！诸菩萨摩诃萨若已圆满布施、净戒、安忍、精进、静虑、般若波罗蜜多，广说乃至一切相智及余无量无边佛法，从此无间用一刹那金刚喻定相应般若，永断一切烦恼、所知二障粗重习气相续，证得无上正等菩提，乃至（别本有作「名」者）如来、应、正等觉，于一切法得大自在。」
　　具寿善现复白佛言：「云何菩萨摩诃萨严净佛土？」
　　佛告善现：「诸菩萨摩诃萨从初发心乃至究竟，常自清净身、语、意业三种粗重，亦清净他身、语、意业三种粗重，便能严净所居佛土。」
　　具寿善现便白佛言：「何谓菩萨摩诃萨身、语、意业三种粗重？」
　　佛告善现：「若害生命、若不与取、若欲邪行，此三不善是名菩萨身业粗重；若虚诳语、若离间语、若粗恶语、若杂秽语，此四不善是名菩萨语业粗重；若贪欲、若嗔恚、若邪见，此三不善是名菩萨意业粗重。
　　「复次，善现！若菩萨摩诃萨所有悭贪、破戒、忿恚、懈怠、散乱、恶慧之心，亦名粗重。
　　「复次，善现！若菩萨摩诃萨戒蕴、定蕴、慧蕴、解脱蕴、解脱知见蕴皆不清净，亦名粗重。
　　「复次，善现！若菩萨摩诃萨远离四念住、四正断、四神足、五根、五力、七等觉支、八圣道支，广说乃至一切菩萨摩诃萨行、诸佛无上正等菩提，亦名粗重。
　　「复次，善现！若菩萨摩诃萨贪著预流果乃至独觉菩提，亦名粗重。
　　「复次，善现！若菩萨摩诃萨起色蕴想乃至识蕴想，亦名粗重；广说乃至起一切菩萨摩诃萨行想及诸佛无上正等菩提想，亦名粗重；起异生想、声闻想、独觉想、菩萨想、如来想，亦名粗重；起地狱想、傍生想、鬼界想、人想、天想、男想、女想，亦名粗重；起欲界想、色界想、无色界想，亦名粗重；起善想、非善想、有漏想、无漏想、世间想、出世间想、有为想、无为想，亦名粗重。
　　「善现当知！诸如是等无量无边执著诸法，及诸有情虚妄分别，并所发起身、语、意业，及彼种类无堪任性，皆名粗重。诸菩萨摩诃萨于此粗重皆应远离。
　　「复次，善现！诸菩萨摩诃萨行深般若波罗蜜多，远离如是所说粗重，自行布施波罗蜜多，亦劝他行布施波罗蜜多，若诸有情须食与食，须饮与饮，须余资具与余资具，随处、随时、随所须物悉皆施与，如自所行种种布施，劝他亦尔。如是施已，持此善根与诸有情平等共有回向所居严净佛土，令速圆满利乐有情。是菩萨摩诃萨自行净戒乃至般若波罗蜜多，亦劝他行净戒乃至般若波罗蜜多。作是事已，持此善根与诸有情平等共有回向所居严净佛土，令速圆满利乐有情。
　　「复次，善现！有菩萨摩诃萨以通愿力，盛满三千大千世界上妙七宝，施佛、法、僧及佛制多。施已欢喜发弘誓愿：『我持如是所种善根，与诸有情平等共有回向所居严净佛土，当令我土七宝庄严，一切有情随意受用种种珍宝而无贪著。』
　　「复次，善现！有菩萨摩诃萨以通愿力，击奏无量天上、人中诸妙伎乐，供养三宝及佛制多。供已欢喜发弘誓愿：『我持如是所种善根，与诸有情平等共有回向所居严净佛土，当令我土常奏如是诸妙伎乐，有情闻者身心悦豫而无贪著。』
　　「复次，善现！有菩萨摩诃萨以通愿力，盛满三千大千世界人中、天上诸妙香花，供养三宝及佛制多。供已欢喜发弘誓愿：『我持如是所种善根，与诸有情平等共有回向所居严净佛土，当令我土常有如是诸妙香花，有情受用身心悦豫而无贪著。』
　　「复次，善现！有菩萨摩诃萨以通愿力，营办百味上妙饮食，供养诸佛、独觉、声闻及诸菩萨摩诃萨众。供已欢喜发弘誓愿：『我持如是所种善根，与诸有情平等共有回向所居严净佛土，当得无上正等觉时，令我土中诸有情类，皆食如是百味饮食，资悦身心而无贪著。』
　　「复次，善现！有菩萨摩诃萨以通愿力，营办种种天上、人中诸妙涂香、细软衣服，奉施诸佛、独觉、声闻及诸菩萨摩诃萨众，或复施法并佛制多。施已欢喜发弘誓愿：『我持如是所种善根，与诸有情平等共有回向所居严净佛土，当得无上正等觉时，令我土中诸有情类，常得如是衣服、涂香，随意受用而无贪著。』
　　「复次，善现！有菩萨摩诃萨以通愿力，严办种种随意所生人中、天上五妙欲境，供养诸佛及佛制多、独觉、声闻并诸菩萨摩诃萨众，施余有情。施已欢喜发弘誓愿：『我持如是所种善根，与诸有情平等共有回向所居严净佛土，当得无上正等觉时，令我土中诸有情类，随心所乐上妙色、声、香、味、触境随念即至，欢喜受用而无贪著。』
　　「复次，善现！有菩萨摩诃萨行深般若波罗蜜多，勇猛正勤发弘誓愿，自住内空乃至无性自性空，亦劝他住内空乃至无性自性空，广说乃至自修无上正等菩提，亦劝他修无上正等菩提。作此事已复发愿言：『当得无上正等觉时，令我土中诸有情类，常不远离诸如是等种种功德。』
　　「如是，善现！诸菩萨摩诃萨行深般若波罗蜜多，由此行愿便能严净所居佛土。
　　「善现当知！是诸菩萨摩诃萨众随尔所时行菩提道，应得圆满所起行愿，即尔所时精勤修学。由此因缘，自能成就一切善法，亦能令他渐次成就一切善法，自能修得殊胜相好所庄严身，亦能令他渐次修得殊胜相好所庄严身，由广大福所摄受故。
　　「善现当知！是诸菩萨摩诃萨众所修行愿得圆满已，各于所居严净佛土，证得无上正等觉时，所化有情亦生彼土，共受净土大乘法乐。

　　大般若波罗蜜多经卷第五百三十五

