
金刚般若波罗蜜经论（亦名金刚能断般若）

　　　　　　　　　　　无著菩萨　　造
　　　　　　　　　　　隋　南天竺三藏法师　达摩笈多　　译

﹝编者注：《大藏经》中此论收有两个版本：宋元版和明版。两版各有长处，可互资参阅。此系明版。﹞

　　出生佛法无与等　　显了法界最第一
　　金刚难坏句义聚　　一切圣人不能入
　　此小金刚波罗蜜　　以如是名显势力
　　智者所说教及义　　闻已转为我等说
　　归命彼类及此辈　　皆以正心而顶礼
　　我应精勤立彼义　　解释相续为自他
　　论曰：成立九（编者注：「九」疑是「七」）种义句已，此般若波罗蜜即得成立。七义句者：（一）种性不断，（二）发起行相，（三）行所住处，（四）对治，（五）不失，（六）地，（七）立名。
　　此等七义于般若波罗蜜经中成立故名义句。于中前六义句，显示菩萨所作究竟，第七义句，显示成立此法门故，应如是知。

　　（一）此般若波罗蜜为佛种不断故流行于世，为显此当得佛种不断义故。上座须菩提最初经云白佛言：「希有！世尊！如来应供正遍知，善护念诸菩萨，善付嘱诸菩萨」如是等。

　　（二）发起行相者，如经云：「何菩萨大乘中，发阿耨多罗三藐三菩提心」如是等。

　　（三）行所住处者，谓彼发起行相所住处也。
　　此复有十八种应知。
　　﹝一﹞发心，经言「诸菩萨生如是心，所有一切众生」如是等。
　　﹝二﹞波罗蜜相应行，经言「不住于事行于布施」如是等。
　　﹝三﹞欲得色身，经言「须菩提！于意云何？可以相成就见如来不」如是等。
　　﹝四﹞欲得法身，经言「须菩提白佛言：世尊颇有众生于未来世」如是等。
　　﹝五﹞于修道得胜中无慢，经言「须陀洹能作是念」如是等。
　　﹝六﹞不离佛出时，经言「于意云何？如来昔在燃灯佛所」如是等。
　　﹝七﹞愿净佛土，经言「须菩提！若菩萨作是言，我庄严佛国土」如是等。
　　﹝八﹞成熟众生，经言「须菩提！譬如有人身如须弥山王」如是等。
　　﹝九﹞远离随顺外论散乱，经言「须菩提！于意云何？如恒河中所有沙数」如是等。
　　﹝十﹞色及众生身抟取中观破相应行，经言「须菩提！于意云何？三千大千世界所有微尘」如是等。
　　﹝十一﹞供养给侍如来，经言「须菩提！于意云何？可以三十二大人相见如来不」如是等。
　　﹝十二﹞远离利养及疲乏热恼故，不起精进及退失等，经言「须菩提！若善男子、善女人以恒河沙等身」如是等。
　　﹝十三﹞忍苦，经言「如来说忍波罗蜜」如是等。
　　﹝十四﹞离寂静味，经言「须菩提！若善男子、善女人，能于此法门受持、读诵、修行」如是等。
　　﹝十五﹞于证道时远离喜动，经言「世尊！云何菩萨发阿耨多罗三藐三菩提心」如是等。
　　﹝十六﹞求教授，经言「于意云何？如来于然灯佛所有法得阿耨多罗三藐三菩提」如是等。
　　﹝十七﹞证道，经言「譬如有人，其身妙大」如是等。
　　﹝十八﹞上求佛地，经言「须菩提！若菩萨作是言我庄严佛土，是不名菩萨」如是等。
　　彼住处等，略为八种亦得满足：﹝一﹞摄住处，﹝二﹞波罗蜜净住处，﹝三﹞欲住处，﹝四﹞离障碍住处，﹝五﹞净心住处，﹝六﹞究竟住处，﹝七﹞广大住处，﹝八﹞甚深住处。
　　于中摄住处者，谓发心；波罗蜜净住处者，谓波罗蜜相应行；欲住处者，谓欲得色身、法身；离障碍住处者，谓余十二种；净心住处者，谓证道；究竟住处者，谓上求佛地；广大及甚深住处者，通一切住处。
　　于初住处中，若说「菩萨应生如是心所有众生」如是等，此为广大；又复说言：「若菩萨有众生相」如是等，此为甚深。
　　于第二住处中，若说「菩萨不住于事行于布施」如是等，此为甚深；若复说言：「彼所有福聚不可思量」如是等，此为广大，如是于余住处中广大甚深等。随所相应应知，已说住处。

　　（四）对治者，彼如是相应行相行诸住处时，有二种对治应知：一邪行，二共见正行，此中见者谓分别也。
　　于初住处中，若说「菩萨应生如是心所有众生」等，此是邪行对治，生如是心是菩萨邪行。若复说言：「若菩萨有众生相」等，此为共见正行对治，此分别执菩萨亦应断，谓我应灭度众生故。
　　于第二住处中，若说「应行布施」，此为邪行对治，非于布施是菩萨邪行。若复说言：「住于事」等，此是共见正行对治，此分别执菩萨亦应断，谓应行布施故。

　　（五）不失者，谓离二边，云何二边？谓增益边、损减边。若于如言辞法中，分别执有自性是增益边；若于法无我事中而执为无，是损减边。
　　于中若说言，世尊若福聚非聚此遮增益边，以无彼福聚分别自性故。若复说言：「是故如来说福聚」，此遮损减边，彼不如言辞有自性而有可说事，以如来说福聚故，此得显示如是。
　　「须菩提！佛法佛法者，如来说非佛法」者，此遮增益边；「是名佛法」者，此遮损减边，于中「如来说非佛法」者，显示不失义；「是名佛法」者，显示相应义。
　　何者是相应若佛法？如说有自性者，则如来不说佛法，以虽不说亦自知故。是故无有自性，为世谛故，如来说名佛法，如是于一切处显示不共及相应义，应知。复次，佛法者，摄波罗蜜事及念处等菩提分，应知。菩萨离此二边故，于彼对治不复更失，故名不失。

　　（六）地者，此地有三种：谓信行地，净心地，如来地。于中前十六处显示信行地，证道住处是净心地，后上求佛地。

　　（七）立名，名「金刚能断」者，此名有二义相，应知。如说入正见行、入邪见行故。
　　「金刚」者，细牢故，细者智因故，牢者不可坏故；「能断」者，般若波罗蜜中，闻思修所断。如金刚断处而断故，是名金刚能断。
　　又如画金刚形，初后阔中则狭，如是般若波罗蜜中狭者，谓净心地；初、后阔者，谓信行地、如来地，此显示不共义也。彼五种义句上上依止，应知彼等皆依止地故说。

（编者注：此本所用经文系元魏菩提流支译本）

【如是我闻。一时婆伽婆，在舍婆提城，祇树给孤独园。与大比丘众千二百五十人俱。尔时，世尊食时，著衣持钵，入舍婆提大城乞食。于其城中，次第乞食已，还至本处。饭食讫，收衣钵，洗足已，如常敷坐，结跏趺坐，端身而住，正念不动。尔时，诸比丘来诣佛所，到已，顶礼佛足，右绕三匝，退坐一面。尔时，慧命须菩提，在大众中，即从坐起，偏袒右肩，右膝著地，向佛合掌，恭敬而立，白佛言：「希有！世尊！如来应供正遍知，善护念诸菩萨，善付嘱诸菩萨。】

　　论曰：修多罗身相续，此义句今当说，世尊何故以寂静者威仪而坐也。显示唯寂静者于法能觉能说故。
　　经言「善摄第一菩萨摩诃萨」者，谓已熟菩萨于佛证正觉转法轮时，以五种义中菩萨法而建立故。
　　诸菩萨有七种大故，此大众生名摩诃萨埵。何者七种大：﹝一﹞法大，﹝二﹞心大，﹝三﹞信解大，﹝四﹞净心大，﹝五﹞资粮大，﹝六﹞时大，﹝七﹞果报大。
　　如菩萨地持中说，于诸菩萨所，何者善摄？何者第一也？利乐相应为善摄，第一有六种应知：﹝一﹞时，﹝二﹞差别，﹝三﹞高大，﹝四﹞牢固，﹝五﹞普遍，﹝六﹞异相。
　　﹝一﹞何者时？现见法及未来故。彼菩萨善摄中，乐者是现见法，利者是未来世。
　　﹝二﹞何者差别？于世间三摩钵帝，及出世圣者声闻独觉等，善摄中差别故。
　　﹝三﹞何者高大？此善摄无有上故。
　　﹝四﹞何者牢固？谓毕竟故。
　　﹝五﹞何者普遍？自然于自他身善摄。
　　﹝六﹞何者异相？于未净菩萨善摄中胜上故。
　　经言「第一付嘱」者，彼已得善摄菩萨等于佛般涅槃时，亦以彼五义如是建立故。何者第一付嘱？有六种因缘：﹝一﹞入处，﹝二﹞法尔得，﹝三﹞转教，﹝四﹞不失，﹝五﹞悲，﹝六﹞尊重。
　　﹝一﹞何者入处？于善友所善付嘱故。﹝二﹞何者法尔？彼已得善摄菩萨于他所法尔善摄。﹝三﹞何者转教？汝等于余菩萨应当善摄是名转教。此等三种如其次第即是﹝四﹞不失，及﹝五﹞悲﹝六﹞尊重等应知，此善摄付嘱二种，显示﹝七句义﹞（一）种性不断。

【「世尊！云何菩萨大乘中，发阿耨多罗三藐三菩提心？应云何住？云何修行？云何降伏其心？」尔时，佛告须菩提：「善哉！善哉！须菩提！如汝所说。如来善护念诸菩萨，善付嘱诸菩萨。汝今谛听，当为汝说。如菩萨大乘中，发阿耨多罗三藐三菩提心，应如是住，如是修行，如是降伏其心。」须菩提白佛言：「世尊！如是。愿乐欲闻。」】

　　论曰：此下﹝七句义﹞（二）发起行相，何故上座须菩提问也？有六因缘：﹝一﹞为断疑故，﹝二﹞为起信解故，﹝三﹞为入甚深义故，﹝四﹞为不退转故，﹝五﹞为生喜故，﹝六﹞为正法久住故。亦即是般若波罗蜜令佛种不断。
　　云何以此令佛种不断也？﹝一﹞若有疑者得断故。﹝二﹞有乐福德而心未成熟诸菩萨等，闻多福德，于般若波罗蜜起信解故。﹝三﹞已成熟心者入甚深义故。﹝四﹞已得不轻贱者，由贪受持修行，有多功德不复退转故。﹝五﹞已得顺摄及净心者，于法自入及见生欢喜故。﹝六﹞能令未来世大乘教久住故者。
　　若略说，疑者令见故；乐福德及已成熟诸菩萨等摄受故；已得不轻贱者，令精勤心故；已得净心者，令欢喜故。
　　经言「应云何住」者，谓欲愿故；应修行者，谓相应三摩钵帝故；应降伏心者，谓折伏散乱故。
　　于中欲者，正求也；愿者，为所求故作心思念也；相应三摩钵帝者，无分别三摩提也；折伏散乱者，若彼三摩钵帝心散制令还住也。
　　第一者显示摄道，第二者显示成就道，第三者显示不失道。何故唯问发行菩萨乘？为三种菩提差别故。以善问故，于上座须菩提所应称善哉。

【佛告须菩提：「诸菩萨生如是心：所有一切众生众生所摄，若卵生、若胎生、若湿生、若化生，若有色、若无色，若有想、若无想、若非有想非无想，所有众生界众生所摄，我皆令入无余涅槃而灭度之。如是灭度无量无边众生，实无众生得灭度者。何以故？须菩提！若菩萨有众生相，即非菩萨。何以故非？须菩提！若菩萨起众生相、人相、寿者相，则不名菩萨。】

　　论曰：自下﹝七句义﹞（三）行所住处，讫尽经末有十八门具如前说。
　　此中（三）「行所住处」中﹝一﹞初明发心，经言「所有众生众生所摄」者，总相说也。「卵生」等者差别说也。
　　又受生依止境界所摄差别应知卵生乃至化生者，受生别也。「若有色、若无色」者，依止别也。「若有想、若无想，若非有想、非无想」者，境界所摄别故，「所有众生界众生所摄」者，谓上种种想住众生界，佛施设说也。
　　「我皆令入无余涅槃」者，何故愿此不可得义，生所摄故无过，以皆是生故，如所说卵生等生并入愿数故。彼卵生、湿生，无想及非有想、非无想等则不能。
　　云何能令一切众生入涅槃也？有三因缘故：1、难处生者得时故，2、非难处生未成熟者成熟之故，3、已成熟者解脱之故。
　　何故说无余涅槃界不直说涅槃？若如是便与世尊所说初禅等方便涅槃不别故。彼自以丈夫力故，无佛亦得，但非究竟。
　　何故不说有余涅槃界？彼共果故。自以宿业，又值佛说而得果故，又非一向身苦有余故。
　　如是涅槃及有余涅槃等，丈夫力果故，共果故，非究竟果故，非一向果故。是故说无余。「如是无量众生入涅槃已」者，显示卵生等生一一无量故。
　　「无有众生得涅槃」者，此何义？如菩萨自得涅槃，无别众生，何以故？若菩萨有众生相，「即非菩萨」者，此何义？若菩萨于众生所，他想转非自体想不名菩萨故，何以故？「若菩萨起众生相、人相、寿者相，则不名菩萨」者，此何义？若以烦恼取众生、命、人相转彼则有我想，及于众生中有众生相转，菩萨于彼不转，已断我见故，得自行（行者谓五阴行）平等相故。信解自他平等，彼菩萨非众生、命、人取见者，此是其义。
　　复次，经言「诸菩萨生如是心等」者，显示菩萨应如是住中欲愿也。「若菩萨有众生相即非菩萨」者，显示应如是修行中相应三摩钵帝时也。「若菩萨起众生相、人相、寿者相、则不名菩萨」者，显示应如是降伏心中摄散时也。如菩萨相应三摩钵帝散时，众生相亦不转，如彼尔焰相住故。「是故无有众生得涅槃」者，此得成就彼欲愿者，摄诸住处为最胜，彼相应行相行余住处时，依止欲愿决定得故，此欲愿义不复重释。

【「复次，须菩提！菩萨不住于事行于布施，无所住行于布施，不住色布施，不住声香味触法布施。须菩提！菩萨应如是布施，不住于相想。何以故？若菩萨不住相布施，其福德聚不可思量。须菩提！于汝意云何？东方虚空，可思量不？」须菩提言：「不也！世尊！」佛言：「如是，须菩提！南西北方，四维上下虚空，可思量不？」须菩提言：「不也！世尊！」佛言：「如是如是，须菩提！菩萨无住相布施，福德聚亦复如是不可思量。」佛复告须菩提：「菩萨但应如是行于布施。】

　　论曰：此下（三）「行所住处」中﹝二﹞波罗蜜相应行，自此后余住处中，有五种随所相应，而解释应知：1、依义，2、说相，3、摄持，4、安立，5、显现。
　　1、住处对治为依义，2、即彼住处为说相，3、欲愿为摄持，4、住处第一义为安立，5、相应三摩提及摄散心为显现。
　　于波罗蜜净住处中，经言「菩萨不住于事，行于布施」，此为依义，显示对治住著故。经言「应行施者」，此为说相。六波罗蜜六摄一切檀那体性故。檀那有三种：一资生施者，谓檀那波罗蜜。二无畏施者，谓尸罗波罗蜜、羼提波罗蜜。三法施者，谓毗梨耶波罗蜜、禅耶波罗蜜、般若波罗蜜等。
　　若无精进于受法人所为说法时疲倦故，不能说法；若无禅定则贪于信敬供养，及不能忍寒热逼恼故，染心说法；若无智慧，便颠倒说法，多有过故，不离此三得成法施。
　　彼诸波罗蜜有二种果，谓未来现在，未来果者，檀那波罗蜜得大福报；尸罗波罗蜜得自身具足，谓释梵等；羼提波罗蜜得大伴助、大眷属；毗离耶波罗蜜得果报等不断绝；禅那波罗蜜得生身不可损坏；般若波罗蜜得诸根猛利，及多诸悦乐，于大人众中得自在等。现在果者，得一切信敬供养，及现法涅槃等。
　　于中若菩萨求未来果故行施，为住事行施，如所施物还得彼物果。是故经言「不住于事，行于布施」，若求未来尸罗等果故行施，为有所住行施，是故经言「无所住应行布施」。
　　尸罗等果有众多，不可分别故，总名有所住。若求现在果信敬供养故行施，为住色声香味触行施故，经言「不住色」等。若求现法涅槃故行施，为住法行施故。经言「不住于法应行布施」。又经言「应行布施」者，即说摄持施之欲愿故。经言「不住行施」者，即此不住为安立第一义故，于中以不住故，显示如所有事第一义不住物等是所有事。经言「菩萨应如是行施不住于相想」者，此为显示，谓相应三昧及摄散心。
　　于此二时不住相想，如是建立不住已，或有菩萨贪福德故，于此不堪，为令堪故，世尊显示不住，行施福聚甚多犹如虚空，有三因缘：一遍一切处，谓于住不住相中福生故；二宽广高大殊胜故；三无尽究竟不穷故。

【「须菩提！于意云何？可以相成就见如来不？」须菩提言：「不也！世尊！不可以相成就得见如来。何以故？如来所说相，即非相。」佛告须菩提：「凡所有相，皆是妄语。若见诸相非相，则非妄语。如是诸相非相，则见如来。」】

　　论曰：此下（三）「行所住处」中﹝三﹞欲得色身住处。经言「须菩提于意云何？可以相成就见如来不」者，此为依义，应如显示对治如来色身慢故。经言「相成就」者，此为说相，显示如来色身故，「上座须菩提言：不也」。
　　为成满此义故，「世尊说：须菩提！凡所有相皆是妄语」，即显欲愿于如是义中应摄持故，及即是安立第一义，于第一义中相成就为虚妄，非相成就不虚妄。
　　经言「如是诸相非相则见如来」者，此为显现，谓相应三昧及摄乱心时，于彼相中非相见故。

【须菩提白佛言：「世尊！颇有众生，于未来世末世，得闻如是修多罗章句，生实相不？」佛告须菩提：「莫作是说：颇有众生，于未来世末世，得闻如是修多罗章句，生实相不？」佛复告须菩提：「有未来世末世，有菩萨摩诃萨，法欲灭时，有持戒修福德智慧者，于此修多罗章句，能生信心，以此为实。」佛复告须菩提：「当知彼菩萨摩诃萨，非于一佛二佛三四五佛所修行供养，非于一佛二佛三四五佛所而种善根。」佛复告须菩提：「已于无量百千万诸佛所修行供养，无量百千万诸佛所种诸善根。闻是修多罗，乃至一念能生净信。须菩提！如来悉知是诸众生，如来悉见是诸众生。须菩提！是诸菩萨，生如是无量福德聚，取如是无量福德。何以故？须菩提！是诸菩萨，无复我相、众生相、人相、寿者相。「须菩提！是诸菩萨，无法相，亦非无法相。无相，亦非无相。何以故？须菩提！是诸菩萨，若取法相，则为著我人众生寿者。须菩提！若是菩萨有法相，即著我相人相众生相寿者相。何以故？须菩提！不应取法，非不取法。以是义故，如来常说筏喻法门，是法应舍，何况非法。」】

　　论曰：此下（三）「行所住处」中﹝四﹞为欲得法身住处。于中二种：1、言说法身，2、证得法身。
　　为欲得此﹝四﹞「欲得法身」中1、言说法身故。经言「世尊！颇有众生，于未来世末世，得闻如是修多罗章句」等。
　　于中「修多罗章句」者，谓所有义，应知。何者为句？如上所说七种义句，于不颠倒义想是谓实相，应知。如言执义彼非实相。「上座须菩提作是念：于未来世无有生实相」者，为遮此故。
　　「世尊言：有正法欲灭时」者，谓修行渐灭时，应知。次后，世尊为如是义显示五种：（1）显示修行，（2）显示集因，（3）显示善友摄受，（4）显示摄福德相应，（5）显示实相中当得实想故。
　　（1）经言「有持戒修福德智慧」者，此增上戒等三学，显示修行功德，少欲等功德为初，乃至三摩提等。
　　（2）经言「已得供养无量百千诸佛，乃至一心净信」等。此显示集因，一心净信尚得如是，何况生实想也。
　　（3）经言「如来悉知悉见是诸众生」者，此显示善友所摄，知者知名身，见者见色身，谓一切行住所作中知其心，见其依止故。
　　（4）经言「生取无量福聚」者，此显示摄福德，生者福正起时故，取者即彼灭时摄持种子故。
　　（5）经言「是诸菩萨无复我相众生相」，乃至「若是菩萨有法想，即著我相人相众生相寿者相」者，此显示实想。
　　对治五种邪取故，何者五邪取：一外道，二内法凡夫及声闻，三增上慢菩萨，四世间共想定，五无想定。
　　第一者我等想转；第二法相转；第三者无净想转，此犹有法取，有法取者，谓取无法故；第四者有想转；第五者无想转。是诸菩萨于彼皆不转也。此中显了有戒，乃至当生无量福聚等。
　　经言「何以故」者，此言是中邪取但法及非法想转，非我等想，以我想及依止不转故。然于我想中随眠不断故，则为有我取。是故经言「是诸菩萨，若取法想，则为著我等取，若无法想转，则为有我取」等。此我等想转中余义犹未说。
　　经言「若是菩萨有法相即著我」等者，于中取自体相续为我想，我所取为众生相，谓我乃至寿住取为命想。展转取余趣，取为人相，应知于中言「当生实想」者，此为依义，应知显示对治，不实想故，言于此修多罗章句说中者，此为说相显示言说法身故。「即彼当生实想」中言「当生」者，是故愿摄持故，「是诸菩萨无复我想转」等者，是安立第一义。
　　「须菩提！不应取法，非不取法」者，是显了。谓相应三摩钵帝及散心时，「不应取法」者，于法体及法无我[立+立]不分别。
　　又言说法身要义者，经言「以是义故，如来常说[木+伐]喻法门，若解此者，法尚应舍，何况非法」故。「法尚应舍」实想生故，「何况非法」者，理不应故。略说显示菩萨欲得言说法身，不应作不实想故。

【复次，佛告慧命须菩提：「须菩提！于意云何？如来得阿耨多罗三藐三菩提耶？如来有所说法耶？」须菩提言：「如我解佛所说义，无有定法如来得阿耨多罗三藐三菩提，亦无有定法如来可说。何以故？如来所说法，皆不可取不可说，非法非非法。何以故？一切圣人，皆以无为法得名。」】

　　论曰：此下﹝四﹞「欲得法身」中2、证得法身复有二种：（1）智相法身，（2）福相法身。
　　2、「证得法身」中（1）为欲得智相至得法身住处故，经言：「须菩提！于意云何？如来得阿耨多罗三藐三菩提耶？」此为依义，显示翻于正觉菩提取故，说法者正觉所摄故，经言「有法可说阿耨多罗三藐三菩提」者，是为说相，显示至得法身故。
　　「无有定法」者，上座须菩提道佛意故，世谛故，有菩提及得，是为欲愿摄持以方便故，二俱为有。若如世尊意说者二俱无有，为显此故，经言「如我解世尊所说义」等。
　　又经言「何以故？如来所说法不可取，不可说，非法，非非法」者，是安立第一义，由说法故，知得菩提故。于说法中安立第一义，于中「不可取」者，谓正闻时，「不可说」者谓演说时，「非法」者分别性，「非非法」者法无我故。
　　经言「何以故？」以无为故得名圣人者，无为者无分别义也。是故菩萨有学得名，无起无作中，如来转依名为清净，是故如来无学得名，于中初无为义者，三摩钵帝相应，及折伏散乱时显了故，第二无为唯第一义者，无上觉故。自此已后一切住处中，皆显以无为故得名圣人。应知前诸住处中未说无为得名，于此说阿耨多罗三藐三菩提中无为已竟。

【「须菩提！于意云何？若满三千大千世界七宝，以用布施。须菩提！于意云何？是善男子善女人，所得福德，宁为多不？」须菩提言：「甚多！婆伽婆！甚多！修伽陀！彼善男子善女人，得福甚多。何以故？世尊！是福德聚，即非福德聚，是故如来说福德聚。」佛言：「须菩提！若善男子善女人，以满三千大千世界七宝，持用布施。若复于此经中，受持乃至四句偈等，为他人说，其福胜彼无量不可数。何以故？须菩提！一切诸佛阿耨多罗三藐三菩提法，皆从此经出。一切诸佛如来，皆从此经生。须菩提！所谓佛、法者，即非佛、法，是名佛、法。】

　　论曰：此下2、「证得法身」中（2）福相法身，为欲得福相至得法身住处故。经言「于意云何？若人满三千大千世界七宝，以用布施」等，云何显示即彼所有言说法身出生如来福相至得法身，于彼乃至说一四句偈生福甚多，况复如来所有福相至得法身，以何因缘于言说法身中，如是说一四句偈能生多福，为成就此义故。
　　经言「何以故？如来阿耨多罗三藐三菩提从此出」者，于中普集十法行阿含故，「诸佛世尊从此生」者，世谛故言佛出生，以有菩提故，即此二[立+立]故名为佛法，以菩提及佛故。经言「须菩提！佛法者，即非佛法」。
　　复次，经言「其所生福，胜彼无量阿僧祇」者，此为依义，显示对治福不生故。于中「其福」者，此为说相，显示福相法身故；「胜彼」者，显示欲愿摄持故。
　　经言「世尊！是福聚，即非福聚，是故如来说福聚。」及言「须菩提！佛法佛法者，即非佛法，是名佛法」者，以此福聚及佛法，为摄取如来福相。
　　法身中安立第一义，为随顺无为得名故，相应三摩钵帝及折伏散乱不复显了言。「甚多，婆伽婆，甚多，修伽陀」二语者，显示摄心持心，以摄自心故言受持，「为他说」者解释句味故，「无量」者过譬喻故。「阿僧祇」者显多故，已说欲住处竟。

【「须菩提！于意云何？须陀洹能作是念：『我得须陀洹果』不？」。须菩提言：「不也！世尊！何以故？实无有法名须陀洹。不入色声香味触法，是名须陀洹。」佛言：「须菩提！于意云何？斯陀含能作是念：『我得斯陀含果』不？」须菩提言：「不也！世尊！何以故？实无有法名斯陀含。是名斯陀含。」「须菩提！于意云何？阿那含能作是念：『我得阿那含果』不？」须菩提言：「不也！世尊！何以故？实无有法名阿那含。是名阿那含。」「须菩提！于意云何？阿罗汉能作是念：『我得阿罗汉果』不？」须菩提言：「不也！世尊！何以故？实无有法名阿罗汉。世尊！若阿罗汉作是念，我得阿罗汉，即为著我人众生寿者。世尊！佛说我得无诤三昧，最为第一，世尊说我是离欲阿罗汉。世尊！我不作是念：我是离欲阿罗汉。世尊！我若作是念：『我得阿罗汉』。世尊则不记我无诤行第一。以须菩提实无所行，而名须菩提无诤无诤行。」】

　　论曰：此下（三）「行所住处」中﹝五﹞为修道得胜中无慢，如前略为八种住处。已下十二总名离障碍住处，对治应知。
　　何者十二障碍：1、慢，2、无慢而少闻，3、多闻而小攀缘作念修道，4、不小攀缘作念修道而舍众生，5、不舍众生而乐随外论散动，6、虽不散动，而破影像相中无巧便，7、虽有巧便而福资粮不具，8、虽具福资粮而乐味懈怠及利养等，9、虽离懈怠利养而不能忍苦，10、虽能忍苦而智资粮不具，11、虽具智资粮而不自摄，12、虽能自摄而无教授。
　　此中为离慢故。经言「须陀洹能作是念，我得须陀洹果不」等，此为依义，显示对治我得慢故。又复「须陀洹能作是念」者，即为说相，显示无慢故，亦即是欲愿摄持。
　　经言「世尊！实无有法不入色声香味触」者，此为安立第一义。
　　若须陀洹如是念，我得须陀洹果即为有我想，若有我想则为有慢，应知如是乃至阿罗汉亦尔。上座须菩提自显无诤行第一及离欲阿罗汉共有功德者，以己所证为令信故，以无有法得阿罗汉，及无所行故，说无诤无诤行，此中即为安立第一义。

【佛告须菩提：「于意云何？如来昔在然灯佛所，得阿耨多罗三藐三菩提法不？」须菩提言：「不也！世尊！如来在然灯佛所，于法实无所得阿耨多罗三藐三菩提。」】

　　论曰：此下（三）「行所住处」中﹝六﹞为不离佛出时，依离障碍十二种中为离少闻故。
　　经言「如来昔在然灯佛所，得阿耨多罗三藐三菩提法不？」等，谓彼佛出世承事供养时，有法可取，离此分别故，依义等及对治等，随义相应应知。

【佛告须菩提：「若菩萨作是言：『我庄严佛国土』，彼菩萨不实语。何以故？须菩提！如来所说庄严佛土者，则非庄严，是名庄严佛土。是故须菩提！诸菩萨摩诃萨，应如是生清净心，而无所住，不住色生心，不住声香味触法生心，应无所住而生其心。】

　　论曰：此下（三）「行所住处」中﹝七﹞为愿净佛土，依离障碍十二种中，为离小攀缘作念修道故。
　　经言「须菩提！若菩萨作是言，我庄严佛国土」等，若念严净土者，则于色等事分别生味著，为离此故。经言「是故须菩提，诸菩萨摩诃萨应如是生清净心，而无所住，不住色声香味触法」等。

【「须菩提！譬如有人，身如须弥山王。须菩提！于意云何？是身为大不？」须菩提言：「甚大！世尊！何以故？佛说非身，是名大身。彼身非身，是名大身。」】

　　论曰：此下（三）「行所住处」中﹝八﹞为成熟众生，依离障碍十二种中，为离舍众生故。
　　经言「须菩提！譬如有人，身如须弥山王」如是等，此何所显示？为成熟欲界众生故。彼罗睺阿修罗王等，一切大身量如须弥，尚不应见其自体，何况余者。
　　经言「如来说为非体」者，显示法无我故，「彼体非体」者，显示法体无生无作故。此即显示自性与相及差别故。

【佛言：「须菩提！如恒河中所有沙数，如是沙等恒河，于意云何？是诸恒河沙，宁为多不？」须菩提言：「甚多！世尊！但诸恒河，尚多无数，何况其沙。」佛言：「须菩提！我今实言告汝：若有善男子善女人，以七宝满尔数恒河沙数世界，以施诸佛如来。须菩提！于意云何？彼善男子善女人，得福多不？」须菩提言：「甚多！世尊！彼善男子善女人，得福甚多。」佛言须菩提：「以七宝满尔数恒河沙世界，持用布施。若善男子善女人，于此法门，乃至受持四句偈等，为他人说，而此福德，胜前福德无量阿僧祇。复次，须菩提！随所有处，说是法门，乃至四句偈等，当知此处，一切世间天人阿修罗，皆应供养，如佛塔庙。何况有人，尽能受持读诵此经。须菩提！当知是人，成就最上第一希有之法。若是经典所在之处，则为有佛，若尊重似佛。」尔时，须菩提白佛言：「世尊！当何名此法门？我等云何奉持？」佛告须菩提：「是法门名为金刚般若波罗蜜。以是名字，汝当奉持。何以故？须菩提！佛说般若波罗蜜，则非般若波罗蜜。须菩提！于意云何？如来有所说法不？」须菩提言：「世尊！如来无所说法。」】

　　论曰：此下（三）「行所住处」中﹝九﹞为远离随顺外论散乱，依离障碍十二种中，为离乐外，离散乱故。
　　经说四种因缘，显示此法胜异也：1、摄取福德，2、天等供养，3、难作，4、起如来等念。
　　经言「须菩提！如恒河中所有沙数」等者，是1、摄取福德。经言「须菩提！随所有处说是法门」等者，是2、天等供养。经言「须菩提！当知是人成就最上第一希有」等者，是3、难作。经言「若是经典所在之处」等者，是4、起如来等念。
　　于中「说」者为他直说故，「授」者教授他故，显示此乐外论散乱对治法胜异已。
　　于如是法中，或起如言执义为对治彼未来罪故，经言「佛说般若波罗蜜，则非般若波罗蜜」故，如般若波罗蜜非波罗蜜，「如是亦无有余法如来说」者，为显此义故。
　　经言「须菩提！于意云何？如来有所说法不？」此显示自相及平等相法门第一义也。

【「须菩提！于意云何？三千大千世界所有微尘，是为多不？」须菩提言：「彼微尘甚多，世尊！」「须菩提！是诸微尘，如来说非微尘，是名微尘。如来说世界，非世界，是名世界。」】

　　论曰：此下（三）「行所住处」中﹝十﹞明色及众生身抟取中观破相应行。依离障碍十二种中，为离于影像相，自在中无巧便故。
　　经言「须菩提！于意云何？三千大千世界所有微尘如是」等，彼不限量攀缘作意，菩萨恒于世界攀缘作意修习故。说三千大千世界，于中为破色身影像相故。
　　显示二种方便：1、细作方便，如「三千大千世界所有微尘宁为多不？」等。2、不念方便，如经：「是诸微尘，如来说非微尘，是名微尘」故，为破众生身影像相故。
　　经言「如来说世界，非世界，是名世界」故。于中世界显众生世也，但以名身名为众生世，不念名身方便即是显示故，彼影像相不复说细作方便也。

【佛言：「须菩提！于意云何？可以三十二大人相见如来不？」须菩提言：「不也！世尊！何以故？如来说三十二大人相，即是非相，是名三十二大人相。」】

　　论曰：此下（三）「行所住处」中﹝十一﹞明供养给侍如来。依离障碍十二种中，为离不具福资粮故。
　　经言「于意云何？可以三十二大人相见如来不？」者，显示为福资粮故，亲近供养如来时，不应以相成就见如来，云何见？应见第一义法身故。

【佛言：「须菩提！若有善男子善女人，以恒河沙等身命布施，若复有人，于此法门中，乃至受持四句偈等，为他人说，其福甚多无量阿僧祇。」尔时，须菩提闻说是经，深解义趣，涕泪悲泣，扪泪而白佛言：「希有！婆伽婆！希有！修伽陀！佛说如是甚深法门，我从昔来所得慧眼，未曾得闻如是法门。」「何以故？须菩提！佛说般若波罗蜜，即非般若波罗蜜。」「世尊！若复有人得闻是经，信心清净，则生实相，当知是人成就第一希有功德。世尊！是实相者，则是非相，是故如来说名实相实相。世尊！我今得闻如是法门，信解受持，不足为难。若当来世，其有众生得闻是法门，信解受持，是人则为第一希有。何以故？此人无我相、人相、众生相、寿者相。何以故？我相，即是非相；人相、众生相、寿者相，即是非相。何以故？离一切诸相，则名诸佛。」佛告须菩提：「如是，如是。若复有人得闻是经，不惊不怖不畏，当知是人甚为希有。何以故？须菩提！如来说第一波罗蜜，非第一波罗蜜。如来说第一波罗蜜者，彼无量诸佛亦说波罗蜜，是名第一波罗蜜。】

　　论曰：此下（三）「行所住处」中﹝十二﹞远离利养及疲乏热恼故，不起精进及退失等。依离障碍十二种中，为离懈怠利养等乐味故。
　　经言「须菩提！若有善男子、善女人，以恒河沙等身命布施」如是等，于中身有疲乏，心有热恼，以此二种于彼精进，若退若不发，此何所显示？如此舍尔许身，自所有福不及此福。
　　云何以一身著懈怠等故，而为障碍？何故此中上座须菩提流泪而言：「我未曾闻如是等法门」也？以闻此胜福甚多过于舍无量身，更不说余胜福故。若闻如是胜福故，发起精进已，若于此法中生如义想为离此过故。
　　经言「若复有人，得闻是经，信心清净，则生实相，当知是人，成就第一希有功德」等，即于如是实相中，为离实相分别故。经言「是实相者，即是非相」如是等。
　　经言「世尊！我今得闻如是法门，信解受持不足为难。若当来世其有众生，得闻是法门信解受持，是人则为第一希有」如是等，此何义？为令味著利养过懈怠诸菩萨生惭愧故。
　　于未来正法灭时，尚有菩萨于此法门受持故，无人等取及法取，云何汝等于正法兴时，远离修行，不生惭愧也？
　　经言「此人无我相人相众生相寿者相」者，显示无人取也。「我相即非相」等者，显示无法取也。
　　经言「何以故？离一切诸相即名诸佛」者，显示诸菩萨顺学相，诸佛世尊离一切相，是故我等亦应如是学。此等经文为离退精进故说，于中言，「若分别若信解」者，后句释前句也。「受」者受文字也。「持」者持义也。为离不发起精进故。
　　经言「若复有人，得闻是经，不惊不怖不畏」等者，以惊等故不发起精进也。于声闻乘中，世尊说有法及有空，于听闻此经时，闻法无有故惊，闻空无有故怖，于思量时于二不有理中不能相应故畏。更有别释为三种，无自性故，应知。谓相生第一义等无自性故。
　　经言「何以故？须菩提！如来说第一波罗蜜，非第一波罗蜜」者，此有何义？复说第二生惭愧处故，言此法如是胜上，汝等不应放逸，于中以于余波罗蜜中胜故，名第一波罗蜜。
　　又经言「如来说第一波罗蜜」者，彼无量诸佛亦说波罗蜜者，此言显示一切诸佛同说第一，是故名第一。

【「须菩提！如来说忍辱波罗蜜，即非忍辱波罗蜜。何以故？须菩提！如我昔为歌利王割截身体。我于尔时，无我相，无众生相，无人相，无寿者相，无相，亦非无相。何以故？须菩提！我于往昔节节支解时，若有我相、众生相、人相、寿者相，应生嗔恨。须菩提！又念过去于五百世，作忍辱仙人，于尔所世，无我相，无众生相，无人相，无寿者相。是故须菩提！菩萨应离一切相，发阿耨多罗三藐三菩提心。何以故？若心有住，则为非住。不应住色生心，不应住声香味触法生心，应生无所住心。是故佛说菩萨心不住色布施。须菩提！菩萨为利益一切众生，应如是布施。」须菩提言：「世尊！一切众生相，即非相。何以故？如来说一切众生，即非众生。」「须菩提！如来是真语者、实语者、如语者、不异语者。须菩提！如来所得法，所说法，无实无妄语。须菩提！譬如有人入闇，则无所见。若菩萨心住于事而行布施，亦复如是。须菩提！譬如人有目，夜分已尽，日光明照，见种种色。若菩萨不住于事行于布施，亦复如是。】

　　论曰：此下（三）「行所住处」中﹝十三﹞明忍苦依离障碍十二种中，为离不能忍苦故。经言「须菩提！如来说忍辱波罗蜜」等。
　　于中有二：1、能忍，2、离不能忍。
　　1、能忍有三：（1）如所能忍，（2）忍相，（3）种类忍。
　　于中（1）如所能忍，以何相生忍处，如忍差别显示对治，彼因缘故，何者能忍？谓达法无我故，云何得显示？如经言「如来说忍辱波罗蜜，即非忍辱波罗蜜」故。
　　云何应知（2）忍相？若他于己起恶等时，由无有我等相故，不生嗔想，亦不于羼提波罗蜜中生有想，于非波罗蜜中生无想。
　　此云何显示？经言「如我昔为歌利王割截身体，我于尔时无有我等相，及无相亦非无相等」故。
　　何者（3）种类忍？亦有二种：一极苦忍，二相续苦忍。云何显示？经言「须菩提！我于往昔节节支解时，若有我相应生嗔恨」等。
　　云何相续苦忍？经言「须菩提！又念过去于五百世作忍辱仙人」等。
　　2、不忍因缘者，有三种苦：（1）流转苦，（2）众生相违苦，（3）乏受用苦。于中经言「是故须菩提！菩萨应离一切相，发阿耨多罗三藐三菩提心」等，此为显示（1）流转苦忍因缘对治。
　　发菩提心者，以三种苦相故，则不欲发心故。说应离一切相等，此中一切相者，为显如是等三苦相也。若著色等则于流转苦中疲乏故，菩提心不生故。
　　经言「不住色生心等如前说，不住非法」者，谓非法无我也。于非法及法无我中，皆不住故为成就，彼诸不住故，说遮余事。
　　经言「应生无所住心，何以故？若有心住即为非住」等。经言「须菩提！菩萨为利益一切众生，应如是布施，乃至一切众生即非众生」等。此显示对治（2）众生相违苦忍，即为一切众生而行于舍。
　　云何于彼应生嗔也。由不能无众生及众生相，以此因缘故。众生相违时，即生疲乏故，显示人无我法无我等。
　　经言「须菩提！如来是真语者」等，此何所显示？欲令信如来故能忍。
　　于中「真语」者，为显世谛相故；「实语」者，为显世谛修行有烦恼及清净相故；于中实者，此行烦恼此行清净故；「如语」者，为第一义谛相故；「不异语」者，为第一义谛修行有烦恼及清净相故。说此真语等。已于此中如言说性起执著。
　　为遣此故，经言「须菩提！如来所得法所说法无实无妄语」故。「无实」者，如言说性非有故；「无妄」者，不如言说自性有故。
　　经言「须菩提！譬如有人入闇」如是等，显示（3）乏受用苦忍因缘对治，若为果报布施，便著于事而行舍施。于彼喜于欲乐若受中不解出离。犹如入闇，不知我何所趣？彼喜欲乐亦尔。若不著于事而行布施，如有眼丈夫夜过，日出见种种色，随意所趣，应如是见。彼无明夜过，慧日出已，种种尔焰，如实见之，彼不知解出离欲乐苦受故，喜乐欲乐。

【「复次，须菩提！若有善男子善女人，能于此法门，受持读诵修行，则为如来以佛智慧，悉知是人，悉见是人，悉觉是人，皆得成就无量无边功德聚。须菩提！若有善男子善女人，初日分以恒河沙等身布施，中日分复以恒河沙等身布施，后日分复以恒河沙等身布施，如是舍恒河沙等无量身，如是百千万亿那由他劫以身布施。若复有人，闻此法门，信心不谤，其福胜彼无量阿僧祇，何况书写受持读诵修行，为人广说。须菩提！以要言之，是经有不可思议不可称量无边功德。此法门，如来为发大乘者说，为发最上乘者说。若有人能受持读诵修行此经，广为人说，如来悉知是人，悉见是人，皆成就不可思议不可称无有边无量功德聚。如是人等，则为荷担如来阿耨多罗三藐三菩提。何以故？须菩提！若乐小法者，则于此经，不能受持读诵修行，为人解说。若有我见众生见人见寿者见，于此法门，能受持读诵修行为人解说者，无有是处。须菩提！在在处处，若有此经，一切世间天人阿修罗所应供养。当知此处，则为是塔，皆应恭敬，作礼围绕，以诸华香而散其处。复次，须菩提！若善男子善女人，受持读诵此经，为人轻贱。何以故？是人先世罪业，应堕恶道。以今世人轻贱故，先世罪业则为消灭。当得阿耨多罗三藐三菩提。须菩提！我念过去无量阿僧祇阿僧祇劫，于然灯佛前，得值八千四亿那由他百千万诸佛，我皆亲承供养，无空过者。须菩提！如是无量诸佛，我皆亲承供养，无空过者。若复有人，于后世末世，能受持读诵修行此经，所得功德，我所供养诸佛功德，于彼百分不及一，千万亿分，乃至算数譬喻所不能及。须菩提！若有善男子善女人，于后世末世，有受持读诵修行此经，所得功德，若我具说者，或有人闻，心则狂乱，疑惑不信。须菩提！当知是法门不可思议，果报亦不可思议。」】

　　论曰：此下（三）「行所住处」中﹝十四﹞离寂静味依离障碍十二种中，为离阙少智资粮故。
　　经言「复次，须菩提！若有善男子、善女人，能于此法门受持读诵修行」等。此中为离三摩提攀缘，显示与法相应，有五种胜功德：1、如来忆念亲近，2、摄福德，3、赞叹法及修行，4、天等供养，5、灭罪。
　　1、何者如来忆念亲近？经言「受持读诵」等，如来以佛智知，彼如来以佛眼见彼等，于中受者习诵故，持者不妄故。若读若诵者，此说受持因故，为欲受故读，为欲持故诵。又复读者习诵故，持者总览义故。
　　2、何者摄福德？经言「皆得成就无量无边功德聚」等。
　　3、何者赞叹法及修行？经言「须菩提！以要言之，是经有不可思议、不可称量」等，此为赞叹法。于中「不可思」者，唯自觉故；「不可称」者，无有等及胜故。
　　经言「此法门如来为发大乘者说，为发最上乘者说」者，此成就不可称义。于中余乘不及故最上，烦恼障智障净故最胜，应知。
　　经言「若有人能受持读诵修行此经，广为人说」等者，此为赞叹修行。于中「如来知见成就无量功德聚」者，是总说也。「不可思、不可称、不可量」者，解释故。
　　「如是人等，则为荷担如来阿耨多罗三藐三菩提」者，谓肩负菩萨重担故。
　　经言「须菩提！若乐小法者，则于此经不能受持读诵修行，为人解说」者，谓声闻独觉乘者故。
　　经言「若有我等见，乃至受持无有是处」者，谓有人我见众生而自谓菩萨者故。
　　4、何者天等供养？经言「须菩提！在在处处，若有此经，一切世间天人阿修罗所应供养」等者。
　　于中以华鬘烧香薰香涂香末香衣盖幢幡等，供养恭敬，礼拜右绕，故名支提。
　　5、何者灭罪？经言「若善男子、善女人，受持读诵此经，为人轻贱等故」者，此毁辱事有无量门，为显示此故说轻贱。
　　经言「当得阿耨多罗三藐三菩提」者，显示灭罪故。
　　前所说「以此因缘，出生无量阿僧祇多福」者，今当解释，彼无量阿僧祇义应知。威力者，成熟炽然故，多者具足故。
　　于中经言「须菩提！我念过去无量阿僧祇阿僧祇劫」等者，此显示威力故，即是福聚威力，以彼所有福聚远绝高胜故。此中「阿僧祇劫」者乃至「然灯佛」，故应知「过阿僧祇」者，更过前故。「亲承」者，供养故。「不空过」者，常不离供养故。
　　经言「须菩提！若有善男子、善女人，于后末世有受持读诵修行此经，所得功德若我具说」者，或有人闻心则狂乱，如是等此显示多故，或为狂因，或得乱心果，应知。此之彼威力及彼多等，何人能说。是故经言「须菩提！当知是法门不可思议，果报亦不可思议。」此显示彼福体及果不可测量故。

【尔时，须菩提白佛言：「世尊！云何菩萨发阿耨多罗三藐三菩提心？云何住？云何修行？云何降伏其心？」佛告须菩提：「菩萨发阿耨多罗三藐三菩提心者，当生如是心：我应灭度一切众生，令入无余涅槃界。如是灭度一切众生已，而无一众生实灭度者。何以故？须菩提！若菩萨有众生相、人相、寿者相，则非菩萨。何以故？须菩提！实无有法，名为菩萨发阿耨多罗三藐三菩提心者。】

　　论曰：此下（三）「行所住处」中﹝十五﹞于证道时远离喜动，依离障碍十二种中，为远离自取故。
　　经言「须菩提白佛言：世尊！云何菩萨发菩提心住修行」等，何故复发起此初时问也？将入证道菩萨，自见得胜处，作是念：我如是住，如是修行，如是降伏心，我灭度众生，为对治此故，须菩提问：「当于彼时，如所应住，如所修行，如所应降伏心」，及世尊答「当生如是心」等。
　　又经言「须菩提！若菩萨有众生」等者，为显我执取，或随眠故。若言我正行菩萨乘，此为我取，对治彼故。经言「须菩提！实无有法名为菩萨发阿耨多罗三藐三菩提心」者。

【「须菩提！于意云何？如来于然灯佛所，有法得阿耨多罗三藐三菩提不？」须菩提白佛言：「不也！世尊！如我解佛所说义，佛于然灯佛所，无有法得阿耨多罗三藐三菩提。」佛言：「如是，如是。须菩提！实无有法，如来于然灯佛所得阿耨多罗三藐三菩提。须菩提！若有法如来得阿耨多罗三藐三菩提者，然灯佛则不与我授记：『汝于来世，当得作佛，号释迦牟尼。』以实无有法，得阿耨多罗三藐三菩提，是故然灯佛与我授记，作如是言：『摩那婆！汝于来世，当得作佛，号释迦牟尼。』何以故？须菩提！言如来者，即实真如。须菩提！若有人言如来得阿耨多罗三藐三菩提者，是人不实语。须菩提！实无有法，佛得阿耨多罗三藐三菩提。须菩提！如来所得阿耨多罗三藐三菩提，于是中不实不妄语。是故如来说一切法皆是佛法。须菩提！所言一切法一切法者，即非一切法，是故名一切法。】

　　论曰：此下（三）「行所住处」中﹝十六﹞求教授，依离障碍十二种中，为离无教授故。
　　经言「须菩提！于意云何？如来于然灯佛所有法得阿耨多罗三藐三菩提不？」如是等。
　　又经言「须菩提！若有法如来得阿耨多罗三藐三菩提者，然灯佛则不与我授记，汝于来世当得作佛」等。此有何意？若菩提法可说，如彼然灯如来所说者，我于彼时便得菩提，然灯如来则不授记言我得等，以彼法不可说故。我于彼时不得菩提，是故与我授记，此是其义应知。
　　又何故彼法不可说？经言「须菩提！言如来者，即实真如」故，如清净故名为如来，以如不可说故作此说。清净如名为真如，犹如真金，或言：然灯如来所于法不得菩提，世尊后时自得菩提，为离此取故。
　　经言「须菩提！若有人言，如来得阿耨多罗三藐三菩提者，是人不实语」等故。
　　又经言「须菩提！如来所得阿耨多罗三藐菩提，于是中不实不妄语」者，显示真如无二故。
　　云何不实？谓言说故，「不妄」者，谓彼菩提不无世间言说故。
　　经言「是故如来说一切法皆是佛法」者，此何义？显一切法法如清净故。「如」者遍一切法故，此是其义；又彼一切法法体不成就，为安立第一义故。经言「须菩提！所言一切法一切法」者，即非一切法是名一切法故。

【「须菩提！譬如有人，其身妙大。」须菩提言：「世尊！如来说人身妙大，则非大身，是故如来说名大身。」佛言：「须菩提！菩萨亦如是。若作是言：『我当灭度无量众生。』则非菩萨。」佛言：「须菩提！于意云何？颇有实法名为菩萨不？」须菩提言：「不也！世尊！实无有法名为菩萨。」「是故佛说一切法，无我无众生无人无寿者。】

　　论曰：此下（三）「行所住处」中﹝十七﹞为入证道故。
　　经言「须菩提！譬如有人其身妙大，」如是等显示入证道时，得智慧故离慢，云何得智？有二种智故：1、摄种性智，2、平等智。
　　若得智已得生如来家，得决定绍佛种，此为1、摄种性智，得此已能得妙身。于中「妙身」者，谓至得身成就，身得毕竟转依故。
　　大身者，一切众生身摄身故。若于此家长夜愿生，既得生已，便得彼身，是名2、妙身平等智。
　　复有五种平等因缘：（1）粗恶平等，（2）法无我平等，（3）断相应平等，（4）无希望心相应平等，（5）一切菩萨证道平等。
　　得此等故，得为大身，摄一切众生大身故，于彼身中安立非自非他故。
　　经言「世尊！如来说人身妙大，则非大身，是故如来说名大身」等者，于此妙身等中，安立第一义。如是等是为得智慧。
　　云何离慢？经言「须菩提！菩萨亦如是。若作是言：我当灭度无量众生」等。此云何可知？若作是念，我灭度众生，我是菩萨，应知。此是慢者，非实义菩萨。为显示此故，经言「是故佛说一切法无众生」等，若菩萨有众生念，则不得妙身大身故。

【「须菩提！若菩萨作是言：『我庄严佛国土。』是不名菩萨。何以故？如来说庄严佛土庄严佛土者，即非庄严，是名庄严佛国土。须菩提！若菩萨通达无我、无我法者，如来说名真是菩萨菩萨。】

　　论曰：此下（三）「行所住处」中﹝十八﹞上求佛地。应知，彼地复有六种具足摄转依具足：1、国土净具足，2、无上见智净具足，3、福自在具足，4、身具足，5、语具足，6、心具足。
　　﹝十八﹞「上求佛地」中1、为国土净具足三摩钵帝故。
　　经言「须菩提！若菩萨作是言：我庄严佛国土，是不名菩萨」如是等，此义为于共见正行中转故，为断彼故，安立第一义。经言「即非庄严，是名庄严国土」等。
　　又经言「须菩提！若菩萨通达无我无我法」者，此言为二种无我故，谓人无我法无我。
　　又经言「如来说名菩萨」，菩萨者为于彼二种无我中二种正觉故。此等云何显示？若言我成就即为人我，取庄严国土者是法我取，此非菩萨。

【「须菩提！于意云何？如来有肉眼不？」须菩提言：「如是，世尊！如来有肉眼。」佛言：「须菩提！于意云何？如来有天眼不？」须菩提言：「如是，世尊！如来有天眼。」佛言：「须菩提！于意云何？如来有慧眼不？」须菩提言：「如是，世尊！如来有慧眼。」佛言：「须菩提！于意云何？如来有法眼不？」须菩提言：「如是，世尊！如来有法眼。」佛言：「须菩提！于意云何？如来有佛眼不？」须菩提言：「如是，世尊！如来有佛眼。」佛言：「须菩提！于意云何？如恒河中所有沙，佛说是沙不？」须菩提言：「如是，世尊！如来说是沙。」佛言：「须菩提！于意云何？如一恒河中所有沙，有如是等恒河，是诸恒河所有沙数佛世界，如是世界，宁为多不？」须菩提言：「彼世界甚多，世尊！」佛言：「须菩提！尔所世界中，所有众生，若干种心住，如来悉知。何以故？如来说诸心住，皆为非心住，是名为心住。何以故？须菩提！过去心不可得，现在心不可得，未来心不可得。】

　　论曰：此下﹝十八﹞「上求佛地」中2、为无上见智净具足故。
　　经言「须菩提！于意云何？如来有肉眼不？」如是等于中二种：（1）为见净，（2）为智净。
　　如来不唯有慧眼，为令知见净胜故，显示有五种眼。若异此则唯求慧眼见净故，于中略说有四种眼，谓色摄，第一义谛摄，世谛摄，一切种一切应知摄。
　　色摄复有二种，谓法界（编者注：「界」一本作「果」）修果。此为五眼粗境界故。是初色摄第一义智力故。世智不颠倒转，是故第一义谛摄在先，于中为人说法，若彼法为彼人施设，此智说名法眼，一切应知中，一切种无功用智，说名佛眼，此等名（1）为见净。
　　如经「须菩提！于意云何？如恒河中所有沙」如是等，此（2）为智净。
　　于中心住者，谓三世心，若干种者，应知有二种，谓染及净，即是共欲心、离欲心等，「世」者说过去等分，于此二中安立第一义故。经言「如来说诸心住皆为非心住，乃至过去心不可得」等。
　　于中「过去心不可得」者，已灭故，「未来」者未有故，「现在」者第一义故，为应知中证故。安立「见」为教彼，彼众生寂静心故，安立「智」。于此智净中，说心住即非心住，如是见净中，何故不说眼即非也。以一住处故，见智净后安立第一义故，初亦得成就。

【「须菩提！于意云何？若有人以满三千大千世界七宝持用布施，是善男子善女人，以是因缘，得福多不？」须菩提言：「如是！世尊！此人以是因缘，得福甚多。」佛言：「如是如是，须菩提！彼善男子善女人，以是因缘，得福德聚多。须菩提！若福德聚有实，如来则不说福德聚福德聚。】

　　论曰：此下﹝十八﹞「上求佛地」中3、为福自在具足故。
　　经言「须菩提！于意云何？若有人以满三千大千世界」等，于中亦安立第一义故，经言「须菩提！若福德聚有实」等。

【「须菩提！于意云何？佛可以具足色身见不？」须菩提言：「不也！世尊！如来不应以色身见。何以故？如来说具足色身，即非具足色身，是故如来说名具足色身。」佛言：「须菩提！于意云何？如来可以具足诸相见不？」须菩提言：「不也！世尊！如来不应以具足诸相见。何以故？如来说诸相具足，即非具足，是故如来说名诸相具足。」】

　　论曰：此下﹝十八﹞「上求佛地」中4、为身具足故，于中复有二种：（1）为好具足，（2）为相具足。
　　为好具足故，经言「须菩提！于意云何？佛可以具足色身见不？」如是等，于中亦以安立第一义故。
　　经言「如来说非具足等为相身具足」故。经言「须菩提！于意云何？如来可以具足诸相见不？」如是等。

【佛言：「须菩提！于意云何？汝谓如来作是念：我当有所说法耶？须菩提！莫作是念。何以故？若人言如来有所说法，则为谤佛，不能解我所说故。何以故？须菩提！如来说法说法者，无法可说，是名说法。」】

　　论曰：此下﹝十八﹞「上求佛地」中5、为语具足故。
　　经言「须菩提！于意云何？汝谓如来作是念，我当有所说法耶？」如是等，于中安立第一义故。经言「如来说法说法者」等。

【尔时，慧命须菩提白佛言：「世尊！颇有众生，于未来世，闻说是法，生信心不？」佛言：「须菩提！彼非众生，非不众生。何以故？须菩提！众生众生者，如来说非众生，是名众生。」】

　　论曰：此下﹝十八﹞「上求佛地」中6、心具足。
　　于心具足中复有六种：（1）为念处，（2）为正觉，（3）为施设大利法，（4）为摄取法身，（5）为不住生死涅槃，（6）为行住净，应知。
　　于6、「心具足」中（1）为念处故。
　　经言「世尊！颇有众生于未来世，闻说是法生信心不？」如是等，此处「于诸众生」中，显示如世尊念处故，「彼非众生」者，第一义故；「非不众生」者，世谛故。
　　「是人即为希有第一」者，显示说第一义，是不共及相应故。此文如前说。

【佛言：「须菩提！于意云何？如来得阿耨多罗三藐三菩提耶？」须菩提言：「不也！世尊！世尊，无有少法如来得阿耨多罗三藐三菩提。」佛言：「如是如是，须菩提！我于阿耨多罗三藐三菩提，乃至无有少法可得，是名阿耨多罗三藐三菩提。复次，须菩提！是法平等，无有高下，是名阿耨多罗三藐三菩提。以无众生无人无寿者，得平等阿耨多罗三藐三菩提，修一切善法得阿耨多罗三藐三菩提。须菩提！所言善法善法者，如来说非善法，是名善法。】

　　论曰：此下于彼6、「心具足」中（2）为正觉故。
　　经言「须菩提！于意云何？如来得阿耨多罗三藐三菩提耶？」如是等，于中「无有法」者，为离有见过，已显示菩提及菩提道故。
　　彼复显示菩提，有二种因缘，谓阿耨多罗语故，三藐三佛陀语故。
　　于中经言「无有少法如来得阿耨多罗」者，此为阿耨多罗语故，此显示菩提自相故。菩提解脱相故，彼中无微尘许法有体，是故亦不可得，亦无所有，应知。
　　经言「复次，须菩提！是法平等」者，为三藐三佛陀语故，显示菩提者人平等相。于中「平等」者，以菩提法故得知是佛，此中经言「无有高下」者，显示一切诸佛第一义中，寿命等无高下故。
　　经言「以无众生无人无寿者，得平等阿耨多罗三藐三菩提」者，显示菩提，于生死法平等相故。
　　经言「一切善法得阿耨多罗三藐三菩提」者，显示菩提道故。
　　经言「所言善法善法者，如来说非善法。是名善法」等者，此安立第一义相故。

【「须菩提！三千大千世界中，所有诸须弥山王，如是等七宝聚，有人持用布施，若人以此般若波罗蜜经，乃至四句偈等，受持读诵，为他人说，于前福德，百分不及一，千分不及一，百千万分不及一，歌罗分不及一，数分不及一，优波尼沙陀分不及一，乃至算数譬喻所不能及。须菩提！于意云何？汝谓如来作是念，我度众生耶？须菩提！莫作是见。何以故？实无有众生如来度者。」佛言：「须菩提！若有实众生如来度者，如来则有我人众生寿者相。须菩提！如来说有我者，则非有我，而毛道凡夫生者以为有我。须菩提！毛道凡夫生者，如来说名非生，是故言毛道凡夫生。】

　　论曰：此下于彼6、「心具足」中，为（3）施设大利法故。
　　经言「三千大千世界中，所有诸须弥山王，」如是等，于中为安立第一义教授故。
　　经言「汝谓如来作是念：我度众生耶？」如是等，又经言「如来则有我人众生寿者相」等者。
　　此有何义？如来如尔焰而知，是故若有众生相，如来则为有我取；若实无我而言有我取，为离此著故。
　　经言「须菩提！如来说有我者，则非有我，」如是等。是故但小儿凡夫有如是取故。经言「须菩提！毛道凡夫生者，如来说名非生，是故言毛道凡夫生」故。

【「须菩提！于意云何？可以相成就得见如来不？」须菩提言：「如我解如来所说义，不以相成就得见如来。」佛言：「如是如是！须菩提！不以相成就得见如来。」佛言：「须菩提！若以相成就观如来者，转轮圣王应是如来，是故非以相成就得见如来。」尔时，世尊而说偈言：「若以色见我，以音声求我，是人行邪道，不能见如来。彼如来妙体，即法身诸佛，法体不可见，彼识不能知。须菩提！于意云何？如来可以相成就得阿耨多罗三藐三菩提耶？须菩提！莫作是念：如来以相成就得阿耨多罗三藐三菩提。】

　　论曰：此下于彼6、「心具足」中，为（4）摄取法身，故经言「须菩提！于意云何？可以相成就得见如来不？」如是等。于中初偈显示如所不应见不可见故。云何不可见？诸见世谛故。
　　「是人行邪静」者，定名为静；「以得禅」者，说名寂静；说名寂静者故，又复禅名思惟修故。
　　于中「思」者意所摄，「修」者识所摄，言「寂静」者，即说觉及识，此世谛所摄，应知。
　　「彼不能见（编者注：此处疑漏一「佛」字）」者，谓彼世谛行者。第二偈显示如彼不应见，及不应因缘。谓初分次分于中偈言「以法应见佛」者，法者谓真如义也。
　　此何因缘？偈言：导师法为身故，以如为缘故，出生诸佛净身此不可见，但应见法故彼不应见。复何因缘故不可见？以彼法真如相故，非如言说而知，唯自证知故，不如言说者，非见实不能知故，为显示此义故。
　　偈言：法体不可见，彼识不能知故。于此住处中得显示以法身应见如来，非以相具足故。若尔如来虽不应以相具足见，应相具足为因得阿耨多罗三藐三菩提，为离此著故。经言「须菩提！于意云何？如来可以相成就得阿耨多罗三藐三菩提，须菩提！莫作是念等」者，此义明相具足，体非菩提，亦不以相具足为因也。以相是色自性故。

【「须菩提！汝若作是念，菩萨发阿耨多罗三藐三菩提心者，说诸法断灭相。须菩提！莫作是念。何以故？菩萨发阿耨多罗三藐三菩提心，说诸法断灭相，何以故？菩萨摩诃萨发阿耨多罗三藐三菩提心者，于法不说断灭相故。须菩提！若善男子善女人，以满恒河沙等世界七宝，持用布施。若有菩萨，知一切法无我，得无生法忍。此功德胜前所得福德。须菩提！以诸菩萨不取福德故。」须菩提白佛言：「世尊！菩萨不取福德？」佛言：「须菩提！菩萨受福德，不取福德，是故菩萨取福德。】

　　论曰：此下于彼6、「心具足」中，为（5）不住生死涅槃故。于中有二：Ａ、为不住涅槃，Ｂ、为不住生死。
　　Ａ、为不住涅槃故，「须菩提！汝若作是念：菩萨发阿耨多罗三藐三菩提心者，说诸法断灭相，」如是等。
　　于中经言「于法不说断灭」者，谓如所住法而通达，不断一切生死影像法，于涅槃自在行利益众生事，此中为遮一向寂静故，显示不住涅槃，若不住涅槃应受生死苦恼，为离此著，显示不住流转故。经言「须菩提！若善男子、善女人，以满恒河沙等世界七宝持用布施，」如是等。
　　Ｂ、于中经言「无我无生法忍」者何义？如来于有为法得自在故。无彼生死法我，又非业烦恼力生故。无生故名无我，无生者，此中云何得显示？如说摄取余福，尚于生死中不受苦恼，何况菩萨于无我无生法中得忍，已所生福德胜多于彼。
　　经言「须菩提！以诸菩萨不取福德」者，此显示不住生死故。若住生死即受福聚。
　　又经言「须菩提白佛言，世尊菩萨不取福德」者，此有何义？以世尊于余处说应受福聚故。
　　经言「佛言：须菩提！菩萨受福德不取福德，是故菩萨取福德」者，此显示以方便应受而不应取故。受者说有故，取者修彼道故，如福聚及果中皆不应著。

【「须菩提！若有人言：如来若去若来若住若坐若卧，是人不解我所说义。何以故？如来者，无所至去，无所从来，故名如来。】

　　论曰：此下于6、「心具足」中为（6）行住净。
　　于中复有三种：Ａ、威仪行住，Ｂ、名色观破自在行住，Ｃ、不染行住，应知。
　　（6）「行住净」中Ａ、为威仪行住故。经言「须菩提！若有人言，如来若去若来」等，于中行者谓去来，住者谓余威仪。

【「须菩提！若善男子善女人，以三千大千世界微尘。复以尔许微尘世界，碎为微尘阿僧祇。须菩提！于意云何？是微尘众，宁为多不？」须菩提言：「彼微尘众甚多！世尊！何以故？若是微尘众实有者，佛则不说是微尘众。何以故？佛说微尘众，则非微尘众，是故佛说微尘众。世尊！如来所说三千大千世界，则非世界，是故佛说三千大千世界。何以故？若世界实有者，则是一合相。如来说一合相，则非一合相，是故佛说一合相。」佛言：「须菩提！一合相者，则是不可说，但凡夫之人，贪著其事。何以故？须菩提！若人如是言：佛说我见人见众生见寿者见。须菩提！于意云何？是人所说，为正语不？」须菩提言：「不也！世尊！何以故？世尊！如来说我见人见众生见寿者见，即非我见人见众生见寿者见，是名我见人见众生见寿者见。」「须菩提！菩萨发阿耨多罗三藐三菩提心者，于一切法，应如是知，如是见，如是信，如是不住法相。何以故？须菩提！所言法相法相者，如来说即非法相，是名法相。】

　　论曰：此下为（6）「行住净」中Ｂ、破名色身自在行住故。
　　经言「须菩提！若善男子善女人，以三千大千世界微尘，」如是等，于中细末方便，乃无所见方便等，此破如前说，应知。经言「彼微尘众甚多，世尊！」者，是细末方便。经言「若是微尘众实有者，佛则不说是微尘众」等者，是为无所见方便。
　　此说有何义？若微尘众第一义是有者，世尊则不说非聚。经言「佛说微尘众，则非微尘众，是故佛说微尘众」，以此聚体不成故。若异此者，虽不说亦自知是聚，何义须说。
　　经言「如来所说三千大千世界」等者，此是无所见方便，此破名身，亦如前说，应知。于中「世界」者，谓明众生世故，彼唯名身得名故。
　　经言「若世界实有者，则是一合相」者，于中为[立+立]说；若世界若微尘界故，有二种抟取：谓一抟取及差别抟取，众生类众生世界有者，此为一抟取；微尘有者，此为差别抟取，以取微尘众集故。
　　经言「如来说一合相则非一合相」等者，此上座须菩提安立第一义故，世尊为成就如是义故，经说「一合相者，即是不可说」等。此何所显示？世言说故有，彼抟取第一义故。彼法不可说，彼小儿凡夫如言说取，非第一义，已说无所见方便，破义未说，无所见中入相应三昧时不分别，谓如所不分别，及何人何法何方便？云何不分别？此后具说。
　　经言「须菩提！若人如是言，佛说我见」等，以等显示如所不分别。云何得显示？如外道说我，如来说为我见故，安置人无我；又为说有此我见故，安置法无我，若有彼我见是见所摄如是观察菩萨入相应三昧时，不复分别，即此观察为入方便。
　　经言「须菩提！菩萨发阿耨多罗三藐三菩提心」者，此显示无分别人。
　　经言「于一切法」者，此显示于何法不分别，经言「应如是知、如是见、如是信」者，此显示增上心、增上智故，于无分别中知见胜解，于中若智依止奢摩他故知，依止毗钵舍那故见。此二依止三摩提故，胜解以三摩提自在故，解内攀缘影像彼名胜解。
　　经言「如是不住法相」者，此正显示无分别。
　　经言「所言法相法相者，如来说即非法相，是名法相」者，此显示法相中不共义及相应义，如前已说，如是一切住处中，相应三摩提方便亦尔，应知。欲愿及摄散二种如前所说，更无别义，是故不复说其方便。

【「须菩提！若有菩萨摩诃萨以满无量阿僧祇世界七宝，持用布施。若有善男子善女人，发菩萨心者，于此般若波罗蜜经，乃至四句偈等，受持读诵，为他人说，其福德胜彼无量阿僧祇。云何为人演说而不名说，是名为说。」尔时，世尊而说偈言：「一切有为法，如星翳灯幻，露泡梦电云，应作如是观」】

　　论曰：此下为（6）「行住净」中Ｃ、不染行住，于中二种：（Ａ）为说法不染，（Ｂ）为流转不染。
　　（Ａ）为说法不染故，经言「须菩提！若有菩萨摩诃萨，以满无量阿僧祇世界七宝」如是等，此何所显示？以有如是大利益故，决定应演说，如是演说而无所染。
　　经言「云何为人演说而不名说，是名为说」者，此有何义？显示不可言说故，不演说彼法，有可说体应如是演说，若异此者，则为染说，以颠倒义故，又如是说时，不求信敬等，亦为无染说法。
　　（Ｂ）为流转无染故，经说「偈言：一切有为法，如星翳灯幻」等，此偈显示四种有为相：ａ、自性相，ｂ、者所住味相，ｃ、随顺过失相，ｄ、随顺出离相。
　　于中ａ、自性相者，共相见识此相如星，应如是见。何以故？无智闇中有彼光故，有智明中无彼光故。
　　人法我见如翳，应如是见。何以故？以取无义故。识如灯，应如是见。何以故？渴爱润取缘故炽然。
　　于中著ｂ、所住味相者，味著颠倒境界故，彼如幻，应如是见。何以故？以颠倒见故。
　　于中ｃ、随顺过失相者，无常等随顺故；彼露譬喻者，显示相体无有，以随顺无常故；彼泡譬喻者，显示随顺苦体，以受如泡故。
　　若有受皆是苦，以三苦故，随有应知，彼苦生故，是苦苦；破灭故，是坏苦；不相离故，是行苦。复于第四禅及无色中，立不苦不乐受，以胜故。
　　于中ｄ、随顺出离相者，随顺人法无我，以攀缘故，得出离故。说无我以为出离也。随顺者，谓过去等行，以梦等譬喻，显示彼过去行，以所念处故如梦。现在者不久时住，故如电，未来者彼粗恶种子似虚空，引心出，故如云。如是知三世行转生已，则通达无我，此显示随顺出离相故。

【佛说是经已，长老须菩提，及诸比丘比丘尼、优婆塞优婆夷、菩萨摩诃萨、一切世间天人阿修罗乾闼婆等，闻佛所说，皆大欢喜，信受奉行。】

　　论曰：偈言
　　若闻如是义　　于大乘无觉
　　我念过于石　　究竟无因故
　　下人于深法　　不能觉及信
　　世人多如此　　是故法荒唐（编者注：「唐」一本作「废」）
21




