
　　　　大智度论卷第六十一
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释随喜品第三十九

　　﹝经﹞尔时，弥勒菩萨摩诃萨，语慧命须菩提：「有菩萨摩诃萨随喜福德，与一切众生共之，回向阿耨多罗三藐三菩提，以无所得故。若声闻、辟支佛福德，若一切众生福德，若布施，若持戒，若修定：若随喜，是菩萨摩诃萨随喜福德，与一切众生共之，回向阿耨多罗三藐三菩提，其福最上，第一，最妙，无上，无与等者！何以故？声闻、辟支佛，及一切众生布施、持戒、修定，随喜为自调、为自净、为自度故起，所谓四念处，乃至八圣道分，空、无相、无作；菩萨随喜福德，回向阿耨多罗三藐三菩提。持是功德，为调一切众生，为净一切众生，为度一切众生故起。」
　　尔时，慧命须菩提，白弥勒菩萨言：「诸菩萨摩诃萨，念十方无量无边阿僧祇世界中，无量无边阿僧祇诸灭度佛；从初发心，乃至得阿耨多罗三藐三菩提，入无余涅槃乃至法尽；于其中间诸善根，应六波罗蜜；及诸声闻人善根，若布施福德、持戒、修定福德，及诸学人无漏善根，无学人无漏善根，诸佛戒众、定众、慧众、解脱众、解脱知见众，一切智，大慈大悲，及余无量阿僧祇诸佛法；及诸佛所说法，是法中学，得须陀洹果，乃至得阿罗汉果、辟支佛道，入菩萨摩诃萨位；及余众生种诸善根。是诸善根，一切和合，随喜福德，回向阿耨多罗三藐三菩提；最上，第一，最妙，无上，无与等者！如是随喜已，持是随喜福德，回向阿耨多罗三藐三菩提。若有善男子行菩萨乘者，作是念：我是心回向阿耨多罗三藐三菩提。是生心缘事，若善男子取相回向阿耨多罗三藐三菩提，如所念可得不？」弥勒菩萨语须菩提：「是善男子行菩萨乘，回向阿耨多罗三藐三菩提，心是缘事，若善男子取相，不得如所念！」须菩提语弥勒菩萨：「若诸事、诸缘无所有，是善男子行菩萨乘者取相，于十方诸佛诸善根，从初发心乃至法尽，及声闻诸善根，学无学善根，一切和合随喜功德，回向阿耨多罗三藐三菩提。以无相故，是菩萨将无颠倒！无常谓常，想颠倒、心颠倒、见颠倒；不净谓净，苦谓乐，无我谓我，想颠倒、心颠倒、见颠倒！若无缘如事，阿耨多罗三藐三菩提亦如是，回向心亦如是，檀波罗蜜、尸罗、羼提、毗梨耶、禅、般若波罗蜜，乃至十八不共法亦如是。若尔者，何等是缘？何等是事？何等是阿耨多罗三藐三菩提？何等是善根？何等是随喜心回向阿耨多罗三藐三菩提？」

　　﹝论﹞释曰：先七品中，佛命须菩提令说般若，中间帝释多问，多说功德事。今弥勒顺佛本意，还欲令须菩提，因随喜法广说般若波罗蜜。
　　复次，帝释闻上供养般若，以华香、妓乐、幡盖之具，得福甚多，深自庆幸，此供养具，唯我等能办，非出家人所有。是故弥勒欲抑其自多之情，故语须菩提：菩萨但以心随喜，则胜声闻、辟支佛、一切众生布施等，及诸无漏功德，何况华香、供养经卷等！菩萨摩诃萨义，如先说。随喜福德者，不劳身、口业作诸功德，但以心方便，见他修福，随而欢喜，作是念：一切众生中，能修福行道者，最为殊胜！若离福德，人与畜生同行三事。三事者：淫欲、饮食、战斗。能修行福德行道之人，一切众生所共尊重爱敬。譬如热时，清凉满月，无不乐仰。亦如大会先集，妓乐肴馔，无不毕备，远近诸人，咸共欣赴。修福之人，亦复如是。福德有二种乐因缘：世间，出世间。出世间者，诸无漏法，虽无福报，能生福德，故名福德。是故有漏、无漏，通名福德。
　　复次，福德，是菩萨摩诃萨根本，能满所愿，一切圣人所赞叹，无智人所毁訾，智人所行处，无智人所远离。是福德因缘故，作人王，转轮圣王，天王，阿罗汉，辟支佛，诸佛世尊；大慈大悲，十力、四无所畏、一切种智，自在无碍，皆从福德中生。如是等种种福德，得正见故，随而欢喜。
　　复次，菩萨自念：我应与一切众生乐，而众生能自行福德，是故心生欢喜。
　　复次，一切众生行善，与我相似，是我同伴，是故随喜。诸菩萨摩诃萨，于十方三世诸佛，及菩萨、声闻、辟支佛，及一切修福众生；布施、持戒、修定，于此福德中，生随喜福德，是故名随喜。持是随喜福德，共一切众生，回向阿耨多罗三藐三菩提。共一切众生者，是福德，不可得与一切众生，而果报可与。菩萨既得福德果报，衣服、饮食等世间乐具，以利益众生。菩萨以福德，清净身、口，人所信受；为众生说法，令得十善道、四禅等，与作后世利益。末后成佛，得福德果报，身有三十二相，八十随形好，无量光明，观者无厌；无量清净，梵音柔和，无碍解脱等诸佛法，于三事示现，度无量阿僧祇众生。般涅槃后，碎身舍利，与人供养，久后皆令得道。是果报可与一切众生，以果中说因故，言福德与众生共。若福德可以与人者，诸佛从初发心所集福德，尽可与人，然后更作。善法体不可与人，今直以无畏、无恼施与众生。用无所得故者，此义如先说。是名菩萨摩诃萨随喜福德，比一切声闻、辟支佛及众生三种福德，最胜，最上，第一，最妙，无上，无与等义，如先说。是中说胜因缘：是二乘福德，皆为自调、自净、自度。持戒者，是自调；修禅者，是自净；智慧者，是自度。
　　复次，自调者，正语、正业、正命；自净者，正念、正定；自度者，正见、正思惟、正方便。
　　复次，布施因缘故自调，持戒因缘故自净，修定因缘故自度。修定者，是无漏法近因缘。无漏者，所谓三十七品，三解脱门等。布施、持戒远故，不解。菩萨随喜福德，虽无勤劳，为度一切众生故胜。
　　问曰：实不度一切众生，何以言度一切众生故胜？答曰：诸佛菩萨功德力，能度一切众生，但以众生无和合因缘故。譬如大火，常有烧力，但以薪不近，故不得烧，近则能烧。尔时，须菩提以毕竟空智慧，难问弥勒菩萨：念诸佛福德随喜，回向无上道，是所念过去事，是事如所念不？弥勒以二因缘故，答言：不也！一者、过去无量阿僧祇劫，诸佛久已灭度，无复遗余；菩萨或无宿命智，或有而不能及，但以如所闻忆想分别，故不如所念。二者、诸佛及功德，出三界，出三世，断戏论语言道，如涅槃相毕竟空清净。随喜者，分别诸佛及诸弟子善根功德，是回向心及无上道非实，故言不也。须菩提难言：若无是事，是菩萨忆念分别，应堕颠倒。若是事毕竟空清净相，忆念亦如是，诸过去佛功德亦如是，无分别无异，云何得随喜？是略说义，广则如经说，所谓须菩提问弥勒：若菩萨摩诃萨，忆念过去十方无量无边阿僧祇世界中诸灭度佛者，是菩萨欲起随喜福德，佛是福德主，是故念佛。闻经书说，有过去佛名，故因是名，广念一切过去佛。从初发心者，初发心作愿，我当度一切众生。是心相应三善根：不贪、不嗔、不痴；善根相应诸善法，及善根所起身、口业，和合是法，名为福德。从初发心行六波罗蜜，入菩萨位，得十地，乃至坐道场；是中菩萨自修福德和合得佛道，乃至入无余涅槃。灭度后，舍利及遗法，皆是佛自身功德和合。因诸佛大乘人，行六波罗蜜相应福德；相应者，除六波罗蜜，余菩萨所行法，皆摄入六波罗蜜中，故说应六波罗蜜和合。若求声闻、辟支佛人，种布施、持戒、修定等福德。声闻、辟支佛人，有二种：一者、漏尽，名无学；二者、得道漏未尽，名为学。是二人诸福德中善根胜，故但说善根。上言求二乘人者，总凡夫、圣人；今学、无学者，纯是圣人。相好是无记色法，非是善功德，故但说佛五无学众。大慈大悲，佛法义如初品中说。诸佛所说法，学是法得须陀洹果，乃至入菩萨位者，是佛灭度后，遗法中得道，是故重说。及余众生种诸善根者，此是佛在世及遗法中，天人乃至畜生，种种福德因缘。是上四段福德，行者心遍缘，忆念随喜求佛道，故回向名无上随喜，最上、无与等。
　　问曰：求佛道者，何以不自作功德，而心行随喜？答曰：诸菩萨以方便力，他勤劳作功德，能于中起随喜，福德胜自作者。
　　复次，是随喜福德，即是实福德。所以者何？念过去佛，即是念佛三昧，亦是六念中念佛、念法、念僧、念戒、念舍、念天等。因行清净戒，入禅定，起毕竟智慧，和合故能起正随喜。是故不但随喜而已，亦行是实法。是心回向者，即是随喜心。缘者，随喜心所缘，所谓一切诸佛及一切众生所作功德。事者，是所缘之本，福德是缘功德所住处，所谓诸佛及众生，并土地、山林、精舍住处，皆名事，如所念可得不？弥勒答言：不也！须菩提语弥勒：若诸事、诸缘无所有者，云何不堕颠倒？颠倒者，四颠倒三种分别。此颠倒是譬喻，无佛而忆想念佛，犹如无常而念常，不净而念净。
　　问曰：见为诸颠倒本，如得初道人，能起想、心颠倒，无见颠倒，以见谛道断故？答曰：是颠倒生时异，断时异。生时，想在前，次是心，后是见；断时，先断见，见谛所断故。颠倒体皆是见相，见谛所断。想、心颠倒者，学人未离欲，忆念忘故取净想，起结使，还得正念即时灭。如经中譬喻：如渧水堕大热铁上，即时消灭。小错故假名颠倒，非实颠倒。是故说凡夫人三种颠倒，学人二种颠倒。
　　复次，诸缘、诸事，如实毕竟空，念亦空，菩提亦空，随喜心亦空，檀波罗蜜，乃至十八不共法亦空。若诸法一相，所谓无相，此中何等是缘？何等是事？何等是心回向无上道？

　　﹝经﹞弥勒菩萨语须菩提：「若诸菩萨摩诃萨，久行六波罗蜜，多供养诸佛，种善根，与善知识相随，善学自相空法。是诸菩萨，是缘、是事，诸佛诸善根随喜福德，不取相，回向阿耨多罗三藐三菩提，以不二法非不二法，非相非不相，非可得法非不可得法，非净非垢，不生不灭法，是名回向阿耨多罗三藐三菩提。若诸菩萨，不久行六波罗蜜，不多供养诸佛，不种善根，不与善知识相随，不善学自相空法。是诸菩萨，是诸缘、是诸事，诸佛诸善根随喜福德，诸心取相，回向阿耨多罗三藐三菩提，是不名回向。须菩提！如是般若波罗蜜义，乃至一切种智义，所谓内空乃至无法有法空，不应为新学菩萨说！何以故？是菩萨所有少许信乐恭敬清净心，皆忘失；当在阿鞞跋致菩萨摩诃萨前说。若有为善知识所护，若久供养诸佛，种诸善根，应为是人说如是般若波罗蜜义，乃至一切种智义，所谓内空乃至无法有法空。是人闻是法，不没、不惊、不畏、不怖。」「须菩提！菩萨摩诃萨随喜福德，应如是回向阿耨多罗三藐三菩提。所谓菩萨用心随喜功德，回向阿耨多罗三藐三菩提，是心尽灭变离，是缘、是事，是诸善根，亦尽灭变离。是中何等是随喜心？何等是诸缘？何等是诸事？何等是诸善根随喜回向阿耨多罗三藐三菩提？二心不俱，是心性亦不可得回向，菩萨云何随喜心，回向阿耨多罗三藐三菩提？若菩萨摩诃萨，行般若波罗蜜时，如是知，是般若波罗蜜无有法，乃至檀波罗蜜亦无有法。色无有法，受、想、行、识，乃至阿耨多罗三藐三菩提无有法。菩萨摩诃萨，应如是随喜功德，回向阿耨多罗三藐三菩提。若能如是回向，是名随喜功德，回向阿耨多罗三藐三菩提。」

　　﹝论﹞释曰：弥勒意，以诸法甚深微妙，所谓不坏诸法相，而随喜心回向无上道，是事甚难！凡夫人心刚强，不能行是法，是故弥勒答言：若行者久修六波罗蜜，诸功德深厚故不动，所谓能信、能行。多供养诸佛、种善根故，集无量无边阿僧祇功德，结使折损，其心柔软，此是先世因缘；今世得好师，好同学，亦自学诸法实相空，巧方便故，不著是空。如是等种种无量因缘故，法虽无相，而能起随喜心回向无上道。譬如铁虽坚[革+卯]，入炉则柔软，随作何器。菩萨心亦如是，久行六波罗蜜，善知识所护故，其心调柔，过去诸佛诸缘、诸事、诸善根中，不取相，能起随喜心，用无相回向无上道。无相者，能用不二非不二法，乃至不生不灭等。与上相违者，是不能回向。弥勒知须菩提乐说空故，语言：如是般若波罗蜜随喜义，不应新学菩萨前说。何以故？若有少福德善根者，闻是毕竟空法，即著空。作是念：若一切法毕竟空无所有者，我何为作福德？则忘失前业。以是故，新发意菩萨，先教取相随喜，渐得方便力尔，乃能行无相随喜。譬如鸟子，羽翼未成，不可逼令高翔；六翮成就，则能远飞。阿鞞跋致菩萨，入法位，得法忍，能信、能行，故可为说。若有久行六波罗蜜，与善知识相随，内福德，外因缘力助，虽非阿鞞跋致，能信、能行。是二种人，闻是心清净，欢喜信受。如久饥渴者，得好饮食。如大热得凉，大寒得温，其心爱乐欢喜。是二菩萨亦如是，得是无相智慧，作是念：我因是智慧，能度无量众生，何有惊惧、恐怖！恐怖从我心中出，是法中诸法，法相尚空，何况有我而决定取诸法相，闻一切法无相，则生惊惧！是说随喜义体竟，后当更以种种异门释上事。
　　复次，须菩提！菩萨应如是思惟：用是心回向无上道，是心念念尽灭变离，无有住时。是诸缘、事，所谓过去诸佛及诸善根。诸佛等诸缘事，久已灭，随喜心今灭；既灭无异，是故经中说用是心回向，是心即尽灭。如是等入过去世故，入诸法实相故，无有分别是心、是缘、是事、是善根等。若能如是回向，是为正回向。
　　复次，一时二心不和合，随喜心时无菩提心；一切心相毕竟空，不可以取相回向。何以故？菩萨知般若波罗蜜空，无有定法。如般若波罗蜜，一切法乃至无上道，亦如是。是时断法爱，舍著心，于空无诤，是名菩萨正回向。

　　﹝经﹞尔时，释提桓因语须菩提：「新发意菩萨闻是事，将无惊惧、怖畏？须菩提！云何新发意菩萨作诸善根，回向阿耨多罗三藐三菩提？复云何随喜福德，回向阿耨多罗三藐三菩提？」须菩提语释提桓因：「若新发意菩萨，行般若波罗蜜，不受是般若波罗蜜，以无所得故，无相故；乃至檀波罗蜜亦如是。多信解内空，乃至多信解无法有法空，多信解四念处，乃至十八不共法。常与善知识相随。是善知识为说六波罗蜜义，开示分别，如是教授，令常不离般若波罗蜜，乃至得入菩萨法位，终不离般若波罗蜜，乃至不离檀波罗蜜，不离四念处，乃至十八不共法；亦教语魔事，闻种种魔事已，不增不减。何以故？是菩萨摩诃萨，不受一切法故。是菩萨亦常不离诸佛，乃至得菩萨位，于中种善根；以是善根故，生菩萨家，至得阿耨多罗三藐三菩提，终不离是善根。
　　复次，新发意菩萨摩诃萨，于过去十方无量无边阿僧祇世界中诸佛，断生死道，断诸戏论，道尽，弃重担，灭聚落刺，断诸有结，正智得解脱；及弟子所作功德，于中若刹利大姓，婆罗门大姓，居士大家，四天王天，乃至净居天，所种善根；是一切和合称量，以随喜心，最上、第一、最妙、无上、无与等者，回向阿耨多罗三藐三菩提。」
　　尔时，弥勒菩萨语须菩提：「若新发意菩萨摩诃萨，念诸佛及弟子诸善根，随喜功德，最上、第一、最妙、无上、无与等者；随喜已，应回向阿耨多罗三藐三菩提。云何菩萨不堕想颠倒、心颠倒、见颠倒？」须菩提言：「若菩萨摩诃萨，念诸佛及僧，于中不生佛想，不生僧想，无善根想，用是心回向阿耨多罗三藐三菩提，是心中亦不生心想。菩萨如是回向，想不颠倒，心不颠倒，见不颠倒。若菩萨摩诃萨，念诸佛及僧善根取相，取相已，回向阿耨多罗三藐三菩提，菩萨如是，名为想颠倒、心颠倒、见颠倒。若菩萨摩诃萨用是心，念诸佛及僧诸善根；是心念时，即知尽灭，若尽灭，是法不可得回向，所用回向心亦是尽灭相，所回向处法亦如是相：若如是回向，是名正回向，非邪回向。菩萨摩诃萨，应如是回向阿耨多罗三藐三菩提。
　　复次，若菩萨摩诃萨，过去诸佛善根及弟子善根：是中凡夫人闻法种善根；若诸天龙、夜叉，揵闼婆、阿修罗，迦楼罗、紧那罗、摩睺罗伽，闻法种善根；若刹利大姓、婆罗门大姓、居士大家，四天王天，乃至阿迦尼吒天，闻法种善根，发阿耨多罗三藐三菩提心。是一切福德，和合称量随喜，最上、第一、最妙、无上、无与等者，回向阿耨多罗三藐三菩提。是时菩萨若如是知，是诸法尽灭，所回向处，是法亦自性空；能如是回向，是名真回向阿耨多罗三藐三菩提。
　　复次，若菩萨如是知，无有法能回向法。何以故？一切法自性空故。若如是回向，是名正回向阿耨多罗三藐三菩提。如是菩萨摩诃萨，行般若波罗蜜，乃至檀波罗蜜，不堕想颠倒、心颠倒、见颠倒。何以故？菩萨不著是回向，亦不见以诸善根回向菩提心处，是名菩萨摩诃萨无上回向。」

　　﹝论﹞问曰：新发意菩萨闻是事，将无怖畏、惊惧者耶？此义先已问答，今何以复问？答曰：上弥勒虽语须菩提，不应为新学说，可为阿鞞跋致及久行者说，是二种人，闻能信行。已说正回向因缘，而犹说空法，是故帝释疑言：是众中有新发意者，云何更说使不恐怖？须菩提欲成弥勒所说，欲令新发意者应正回向，故答帝释：若新发意菩萨，虽不信行六波罗蜜，不供养诸佛；而以利根得善知识，是二因缘，故堪任正回向。是故语帝释：新发意菩萨行般若波罗蜜，不受是般若，以无所得故，毕竟空故；般若波罗蜜亦不得，亦不著，乃至檀波罗蜜亦如是。多信解内空者，常修乐入观内空三昧，故信解；乃至十八不共法多信解，亦如是。善知识相，如先说。此中但明能随六波罗蜜义说，闻是义已，常不离般若波罗蜜，乃至得入菩萨法位；有久行入菩萨位，有新发意入菩萨位。
　　复次，是新发意菩萨，善知识为说魔事，闻魔事已，不增不减，以善修习诸法实相故。若魔欲破，为欲破空，空则无破；若有增益，如幻如梦，何所增益？是故说不增不减。是因缘故，常不离诸佛，常生菩萨家，世世不离善根，乃至无上道。是新发意菩萨，得如是因缘，与久发意无异。
　　复次，随喜回向，所谓新发意菩萨，于过去十方无量阿僧祇世界中诸佛断道者，断生死道，入无余涅槃。诸戏论断故，言灭诸戏论。以空空等三昧，舍八圣道分故，言道尽。五众能生苦恼故，是重担。五众有二种舍：一者、有余涅槃中，舍五众因缘诸烦恼；二者、入无余涅槃中，舍五众果。一切白衣舍，名为聚落；出家人依白衣舍活，而白衣舍有五欲刺，为食故来入恶刺果林，以取果故，为刺所刺。如人著木屐践刺，刺则摧折，是诸佛以禅定智慧屐，摧五欲刺，名灭断下分五结。有分结尽，名断上五分结。诸法实相，金刚三昧相应智慧，断一切烦恼及习，故言正智得解脱。如是等，皆名赞叹。
　　过去诸佛及弟子所作功德者，佛弟子有三种：菩萨，辟支佛、声闻，刹利大姓乃至净居天。是中种善根者，是四种福田因，是种福德处。是福德和合称量随喜心，最上、无与等，回向无上道，是回向心，非正非邪。所以者何？今弥勒问须菩提，若新发意菩萨，念诸佛等功德，回向无上道，云何不堕颠倒？须菩提答：若是菩萨以般若波罗蜜方便力故，于诸佛不生佛想，及弟子诸善根中不生善根想。一切法从和合生，无有自性，故无有定法，名为佛，是故不生佛等想；是回向心，亦不生心想，是故菩萨不堕颠倒。与上相违，即堕颠倒。
　　复次，菩萨，以是心念诸佛等及诸善根，是心尽时即知尽，尽心不得回向。何以故？变失灭坏故。是心亦入无常门，到法性中，法性中无有分别，是心、是非心，是佛，是弟子，是善根，是无上道。回向心，回向处，尽相亦如是。初心，是忆念过去诸佛等随喜功德；后心，是回向心。若如是回向，是名正回向。
　　问曰：初心、后心，是生灭相，可无常，所回向处法，是无上道，在未来世中，云何言尽灭？答曰：汝不闻我先答，入无常门到法性中；此中不说尽是无常，但说诸法实相是尽。先亦说阿耨多罗三藐三菩提，出三世，过三界，无受相。能如是回向者，是为正回向。
　　复次，非正非邪回向，所谓菩萨于过去诸佛善根等，乃至无上、无与等回向无上道。若菩萨知是事皆尽灭，知回向处法亦自性空，能知灭知空，是真回向。若过去法无常，无常故不可回向自性空法中。若过去法空，空故不可回向自性空法中。用如是智慧回向，是名正回向。
　　复次，若菩萨知一切法因缘生，故无自力常住，自法相不动，况能有所作？无所作故，一切法中，无有法能回向法，是名正回向。如是菩萨，虽行般若波罗蜜等诸善法，亦不堕颠倒，一切法不著故。

　　﹝经﹞「复次，若菩萨摩诃萨，知所起福德，离五众、十二入、十八界；亦知般若波罗蜜是离相，乃至檀波罗蜜是离相，内空乃至无法有法空是离相，四念处乃至十八不共法是离相。如是菩萨摩诃萨随喜心起福德，回向阿耨多罗三藐三菩提。
　　复次，若是菩萨摩诃萨随喜福德，知随喜福德自性离；亦知诸佛离佛性，诸善根亦离善根性，菩提心、菩提心性亦离，回向、回向性亦离，菩萨、菩萨性亦离，般若波罗蜜、般若波罗蜜性亦离，禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜、檀波罗蜜性亦离，乃至十八不共法、十八不共法性亦离。菩萨摩诃萨，应如是行离相般若波罗蜜，是名菩萨摩诃萨，般若波罗蜜中生随喜福德。
　　复次，菩萨摩诃萨，诸过去灭度佛诸善根，若欲回向，应如是回向，作是念：如诸佛灭度相，诸善根相亦如是，灭度法相亦如是，我用心回向是心相亦如是。若能如是回向，当知是回向阿耨多罗三藐三菩提，不堕想颠倒、心颠倒、见颠倒。若菩萨摩诃萨行般若波罗蜜时，取诸佛善根相，回向阿耨多罗三藐三菩提，是不名为回向。何以故？诸过去佛及善根，非相缘，非无相缘。若菩萨摩诃萨，亦如是取相，是不名善根回向阿耨多罗三藐三菩提。如是菩萨摩诃萨，堕想颠倒、心颠倒、见颠倒。若菩萨摩诃萨，诸佛及诸善根及诸心不取相，是名以诸善根回向阿耨多罗三藐三菩提。是菩萨摩诃萨，不堕想颠倒、心颠倒、见颠倒。」
　　尔时，弥勒菩萨问须菩提：「云何菩萨摩诃萨，于诸善根不取相，能回向阿耨多罗三藐三菩提？」须菩提言：「以是事故，当知菩萨摩诃萨，所学般若波罗蜜中，应有般若波罗蜜方便力。若是福德，离般若波罗蜜，不得回向阿耨多罗三藐三菩提。何以故？般若波罗蜜中，诸佛不可得，诸善根不可得，回向阿耨多罗三藐三菩提心亦不可得。于是中，菩萨摩诃萨行般若波罗蜜时，应如是思惟：诸过去佛及弟子身皆灭，诸善根亦灭，我今取相分别诸佛诸善根及诸心，如是取相回向阿耨多罗三藐三菩提，诸佛所不许。何以故？取相有所得故，所谓于过去诸佛取相分别。是故菩萨摩诃萨，欲以诸善根回向阿耨多罗三藐三菩提，不应有得，不应取相。如是回向，若有得、取相回向，诸佛不说有大利益。何以故？是回向杂毒故。譬如美食杂毒，虽有好色好香，为人所贪而杂毒；愚痴之人，食之欢喜，贪其好色香美可口，饭欲消时，受若死、若死等苦。若善男子、善女人，不谛受，不谛取相，不谛读诵，不解中义。如是教他言：汝善男子！过去、未来、现在十方诸佛，从初发意已来，至得阿耨多罗三藐三菩提，入无余涅槃乃至法尽。于其中间，行般若波罗蜜时作诸善根，行禅波罗蜜、毗梨耶波罗蜜、羼提波罗蜜、尸罗波罗蜜、檀波罗蜜时作诸善根。修四禅，四无量心，四无色定，四念处乃至八圣道分，佛十力乃至修十八不共法时作诸善根。净佛世界，成就众生，作诸善根。及诸佛戒众、定众、慧众、解脱众、解脱知见众，一切种智，无错谬法，常舍行。及诸弟子，是中所种善根，及诸佛所记当作辟支佛。是中诸天龙、阿修罗，迦楼罗、紧那罗、摩睺罗伽等所种善根。是诸福德，称量和合，随喜回向阿耨多罗三藐三菩提。是回向以取相得法故，如杂毒食。得法者，终无正回向。何以故？是得法杂毒，有相、有动、有戏论。若如是回向，则为谤佛，不随佛教，不随法说。是善男子、善女人，求佛道应如是学：过去、未来、现在诸佛，从初发意乃至法尽，及弟子行般若波罗蜜时作善根，乃至修一切种智，如上说。云何诸善根回向阿耨多罗三藐三菩提正回向？有求佛道善男子、善女人，行般若波罗蜜，不欲谤诸佛者，诸福德应如是回向：如诸佛所知无上智慧，是诸善根相，是诸善根性，我亦如是随喜；如诸佛所知，我亦如是回向阿耨多罗三藐三菩提。求菩萨道善男子、善女人，应如是回向阿耨多罗三藐三菩提。若如是回向，则为不谤佛，如佛所教，如佛法说。是菩萨摩诃萨回向，则无杂毒。」

　　﹝论﹞释曰：所起福德离五众者，先但说过去事，今说自起随喜福德。若知是福德中，无五众、十二入、十八界，虽行般若波罗蜜等诸法，亦知空离相，如是福德名正回向。
　　复次，若菩萨知随喜福德中，随喜福德性自离，诸佛及善根，并诸起阿耨多罗三藐三菩提心，回向心，菩萨般若波罗蜜等诸行法，知自性空，是名正回向。随喜福德者，总说一切福德相；善根、随喜、起福德，是别相说。菩萨自缘所求阿耨多罗三藐三菩提，是名阿耨多罗三藐三菩提心。是菩萨随喜心功德果，但求无上道，是名回向心。行者五众中，假名字为菩萨，般若波罗蜜等诸法，如先义说。先说福德中离五众，今说福德、福德自相空。
　　复次，菩萨念过去佛因缘生福德，应如是回向：如过去诸佛入无余涅槃，无相、无戏论，性常寂灭，是福德及回向心亦如是。如是回向，是名正回向，不堕颠倒。
　　复次，若菩萨于诸过去佛功德取相，分别回向，是不名回向。何以故？有相是一边，无相是一边，离是二边行中道，是诸佛实相。是故说诸过去佛不堕相数中，不堕无相数中。若如是取相数，是不名回向，则堕颠倒。与上相违，是为不堕颠倒。是事难故，弥勒重问，所谓一切法不取相而复能回向。须菩提是中不得决定答处，是故语弥勒：以是事故，菩萨学般若波罗蜜，求方便力。是福德离般若波罗蜜，不得回向者，一切法中，一法实而不诳，所谓阿耨多罗三藐三菩提；随是阿耨多罗三藐三菩提，行不诳道，尔乃可得；不诳道者，即是般若波罗蜜。是故说离般若波罗蜜，是福德不可得回向。何以故？是般若波罗蜜，毕竟空，无有分别。福德若离般若波罗蜜，若不离般若波罗蜜，不可得回向。菩萨应作是念：诸过去佛及弟子身，并诸善根、福德皆灭，我今取相分别，所谓是诸佛，是弟子，是善根，是随喜福德，取相回向，我为不是！何以故？与诸法实相异故；受果报已久，久当尽故。不疾至佛道，有所得故。于过去诸佛，忆想分别，即是大失！所谓过去佛空无，而我忆想分别。譬如杂毒食，食是随喜福德；毒是取相，故爱见等诸烦恼生。好色者，福德因缘，作人王、转轮王、天王，得福乐；好香者，得好名誉，富贵势力；凡夫无智之人，所共贪爱。愚痴人者，是新发意取相著心菩萨。食之欢喜者，富乐福德因缘故，于天人中受此富乐。饭欲消时，受若死、若死等苦者，是富乐若无常破坏离时，忧愁遂死，若次死受诸苦恼。
　　复次，若死、若死等者，自失命名死，失所著物名死等。
　　复次，若死、若死等者，苦恼多故，失智慧命，名死；妨行善道，名死等。此经中须菩提自说：是无智人，不审谛受，不取其义，但著语言。不谛取相者，不如法分别。不谛读诵者，忘失句读（「读」字去声原本作「逗」）若自失，若受不具足。不解义者，不得经意。如是少智师，教化弟子：汝善男子！过去、未来、现在十方诸佛，从初发意，乃至如是回向，则为谤佛，不随佛教，不随法说。与此相违，名为正回向。
　　复次，正回向，菩萨应作是念：如十方三世诸佛所知，用无上智慧知诸善根相。一切智人中，佛第一胜，佛所知诸善根，必是实相；如佛所知，我亦用如是善根相回向。譬如射地无不著时，若射余物，或著或不著。如诸佛所知随喜，如射地无不著；若用余道随喜，如射余物，或著或不著。如是回向，是为不谤佛。

　　﹝经﹞「复次，求佛道善男子、善女人，行般若波罗蜜时，诸善根应如是回向：如色不系欲界，不系色界，不系无色界；不系法者，不名过去，不名未来，不名现在。如受、想、行、识不系欲界，不系色界，不系无色界；不系法者，不名过去、未来、现在。十二入、十八界亦如是。如般若波罗蜜不系欲界，不系色界，不系无色界；不系法者，不名过去、未来、现在。禅波罗蜜乃至檀波罗蜜，亦如是；内空乃至无法有法空，亦如是。如四念处不系欲界，不系色界，不系无色界；不系法者，不名过去、未来、现在。乃至八圣道分亦如是；佛十力乃至十八不共法，亦如是。如：如、法性、法相、法住、法位、实际、不可思议性，戒、定、慧、解脱、解脱知见众，一切种智，不错谬法，常舍行，不系欲界，不系色界，不系无色界；不系法者，不名过去、未来、现在。是回向、所回向处、行者，不系皆亦如是。是诸佛亦不系，诸善根亦不系，是诸声闻、辟支佛善根亦不系；不系法者，不名过去、未来、现在。若菩萨摩诃萨行般若波罗蜜时，如是知色不系三界，不系法者，不名过去、未来、现在。若法不名过去、未来、现在者，不可以取相有所得，回向阿耨多罗三藐三菩提。何以故？是色无生，若法无生则无法，无法中不可回向；受、想、行、识亦如是。檀波罗蜜乃至般若波罗蜜；四念处乃至不谬错法、常舍行，不系三界；不系法者，亦非过去、未来、现在。若非过去、未来、现在法者，不可以取相有所得法，回向阿耨多罗三藐三菩提。何以故？是法无生，若法无生则无法，无法中不可回向。菩萨摩诃萨如是回向，则不杂毒。若求佛道善男子、善女人，以取相得法，以诸善根回向阿耨多罗三藐三菩提，是名邪回向。若邪回向，诸佛所不称誉。用是邪回向，不能具足檀波罗蜜乃至般若波罗蜜，不能具足四念处乃至八圣道分，内空乃至无法有法空，佛十力乃至不错谬法、常舍行，不能具足净佛世界、成就众生。若不能净佛世界，成就众生，则不能得阿耨多罗三藐三菩提。何以故？是回向杂毒故。
　　复次，菩萨摩诃萨行般若波罗蜜时，应作是念：如诸佛所知诸善根回向，是真回向，我亦应以是法相回向，是名正回向。」
　　尔时，佛赞须菩提：「善哉！善哉！如汝所为，为作佛事！为诸菩萨摩诃萨说所应回向法，以无相无得无出，无垢无净，无法性；自相空，常性空，法性、如、实际故。须菩提！若三千大千世界中众生，皆当得十善道，四禅、四无量心、四无色定、五神通，于须菩提意云何？是众生得福多不？」「甚多！世尊！」佛言：「不如是善男子、善女人，于诸善根心不著，回向阿耨多罗三藐三菩提，最上、第一、最妙、无上、无与等。
　　复次，须菩提！若三千大千世界中众生，皆当作须陀洹，乃至阿罗汉、辟支佛，若有善男子、善女人，尽形寿供养恭敬，尊重赞叹，衣服、饮食，卧具、医药，供给所须，于须菩提意云何？是善男子、善女人，是因缘故，得福德多不？」「甚多！世尊！」佛言：「不如是善男子、善女人，于诸善根心不著，回向阿耨多罗三藐三菩提，最上、第一、最妙、无上、无与等。
　　复次，须菩提！若三千大千世界中众生，皆发阿耨多罗三藐三菩提心，十方如恒河沙等世界中一一众生，如恒河沙等劫，恭敬尊重赞叹，供养是菩萨，衣服、饮食，卧具、医药，供给所须，于须菩提意云何？是善男子、善女人，是因缘故，得福多不？」「甚多！世尊！无量无边阿僧祇，不可以譬喻为比。世尊！若是福德有形者，十方如恒河沙等世界所不受！」佛告须菩提：「善哉！善哉！如汝所言。虽尔，不如善男子、善女人，于诸善根心不著，回向阿耨多罗三藐三菩提，最上、第一、最妙、无上、无与等。是无著回向功德，比前功德，百倍、千倍、百千万亿倍，乃至算数譬喻所不能及！何以故？是善男子、善女人取相得法，行十善道，四禅、四无量心、四无色定、五神通；取相得法，供养须陀洹，恭敬尊重赞叹，衣服、饮食，卧具、医药，供给所须，乃至取相供养菩萨故。」
　　尔时，四天王天与二万诸天子，合掌礼佛，作是言：「世尊！菩萨摩诃萨最大回向，以方便力故，以无所得故，以无相法故，以无觉法故，诸善根回向阿耨多罗三藐三菩提。如是回向，不堕二法。」尔时，释提桓因，亦与无数三十三天及余诸天子，持天华、缨络，捣香、泽香，天衣、幡盖，鼓天妓乐以供养佛，作是言：「世尊！菩萨摩诃萨最大回向，以方便力故，以无所得故，以无相法故，以无觉法故，诸善根回向阿耨多罗三藐三菩提。如是回向，不堕二法。」须夜摩天王与千天子，珊兜率陀、化乐、他化自在诸天王，各与千天子俱，供养佛已，作是言：「世尊！菩萨摩诃萨最大回向，以方便力故，以无所得故，以无相法故，以无觉法故，诸善根回向阿耨多罗三藐三菩提。如是回向，不堕二法。」尔时，诸梵天与无数百千亿那由他诸天，俱诣佛所，头面礼佛足，发大音声，作如是言：「未曾有也！世尊！菩萨摩诃萨，为般若波罗蜜所护，以方便力故，胜前善男子、善女人取相有所得者。」光音天乃至阿迦尼吒天，与无数百千亿那由他诸天，俱诣佛所，头面礼佛足，发大音声，作如是言：「未曾有也！世尊！菩萨摩诃萨，为般若波罗蜜所护，以方便力故，胜前善男子、善女人取相有所得者。」尔时，佛告四天王天，乃至阿迦尼吒诸天子：「若三千大千世界中所有众生，皆发阿耨多罗三藐三菩提心，是一切菩萨，念过去、未来、现在诸佛，及声闻、辟支佛诸善根，从初发意乃至法住，于其中间所有善根，并余一切众生所有善根，所谓布施、持戒、忍辱、精进、一心、智慧，檀波罗蜜乃至般若波罗蜜，戒众、定众、慧众、解脱众、解脱知见众，如是等诸余无量佛法，一切和合随喜；随喜已，回向阿耨多罗三藐三菩提，以取相有所得故。复有善男子、善女人，发阿耨多罗三藐三菩提心，念过去、未来、现在诸佛，及声闻、辟支佛，从初发意乃至法住，于其中间所有善根，并余一切众生所有善根，所谓布施、持戒、忍辱、精进、一心、智慧，檀波罗蜜，乃至无量诸佛法，一切和合称量，以无所得故，无二法故，无相法故，不著法故，无觉法故，是最上随喜，第一、最妙、无上、无与等随喜。随喜已，回向阿耨多罗三藐三菩提。是善男子、善女人功德，胜前善男子、善女人功德，百倍、千倍、百千亿倍，乃至算数譬喻所不能及！」
　　尔时，须菩提白佛言：「世尊！世尊所说善男子、善女人和合诸善根，称量随喜，回向最上、第一、最妙、无上、无与等。世尊！云何名随喜最上乃至无与等？」佛言：「若善男子、善女人，于过去、未来、现在诸法，不取不舍，不念非不念，不得非不得。是诸法中，亦无有法生者灭者，若垢若净，诸法不增不减，不来不去，不合不散，不入不出。如过去、未来、现在诸法相，如：如相、法性、法住、法位，我亦如是随喜；随喜已，回向阿耨多罗三藐三菩提，如是回向，最上、第一、最妙、无上、无与等！须菩提！是随喜法，比余随喜，百倍、千倍、百千亿倍，乃至算数譬喻所不能及！
　　复次，须菩提！求佛道善男子、善女人，于过去、未来、现在诸佛，及声闻、辟支佛，从初发心乃至法住，于其中间所有善根，若布施乃至智慧，檀波罗蜜乃至无量诸佛法，及余一切众生所有善根，若欲随喜者，应如是随喜！作是念：布施与解脱等，戒、忍、精进、禅、智与解脱等。色与解脱等，受、想、行、识亦与解脱等。内空与解脱等，乃至无法有法空亦与解脱等。四念处与解脱等，乃至八圣道分亦与解脱等。佛十力与解脱等，乃至一切种智亦与解脱等。戒众、定众、慧众、解脱众，解脱知见众，亦与解脱等。随喜与解脱等，过去、未来、现在诸法与解脱等，十方诸佛与解脱等，诸佛回向与解脱等，诸佛与解脱等，诸佛灭度与解脱等，诸佛弟子声闻、辟支佛与解脱等，诸佛弟子灭度与解脱等，诸佛法相与解脱等，诸声闻、辟支佛法相与解脱等，一切诸法相，亦与解脱等。我以是诸善根相随喜功德，回向阿耨多罗三藐三菩提，亦与解脱等，不生不灭故。须菩提！是名诸菩萨摩诃萨随喜功德，最上、第一、最妙、无上、无与等。须菩提！菩萨成就是随喜功德，当疾得阿耨多罗三藐三菩提。
　　复次，须菩提！十方如恒河沙等诸佛及弟子，现在若有求佛道善男子、善女人，尽形寿供养是诸佛及弟子，一切所须，供养恭敬，尊重赞叹，衣服、饮食，卧具、医药；是诸佛灭度后，昼夜勤修，供养恭敬，尊重赞叹，华香乃至幡盖妓乐，以取相有所得故。持戒、忍辱、精进、禅定、修智慧，以取相有所得故。复有善男子、善女人，发意求阿耨多罗三藐三菩提，行檀波罗蜜、尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜时，以不取相无所得法方便力，诸善根回向阿耨多罗三藐三菩提，是福德最上、第一、最妙、无上、无与等，胜前福德百倍、千倍、百千亿倍，乃至算数譬喻所不能及！如是，须菩提！菩萨摩诃萨行檀波罗蜜时，尸罗波罗蜜、羼提波罗蜜、毗梨耶波罗蜜、禅波罗蜜、般若波罗蜜时，以方便力故，诸善根应回向阿耨多罗三藐三菩提，以不取相无所得法故。」

　　﹝论﹞释曰：菩萨应作是念：从色乃至常舍行诸法，不系三界，故三世不摄。诸佛及弟子并诸功德，随喜心，回向处，所用回向法，回向者亦如是，是名正回向。尔时，菩萨作是念：若色出三界，三世不摄，不可以取相有所得回向。何以故？是色出三界者，即是色实相，初、后生相不可得，如破生品中说。若法无生，即是无所有，无所有回向心，云何回向无所有菩提心？色、受、想、行、识，乃至常舍行亦如是。是名无杂毒回向，所谓无相无得回向。杂毒者，所谓诸佛不赞叹，不能具足六波罗蜜等，乃至不能得阿耨多罗三藐三菩提。
　　复次，菩萨应作是念：如十方三世诸佛所知，应如是生心，如是念，如是观，如是回向，是功德直至无上道，我亦如是随喜回向，是菩萨必得实随喜，回向不虚，如先说因缘。是略说诸回向品，（菩萨礼佛有三品：一者、悔过品；二者、随喜回向品；三者、劝请诸佛品。）广说则无量无边。
　　善哉！善哉！汝作佛事者，佛初发心，誓度一切众生。须菩提虽是阿罗汉，而能助佛说法，开菩萨道，是故赞言：善哉！善哉！
　　复次，佛自说因缘：为诸菩萨说所应回向法，用无相故者，以无相智慧，和合回向福德相者，与上相违，名为无相。无相有三种：假名相，法相，无相相。假名相者，如车、如屋，如林、如军，如众生诸法和合中，更有是名。无明力故，取是假名相，起诸烦恼业。法相者，五众、十二入、十八界等诸法。肉眼观故有，以慧眼观则无，是故法亦虚诳妄语，应舍离法相。离是二相，余但有无相相。有人取是无相相，随逐取相，还生结使，是故亦不应取无相相。离三种相，故名无相。若无有相，是中无所得，无得故无出；若法无得无出，即是无垢无净；若法无垢无净，即是无法性；若法无性，即是自相空；若法自相空，即是法常自性空；若法常自性空，即同法性、如、实际。用如是法和合，随喜福德回向，故赞言善哉！善哉！复有善哉因缘：所谓随喜福德，大利益众生，有大果报。何者是大利益？所谓佛语须菩提，若三千大千世界众生，行十善乃至五通。
　　问曰：欲界中二处天及梵天王，何以与多天俱，余四天何以少？答曰：是二天依止地，近佛故，又五欲不如上天；佛生时，苦行时，降魔时，得道时，转法轮时，常来供养佛，是故多。余四处天，宫殿在虚空中，不属地，五欲妙，染著深故，不能多来。又兜率天虽利根乐法，而其天上常有补处菩萨说法，是故不来。梵天虽远，离欲故乐法情深，佛为法王，是故多来。
　　复次，梵天王为色界主，请佛初转法轮，是故应与多众俱来。余色界天，尽名梵天。
　　问曰：先种种因缘说正回向，正回向即是最上，今何以更问？答曰：上处处广说，今略说。所谓三世十方一切法，决定心知，于是法中无生者灭者等，一切法不可得，不可念。不得不念故，不取不舍，入诸法实相中。作是念：如诸法实相，我亦如是以随喜福德回向，不分别诸法，不坏法性，是名最上回向。何以故？果报常无尽故。
　　问曰：六波罗蜜等诸法各各相，若色相，若无色相等。解脱有二种：有为解脱，无为解脱，云何皆与解脱等？答曰：我先已说，凡夫人以肉眼，六识颠倒观故见异；若以慧眼，观诸法皆虚妄，唯涅槃为实。是有为解脱，属无为，随无为故名解脱。如实得道者名道人，今未得道者，衣服法则随得道者，故亦名道人。如无余涅槃，不生不灭，不入不出，不垢不净，非有非无，非常非无常，常寂灭相，心识观灭，语言道断，非法非非法等相。用无所有相故，慧眼观一切法，亦如是相，是名六波罗蜜等与解脱等。是故佛法中，说解脱为贵，上智慧贵解脱。佛是中分别说：若人无量阿僧祇劫，行六波罗蜜，用有所得法，种种修习善根；一人用无所得法，但以心随喜，念他功德，回向无上道：是人百千万分不及其一。何以故？先福德有量，是福德无量；先福德有尽，今福德无尽；先福德杂毒，今福德无毒；先福德随生死，今福德随涅槃；先福德不定，或作佛、或退，今福德定到，必疾作佛。有如是等差别。是故四种人：若凡夫人求世间乐，若声闻、辟支佛人求涅槃乐，若诸菩萨摩诃萨求佛乐。应如是随喜生福德，回向阿耨多罗三藐三菩提，如此品中说。

