
　　　　大般若波罗蜜多经　卷第五百八十七

　　　　　　大唐三藏法师玄奘奉　　诏译

　　　　第十二净戒波罗蜜多分之四

　　「又，满慈子！有二菩萨俱证无上正等菩提：一、有菩萨有方便善巧故，疾证无上正等菩提。二、有菩萨无方便善巧故，迟证无上正等菩提。具寿当知！宁为菩萨迟证无上正等菩提，不堕声闻或独觉地。若诸菩萨速求无上正等菩提，应知此中容有二事：一者、若无方便善巧，便证实际堕二乘地。二者、若有方便善巧，疾证无上正等菩提。如火宅中有众宝聚，有人求宝入此宅中，其人尔时容有二事：一者、若无方便善巧，死于火宅。二者、若有方便善巧，持宝而出。如是菩萨速求无上正等菩提，应知此中容有二事：一者、若无方便善巧，便证实际堕二乘地如死火宅。二者、若有方便善巧，疾证无上正等菩提如持宝出。是故当知宁为菩萨迟证无上正等菩提，不为速求堕二乘地。」
　　时，满慈子便问具寿舍利子言：「速证实际岂非菩萨方便善巧？」
　　舍利子言：「速证实际非为菩萨方便善巧。所以者何？堕二乘地非为方便善巧等流，乃是无方便善巧等流果，退失所求大菩提故。夫为菩萨求大菩提，饶益有情不求实际，故证实际非巧便果。
　　「又，满慈子！若诸菩萨作是思惟：『我能行施，非余菩萨。』是（别本有一「诸」字）菩萨行于非处，行非处故戒有毁缺，不名布施波罗蜜多。
　　「又，满慈子！若诸菩萨作是思惟：『我能护戒，非余菩萨。』是诸菩萨行于非处，行非处故戒有毁缺，不名净戒波罗蜜多。
　　「又，满慈子！若诸菩萨作是思惟：『我能修忍，非余菩萨。』是诸菩萨行于非处，行非处故戒有毁缺，不名安忍波罗蜜多。
　　「又，满慈子！若诸菩萨作是思惟：『我能精进，非余菩萨。』是诸菩萨行于非处，行非处故戒有毁缺，不名精进波罗蜜多。
　　「又，满慈子！若诸菩萨作是思惟：『我能修定，非余菩萨。』是诸菩萨行于非处，行非处故戒有毁缺，不名静虑波罗蜜多。
　　「又，满慈子！若诸菩萨作是思惟：『我能修慧，非余菩萨。』是诸菩萨行于非处，行非处故戒有毁缺，不名般若波罗蜜多。
　　「又，满慈子！若诸菩萨作是思惟：『我能行内空，非余菩萨。』是诸菩萨行于非处，行非处故戒有毁缺，不能究竟行于内空。
　　「又，满慈子！若诸菩萨作是思惟：『我能行外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空，非余菩萨。』是诸菩萨行于非处，行非处故戒有毁缺，不能究竟行于外空乃至无性自性空。
　　「又，满慈子！若诸菩萨作是思惟：『我能观无明，非余菩萨。』是诸菩萨行于非处，行非处故戒有毁缺，不能究竟观于无明。
　　「又，满慈子！若诸菩萨作是思惟：『我能观行、识、名色、六处、触、受、爱、取、有、生、老死，非余菩萨。』是诸菩萨行于非处，行非处故戒有毁缺，不能究竟观行乃至老死。
　　「又，满慈子！若诸菩萨作是思惟：『我能观苦圣谛，非余菩萨。』是诸菩萨行于非处，行非处故戒有毁缺，不能究竟观苦圣谛。
　　「又，满慈子！若诸菩萨作是思惟：『我能观集、灭、道圣谛，非余菩萨。』是诸菩萨行于非处，行非处故戒有毁缺，不能究竟观集、灭、道圣谛。
　　「又，满慈子！若诸菩萨作是思惟：『我能修行四静虑，非余菩萨。』是诸菩萨行于非处，行非处故戒有毁缺，不能圆满修四静虑。
　　「又，满慈子！若诸菩萨作是思惟：『我能修行四无量、四无色定，非余菩萨。』是诸菩萨行于非处，行非处故戒有毁缺，不能圆满修四无量、四无色定。
　　「又，满慈子！若诸菩萨作是思惟：『我能修行四念住，非余菩萨。』是诸菩萨行于非处，行非处故戒有毁缺，不能圆满修四念住。
　　「又，满慈子！若诸菩萨作是思惟：『我能修行四正断、四神足、五根、五力、七等觉支、八圣道支，非余菩萨。』是诸菩萨行于非处，行非处故戒有毁缺，不能圆满修四正断乃至八圣道支。
　　「又，满慈子！若诸菩萨作是思惟：『我能修行空解脱门，非余菩萨。』是诸菩萨行于非处，行非处故戒有毁缺，不能圆满修空解脱门。
　　「又，满慈子！若诸菩萨作是思惟：『我能修行无相、无愿解脱门，非余菩萨。』是诸菩萨行于非处，行非处故戒有毁缺，不能圆满修无相、无愿解脱门。
　　「又，满慈子！若诸菩萨作是思惟：『我能修行八解脱，非余菩萨。』是诸菩萨行于非处，行非处故戒有毁缺，不能圆满修八解脱。
　　「又，满慈子！若诸菩萨作是思惟：『我能修行八胜处、九次第定、十遍处，非余菩萨。』是诸菩萨行于非处，行非处故戒有毁缺，不能圆满修八胜处、九次第定、十遍处。
　　「又，满慈子！若诸菩萨作是思惟：『我能修行净观地智，非余菩萨。』是诸菩萨行于非处，行非处故戒有毁缺，不能圆满修净观地智。
　　「又，满慈子！若诸菩萨作是思惟：『我能修行种性地、第八地、具见地、薄地、离欲地、已办地、独觉地、菩萨地、如来地智，非余菩萨。』是诸菩萨行于非处，行非处故戒有毁缺，不能圆满修种性地智乃至如来地智。
　　「又，满慈子！若诸菩萨作是思惟：『我能修行极喜地，非余菩萨。』是诸菩萨行于非处，行非处故戒有毁缺，不能圆满修极喜地。
　　「又，满慈子！若诸菩萨作是思惟：『我能修行离垢地、发光地、焰慧地、极难胜地、现前地、远行地、不动地、善慧地、法云地，非余菩萨。』是诸菩萨行于非处，行非处故戒有毁缺，不能圆满修离垢地乃至法云地。
　　「又，满慈子！若诸菩萨作是思惟：『我能修行一切陀罗尼门，非余菩萨。』是诸菩萨行于非处，行非处故戒有毁缺，不能圆满修一切陀罗尼门。
　　「又，满慈子！若诸菩萨作是思惟：『我能修行一切三摩地门，非余菩萨。』是诸菩萨行于非处，行非处故戒有毁缺，不能圆满修一切三摩地门。
　　「又，满慈子！若诸菩萨作是思惟：『我能修行五眼，非余菩萨。』是诸菩萨行于非处，行非处故戒有毁缺，不能圆满修于五眼。
　　「又，满慈子！若诸菩萨作是思惟：『我能修行六神通，非余菩萨。』是诸菩萨行于非处，行非处故戒有毁缺，不能圆满修六神通。
　　「又，满慈子！若诸菩萨作是思惟：『我能修行如来十力，非余菩萨。』是诸菩萨行于非处，行非处故戒有毁缺，不能圆满修如来十力。
　　「又，满慈子！若诸菩萨作是思惟：『我能修行四无所畏、四无碍解、大慈、大悲、大喜、大舍、十八佛不共法，非余菩萨。』是诸菩萨行于非处，行非处故戒有毁缺，不能圆满修四无所畏乃至十八佛不共法。
　　「又，满慈子！若诸菩萨作是思惟：『我能修行三十二相，非余菩萨。』是诸菩萨行于非处，行非处故戒有毁缺，不能圆满修三十二相。
　　「又，满慈子！若诸菩萨作是思惟：『我能修行八十随好，非余菩萨。』是诸菩萨行于非处，行非处故戒有毁缺，不能圆满修八十随好。
　　「又，满慈子！若诸菩萨作是思惟：『我能修行无忘失法，非余菩萨。』是诸菩萨行于非处，行非处故戒有毁缺，不能圆满修无忘失法。
　　「又，满慈子！若诸菩萨作是思惟：『我能修行恒住舍性，非余菩萨。』是诸菩萨行于非处，行非处故戒有毁缺，不能圆满修恒住舍性。
　　「又，满慈子！若诸菩萨作是思惟：『我能修行一切智，非余菩萨。』是诸菩萨行于非处，行非处故戒有毁缺，不能圆满修一切智。
　　「又，满慈子！若诸菩萨作是思惟：『我能修行道相智、一切相智，非余菩萨。』是诸菩萨行于非处，行非处故戒有毁缺，不能圆满修道相智、一切相智。
　　「又，满慈子！若诸菩萨作是思惟：『我能修行一切菩萨摩诃萨行，非余菩萨。』是诸菩萨行于非处，行非处故戒有毁缺，不能圆满修一切菩萨摩诃萨行。
　　「又，满慈子！若诸菩萨作是思惟：『我能修行诸佛无上正等菩提，非余菩萨。』是诸菩萨行于非处，行非处故戒有毁缺，不能圆满修诸佛无上正等菩提。
　　「又，满慈子！若诸菩萨作是思惟：『我能严净佛土，非余菩萨。』是诸菩萨行于非处，行非处故戒有毁缺，不能圆满严净佛土。
　　「又，满慈子！若诸菩萨作是思惟：『我能成熟有情，非余菩萨。』是诸菩萨行于非处，行非处故戒有毁缺，不能圆满成熟有情。
　　「又，满慈子！若诸菩萨作是思惟：『我能随喜他诸功德，非余菩萨。』是诸菩萨行于非处，行非处故戒有毁缺，不能圆满随喜他诸功德。
　　「又，满慈子！若诸菩萨作是思惟：『我能回向一切智智，非余菩萨。』是诸菩萨行于非处，行非处故戒有毁缺，不能圆满回向一切智智。
　　「又，满慈子！若诸菩萨作是思惟：『我能以一食施所获功德，胜余菩萨住经殑伽沙数大劫舍转轮王上妙饮食布施一切所获功德。』是诸菩萨行于非处，行非处故戒有毁缺，不能圆满修行布施。
　　「又，满慈子！若诸菩萨作是思惟：『我能一心集诸功德，胜余菩萨住经殑伽沙数大劫集诸功德。』是诸菩萨行于非处，行非处故戒有毁缺，不能圆满集诸功德。
　　「又，满慈子！若诸菩萨作是思惟：『我能修行方便善巧，非余菩萨。』是诸菩萨行于非处，行非处故戒有毁缺，不能圆满修方便善巧。
　　「具寿当知！若诸菩萨方便善巧修诸功德，若起如是种种思惟，应知彼非方便善巧。何以故？满慈子！菩萨不应欲胜菩萨，菩萨不应轻慢菩萨，菩萨不应降伏菩萨；菩萨于余诸菩萨所供养恭敬，应如供养恭敬如来。」
　　尔时，满慈子问舍利子言：「菩萨为但应恭敬菩萨，为亦应恭敬诸余有情？」
　　舍利子言：「诸菩萨众应普恭敬一切有情，谓诸菩萨如敬如来，如是亦应敬余菩萨；如敬菩萨，如是亦应敬余有情，心无差别。何以故？满慈子！诸菩萨众于诸有情心应谦下，应深恭敬，应与自在，应离憍慢。如是菩萨于诸有情，深心恭敬如佛菩萨。如是菩萨应作是念：『我证无上正等觉时，当为有情说深法要，令断烦恼得般涅槃，或得菩提究竟安乐，或令解脱诸恶趣苦。』
　　「又，满慈子！如是菩萨于有情类应起慈心，于诸有情心离憍慢，作如是念：『我当修学方便善巧，令诸有情一切皆得最第一性。所以者何？第一性者所谓佛性，我当方便令诸有情皆得成佛。』如是菩萨于有情类皆起慈心，欲使有情一切皆得居法王位，此法王位最胜最尊，于法有情俱得自在，是故菩萨摩诃萨众应普恭敬一切有情，慈心遍满无拣别故，如来法身遍一切故（别本有作「法」者）。」
　　时，满慈子便问具寿舍利子言：「云何菩萨作如是念：『我当恭敬一切有情，我证无上正等觉已，教诫教授一切有情，皆令证得最第一性，一切皆得居法王位。』如工幻师或彼弟子，于四衢道幻作大王及四种军勇健难敌，此中幻王不作是念：『我今具有四种勇军势力难敌。』四种幻军不作是念：『我等一切皆属大王，随王意转。』何以故？舍利子！此中一切若王、若军、皆非实有、都无自性，实有自性皆所不摄。如世尊说诸法如幻，一切有情亦复如是，既皆如幻谁恭敬谁？谁复令谁得第一性？居法王位说何等法？」
　　舍利子言：「如是！如是！有情及法一切如幻。当知此中如幻菩萨恭敬一切如幻有情，方便善巧教诫教授，令得第一如幻佛性，居法王位说如幻法。然诸菩萨虽作是念，而于其中都无所执。若诸菩萨于诸法中少有所见，是诸菩萨非行般若波罗蜜多，若时菩萨于诸法中都无所见，是时菩萨不离般若波罗蜜多。如是菩萨方便善巧，虽行精进波罗蜜多，教化有情令得成佛，而于诸法都无所见，谓不见有少分法性，实能令他得第一性，亦不见有少分法性，实能令他居法王位，虽无所见而不退转。当知菩萨能著广大精进甲胄都无所执，谓诸菩萨知法王位虽皆如幻都非实有，而能精勤求趣不退，虽勤精进求趣佛果，而于诸法都无所见，虽无所见，而不退转。如是菩萨虽知天、人、阿素洛等皆悉败坏，而于其中无败坏想，达一切种皆如幻故。如是菩萨方便善巧，求证无上正等菩提，欲为有情说寂静法，谓虽种种名句、文身方便宣说一切法性，而法本性皆不可说。
　　「又，满慈子！一切法性不可显示、不可宣说。菩萨证得大菩提时，虽为有情说诸法性，而作是念：『我于菩提都无所得，亦常于法不为有情有所宣说。我虽证得无上菩提，而此菩提实不可证；我虽宣说一切法性，而诸法性实不可说。能说、所说俱无自性，能证、所证亦不可得。』是故菩萨摩诃萨众欲证无上正等菩提，于诸法中不应执著，虽无执著而不退转，由无退转心不沉没，由不沉没摄受精进，是为精进波罗蜜多。复以精进波罗蜜多，回向趣求一切智智，圆满净戒波罗蜜多。复以净戒波罗蜜多，回向趣求一切智智，令此净戒波罗蜜多转胜、转增、转明、转净。如是菩萨修学净戒波罗蜜多，速得圆满增、胜、明、净，皆由菩萨回向趣求一切智智。」
　　时，满慈子便问具寿舍利子言：「若一切法皆如幻事都非实有，云何菩萨回向趣求一切智智而得成立？」
　　舍利子言：「若一切法少分实有非如幻事，则诸菩萨毕竟不能回向趣求一切智智；以一切法无少实有非如幻事故，诸菩萨回向趣求一切智智。如是菩萨有所堪能回向趣求一切智智精勤无倦，皆由了达诸法非实、如幻、如化有所堪能，当知即是菩萨精进波罗蜜多。」
　　满慈子言：「如是菩萨有所堪能回向趣求一切智智精勤无倦，是何法业而说堪能？即是精进如何修学如是堪能？」
　　舍利子言：「堪能即是方便善巧之所作业。菩萨要依方便善巧，知一切法皆如幻事。菩萨安住方便善巧，不怖法空、不堕实际。譬如有人住高山顶，两手坚执轻固伞盖，临山峰仞（别本有作「刃」者）翘足引颈，俯观岩下险绝深坑；伞盖承风力所持御，虽临险岸而不堕落；如是菩萨方便善巧大悲般若力所任持，虽如实观诸法如幻虚妄显现本性空寂，而心都无下劣怖畏，于法实际亦不证入。何以故？满慈子！是诸菩萨方便善巧，大悲般若力所任持，不怖法空、不证实际。如持伞盖俯峻峰岩，观险绝坑无怖无堕；如是菩萨摩诃萨众被戴坚固甲胄，摄受方便善巧，成就第一圆满净戒波罗蜜多为所依止，虽求无上正等菩提，而不见法已正、当证。应知如是菩萨净戒波罗蜜多，一切皆由方便善巧所摄受故，能至无上正等菩提。如是菩萨方便善巧所摄受故，常不远离所学六种波罗蜜多，是诸菩萨由不远离所学六种波罗蜜多，渐次邻近一切智智，超胜一切声闻、独觉，何以故？满慈子！是诸菩萨专意趣求如无价宝一切智故。
　　「又，满慈子！如有二人作大方便，入深山窟求无价宝。彼入未久便见两边有诸少价金银等宝，俱见不取渐次前行；复见两边有多价宝，一见贪著荷负而还，一见不取更复前进，至极胜处获无价宝，恣意持还多所饶益。如是菩萨作大方便，求证无上正觉菩提，欲为有情作大饶益，趣入佛法略有二种：一、有菩萨无方便善巧故，虽闻世间种种善法心不贪染，而闻二乘所有功德心便爱味，由爱味故精勤摄受，远离所求一切智智，退失无上正等觉心；如彼初人见少价宝虽不贪著，而见多价贪著持还失无价宝。二、有菩萨有方便善巧故，初闻世间种种善法心不贪染，次闻二乘所有功德亦不爱味，由不爱味便不思惟，由不思惟便不修习，既不修习方便厌舍。所以者何？此诸菩萨知世善法多诸过患，不能究竟自利利他，障碍所求一切智智；声闻、独觉功德善根，虽出世间而但自利，不能普利一切有情，亦障所求一切智智，故不爱味亦不思惟，于彼善根不乐修习。由斯超越彼二乘地，勤求无上正等菩提，渐次证得一切智智；如彼后人见少价宝及多价宝俱不贪著，渐次深入至极胜处，获无价宝恣意持还，与诸有情作大饶益。
　　「如是菩萨方便善巧，既不贪染世间善法，于二乘法亦不爱味，由斯渐次趣大菩提，修多百千难行苦行，供养恭敬无量如来，成熟有情、严净佛土，至极圆满得一切智，利益安乐无量有情，如无价宝多所饶益。如是菩萨方便善巧，虽闻二乘种种功德，而能了达皆非究竟，虽能取证而深厌舍，虽深厌舍而能巧说，方便饶益彼类有情，令善修行证涅槃乐。如是菩萨方便善巧，能不摄受二乘功德，精进修行诸菩萨行，趣证无上正等菩提，作诸有情利益安乐。」
　　尔时，满慈子问舍利子言：「若诸菩萨住不退位，于何等行不应味著？」
　　舍利子言：「彼于六种波罗蜜多不应味著。何以故？满慈子！若深味著布施、净戒、安忍、精进、静虑、般若波罗蜜多，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于六种波罗蜜多，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著种种空观。何以故？满慈子！若深味著内空、外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空观，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是种种空观，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著真如等观。何以故？满慈子！若深味著诸法真如、法界、法性，不虚妄性、不变异性、平等性、离生性、法定、法住、实际、虚空界、不思议界观，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是真如等观，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著诸缘起观。何以故？满慈子！若深味著，无明缘行，行缘识，识缘名色，名色缘六处，六处缘触，触缘受，受缘爱，爱缘取，取缘有，有缘生，生缘老死，无明灭故行灭，乃至生灭故老死灭观，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是诸缘起观，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著诸圣谛观。何以故？满慈子！若深味著苦、集、灭、道四圣谛观，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是诸圣谛观，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著助菩提分。何以故？满慈子！若深味著四念住、四正断、四神足、五根、五力、七等觉支、八圣道支，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是助菩提分，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著三解脱门。何以故？满慈子！若深味著空、无相、无愿解脱门，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是三解脱门，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著陀罗尼门、三摩地门。何以故？满慈子！若深味著陀罗尼门、三摩地门，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是陀罗尼门、三摩地门，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著静虑、无量、等至、解脱。何以故？满慈子！若深味著静虑、无量、等至、解脱，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是静虑、无量、等至、解脱，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著胜处、遍处、九次第定。何以故？满慈子！若深味著胜处、遍处、九次第定，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是胜处、遍处、九次第定，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著修诸地智。何以故？满慈子！若深味著修诸地智，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是修诸地智，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著五眼、六神通。何以故？满慈子！若深味著五眼、六神通，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是五眼、六神通，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著如来十力、四无所畏、四无碍解。何以故？满慈子！若深味著如来十力、四无所畏、四无碍解，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是如来十力、四无所畏、四无碍解，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著大慈、大悲、大喜、大舍。何以故？满慈子！若深味著大慈、大悲、大喜、大舍，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是大慈、大悲、大喜、大舍，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著十八佛不共法。何以故？满慈子！若深味著十八佛不共法，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是十八佛不共法，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著无忘失法、恒住舍性。何以故？满慈子！若深味著无忘失法、恒住舍性，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是无忘失法、恒住舍性，虽应精勤勇猛修习，时无间断如救头然，而于其中不应味著。』
　　「又，满慈子！彼诸菩萨不应味著一切智、道相智、一切相智。何以故？满慈子！若深味著一切智、道相智、一切相智，心便杂染，不能如实利乐有情，亦复不能严净佛土，由斯经久乃能证得所求无上正等菩提，故彼菩萨应作是念：『我于如是一切智、道相智、一切相智，虽应精勤勇猛修习，时无间断如救头然，而于其中不应味著。』
　　「又，满慈子！若诸菩萨欲证无上正等菩提，不应现行如是分别：『我由如是菩萨净戒，摄受诸相及诸随好。』若诸菩萨现行如是分别心者，应知名为犯菩萨戒。是故菩萨不应贪求诸相随好，求趣无上正等菩提。若诸菩萨取著相好受持净戒，应知名为取著净戒有所毁犯；若诸菩萨取著净戒有所毁犯，定不能证所求无上正等菩提。」

　　大般若波罗蜜多经卷第五百八十七

