
　　　　大般若波罗蜜多经　卷第五百六十四

　　　　　　大唐三藏法师玄奘奉　　诏译

　　　　第五分胜意乐品第二十

　　「复次，善现！若诸菩萨以胜意乐，欲证无上正等菩提，常应亲近、供养恭敬、尊重赞叹真净善友。」
　　尔时，善现便白佛言：「何等名为菩萨善友？」
　　佛告善现：「诸佛皆名菩萨善友。若能宣说甚深般若波罗蜜多，教诫教授诸菩萨众，令于般若波罗蜜多甚深法门能悟入者，亦得名为菩萨善友。布施、净戒、安忍、精进、静虑、般若波罗蜜多，当知亦名菩萨善友。如是六种波罗蜜多，与诸菩萨为师为导，为明为炬，为光为照，为舍为护，为归为趣，为洲为渚，为父为母。过去未来现在诸佛，皆依六种波罗蜜多，而得成办功德事业。所以者何？如是六种波罗蜜多，普能摄受一切佛法。是故，善现！若诸菩萨欲证无上正等菩提，应学六种波罗蜜多。
　　「复次，善现！若诸菩萨欲学六种波罗蜜多，应于般若波罗蜜多甚深经典，至心听闻、受持、读诵，观察义趣请决所疑。所以者何？如是般若波罗蜜多甚深经典，能与六种波罗蜜多为尊为导、为生养母。善现当知！若诸菩萨欲得不随他教行，欲住不随他教地，欲断一切有情疑，欲满一切有情愿，应学如是甚深般若波罗蜜多。」
　　具寿善现便白佛言：「甚深般若波罗蜜多以何为相？」
　　佛告善现：「甚深般若波罗蜜多无碍为相。」
　　尔时，善现复白佛言：「颇有因缘，甚深般若波罗蜜多无碍之相，余一切法亦得有耶？」
　　佛告善现：「有因缘故，甚深般若波罗蜜多无碍之相，余一切法亦可说有。所以者何？以一切法无不皆如甚深般若波罗蜜多是空、远离。」
　　具寿善现复白佛言：「若一切法皆空、远离，云何有情有染有净？所以者何？非空、远离法可说有染净，非空、远离能证菩提，非离空、远离有别法可得，云何令我解如是义？」
　　佛告善现：「于意云何？有情长夜有我等心执我等不？」
　　善现对曰：「如是！世尊！」
　　佛告善现：「于意云何？有情所执我及我所空、远离不？」
　　善现对曰：「如是！世尊！」
　　佛告善现：「于意云何？岂不有情由我、我所流转生死？」
　　善现对曰：「如是！世尊！」
　　佛告善现：「如是有情流转生死，施设杂染及清净者。由诸有情虚妄执著我及我所说有杂染，而于其中无杂染者；由诸有情不妄执著我及我所说有清净，而于其中无清净者。是故，善现！虽一切法皆空、远离，而诸有情亦可施设有染有净，若诸菩萨能如是行，名行般若波罗蜜多。」
　　具寿善现便白佛言：「希有！世尊！虽一切法皆空、远离，而诸有情有染有净。若诸菩萨能如是行，则不行色、受、想、行、识，世间天、人、阿素洛等皆不能伏，普胜一切声闻、独觉所行之行至无胜处，是诸菩萨由此般若波罗蜜多相应作意，昼夜安住方便善巧，趣向无上正等菩提，疾证无上正等菩提。」
　　佛告善现：「如是！如是！复次，善现！于意云何？假使于此赡部洲中一切有情，非前非后皆得人身，发菩提心尽寿布施，持此布施回向菩提，由此因缘得福多不？」
　　善现对曰：「甚多！世尊！」
　　佛告善现：「若有菩萨下至一日，安住般若波罗蜜多相应作意，所获功德甚多于前无量无数。所以者何？如是菩萨如如安住甚深般若波罗蜜多相应作意，如是如是堪为一切有情福田，由此菩萨所起慈心，诸有情类无能及者，唯除如来、应、正等觉。
　　「如是菩萨具胜妙慧，由胜妙慧，见诸有情受大苦恼如被刑戮，起大悲心。复以天眼，见有情类成无间业堕无暇处受诸苦恼，或为见网之所覆蔽不得正道，见已悲愍生大厌怖，普缘一切有情世间起大慈悲相应作意：『我当普为一切有情作大导师令脱众苦。』虽作是念而不住此想亦不住余想，是名菩萨大慧光明。由住此住，能作一切世间福田，虽未证得一切智智，而于菩提已不退转，堪受施主一切供养。
　　「如是菩萨善住般若波罗蜜多，既能毕竟报施主恩，亦能亲近一切智智。是故菩萨欲不虚受世间信施，欲示有情真净道路，欲为有情作大饶益，欲为世间作大明照，欲脱有情生死牢狱，欲施有情清净法眼，应常安住甚深般若波罗蜜多相应作意。由此作意，所有言说皆与般若波罗蜜多理趣相应，诸余作意无容暂起。所以者何？如是菩萨，甚深般若波罗蜜多相应作意流注相续。譬如有人先未曾有末尼宝珠，后时遇得欢喜自庆，遇缘还失生大忧恼，常怀叹惜未曾离念，思当何计还得此珠？彼人由是相应作意，缘此宝珠无时暂舍。菩萨亦尔，应常安住甚深般若波罗蜜多相应作意，若不安住如是作意，则为丧失一切智智相应作意。」
　　尔时，善现便白佛言：「若一切法及诸作意皆离自性，云何菩萨不离般若一切智智相应作意？」
　　佛告善现：「若诸菩萨知一切法及诸作意皆离自性，是诸菩萨不离般若一切智智。所以者何？甚深般若一切智智及诸作意自性皆空、无增无减。」
　　具寿善现复白佛言：「若深般若波罗蜜多自性常空、无增无减，云何菩萨增长般若波罗蜜多能近菩提？」
　　佛告善现：「若诸菩萨行深般若波罗蜜多，知一切法无增无减，于深般若波罗蜜多亦无增减。若诸菩萨能如是知，闻一切法无增无减，不惊、不怖亦不沉没。是诸菩萨行深般若波罗蜜多已到究竟，安住菩萨不退转地，疾证无上正等菩提。」
　　具寿善现白言：「世尊！为即般若波罗蜜多，能行般若波罗蜜多不？」
　　「不尔！善现！」
　　「世尊！为离般若波罗蜜多有法可得，能行般若波罗蜜多不？」
　　「不尔！善现！」
　　「世尊！为即般若波罗蜜多空，能行般若波罗蜜多不？」
　　「不尔！善现！」
　　「世尊！为离般若波罗蜜多空有法可得，能行般若波罗蜜多不？」
　　「不尔！善现！」
　　「世尊！为即空，能行般若波罗蜜多不？」
　　「不尔！善现！」
　　「世尊！为离空有法可得，能行般若波罗蜜多不？」
　　「不尔！善现！」
　　「世尊！为即空，能行空不？」
　　「不尔！善现！」
　　「世尊！为离空有法可得，能行空不？」
　　「不尔！善现！」
　　「世尊！为即般若波罗蜜多，能行空不？」
　　「不尔！善现！」
　　「世尊！为离般若波罗蜜多有法可得，能行空不？」
　　「不尔！善现！」
　　「世尊！为即色、受、想、行、识等，能行般若波罗蜜多及行空不？」
　　「不尔！善现！」
　　「世尊！为离色、受、想、行、识等有法可得，能行般若波罗蜜多及行空不？」
　　「不尔！善现！」
　　「世尊！为即色、受、想、行、识等空，能行般若波罗蜜多及行空不？」
　　「不尔！善现！」
　　「世尊！为离色、受、想、行、识等空，能行般若波罗蜜多及行空不？」
　　「不尔！善现！」
　　尔时，善现便白佛言：「若尔，菩萨以何等法能行般若波罗蜜多及能行空？」
　　佛告善现：「于意云何？汝见有法能行般若波罗蜜多及行空不？」
　　善现对曰：「不也！世尊！」
　　佛告善现：「于意云何？汝见有般若波罗蜜多及见有空，是诸菩萨所行处不？」
　　善现对曰：「不也！世尊！」
　　佛告善现：「于意云何？汝所不见法，是法可得不？」
　　善现对曰：「不也！世尊！」
　　佛告善现：「于意云何？不可得法颇有生不？」
　　善现对曰：「不也！世尊！」
　　佛告善现：「汝所不见、所不得法所有实相，即是菩萨无生法忍。菩萨成就如是忍者，便于无上正等菩提堪得受记，亦名如来无所畏道。若诸菩萨勤行此道，不得无上正等觉智、大智、妙智、自然（别本有一「人」字）智、一切智智及如来智，无有是处。」
　　具寿善现复白佛言：「菩萨为以诸法无生，于佛菩提得受记不？」
　　「不尔！善现！」
　　「世尊！若尔，菩萨云何受菩提记？」
　　佛告善现：「于意云何？汝见有法于佛菩提得受记不？」
　　善现对曰：「不也！世尊！我不见法于佛菩提堪得受记，亦不见法于佛菩提有能证者，证时、证处及由此证、若所证法皆亦不见。」
　　佛告善现：「以一切法不可得故，不应念言于佛菩提此是能证、此是所证。」
　　时，天帝释便白佛言：「如是般若波罗蜜多最为甚深、难见、难觉，毕竟离故，非少善根诸有情类，能于如是甚深般若波罗蜜多书写、听闻、受持、读诵。」
　　尔时，佛告天帝释言：「如是！如是！如汝所说。憍尸迦！假使于此赡部洲中，一切有情悉皆成就十善业道，如是福聚于能书写、听闻、受持、读诵般若波罗蜜多甚深经典所获功德，百分不及一，千分不及一，乃至邬波尼杀昙分亦不及一。」
　　时，有苾刍告天帝释：「有于般若波罗蜜多书写、听闻、受持、读诵，所获功德胜于仁者？」
　　天帝释言：「彼有情类初发心时尚胜于我，况于般若波罗蜜多书写、听闻、受持、读诵、精勤修学、如理思惟！
　　「苾刍当知！彼有情类即是菩萨。如是菩萨所获福聚，普胜一切世间天、人、阿素洛等。如是菩萨所获福聚，亦胜预流、一来、不还、应果、独觉，亦胜菩萨远离般若波罗蜜多方便善巧，修行布施、净戒、安忍、精进、静虑波罗蜜多及余功德。苾刍当知！若诸菩萨如说修行甚深般若波罗蜜多方便善巧，是诸菩萨普胜一切世间天、人、阿素洛等，世间天、人、阿素洛等皆应供养。所以者何？是诸菩萨于深般若波罗蜜多，能如说行究竟随转。是诸菩萨能绍一切智智种性令不断绝，常不远离诸佛世尊，常不远离妙菩提座，常能济拔溺生死泥诸有情类。是诸菩萨如是学时，常学菩萨所应学法，不学二乘所应学法。诸天神等常随拥护，四大天王来至其所供养恭敬，咸作是言：『善哉！大士！当勤精进学菩萨众所应学法，疾当安坐妙菩提座，速证无上正等菩提。如昔天王所奉四钵，我亦当奉。』苾刍当知！是诸菩萨，我等天帝尚往其所供养恭敬，况余天神！苾刍当知！是诸菩萨如是学时，一切如来及诸菩萨、诸天龙等常随守护，由此因缘，世间危厄、身心忧苦皆不侵害，所有疾病亦复不起。苾刍当知！是诸菩萨获如是等现法胜利，后世功德无量无边。」
　　时，阿难陀窃作是念：「天主帝释为自辩才赞说如是菩萨功德，为是如来威神加被？」
　　时，天帝释承佛威神，知阿难陀心之所念，白言：「大德！非我辩才，皆是如来威神加被。」
　　尔时，佛告阿难陀言：「如是！如是！今天帝释承佛威神能如是说。庆喜当知！若时菩萨于深般若波罗蜜多思惟修学，三千世界一切恶魔皆生疑怖，咸作是念：『此诸菩萨为于中间便证实际，堕二乘地，为趣无上正等菩提转妙法轮，空我境界。』」

　　　　第五分修学品第二十一

　　「复次，庆喜！若时菩萨修学般若波罗蜜多，昼夜精勤常不舍离。时，魔眷属如箭入心，怖战忧惶不任自处。
　　「复次，庆喜！若时菩萨修学般若波罗蜜多，昼夜精勤将至究竟。时，魔眷属来至其所，化作种种可怖畏事，欲令菩萨身心惊惶，于大菩提暂退便足。
　　「复次，庆喜！非诸菩萨修学般若波罗蜜多，皆为恶魔之所扰乱。若诸菩萨先世闻此甚深般若波罗蜜多，无信解心毁訾诽谤，是诸菩萨修学般若波罗蜜多，便为恶魔之所扰乱。
　　「复次，庆喜！若诸菩萨闻深般若波罗蜜多，疑惑犹豫为有为无，是诸菩萨修学般若波罗蜜多，便为恶魔之所扰乱。
　　「复次，庆喜！若诸菩萨远离善友，恶友摄持，不闻般若波罗蜜多甚深义处，由不闻故不知不见，云何修学甚深般若波罗蜜多？是诸菩萨修学般若波罗蜜多，便为恶魔之所扰乱。
　　「复次，庆喜！若诸菩萨摄受邪法，尔时，恶魔便作是念：『今此菩萨与我为伴，令无量人弃舍正法满我所愿。』是诸菩萨修学般若波罗蜜多，便为恶魔之所扰乱。
　　「复次，庆喜！若诸菩萨闻说般若波罗蜜多甚深经时，告余菩萨：『如是般若波罗蜜多理趣甚深、难信难解，何用书写、受持、读诵？我尚不能得其源底，况余薄福浅智者哉！』是诸菩萨修学般若波罗蜜多，便为恶魔之所扰乱。
　　「复次，庆喜！若诸菩萨轻余菩萨，谓作是言：『我能安住真远离行，汝等皆无。』尔时，恶魔欢喜庆快，是诸菩萨修学般若波罗蜜多，便为恶魔之所扰乱。
　　「复次，庆喜！若时菩萨自恃名姓及所修行杜多功德，轻蔑诸余修胜善法诸菩萨众，常自称赞毁訾他人，无不退转诸行、状、相而谓自有，起烦恼业。尔时，恶魔便大欢喜，作如是念：『今此菩萨令我境土宫殿不空，增益地狱、傍生、鬼界。』是时，恶魔助其神力，令转增益威力辩才，由此多人信受其语，因斯劝发同彼恶见，同恶见已随彼邪学，随邪学已烦恼炽盛。心颠倒故，所起三业皆能感得不可爱果，由此因缘增长恶趣，令魔宫殿转更充满，由此恶魔欢喜踊跃，诸有所作随意自在，是诸菩萨修学般若波罗蜜多，便为恶魔之所扰乱。
　　「复次，庆喜！若时菩萨与求声闻、独觉乘者更相毁蔑、斗诤、诽谤，尔时恶魔便作是念：『今此菩萨虽远菩提而不极远，虽近恶趣而不甚近。』若时菩萨与菩萨乘善男子等更相毁蔑、斗诤、诽谤，尔时恶魔便作是念：『此二菩萨极远菩提甚近恶趣。』作是念已欢喜踊跃，增其威势，令二朋党斗诤不息，使余无量无边有情皆于大乘深心厌离，是诸菩萨修学般若波罗蜜多，便为恶魔之所扰乱。
　　「复次，庆喜！若诸菩萨未得菩提不退转记，于得菩提不退转记诸菩萨所起损害心，斗诤、轻蔑、骂辱、诽谤，是诸菩萨随起尔所念不饶益心，还退尔所劫曾修胜行，经尔所时远离善友，还受尔所生死系缚。若不弃舍大菩提心，还尔所劫被弘誓铠勤修胜行时无间断，然后乃补尔所功德。」
　　尔时，庆喜便白佛言：「是诸菩萨所起恶心生死罪苦，为要流转经尔所时，为于中间亦得出离？是诸菩萨所退胜行，为要精勤经尔所劫时无间断然后乃补，为于中间有复本义？」
　　佛告庆喜：「我为菩萨、独觉、声闻，说有出罪还补善法。
　　「庆喜当知！若诸菩萨造此罪后，心无惭愧怀恶不舍，不能如法发露悔过。我说彼类，于其中间无出罪苦还补善义。
　　「若诸菩萨造此罪后，深生惭愧心不系恶，寻能如法发露悔过，作如是念：『我今已得难得人身，何容复起如是过恶失大善利？我应饶益一切有情，何乃于中反作衰损？我应恭敬一切有情如仆事主，何乃于中反生憍慢、毁辱、凌蔑？我应忍受一切有情捶打诃骂，何容于彼反以暴恶身语加报？我应和解一切有情令相敬爱，何容复起勃恶语言与彼乖诤？我应堪耐一切有情长时履践，犹如道路亦如桥梁，何容于彼反加凌辱？我求无上正等菩提，为拔有情生死大苦，令得究竟安乐涅槃，何容反欲加之以苦？我应从今尽未来际，如愚、如哑、如聋、如盲，于诸有情无所分别。假使斩截头足手臂、挑目、割耳、劓鼻、截舌、锯解一切身分肢体，于彼有情终不起恶。若我起恶，即便退坏所发无上正等觉心，障碍所求一切智智，不能利益安乐有情。』庆喜当知！是诸菩萨，我说中间有出罪苦还补善义，非要经于尔所劫数，恶魔于彼不能扰乱，疾证无上正等菩提。
　　「复次，庆喜！诸菩萨众与求声闻、独觉乘者不应交涉，设与交涉不应共住，设与共住不应与彼论义决择，勿因此故起忿恚心，或令复（「令复」别本或作「复令」）生粗恶言说，便碍无上正等菩提，亦坏无边菩萨行法。若诸菩萨与菩萨乘善男子等共住相视，尊重敬事应如大师，复作是念：『彼是我等真净善友，同载一船、同一所趣、同行一道、同一事业，学时、学处及所学法、若由此学皆无有异。』复作是念：『若彼菩萨住杂作意，我当于中不同彼学；若彼菩萨离杂作意，我当于中常同彼学。』若诸菩萨如是学时，疾证所求一切智智。」
　　尔时，善现便白佛言：「若诸菩萨为尽故学，为不生故学，为离故学，为灭故学，是学一切智智不？」
　　佛告善现：「若诸菩萨如是学时，非学一切智智。」
　　具寿善现复白佛言：「何缘菩萨如是学时，非学一切智智？」
　　佛告善现：「于意云何？佛证真如极圆满故，说名如来、应、正等觉，如是真如可说为尽乃至灭不？」
　　善现对曰：「不也！世尊！何以故？真如无相，不可说尽乃至灭故。」
　　佛告善现：「是故菩萨如是学时，非学一切智智。若诸菩萨不为尽故学，乃至不为灭故学，如是学时，是学一切智智，亦学般若波罗蜜多，亦学佛地、力、无畏等无边佛法。善现当知！若诸菩萨如是学时，至一切学究竟彼岸，天魔外道皆不能伏，息除诸恶众善圆满，少分有情能如是学，是故菩萨欲堕极少有情数者，当勤修学甚深般若波罗蜜多方便善巧。

　　　　第五分根栽品第二十二之一

　　「复次，善现！若诸菩萨如是修学甚深般若波罗蜜多方便善巧，不起根栽俱行之心，不起悭吝、犯戒、嗔忿、懈怠、散动、恶慧、犹豫俱行之心。
　　「复次，善现！若诸菩萨如是修学甚深般若波罗蜜多方便善巧，能摄一切波罗蜜多。譬如身见能具摄受六十二见，如是般若波罗蜜多摄受一切波罗蜜多：譬如命根遍能摄受所余诸根，命根灭时诸根随灭，如是般若波罗蜜多摄受一切波罗蜜多，若失般若波罗蜜多则失一切波罗蜜多。所以者何？甚深般若波罗蜜多能持一切殊胜善法，能灭一切恶不善法。是故，善现！若诸菩萨欲摄一切波罗蜜多，应学般若波罗蜜多。若诸菩萨能学般若波罗蜜多，于诸有情最尊最胜。
　　「复次，善现！于意云何？于此三千大千世界诸有情类宁为多不？」
　　善现对曰：「甚多！世尊！赡部洲中诸有情类其数尚多，况三千界！」
　　佛告善现：「假使三千大千世界一切有情皆成菩萨，一一皆以上妙乐具，尽寿供养一切有情。于意云何？是诸菩萨由此因缘得福多不？」
　　善现对曰：「甚多！世尊！」
　　佛告善现：「若有菩萨修学般若波罗蜜多如弹指顷，其福胜彼无量无边。所以者何？甚深般若波罗蜜多具大义用，能摄无上正等菩提。是故，善现！若诸菩萨欲证无上正等菩提，欲为一切有情上首，欲普饶益一切有情，欲为一切有情依怙，欲证一切圆满佛法，欲行诸佛所行境界，欲游戏佛所游戏处，欲作诸佛大师子吼，欲以一音为三千界一切有情宣说正法普令一切获大饶益，当学般若波罗蜜多。善现当知！我曾不见有诸菩萨修学般若波罗蜜多，而不能得世、出世间功德胜利。」
　　尔时，善现便白佛言：「菩萨修学甚深般若波罗蜜多，岂亦能得声闻、独觉功德善根？」
　　佛告善现：「声闻、独觉功德善根，此菩萨众亦皆能得，但于其中心不乐住；以胜智见无倒观察，超过声闻及独觉地，为彼开示令皆证得。
　　「复次，善现！若诸菩萨如是学时，则为一切世间天、人、阿素洛等真净福田，超诸世间声闻、独觉福田之上，疾能证得一切智智，常不舍离甚深般若波罗蜜多。菩萨若能修行般若波罗蜜多，当知已于一切智智得不退转，远离声闻、独觉等地，亲近无上正等菩提。
　　「善现当知！若诸菩萨作如是念：『此是般若波罗蜜多，我由般若波罗蜜多，当能引发一切智智。』是诸菩萨非行般若波罗蜜多，亦于般若波罗蜜多不知不见。若诸菩萨不作是念：『此是般若波罗蜜多，我由般若波罗蜜多，当能引发一切智智。』是诸菩萨是行般若波罗蜜多，亦于般若波罗蜜多能知能见。
　　「复次，善现！若诸菩萨不见般若波罗蜜多，不闻、不觉、不知般若波罗蜜多，于不见、闻、觉、知诸法亦不分别，是行般若波罗蜜多。」
　　时，天帝释作是念言：「若诸菩萨修行般若波罗蜜多，尚胜一切有情之类，况得无上正等菩提！若诸有情闻说一切智智名字深生信解，尚为获得人中善利及得世间最胜寿命，况发无上正等觉心，或能听闻甚深般若波罗蜜多！是诸有情世间敬爱，当能调御一切有情。」
　　作是念已，即便化作微妙香花，捧散如来及诸菩萨。既散花已，作是愿言：「若诸菩萨求趣无上正等菩提，以我所生善根功德，愿彼佛法速得圆满，愿彼所求一切智法及无漏法速得圆满。」
　　作是愿已，便白佛言：「若菩萨乘善男子等，已发无上正等觉心，我终不生一念异意，令其退转大菩提心；我终不生一念异意，令诸菩萨厌大菩提，退住声闻、独觉等地；我终不起一念异心，令诸菩萨退失大悲相应作意。若诸菩萨已发大心，我愿彼心倍复增进，愿彼菩萨见生死中种种苦已，为欲利乐世间天、人、阿素洛等，发起种种坚固大愿：『我既自度，亦当精勤度未度者；我既自脱，亦当精勤脱未脱者；我既自安，亦当精勤安未安者；我既自证究竟涅槃，亦当精勤令未证者皆同证得究竟涅槃。』
　　「世尊！若有情类于初发心菩萨功德深心随喜，得几所福？于久发心修诸胜行菩萨功德、于不退转地菩萨功德、于一生所系菩萨功德深心随喜，得几所福？」
　　尔时，佛告天帝释言：「妙高山王可知两数，此有情类随喜俱心所生福德不可知量，乃至三千大千世界可知两数，此有情类随喜俱心所生福德不可知量。」
　　时，天帝释复白佛言：「若诸有情于诸菩萨从初发心乃至得佛功德善根不生随喜，或复于彼随喜功德不闻不知，当知皆是魔所执持、魔所魅著、魔之朋党，魔天界殁来生此间。所以者何？若诸菩萨发菩提心修菩萨行，得不退转至究竟位，有能于彼起随喜心，定能破坏众魔眷属，疾能证得一切智智。若诸有情深心敬爱佛、法、僧宝，随所生处常欲见佛、闻法、遇僧，于诸菩萨功德善根，应深随喜回向菩提不生执著。若能如是，疾证无上正等菩提，利乐有情破魔军众。」
　　尔时，佛告天帝释言：「如是！如是！如汝所说。憍尸迦！若诸有情于诸（别本或无「诸」字）菩萨功德善根，深心随喜回向菩提，速能圆满诸菩萨行，疾证无上正等菩提。若诸有情于诸菩萨功德善根，深心随喜回向菩提，是诸有情具大势力，常能奉事诸佛世尊，于深经典善知义趣。随所生处，一切世间恭敬供养，不见恶色、不闻恶声、不嗅恶香、不尝恶味、不觉恶触、不思恶法、不堕恶趣，生人天中恒受胜乐。何以故？憍尸迦！是诸有情能于无量菩萨功德，深心随喜回向菩提，善根增进，疾能证得一切智智，饶益无量无数有情，令住无余般涅槃界。以是故，憍尸迦！住菩萨乘善男子等，于诸菩萨功德善根，皆应随喜回向菩提，利乐无边诸有情类。」
　　尔时，善现便白佛言：「心既如幻，云何菩萨能证无上正等菩提？」
　　佛告善现：「于意云何？汝为见有如幻心不？」
　　善现对曰：「不也！世尊！」
　　佛告善现：「于意云何？汝见幻不？」
　　善现对曰：「不也！世尊！」
　　佛告善现：「于意云何？若汝不见幻、不见如幻心，若处无幻、无如幻心，汝见有是心能得菩提不？」
　　善现对曰：「不也！世尊！」
　　佛告善现：「于意云何？若处离幻、离如幻心，汝见有是法能得菩提不？」
　　善现对曰：「不也！世尊！我都不见即、离心法，说何等法若有若无？以一切法毕竟离故，不可施设是有是无。若法不可施设有无，则不可说能得菩提，非无所有法能得菩提故。由此般若波罗蜜多亦毕竟离，不应修遣，亦复不应有所引发，无上菩提亦毕竟离。云何可说诸菩萨众依深般若波罗蜜多能证菩提？是故般若波罗蜜多应不可说能证无上正等菩提，离法不得离法故？」
　　佛告善现：「善哉！善哉！如是！如是！甚深般若波罗蜜多、无上菩提俱毕竟离。甚深般若波罗蜜多毕竟离故，得毕竟离无上菩提，若深般若波罗蜜多非毕竟离，应非般若波罗蜜多。是故，善现！非不依止甚深般若波罗蜜多得大菩提，虽非离法能得离法，而得菩提非不依止甚深般若波罗蜜多。是故菩萨欲得无上正等菩提，应勤修学甚深般若波罗蜜多。」

　　大般若波罗蜜多经卷第五百六十四

