
　　　　大智度论卷第五十四
　　　　　　　　龙树菩萨造
　　　　　　　　姚秦三藏法师鸠摩罗什译

　　　　释天王品第二十七

　　﹝经﹞尔时，三千大千世界诸四天王天，与无数百千亿诸天，俱来在会中。三千大千世界诸释提桓因等诸忉利天，须夜摩天王等诸夜摩天，删兜率陀天王等诸兜率陀天，须涅蜜陀天王等诸妙化天，婆舍跋提天王等诸自在行天，各与无数百千亿诸天，俱来在会中。三千大千世界诸梵王，乃至首陀会诸天，各与无数百千亿诸天，俱来在会中。是诸四天王天，乃至首陀婆诸天，业报生身光明，于佛常光，百分、千分、千万亿分不能及一，乃至不可以算数譬喻为比。世尊光明最胜、最妙、最上、第一，诸天业报光明，在佛光边不照不现；譬如焦炷比阎浮檀金。
　　尔时，释提桓因白大德须菩提：「是三千大千世界诸四天王天，乃至首陀婆诸天，一切和合欲听须菩提说般若波罗蜜义。须菩提！菩萨摩诃萨，云何应住般若波罗蜜中？何等是菩萨摩诃萨般若波罗蜜？云何菩萨摩诃萨应行般若波罗蜜？」须菩提语释提桓因言：「憍尸迦！我今当承顺佛意，承佛神力，为诸菩萨摩诃萨说般若波罗蜜，如菩萨摩诃萨所应住般若波罗蜜中。诸天子！今未发阿耨多罗三藐三菩提心者，今应当发心；诸天子！若入声闻正位，是人不能发阿耨多罗三藐三菩提心。何以故？与生死作障隔故。是人若发阿耨多罗三藐三菩提心者，我亦随喜，所以者何？上人应更求上法，我终不断其功德。
　　憍尸迦！何等是般若波罗蜜？菩萨摩诃萨应萨婆若心，念色无常，念色苦，念色空，念色无我，念色如病、如疽，如痈、如疮，如箭入身，痛恼、衰坏，忧畏不安，以无所得故；受、想、行、识亦如是。眼、耳、鼻、舌、身、意，地种，水、火、风、空、识种，观无常乃至忧畏不安，是亦无所得故。观色寂灭、离，不生不灭，不垢不净，受、想、行、识亦如是。观地种乃至识种寂灭、离，不生不灭，不垢不净，亦无所得故。
　　复次，憍尸迦！菩萨摩诃萨应萨婆若心，观无明缘诸行，乃至老死因缘大苦聚集，亦无所得故。观无明灭故诸行灭，乃至生灭故老死灭，老死灭故忧悲愁恼大苦聚灭，以无所得故。
　　复次，憍尸迦！菩萨摩诃萨应萨婆若心，修四念处，以无所得故；乃至修佛十力、十八不共法，以无所得故。
　　复次，憍尸迦！菩萨摩诃萨应萨婆若心，行檀波罗蜜，以无所得故；行尸罗波罗蜜、羼提波罗蜜、毗梨耶波罗蜜、禅波罗蜜，以无所得故。
　　复次，憍尸迦！菩萨摩诃萨行般若波罗蜜时，作是观：但诸法，诸法共相因缘，润益增长，分别校计，是中无我，无我所。菩萨回向心不在阿耨多罗三藐三菩提心中，阿耨多罗三藐三菩提心不在回向心中；回向心于阿耨多罗三藐三菩提心中不可得，阿耨多罗三藐三菩提心于回向心中不可得。菩萨虽观一切法，亦无法可得，是名菩萨摩诃萨般若波罗蜜。」释提桓因问大德须菩提：「云何菩萨回向心不在阿耨多罗三藐三菩提心中？云何阿耨多罗三藐三菩提心不在回向心中？云何回向心于阿耨多罗三藐三菩提心中不可得？云何阿耨多罗三藐三菩提心于回向心中不可得？」须菩提语释提桓因言：「憍尸迦！回向心、阿耨多罗三藐三菩提心，非心；是非心相，非心相中不可回向。是非心相常非心相，不可思议相，常不可思议相，是名菩萨摩诃萨般若波罗蜜。」尔时，佛赞须菩提言：「善哉！善哉！须菩提！汝为诸菩萨摩诃萨说般若波罗蜜，安慰诸菩萨摩诃萨心！」须菩提白佛言：「世尊！我应报恩，不应不报恩。过去诸佛及诸弟子，为诸菩萨说六波罗蜜，示教利喜！世尊！尔时亦在中学，得阿耨多罗三藐三菩提。我今亦当为诸菩萨说六波罗蜜，示教利喜，令得阿耨多罗三藐三菩提。」

　　﹝论﹞问曰：初品中佛放殊胜光明，诸天大集，此间何以更说？答曰：有人言：此是后会。有人言：即是前会。天以须菩提善能说深般若波罗蜜，诸天欢喜；以是故佛微笑，常光益更发明，诸天光明不复现。如日出时，星、月、灯、烛，无复光明；譬如焦炷在阎浮檀金边。四天王天者，东方名提多罗吒，秦言治国，主乾闼婆及毗舍阇；南方名毗流离，秦言增长，主拘槃荼及薜荔多；西方名毗流波叉，秦言杂语，主诸龙王及富多那；北方名鞞沙门，秦言多闻，主夜叉及罗刹。释提桓因，释迦、秦言能，提婆、秦言天，因提、秦言主：合而言之，释提婆那民。须夜摩，夜摩天王名也，秦言妙善。删兜率陀，兜率陀天王名也，秦言妙足。须涅蜜陀，秦言化乐。婆舍跋提，秦言他化自在天。此间一梵天王名尸弃，秦言火。从梵天乃至首陀婆，首陀婆天，秦言净居天。业报生身光者，欲界天以灯烛明珠等施，及布施、持戒、禅定等清净故，身常光明，不须日月。色界天行禅离欲，修习火三昧故，身常出妙光，胜于日月，及欲界报光明。离欲天，取要言之，是诸光明，皆由心清净故得。佛常光明者，面各一丈。诸天光大者，虽无量由旬，于佛光边蔽而不现。
　　释提桓因见佛神力光明，作是念：佛光明能蔽诸天光，智慧之明亦当能破我愚闇。又以佛命须菩提说般若，是故言，一切诸天皆大集会，欲听须菩提说般若义。今大福德诸天皆集，欲闻般若义。云何是般若波罗蜜者，是问般若体；云何行者，是问初入方便行；云何住者，问深入究竟住。须菩提受其语，作是答：若人饥渴，给足饮食，感恩则深。菩萨亦如是，发心求佛道，为是人说般若，则大得利益，感恩亦深，是故说般若。若未发心者当发；已入圣道者则不堪任，以漏尽，无有后生故，如是等因缘，故言不任。
　　问曰：若是人不任者，何以故言是人若发心者，我亦随喜，不障其功德，上人应更求上法？答曰：须菩提虽是小乘，常习行空故，不著声闻道；以是故假设言，若发心有何咎！此中须菩提自说二因缘：一者、不障其福德心；二者、上人应更求上法。以是故，上人求阿耨多罗三藐三菩提无咎，若上人求小法是可耻。以中间傍及余事故更称问。何等是般若波罗蜜者，所谓应萨婆若心，观色无常、苦、空、无我，如先说。观五众能生诸恼，故言如病。有人闻五众如病，谓为轻微，故言如痈疽。有人以痈疽难愈，犹或可瘥，故言如箭镝入体，不可得出。有人以箭镝在体，虽沉深难拔，良方妙术，犹可令出，故言常痛恼。如人著衰，常有不吉，五众亦如是，若人随逐，则无安隐。以有衰故，常怀忧怖。是五众如与师子虎狼共住，常怀忧畏。是五众无常虚诳等过故，常不安隐。
　　问曰：五众但有此十五种恶，更有余事？答曰：略说则十五，广说则无量无边；如杂阿含中诃五众有百种罪过。
　　问曰：何以常说无常、苦、空、无我，或时说八事，如病、如痈、疽等，余七事少有说处？答曰：人有上、中、下，为利根故说四，即入苦谛。中根者说四，则不能生厌心；说如病、如痈等八事，则生厌心。钝根人闻是八事，犹不生厌，更为说痛恼等七事，然后乃厌。利根易度故，常多说四事；钝根人时有可度者，故希说余事。上八事多为圣行，余七事凡夫、圣人共行。初四入十六圣行故，般若中常说。又说般若为菩萨利根故，多说圣行。今问云何，是初行法故，此中都说。十二入乃至六种等，亦应如是诃。十八界等，亦应具说，诵者忘失。所以者何？此十八界等诸法，皆是五众别名故，不应不说。若行者观五众等寂灭远离，不生不灭，不垢不净，此但为般若波罗蜜故，不合上十五说，十五事三乘共故。声闻人智力薄故，初始不能观五众若远离、若寂灭等，但能观无常等，入第三谛，乃能观寂灭。菩萨利根故，初观五众，便得寂灭相。用无所得者，常用无所得空慧观诸法相。
　　复次，释提桓因问般若波罗蜜相，不问五众患厌事，但说般若相。般若相者，不离五众有涅槃，不离涅槃有五众，五众实相即是涅槃。是故初发心钝根者，先用无常等观，然后观五众寂灭等；十二因缘亦如是。
　　复次，修四念处乃至八圣道分，是共法；应萨婆若心，以无所得者，是名般若波罗蜜相。六波罗蜜乃至十八不共法，独是大乘法。
　　问曰：应说般若波罗蜜相行，何以故中间说诸法，诸法更相因缘润益增长？答曰：须菩提上先说诸法无常等过，后说诸法远离寂灭，无所得空，然后说诸法虽空，从因缘和合故有；次说四念处乃至十八不共法行佛道。听者作是念：上说远离寂灭空故，知非常；说十二因缘故，知不灭。而无知者、见者，谁修行是诸法得佛？是故说菩萨作是念：诸法空、无我、无众生，而从因缘故，有四大、六识，是十法各各有力，能生能起，能有所作。如地能持，水能烂，火能消，风能回转，识能分别。是十法各有所作，众生颠倒故，谓是人作、我作。如皮骨和合故有语声，或者谓人语。如火烧干竹林，出大音声，此中无有作者。又如木人、幻人、化人，虽能动作，无有作者，此十法亦如是。前生法，后生法，因缘和合；或共生因缘，或相应因缘，或报因缘等，常修常集因缘，令果报增长。如春植果树，随时溉灌，华果繁茂。以智慧分别，知一切诸法无有作者。菩萨初发意回向，与佛心作因缘。而初发意回向时，未有佛心，佛心中无初回向心，虽无而能作因缘。
　　问曰：若初发心回向时无菩提心者，何所回向？答曰：般若波罗蜜实相中，诸法非常相、非无常相，非有相、非无相，故不应难言：回向心已灭无所有，云何与菩提作因！若诸法不生不灭，非不生非不灭，云何以不生不灭作难：无菩提心，何所回向！
　　复次，佛自说菩提相，非过去，非未来，非现在，云何难言：未来无菩提故，何所回向！
　　复次，如：如品中说：过去世不离未来世，未来世不离过去世，过去世如，未来世如，一如无二；云何说菩提心不在回向心中？回向心不在菩提心中？但菩萨闻赞叹佛法，发心爱乐，我所有功德，皆回向佛道。初发心已来，乃至佛道，修是功德，不休不息；用如幻、如梦无所得故，是名菩萨般若波罗蜜；能知诸法因缘生果报而无有定相。释提桓因难：何以故回向心不在菩提心中可得？菩提心不在回向心中可得？须菩提不以世谛如幻、如梦说，但以第一义谛说：是二心皆空，非心相。何以故？诸法毕竟空中，无是心非心。如是法，云何可有回向？若有二法，可有回向，譬如乘车西行，南有止宿处，故回车趣向。车与回向处异故，可有回向，不得但有车而言回向，无异故。非心相常非心相者，须菩提意谓：是心相如常住，不生不灭，不垢不净。以非心相故非心，亦无是非心，是故说不可思议。不可思议亦常不可思议，不可筹量思惟取相。以是因缘故，阿耨多罗三藐三菩提所因心似果，不似则不能生。若初心不净，后不能发净心，如炼铁不能成金。
　　佛以须菩提深入因缘般若波罗蜜中，此是般若波罗蜜名也；以能深得诸法因缘故，即以为名。无有违错故，于大众中赞言：善哉！善哉！汝是小乘人，而能善说深般若波罗蜜！安慰诸菩萨心者，以般若波罗蜜示诸菩萨，汝莫自以烦恼未尽，未成佛道故而自懈废！诸法无障无碍，初心后心无有异相，但勤精进，则成佛道。我应报恩者，须菩提作是念：我行此诸法实相，得脱老、病、死苦，我云何不念是法大恩？以是故常乐说。
　　复次，佛有大悲心，乐说法度众生，我以佛恩故得道，我亦助佛说法度众生，是为报恩。又知今世尊因过去诸佛得成佛道，是故我亦爱敬过去佛；如子爱敬父故，亦爱重于祖父。亦爱敬过去诸菩萨及弟子，能说法教示故；今世尊亦因此得成。须菩提深心信三宝故，说我知今世尊及法，过去诸佛及弟子恩。法即是法宝，今佛、过佛即是佛宝，诸菩萨及弟子是僧宝。六波罗蜜，如先说。示者，示人好丑、善不善，应行不应行；生死为丑，涅槃安隐为好。分别三乘，分别六波罗蜜，如是等名示。教者，教言汝舍恶行善，是教。利者，未得善法味故，心则退没，为说法引导令出，汝莫于因时求果，汝今虽勤苦，果报出时大得利益，令其心利故名利。喜者，随其所行而赞叹之，令其心喜，若乐布施者，赞布施则喜，故名喜。以此四事，庄严说法。

　　﹝经﹞尔时，须菩提语释提桓因言：「憍尸迦！汝今当听菩萨摩诃萨，般若波罗蜜中如所应住，所不应住。憍尸迦！色、色空，受、想、行、识、识空，菩萨、菩萨空。是色空，菩萨空，不二不别；受，想、行、识空，菩萨空，不二不别。憍尸迦！菩萨摩诃萨，般若波罗蜜中应如是住。
　　复次，眼、眼空，乃至意、意空，菩萨、菩萨空；眼空乃至菩萨空，不二不别。六尘亦如是。地种、地种空，乃至识种、识种空，菩萨、菩萨空。憍尸迦！地种空乃至识种空、菩萨空，不二不别。憍尸迦！菩萨摩诃萨，般若波罗蜜中应如是住。无明、无明空，乃至老死、老死空；无明灭、无明灭空，乃至老死灭、老死灭空；菩萨、菩萨空。憍尸迦！无明空乃至老死空，无明灭空，乃至老死灭空，菩萨空，不二不别。憍尸迦！菩萨摩诃萨，般若波罗蜜中应如是住。檀波罗蜜乃至般若波罗蜜，内空乃至无法有法空，四念处乃至十八不共法，一切三昧门，一切陀罗尼门，声闻乘、辟支佛乘、佛乘，声闻、辟支佛、菩萨、佛，亦如是。一切种智、一切种智空，菩萨、菩萨空，一切种智空、菩萨空，不二不别。憍尸迦！菩萨摩诃萨，般若波罗蜜中应如是住。
　　尔时，释提桓因问须菩提：「云何般若波罗蜜中所不应住？」须菩提言：「憍尸迦！菩萨摩诃萨不应色中住，以有所得故；不应受、想、行、识中住，以有所得故。不应眼中住，乃至不应意中住；不应色中住，乃至不应法中住；眼识乃至意识，眼触乃至意触，眼触因缘生受，乃至意触因缘生受中不应住，以有所得故。地种乃至识种中不应住，以有所得故。檀波罗蜜乃至般若波罗蜜；四念处乃至十八不共法中不应住，以有所得故。须陀洹果中不应住，以有所得故；乃至阿罗汉果、辟支佛道、菩萨道、佛道，一切种智不应住，以有所得故。
　　复次，憍尸迦！菩萨摩诃萨，色是常，不应住，色是无常，不应住；受、想、行、识亦如是。色若乐、若苦，若净、若不净，若我、若无我，若空、若不空，若寂灭、若不寂灭，若离、若不离，不应住，以有所得故；受、想、行、识亦如是。
　　复次，憍尸迦！菩萨摩诃萨，须陀洹果无为相，斯陀含果无为相，阿那含果无为相，阿罗汉果无为相，不应住；辟支佛道无为相，佛道无为相，不应住。须陀洹福田不应住，斯陀含、阿那含、阿罗汉、辟支佛、佛福田不应住。
　　复次，憍尸迦！菩萨摩诃萨初地中不应住，以有所得故；乃至第十地中不应住，以有所得故。
　　复次，菩萨摩诃萨住初发心中，我当具足檀波罗蜜不应住，乃至我当具足般若波罗蜜不应住；具足六波罗蜜当入菩萨位，不应住；入菩萨位已，当住阿鞞跋致地，不应住；菩萨当具足五神通，不应住，以有所得故。菩萨住五神通已，我当游无量阿僧祇佛世界，礼敬供养诸佛听法，听法已为他人说；菩萨摩诃萨如是不应住，以有所得故。如诸佛世界严净，我亦当庄严世界，不应住，以有所得故。成就众生令入佛道，不应住；到无量阿僧祇世界诸佛所，尊重爱敬供养，以香华、缨络，涂香、捣香，幢幡、华盖，百千亿种宝衣，供养诸佛，不应住，以有所得故。我当令无量阿僧祇众生发阿耨多罗三藐三菩提心，如是菩萨不应住。我当生五眼：肉眼、天眼、慧眼、法眼、佛眼，不应住；我当生一切三昧门，不应住；随所欲游戏诸三昧，不应住；我当生一切陀罗尼门，不应住；我当得佛十力，不应住；我当得四无所畏、四无碍智、十八不共法，不应住；我当具足大慈大悲，不应住；我当具足三十二相，不应住；我当具足八十随形好，不应住，以有所得故。是八人、是信行人、是法行人，如是不应住；须陀洹极七世生不应住，家家不应住；须陀洹命终垢尽不应住，须陀洹中间入涅槃不应住；是人向斯陀含果证不应住，是人斯陀含一来入涅槃不应住，是人向阿那含果证不应住，斯陀含一种不应住，是人阿那含彼间入涅槃不应住，是人向阿罗汉果证不应住，是人阿罗汉今世入无余涅槃不应住，是辟支佛不应住；过声闻、辟支佛地，我当住菩萨地，不应住；道种智中不应住，以有所得故。一切种、一切法知已，断诸烦恼及习，不应住；佛得阿耨多罗三藐三菩提，当转法轮，不应住；作佛事度无量阿僧祇众生入涅槃，不应住；四如意足中不应住；入是三昧住如恒河沙等劫寿，不应住；我当得寿命无央数劫，不应住；三十二相，一一相百福庄严，不应住；我一世界如十方恒河沙等世界，不应住；我三千大千世界纯是金刚，不应住；使我菩提树当出如是香，众生闻是，无有淫欲、嗔恚、愚痴，亦无声闻、辟支佛心，是一切人、必当得阿耨多罗三藐三菩提，若众生闻是香者，身病、意病皆悉除尽，不应住。当使我世界中无有色、受、想、行、识名字，不应住；当使我世界中无有檀波罗蜜名字，乃至无有般若波罗蜜名字；当使我世界中无有四念处名字，乃至无有十八不共法名字；亦无须陀洹名字，乃至佛无有佛名字，不应住，以有所得故。何以故？诸佛得阿耨多罗三藐三菩提时，一切诸法无所得故。如是，憍尸迦！菩萨于般若波罗蜜中不应住，以无所得故。」
　　尔时，舍利弗心念：「菩萨今云何应住般若波罗蜜中？」须菩提知舍利弗心所念，语舍利弗言：「于汝意云何？诸佛何所住？」舍利弗语须菩提：「诸佛无有住处。诸佛不色中住，不受、想、行、识中住；不有为性中住，不无为性中住；不四念处中住，乃至不十八不共法中住，不一切种智中住。」「舍利弗！菩萨摩诃萨，般若波罗蜜中应如是住，如诸佛住诸法中，非住非不住。舍利弗！菩萨摩诃萨，般若波罗蜜中应如是学，我当住不住法故。」

　　﹝论﹞论者言：般若波罗蜜中住者，所谓五众，五众相空。五众相空者，以十八空观故。
　　复次，般若波罗蜜经说空义，五众相空，但凡夫颠倒故，取五众相，五众和合取菩萨相。般若波罗蜜中，以众生空除众生，即是无菩萨相；以法空除五众，则无五众相。二空无有别异故，言五众空、菩萨空，无二无别。如栴檀火灭，粪草木火灭，灭法无异。取未灭时相于灭时说，故有别异；于灭中则无异。乃至一切种智亦如是。不应住者，所谓五众中不应住。
　　问曰：应说如住义，何以故说不住？答曰：若能于五众中心离不住，则是住义，是故说以有所得故不应住；乃至一切种智亦如是。先说五众中不应住，不知以何门不应住，今说常、无常等门中不应住，乃至远离不应住。
　　问曰：须陀洹果等无为相不应住，有何次第？答曰：菩萨先观诸法空无所有，心退没欲取涅槃，涅槃即是无为相；是故今说须陀洹果等无为相不应住。若是须陀洹果无为相，则无法可著，何所爱？何所取？若是有为相，有为相则虚诳无实，亦不应住。是故说须陀洹果无为相不应住，乃至佛无为相不应住亦如是。如菩萨欲行佛道，初行檀波罗蜜，应求福田。所以者何？福田因缘功德故，所愿得满，如种良田，则所收益多；如佛说余田果报有量，贤圣田无量，果报亦无量。菩萨闻是须陀洹等福田果报无量故，便欲作须陀洹，以是故说须陀洹福田不应住，乃至辟支佛亦如是。
　　问曰：二乘小故，应过不住，佛福田何以不住？答曰：菩萨法，于诸法应平等，若以佛为大，众生为小，则破等法相。
　　复次，空故，一切处不应住。
　　复次，菩萨等心布施，若分别福田，则破大悲，亦破三分清净布施。初地中不应住者，若不舍初地，则不得二地，求大益故，应舍小利。
　　复次，以著心取相故，不应住，乃至第十亦如是。
　　问曰：若菩萨摩诃萨法，从初发心应行六波罗蜜，行六波罗蜜故入法位，入法位故应住阿鞞跋致地，住阿鞞跋致地已，应起五神通供养十方诸佛，如后广说，今何以故皆言不应住？答曰：不破清净住，但破计我邪见取相心住。譬如治田，去其秽草。
　　复次，为断法爱故，不应住，不欲违诸佛说毕竟空智慧故，不应住；若以方便不著心，怜愍众生故，虽住无咎。乃至八十种随形好，亦如是。八人者，所谓见谛道中信行、法行。须陀洹极久七世生；有须陀洹今世烦恼尽，得阿罗汉。有家家须陀洹，三世生，三世生已入涅槃。有中间须陀洹，除第三，余中间入涅槃。住六无碍、五解脱中者，皆是须陀洹向。斯陀含断欲界六种结，生天上，从天上来生人间入涅槃，名斯陀含。断欲界第七分结，名向阿那含。断第八分结，亦名向阿那含，又名一种子斯陀含，此间死，彼间生，入涅槃。能断欲界一切结使，名阿那含，此间死，生色无色界，入涅槃，更不复来生。有今世灭阿那含，有中阴灭阿那含，有即生时入涅槃阿那含，有生已修起诸行入涅槃阿那含，有不勤求诸行入涅槃阿那含，有上行乃至阿迦贰吒阿那含，有生无色界入涅槃阿那含，有得身证入涅槃阿那含，是名阿那含，亦名向阿罗汉。阿罗汉有九种，漏尽舍身时，名入无余涅槃。过声闻、辟支佛地、住菩萨地。道种智，一切种智，知一切法，断一切烦恼及习，成佛转法轮，三十二相，广世界度无量众生，无量寿命，皆如先论议中说。声闻人善修四如意足，得是三昧力，能住寿若一劫、若减一劫；菩萨善修四如意三昧，若欲如恒河沙劫寿，亦得如意。三千大千世界纯是金刚者，余世界虽底有金刚，及佛所行所坐处有金刚，而余处皆无，是菩萨所愿世界皆是金刚。菩提树香度众生者，如先议中说。
　　问曰：此中事虽希有，皆可信，无有色、受、想、行、识名字，无檀波罗蜜名字，乃至佛名字，是难可信！答曰：有世界，大福德智慧人生处，树木、虚空、土地、山水等，常出诸法实相之音，所有法皆是不生不灭，不净不垢，空、无相、无作等，众生生便闻是音，自然得无生法忍。如是世界中，不须分别说诸法名字，所谓是五众、十二入等，檀波罗蜜乃至十八不共法，须陀洹乃至诸佛。是世界众生，皆有三十二相、八十随形好庄严身，无量光明，一种道，一种果。是中不应住者，菩萨自念：我能生如是世界，则生高心，以是故不应取相住。此中须菩提自说不住因缘：诸佛得佛道时，于诸法中不得定实相故，当何所住！
　　今舍利弗作是念：若都无所住，当住何处得成佛道？须菩提知舍利弗心所念，语舍利弗：诸菩萨皆是佛子，子法应如父所行。诸佛心于一切法中无所住，所谓色乃至一切种智，菩萨亦应如是学，用无所住心行般若波罗蜜。如诸佛无所住心中亦不住，非不住心中亦不住，毕竟清净故。诸菩萨亦应随佛住，毕竟清净故，诸菩萨亦应随佛学。

　　﹝经﹞尔时，会中有诸天子作是念：「诸夜叉言语字句所说，尚可了知，须菩提所说言语论义，解释般若波罗蜜，了不可知！」须菩提知诸天子心所念，语诸天子：「不解不知耶？」诸天子言：「大德！不解不知。」须菩提语诸天子：「汝等法应不知，我无所论说，乃至不说一字，亦无听者。何以故？诸字非般若波罗蜜，般若波罗蜜中无听者，诸佛阿耨多罗三藐三菩提，无字无说。诸天子！如佛化作化人，是化人复化作四部众：比丘、比丘尼、优婆塞、优婆夷，化人于四部众中说法。于汝意云何？是中有说者、有听者、有知者不？」诸天子言：「不也！大德！」须菩提言：「一切法皆如化，此中无说者，无听者，无知者。诸天子！譬如人梦中见佛说法。于汝意云何？是中有说者、有听者、有知者不？」诸天子言：「不也！大德！」须菩提语诸天子：「一切诸法皆如梦，无说、无听、无知者。诸天子！譬如二人在大深涧，各住一面赞佛法众，有二响出。于诸天子意云何？是二人响展转相解不？」诸天子言：「不也！大德！」须菩提语诸天子：「一切法亦如是，无说、无听、无知者。诸天子！譬如巧幻师，于四衢道中，化作佛及四部众，于中说法。于诸天子意云何？是中有说者、有听者、有知者不？」诸天子言：「不也！大德！」须菩提语诸天子：「一切诸法如幻，无说者、无听者、无知者。」尔时，诸天子心念：「须菩提所说，欲令易解，转深转妙！」须菩提知诸天子心所念，语诸天子言：「色非深非妙，受、想、行、识非深非妙。色性非深非妙，受、想、行、识性非深非妙；眼性乃至意性，色性乃至法性，眼界性乃至意界性，眼识乃至意识，眼触乃至意触；眼触因缘生受，乃至意触因缘生受；檀波罗蜜乃至般若波罗蜜，内空乃至无法有法空，四念处乃至十八不共法，一切诸三昧门，一切陀罗尼门，乃至一切种智，一切种智性非深非妙。」诸天子复作是念：「是所说法中，不说色，不说受、想、行、识，不说眼乃至意触因缘生受；不说檀波罗蜜乃至般若波罗蜜，不说内空乃至无法有法空，不说四念处乃至十八不共法，不说陀罗尼门、三昧门，乃至一切种智；不说须陀洹果乃至阿罗汉果，不说辟支佛道，不说阿耨多罗三藐三菩提道，是法中不说名字语言！」须菩提知诸天子心所念，语诸天子言：「如是！如是！诸天子！是法中诸佛阿耨多罗三藐三菩提不可说相，是中亦无说者，亦无听者，亦无知者。以是故，诸天子！善男子、善女人欲住须陀洹果，欲证须陀洹果者，是人不离是忍；斯陀含、阿那含、阿罗汉果、辟支佛、佛道，欲住欲证，不离是忍。如是，诸天子！菩萨摩诃萨从初发心，般若波罗蜜中应如是住，以无说、无听故。」

　　﹝论﹞问曰：诸夜叉语虽隐覆不正，而事则鄙近，说深般若波罗蜜，虽用常辞，而幽旨玄远，事异趣乖，何以相况？答曰：诸天适以人所不解，况己未悟，不必事趣皆同以为喻也。有人言：天帝九百九十九门，门皆以六青衣夜叉守之。此诸夜叉，语言浮伪，情趣妖谄，诸天贱之，不以在意，是故不解其言；而其意况，可不须言辩而识之，故言尚可了知。今闻深般若，言似可及，而玄旨幽邃，寻之虽深而失之逾远，故以夜叉言况其叵知。又以夜叉语虽难解，眼见相，传其言，度其心，则皆可知，譬如深渊驶水，得船可度。须菩提所说般若波罗蜜，毕竟空义，无有定相，不可取，不可传译得悟；不得言有，不得言无，不得言有无，不得言非有非无，非非有非非无亦无，一切心行处灭，言语道断故，是故诸天子惊疑迷闷。须菩提答诸天子：汝所不解者，法自应尔！是法无所说，乃至不说一字可著可取，无字无语，是诸佛道。何以故？名字皆空，虚诳无实，如破色名字中说。用名字则有语言，若无名字，则无语言。诸天子作是念：若无说、若无听，今日和合聚会，为何所作？须菩提欲解此义故，以譬喻明之。诸天子复作是念：欲以譬喻解悟我等，而此譬喻转更深妙。譬喻以粗喻细，以定事明不定，今此譬喻亦微妙无定相。须菩提知诸天子心，于深般若中迷没不能自出，是故说般若波罗蜜不异五众，五众实相即是般若波罗蜜。今是五众非深非妙，乃至一切种智非深非妙。诸天子尔时深知须菩提口虽说色，心无所说，乃至阿耨多罗三藐三菩提亦如是。须菩提知诸天子心，答言：如是！如是！非我独尔，佛得菩提时亦无说，寂灭相实无说者、听者。是故须陀洹果，乃至佛道，皆因无为法而有，离是法得是忍，则无须陀洹，乃至佛道亦如是。菩萨初发心乃至得佛，于其中间，一切法无说、无闻。诸观灭故、语言断故不可说，不可说故不可听，不可听故不可知，不可知故于一切法无受无著，则入涅槃。

