上一页 下一页

灵峰蕅益大师宗论卷第八之二
古歙门人成时编辑

【寿延寿院新伊法师六袠序】
【寿庄母道昭优婆夷苏硕人八袠序】
【寿陈旻昭居士六袠序】
【寿张幼仁五袠序】
【寿优婆夷马母宋太硕人七袠序】
【寿车母牛硕人八袠暨次公居士六袠序】
【乐如法侄四十寿语】
【祝沈母张硕人节寿序】
【寿姚广若居士三袠序】
【寿新伊大法师七袠序】
【达源禅宿六袠寿序】
【白法老尊宿八袠寿序】
【预祝乾明公六十寿序】

【寿序】

【寿延寿院新伊法师六袠序】

予自壬戌出家。往来云栖双径闲。卽获与师识荆。至忝为忘年交。自庚午岁始。每一聚首。辄晓夜盘桓佛法弗置。予退休求寂。遁迹深山。二三学人。从予游者。皆令禀沙弥戒于师门。比丘果海。则师指示令其学于不肖者也。己卯孟冬。值师六十寿诞。诸戒子。谋所以称师寿者。予惟出世法门。观色身与太虚等。观尘劫与弹指等。奚事颂冈陵称浩瀚。与世谛竞称延寿哉。夫胜义三宝。常住法身。无量无量。何所论延。若持三宝。则诸佛慧命。从来藉人以传。故梵网云。佛性常住戒卷流通。三世一切众生。化化不绝。而大经扶律谈常。称为赎常住命至宝。岂非甘露戒法。实佛界延生妙药。令九界顿同佛位者乎。昔绍觉法师。遨游教海。徧探大苏慈恩宗旨。讲演之余。手辑毗尼珍敬录。以范后昆。师童真入道。为绍公长子。性相二宗。无不克受其传。服习毗尼。视绍公尤加焉。初受大戒于云栖时。便得登座演法之梦。二十余年。久默斯要。直至惺谷力请。方肎破格一禀羯磨。从此后学云仰景从。事不获已。乃开甘露法施。普令四众。皆得服尝。师为人天宣畅道化。数十年来。未尝暂废而舌不味过午之肴。身不御珍奇之服。性遮俱净。解行并美。且复建立坛仪。则功深五悔。趺坐习静。则观成十乘。此其所以砥柱狂澜。续佛慧命者。为何如哉。每慨如来正法。一蚀于说食数宝之流。再蚀于闇证无闻之侣。乃至近世狂禅。惟以鼠唧鸟空相驰骤。而羺羊比丘。又往往无解作师。适为逾闲荡检者嗤笑。予是以避地避色。状如聋瞆。惟师密养旣厚。声名自溢。其源远者其流长。吾知师光明寿量。直与无边庄严香水海同其深广。种种光明蘂香幢同其高大。岂世闲冈陵浩瀚所能拟其埃滴也。

【寿庄母道昭优婆夷苏硕人八袠序】

夫十世古今。始终不离于当念。所以世尊入刹那际三昧。八相成道。旣顿示。复互示。良由时劫之性。卽是实性故也。然惟证时劫之实性者。自能徧现种种时劫。善夫天台之言曰。实无量而言无量。法身之寿命也。实无量而言量。报身之寿命也。实有量而言无量。应净土身之寿命也。实有量而言量。应秽土身之寿命也。至于卽秽而净。卽应化而法报。又随机各见不同。岂思量拟议所能及哉。宣尼氏谓仁者寿。是不仅以色身论寿。不妄从延促起见也明矣。醒一庄子。儒而禅者也。母苏氏。年登八旬。不问序于名公大人。独泥首启予曰。先大父。少塘公。筮仕于粤。囊无宦资。先君子鉴塘公。从事性命之学。耻为货殖。吾母继事先君子。从剧贫中。抚前母郭氏所生一男一女。无二心。旣育予小子。不令以贫废学。教愈笃。后永觉禅师至开元说法。母曰。苦当思脱。率予小子而归依焉。今跻八袠。予小子为贫母儿。未知所以报母者。山纳笑答之曰。子不闻佛世有须赖居士乎。贫于财。不贫于法。波斯匿王。不敢与较富也。子又不闻昌黎之问大颠寿乎。颠举数珠云。昼夜明珠一百八。昌罔措。举问首座。座叩齿。再问颠。颠亦叩齿。昌曰。原来佛法只是一个道理。颠卽召首座。连棒赶出。嘻。若向此处穿得大颠首座鼻孔。不惟昌黎热鼻孔无处出气。并三世诸佛歴代祖师赤骨歴冷鼻孔。皆无出气处。便可向庄母称无量寿矣。

【寿陈旻昭居士六袠序】

博山老师曾谓予曰。吾每与讲主相见。必叩以事事无碍法界。尽力答来。止说得事理无碍而已。从未有说得事事无碍者。予应声曰。事事无碍。岂真在事理无碍之外哉。惟其全理成事。所以全事卽理。唯其全事卽理。所以全事卽摄一切事耳。且如举一毛端。必具法界全理。非是法界少分之理。以事外别无理故。此事理无碍也。旣此毛端已具法界全理。亦必徧摄法界全事。非仅法界少分之事。以理外别无事故。此卽事事无碍也。师遂首肎。予复曰。佛为初机之人。必深谈理性。欲其以理融事。不滞于事也。若为深位菩萨。必广谈事相。欲其以事摄事。不滞于理也不滞于事。则一事通达一切理。名事理无碍。不滞于理。则一事通达一切事。名事事无碍。师大然之。居士博山大弘护也。今六旬华诞。予请以博山点首者。为居士寿。惟居士弘护大法三十余年矣。凡今事门头。布施持戒忍辱精进等行。亦旣积集广大矣。卽向上一著。亦必点胷自肎矣。岂非已入事理无碍法界者耶。其去事事无碍几何居士好奕。请以奕喻。夫黑白二子。胜负歴然。了知胜负。皆无实性。不于胜负。起我法二执者。事理无碍也。能于一一著中。透尽三玄三要。五位九带。九十六种圆相。乃至百法明门。六相十［糸-/\］。三千性相。无不究竟明了者。事事无碍也。居士依仁游艺。盖欲深入事事无碍法界。岂仅以一奕娱情予故谓居士必欲究竟此一著子。须再向三［糸-/\］三要。五位九带。九十六种圆相。百法明门。六相十［糸-/\］。三千性相等。一一葛藤窠中。游戏出入。俾无纤毫不透尽处。然后得成无上妙奕三昧。然后执善财手。摩善财顶。而告之曰。我得菩萨解脱。名曰善奕。我于一一著中。见无量佛。闻无量法。亲近供养无量众僧。又于一一著中。圆满念处正勤。根力觉道。三十七品。菩提分法。又于一一著中。入空无相无作法门。普见诸佛刹土。不以二相。又于一一著中。具足六度四等。四摄万行。不可思议。福智资粮。又于一一著中。成就十力四无所畏。十八不共佛法。又于一一著中。庄严三十二相。八十种好。流出身云。徧十方界。又于一一著中。降伏诸魔。制诸外道。破我法二执。显二空真如。又于一一著中。随诸众生。有种种欲。种种解。种种根性。种种烦恼习气稠林。悉顺其机。而为说法。以四无碍解。具足诸佛四种悉檀。令诸众生。各得欢喜。各得生善。各得灭恶。各得安住第一义谛。善男子。我惟得此善奕三昧。乃至微尘刹土。自他不隔于一著。十世古今。始终不离于一著。释迦如来。于此一著上转大法轮。弥陀世尊。于此一著上净四种土。则宣圣之耳顺。便可与观音之耳根圆通。同入首棱严大定海中。庶不负居士自所期许。亦不负普天之下所期许于居士者矣。是为祝。

【寿张幼仁五袠序】

张子韶有省。而说偈曰。子韶格物。妙喜物格。欲识一贯。两个五百。予在家时。心窃疑之。后读大经满字半字之喻。恍然会心。夫格物者。吾佛半字教也。物格者吾佛满字教也。为实施权。则半助于满。开权显实。则满融于半。半助于满。半外无满。满融于半。满外无半。一贯两五百。岂不信哉。幼仁。子韶后身也。已悟诸相非相。而为如来写出三十二相。几及万躯。夫悟诸相非相。此格物半字教耳。三十二相。庄严法身。岂非物格满字教乎。今年新秋朔日。半百初度。幼仁先已证入满字法门。则两个五十。便是一百。夫何疑耶。于此百年之中。流出佛身相好。更当无量。是谓十世古今始终不离于当念矣。

【寿优婆夷马母宋太硕人七袠序】

法身寿量。无始无终。报身寿量。无终有始。应身寿量。随机示现。如此理会得。犹是循行数墨见解。若知一体三身。不一不异。则知一切寿命。总唯心量。是故得心自在。得法自在。寿命自在。能以一日为永劫。能以永劫为一日。当念之性。卽十世古今之性。一切含灵亦同此性。无量寿佛亦同此性。觉此性者谓之佛。诠此性者谓之法。顺此性者谓之僧。护此性者谓不杀。全此性者谓不盗。守此性者谓不淫。宣此性者谓不妄语。明此性者谓不饮酒。不忘此性谓之念佛。观察此性谓之念法。随顺此性谓之念僧。以此性示人谓之念施。以此性自范谓之念戒。以此性为毕竟所依谓之念第一义天。若人深信此性。乃名具足三归五戒六念。若人能受归戒。能修六念。乃能随顺证入此性。今优婆夷宋太硕人。为马氏昆玉七人之母。年满七十。儿孙满堂。且令嗣光世居士。因信禅而兼信教。太昭居士。因学儒而兼学佛。余子若孙。亦各表表成立。能为出世色养。太硕人一无所慕。独以归戒为乐。刘姚诸君子。与光世太昭善。谋所以寿太硕人。问于山纳。纳曰。太硕人所乐者。正如布帛菽水。亘古亘今。淡而不厌。予别无山肴海错。诸君子。亦何必别觅凤髓龙肝也哉。

【寿车母牛硕人八袠暨次公居士六袠序】

现前一念之心。亘古亘今。故名无量寿。灵明洞彻。故名无量光。阿弥陀佛。不过先得我心之所同然而已。是故吾人果能念念执持阿弥陀佛。卽是念念证无量寿。放无量光。古圣旣尔。今人亦然。至心旣尔。散心亦然。法华云。一称南无佛。皆已成佛道。大圣金口。岂欺我哉。末世障重。别求［糸-/\］妙。欲速返迟。惟蔤蕃车居士。笃修净业。心无异趋。昼夜弥陀五万声。以此功德。仰祝萱亲。发愿同证阿弥陀佛究竟果德。而牛硕人。亦已长斋。三十五年。有如一日。居士举三子三女。而三子又得兰孙九人。今称寿。不用世间歌舞。惟用佛号经声。使普天下人。尽若车氏眷属。岂不卽娑婆是清泰。卽分段亲因是菩提法侣乎。居士谓现前儿孙。虽已闻三宝名。欲更以此念佛祝寿法门。垂之奕世化化无穷。特乞山纳一言。夫现前无量光寿之一念。人所同具也。而昧之亦人所同感叹也。同具则非异也。同感则非可已也。以同具之心。感于其所不可已之情。夫独非人子也欤哉。

【乐如法侄四十寿语】

予壬戌夏。出家行脚。首至云栖。卽与雪航檝兄盟出世交。逮壬午夏。幻寓菰城。方识乐如法侄。侄盖雪兄所剃度也。自幼持斋。十二三岁卽归依雪兄。直俟歴试。堪持净戒。乃肎离俗。其视出家非等闲事。已胜寻常千万倍矣。迩来住静道峰之麓。和光同尘。而不易其介。且笃信净土法门。渴慕圆顿宗旨。故于客冬。不惜劳苦。随予祖堂。入法华会。予每慨末世学人。止图入耳出口。欲如法侄之但求密默受用者。尤为不可多得。但净土法门。必以大菩提心为宗要。大菩提心。固不可以意气承当。亦不可以姑待自诿。昔孔子于四子侍坐。必借曾点化三子之著有。借三子实曾点之忘情。雪兄昔日。炽燃以法门为己任。有似子路。老侄今日。澹然以守静为家风。有似曾点。则老侄固可为吾雪兄之药。而我雪兄亦未必非老侄之当所学也。今冬值老侄四十初度。同门子若证真二弟。特乞余一言为祝。予惟老侄真为一大事因缘出家。从来非好谀者。故直书此。以作无量寿之左券。

【祝沈母张硕人节寿序】

吾闻寿者。受也。自造其因。自受其果。非天降。非地出。非人与者也。故宣圣谓仁者寿。又谓大德必得其寿。寿岂心外法哉。寿旣非心外法。举凡父子夫妇亲友子孙。皆非心外法也。是故人能尽其心于仰事俯育忠孝节义之闲。斯上寿自可必矣。又能推此心本寂本照之体。而克复之。斯无量寿。无量光。亦可证矣。沈东起之母。张硕人。初适悦轩老居士也。举东起。仅三月。悦轩捐馆。硕人冰蘖其操。抚育东起。以至成立。后婴笃疾。东起惧。割股为药。得以无恙。予是以知东起之心。卽张硕人之心也。硕人之心。卽千古圣贤之心也。千古圣贤之心。卽十方三世诸佛之心也。诸佛之心卽人人固有之心也。勿丧此固有之心。则为贤者。扩充此固有之心。则为圣人。极尽此固有之心。则为诸佛。参禅者参此者也。止观者观此者也。念佛者念此者也。格物者格此者也。致知者致此者也。明明德者明此者也。硕人与东起。盖皆能弗丧之矣。知皆扩而充之。充类至乎其极。一念相应一念佛。念念相应念念佛。证无量寿。放无量光。度无量众。成无上觉。何莫非一心中事耶。昔波斯匿王。年六十二。创闻如来发明不生灭性。与诸大众。踊跃欢喜。得未曾有。今硕人年六十二。余为说此不生灭法。硕人与东起之踊跃欢喜。必不在波斯匿王下矣。

【寿姚广若居士三袠序】

佛法之要。在戒定慧。儒门之德。在智仁勇。净土之诀。在信愿行。此三非三。三祗是一。此一非一。一必具三。能知戒定慧之缺一不可者。智也。躬行戒定慧者。仁也。不被贪嗔痴所夺者。勇也。知三德之在物在我。本来平等者。信也。以我因中三德。仰企果上三德者。愿也。直将果上三德。成我因中三德者。行也。此所谓三法妙也。孔子三十而立。立乎此也。释迦三十成道。亦不过成乎此也。予忆壬午冬。初晤广若。广若甫二十一岁。今冬值居士三十初度。古人云。道旷无涯。逢人不尽。宣圣虽三十而立。犹不敢居圣仁。释迦虽三十成道。犹不舍穿针之福。唯其立乎此。成乎此。所以尽未来际不舍乎此也。于此究竟无舍。斯谓至诚无息勉之。予将与居士共游安泰之邦。师无量寿。友观自在。及无边光矣。

【寿新伊大法师七袠序】

师寿六十。戒子之从旭游者。谬以旭言称寿。今师七十。高足复以寿序见托。旭犹忆辛未春。同师礼大悲忏于莲居。程季清甫议六年法社。旭于观堂中。梦十字街头一大凉亭。悬灯十有余盏。须臾风作。仅存一灯。孤明歴歴。维时妄意。厥祥在师。今果为莲居独存之一灯矣。然存此一灯非偶然也。师以童身给侍绍翁。备受恶辣钳锤。乃克为晚成大器。生平戒律精严。梵行超卓。忏摩禅观。靡不深习。而尤妙在虚怀好问。壬午旭从闽出。卽以唯识合响。殷勤下问。逮客岁以柬寄旭。仍命校讎。师于唯识讲演二十余徧。尚不恤下询鄙夫。以视今之妄自满足空腹高心者。为何如哉。易曰。谦尊而光。卑而不可逾。无量光。无量寿。胥在此矣。尽未来际。常住世闲。劫风起时。此灯愈炽。区区南山北海。可以喻师光寿也乎。

【达源禅宿六袠寿序】

昔无异禅师入石城。一日登座。万寿庵达源师。出众问云。如何是无量寿。异云。乌龙潭里浪滔天。进云。若是则有量也。异云。天池一滴水。岂与众流同。师遂礼拜归位。予时获识荆。逮辛未春。师敝屣庵业。飘然一纳。游武林。复与予遇于莲居庵。则志泛教海。幷近日禅者气象而忘之矣。亲近新伊老法主旣久。乃拗折柱杖。独居华隖之定慧庵。庵久不蔽风雨。师就其地。诵法华千部。施焰口千堂。数年有如一日。始感檀护鼎新之。师为人坦夷率直。无芥蒂。无涯岸。而勤修真实行门。盖不惟得力于天池滴水而已。师自述志学之年。卽知奉佛。将弱冠。礼别传尊宿剃发。别公与紫柏老人同时。孤标独迈。罕有能承事者。师曾托鉢奉养十年。朝夕亲炙。所以犹有古人风格。虽近世宗匠。咸申参请。而终不袭其家法也。泥多佛大。源远流长唯师有焉。

【白法老尊宿八袠寿序】

尝闻出家。有三事业。曰坐禅也。读诵也。营福也。坐禅犹国有武备。名为定轮。读诵犹国有文事。名为慧轮。营福犹国须理财。名为福轮。此三并以戒为基本。犹国之若司马。若司吏。若司农等。并奉律宪。初未尝以禅教律列为三宗也。又有三种善知识。曰教授也。同行也。外护也。夫教授以先觉后。犹可教学相半。同行共所趋求。只期丽泽相资。惟外护善知识。必须谙悉通塞。委曲维持。故从古每以为难。且就法华五品观行言之。同行则初二品可为也。教授则第三品可为也。外护则非第四第五两品。弗能任也。昔密藏大师。弃儒学佛。旣从紫柏大师剃染。大师谓其初入法门。未有福业。命复长水棱严古刹。流通书本大藏。续佛慧命创千古大事因缘。密师旣隐。大师复寂。佛殿经坊。渐至冷落。至壬戌冬。禾城众护法。敦请白翁。主禅堂事。俾山门廊庑。焕然一新。流通大藏。永成规画。十年后。以余力建营泉古刹。又越六年。歴武林之横山昭庆。及武水之幽澜为社主。逮癸未年。再涖棱严堂。凡三载。时遇鼎革。兵戈沸腾。而师之慈心忍力益著。至丙戌夏。寿七十一。退居紫柏院中。冬建漏泽古刹。己丑仲秋。主东塔。鼎新廊庑。会不辞劳。盖生平孜孜营福。真所谓三十年不改家风者矣。予每谓紫柏大师。重继永明芳轨。宗说俱通。解行具足。撤性相之藩篱。指归一辙。惩禅讲之流弊。导使寻源。观其半偈功成。去来自在。可谓彻法源底矣。未尝拈槌竖拂。踞曲盝牀也。于天台贤首方山慈恩。可谓会通差别矣。未尝升座云集。称人天师也。口无襍味。胁不著席。可谓头陀胜行矣。未尝授戒传锡。称大和尚也。由其不敢裂禅教律为三。故能深知正法之难。故慎重若此也。或议白翁。三十余年为丛席主。未尝请一师匠宏宗演教说戒。以为缺典。岂知此正白翁具大手眼。非聊尔也。彼三学一源者。益无望已。今天下宗主。能如紫柏之彻法源底乎。今天下法主。能如紫柏之会通差别乎。今天下律主。能如紫柏之头陀胜行乎。观于海者难为水。白翁之不请转法轮。乃其所以护正法轮也。不忍莠乱苗。郑乱雅也。且紫柏之以流通大藏为急务。诚不异删诗书。定礼乐。赞易。修春秋之苦心也。密师契之。犹孔门有颜子。翁继其任而扩充永远之。犹孟子也。其功伟矣。今年已七十有七。长予念三岁。而精神比予倍强。岂非续佛慧命所感之现果也。从兹大藏法灯。永永无尽。翁住世亦永永无尽。何异十六大阿罗汉。承佛敕命。拥护流通三藏法宝者哉。

【预祝乾明公六十寿序】

佛法之盛。不存乎能宏通。而存乎能固守。盖宏通则近于名闻。由名闻致利养。由利养致匪人。易生有漏因缘。佛世十二年后尚尔。况末运乎。唯固守。则遁世无闷。确不可拔。可以回旣倒狂澜。畱正法一线。继往开来。续佛慧命。如六祖隐于猎群者十六年。荆溪一生不登法座。而曹溪天台之道。并垂千古。岂非存佛法之明验欤。予生也晚。弗及受先辈钳锤。忝为憨翁法属。顾所私淑。则云栖之戒。紫柏六祖之禅。荆溪智者之慧也。柰障重习强。未阶法忍。仅开名字佛眼。窃述法华台宗会义。庶几不被法华转耳。辛卯夏。结制长干。当解期日。已有决不应请之誓。而干公所请。乙未年冬法华道场。犹在未誓之前予初意入山四年。或得功夫稍进。法运亦可稍回。故不敢决意固辞。讵料两载有余。阿蒙如故。加以法门鬬诤方始。其余斗筲之士。又皆各就一方。托言演教宏宗。网取微利。大有不忍闻者。此时设非急流勇退。不几于水益深火益热乎。干公长干之耆宿也。秉戒于博山禅师。则亦私淑云栖者也。出家于大报恩寺。则亦私淑憨翁者也。敦律行。勤持诵。则法门翘楚也。重然诺。乐福业。则人天标榜也。其厪法门远忧实与予同。决不以言必信行必果责予。予亦安敢执硁硁小节。务践一诺。而贻法门羞哉。公以丙申二月十五日。为六十初度。予今季春始归灵峰。至公寿日。未满二载。何能走贺。兹为谋梓棱伽起信选佛三种著述。遣坚密苍晖二子。往董厥役。请卽以流通法宝功德。预为公祝。公其令获奏绩。则诸佛慧命。俟百世而不惑。皆公无量光明之所被也。视百日敷扬。仅供千人耳目。功德大小。为何如哉。况公与予。谊在世外。菩提宏愿。尘劫弗谖。犹忆向年修报恩塔。公主其政。不烦广募。不事攀缘。唯以真心实行。弹指告成。较雪浪法师。当日修塔因缘。事半功倍。此其谙练世出世法。深知无住生心之旨。有不俟予言者。予之祝无量寿若此。公必以为然矣。

灵峰蕅益大师宗论卷第八之二

上一页 下一页