
　　　　大般若波罗蜜多经　卷第四百六十五

　　　　　　大唐三藏法师玄奘奉　　诏译

　　　　第二分遍学品第七十二之二

　　尔时，具寿善现白佛言：「世尊！若一切法皆无自性、离诸戏论、不可得者，诸菩萨摩诃萨由何等道得入菩萨正性离生？为声闻道？为独觉道？为如来道？」
　　佛告善现：「诸菩萨摩诃萨不由声闻道，不由独觉道，不由如来道得入菩萨正性离生，然于诸道遍学满已，由菩萨道得入菩萨正性离生。譬如第八，先学诸道，后由自道得入自乘正性离生，乃至未起圆满果道，未能证得自乘极果。诸菩萨摩诃萨亦复如是，先于诸道遍学满已，后由自道得入菩萨正性离生，乃至未起金刚喻定，犹未能得一切智智。若起此定，以一刹那相应般若，乃能证得一切智智。」
　　具寿善现复白佛言：「若菩萨摩诃萨先于诸道遍学满已，后由自道得入菩萨正性离生，世尊！岂不第八、预流、一来、不还、阿罗汉、独觉、如来向果其道各异？世尊！如是诸道设各异者，云何菩萨摩诃萨先于诸道遍学满已，后由自道得入菩萨正性离生？谓诸菩萨摩诃萨若起第八道应成第八，若起具见道应成预流，若起进修道应成一来、不还，若起无学道应成阿罗汉，若起独觉道应成独觉。
　　「世尊！若菩萨摩诃萨成第八已，能入菩萨正性离生必无是处。不入菩萨正性离生，而能证得一切智智亦无是处。世尊！若菩萨摩诃萨成预流、一来、不还、阿罗汉、独觉已，能入菩萨正性离生必无是处。不入菩萨正性离生，而能证得一切智智亦无是处。世尊！云何令我如实了知诸菩萨摩诃萨要于诸道遍学满已，乃入菩萨正性离生而不违理？」
　　佛告善现：「如是！如是！如汝所说。若菩萨摩诃萨成第八已，广说乃至成独觉已，能入菩萨正性离生必无是处，不入菩萨正性离生，而能证得一切智智亦无是处。」
　　具寿善现白言：「世尊！若尔，云何诸菩萨摩诃萨先于诸道遍学满已，后由自道得入菩萨正性离生？已入菩萨正性离生，渐次证得一切智智，永断一切习气相续？」
　　佛告善现：「诸菩萨摩诃萨从初发心，勇猛精进修行六种波罗蜜多，以胜智见超过八地，谓净观地乃至独觉地。虽于如是所说八地皆遍修学，而能以胜智见超过，由道相智得入菩萨正性离生。已入菩萨正性离生，渐次复由一切相智，证得圆满一切智智，永断一切习气相续。善现当知！第八者智即是菩萨摩诃萨忍，预流、一来、不还、阿罗汉、独觉若智若断，亦是菩萨摩诃萨忍。如是，善现！诸菩萨摩诃萨先于诸道遍学满已，后由自道得入菩萨正性离生。已入菩萨正性离生，渐次证得一切智智。既已证得一切智智，以果饶益一切有情。」
　　尔时，具寿善现白佛言：「世尊！如说菩萨摩诃萨众应学遍知一切道相，若声闻道、若独觉道、若菩萨道、若如来道，知此等道一切种相名道相智，诸菩萨摩诃萨云何当起此道相智？」
　　佛告善现：「诸行、状、相能正显发道相智者，诸菩萨摩诃萨遍于如是诸行、状、相皆现等觉，现等觉已如实为他宣说、开示、施设、建立，令诸有情得无倒解，随应趣向所求利乐。是菩萨摩诃萨应于一切音声语言皆得善巧陀罗尼门，由此善巧陀罗尼门发起种种音声语言，遍为三千大千世界诸有情类宣说正法，令知所闻皆如谷响，虽有领解而无执著。
　　「善现！诸菩萨摩诃萨由此因缘，应学圆满诸道相智。既学圆满道相智已，应如实知一切有情意乐、随眠种种差别，如应为作利益安乐，谓如实知地狱有情意乐、随眠及彼因果，知已方便遮障彼道；亦如实知傍生有情意乐、随眠及彼因果，知已方便遮障彼道；亦如实知鬼界有情意乐、随眠及彼因果，知已方便遮障彼道；亦如实知诸龙、药叉、阿素洛等意乐、随眠及彼因果，知已方便遮障彼道；亦如实知人及欲天意乐、随眠及彼因果，知已方便遮障彼道；亦如实知梵众天乃至色究竟天意乐、随眠及彼因果，知已方便遮障彼道；亦如实知空无边处天乃至非想非非想处天意乐、随眠及彼因果，知已方便遮障彼道。亦如实知四念住乃至八圣道支及彼因果，亦如实知三解脱门及彼因果，亦如实知四静虑、四无量、四无色定及彼因果，亦如实知八解脱、八胜处、九次第定、十遍处及彼因果，亦如实知苦、集、灭、道圣谛及彼因果，亦如实知布施波罗蜜多乃至般若波罗蜜多及彼因果，亦如实知内空乃至无性自性空及彼因果，亦如实知真如乃至不思议界及彼因果，亦如实知净观地乃至如来地及彼因果，亦如实知极喜地乃至法云地及彼因果，亦如实知一切陀罗尼门、一切三摩地门及彼因果，亦如实知五眼、六神通及彼因果，亦如实知如来十力乃至十八佛不共法及彼因果，亦如实知无忘失法、恒住舍性及彼因果，亦如实知一切智、道相智、一切相智及彼因果。善现！诸菩萨摩诃萨既如实知声闻等道及因果已，随其所应，安立有情于三乘道，令勤修学各得究竟。
　　「善现！诸菩萨摩诃萨应起如是诸道相智，若菩萨摩诃萨能学如是诸道相智，于诸有情种种界性、意乐、随眠皆能悟入。既悟入已，随其所宜为说正法，皆令获得所求胜果终不唐捐。所以者何？是菩萨摩诃萨善达有情诸根胜劣，如实解了一切有情往来死生心所差别，故所说法终不唐捐。善现！诸菩萨摩诃萨应行如是诸道般若波罗蜜多。所以者何？一切声闻、独觉、菩萨所应学道菩提分法，无不摄在甚深般若波罗蜜多，一切声闻、独觉、菩萨于此中学皆得究竟。」
　　尔时，具寿善现白佛言：「世尊！若一切种菩提分法乃至菩提，如是一切非合、非散、无色、无见、无对、一相，所谓无相，云何如是菩提分法能取菩提？世尊！一切非合、非散、无色、无见、无对、一相，所谓无相法，非于余法有取有舍。譬如虚空于一切法无取无舍，自性空故，诸法亦尔自性皆空，非于余法有取有舍，如何可言四念住等菩提分法能取菩提？」
　　佛告善现：「如是！如是！如汝所说。以一切法自性皆空无取无舍，然诸有情于一切法自性空义不能解了，为益彼故，方便宣说菩提分法能取菩提。
　　「复次，善现！若所有色、受、想、行、识，若眼处乃至意处，若色处乃至法处，若眼界乃至意界，若色界乃至法界，若眼识界乃至意识界，若眼触乃至意触，若眼触为缘所生诸受乃至意触为缘所生诸受，若地界乃至识界，若因缘乃至增上缘，若无明乃至老死，若布施波罗蜜多乃至般若波罗蜜多，若内空乃至无性自性空，若真如乃至不思议界，若苦、集、灭、道圣谛，若四念住乃至八圣道支，若四静虑、四无量、四无色定，若三解脱门，若八解脱乃至十遍处，若净观地乃至如来地，若极喜地乃至法云地，若一切陀罗尼门、三摩地门，若五眼、六神通，若如来十力乃至十八佛不共法，若三十二大士相、八十随好，若无忘失法、恒住舍性，若一切智、道相智、一切相智，若预流果乃至独觉菩提，若一切菩萨摩诃萨行，若诸佛无上正等菩提，若断烦恼习气相续，若一切智智，如是等一切法，皆于圣法毗奈耶中非合、非散、无色、无见、无对、一相，所谓无相，如来为益诸有情类，令生正解入法实相，依世俗说不依胜义。善现当知！诸菩萨摩诃萨于如是一切法应学智见。学智见已，如实通达如是诸法应可受用，如是诸法不应受用。」
　　具寿善现即白佛言：「诸菩萨摩诃萨于何等法学智见已如实通达不应受用？于何等法学智见已如实通达应可受用？」
　　佛告善现：「诸菩萨摩诃萨于诸声闻、独觉地法学智见已，如实通达不应受用；于一切智智相应诸法学智见已，如实通达一切种相应可受用。善现！诸菩萨摩诃萨于此圣法毗奈耶中，应如是学甚深般若波罗蜜多。」
　　具寿善现复白佛言：「世尊！所说圣法毗奈耶，圣法毗奈耶者，何谓圣法毗奈耶？」
　　佛告善现：「若诸声闻，若诸独觉，若诸菩萨，若诸如来，与贪、嗔、痴非合非散，与五顺下分结非合非散，与五顺上分结非合非散，与四静虑、四无量、四无色定非合非散，与四念住乃至八圣道支非合非散，与苦、集、灭、道圣谛非合非散，与三解脱门非合非散，与八解脱乃至十遍处非合非散，与净观地乃至如来地非合非散，与五眼、六神通非合非散，与布施波罗蜜多乃至般若波罗蜜多非合非散，与内空乃至无性自性空非合非散，与真如乃至不思议界非合非散，与极喜地乃至法云地非合非散，与一切陀罗尼门、三摩地门非合非散，与如来十力乃至十八佛不共法非合非散，与三十二大士相、八十随好非合非散，与无忘失法、恒住舍性非合非散，与一切智、道相智、一切相智非合非散，与预流果乃至独觉菩提非合非散，与一切菩萨摩诃萨行非合非散，与诸佛无上正等菩提非合非散，与永断一切烦恼习气相续非合非散，与一切智智非合非散，与有为界非合非散，与无为界非合非散。
　　「善现！彼名为圣者，此是彼圣法毗奈耶，是故名圣法毗奈耶。所以者何？此一切法无色、无见、无对、一相，所谓无相，彼诸圣者如实现见。善现当知！无色法与无色法非合非散，无见法与无见法非合非散，无对法与无对法非合非散，一相法与一相法非合非散，无相法与无相法非合非散。善现！诸菩萨摩诃萨于此无色、无见、无对、一相、无相甚深般若波罗蜜多常应修学，学已不取一切法相。」
　　尔时，具寿善现白佛言：「世尊！诸菩萨摩诃萨岂不应于色相乃至识相学？岂不应于眼处相乃至意处相学？岂不应于色处相乃至法处相学？岂不应于眼界相乃至意界相学？岂不应于色界相乃至法界相学？岂不应于眼识界相乃至意识界相学？岂不应于眼触相乃至意触相学？岂不应于眼触为缘所生诸受相乃至意触为缘所生诸受相学？岂不应于地界相乃至识界相学？岂不应于因缘相乃至增上缘相学？岂不应于无明相乃至老死相学？岂不应于布施波罗蜜多相乃至般若波罗蜜多相学？岂不应于内空相乃至无性自性空相学？岂不应于真如相乃至不思议界相学？岂不应于苦、集、灭、道圣谛相学？岂不应于四静虑、四无量、四无色定相学？岂不应于四念住相乃至八圣道支相学？岂不应于八解脱相乃至十遍处相学？岂不应于空、无相、无愿解脱门相学？岂不应于净观地相乃至如来地相学？岂不应于极喜地相乃至法云地相学？岂不应于一切陀罗尼门、三摩地门相学？岂不应于五眼、六神通相学？岂不应于如来十力相乃至十八佛不共法相学？岂不应于三十二大士相、八十随好相学？岂不应于无忘失法、恒住舍性相学？岂不应于一切智、道相智、一切相智相学？岂不应于预流果相乃至独觉菩提相学？岂不应于一切菩萨摩诃萨行、诸佛无上正等菩提相学？岂不应于永断烦恼习气相续、一切智智相学？岂不应于知苦、断集、证灭、修道相学？岂不应于顺逆缘起观相学？岂不应于一切圣者圣法相学？岂不应于有为界、无为界相学？
　　「世尊！若菩萨摩诃萨不于如是诸法相学，亦应不于诸行相学。世尊！若菩萨摩诃萨于诸法相及诸行相既不能学，云何能超一切声闻及独觉地？若不能超一切声闻及独觉地，云何能入菩萨正性离生？若不能入菩萨正性离生，云何能得一切智智？若不能得一切智智，云何能转妙法轮？若不能转妙法轮，云何能以三乘正法安立有情，令出无边生死苦海？」
　　佛告善现：「若一切法有实相者，诸菩萨摩诃萨应于中学。以一切法非有实相，是故菩萨摩诃萨众不于相学，亦复不于无相法学。所以者何？若佛出世、若不出世，法界常住，诸法一相，所谓无相，如是无相既非有相亦非无相故不可学。」
　　尔时，具寿善现白佛言：「世尊！若一切法皆非有相亦非无相，云何菩萨摩诃萨能修般若波罗蜜多？世尊！若菩萨摩诃萨不能修般若波罗蜜多，应不能超诸声闻地及独觉地。若不能超诸声闻地及独觉地，应不能入菩萨正性离生。若不能入菩萨正性离生，应不能起菩萨无生法忍。若不能起菩萨无生法忍，应不能发菩萨胜妙神通。若不能发菩萨胜妙神通，应不能严净佛土、成熟有情。若不能严净佛土、成熟有情，应不能证得一切智智。若不能证得一切智智，应不能转妙法轮。若不能转妙法轮，则应不能安立有情令住预流果、或一来果、或不还果、或阿罗汉果、或独觉菩提、或复无上正等菩提。亦应不能安立有情，令住施性福业事，或戒性福业事，或修性福业事，当获人、天富乐自在。」
　　佛告善现：「如是！如是！如汝所说。一切法非有相非无相，若菩萨摩诃萨知一切法若有相、若无相咸同一相，所谓无相，修此无相是修般若波罗蜜多。」
　　具寿善现复白佛言：「云何菩萨摩诃萨修此无相是修般若波罗蜜多？」
　　佛告善现：「若菩萨摩诃萨修除遣一切法，是修般若波罗蜜多。」
　　具寿善现复白佛言：「云何菩萨摩诃萨修除遣一切法，是修般若波罗蜜多？」
　　佛告善现：「若菩萨摩诃萨修除遣色、受、想、行、识，是修般若波罗蜜多；修除遣眼处乃至意处，是修般若波罗蜜多；修除遣色处乃至法处，是修般若波罗蜜多；修除遣眼界乃至意界，是修般若波罗蜜多；修除遣色界乃至法界，是修般若波罗蜜多；修除遣眼识界乃至意识界，是修般若波罗蜜多；修除遣眼触乃至意触，是修般若波罗蜜多；修除遣眼触为缘所生诸受乃至意触为缘所生诸受，是修般若波罗蜜多；修除遣地界乃至识界，是修般若波罗蜜多；修除遣因缘乃至增上缘，是修般若波罗蜜多；修除遣无明乃至老死，是修般若波罗蜜多；修除遣不净观，是修般若波罗蜜多；修除遣四静虑、四无量、四无色定，是修般若波罗蜜多；修除遣佛随念、法随念、僧随念、戒随念、舍随念、天随念、寂静随念、持入出息随念，是修般若波罗蜜多；修除遣无常想、苦想、无我想、空想、集想、因想、生想、缘想、灭想、静想、妙想、离想、道想、如想、行想、出想，是修般若波罗蜜多；修除遣我想、有情想乃至知者想、见者想，是修般若波罗蜜多；修除遣常想、乐想、我想、净想，是修般若波罗蜜多；修除遣缘起想，是修般若波罗蜜多；修除遣圣谛想，是修般若波罗蜜多；修除遣四念住乃至八圣道支，是修般若波罗蜜多；修除遣三解脱门，是修般若波罗蜜多；修除遣八解脱乃至十遍处，是修般若波罗蜜多；修除遣有寻有伺三摩地、无寻唯伺三摩地、无寻无伺三摩地，是修般若波罗蜜多；修除遣苦、集、灭、道圣谛，是修般若波罗蜜多；修除遣苦智、集智、灭智、道智、法智、类智、世俗智、他心智、尽智、无生智、如说智，是修般若波罗蜜多；修除遣布施波罗蜜多乃至般若波罗蜜多，是修般若波罗蜜多；修除遣内空乃至无性自性空，是修般若波罗蜜多；修除遣真如乃至不思议界，是修般若波罗蜜多；修除遣净观地乃至如来地，是修般若波罗蜜多；修除遣极喜地乃至法云地，是修般若波罗蜜多；修除遣一切陀罗尼门、三摩地门，是修般若波罗蜜多；修除遣五眼、六神通，是修般若波罗蜜多；修除遣如来十力乃至十八佛不共法，是修般若波罗蜜多；修除遣三十二大士相、八十随好，是修般若波罗蜜多；修除遣无忘失法、恒住舍性，是修般若波罗蜜多；修除遣一切智、道相智、一切相智，是修般若波罗蜜多；修除遣预流果乃至独觉菩提，是修般若波罗蜜多；修除遣一切菩萨摩诃萨行，是修般若波罗蜜多；修除遣诸佛无上正等菩提，是修般若波罗蜜多；修除遣一切智智，是修般若波罗蜜多；修除遣永断一切烦恼习气相续，是修般若波罗蜜多。」
　　具寿善现复白佛言：「云何菩萨摩诃萨修除遣色、受、想、行、识，是修般若波罗蜜多？如是乃至修除遣永断一切烦恼习气相续，是修般若波罗蜜多？」
　　佛告善现：「诸菩萨摩诃萨行深般若波罗蜜多时，若念有色、受、想、行、识，非除遣色、受、想、行、识，非修般若波罗蜜多。如是乃至若念有永断一切烦恼习气相续，非除遣永断一切烦恼习气相续，非修般若波罗蜜多。然诸菩萨摩诃萨行深般若波罗蜜多时，不念有色、受、想、行、识，是除遣色、受、想、行、识，是修般若波罗蜜多。如是乃至不念有永断一切烦恼习气相续，是除遣永断一切烦恼习气相续，是修般若波罗蜜多。所以者何？非有想者能修般若波罗蜜多。是故，善现！若菩萨摩诃萨修除遣色、受、想、行、识，是修般若波罗蜜多，如是乃至修除遣永断一切烦恼习气相续，是修般若波罗蜜多。
　　「复次，善现！住有想者，不能修布施波罗蜜多乃至般若波罗蜜多，亦不能修四念住乃至八圣道支，亦不能住内空乃至无性自性空，亦不能住真如乃至不思议界，亦不能住苦、集、灭、道圣谛，亦不能修空、无相、无愿解脱门，亦不能修殊胜四静虑、四无量、四无色定，亦不能修八解脱乃至十遍处，亦不能修极喜地乃至法云地，亦不能修一切陀罗尼门、三摩地门，亦不能修五眼、六神通，亦不能修如来十力乃至十八佛不共法，亦不能修无忘失法、恒住舍性，亦不能修一切智、道相智、一切相智，亦不能修一切菩萨摩诃萨行，亦不能修诸佛无上正等菩提，亦不能修一切智智，亦不能修永断一切烦恼习气相续。所以者何？住有想者，必当执有我及我所，由此执故便著二边，著二边故决定不能解脱生死，无道、无涅槃，云何能如实修六波罗蜜多，乃至永断一切烦恼习气相续？」
　　具寿善现复白佛言：「何等是有？何等是非有？」
　　佛告善现：「二是有，不二是非有。」
　　善现复问：「云何为二？云何为不二？」
　　世尊告曰：「色想乃至识想为二，色想空乃至识想空为不二；眼处想乃至意处想为二，眼处想空乃至意处想空为不二；色处想乃至法处想为二，色处想空乃至法处想空为不二；眼界想乃至意界想为二，眼界想空乃至意界想空为不二；色界想乃至法界想为二，色界想空乃至法界想空为不二；眼识界想乃至意识界想为二，眼识界想空乃至意识界想空为不二；眼触想乃至意触想为二，眼触想空乃至意触想空为不二；眼触为缘所生诸受想乃至意触为缘所生诸受想为二，眼触为缘所生诸受想空乃至意触为缘所生诸受想空为不二；地界想乃至识界想为二，地界想空乃至识界想空为不二；因缘想乃至增上缘想为二，因缘想空乃至增上缘想空为不二；无明想乃至老死想为二，无明想空乃至老死想空为不二；布施波罗蜜多想乃至般若波罗蜜多想为二，布施波罗蜜多想空乃至般若波罗蜜多想空为不二；内空想乃至无性自性空想为二，内空想空乃至无性自性空想空为不二；真如想乃至不思议界想为二，真如想空乃至不思议界想空为不二；苦、集、灭、道圣谛想为二，苦、集、灭、道圣谛想空为不二；四念住想乃至八圣道支想为二，四念住想空乃至八圣道支想空为不二；四静虑、四无量、四无色定想为二，四静虑、四无量、四无色定想空为不二；八解脱想乃至十遍处想为二，八解脱想空乃至十遍处想空为不二；空、无相、无愿解脱门想为二，空、无相、无愿解脱门想空为不二；净观地想乃至如来地想为二，净观地想空乃至如来地想空为不二；极喜地想乃至法云地想为二，极喜地想空乃至法云地想空为不二；陀罗尼门、三摩地门想为二，陀罗尼门、三摩地门想空为不二；五眼、六神通想为二，五眼、六神通想空为不二；如来十力想乃至十八佛不共法想为二，如来十力想空乃至十八佛不共法想空为不二，三十二大士相、八十随好想为二，三十二大士相、八十随好想空为不二；无忘失法、恒住舍性想为二，无忘失法、恒住舍性想空为不二；一切智、道相智、一切相智想为二，一切智、道相智、一切相智想空为不二；预流果想乃至独觉菩提想为二，预流果想空乃至独觉菩提想空为不二；一切菩萨摩诃萨行、诸佛无上正等菩提想为二，一切菩萨摩诃萨行、诸佛无上正等菩提想空为不二；有为界、无为界想为二，有为界、无为界想空为不二。
　　「善现！乃至一切想皆为二，乃至一切二皆是有，乃至一切有皆有生死，有生死者不能解脱生老病死愁叹苦忧恼。善现！诸想空者皆为不二，诸不二者皆是非有，诸非有者皆无生死，无生死者便能解脱生老病死愁叹苦忧恼。善现！由是因缘，当知一切有二想者定无布施、净戒、安忍、精进、静虑、般若波罗蜜多，无得、无现观，下至顺忍彼尚非有，况能遍知色、受、想、行、识！如是乃至况能遍知一切智智！彼尚不能修四念住乃至八圣道支，况能得预流果乃至独觉菩提！况复能得一切智智，及能永断一切烦恼习气相续！」

　　　　第二分渐次品第七十三之一

　　尔时，具寿善现白佛言：「世尊！住有想者，若无顺忍，亦无修道得果现观，住无想者，岂有顺忍，若净观地如是乃至若如来地，若修圣道，因修圣道断诸烦恼？由此烦恼所覆障故，尚不能证声闻、独觉相应之地，况入菩萨正性离生！若不能入菩萨正性离生，岂能证得一切智智？若不能证得一切智智，何能永断一切烦恼习气相续？世尊！若一切法都无所有，无生无灭、无染无净，如是诸法既都不生，岂能证得一切智智？」
　　佛告善现：「如是！如是！如汝所说。住无想者，亦无顺忍，乃至亦无永断烦恼习气相续。若一切法都无所有，无生无灭、无染无净，如是诸法既都不生，岂能证得一切智智？」
　　具寿善现复白佛言：「诸菩萨摩诃萨行深般若波罗蜜多时，为有有想，有无想不？为有色想，受、想、行、识想不？如是乃至为有一切智智想不？为有永断一切烦恼习气相续想不？为有色想，有色断想不？为有受、想、行、识想，有受、想、行、识断想不？为有眼处乃至意处想，有眼处乃至意处断想不？为有色处乃至法处想，有色处乃至法处断想不？为有眼界乃至意界想，有眼界乃至意界断想不？为有色界乃至法界想，有色界乃至法界断想不？为有眼识界乃至意识界想，有眼识界乃至意识界断想不？为有眼触乃至意触想，有眼触乃至意触断想不？为有眼触为缘所生诸受乃至意触为缘所生诸受想，有眼触为缘所生诸受乃至意触为缘所生诸受断想不？为有地界乃至识界想，有地界乃至识界断想不？为有因缘乃至增上缘想，有因缘乃至增上缘断想不？为有贪、嗔、痴想，有贪、嗔、痴断想不？为有无明乃至老死愁叹苦忧恼想，有无明乃至老死愁叹苦忧恼断想不？为有苦圣谛想，有苦圣谛断想不？为有苦集圣谛想，有苦集圣谛断想不？为有苦灭圣谛想，有苦灭圣谛断想不？为有证苦灭道圣谛想，有证苦灭道圣谛断想不？如是乃至为有一切智智想，有证一切智智想不？为有所断一切烦恼习气相续想，有永断一切烦恼习气相续想不？」
　　佛告善现：「诸菩萨摩诃萨行深般若波罗蜜多时，于一切法皆无有想亦无无想。若无有想亦无无想，当知即是菩萨顺忍，亦是修道、亦是得果、亦是现观。
　　「复次，善现！诸菩萨摩诃萨以无性为圣道，以无性为现观，达一切法皆以无性而为自性。由是因缘，当知一切法皆以无性为其自性。」
　　具寿善现即白佛言：「若一切法皆以无性为自性者，云何如来、应、正等觉于一切法无性为性现等觉已，说名为佛，于一切法及诸境界得自在转？」
　　佛告善现：「如是！如是！一切法皆以无性为自性。我本修学菩萨道时，无倒修行布施、净戒、安忍、精进、静虑、般若波罗蜜多，由此离欲恶不善法，有寻有伺，离生喜乐，入初静虑具足住，如是乃至断乐断苦，先喜忧没，不苦不乐，舍念清净，入第四静虑具足住。我于尔时，于诸静虑及静虑支，虽善取相而无所执，于诸静虑及静虑支不生味著，于诸静虑及静虑支都无所得。我于尔时，于四静虑行相清净无所分别。我于尔时，于诸静虑及静虑支虽善纯熟，而不受彼所得果报，但依静虑令心引发神境、天耳、他心、宿住、天眼智通，于此五通虽善取相，而无所执亦不爱味，于诸通境都无所得，亦不分别如空而住。我于尔时，观一切法平等平等无性为性，以一刹那相应般若，证得无上正等菩提，谓如实知是苦圣谛，是集圣谛，是灭圣谛，是道圣谛，皆同一相，所谓无相，如是无相亦无所有。由此成就如来十力、四无所畏、四无碍解、大慈、大悲、大喜、大舍并十八佛不共法等无量无数不可思议微妙功德，以佛妙智安立有情三聚差别，谓正性定聚、邪性定聚及不定聚，安立如是三聚别已，随其所应方便化导，令获殊胜利益安乐。」
　　具寿善现复白佛言：「云何如来、应、正等觉于一切法无性性中，起四静虑发五神通，证大菩提具诸功德，安立利乐三聚有情？」
　　佛告善现：「若诸欲恶不善法等有少自性或复他性为自性者，我本修行菩萨道时，不应通达一切欲恶不善法等皆以无性为自性已，离欲恶等入初静虑乃至能入第四静虑具足安住，以诸欲恶不善法等都无自性亦无他性，但以无性为自性故，我本修行菩萨道时，通达欲恶不善法等皆以无性为自性已，离欲恶等入初静虑，乃至能入第四静虑。
　　「复次，善现！若五神通有少自性或复他性为自性者，我本修行菩萨道时，不应通达一切神通皆以无性为自性已，发起种种自在神通，于诸境界妙用无碍。以诸神通都无自性亦无他性，但以无性为自性故，我本修行菩萨道时，通达神通皆以无性为自性已，发起种种自在神通，于诸境界妙用无碍。
　　「复次，善现！若佛无上正等菩提有少自性或复他性为自性者，我本修行菩萨道时，不应通达诸佛无上正等菩提及诸功德皆以无性为自性已，证得无上正等菩提具诸功德。以佛无上正等菩提及诸功德都无自性亦无他性，但以无性为自性故，我本修行菩萨道时，通达无上正等菩提皆以无性为自性已，证得无上正等菩提具诸功德。
　　「复次，善现！若诸有情有少自性或复他性为自性者，我成佛已，不应通达一切有情皆以无性为自性已，安立有情三聚差别，随其所应方便化导，令获殊胜利益安乐。以诸有情都无自性亦无他性，但以无性为自性故，我成佛已，通达有情皆以无性为自性已，安立有情三聚差别，随其所应方便化导，令获殊胜利益安乐。」

　　大般若波罗蜜多经卷第四百六十五

