
　　　　大般若波罗蜜多经　卷第七十五

　　　　　　大唐三藏法师玄奘奉　　诏译

　　　　初分无生品第二十之二

　　「舍利子！布施波罗蜜多是已生法，我不欲令生。何以故？以自性空故。净戒、安忍、精进、静虑、般若波罗蜜多是已生法，我不欲令生。何以故？以自性空故。
　　「舍利子！四静虑是已生法，我不欲令生。何以故？以自性空故。四无量、四无色定是已生法，我不欲令生。何以故？以自性空故。
　　「舍利子！八解脱是已生法，我不欲令生。何以故？以自性空故。八胜处、九次第定、十遍处是已生法，我不欲令生。何以故？以自性空故。
　　「舍利子！四念住是已生法，我不欲令生。何以故？以自性空故。四正断、四神足、五根、五力、七等觉支、八圣道支是已生法，我不欲令生。何以故？以自性空故。
　　「舍利子！空解脱门是已生法，我不欲令生。何以故？以自性空故。无相、无愿解脱门是已生法，我不欲令生。何以故？以自性空故。
　　「舍利子！五眼是已生法，我不欲令生。何以故？以自性空故。六神通是已生法，我不欲令生。何以故？以自性空故。
　　「舍利子！佛十力是已生法，我不欲令生。何以故？以自性空故。四无所畏、四无碍解、大慈、大悲、大喜、大舍、十八佛不共法是已生法，我不欲令生。何以故？以自性空故。
　　「舍利子！一切智是已生法，我不欲令生。何以故？以自性空故。道相智、一切相智是已生法，我不欲令生。何以故？以自性空故。
　　「舍利子！无忘失法是已生法，我不欲令生。何以故？以自性空故。恒住舍性是已生法，我不欲令生。何以故？以自性空故。
　　「舍利子！一切陀罗尼门是已生法，我不欲令生。何以故？以自性空故。一切三摩地门是已生法，我不欲令生。何以故？以自性空故。
　　「舍利子！异生是已生法，我不欲令生。何以故？以自性空故。异生法是已生法，我不欲令生。何以故？以自性空故。
　　「舍利子！预流是已生法，我不欲令生。何以故？以自性空故。预流法是已生法，我不欲令生。何以故？以自性空故。
　　「舍利子！一来是已生法，我不欲令生。何以故？以自性空故。一来法是已生法，我不欲令生。何以故？以自性空故。
　　「舍利子！不还是已生法，我不欲令生。何以故？以自性空故。不还法是已生法，我不欲令生。何以故？以自性空故。
　　「舍利子！阿罗汉是已生法，我不欲令生。何以故？以自性空故。阿罗汉法是已生法，我不欲令生。何以故？以自性空故。
　　「舍利子！独觉是已生法，我不欲令生。何以故？以自性空故。独觉法是已生法，我不欲令生。何以故？以自性空故。
　　「舍利子！菩萨是已生法，我不欲令生。何以故？以自性空故。菩萨法是已生法，我不欲令生。何以故？以自性空故。
　　「舍利子！如来是已生法，我不欲令生。何以故？以自性空故。如来法是已生法，我不欲令生。何以故？以自性空故。」
　　时，舍利子问善现言：「仁者（别本或无此「者」字，疑漏）！今为欲令生生，为欲令不生生耶？」
　　善现答言：「我不欲令生生，亦不欲令不生生。何以故？舍利子！生与不生，如是二法俱非相应非不相应、非有色非无色、非有见非无见、非有对非无对，咸同一相，所谓无相。舍利子！由此缘故，我不欲令生生，亦不欲令不生生。」
　　时，舍利子问善现言：「仁者！于所说无生法乐辩说无生相耶？」
　　善现答言：「我于所说无生法亦不乐辩说无生相。所以者何？若无生法、若无生相、若乐辩说，如是一切皆非相应非不相应、非有色非无色、非有见非无见、非有对非无对，咸同一相，所谓无相。」
　　舍利子言：「于不生法起不生言，此不生言亦不生不？」
　　善现答言：「如是！如是！所以者何？
　　「舍利子！色不生，受、想、行、识亦不生。何以故？皆本性空故。
　　「舍利子！眼处不生，耳、鼻、舌、身、意处亦不生。何以故？皆本性空故。
　　「舍利子！色处不生，声、香、味、触、法处亦不生。何以故？皆本性空故。
　　「舍利子！眼界不生，色界、眼识界及眼触、眼触为缘所生诸受亦不生。何以故？皆本性空故。
　　「舍利子！耳界不生，声界、耳识界及耳触、耳触为缘所生诸受亦不生。何以故？皆本性空故。
　　「舍利子！鼻界不生，香界、鼻识界及鼻触、鼻触为缘所生诸受亦不生。何以故？皆本性空故。
　　「舍利子！舌界不生，味界、舌识界及舌触、舌触为缘所生诸受亦不生。何以故？皆本性空故。
　　「舍利子！身界不生，触界、身识界及身触、身触为缘所生诸受亦不生。何以故？皆本性空故。
　　「舍利子！意界不生，法界、意识界及意触、意触为缘所生诸受亦不生。何以故？皆本性空故。
　　「舍利子！地界不生，水、火、风、空、识界亦不生。何以故？皆本性空故。
　　「舍利子！苦圣谛不生，集、灭、道圣谛亦不生。何以故？皆本性空故。
　　「舍利子！无明不生，行、识、名色、六处、触、受、爱、取、有、生、老死愁叹苦忧恼亦不生。何以故？皆本性空故。
　　「舍利子！内空不生，外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空亦不生。何以故？皆本性空故。
　　「舍利子！布施波罗蜜多不生，净戒、安忍、精进、静虑、般若波罗蜜多亦不生。何以故？皆本性空故。
　　「舍利子！四静虑不生，四无量、四无色定亦不生。何以故？皆本性空故。
　　「舍利子！八解脱不生，八胜处、九次第定、十遍处亦不生。何以故？皆本性空故。
　　「舍利子！四念住不生，四正断、四神足、五根、五力、七等觉支、八圣道支亦不生。何以故？皆本性空故。
　　「舍利子！空解脱门不生，无相、无愿解脱门亦不生。何以故？皆本性空故。
　　「舍利子！五眼不生，六神通亦不生。何以故？皆本性空故。
　　「舍利子！佛十力不生，四无所畏、四无碍解、大慈、大悲、大喜、大舍、十八佛不共法亦不生。何以故？皆本性空故。
　　「舍利子！一切智不生，道相智、一切相智亦不生。何以故？皆本性空故。
　　「舍利子！无忘失法不生，恒住舍性亦不生。何以故？皆本性空故。
　　「舍利子！一切陀罗尼门不生，一切三摩地门亦不生。何以故？皆本性空故。
　　「舍利子！异生不生，异生法亦不生。何以故？皆本性空故。
　　「舍利子！预流不生，预流法亦不生。何以故？皆本性空故。
　　「舍利子！一来不生，一来法亦不生。何以故？皆本性空故。
　　「舍利子！不还不生，不还法亦不生。何以故？皆本性空故。
　　「舍利子！阿罗汉不生，阿罗汉法亦不生。何以故？皆本性空故。
　　「舍利子！独觉不生，独觉法亦不生。何以故？皆本性空故。
　　「舍利子！菩萨不生，菩萨法亦不生。何以故？皆本性空故。
　　「舍利子！如来不生，如来法亦不生。何以故？皆本性空故。
　　「舍利子！身行不生，语行、意行亦不生。何以故？皆本性空故。
　　「舍利子！由此缘故，于不生法起不生言亦无生义。
　　「舍利子！若所说法、若能说言、说者、听者皆不生故。」
　　时，舍利子谓善现言：「仁者于说法人中最为第一。何以故？随所问诘皆能酬答无滞碍故。」
　　善现报言：「诸佛弟子于一切法无依著者，法尔皆能随所问诘，一一酬答自在无畏。何以故？以一切法无所依故。」
　　时，舍利子问善现言：「云何诸法都无所依？」
　　善现答言：「舍利子！色本性空，依内依外依两中间不可得故；受、想、行、识本性空，依内依外依两中间不可得故。
　　「舍利子！眼处本性空，依内依外依两中间不可得故；耳、鼻、舌、身、意处本性空，依内依外依两中间不可得故。
　　「舍利子！色处本性空，依内依外依两中间不可得故；声、香、味、触、法处本性空，依内依外依两中间不可得故。
　　「舍利子！眼界本性空，依内依外依两中间不可得故；色界、眼识界及眼触、眼触为缘所生诸受本性空，依内依外依两中间不可得故。
　　「舍利子！耳界本性空，依内依外依两中间不可得故；声界、耳识界及耳触、耳触为缘所生诸受本性空，依内依外依两中间不可得故。
　　「舍利子！鼻界本性空，依内依外依两中间不可得故；香界、鼻识界及鼻触、鼻触为缘所生诸受本性空，依内依外依两中间不可得故。
　　「舍利子！舌界本性空，依内依外依两中间不可得故；味界、舌识界及舌触、舌触为缘所生诸受本性空，依内依外依两中间不可得故。
　　「舍利子！身界本性空，依内依外依两中间不可得故；触界、身识界及身触、身触为缘所生诸受本性空，依内依外依两中间不可得故。
　　「舍利子！意界本性空，依内依外依两中间不可得故；法界、意识界及意触、意触为缘所生诸受本性空，依内依外依两中间不可得故。
　　「舍利子！地界本性空，依内依外依两中间不可得故；水、火、风、空、识界本性空，依内依外依两中间不可得故。
　　「舍利子！苦圣谛本性空，依内依外依两中间不可得故；集、灭、道圣谛本性空，依内依外依两中间不可得故。
　　「舍利子！无明本性空，依内依外依两中间不可得故；行、识、名色、六处、触、受、爱、取、有、生、老死愁叹苦忧恼本性空，依内依外依两中间不可得故。
　　「舍利子！内空本性空，依内依外依两中间不可得故；外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空本性空，依内依外依两中间不可得故。
　　「舍利子！布施波罗蜜多本性空，依内依外依两中间不可得故；净戒、安忍、精进、静虑、般若波罗蜜多本性空，依内依外依两中间不可得故。
　　「舍利子！四静虑本性空，依内依外依两中间不可得故；四无量、四无色定本性空，依内依外依两中间不可得故。
　　「舍利子！八解脱本性空，依内依外依两中间不可得故；八胜处、九次第定、十遍处本性空，依内依外依两中间不可得故。
　　「舍利子！四念住本性空，依内依外依两中间不可得故；四正断、四神足、五根、五力、七等觉支、八圣道支本性空，依内依外依两中间不可得故。
　　「舍利子！空解脱门本性空，依内依外依两中间不可得故；无相、无愿解脱门本性空，依内依外依两中间不可得故。
　　「舍利子！五眼本性空，依内依外依两中间不可得故；六神通本性空，依内依外依两中间不可得故。
　　「舍利子！佛十力本性空，依内依外依两中间不可得故；四无所畏、四无碍解、大慈、大悲、大喜、大舍、十八佛不共法本性空，依内依外依两中间不可得故。
　　「舍利子！一切智本性空，依内依外依两中间不可得故；道相智、一切相智本性空，依内依外依两中间不可得故。
　　「舍利子！无忘失法本性空，依内依外依两中间不可得故；恒住舍性本性空，依内依外依两中间不可得故。
　　「舍利子！一切陀罗尼门本性空，依内依外依两中间不可得故；一切三摩地门本性空，依内依外依两中间不可得故。
　　「舍利子！异生本性空，依内依外依两中间不可得故；异生法本性空，依内依外依两中间不可得故。
　　「舍利子！预流本性空，依内依外依两中间不可得故；预流法本性空，依内依外依两中间不可得故。
　　「舍利子！一来本性空，依内依外依两中间不可得故；一来法本性空，依内依外依两中间不可得故。
　　「舍利子！不还本性空，依内依外依两中间不可得故；不还法本性空，依内依外依两中间不可得故。
　　「舍利子！阿罗汉本性空，依内依外依两中间不可得故；阿罗汉法本性空，依内依外依两中间不可得故。
　　「舍利子！独觉本性空，依内依外依两中间不可得故；独觉法本性空，依内依外依两中间不可得故。
　　「舍利子！菩萨本性空，依内依外依两中间不可得故；菩萨法本性空，依内依外依两中间不可得故。
　　「舍利子！如来本性空，依内依外依两中间不可得故；如来法本性空，依内依外依两中间不可得故。
　　「舍利子！由此缘故，我说诸法都无所依。」

　　　　初分净道品第二十一之一

　　尔时，具寿善现谓舍利子言：「诸菩萨摩诃萨修行六种波罗蜜多时，应净色，应净受、想、行、识；应净眼处，应净耳、鼻、舌、身、意处；应净色处，应净声、香、味、触、法处；应净眼界，应净色界、眼识界及眼触、眼触为缘所生诸受；应净耳界，应净声界、耳识界及耳触、耳触为缘所生诸受；应净鼻界，应净香界、鼻识界及鼻触、鼻触为缘所生诸受；应净舌界，应净味界、舌识界及舌触、舌触为缘所生诸受；应净身界，应净触界、身识界及身触、身触为缘所生诸受；应净意界，应净法界、意识界及意触、意触为缘所生诸受；应净地界，应净水、火、风、空、识界；应净苦圣谛，应净集、灭、道圣谛；应净无明，应净行、识、名色、六处、触、受、爱、取、有、生、老死愁叹苦忧恼；应净内空，应净外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空；应净布施波罗蜜多，应净净戒、安忍、精进、静虑、般若波罗蜜多；应净四静虑，应净四无量、四无色定；应净八解脱，应净八胜处、九次第定、十遍处；应净四念住，应净四正断、四神足、五根、五力、七等觉支、八圣道支；应净空解脱门，应净无相、无愿解脱门；应净五眼，应净六神通；应净佛十力，应净四无所畏、四无碍解、大慈、大悲、大喜、大舍、十八佛不共法；应净无忘失法，应净恒住舍性；应净一切陀罗尼门，应净一切三摩地门；应净一切智，应净道相智、一切相智；应净菩提道。」
　　时，舍利子问善现言：「云何菩萨摩诃萨修行六种波罗蜜多时净菩提道？」
　　善现答言：「舍利子！六波罗蜜多各有二种，一者、世间，二者（别本或无此「者」字，疑漏）、出世间。」
　　舍利子言：「云何世间布施波罗蜜多？」
　　善现答言：「若菩萨摩诃萨为大施主，能施一切沙门、婆罗门、贫病、孤露道行、乞者，须食与食，须饮与饮，须乘与乘，须衣与衣，须香与香，须花与花，须严饰与严饰，须舍宅与舍宅，须医药与医药，须照明与照明，须坐卧具与坐卧具，如是一切随其所须资生什物悉皆施与。若复有来乞男与男，乞女与女，乞妻妾与妻妾，乞官位与官位，乞国土与国土，乞王位与王位，乞头目与头目，乞手足与手足，乞支节与支节，乞血肉与血肉，乞骨髓与骨髓，乞耳鼻与耳鼻，乞僮仆与僮仆，乞珍财与珍财，乞生类与生类，如是一切随其所求内外之物并皆施与。虽作是施而有所依，谓作是念：『我施彼受，我为施主，我不悭贪，我随佛教一切能舍，我行布施波罗蜜多。』彼行施时，以有所得而为方便，与诸有情同共回向阿耨多罗三藐三菩提。复作是念：『我持此福施诸有情，令得此世他世安乐，乃至证得无余涅槃。』彼著三轮而行布施，一者、自想，二者、他想，三者、施想。由著此三轮而行施故，名世间布施波罗蜜多。何缘此施名为世间？以与世间同共行故，不超动出世间法故，如是名为世间布施波罗蜜多。」
　　舍利子言：「云何出世间布施波罗蜜多？」
　　善现答言：「若菩萨摩诃萨行布施时三轮清净，一者、不执我为施者，二者、不执彼为受者，三者、不著施及施果，是为菩萨摩诃萨行布施时三轮清净。又舍利子！若菩萨摩诃萨以大悲为上首，所修施福普施有情，于诸有情都无所得，虽与一切有情同共回向阿耨多罗三藐三菩提，而于其中不见少相。由都无所执而行施故，名出世间布施波罗蜜多。何缘此施名出世间？不与世间同共行故，能超动出世间法故，如是名为出世间布施波罗蜜多。」
　　舍利子言：「云何世间净戒波罗蜜多？」
　　善现答言：「若菩萨摩诃萨虽受持戒而有所依，谓作是念：『我为饶益一切有情受持净戒，我随佛教于净尸罗能无所犯，我行净戒波罗蜜多。』彼持戒时，以有所得而为方便，与诸有情同共回向阿耨多罗三藐三菩提。复作是念：『我持此福施诸有情，令得此世他世安乐，乃至证得无余涅槃。』彼著三轮而受持戒，一者、自想，二者、他想，三者、戒想。由著此三轮受持戒故，名世间净戒波罗蜜多。何缘此净戒名为世间？以与世间同共行故，不超动出世间法故，如是名为世间净戒波罗蜜多。」
　　舍利子言：「云何出世间净戒波罗蜜多？」
　　善现答言：「若菩萨摩诃萨受持戒时三轮清净，一者、不执我能持戒，二者、不执所护有情，三者、不著戒及戒果，是为菩萨摩诃萨受持戒时三轮清净。又舍利子！菩萨摩诃萨以大悲为上首，所持戒福普施有情，于诸有情都无所得，虽与一切有情同共回向阿耨多罗三藐三菩提，而于其中不见少相。由都无所执而受持戒故，名出世间净戒波罗蜜多。何缘此净戒名出世间？不与世间同共行故，能超动出世间法故，如是名为出世间净戒波罗蜜多。」
　　舍利子言：「云何世间安忍波罗蜜多？」
　　善现答言：「若菩萨摩诃萨虽修安忍而有所依，谓作是念：『我为饶益一切有情而修安忍，我随佛教于胜安忍能正修习，我行安忍波罗蜜多。』彼修忍时，以有所得而为方便，与诸有情同共回向阿耨多罗三藐三菩提。复作是念：『我持此福施诸有情，令得此世他世安乐，乃至证得无余涅槃。』彼著三轮而修安忍，一者、自想，二者、他想，三者、忍想。由著此三轮修安忍故，名世间安忍波罗蜜多。何缘此安忍名为世间？以与世间同共行故，不超动出世间法故，如是名为世间安忍波罗蜜多。」
　　舍利子言：「云何出世间安忍波罗蜜多？」
　　善现答言：「若菩萨摩诃萨修安忍时三轮清净，一者、不执我能修忍，二者、不执所忍有情，三者、不著忍及忍果，是为菩萨摩诃萨修安忍时三轮清净。又舍利子！菩萨摩诃萨以大悲为上首，所修忍福普施有情，于诸有情都无所得，虽与一切有情同共回向阿耨多罗三藐三菩提，而于其中不见少相。由都无所执而修安忍故，名出世间安忍波罗蜜多。何缘此安忍名出世间？不与世间同共行故，能超动出世间法故，如是名为出世间安忍波罗蜜多。」
　　舍利子言：「云何世间精进波罗蜜多？」
　　善现答言：「若菩萨摩诃萨虽勤精进而有所依，谓作是念：『我为饶益一切有情而勤精进，我随佛教策励身心曾无懈怠，我行精进波罗蜜多。』彼精进时，以有所得而为方便，与诸有情同共回向阿耨多罗三藐三菩提。复作是念：『我持此福施诸有情，令得此世他世安乐，乃至证得无余涅槃。』彼著三轮而勤精进，一者、自想，二者、他想，三者（别本或无此「者」字，疑漏）、精进想。由著此三轮修精进故，名世间精进波罗蜜多。何缘此精进名为世间？以与世间同共行故，不超动出世间法故，如是名为世间精进波罗蜜多。」
　　舍利子言：「云何出世间精进波罗蜜多？」
　　善现答言：「若菩萨摩诃萨勤精进时三轮清净，一者、不执我能精进，二者、不执所为有情，三者、不著精进及果，是为菩萨摩诃萨勤精进时三轮清净。又舍利子！菩萨摩诃萨以大悲为上首，修精进福普施有情，于诸有情都无所得，虽与一切有情同共回向阿耨多罗三藐三菩提，而于其中不见少相。由都无所执而勤精进故，名出世间精进波罗蜜多。何缘此精进名出世间？不与世间同共行故，能超动出世间法故，如是名为出世间精进波罗蜜多。」
　　舍利子言：「云何世间静虑波罗蜜多？」
　　善现答言：「若菩萨摩诃萨虽修静虑而有所依，谓作是念：『我为饶益一切有情而修静虑，我随佛教于胜等持能正修习，我行静虑波罗蜜多。』彼修定时，以有所得而为方便，与诸有情同共回向阿耨多罗三藐三菩提。复作是念：『我持此福施诸有情，令得此世他世安乐，乃至证得无余涅槃。』彼著三轮而修静虑，一者、自想，二者、他想，三者、静虑想。由著此三轮修静虑故，名世间静虑波罗蜜多。何缘此静虑名为世间？以与世间同共行故，不超动出世间法故，如是名为世间静虑波罗蜜多。」
　　舍利子言：「云何出世间静虑波罗蜜多？」
　　善现答言：「若菩萨摩诃萨修静虑时三轮清净，一者、不执我能修定，二者、不执所为有情，三者、不著静虑及果，是为菩萨摩诃萨修静虑时三轮清净。又舍利子！菩萨摩诃萨以大悲为上首，修静虑福普施有情，于诸有情都无所得，虽与一切有情同共回向阿耨多罗三藐三菩提，而于其中不见少相。由都无所执而修静虑故，名出世间静虑波罗蜜多。何缘此静虑名出世间？不与世间同共行故，能超动出世间法故，如是名为出世间静虑波罗蜜多。」
　　舍利子言：「云何世间般若波罗蜜多？」
　　善现答言：「若菩萨摩诃萨虽修般若而有所依，谓作是念：『我为饶益一切有情而修般若，我随佛教于胜般若能正修行，我能悔除自所作恶，我见他恶终不讥凌，我能随喜他所修福，我能请佛转妙法轮，我随所闻能正决择，我行般若波罗蜜多。』彼修慧时，以有所得而为方便，与诸有情同共回向阿耨多罗三藐三菩提。复作是念：『我持此福施诸有情，令得此世他世安乐，乃至证得无余涅槃。』彼著三轮而修般若，一者、自想，二者、他想，三者、般若想。由著此三轮修般若故，名世间般若波罗蜜多。何缘此般若名为世间？以与世间同共行故，不超动出世间法故，如是名为世间般若波罗蜜多。」
　　舍利子言：「云何出世间般若波罗蜜多？」
　　善现答言：「若菩萨摩诃萨修般若时三轮清净，一者、不执我能修慧，二者、不执所为有情，三者、不著般若及果，是为菩萨摩诃萨修般若时三轮清净。又舍利子！菩萨摩诃萨以大悲为上首，修般若福普施有情，于诸有情都无所得，虽与一切有情同共回向阿耨多罗三藐三菩提，而于其中不见少相。由都无所执而修般若故，名出世间般若波罗蜜多。何缘此般若名出世间？不与世间同共行故，能超动出世间法故，如是名为出世间般若波罗蜜多。
　　「舍利子！如是菩萨摩诃萨修行六种波罗蜜多时净菩提道。」
　　时，舍利子问善现言：「何等名为菩萨摩诃萨菩提道？」
　　善现答言：「舍利子！内空名为菩萨摩诃萨菩提道，外空、内外空、空空、大空、胜义空、有为空、无为空、毕竟空、无际空、散空、无变异空、本性空、自相空、共相空、一切法空、不可得空、无性空、自性空、无性自性空名为菩萨摩诃萨菩提道。
　　「舍利子！真如名为菩萨摩诃萨菩提道，法界、法性、不虚妄性、不变异性、平等性、离生性、法定、法住、实际、虚空界、不思议界名为菩萨摩诃萨菩提道。
　　「舍利子！苦圣谛名为菩萨摩诃萨菩提道，集、灭、道圣谛名为菩萨摩诃萨菩提道。
　　「舍利子！布施波罗蜜多名为菩萨摩诃萨菩提道，净戒、安忍、精进、静虑、般若波罗蜜多名为菩萨摩诃萨菩提道。
　　「舍利子！四静虑名为菩萨摩诃萨菩提道，四无量、四无色定名为菩萨摩诃萨菩提道。
　　「舍利子！八解脱名为菩萨摩诃萨菩提道，八胜处、九次第定、十遍处名为菩萨摩诃萨菩提道。
　　「舍利子！四念住名为菩萨摩诃萨菩提道，四正断、四神足、五根、五力、七等觉支、八圣道支名为菩萨摩诃萨菩提道。
　　「舍利子！空解脱门名为菩萨摩诃萨菩提道，无相、无愿解脱门名为菩萨摩诃萨菩提道。
　　「舍利子！五眼名为菩萨摩诃萨菩提道，六神通名为菩萨摩诃萨菩提道。
　　「舍利子！佛十力名为菩萨摩诃萨菩提道，四无所畏、四无碍解、大慈、大悲、大喜、大舍、十八佛不共法名为菩萨摩诃萨菩提道。
　　「舍利子！无忘失法名为菩萨摩诃萨菩提道，恒住舍性名为菩萨摩诃萨菩提道。
　　「舍利子！一切陀罗尼门名为菩萨摩诃萨菩提道，一切三摩地门名为菩萨摩诃萨菩提道。
　　「舍利子！一切智名为菩萨摩诃萨菩提道，道相智、一切相智名为菩萨摩诃萨菩提道。
　　「舍利子！如是等无量无边大功德聚名为菩萨摩诃萨菩提道。」
　　时，舍利子赞善现言：「善哉！善哉！诚如所说。如是功德为由何等波罗蜜多势力所致？」
　　善现言：「舍利子！如是功德皆由般若波罗蜜多势力所致。何以故？舍利子！如是般若波罗蜜多能与一切善法为母，一切声闻、独觉、菩萨、如来善法从此生故。舍利子！如是般若波罗蜜多普能摄受一切善法，一切声闻、独觉、菩萨、如来善法依此住故。舍利子！过去诸佛修行般若波罗蜜多极圆满故，已证无上正等菩提转妙法轮度无量众；未来诸佛修行般若波罗蜜多极圆满故，当证无上正等菩提转妙法轮度无量众；现在十方世界诸佛修行般若波罗蜜多极圆满故，现证无上正等菩提转妙法轮度无量众。

　　大般若波罗蜜多经卷第七十五

