
　　　　大般若波罗蜜多经　卷第四百四十

　　　　　　大唐三藏法师玄奘奉　　诏译

　　　　第二分东北方品第四十三之三

　　「舍利子！如是大乘诸善男子？善女人等，闻我说此甚深般若波罗蜜多，心得广大妙法喜乐，亦能安立无量众生于胜善法，令趣无上正等菩提。舍利子！是善男子、善女人等今于我前发弘誓愿：『我当安立无量百千诸有情类，令发无上正等觉心，修诸菩萨摩诃萨行，示现劝导赞励庆喜，令于无上正等菩提乃至得受不退转记安住菩萨不退转地。』舍利子！我于彼愿深生随喜。何以故？舍利子！我观如是住菩萨乘诸善男子、善女人等所发弘愿心语相应，彼善男子、善女人等于当来世定能安立无量百千诸有情类，令发无上正等觉心，修诸菩萨摩诃萨行，示现劝导赞励庆喜，令于无上正等菩提乃至得受不退转记安住菩萨不退转地。
　　「舍利子！是善男子、善女人等亦于过去无量佛前发弘誓愿：『我当安立无量百千诸有情类，令发无上正等觉心，修诸菩萨摩诃萨行，示现劝导赞励庆喜，令于无上正等菩提乃至得受不退转记安住菩萨不退转地。』舍利子！过去诸佛亦于彼愿深生随喜。何以故？舍利子！过去诸佛亦观如是住菩萨乘诸善男子、善女人等所发弘愿心语相应，彼善男子、善女人等于当来世定能安立无量百千诸有情类，令发无上正等觉心，修诸菩萨摩诃萨行，示现劝导赞励庆喜，令于无上正等菩提乃至得受不退转记安住菩萨不退转地。
　　「舍利子！是善男子、善女人等信解广大，能依妙色、声、香、味、触修广大施，修此施已复能种植广大善根，因此善根复能摄受广大果报，摄受如是广大果报，专为利乐一切有情，于诸有情能舍一切内外所有。彼回如是所种善根，愿生他方诸佛国土现有如来、应、正等觉，宣说如是甚深般若波罗蜜多无上法处。彼闻如是甚深般若波罗蜜多无上法已，复能安立彼佛土中无量百千诸有情类，令发无上正等觉心，修诸菩萨摩诃萨行，示现劝导赞励庆喜，令于无上正等菩提得不退转，由斯圆满所发大愿，速证无上正等菩提。」
　　时，舍利子复白佛言：「甚奇！如来、应、正等觉能于过去未来现在所有诸法无不证知，于一切法真如、法界、法性、实际、虚空界等无不证知，于诸法教种种差别无不证知，于诸有情心行差别无不证知，于过去世诸菩萨摩诃萨无不证知，于过去世一切如来、应、正等觉无不证知，于过去世诸佛弟子及诸佛土无不证知，于未来世诸菩萨摩诃萨无不证知，于未来世一切如来、应、正等觉无不证知，于未来世诸佛弟子及诸佛土无不证知，于现在世诸菩萨摩诃萨住十方界修行差别无不证知，于现在世安住十方无量、无数、无边世界一切如来、应、正等觉安隐住持现说法者无不证知，于现在世诸佛弟子及诸佛土无不证知。世尊！若菩萨摩诃萨于六波罗蜜多，勇猛精进常求不息，彼于此六波罗蜜多，为有得时、不得时不？」
　　佛言：「舍利子！彼善男子、善女人等常于此六波罗蜜多，勇猛精进欣求不息，一切时得无不得时。何以故？舍利子！彼善男子、善女人等常于此六波罗蜜多，勇猛精进欣求不息，诸佛菩萨常护念故。」
　　舍利子言：「世尊！彼善男子、善女人等若不得六波罗蜜多相应经时，如何可说彼得此六波罗蜜多？」
　　佛言：「舍利子！彼善男子、善女人等常于此六波罗蜜多，勇猛信求不顾身命，有时不得此相应经无有是处。何以故？舍利子！彼善男子、善女人等为求无上正等菩提，示现劝导赞励庆喜诸有情类，令于此六波罗蜜多相应经典受持、读诵、思惟、修学，由此善根随所生处，常得此六波罗蜜多相应契经，受持、读诵，勇猛精进如教修行，成熟有情、严净佛土，未证无上正等菩提于其中间未曾暂废。」

　　　　第二分魔事品第四十四

　　尔时，具寿善现白佛言：「世尊！佛已赞说发趣无上正等菩提，勇猛修行布施、净戒、安忍、精进、静虑般若波罗蜜多，成熟有情、严净佛土诸善男子、善女人等所成功德。世尊！是善男子、善女人等，发趣无上正等菩提修诸行时，云何应知留难魔事？」
　　佛言：「善现！若菩萨摩诃萨乐为有情宣说法要，应时言辩不速现前，当知是为菩萨魔事。」
　　具寿善现白言：「世尊！何缘菩萨摩诃萨乐为有情宣说法要，应时言辩不速现前，说为魔事？」
　　佛言：「善现！诸菩萨摩诃萨修行般若波罗蜜多时，由是因缘所修般若波罗蜜多乃至布施波罗蜜多难得圆满故，说菩萨摩诃萨乐为有情宣说法要，应时言辩不速现前，以为魔事。
　　「复次，善现！若菩萨摩诃萨乐修胜行，辩乃卒生，当知是为菩萨魔事。」
　　具寿善现白言：「世尊！何缘菩萨摩诃萨乐修胜行，辩乃卒生，说为魔事？」
　　佛言：「善现！诸菩萨摩诃萨修行布施波罗蜜多乃至般若波罗蜜多，无方便善巧故，辩乃卒生，废修彼行，故说菩萨摩诃萨乐修胜行，辩乃卒生，以为魔事。
　　「复次，善现！住菩萨乘诸善男子、善女人等，书写般若波罗蜜多甚深经时，频申欠呿、无端戏笑、互相轻凌、身心躁扰、文句倒错、迷惑义理、不得滋味、横事欻起，书写不终，当知是为菩萨魔事。
　　「复次，善现！住菩萨乘诸善男子、善女人等受持、读诵、思惟、修习、说听般若波罗蜜多甚深经时，频申欠呿、无端戏笑、互相轻凌、身心躁扰、文句倒错、迷惑义理、不得滋味、横事欻起，所作不成，当知是为菩萨魔事。」
　　时，具寿善现白佛言：「世尊！何因缘故，有菩萨乘诸善男子、善女人等，闻说般若波罗蜜多甚深经时，忽作是念：『我于此经不得滋味，何用勤苦听此经为？』作是念已即便舍去？受持、读诵、思惟、修习、书写、解说亦复如是？」
　　佛言：「善现！是善男子、善女人等，于过去世未久修行般若、静虑、精进、安忍、净戒、布施波罗蜜多，是故于此甚深般若波罗蜜多听受等时不得滋味，情不忍可即便舍去。
　　「复次，善现！住菩萨乘诸善男子、善女人等，闻说般若波罗蜜多甚深经时，若作是念：『我于无上正等菩提不得受记，何用听受如是经为？』彼由此缘，心不清净不得滋味，便从座起厌舍而去，当知是为菩萨魔事。」
　　时，具寿善现白佛言：「世尊！何因缘故，于此般若波罗蜜多甚深经中，不授如是诸善男子、善女人等无上正等大菩提记，令其不忍厌舍而去？」
　　佛言：「善现！菩萨未入正性离生，不应授彼大菩提记，若授彼记增彼憍逸，有损无益故不为记。
　　「复次，善现！住菩萨乘诸善男子、善女人等，闻说般若波罗蜜多甚深经时，若作是念：『此中不说我等名字，何用听为？』心不清净不得滋味，便从座起厌舍而去，当知是为菩萨魔事。」
　　时，具寿善现白佛言：「世尊！何因缘故，于此般若波罗蜜多甚深经中，不记说彼菩萨名字？」
　　佛言：「善现！菩萨未受大菩提记，法尔不应记说名字。
　　「复次，善现！住菩萨乘诸善男子、善女人等，闻说般若波罗蜜多甚深经时，若作是念：『此中不说我等生处城邑聚落，何用听为？』心不清净不得滋味，便从座起厌舍而去，当知是为菩萨魔事。」
　　时，具寿善现白佛言：「世尊！何因缘故，于此般若波罗蜜多甚深经中，不记说彼菩萨生处城邑聚落？」
　　佛言：「善现！若未记彼菩萨名字，不应说其生处差别。
　　「复次，善现！若菩萨摩诃萨闻说般若波罗蜜多甚深经时，心不清净不得滋味而舍去者，随彼所起不清净心，厌舍此经举步多少，便减尔所劫数功德，获尔所劫障菩提罪，受彼罪已更尔所时，发勤精进求趣无上正等菩提，修诸菩萨难行苦行方可复本。是故菩萨若欲速证无上菩提，不应厌舍甚深般若波罗蜜多。
　　「复次，善现！住菩萨乘诸善男子、善女人等，弃舍般若波罗蜜多甚深经典，求学余经，当知是为菩萨魔事。何以故？善现！是善男子、善女人等，弃舍一切相智根本甚深般若波罗蜜多，而攀枝叶诸余经典，终不能得大菩提故。」
　　时，具寿善现白佛言：「世尊！何等余经犹如枝叶，不能引发一切相智？」
　　佛言：「善现！若说声闻及独觉地相应之法，谓四念住、四正断、四神足、五根、五力、七等觉支、八圣道支及空、无相、无愿解脱门等所有诸经，若善男子、善女人等于中修学，得预流果、得一来果、得不还果、得阿罗汉果、得独觉菩提，不得无上正等菩提，是名余经犹如枝叶，不能引发一切相智。甚深般若波罗蜜多定能引发一切相智，有大势用犹如树根。是善男子、善女人等，弃舍般若波罗蜜多甚深经典求学余经，定不能得一切相智。何以故？善现！如是般若波罗蜜多甚深经典，出生菩萨摩诃萨众世、出世间功德法故。是故，善现！若菩萨摩诃萨修学般若波罗蜜多甚深经典，则为修学一切菩萨摩诃萨众世、出世间功德善法。
　　「复次，善现！譬如饿狗弃大家食，反从仆隶（别本有作「使」者）而求觅之，于当来世有菩萨乘诸善男子、善女人等，弃舍一切佛法根本甚深般若波罗蜜多，求学二乘相应经典亦复如是，当知是为菩萨魔事。
　　「复次，善现！譬如有人欲求香象，得此象已舍而求迹。于汝意云何？是人为黠不？」
　　善现对曰：「是人非黠。」
　　佛言：「善现！于当来世，有菩萨乘诸善男子、善女人等，弃舍一切佛法根本甚深般若波罗蜜多，求学二乘相应经典亦复如是，当知是为菩萨魔事。
　　「复次，善现！譬如有人欲见大海，既睹大海反观牛迹，作是念言：『大海中水其量深广岂及此耶？』于汝意云何？是人为黠不？」
　　善现对曰：「是人非黠。」
　　佛言：「善现！于当来世有菩萨乘诸善男子、善女人等，弃舍一切佛法根本甚深般若波罗蜜多，求学二乘相应经典亦复如是，当知是为菩萨魔事。
　　「复次，善现！如有工匠或彼弟子，欲造大殿如天帝释殊胜殿量，见彼殿已而反揆模日月宫殿。于意云何？如是工匠或彼弟子，能造大殿量如帝释殊胜殿不？」
　　善现对曰：「不也！世尊！不也！善逝！」
　　佛言：「善现！于汝意云何？是人为黠不？」
　　善现对曰：「是人非黠，是愚痴类。」
　　佛言：「善现！于当来世有菩萨乘诸善男子、善女人等，欲求无上正等菩提，弃舍如是甚深般若波罗蜜多，求学二乘相应经典亦复如是。彼必不得所求无上正等菩提，当知是为菩萨魔事。
　　「复次，善现！如有（别本有作「人」者）求见转轮圣王，见已不能善取形相舍至余处，见凡小王取其形相作如是念：『转轮圣王形相威德与此何异？』于汝意云何？是人为黠不？」
　　善现对曰：「是人非黠。」
　　佛言：「善现！于当来世有菩萨乘诸善男子、善女人等亦复如是，欲求无上正等菩提，弃舍如是甚深般若波罗蜜多，求学二乘相应经典，言：『此经典与彼无异，何用彼为？』是善男子、善女人等，必定不得所求无上正等菩提，当知是为菩萨魔事。
　　「复次，善现！如有饥人得百味食，弃而求啖稊（别本有作「瞰梯」者）、稗等饭，于汝意云何？是人为黠不？」
　　善现对曰：「是人非黠。」
　　佛言：「善现！于当来世，有菩萨乘诸善男子、善女人等，弃大般若波罗蜜多甚深经典，求学二乘相应经典，于中欲求一切相智亦复如是。彼善男子、善女人等徒设劬劳，定不能得一切相智，当知是为菩萨魔事。
　　「复次，善现！如有贫人得无价宝，弃而翻取迦遮末尼。于汝意云何？是人为黠不？」
　　善现对曰：「是人非黠。」
　　佛言：「善现！于当来世有菩萨乘诸善男子、善女人等，弃大般若波罗蜜多甚深经典，求学二乘相应经典，于中欲求一切相智亦复如是。彼善男子、善女人等徒设劬劳，定不能得一切相智，当知是为菩萨魔事。
　　「复次，善现！住菩萨乘诸善男子、善女人等，书大般若波罗蜜多甚深经时，欻然发起下劣寻伺，由此寻伺令所书写甚深般若波罗蜜多不得究竟。何等名为下劣寻伺？谓色寻伺，或声、香、味、触、法寻伺，或起布施、净戒、安忍、精进、静虑、般若寻伺，乃至或起无上正等菩提寻伺，令所书写甚深般若波罗蜜多，不得究竟，当知是为菩萨魔事。何以故？善现！甚深般若波罗蜜多无寻伺故、难思议故、无思虑故、无生灭故、无染净故、无定乱故、离名言故、不可说故、不可得故。所以者何？善现！甚深般若波罗蜜多中，如前所说法，皆无所有，都不可得。住菩萨乘诸善男子、善女人等，书写般若波罗蜜多甚深经时，如是诸法扰乱其心，令不究竟，是故说为菩萨魔事。」
　　尔时，具寿善现白佛言：「世尊！甚深般若波罗蜜多可书写不？」
　　佛言：「善现！甚深般若波罗蜜多不可书写。何以故？善现！般若波罗蜜多自性无所有不可得，静虑、精进、安忍、净戒、布施波罗蜜多自性亦无所有不可得；内空自性无所有不可得，乃至无性自性空自性亦无所有不可得；四念住自性无所有不可得，广说乃至十八佛不共法自性亦无所有不可得；一切智自性无所有不可得，道相智、一切相智自性亦无所有不可得。善现！诸法自性皆无所有不可得故即是无性，如是无性即是般若波罗蜜多。非无性法能书无性，是故般若波罗蜜多不可书写。善现！住菩萨乘诸善男子、善女人等，若于如是甚深般若波罗蜜多起无性想，当知是为菩萨魔事。」
　　时，具寿善现复白佛言：「世尊！住菩萨乘诸善男子、善女人等，书写如是甚深般若波罗蜜多，若作是念：『我以文字书写如是甚深般若波罗蜜多。』彼依文字执著般若波罗蜜多，当知是为菩萨魔事。」
　　佛言：「善现！如是！如是！如汝所说。何以故？善现！于此般若波罗蜜多甚深经中，色无文字，受、想、行、识亦无文字；眼处无文字，耳、鼻、舌、身、意处亦无文字；色处无文字，声、香、味、触、法处亦无文字；眼界无文字，耳、鼻、舌、身、意界亦无文字；色界无文字，声、香、味、触、法界亦无文字；眼识界无文字，耳、鼻、舌、身、意识界亦无文字；眼触无文字，耳、鼻、舌、身、意触亦无文字；眼触为缘所生诸受无文字，耳、鼻、舌、身、意触为缘所生诸受亦无文字；般若波罗蜜多无文字，静虑、精进、安忍、净戒、布施波罗蜜多亦无文字；内空无文字，外空、内外空、空空、大空、胜义空、有为空、无为空、毕竟空、无际空、散无散空、本性空、自共相空、一切法空、不可得空、无性空、自性空、无性自性空亦无文字；四念住无文字，广说乃至十八佛不共法亦无文字；一切智无文字，道相智、一切相智亦无文字。是故不应执有文字能书般若波罗蜜多。
　　「善现！住菩萨乘诸善男子、善女人等若作是执：『于此般若波罗蜜多甚深经中，无文字是色，无文字是受、想、行、识；如是乃至无文字是一切智，无文字是道相智、一切相智。』当知是为菩萨魔事。
　　「复次，善现！住菩萨乘诸善男子、善女人等书写、受持、读诵、修习、思惟、演说如是般若波罗蜜多甚深经时，若起国土作意，若起城邑作意，若起王都作意，若起方处作意，若起亲教轨范作意，若起同学、善友作意，若起父母、妻子作意，若起兄弟、姊妹作意，若起亲戚、朋侣作意，若起国王、大臣作意，若起盗贼、恶人作意，若起猛兽、恶鬼作意，若起众聚游戏作意，若起淫女欢娱作意，若起酬怨、报恩作意，若起诸余种种作意，若于作意复起作意，皆是恶魔之所引发，为障般若波罗蜜多所引无边殊胜善法，当知是为菩萨魔事。
　　「复次，善现！住菩萨乘诸善男子、善女人等，书写、受持、读诵、修习、思惟、演说如是般若波罗蜜多甚深经时，得大名闻恭敬供养，所谓衣服、饮食、卧具、病缘医药及余资财，是善男子、善女人等爱著此事，退失般若波罗蜜多所引无边殊胜善业，当知是为菩萨魔事。
　　「复次，善现！住菩萨乘诸善男子、善女人等，书写、受持、读诵、修习、思惟、演说如是般若波罗蜜多甚深经时，有诸恶魔执持种种世俗书论，或复二乘相应经典，诈现亲友授与菩萨，此中广说世俗胜事，或复广说诸蕴、界、处、谛实、缘起、三十七种菩提分法、三解脱门、四静虑等，言是经典义味深奥，应勤修学舍所习经。是菩萨乘诸善男子、善女人等方便善巧，不应受著恶魔所与世俗书论，或复二乘相应经典。所以者何？世俗书论、二乘经典不能引发一切相智，非趣无上正等菩提无倒方便，乃于无上正等菩提翻为障碍。善现！我此般若波罗蜜多甚深经中，广说菩萨摩诃萨道善巧方便。若菩萨摩诃萨于此中求善巧方便，精勤修学诸菩萨行，速证无上正等菩提。善现！若菩萨乘诸善男子、善女人等，弃舍般若波罗蜜多甚深经典所说菩萨摩诃萨道善巧方便，受学恶魔世俗书论，或复二乘相应经典，当知是为菩萨魔事。

　　　　第二分不和合品第四十五之一

　　「复次，善现！能学法者爱乐听问、书写、受持、读诵、修习甚深般若波罗蜜多，能持法者著乐懈怠不肯为说，不欲施与甚深般若波罗蜜多，当知是为菩萨魔事。
　　「复次，善现！能持法者心不著乐亦不懈怠，乐说、乐施甚深般若波罗蜜多，方便劝励书写、受持、读诵、修习，能学法者懈怠著乐不欲听受，当知是为菩萨魔事。
　　「复次，善现！能学法者爱乐听问、书写、受持、读诵、修习甚深般若波罗蜜多，能持法者欲往他方不获教授甚深般若波罗蜜多，当知是为菩萨魔事。
　　「复次，善现！能持法者乐说、乐施甚深般若波罗蜜多，方便劝励书写、受持、读诵、修习，能学法者欲往他方不获听受甚深般若波罗蜜多，当知是为菩萨魔事。
　　「复次，善现！能持法者具大恶欲，爱重名利、衣服、饮食、卧具、医药及余资财、供养恭敬心无厌足，能学法者少欲喜足修远离行，勇猛正勤具念定慧，厌怖利养恭敬名誉，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者少欲喜足修远离行，勇猛正勤具念定慧，厌怖供（别本有作「利」者）养恭敬名誉，能学法者具大恶欲，爱重名利、衣服、饮食、卧具、医药及余资财，供养恭敬心无厌足，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者具足十二杜多功德，谓住阿练若处、常乞食、粪扫衣、一受食、一坐食、随得食、冢间住、露地住、树下住、常坐不卧、随得敷具、但畜三衣，能学法者不受十二杜多功德，谓不住阿练若处乃至不但畜三衣，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者具足十二杜多功德，谓住阿练若处乃至但畜三衣，能持法者不受十二杜多功德，谓不住阿练若处乃至不但畜三衣，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者有信、有善法，欲为他说甚深般若波罗蜜多，方便劝励书写、受持、读诵、修习，能学法者无信、无善法，不乐听受，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者有信、有善法，求欲听问、书写、受持、读诵、修习甚深般若波罗蜜多，能持法者无信、无善法，不欲教授，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者心无悭吝一切能舍，能学法者心有悭吝不能舍施，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者心无悭吝一切能舍，能持法者心有悭吝不能舍施，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者欲求供养能持法者衣服、饮食、卧具、医药及余资财，能持法者不乐受用，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者欲求供给能学法者衣服、饮食、卧具、医药及余资财，能学法者不乐受用，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者成就开智不乐广说，能学法者成就演智不乐略说，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者成就开智唯乐略说，能持法者成就演智唯乐广说，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者专乐广知十二分教次第法义，所谓契经、应颂、记别、讽颂、自说、因缘、本事、本生、方广、希法、譬喻、论议，能学法者不乐广知十二分教次第法义，所谓契经乃至论议，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者专乐广知十二分教次第法义，所谓契经乃至论议，能持法者不乐广知十二分教次第法义，所谓契经乃至论议，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者成就布施、净戒、安忍、精进、静虑、般若波罗蜜多，能听法者不成就布施乃至般若波罗蜜多，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者成就布施乃至般若波罗蜜多，能持法者不成就布施乃至般若波罗蜜多，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者于六波罗蜜多有方便善巧，能学法者于六波罗蜜多无方便善巧，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者于六波罗蜜多有方便善巧，能持法者于六波罗蜜多无方便善巧，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者已得陀罗尼，能学法者未得陀罗尼，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者已得陀罗尼，能持法者未得陀罗尼，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者欲令恭敬书写、受持、读诵、修习甚深般若波罗蜜多，能学法者不欲恭敬书写、受持、读诵、修习甚深般若波罗蜜多，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者欲得恭敬书写、受持、读诵、修习甚深般若波罗蜜多，能持法者不欲恭敬书写、受持、读诵、修习甚深般若波罗蜜多，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能持法者已离悭垢，已离贪欲、嗔恚、惛沉睡眠、掉举恶作、疑盖，能学法者，未离悭垢，未离贪欲乃至疑盖，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！能学法者已离悭垢，已离贪欲乃至疑盖，能持法者未离悭垢，未离贪欲乃至疑盖，两不和合，不获教授、听受、书持、读诵、修习甚深般若波罗蜜多，当知是为菩萨魔事。
　　「复次，善现！有菩萨乘诸善男子、善女人等，书写、受持、读诵、修习、思惟、演说如是般若波罗蜜多甚深经时，若有人来为说地狱、傍生、鬼界种种苦事，因而告曰：『汝于是身应勤精进，速尽苦际取般涅槃，何用稽留生死大海，受百千种难忍苦事，求趣无上正等菩提？』此善男子、善女人等若由彼言，于所书写、受持、读诵、修习、思惟、演说般若波罗蜜多甚深经事不得究竟，当知是为菩萨魔事。

　　大般若波罗蜜多经卷第四百四十

