　　　　佛说观无量寿佛经

　　　　　宋西域三藏　畺良耶舍　译

　　如是我闻。一时，佛在王舍城，耆阇崛山中。与大比丘众，千二百五十人俱，菩萨三万二千，文殊师利法王子而为上首。
　　尔时王舍大城，有一太子，名阿阇世。随顺调达恶友之教，收执父王频婆娑罗，幽闭置于七重室内，制诸群臣，一不得往。国大夫人，名韦提希。恭敬大王，澡浴清净，以酥蜜和[麴-匊+少]，用涂其身。诸璎珞中，盛葡萄浆，密以上王。尔时大王食[麴-匊+少]饮浆，求水漱口。漱口毕已，合掌恭敬，向耆阇崛山，遥礼世尊，而作是言：「大目乾连，是吾亲友，愿兴慈悲，授我八戒。」时目乾连如鹰隼飞，疾至王所。日日如是，授王八戒。世尊亦遣尊者富楼那，为王说法。如是时间，经三七日，王食[麴-匊+少]蜜，得闻法故，颜色和悦。
　　时阿阇世问守门人：「父王今者犹存在耶？」时守门者白言：「大王！国大夫人身涂[麴-匊+少]蜜，璎珞盛浆，持用上王。沙门目连及富楼那，从空而来，为王说法，不可禁制。」
　　时阿阇世闻此语已，怒其母曰：「我母是贼，与贼为伴。沙门恶人，幻惑咒术，令此恶王多日不死。」即执利剑，欲害其母。
　　时有一臣，名曰月光，聪明多智。及与耆婆，为王作礼。白言：「大王！臣闻毗陀论经说，劫初已来，有诸恶王，贪国位故，杀害其父，一万八千，未曾闻有无道害母。王今为此杀逆之事，污刹利种，臣不忍闻。是栴陀罗，我等不宜复住于此。」
　　时二大臣说此语竟，以手按剑，却行而退。时阿阇世惊怖惶惧，告耆婆言：「汝不为我耶？」耆婆白言：「大王！慎莫害母。」王闻此语，忏悔求救，即便舍剑，止不害母。敕语内官，闭置深宫，不令复出。
　　时韦提希被幽闭已，愁忧憔悴。遥向耆阇崛山，为佛作礼，而作是言：「如来世尊，在昔之时，恒遣阿难，来慰问我。我今愁忧，世尊威重，无由得见。愿遣目连、尊者阿难，与我相见。」作是语已，悲泣雨泪，遥向佛礼。未举头顷，尔时世尊在耆阇崛山，知韦提希心之所念，即敕大目揵连及以阿难，从空而来。佛从耆阇崛山没，于王宫出。
　　时韦提希礼已举头，见世尊释迦牟尼佛，身紫金色，坐百宝莲华，目连侍左，阿难在右。释梵护世诸天，在虚空中，普雨天华，持用供养。时韦提希见佛世尊，自绝璎珞，举身投地，号泣向佛。白言：「世尊！我宿何罪，生此恶子？世尊！复有何等因缘，与提婆达多，共为眷属？唯愿世尊，为我广说无忧恼处，我当往生，不乐阎浮提浊恶世也。此浊恶处，地狱、饿鬼、畜生盈满，多不善聚。愿我未来，不闻恶声，不见恶人。今向世尊五体投地，求哀忏悔。唯愿佛日，教我观于清净业处。」
　　尔时世尊放眉间光，其光金色，遍照十方无量世界。还住佛顶，化为金台，如须弥山。十方诸佛净妙国土，皆于中现。或有国土，七宝合成；复有国土，纯是莲花；复有国土，如自在天宫；复有国土，如颇梨镜。十方国土，皆于中现。有如是等无量诸佛国土，严显可观，令韦提希见。时韦提希白佛言：「世尊！是诸佛土，虽复清净，皆有光明，我今乐生极乐世界阿弥陀佛所。唯愿世尊教我思惟，教我正受。」
　　尔时世尊即便微笑，有五色光，从佛口出，一一光照频婆娑罗王顶。尔时大王虽在幽闭，心眼无障。遥见世尊，头面作礼。自然增进，成阿那含。尔时世尊告韦提希：「汝今知不，阿弥陀佛去此不远。汝当系念，谛观彼国净业成者。我今为汝广说众譬，亦令未来世一切凡夫，欲修净业者，得生西方极乐国土。欲生彼国者，当修三福：一者，孝养父母，奉事师长，慈心不杀，修十善业；二者，受持三归，具足众戒，不犯威仪；三者，发菩提心，深信因果，读诵大乘，劝进行者。如此三事，名为净业。」佛告韦提希：「汝今知不，此三种业，乃是过去、未来、现在，三世诸佛，净业正因。」
　　佛告阿难及韦提希：「谛听谛听！善思念之！如来今者，为未来世一切众生，为烦恼贼之所害者，说清净业。善哉！韦提希！快问此事。阿难！汝当受持，广为多众，宣说佛语。如来今者，教韦提希及未来世一切众生，观于西方极乐世界。以佛力故，当得见彼清净国土，如执明镜，自见面像。见彼国土极妙乐事，心欢喜故，应时即得无生法忍。」
　　佛告韦提希：「汝是凡夫，心想羸劣，未得天眼，不能远观。诸佛如来，有异方便，令汝得见。」时韦提希白佛言：「世尊！如我今者，以佛力故，见彼国土。若佛灭后，诸众生等，浊恶不善，五苦所逼，云何当见阿弥陀佛极乐世界？」
　　佛告韦提希：「汝及众生，应当专心系念一处，想于西方。云何作想？凡作想者，一切众生，自非生盲，有目之徒，皆见日没。当起想念，正坐西向，谛观于日，令心坚住，专想不移。见日欲没，状如悬鼓。既见日已，闭目开目，皆令明了。是为日想，名曰初观。作是观者，名为正观。若他观者，名为邪观。」
　　佛告阿难及韦提希：「初观成已，次作水想。想见西方一切皆是大水，见水澄清，亦令明了，无分散意。既见水已，当起冰想。见冰映彻，作琉璃想。此想成已，见琉璃地，内外映彻。下有金刚七宝金幢，擎琉璃地。其幢八方，八楞具足。一一方面，百宝所成。一一宝珠，有千光明。一光明，八万四千色，映琉璃地，如亿千日，不可具见。琉璃地上，以黄金绳，杂厕间错，以七宝界，分齐分明。一一宝中，有五百色光。其光如花，又似星月，悬处虚空，成光明台。楼阁千万，百宝合成。于台两边，各有百亿花幢，无量乐器，以为庄严。八种清风，从光明出，鼓此乐器，演说苦空无常无我之音。是为水想，名第二观。此想成时，一一观之，极令了了。闭目开目，不令散失。唯除食时，恒忆此事。作此观者，名为正观。若他观者名为邪观。」
　　佛告阿难及韦提希：「水想成已，名为粗见极乐国地。若得三昧，见彼国地，了了分明，不可具说。是为地想，名第三观。」
　　佛告阿难：「汝持佛语，为未来世一切大众，欲脱苦者，说是观地法。若观是地者，除八十亿劫生死之罪。舍身他世，必生净国，心得无疑。作是观者，名为正观。若他观者，名为邪观。」
　　佛告阿难及韦提希：「地想成已，次观宝树。观宝树者，一一观之，作七重行树想。一一树，高八千由旬。其诸宝树，七宝花叶，无不具足。一一华叶，作异宝色。琉璃色中，出金色光；颇梨色中，出红色光；马脑色中，出车磲光；车磲色中，出绿真珠光。珊瑚琥珀，一切众宝，以为映饰。妙真珠网，弥覆树上。一一树上，有七重网。一一网间，有五百亿妙华宫殿，如梵王宫。诸天童子，自然在中。一一童子，有五百亿释迦毗楞伽摩尼宝以为璎珞。其摩尼光，照百由旬，犹如和合百亿日月，不可具名。众宝间错，色中上者。此诸宝树，行行相当，叶叶相次。于众叶间，生诸妙花。花上自然有七宝果。一一树叶，纵广正等二十五由旬。其叶千色，有百种画，如天璎珞。有众妙华，作阎浮檀金色。如旋火轮，宛转叶间。踊生诸果，如帝释瓶。有大光明，化成幢幡无量宝盖。是宝盖中，映现三千大千世界，一切佛事。十方佛国，亦于中现。见此树已，亦当次第一一观之。观见树茎枝叶华果，皆令分明。是为树想，名第四观。作是观者，名为正观。若他观者，名为邪观。」
　　佛告阿难及韦提希：「树想成已，次当想水。欲想水者，极乐国土有八池水。一一池水，七宝所成。其宝柔软，从如意珠王生，分为十四支。一一支，作七宝色。黄金为渠，渠下皆以杂色金刚以为底沙。一一水中，有六十亿七宝莲花。一一莲华，团圆正等十二由旬。其摩尼水流注华间，寻树上下。其声微妙，演说苦、空、无常、无我诸波罗蜜。复有赞叹诸佛相好者，从如意珠王，踊出金色微妙光明。其光化为百宝色鸟，和鸣哀雅，常赞念佛、念法、念僧。是为八功德水想，名第五观。作是观者，名为正观。若他观者，名为邪观。」
　　佛告阿难及韦提希：「众宝国土，一一界上，有五百亿宝楼。其楼阁中，有无量诸天，作天伎乐。又有乐器悬处虚空，如天宝幢，不鼓自鸣。此众音中，皆说念佛、念法、念比丘僧。此想成已，名为粗见极乐世界宝树、宝地、宝池，是为总观想，名第六观。若见此者，除无量亿劫极重恶业。命终之后，必生彼国。作是观者，名为正观。若他观者，名为邪观。」
　　佛告阿难及韦提希：「谛听谛听！善思念之！吾当为汝分别解说除苦恼法。汝等忆持，广为大众，分别解说。」
　　说是语时，无量寿佛住立空中，观世音、大势至是二大士，侍立左右。光明炽盛，不可具见。百千阎浮檀金色，不得为比。
　　时韦提希见无量寿佛已，接足作礼。白佛言：「世尊！我今因佛力故，得见无量寿佛及二菩萨。未来众生，当云何观无量寿佛及二菩萨？」
　　佛告韦提希：「欲观彼佛者，当起想念，于七宝地上，作莲花想。令其莲花，一一叶，作百宝色。有八万四千脉，犹如天画。一一脉有八万四千光，了了分明，皆令得见。华叶小者，纵广二百五十由旬。如是莲华，有八万四千大叶。一一叶间，有百亿摩尼珠王，以为映饰。一一摩尼珠，放千光明。其光如盖，七宝合成，遍覆地上。释迦毗楞伽摩尼宝，以为其台。此莲花台，八万金刚甄叔迦宝、梵摩尼宝、妙真珠网，以为交饰。于其台上，自然而有四柱宝幢。一一宝幢，如百千万亿须弥山。幢上宝缦，如夜摩天宫。复有五百亿微妙宝珠，以为映饰。一一宝珠，有八万四千光。一一光，作八万四千异种金色。一一金色，遍其宝土，处处变化，各作异相。或为金刚台，或作真珠网，或作杂花云。于十方面，随意变现，施作佛事。是为花座想，名第七观。」
　　佛告阿难：「如此妙花，是本法藏比丘愿力所成。若欲念彼佛者，当先作此妙花座想。作此想时，不得杂观，皆应一一观之。一一叶、一一珠、一一光、一一台、一一幢，皆令分明。如于镜中，自见面像。此想成者，灭除五百亿劫生死之罪，必定当生极乐世界。作是观者，名为正观。若他观者，名为邪观。」
　　佛告阿难及韦提希：「见此事已，次当想佛。所以者何？诸佛如来，是法界身，遍入一切众生心想中。是故汝等心想佛时，是心即是三十二相、八十随形好。是心作佛，是心是佛。诸佛正遍知海，从心想生。是故应当一心系念，谛观彼佛多陀阿伽度、阿罗呵、三藐三佛陀。想彼佛者，先当想像。闭目开目，见一宝像，如阎浮檀金色，坐彼华上。像既坐已，心眼得开，了了分明。见极乐国七宝庄严，宝地、宝池、宝树行列。诸天宝缦，弥覆树上，众宝罗网，满虚空中。见如此事，极令明了，如观掌中。见此事已，复当更作一大莲华，左佛左边，如前莲华，等无有异。复作一大莲华，在佛右边。想一观世音菩萨像，坐左华座，亦放金光，如前无异。想一大势至菩萨像，坐右华座。此想成时，佛菩萨像皆放妙光。其光金色，照诸宝树。一一树下，亦有三莲华。诸莲华上，各有一佛二菩萨像，遍满彼国。此想成时，行者当闻水流光明，及诸宝树、凫雁鸳鸯皆说妙法。出定入定，恒闻妙法。行者所闻，出定之时，忆持不舍，令与修多罗合。若不合者，名为妄想。若与合者，名为粗想见极乐世界。是为想像，名第八观。作是观者，除无量亿劫生死之罪，于现身中，得念佛三昧。作是观者，名为正观。若他观者，名为邪观。」
　　佛告阿难及韦提希：「此想成已，次当更观无量寿佛身相光明。阿难当知，无量寿佛，身如百千万亿夜摩天阎浮檀金色。佛身高六十万亿那由他恒河沙由旬。眉间白毫，右旋宛转，如五须弥山。佛眼清净如四大海水，清白分明。身诸毛孔，演出光明，如须弥山。彼佛圆光，如百亿三千大千世界。于圆光中，有百万亿那由他恒河沙化佛。一一化佛，亦有众多无数化菩萨，以为侍者。无量寿佛有八万四千相。一一相中，各有八万四千随形好。一一好中，复有八万四千光明。一一光明，遍照十方世界念佛众生，摄取不舍。其光相好，及与化佛，不可具说。但当忆想，令心明见。见此事者，即见十方一切诸佛。以见诸佛故，名念佛三昧。作是观者，名观一切佛身。以观佛身故，亦见佛心。诸佛心者，大慈悲是。以无缘慈，摄诸众生。作此观者，舍身他世，生诸佛前，得无生忍。是故智者，应当系心，谛观无量寿佛。观无量寿佛者，从一相好入。但观眉间白毫，极令明了。见眉间白毫相者，八万四千相好，自然当见。见无量寿佛者，即见十方无量诸佛。得见无量诸佛故，诸佛现前受记。是为遍观一切色想，名第九观。作是观者，名为正观。若他观者，名为邪观。」
　　佛告阿难及韦提希：「见无量寿佛了了分明已，次亦应观观世音菩萨。此菩萨身长八十亿那由他恒河沙由旬，身紫金色。顶有肉髻，项有圆光，面各百千由旬。其圆光中，有五百化佛，如释迦牟尼。一一化佛，有五百菩萨、无量诸天以为侍者。举身光中，五道众生、一切色相，皆于中现。顶上，毗楞伽摩尼妙宝以为天冠。其天冠中，有一立化佛，高二十五由旬。观世音菩萨，面如阎浮檀金色。眉间毫相，备七宝色，流出八万四千种光明。一一光明，有无量无数百千化佛。一一化佛，无数化菩萨以为侍者，变现自在，满十方界。臂如红莲花色，有八十亿微妙光明，以为璎珞。其璎珞中，普现一切诸庄严事。手掌作五百亿杂莲华色。手十指端，一一指端有八万四千画，犹如印文。一一画，有八万四千色。一一色，有八万四千光，其光柔软，普照一切。以此宝手，接引众生。举足时，足下有千辐轮相，自然化成五百亿光明台。下足时，有金刚摩尼花。布散一切，莫不弥满。其余身相，众好具足，如佛无异。唯顶上肉髻，及无见顶相，不及世尊。是为观观世音菩萨真实色身想，名第十观。」
　　佛告阿难：「若欲观观世音菩萨，当作是观。作是观者，不遇诸祸，净除业障，除无数劫生死之罪。如此菩萨，但闻其名，获无量福，何况谛观。若有欲观观世音菩萨者，当先观顶上肉髻，次观天冠。其余众相，亦次第观之。悉令明了，如观掌中。作是观者，名为正观。若他观者，名为邪观。」
　　佛告阿难及韦提希：「次观大势至菩萨。此菩萨身量大小，亦如观世音。圆光面各二百二十五由旬，照二百五十由旬。举身光明，照十方国，作紫金色。有缘众生，皆悉得见。但见此菩萨一毛孔光，即见十方无量诸佛净妙光明。是故号此菩萨名无边光。以智慧光，普照一切，令离三涂，得无上力。是故号此菩萨名大势至。此菩萨天冠，有五百宝莲华。一一宝华，有五百宝台。一一台中，十方诸佛净妙国土广长之相，皆于中现。顶上肉髻，如钵头摩花。于肉髻上，有一宝瓶，盛诸光明，普现佛事。余诸身相，如观世音，等无有异。此菩萨行时，十方世界，一切震动。当地动处，各有五百亿宝花。一一宝花，庄严高显，如极乐世界。此菩萨坐时，七宝国土，一时动摇。从下方金光佛刹、乃至上方光明王佛刹，于其中间，无量尘数分身无量寿佛，分身观世音、大势至，皆悉云集极乐国土。侧塞空中，坐莲华座，演说妙法，度苦众生。作此观者，名为观见大势至菩萨。是为观大势至色身相。观此菩萨者，名第十一观。除无数劫阿僧祇生死之罪。作是观者，不处胞胎，常游诸佛净妙国土。此观成已，名为具足观观世音、及大势至。作是观者，名为正观。若他观者，名为邪观。」
　　佛告阿难及韦提希：「见此事时，当起想作心自见生于西方极乐世界，于莲华中，结跏趺坐。作莲华合想，作莲华开想。莲华开时，有五百色光，来照身想。眼目开想，见佛菩萨满虚空中。水鸟树林，及与诸佛，所出音声，皆演妙法，与十二部经合。若出定时亿持不失。见此事已，名见无量寿佛极乐世界。是为普观想，名第十二观。无量寿佛化身无数，与观世音及大势至，常来至此行人之所。作是观者，名为正观。若他观者，名为邪观。」
　　佛告阿难及韦提希：「若欲至心生西方者，先当观于一丈六像，在池水上。如先所说无量寿佛，身量无边，非是凡夫心力所及。然彼如来宿愿力故，有忆想者，必得成就。但想佛像，得无量福，况复观佛具足身相。阿弥陀佛神通如意，于十方国，变现自在。或现大身满虚空中，或现小身丈六八尺。所现之形，皆真金色。圆光化佛，及宝莲花，如上所说。观世音菩萨及大势至，于一切处，身同众生。但观首相，知是观世音，知是大势至。此二菩萨，助阿弥陀佛普化一切。是为杂想观，名第十三观。作是观者，名为正观。若他观者，名为邪观。」
　　佛告阿难及韦提希：「凡生西方有九品人，上品上生者，若有众生，愿生彼国者，发三种心，即便往生。何等为三？一者，至诚心；二者，深心；三者，回向发愿心。具三心者，必生彼国。复有三种众生，当得往生。何等为三？一者，慈心不杀，具诸戒行；二者，读诵大乘方等经典；三者，修行六念，回向发愿，愿生彼佛国。具此功德，一日乃至七日，即得往生。生彼国时，此人精进勇猛故，阿弥陀如来与观世音、及大势至、无数化佛、百千比丘声闻大众、无量诸天、七宝宫殿。观世音菩萨执金刚台，与大势至菩萨，至行者前。阿弥陀佛放大光明，照行者身。与诸菩萨，授手迎接。观世音、大势至，与无数菩萨，赞叹行者，劝进其心。行者见已，欢喜踊跃。自见其身，乘金刚台，随从佛后，如弹指顷，往生彼国。生彼国已，见佛色身，众相具足。见诸菩萨，色相具足。光明宝林，演说妙法。闻已，即悟无生法忍。经须臾间，历事诸佛，遍十方界。于诸佛前，次第受记。还至本国，得无量百千陀罗尼门。是名上品上生者。
　　「上品中生者，不必受持读诵方等经典。善解义趣，于第一义，心不惊动，深信因果，不谤大乘。以此功德，回向愿求生极乐国。行此行者，命欲终时，阿弥陀佛与观世音、及大势至、无量大众，眷属围绕，持紫金台，至行者前。赞言：『法子！汝行大乘，解第一义，是故我今来迎接汝。』与千化佛，一时授手。行者自见坐紫金台，合掌叉手，赞叹诸佛。如一念顷，即生彼国七宝池中。此紫金台，如大宝花，经宿即开。行者身作紫磨金色，足下亦有七宝莲华。佛及菩萨，俱放光明，照行者身，目即开明。因前宿习，普闻众声，纯说甚深第一义谛。即下金台，礼佛合掌，赞叹世尊。经于七日，应时即于阿耨多罗三藐三菩提，得不退转。应时即能飞至十方，历事诸佛。于诸佛所，修诸三昧。经一小劫，得无生法忍，现前受记。是名上品中生者。
　　「上品下生者，亦信因果，不谤大乘，但发无上道心。以此功德，回向愿求生极乐国。彼行者命欲终时，阿弥陀佛及观世音、并大势至，与诸眷属，持金莲华，化作五百化佛，来迎此人。五百化佛，一时授手。赞言：『法子！汝今清净，发无上道心，我来迎汝。』见此事时，即自见身坐金莲花。坐已，华合，随世尊后，即得往生七宝池中。一日一夜，莲花乃开。七日之中，乃得见佛。虽见佛身，于众相好，心不明了。于三七日后，乃了了见。闻众音声，皆演妙法。游历十方，供养诸佛。于诸佛前，闻甚深法。经三小劫，得百法明门，住欢喜地。是名上品下生者。是名上辈生想，名第十四观。作是观者，名为正观。若他观者，名为邪观。」
　　佛告阿难及韦提希：「中品上生者，若有众生，受持五戒，持八戒斋，修行诸戒，不造五逆，无众过恶。以此善根，回向愿求生于西方极乐世界。行者临命终时，阿弥陀佛与诸比丘、眷属围绕，放金色光，至其人所，演说苦空无常无我。赞叹出家，得离众苦。行者见已，心大欢喜。自见己身，坐莲花台，长跪合掌，为佛作礼。未举头顷，即得往生极乐世界，莲花寻开。当华敷时，闻众音声，赞叹四谛。应时即得阿罗汉道、三明六通，具八解脱。是名中品上生者。
　　「中品中生者，若有众生，若一日一夜持八戒斋，若一日一夜持沙弥戒，若一日一夜持具足戒，威仪无缺。以此功德，回向愿求生极乐国。戒香薰修，如此行者，命欲终时，见阿弥陀佛与诸眷属，放金色光，持七宝莲花，至行者前。行者自闻空中有声，赞言：『善男子！如汝善人，随顺三世诸佛教故，我来迎汝。』行者自见坐莲花上，莲花即合，生于西方极乐世界。在宝池中，经于七日，莲花乃敷。花既敷已，开目合掌，赞叹世尊。闻法欢喜，得须陀洹。经半劫已，成阿罗汉。是名中品中生者。
　　「中品下生者，若有善男子、善女人，孝养父母，行世仁义。此人命欲终时，遇善知识，为其广说阿弥陀佛国土乐事，亦说法藏比丘四十八大愿。闻此事已，寻即命终。譬如壮士屈伸臂顷，即生西方极乐世界。生经七日，遇观世音，及大势至。闻法欢喜，得须陀洹。过一小劫，成阿罗汉。是名中品下生者。是名中辈生想，名第十五观。作是观者，名为正观。若他观者，名为邪观。」
　　佛告阿难及韦提希：「下品上生者，或有众生，作众恶业。虽不诽谤方等经典，如此愚人，多造恶法，无有惭愧。命欲终时，遇善知识，为赞大乘十二部经首题名字。以闻如是诸经名故，除却千劫极重恶业。智者复教合掌叉手，称南无阿弥陀佛。称佛名故，除五十亿劫生死之罪。尔时彼佛，即遣化佛、化观世音、化大势至，至行者前。赞言：『善哉善男子！汝称佛名故，诸罪消灭，我来迎汝。』作是语已，行者即见化佛光明，遍满其室。见已欢喜，即便命终。乘宝莲花，随化佛后，生宝池中。经七七日，莲花乃敷。当花敷时，大悲观世音菩萨，及大势至菩萨，放大光明，住其人前，为说甚深十二部经。闻已信解，发无上道心。经十小劫，具百法明门，得入初地。是名下品上生者。得闻佛名、法名，及闻僧名、闻三宝名，即得往生。」
　　佛告阿难及韦提希：「下品中生者，或有众生，毁犯五戒、八戒，及具足戒。如此愚人，偷僧祇物，盗现前僧物，不净说法，无有惭愧，以诸恶法而自庄严。如此罪人，以恶业故，应堕地狱。命欲终时，地狱众火，一时俱至。遇善知识，以大慈悲，即为赞说阿弥陀佛十力威德，广赞彼佛光明神力，亦赞戒、定、慧、解脱、解脱知见。此人闻已，除八十亿劫生死之罪。地狱猛火，化为凉风，吹诸天华。华上皆有化佛菩萨，迎接此人。如一念顷，即得往生七宝池中莲花之内。经于六劫，莲花乃敷。当华敷时观世音、大势至，以梵音声，安慰彼人，为说大乘甚深经典。闻此法已，应时即发无上道心。是名下品中生者。」
　　佛告阿难及韦提希：「下品下生者，或有众生，作不善业，五逆十恶，具诸不善。如此愚人，以恶业故，应堕恶道，经历多劫，受苦无穷。如此愚人，临命终时，遇善知识，种种安慰，为说妙法，教令念佛。彼人苦逼，不遑念佛。善友告言：『汝若不能念彼佛者，应称归命无量寿佛。』如是至心，令声不绝，具足十念，称南无阿弥陀佛。称佛名故，于念念中，除八十亿劫生死之罪。命终之时，见金莲花，犹如日轮，住其人前。如一念顷，即得往生极乐世界。于莲花中，满十二大劫，莲花方开。当花敷时观世音、大势至以大悲音声，即为其人广说实相，除灭罪法。闻已欢喜，应时即发菩提之心。是名下品下生者。是名下辈生想，名第十六观。」
　　尔时世尊说是语时，韦提希与五百侍女，闻佛所说，应时即见极乐世界广长之相，得见佛身及二菩萨，心生欢喜，叹未曾有。豁然大悟，得无生忍。五百侍女发阿耨多罗三藐三菩提心，愿生彼国。世尊悉记，皆当往生。生彼国已，获得诸佛现前三昧。无量诸天，发无上道心。
　　尔时阿难，即从座起，前白佛言：「世尊！当何名此经？此法之要，当云何受持？」佛告阿难：「此经名观极乐国土无量寿佛、观世音菩萨、大势至菩萨，亦名净除业障、生诸佛前。汝等受持，无令忘失。行此三昧者，现身得见无量寿佛，及二大士。若善男子，及善女人，但闻佛名、二菩萨名，除无量劫生死之罪，何况忆念！若念佛者，当知此人，即是人中芬陀利花，观世音菩萨、大势至菩萨为其胜友。当坐道场，生诸佛家。」佛告阿难：「汝好持是语。持是语者，即是持无量寿佛名。」
　　佛说此语时，尊者目连、尊者阿难，及韦提希等，闻佛所说，皆大欢喜。
　　尔时世尊，足步虚空，还耆阇崛山。尔时阿难，广为大众，说如上事。无量人、天、龙、神、夜叉，闻佛所说，皆大欢喜，礼佛而退。

